
PRÉFACE 


Au  moment  où  notre  littérature  venait  de  produire 
les  plus  belles  fleurs  de  son  printemps  avec  Clément 
Marot  et  Rabelais,  on  vit  paraître  ce  célèbre  recueil  de 
contes  en  prose,  à  l'imitation  du  Décaméron  de  Boc- 
cace  et  des  Cent  Nouvelles  nouvelles,  qui  est  connu 
sous  le  titre  de  YHeptaméron  des  Nouvelles  de  la 
reine  de  Navarre. 

Comme  les  Cent  Nouvelles  nouvelles,  YHeptamé- 
ron, qui  devait  d'abord  s'appeler  le  Décaméron  et 
contenir  cent  contes,  fait  d'assez  fréquents  emprunts  à 
l'ouvrage  de  Boccace,  à  commencer  par  le  cadre,  ainsi 
qu'aux  Cento  Novelle  et  aux  Facéties  du  Pogge,  sans 
parler  des  Cent  Nouvelles  nouvelles  elles-mêmes,  ni 
de  divers  autres  recueils.  Cependant,  une  grande  par- 
tie des  soixante-douze  Nouvelles  qu'il  contient  parais- 
sent être  originales  et  rappeler  des  aventures  du  temps, 
comme,  en  particulier,  la  première  Nouvelle,  qui  est  le 
récit  d'un  fait  historique,  pour  lequel  le  mari,  Michel . 
de  Saint- Aignan,  obtint  de  François  Ier  une  lettre  de 
rémission,  découverte  par  le  savant  Le  Roux  de  Lincy 
et  datée  de  Chatellerault,  juillet  i526. 

Quel  est  l'auteur  de  ce  recueil  ?  Les  titres  des  an- 

ciennes  éditions,  comme  ceux  des  manuscrits,  portent 
formellement  le  nom  de  Marguerite  d'Angoulême,  reine 
de  Navarre,  c'est-à-dire  de  la  sœur  de  François  Ier, 
mariée  en  secondes  noces  à  Henri  d'Albret,  roi  de 
Navarre.  Il  est  probable  qu'il  lui  appartient  réellement. 
Plusieurs  écrivains  du  temps  le  lui  attribuent,  entre 
autres  Brantôme,  dont  nous  citerons  un  passage  plus 
loin.  D'un  autre  côté,  elle  avait  assez  d'étude  pour 
composer  des  ouvrages  d'imagination  et  même  d'éru- 
dition, et,  en  effet,  il  existe  différents  autres  ouvrages 
sous  son  nom,  parmi  lesquels  des  poèmes,  comme 
Y  Histoire  des  satyres  et  des  nymphes  de  Diane,  et 
des  pièces  de  théâtre,  mystères  et  farces.  Or,  au  genre 
près  de  YHeptaméron,  c'est  le  même  style,  la  même 
manière  spirituellement  et  gracieusement  naïve,  et  il 
règne  également  dans  les  Nouvelles  qu'il  contient  cette 
teinte  vaguement  mystique  qui  est  propre  aux  écrits  de 
cette  reine. 

Voici,  au  reste,  à  défaut  d'une  étude  complète, 
comme  celle  de  M.  Le  Roux  de  Lincy,  qui  n'entre  pas 
dans  notre  plan,  quelques  mots  de  notice  sur  la  vie  lit- 
téraire de  Marguerite,  qui  permettront  mieux  d'étudier 
la  question. 

Marguerite  d'Angoulême,  fille  du  comte  Charles 
d'Angoulême  et  de  Louise  de  Savoie,  naquit  au  vieux 
château  d'Angoulême,  le  1 1  avril  1492,  précédant  son 
frère  François,  plus  tard  François  Ier,  de  deux  ans. 
Son  père  et  sa  mère  avaient  tous  les  deux  profité  de  la 
première  aurore  de  la  Renaissance,  née  en  France  sous 
Louis  XI  avec  l'imprimerie,  ce  grand  art  qui  ressuscita 
et  répandit  les  chefs-d'œuvre  antiques  et  les  poètes  et 
les  écrivains  italiens  du  moyen  âge.  Ils  possédaient  une 

assez  bonne  instruction  pour  le  temps,  et  s'empres- 
sèrent de  préparer  Marguerite,  comme  son  frère,  aux 
avantages  qu'ils  en  avaient  recueillis,  en  la  faisant  étu- 
dier de  bonne  heure.  Ils  lui  donnèrent  pour  précepteur 
Robert  Hurault,  baron  d'Auzay,  grand  archidiacre  et 
abbé  de  Saint-Martin  d'Autun,  qui  lui  apprit,  avec  le 
français,  le  latin,  l'italien  et  l'espagnol.  Plus  tard 
même,  elle  prit  des  leçons  d'hébreu  du  savant  Paul 
Paradis,  surnommé  le  Canosse,  l'un  des  professeurs 
au  Collège  royal,  c'est-à-dire  au  Collège  de  France,  qui 
venait  d'être  fondé  par  François  Ier.  Enfin,  il  paraît,  à 
en  juger  d'après  un  passage  de  son  oraison  funèbre, 
prononcée  par  Sainte-Marthe,  qu'elle  apprit  aussi,  des 
hommes  éminents  qui  florissaient  alors,  les  préceptes 
de  la  philosophie  des  anciens. 

Avec  une  éducation  aussi  complète  et  l'intelligence 
remarquable  dont  la  nature  l'avait  douée,  qui  la  firent 
pencher  pour  la  Réforme,  Marguerite  ne  tarda  pas  à 
devenir  l'émule  en  même  temps  que  la  protectrice  natu- 
relle des  savants,  des  poètes  et  des  artistes  de  son  épo- 
que. C'était  d'abord  et  avant  tout  Clément  Marot, 
qu'elle  aimait  particulièrement  à  cultiver  et  qui  passa 
même  pour  son  amant  ;  puis,  l'auteur  d'un  recueil  de 
nouvelles,  de  poésies  et  du  philosophique  Cymbalum 
minidi,  Bonaventure  des  Peiïers,  qui  périt  misérable- 
ment (1544)  en  se  perçant  de  son  épée  et  qui  compta 
parmi  ses  valets  de  chambre  et  ses  familiers  ;  enfin, 
pour  nous  en  tenir  là,  Pierre  Le  Maçon,  qui  lui  dédia 
sa  traduction  du  Décaméron  de  Boccace,  et  Rabelais, 
qui,  publiant  le  tiers  livre  de  son  Pantagruel,  le  fit 
précéder  d'une  dédicace  en  vers  adressée  à  l'esprit  de 
la  reine  de  Navarre, 

Le  premier  des  nombreux  ouvrages  qui  furent  inspi- 
rés par  ce  commerce  intellectuel  et  qui  portent  le  nom 
de  Marguerite,  poèmes  sacrés,  amoureux  ou  historiques, 
pièces  de  théâtre,  épitres,  rondeaux,  dizains,  chan- 
sons, etc.,  paraît  être  le  Dialogue  en  forme  de  vision 
nocturne,  dans  lequel  on  remarque  un  penchant  plus 
que  philosophique.  Ce  penchant  ne  fit  qu'augmenter 
avec  l'âge  et  nombre  de  ses  autres  ouvrages  en  por- 
tent la  trace.  Cependant,  elle  en  vint  à  des  travaux 
moins  mystiques  :  nous  voulons  parler  de  ses  Nou- 
velles, qu'elle  avait  projeté  de  faire  au  nombre  de  cent 
et  avec  le  titre  de  Décaméron,  à  l'imitation  de  Boc- 
cace. 

Brantôme  nous  donne  des  détails  sur  la  manière 
dont  elle  écrivit  cet  ouvrage.  «  Elle  composa,  dit-il, 
toutes  ces  Nouvelles,  la  plupart  dans  sa  litière  en 
allant  par  pays  ;  car  elle  avait  de  plus  grandes  occu- 
pations étant  retirée.  Je  l'ay  ouï  ainsi  conter  à  ma 
grand'mère,  qui  allait  tousjours  avec  elle,  comme  sa 
dame  d'honneur,  et  lui  tenoit  l'escritoire  dont  elle 
escrivoit  et  les  mettoit  par  escript  aussitost  et  habile- 
ment ou  plus  que  si  on  lui  eust  dicté.  » 

Terminons  cette  rapide  notice  sur  la  vie  de  Margue- 
rite en  disant  qu'elle  avait  épousé  en  premières  noces 
(1509)  le_duc_  d'Alençon,  blessé  à  mort  à  Pavie,  et  en 
secondes,  à  Saint- Germain-en-Laye,  en  1627,  Henri 
d'Albret,  roi  de  Navarre,  dont  elle  eut  une  fille,  qui 
fut  Jeanne  d'Albret,  mère  de  Henri  IV,  et  qu'elle  mou- 
rut au  château  d'Audos,  près  de  Tarbes,  le  21  décem- 
bre 1349. 

Comme  on  l'a  vu,  la  composition  de  YHeptaméi'on, 
araît  dater  des  dernières  années  de  Marguerite,  c'est- 

à-dire  à  peu  près  de  i  540  à  1  549  ;  mais  ce  recueil  ne 
fut  imprimé  que  plus  tard.  La  première  édition,  pu- 
bliée par  Pierre  Boaistuau,  est  de  1 558,  et  contient 
seulement  soixante-sept  NouvellesT  Elle  a  pour  titre  : 
Histoire  des  amans  fortune^,  et  ne  porte  pas  de  nom 
d'auteur.  C'est,  d'ailleurs,  une  édition  des  plus  vicieu- 
ses. Pierre  Boaistuau  n'a  aucunement  respecté  l'œuvre 
originale.  Il  a  changé  l'ordre  des  récits,  déguisé  plu- 
sieurs noms  propres  et  supprimé  certains  passages,  qui 
lui  ont  probablement  paru  trop  hardis.  Il  a  été  jusqu'à 
toucher  au  style,  ce  qui,  pour  y  mettre  un  peu  plus 
de  correction  peut-être,  lui  enlève  une  partie  de  sa 
grâce  et  de  sa  naïveté  et  le  fait  ainsi  plus  perdre  que 
gagner.  Enfin,  dans  son  remaniement,  il  a  été  obligé 
de  changer  et  même  de  supprimer  les  prologues. 

Nous  ne  savons  comment  fut  accueillie  cette  muti- 
lation par  le  public  ;  mais  quant  à  Jeanne  d'Albret, 
fille  de  la  reine  de  Navarre,  en  particulier,  qui  put 
s'en  rendre  compte,  il  paraît  qu'elle  en  fut  assez  mé- 
contente. 

C'est  là,  en  effet,  le  motif  pour  lequel,  d'après  sa 
Préface,  Claude  Gruget,  un  de  ses  familiers,  s'em- 
pressa de  publier  une  autre  édition  dès  l'année  sui- 
vante (iSSg).  Il  fit  mieux  que  Boaistuau.  Il  replaça 
les  Nouvelles  dans  l'ordre  qu'elles  devaient  avoir,  publia 
les  cinq  autres  qui  restaient,  rétablit  les  prologues  et 
les  épilogues  supprimés  et  donna  au  recueil  le  titre 
&  Heptaméron,  qui  lui  est  resté,  en  ajoutant  :  Remis 
en  son  vray  ordre,  confus  en  sa  première  impres- 
sion. Malheureusement,  là  s'arrêta  le  travail  de  Gru- 
get. Il  n'osa  pas  rétablir  les  noms  propres  ni  les 
passages  renfermant,  soit  des  expressions  hardies,  reli- 

gieuses  ou  philosophiques,  soit  des  traits  de  satire 
contre  les  moines,  supprimés  déjà  par  Boaistuau.  Par 
les  mêmes  raisons  de  prudence,  —  et  il  faut  avouer 
qu'elles  étaient  assez  fondées  au  moment  où  l'on  brû- 
lait tant  d'hommes  illustres  et  jusqu'à  un  membre  du 
parlement  pour  hérésie,  —  il  substitua,  aux  Nouvelles  xie, 
xliV  et  xlvi6  des  manuscrits  d'autres  Nouvelles  plus 
insignifiantes  et  moins  satiriques. 

Quant  au  style  et  à  l'orthographe,  Gruget  ne  man- 
qua pas  non  plus  de  les  modifier.  C'était,  du  reste, 
l'usage  établi  de  son  temps  de  rajeunir  les  textes.  Or, 
bien  que  moins  de  vingt  ans  séparent  la  composition 
de  YHeptaméron  de  la  publication  de  l'édition  Gruget, 
le  langage  et  l'orthographe  avaient  déjà  éprouvé  des 
modifications  importantes.  En  effet,  un  nouveau  lan- 
gage, retrempé  dans  le  grec,  venait  de  naître  sous  la 
plume  de  Ronsard  et  de  Baïf,  et  la  reine  de  Navarre 
avait  écrit  ses  Nouvelles  dans  la  vieille  langue  gau- 
loise, légèrement  modifiée,  qui  était  celle  de  la  cour  de 
François  Ier.  Aussi,  les  changements  sont-ils  considé- 
rables dans  l'une  comme  dans  l'autre  de  ces  deux  édi- 
tions, où  Boaistuau  et  Gruget  se  sont  efforcés  à  l'envi 
de  rendre  plus  savant  et  plus  correct  le  style  de  la 
princesse. 

Quoi  qu'il  en  soit,  c'est  sur  le  texte  de  l'édition 
Gruget  que  furent  publiées  toutes  les  éditions  jusqu'au 
commencement  du  xvne  siècle  ;  et  encore  à  chacune 
d'elles  de  nouveaux  changements  vinrent-ils  défigurer 
l'œuvre  originale,  en  attendant  qu'elle  fût  complète- 
ment transformée  dans  les  éditions  de  la  Haye  et 
d'Amsterdam,  qui  n'ont  aucune  espèce  de  valeur,  si  ce 
n'est  par  les  gravures. 

On  continuait  de  s'en  tenir  au  texte  défiguré  de 
Gruget,  quand  un  érudit  de  mérite,  M.  Le  Roux  de 
Lincy,  vint  enfin  restituer  le  texte  original  des  manu- 
scrits dans  son  édition,  devenue  introuvable,  en  trois 
volumes  (Paris,  1 85 3- 54),  texte  reproduit  par  le  Biblio- 
phile Jacob  dans  son  édition  de  1862,  également  épui- 
sée. 

Comme  toujours,  nous  avons  eu  à  cœur  de  donner 
an  texte  original  et  pur.  Nous  n'avons  donc,  pas 
plus  que  M.  Le  Roux  de  Lincy,  hésité  entre  l'édition 
de  Gruget  et  les  manuscrits,  et,  bien  que  dans 
une  récente  édition  on  ait  cru  devoir,  à  tort,  suivant 
nous,  reproduire  littéralement  le  texte  de  l'édition 
Claude  Gruget,  nous  sommes  revenu  à  celui  des  ma- 
nuscrits. 

Les  manuscrits  de  YHeptaméron  sont  assez  nom- 
Dreux.  On  en  compte  particulièrement  douze,  qui,  pour 
la  plupart,  sont  antérieurs  aux  premières  éditions.  Dans 
un  pareil  nombre,  il  fallait  choisir;  c'est  ce  que  nous 
avons  fait.  Après  examen,  nous  nous  sommes  arrêté, 
comme  M.  Le  Roux  de  Lincy,  à  celui  de  ces  douze 
manuscrits  portant  le  numéro  7572 *  A  (Fonds  français 
i5i2);  il  a  pour  titre,  d'une  main  du  xvne  siècle  : 
Eptameron  ou  Nouvelles  de  la  Reine  de  Navarre,  et 
paraît  être  le  plus  ancien  et  le  plus  correct;  il  se 
trouve  à  la  Bibliothèque  nationale.  C'est  donc  le  texte 
de  ce  manuscrit  que  nous  donnons;  seulement,  nous 
nous  servons  des  deux  suivants,  tant  pour  un  meilleur 
titre  et  les  bonnes  variantes  que  pour  les  quelques 
omissions  qu'il  peut  contenir  par  la  faute  du  copiste  : 
i°  le  manuscrit  n°  y?y6%  (i520,  Fonds  français),  en 
romaine  ou  italique,  où  il  y  a  d'excellentes  corrections 

marginales;  2°  le  manuscrit  de  Thou,  n°  7576  5*5*, 
dans  lequel  nous  avons  pris  les  sommaires  qui  précè- 
dent chaque  Nouvelle  et  chaque  journée,  sommaires 
faits  par  le  possesseur  du  manuscrit,  c'est-à-dire  par  de 
Thou  lui-même.  A  propos  de  ces  sommaires,  nous 
ferons  remarquer  que,  chose  nouvelle  et  importante, 
notre  table,  à  chaque  volume,  donne  ces  sommaires 
plus  succints  et  plus  clairs,  afin  de  faciliter  des  recher- 
ches aux  lecteurs.  Quant  aux  Nouvelles  que  Gruget  a 
substituées  aux  Nouvelles  xi%  xliv8  et  xlvi6  des  manu- 
scrits, nous  les  donnons  à  la  fin  du  deuxième  volume, 
en  appendice. 

Naturellement,  nous  avons  respecté  l'orthographe, 
bien  qu'elle  ne  soit  pas  toujours  uniforme;  mais  pour 
la  ponctuation,  qui  est  comme  nulle  dans  le  manuscrit, 
nous  l'avons  ramenée  aux  règles  modernes  pour  la 
clarté  du  sens. 

Enfin,  comme  pour  d'autres  ouvrages  de  la  Col- 
lection Jouaust,  le  texte  est  suivi  de  deux  travaux 
particuliers  :  l'un,  les  Notes  et  variantes;  l'autre,  un 
Glossaire-index.  Dans  le  premier,  nous  donnons  des 
explications  historiques  ou  critiques  sur  chaque  Nou- 
velle en  général  et  certains  passages  en  particulier, 
ainsi  que  les  variantes  les  plus  importantes.  Dans  le 
Glossaire,  on  trouvera,  par  liste  alphabétique  et 
avec  leur  signification,  les  mots  anciens  ou  inusités 
qu'on  aurait  eu  de  la  difficulté  à  comprendre,  ainsi  que 
les  noms  des  personnages  cités  dans  les  Nouvelles  et 
ceux  des  prétendus  conteurs  avec  des  explications  sur 
les  uns  et  des  conjectures  sur  les  autres. 

Inutile  de  dire,  en  terminant,  que,  tout  en  rectifiant 
rigoureusement  les  inexactitudes  que  nous  a  révélées  la 

minitieuse  confrontation  des  manuscrits  avec  les  textes 
donnes  par  M.  Le  Roux  de  Lincy  et  le  Bibliophile 
Jacob,  nous  avons  cru  devoir  nous  aider  des  savantes 
remarques  que  nous  ont  fournies  leurs  éditions.  Nous 
espérons  que  chacun  nous  en  saura  gré,  et  nous  comp- 
tons bien  que  ceux  qui  s'occuperont  après  nous  de 
fHeptaméron,  nous  honoreront  également  en  se  ser- 
vant aussi  de  nos  recherches. 

I.    —    MANUSCRITS. 

On  connaît  seize  manuscrits  de  YHeptameron;  mais 
on  en  compte  particulièrement  douze,  qui  sont  à  la 
Bibliothèque  nationale  ou  à  celle  de  l'Arsenal. 

i.  —  N»  7572.  Bibliothèque  nationale,  1  vol.  in-folio,  relié  en 
maroquin  rouge  aux  armes. 

Ce  beau  manuscrit,  de  YHeptameron,   sur  papier    réglé, 
presque  complet;  le  dernier  feuillet  seul  manque.  Il  y  a  une 
transposition  page  576;  mais  on  retrouve  la  suite  après  la  page 
704. 

2.  —  N*  7572 '.  a.  Colb.  Biblioth.  nationale,  t  vol.  petit  in 
folio,  reliure  en  veau,  à  compart,  doré  sur  les  plats,  au  dos  et 
sur  tranche. 

Ce  manuscrit,  d'une  écriture  courante,  du  milieu  du  xvi*  siècle, 
contient  le  texte  complet  de  YHeptameron.  C'est  le  texte  de  ce 
manuscrit  que  nous  reproduisons.  (Voir  la  préface). 

3. —  N*  7572*.  Bigot.  Biblioth.  nationale,  1  vol.  petit  in-folio, 
demi-ieliure  moderne,  dos  de  maroquin  rouge,  au  chiffre  de 
Louis-Philippe. 

Ce  manuscrit  est  correct,  mais  très  incomplet,  on  lit  au  bas  du 
dernier  feuillet  : 

Fin  de  ces  fresens  comptes  au  nombre  28  de  la  très  illustre 
Royne  de  Navarre,  etc. 

4.  —  N*75725.  De  Mesmes.  Biblioth.  nationale,  1  vol.  grand 
in-4*,  relie  en  veau  ancien. 

Celui-ci  aussi  est  très  incomplet. 

5.  —  N'  7572 s  3.  Biblioth.  nationale.  1  vol.  petit  in-folio,  reliure 
en  veau  fauve,  dorures  à  compartiments. — Au  verso  de  la  re- 
liure on  lit  :  «  Ce  présent  livre  appartient  à  Daniel  Leclerc, 
maistre....  1606  ». 

Le  texte  de  Y Heptaméron  est  complet.  Des  corrections  nom- 
breuses et  des  additions  ont  été  faites,  soit  à  la  marge,  soit  en 
interligne.  Elles  sont  delà  même  écriture  que  celle  du  manuscrit 
7576. 

6.  —  N"  7573,  7574,  7575,  7576.  Béthune.  Biblioth.  nationale, 
4  vol.  in-40,  maroquin  rouge,  aux  armes  de  Béthune. 

Le  prologue  manque,  ainsi  que  le  dernier  feuillet  de  la  Nou- 
velle LXXI.  —  Chaque  volume  porte  pour  titre  :  Histoire  des 
amans  fortunez  et  infortunez  de  la  reine  de  Navarre,  duchesse 
de  Berry  et  d'Alençon,  qui  estoit  Marguerite  d'Orléans,  sœur 
unique  de  François  I". 

7.  —  N'75762.  Béthune.  Biblioth.  nationale,  1  vol.  in-folio,  veau 
fauve,  dos  de  maroquin  rouge,  aux  fleurs  de  lis,  au  chiffre  de 
Louis  XVIII. 

Le  texte  est  complet;  mais  l'orthographe  est  rajeunie.  Les 
marges  contiennent  de  nombreuses  variantes,  qui  donnent  un 
certain  prix  à  la  leçon  de  ce  manuscrit. 

8.  —  N°t5-64.  De  la  Marre.  Biblioth.  nationale,  1  vol.  in-fol., 
reliure  moderne  en  veau. 

Le  texte  est  assez  corre:t,  mais  incomplet.  Le  prologue  ne 
contient  pas  le  passage  relatif  à  l'admiration  de  la  reine  de  Na- 
varre pour  Boccace. 

9.  —  N*  757Ô3.  De  la  Marre.  Biblioth.  nationale,  1  vol.  in-fol., 
reliure  ancienne  en  parchemin. 

Le  texte  n'est  pas  complet.  Au  folio  259,  recto,  commence  un 
poème  intitulé  :  Les  Prisons,  et  dont  voici  les  deux  premiers 
vers: 

Je  vous  confesse,  amye  tant  aymèe, 
Que  j'ay  longtemps  desestimée. 

Ce  poème,  attribué  à  la  reine  de  Navarre,  ne  paraît  pas  être 
d'elle. 

Sur  le  dernier  feuillet,  on  lit  une  épitaphe  datée  de  l'an  1549, 
qui  ne  se  trouve  pas  dans  le  recueil  intitulé  :  Tombeau  de  Mar- 
guerite de  Valois,  Royne  de  Navarre.  Elle  commence  ainsi  : 

Cy  gist  un  corps  par  le  quel  Dieu  faisoit 

Ses  haulx  secrets  aux  siens  voir  et  comprendre. 

10.  —  N*  757<j5-b.  Colb.  Biblioth.  nationale,  i  vol.  in-folio,  an- 
cienne reliure  très  remarquable. 

Ce  manuscrit  porte  pour  titre  :  Le  Decaméron  de  très  haute  et  très 
illustre  frincesse  Madame  Marguerite  de  France,  etc.  Au-dessous 
est  cette  devise  italienne  :  Sin  e  doppo  la  morte  (jusques  et  après 
la  mort).  Au  verso  de  ce  titre  on  lit  une  préface  adressée  AU 
LECTEUR,  qui  commence  ainsi  :  «  D'autant,  lecteur,  qu'il  avient 
souvent  que  les  meilleurs  esprits  sont  détournez  de  la  lecture 
des  plus  sérieuses  et  nécessaires  choses,  etc.  »  Cette  prélace, 
datée  :  «  A  Paris,  ce  VIII""  août  i553  »,  est  signée  :  Adrian  de 
Thou.  Elle  est  suivie  d'une  table,  écrite  sur  deux  colonnes,  de 
toutes  les  variantes  recueillies  dans  les  manuscrits  que  de  Thou 
avait  pu  se  procurer  :  nous  en  avons  reproduit  quelques-unes. 
Vient  ensuite  la  table  des  Journées  et  des  Nouvelles  en  forme 
de  sommaires  (Voir  le  Glossaire,  au  mot  de  Thou). 

ii.  _-5-6r,B:  a.  Colb.  Biblioth.  nationale,  i  vol.,  petit  in-fol., 
relié  en  veau. 

Ce  manuscrit  ne  contient  qu'un  texte  incomplet.  Il  renferme 
un  poème  composé  par  la  reine  de  Navarre  et  qui,  là,  porte  le 
titre  :  Le  Miroir  de  Jesu  Crist  crucifié. 

[2.  —  N*  7981.  Biblioth.  nationale,  1  vol.  petit  in-4%  sur  papier 
Relié  en  maroquin  rouge.  L'écusson  sur  ses  plats  a  été  arraché 
Écriture  de  la  fin  du  xvi*  siècle. 

Le  texte  est  complet  et  correct;  mais  une  partie  du  prologue 
a  été  placée  par  mégarde  à  la  fin  de  la  première  Nouvelle.  A  la 
fin,  on  lit  une  épitaphe  qui  commence  ainsi  : 

Cy  gist  le  corps  qui  son  siècle  estouna, 
Non  par  haultesse  ou  grandeur  de  sa  race. 


11.   —   ÉDITIONS. 

Pour  cette  nomenclature,  nous  nous  sommes  aidé 
du  manuel  Brunet  : 

1 353.  —  Histoire  des  amans  fortincZ,  dédiée  à  l'illustre  pi  in 
cesse  madame  Marguerite  de  Bourbon,  duchesse  de  Nivernois 
(par  Pierre  Boaistuau,  surnommé  Launay).—  Paris.  Gilles  r>illes. 
in-4"  de  XIX  et  184  feuillets.  Un  exemplaire  à  la  Bibl.  nationale 
et  un  à  celle  de  l'Arsenal. 

1559.  —  L'Heptameron  des  Nouvelles  de  très  illustre  et  très 
excellente  princesse  Marguerite  de  Valois,  royne  de  Navarre, 
remis  en  son  vray  ordre,  confus  auparavant  en  sa  première  im- 
pression :  dédié  à...  Jeanne  de  Foix,  royne  de  Navarre,  par 
Claude  Gruget.  —  Paris.   Vincent  Sertenas,  ou  Jean  Cavallier. 

—  (A  la  fin  :)  Impr.  par  Benoist  Prévost.  \n-/\".  Un  exemplaire  à 
la  Biblioth.  nationale. 

i56o.  —  Le  même.  —  Paris,  Vincent  Sertenas  ou  Gilles  Robinet. 
Impr.  par  Benoist  Prévost.  In-4e.  Cette  édition,  qui  parait  faite 
sur  la  précédente,  a  un  privilège  accordé  à  Gilles  Gilles  en  date 
du  27  décembre  i558. 

i56o.  —  L'Heptameron  des  Nouvelles.  Imprimé  (sans  lieu 
d'impression  ni  de  nom  de  libraire)  en  i56o.  In-16.  Édition  peu 
connue. 

i56i.  —  Le  même,  remis  en  son  vrai  ordre  par  Claude  Gruget. 

—  Lyon,  Guill.  Rouille,  Petit  in-12. 

i56i.  —  Le  même.  —  Paris.  Gilles  Gilles.  In-16. 

1:67.  —  Le  même.  —  Paris,  Norment  et  Bruneau  (aussi  Gilles 
Gilles).  In-16. 

1572.  —  Le  même.  —  Lyon,  Louys  Cloquemin.  In-16. 

15-4.  —  Le  même.  —  Paris,  Michel  de  Roigny.  In-16,  lettres 
rondes. 

1578.—  Le  même.  —  Lyon,  Cloquemin.  In-16. 

i58i.  —  Le  même.  —  Lyon,  Cloquemin.  In-16. 

i58r.  —  Le  même.  —  Paris,  Gatr.  Buon  ou  Abel  L'Angelier. 
In-16. 

i5o8.  —  Le  même.  —  Rouen,  Iean  Osmont.  Petit  in-12. 

1598.  —  Le  même.  —  Rouen,  chez  Romain  Beauvais.  In-12. 

i6i5.  —  Le  même.  —  Sur  l'imprimé  à  Paris,  J.  Bessin.  Petit 
in-12. 

1625.  —  Le  même.  —  Rouen,  David  du  Petit-Val.  In-12. 

1608.  —  Le  même  —  Sur  l'imprimé  à  Paris,  chez  Jacques 
Bessin  {Hollande).  2  vol.  pet.  in-12. 

1698.  —  Contes  et  Nouvelles  de  Marguerite  de  Valois,  reine 
de  Navarre,  mis  en  beau  langage.  —  Amsterd.,  Gallet.  2  vol. 
petit  in-8°  avec  figures.  Cette  édition  est  recherchée  non 
pour  le  beau  langage,  mais  pour  des  gravures  assez  expres- 
sives, attribuées  à  Rom.  de  Hooge,  bien  qu'elles  ne  portent  pas 
son  nom. 

1700.  —  Les  mêmes.  —  Réimpression  avec  figures,  moins  re- 
cherchée. Petit  in-8\ 

1708.  —  Les  mêmes.  —  Réimpression.  Une  partie  des  planches 

portent le  nom  d'Harreweyn  et  conseauemment  sont  différente? 
des  précédentes,  2  vol.  petit  in-8*. 

1780.  —  Les  Nouvelles  de  Marguerite  de  Valois,  Berne. 
nouvelle  Sociélé  typographique.  3  vol.  in-8",  avec  fig.  gravées 
par  Longueil  d'après  Freudenberg.  Jolie  édition  publiée  sous  la 
direction  de  J.  Rodolphe  de  Sinner,  qui  a  retouché  le  texte. 

1784"  —  Les  mêmes.  —  Paris,  8  vol.  in-18  Les  planches  sont  de 
mauvaises  copies  de  celles  de  la  précédente  édition. 

1841.  —  L'HErTAMÉRON  des  Nouvelles,  etc.  Paris,  Gosselin,  gr. 
in-8.  Le  bibl.  Jacob,  quia  donné  cette  édition  d'aDrès  Gruget, 
en  a  rajeuni  le  texte.  v 

1853-54- —  Hei'Taméron  des  Nouvelles  de...  Marguerite  d'An- 
goulême,  reine  de  Navarre,  sœur  unique  de  François  1"  ;  nouvelle 
édition  publiée  sur  les  manuscrits  par  'a  Société  des  Bibliuphiles 
français.  —  Paris,  imprimé  par  Ch.  Lahure  avec  les  caractères 
appartenant  à  la  Société  des  Bibliophiles.  3  v.  petit  in-18  avec  un 
portrait  de  Marguerite,  ses  armes  et  sa  devise  et  le  fac-similé 
d'une  miniature.  Excellente  édition,  épuisée  depuis  longtemps, 
due  principalement  aux  soins  de  M.  Le  Roux  de  Lincy,  qui  a 
placé  dans  le  premier  volume  un  Essai  sur  la  vie  et  les  ouvrages 
de  Marguerite,  précède  d'une  notice  sur  Louise  de  Savoie,  sa 
mère,  deux  morceaux  importants.  Les  textes  des  Nouvelles  XI, 
XLIV  et  XL VI,  auxquelles  Gruget  en  avait  substitué  d'autres 
plus  insignifiantes,  y  ont  été  rétablis. 

1862.  —  L'Heptaméron  des  Nouvelles  de  Marguerite  d'Angou- 
léme,  royne  de  Navarre.  Nouvelle  édition  publiée,  d'après  le 
texte  des  manuscrits,  avec  des  notes  et  une  notice,  par  P. -L. 
Jacob,  bibliophile.  -  Paris,  A.  Delahays.  In-18. 

1872.  -  Les  sept  Journées  de  la  Reine  de  Navarre,  suivies  de 
la  huitième  (édition  de  Claude  Gruget,  i55o).  Notices  et  notes 
par  Paul  Lacroix,  index  et  glossaire.  Planches  à  l'eau-forte  par 
Flameng.  —  Paris,  librairie  des  Bibliophiles,  rue  Saint-Honorè, 
338.MDCCCLXXII.   In- 16. 

Cette  édition  a  été  publiée  par  journée  Chaque  fascicule,  du 
prix  de  4  fr.  5o,  est  illustré  d'une  planche. 

Telle  est  la  liste  exacte  des  éditions  de  V Hep  t amer  on,  sauf 
l'édition  publiée  il  y  a  quelques  années  par  Jes  frères  Garnier, 
dont  le  texte  a  été  considérablement  rajeuni 


HEPTAMERON 

DES    NOUVELLES 

">E  LA  ROINE  DE  NAVARRE 

PROLOGUE 

Le  premier  jour  de  septembre,  que  les  baings  des 
montz  Pirenées  commencent  d'entrer  en  leur  vertu,  se 
trouvèrent  à  ceulx  de  Cauderès  plusieurs  personnes 
tant  de  France  que  d'Espaigne;  les  ungs  pour  y  boire 
de  l'eaue,  les  autres  pour  se  y  baigner,  et  les  autres 
pour  prendre  de  sa  fange;  qui  sont  choses  si  merveil- 
leuses, que  les  malades  habandonnez  des  médecins  s'en 
retournent  tout  guariz.  Ma  fin  n'est  de  vous  déclarer  la 
scituation  ne  la  vertu  desdits  baings,  mais  seullement 
de  racompter  ce  qui  sert  à  la  matière  de  ce  que  je  veulx 
escripre.  En  ces  baings  là  demeurèrent  plus  de  trois 
sepmaines  tous  les  mallades  jusques  ad  ce  que,  par  leur 
amendement,  ilz  congnurent  qu'ilz  s'en  pouvoient  re- 
tourner. Mais  sur  le  temps  de  ce  retour  vindrent  les 
pluies  si  merveilleuses  et  si  grandes,  qu'il  sembloyt  que 
Dieu  eut  oblyé  la  promesse  qu'il  avoit  faicte  à  Noé  de 
ne  destruire  plus  le  monde  par  eaue;   car  toutes  les 

cabanes  et  logis  du  dit  Gauderès  furent  si  remplyes 
d"eaue,  qu'il  fut  impossible  de  y  demourer.  Ceulx  qui  y 
estoient  venuz  du  costé  d'Espaigne  s'en  retournèrent 
par  les  montaignes  le  mieux  qu'il  leur  fut  possible;  et 
ceulx  qui  congnoissoient  les  addresses  des  chemins 
furent  ceulx  qui  mieulx  eschapperent.  Mais  les  sei- 
gneurs et  dames  françoys,  pensans  retourner  aussi  faci- 
lement à  Tarbes  comme  ilz  estoient  venuz,  trouvèrent 
les  petits  ruisseaulx  si  fort  creux  que  à  peyneles  peurent 
ilz  gueyer.  Et  quand  se  vint  à  passer  le  Gave  Bearnois, 
qui,  en  allant,  n'avoit  poinct  deux  piedz  de  proufon- 
deur,  le  trouvèrent  tant  grand  et  impétueux,  qu'ilz  se 
destournerent  pour  chercher  les  pontz,  lesquelz,  pour 
n'estre  que  de  boys,  furent  emportez  par  la  véhémence 
de  Teaue.  Et  quelcuns,  cuidans  rompre  la  roideur  du 
cours  peur  s'assembler  plusieurs  ensemble,  furent  em- 
portez si  promptement,  que  ceulx  qui  les  vouloient 
suivre  perdirent  le  povoir  et  le  désir  d'aller  après.  Par- 
quoy,  tant  pour  sercher  chemin  nouveau  que  pour  estre 
de  diverses  opinions,  se  séparèrent.  Les  ungs  traver- 
sèrent la  haulteur  des  montaignes  et,  passans  par 
Arragon,  vindrent  en  la  conté  de  Roussillon  et  de  là  à 
Narbonne;  les  autres  s'en  allèrent  droict  à  Barselonne, 
où,  par  la  mer,  les  ungs  allèrent  à  Marseille  et  les 
autres  à  Aiguemorte. 

Mais  une  dame  yefye,  de  longue  expérience,  nommée 
Oisille,  se  délibéra  d'oblier  toute  craincte  par  les  mau- 
vais chemins  jusques  ad  ce  qu'elle  fut  venue  à  Nostre 
J  Dame  de   Serrance.  Non  qu'elle  fust  si  supersticieuse 
/    qu'elle  pensast  que  la  glorieuse  Vierge  laissast  la  dextre 
(  !  de  son  fiiz,  où  elle  est  assise,  pour  venir  demorer  en  la 
V   terre  déserte,  mais  seullement  pour  envye  de  veoir  le 

dévot  lieu  dont  elle  avoit  tant  oy  parler;  aussy  qu'elle 
estoit  scure  que,  s'il  y  avoit  moien  d'eschapper  d'un 
dangier,  les  moynes  le  debvroient  trouver.  £t  feit  tant 
qu'elle  y  arriva,  passant  de  si  estranges  lieux  et  si  diffi- 
ciles à  monter  et  descendre,  que  son  aage  et  pesanteur 
ne  la  gardèrent  poinct  d'aller  la  pluspart  du  chemin  à 
pied.  Mais  la  pitié  fut  que  la  plupart  de  ses  gens  et 
chevaulx  demorerent  morts  par  les  chemins,  et  arriva  à 
Serrance  avecq  ung  homme  et  une  femme  seullement, 
où  elle  fut  charitablement  receue  des  religieux. 

Il  y  avoit  aussy  parmy  les  François  deux  gentilz 
hommes  qui  estoient  allez  aux  baings,  plus  pour  ac- 
compaigner  les  dames  dont  ilz  estoient  serviteurs  que 
pour  faute  qu'ilz  eussent  de  santé.  Ces  gentilz  hommes 
icy,  yoyansja  compaignie  se  départir  et  que  les  mariz 
de  leurs  dames  les  emmenoient  à  part,  pensèrent 
de  les  suyvre  de  loing  sans  soy  declairer  à  personne. 
Mais  ung  soir,  estant  les  deux  gentilz  hommes  ma- 
riez et  leurs  femmes  arrivez  en  une  maison  d'ung 
homme  plus  bandouilier  que  païsant,  et  les  deux  jeunes 
gentilz  hommes  logez  en  une  borde  tout  joingnant 
de  là,  environ  la  minuit  oyrent  un  très  grand  bruict. 
Ils  se  levèrent  avec  leurs  varletz  et  demandèrent  à 
l'hoste  quel  tumulte  c'estoit  là.  Le  pauvre  homme,  qui 
avoit  sa  part  de  la  paour,  leur  dit  que  c'estoient  mau- 
vais garsons  qui  venoient  prendre  leur  part  de  la 
proye  qui  estoit  chez  leur  compaignon  bandouilier; 
parquoy  les  gentilz  hommes  incontinent  prindrent 
leurs  armes,  et  avecq  leurs  varletz,  s'en  allèrent  secou- 
rir le?  dames  pour  lesquelles  ilz  estimoient  la  mort 
plus  heureuse  que  la  vie  après  elles.  Ainsy  qu'ilz  arrivè- 
rent au  logis,  trouvèrent  la  première  porte  rompue,  et 

les  deux  gentilz  hommes  avecq  leurs  serviteurs  se  def- 
fendans  vertueusement.  Mais,  pour  ce  que  le  nombre 
des  bandoulliers  estoit  le  plus  grand  et  aussy  qu'ilz 
estoient  fort  blessez,  commençoient  à  se  retirer,  aians 
perdu  desja  grande  partie  de  leurs  serviteurs.  Les  deux 
gentilz  hommes,  regardans  aux  fenestres,  veirent  les 
dames  crians  et  plorans  si  fort,  que  la  pitié  et  Tamoui 
leur  creut  le  cueur,  de  sorte  que  comme  deux  ours  en- 
raigés  descendans  des  montaignes,  frappèrent  sur  ces 
bandoulliers  tant  furieusement,  qu'il  y  en  eut  si  grand 
nombre  de  mortz,  que  le  demourant  ne  voulut  plus 
actendre  leurs  coups,  mais  s'enfouyrenÇ  où  ilz  sça- 
voient  bien  leur  retraicte.  Les  gentilz  hommes  ayans 
deffaict  ces  meschans,  dont  l'hoste  estoit  l'un  des 
mortz,  ayans  entendu  que  l'hostesse  estoit  pire  que 
son  mary,  l'envoierent  après  luy  par  ung  coup  d'espée; 
et,  entrans  en  une  chambre  basse,  trouvèrent  un  des 
gentilz  hommes  mariés  qui  rendoit  l'esprit.  L'autre 
n'avoyt  eu  nul  mal,  sinon  qu'il  avoit  tout  son  habil- 
lement perse  de  coups  de  traict  et  son  espée  rompeu. 
Le  pauvre  gentil  homme,  voyant  le  secours  que  ces 
deux  luy  avoyent  faict,  après  les  avoir  embrassés  et 
remerciés,  les  pria  de  ne  Thabandonner  poinct,  qui 
leur  estoit  requeste  fort  aisée.  Parquoy,  après  avoir 
faict  enterrer  le  gentil  homme  mort,  et  reconforté  sa 
femme  au  mieulx  qu'ilz  peurent,  prindrent  le  chemin 
où  Dieu  les  conseilloit,  sans  savoir  lequel  ilz  dévoient 
tenir.  Et  s'il  vous  plaist  sçavoir  le  nom  des  trois 
gentilz  hommes,  le  maryé  avoit  nom  Hircan  et  sa 
femme  Parlamente  et  la  damoiselle  vefve  Longarine, 
et  le  nom  des  deux  gentilz  hommes,  l'un  estoit  Dagou- 
cin  et  l'autre   Saffredent.   Et,  après   qu'ilz  eurent  esté 

tout  le  jour  à  cheval,  adviserent  sur  le  soir  un  clo- 
chier,  où  le  myeulx  qu'il  leur  fut  possible,  non  sans 
travail  et  peine,  arrivèrent.  Et  furent  de  l'abbé  et  des 
moynes  humainement  reçeuz.  L'abbaye  se  nomme 
Saint-Savyn.  L'abbé,  qui  estoit  de  fort  bonne  maison, 
les  logea  honnorablement;  et,  en  les  menant  à  leur  lo- 
gis, leur  demanda  de  leurs  fortunes,  et,  après  qu'il  en- 
tendit la  vérité  du  faict,  leur  dit  qu'ilz  n'estoient  pas 
seulz  qui  avoient  part  à  ce  gasteau  ;  car  il  y  avoit  en 
une  chambre  deux  damoiselles  qui  avoient  eschappé 
pareil  dangier  ou  plus  grand,  d'autant  qu'elles  avoient 
eu  affaire  contre  bestes  non  hommes.  Car  les  pauvres 
dames,  à  demye  lieue  deçà  Peyrechitte,  avoient  trouvé 
ung  ours  descendant  la  montaigne,  devant  lequel 
avoient  prins  la  course  à  si  grande  haste  que  leurs 
chevaux  à  l'entrée  du  logis  tombèrent  morts  soubz 
elles;  et  deux  de  leurs  femmes,  qui  estoient  venues 
longtemps  après  leur  avoient  compté  que  l'ours  avoit 
tué  tous  leurs  serviteurs.  Lors  les  deux  dames  et 
trois  gentilz  hommes  entrèrent  en  la  chambre  où  elles 
estoient,  et  les  trouvèrent  plorans,  et  congnurent 
que  c'estoit  Nomerfide  et  Ennasuite,  lesquelles,  en 
s'embrassant  et  racomptant  ce  qui  leur  estoyt  advenu, 
commencèrent  à  se  reconforter,  avecq  les  exhortations 
du  bon  abbé,  de  soy  estre  ainsy  retrouvées.  Et  le  ma- 
tin ouyrent  la  messe  bien  dévotement,  louans  Dieu  des 
périlz  qu'ilz  avoient  eschappez. 

Ainsy  qu'ilz  estoient  tous  à  la  messe,  va  entrer_en 
l'Eglise  ung  homme  tout  en  chemise,  fuyant  comme 
si  quelqu'un  le  chassoyt,  cryant  à  Tayde.  Incontinant 
Hircan  et  les  autres  gentilz  hommes  allèrent  au  devant 
de  luy  pour  voir  que  c'estoyt,  et  veirent  deux  hommes 


ujpfo- 


V 


22  HEPTAMERON. 

après  luy  leurs  espées  tirées,  lesquelz,  voians  si  grande 
compaignie,  voulurent  prendre  la  fuite  ;  mais  Hircan 
et  ses  compaignons  les  suiveyrent  de  si  près,  qu'ilz  y 
laissèrent  la  vye.  Et,  quand  ledit  Hircan  fut  retourné, 
trouva  que  cestuy  qui  estoit  en  chemise  estoit  ung  de 
leurs  compaignons  nommé  Geburon,  lequel  leur 
compta  comme,  estant  en  une  borde  auprès  de  Peyre- 
chitte,  arrivèrent  trois  hommes,  luy  estant  au  lict; 
mais,  tout  en  chemise,  avecq  son  espée  seullement,  en 
blessa  si  bien  ung  qu'il  demora  sur  la  place.  Et,  tandis 
que  les  deux  autres  s'amusèrent  à  recueillir  leur  com- 
paignon,  voyant  qu'il  estoit  nud  et  eulx  armés,  pensa 
qu'il  ne  les  povoit  gaigner  sinon  à  fuyr,  comme  le 
moins  chargé  d'habillement,  dont  il  louait  Dieu  et  eux 
qui  en  avoient  fait  la  vengeance. 

Après  qu'ilz  eurent  oy  la  messe  et  disné,  envoyèrent 
veoir  s'il  estoit  possible  de  passer  la  rivière  du  Gave, 
et,  congnoissans  l'impossibilité  du  passage,  furent  en 
merveilleuse  craincte,  combien  que  l'abbé  plusieurs 
foys  leur  offrist  la  demeure  du  lieu  jusques  ad  ce  que 
les  eaues  fussent  abaissées;  ce  qu'ilz  accédèrent  pour 
ce  jour.  Et  au  soir,  en  s'en  allant  coucher,  arriva  un 
vieil  moyne  qui  tous  les  ans  ne  failloit  poinct  à  la  Nos- 
tre  Dame  de  septembre  à  jerrance.  Et,  en  lui  deman- 
dant des  nouvelles  de  son  voiage,  veist  que,  à  cause 
des  grandes  eaues,  estoyt  venu  par  les  montaignes,  et 
par  les  plus  mauvais  chemins  qu'il  avoyt  jamais  faict, 
mais  qu'il  avoit  veu  une  bien  grande  pitié  :  c'est  qu'il 
avoit  trouvé  un  gentil  homme  nommé  Symontault,  le- 
quel, ennuyé  de  la  longue  demeurée  que  faisoit  la 
rivière  à  s'abaisser,  s'estoit  délibéré  de  la  forcer,  se 
confiant  à  la  bonté  de  son  cheval,  et  avoit  mis  tous  ses 

serviteurs  à  l'entour  de  luy  pour  rompre  l'eaue.  Mais, 
quant  ce  fut  au  grand  cours,  ceulx  qui  estoient  le  plus 
mal  montez  furent  emportez  malgré,  hommes  et  che- 
vaulx,  tout  aval  L'eaue,  sans  jamays  en  retourner.  Le 
gentil  homme,  se  trouvant  seul,  tourna  son  cheval  dont_>4j^  * 
il  venoit,  qui  n'y  sceut  estre  si  promptement  qu'il  ne 
faillit  soubz  lui.  Mais  Dieu  voulut  qu'il  fut  si  près  de  la 
rive,  que  le  gentil  homme,  non  sans  boire  beaucoup 
d'eaue,se  traynant  à  quatre  piedz,  saillit  dehors  sur  les 
durs  cailloux,  tant  las  et  foible  qu'il  ne  se  povoit  sous- 
tenir.  Et  lui  advint  si  bien  que  ung  berger,  ramenant  au 
soir  ses  brebis,  le  trouva  assis  parmy  les  pierres,  tout 
mouillé  et  non  moins  triste  de  ses  gens  qu'il  avoit  veu 
perdre  devant  luy.  Le  berger,  qui  entendoit  myenk-  sa 
nécessité  tant  en  le  voiant  que  en  escoutant  sa  parolle, 
le  print  parla  main  et  le  mena  en  sa  propre  maison,  où 
avecq  petites  bûchettes  le  seicha  le  myeulx  qu'il  peut. 
Et  ce  soir  là  Dieu  y  amena  ce  bon  religieux,  qui  luy 
enseigna  le  chemin  de  Nostre  Dame  de  Serrance,  et 
l'asseura  que  là  il  seroit  myeulx  logé  que  en  autre  lieu, 
et  y  trouveroit  une  antienne  veive  nommée  Oisille,  la- 
quelle estoit  compaigne  de  ses  adventures.  Quand  toute 
la  compaignie  oyt  parler  de  la  bonne  dame  Oisille  et  du 
gentil  chevalier  Symontault  eurent  une  joye  inestima- 
ble, louans  le  créateur  qui,  en  se  contentant  des  servi- 
teurs, avoyt  saulvé  les  maistres  et  maistresses,  et  sur 
toutes  en  loua  Dieu  de  bon  cueur  Parlamente,  cai 
longtemps  avoyt  qu'elle  l'avoit  très  affectionné  servi- 
teur. Et,  après  s'estre  enquis  dilligemment  du  chemyn 
de  Serrance,  combien  que  le  bon  vieillard  le  leur  feit 
fort  difficile,  pour  cela  ne  laissèrent  d'entreprendre  d'y 
aller  ;  et  dès  ce  jour  là  se  meirent  en  chemyn  si  bien  en 

ordre  qu'il  ne  leur  fallpit  rien,  car  l'abbé  les  fournyt  de 
vin  et  force  vivres  et  de  gentilz  compaignons  pour  les 
mener  seurement  par  les  montaignes;  lesquelles  pas- 
sèrent plus  à  pied  que  à  cheval.  En  grand  sueur  et 
traveil  arrivèrent  à  Nostre  Dame  de  Serrance,où  l'abbé, 
combien  qu'il  fut  assez  mauvais  homme,  ne  leur  osa 
refuser  le  logis  pour  la  craincte  du  seigneur  de  Bearn, 
dont  il  sçavait  qu'ilz  estoient  bien  aimez;  mais  luy,  qui 
estoit  vray  hypocrite,  leur  feit  le  meilleur  visaige  qu'il 
estoit  possible  et  les  mena  veoir  la  bonne  dame  Oisille 
et  le  gentilhomme  Simontault. 

La  joye  fut  si  grande  en  ceste  compaignie  miracu- 
leusement assemblée,  que  la  nuict  leur  sembla  courte 
à  louer  Dieu  dedans  l'église  de  la  grâce  qu'il  leur  avoit 
faicte.  Et.  après  que  sur  le  matin  eurent  prins  ung  peu 
de  repos,  allèrent  oyr  la  messe  et  tous  recepvoir  le 
sainct  sacrement  de  unyon,  auquel  tous  chrestiens  sont 
uniz  en  ung,  suppliant  celluy  qui  les  avoit  assemblez 
par  sa  bonté,  parfaire  le  voiage  à  sa  gloire.  Après  dis- 
ner  envoyèrent  sçavoir  si  les  eaues  estoient  poinct  es- 
coulées,  et,  trouvant  que  plustost  elles  estoient  creues 
et  que  de  longtemps  ne  pourroient  seurement  passer,  se 
délibérèrent  de  faire  ung  pont  sur  le  bout  de  deux  ro- 
chiers  qui  sont  fort  près  l'un  de  l'autre,  où  encore  il  y  a 
des  planches  pour  les  gens  de  pied  qui  venans  d'Oleron, 
ne  veullent  passer  par  le  guey.  L'abbé  fut  bien  aise 
qu'ilz  faisoient  ceste  despence,  afin  que  le  nombre  des 
pèlerins  et  pèlerines  augmentast,  les  fournyt  d'ouvriers; 
mais  il  n'y  meist  pas  ung  denier,  car  son  avarice  ne  le 
permectoyt.  Et,  pour  ce  que  les  ouvriers  dirent  qu'ils 
ne  sçauroient  avoir  faict  le  pont  de  dix  ou  douze  jours, 
la  compaignie,  tant  d'hommes   que  de  femmes,  com- 

mença  fort  à  s'ennuyer;  mais  Parlamente,  qui  estoit 
femme  de  Hircan,  laquelle  n'estoit  jamays  oisifve  ne 
mélancolique,  aiant  demandé  congé  à  son  mary  Je  par- 
ler, dist  à  l'ancienne  dame  Oisille  :  «  Madame,  je  m'es- 
bahys  que  vous  qui  avez  tant  d'expérience  et  qui  main- 
tenant à  nous  femmes  tenez  lieu  de  mère,  ne  regardez 
quelque  passetemps  pour  adoulcir  Tcnnuy  que  nous 
porterons  durant  notre  longue  demeure  ;  car,  si  nous 
n'avons  quelque  occupation  plaisante  et  vertueuse, 
nous  sommes  en  dangier  de  demourer  malades.  »  La 
jeune  vefve  Longarine  adjoust  à  ce  propos  :  «  Mais, 
qui  pis  est,  nous  deviendrons  fascheuses,  qui  est  une 
maladie  incurable  ;  car  il  n'y  a  nul  ne  nulle  de  nous,  si 
regarde  à  sa  perte,  qu'il  n'ayt  occasion  d'extrême  tris- 
tesse. »  Ennasuite,  tout  en  ryant,  lui  respondit  : 
«  Ghascun  n'a  pas  perdu  son  mary  comme  vous,  et 
pour  perte  de  serviteurs  ne  se  fault  pas  désespérer,  car 
l'on  en  recouvre  assez.  Toutes  foys,  je  suys  bien  d'opi- 
nion que  nous  aions  quelque  plaisant  exercice  pour 
passer  le  temps  ;  autrement,  nous  serions  mortes  le  len- 
demain. »  Tous  les  gentilz  hommes  s'accordèrent  à  leur 
avis  et  prièrent  la  dame  Oisille  qu'elle  voulut  ordonner 
ce  qu'ilz  avoient  à  faire;  laquelle  leur  respondeit  : 
«  Mes  enfans,  vous  me  demandez  une  chose  que  je 
trouve  fort  difficile  de  vous  enseigner,  un  passetemps 
qui  vous  puisse  délivrer  de  vos  ennuictz;  car,  aiant 
cherché  le  remède  toute  ma  vye,  n'en  ay  jamais  trouvé 
que  ung,  qui  est  la  lecture  des  sainctes  lettres  en  laquelle 
se  trouve  la  vraye  et  parfaicte  joie  de  l'esprit,  dont  pro- 
cède le  repos  et  la  santé  du  corps.  Et,  si  vous  me  de- 
mandez quelle  recepte  me  tient  si  joyeuse  et  si  saine  sur 
ma  vieillesse  c'est  que,  incontinant  que  je  suys  levée,  je 

prends  la  ;  lincte  Escripture  et  la  lys,  et,  en  voiant  et 
contemplant  la  bonté  de  Dieu,  qui  pour  nous  a  envoyé 
son  filz  en  terre  annoncer  ceste  sainte  parolle  et  bonne 
nouvelle,  par  laquelle  il  promect  remission  de  tous 
péchez,  satisfaction  de  toutes  debtes  par  le  don  qu'il 
nous  faict  de  son  amour,  passion  et  mérites,  ceste 
considération  me  donne  tant  de  joye  que  je  prends 
mon  psaultier  et,  le  plus  humblement  qu'il  m'est  pos- 
sible, chante  de  cueur  et  prononce  de  bouche  les  beaulx 
psealmes  et  cantiques  que  le  sainct  Esperit  a  composé 
au  cueur  de  David  et  des  autres  aucteurs.  Et  ce  con- 
tentement là  que  je  en  ay  me  faict  tant  de  bien  que 
tous  les  maulx  qui  le  jour  me  peuvent  advenir  me 
semblent  estre  bénédictions,  veu  que  j'ay  en  mon 
cueur  par  foy  celluy  qui  les  a  portez  pour  moy.  Pa- 
reillement, avant  souper,  je  me  retire  pour  donner 
pasture  à  mon  ame  de  quelque  leçon;  et  puis  au  soir 
faictz  une  recol'ection  de  tout  ce  que  j'ay  faict  la  jour- 
née passée  pour  demander  pardon  de  mes  faultes,  le 
remercier  de  ses  grâces;  et  en  son  amour,  craincte  et 
paix,  prens  mon  repos  asseuré  de  tous  maulx.  Parquoy, 
mes  enfans,  voyla  le  passetemps  auquel  me  suis  arresté 
long  temps  a,  après  avoir  cherché  en  tous  autres,  et  non 
trouvé  contentement  de  mon  esprit.  Il  me  semble  que, 
si  tous  les  matins  vous  voulez  donner  une  heure  à  la 
lecture  et  puis  durant  la  messe  faire  voz  dévotes  orai- 
sons, vous  trouverez  en  ce  désert  la  beauté  qui  peut 
estre  en  toutes  les  villes  ;  car  qui  congnoist  Dieu  veoit 
toutes  choses  belles  en  luy  et  sans  luy  tout  laid.  Par- 
quoy, je  vous  prie,  recevez  mon  conseil  si  vous  voulez 
vivre  joyeusement.  »  Hircan  print  la  parolle  et  dit  : 
«  Ma  dame,  ceulx  qui  ont  leu  la  saincte  Escripture, 

comme  je  croy  que  nous  avons  tous  faict,  confessent 
que  vostre  dict  est  tout  véritable;  mais  si  fault  il  que 
vous  regardez  que  nous  ne  sommes  encore  si  mortifiiez 
qu'il  nous  fault  quelque  passetemps  et  exercice  cor- 
porel; car  si  nous  sommes  en  nos  maisons,  il  nous  fault 
la  chasse  et  la  vollerye,  qui  nous  faict  oblier  mil  folles 
pensées;  et  les  dames  ont  leur  mesnaige,  leur  ouvraige 
et  quelquesfois  les  dances  où  elles  prennent  honneste 
exercice;  qui  me  faict  dire  (parlant  pour  la  part  des 
hommes)  que  vous,  qui  estes  la  plus  antienne,  nous 
lisez  au  matin  de  la  vie  que  tenoit  nostre  Seigneur 
Jésus  Christ,  et  les  grandes  et  admirables  euvres  qu'il 
a  faictes  pour  nous;  pour  après  disner  jusques  à  ves- 
pres,  fault  choisir  quelque  passetemps  qui  ne  soit  dom- 
mageable à  l'ame,  soit  plaisant  au  corps  ;  et  ainsy  pas- 
serons la  journée  joieusement.  » 

La  dame  Oisille  leur  dist  qu'elle  avoit  tant  de_peyne 
de  oblier  toutes  les  vanités,  quelle  avoit  paour  de  faire 
mauvaise  élection  à  tel  passetemps,  mais  qu'il  falloit 
remectre  ceste  affaire  à  la  pluralité  d'opinions,  priant 
Hircan  d'estre  le  premier  opinant.  «  Quant  à  moy,  dist 
il,  si  je  pensois  que  le  passetemps  que  je  vouldrois 
choisir  fust  aussy  agréable  à  quelcun  de  la  compaignie 
comme  à  moy,  mon  opinion  seroit  bientost  dicte;  dont 
pour  ceste  heure  me  tairay  et  en  croiray  ce  que  les  au- 
tres diront.  »  Sa  femme  Parlamente  commença  à  rougir, 
pensant  qu'il  parlast  pour  elle,  et,  un  peu  en  collere  et 
demy  en  riant,  lui  dist  :  «  Hircan,  peut  estre  celle  que 
vous  pensez  qui  en  debvroit  estre  la  plus  marrye  auroit 
bien  de  quoy  se  recompenser  s'il  luy  plaisoit  ;  mais  lais- 
sons là  les  passetemps  ou  deux  seullement  peuvent 
avoir  part  et  parlons  de  celluy  qui  doibt  estre  commun 

à  tous.  »  Hircan  dist  à  toutes  ces  dames  :  *  Puisque 
ma  femme  a  si  bien  entendu  la  glose  de  mon  propos  et 
que  ung  passetemps  particulier  ne  luy  plaist  pas,  je 
croy  qu'elle  sçaura  mieulx  que  nul  autre  dire  celluy  ou 
chascun  prendra  plaisir;  et  de  ceste  heure  je  m'en  tiens 
ï  son  oppinion  comme  celluy  qui  n'en  a  nule  autre  que 
la  sienne.  »  A  quoy  toute  la  compaignie  s'accorda.  Par- 
lamente,  voiant  que  le  fort  du  jeu  estoit  tombé  sur  elle, 
leur  dist  ainsy  :  «  Si  je  me  sentois  aussy  suffisante  que 
les  antiens,  qui  ont  trouvé  les  arts,  je  inventerois  quel- 
que passetemps  ou  jeu  pour  satisfaire  à  la  charge  que 
me  donnez;  mais,  congnoissant  mon  savoir  et  ma  puis- 
sance, qui  à  peine  peult  remémorer  les  choses  bien 
faictes,  je  me  tiendrois  bienheureuse  d'ensuivre  de  près 
ceulx  qui  ont  desja  satisfoit  à  vostre  demande.  Entre 
autres,  je  croy  qu'il  n'y  a  nul  de  vous  qui  n'ait  leu  les 
cent  Nouvelles  de  Bocace,  nouvellement  traduictes 
d'ytalien  en  françois,  que  le  roy  François,  premier  de 
son  nom,  monseigneur  le  Daulphin,  madame  la  Daul- 
phine,  madame  Marguerite,  font  tant  de  cas,  que  si 
Bocace,  du  lieu  ou  il  estoit,  les  eut  peu  oyr,  il  debvoit 
resusciter  à  la  louange  de  telles  personnes.  Et,  à  leur 
joye,  les  deux  dames  dessus  nommées,  avecq  plusieurs 
autres  de  la  court,  qui  se  délibérèrent  d'en  faire  autant, 
sinon  en  une  chose  différente  de  Boccace  :  c'est  de 
n'escripre  nulle  nouvelle  qui  ne  soit  véritable  histoire. 
Et  prosmirent  les-dictes  dames  et  monseigneur  le  Daul- 
phin avecq  d'en  faire  chascun  dix  et  d'assembler  jus- 
ques  à  dix  personnes  qu'ilz  pensoient  plus  digne  de  ra- 
compter  quelque  chose,  sauf  ceulx  qui  avoient  estudié 
et  estoient  gens  de  lettres;  car  monseigneur  le  Daulphin 
ne  voulloyt  que  leur  art  y  fut  meslé,  et  aussy  de  peu 

que  la  beaulté  de  la  rethoricque  feit  tort  en  quelque 
partye  à  la  vérité  de  l'histoire.  Mais  les  grand z  affaires 
survenuz  au  Roy  depuis,  aussy  la  paix  d'entre  luy  et  le 
roy  d'Angleterre,  l'accouchement  de  madame  la  Daul-  f 
phine  et  plusieurs  aultres  choses  dignes  d'empeschei  '' 
toute  la  court,  a  faict  mectre  en  obly  du  tout  ceste  en- 
treprise, que  par  nostre  long  loisir  pourra  en  dix  jours 
estre  mise  à  fin,  actendant  que  nostre  pont  soit  parfaict. 
Et  sil  vous  plaist  que  tous  les  jours,  depuis  midy  jus- 
ques  à  quatre  heures,  nous  allions  dedans  ce  beau  pré 
le  long  de  la  rivière  du  Gave,  ou  les  arbres  sont  si 
foeillez  que  le  soleil  ne  sçauroit  percer  l'ombre  ni  es- 
chauffer  la  frescheur:  là,  assiz  à  noz  aises,  dira  chascun 
quelque  histoire  qu'il  aura  veue  ou  bien  oy  dire  à 
quelque  homme  digne  de  foy.  Au  bout  de  dix  jours 
aurons  parachevée  la  centaine;  et,  si  Dieu  faict  que 
notre  labeur  soit  trouvé  digne  des  oeilz  des  seigneurs  et 
dames  dessus  nommez,  nous  leur  en  ferons  présent  au 
retour  de  ce  voiage,  en  lieu  d'ymaiges  ou  de  pate- 
nostres,  estant  asseurée  qu'ils  auront  ce  présent  ici  plus 
agréable.  Que  si  quelcun  trouve  quelque  chose  plus 
plaisante  que  ce  que  je  deys,  je  m'accorderay  à  son  op- 
pinion.  »  Mais  toute  la  compaignie  respondit  qu'il  n'es- 
toit  possible  d'avoir  mieulx  advisé  et  qu'il  leur  tardoit 
que  le  lendemain  fut  venu  pour  commencer. 

Ainsy  passèrent  joyeusement  ceste  journée,  ramente- 
vant  les  ungs  aux  autres  ce  qu'ilz  avoient  veu  de  leui 
temps.  Si  tost  que  le  matin  fut  venu,  s'en  allèrent  en  la 
chambre  de  madame  Oisille,  laquelle  trouvèrent  desja 
en  ses  oraisons.  Et,  quant  ilz  eurent  oy  une  bonne 
heure  sa  leçon  et  puis  dévotement  la  messe,  s'en  allè- 
rent disner  à  dix  heures,  et  après  se  retira  chascun  en 

sa  chambre  pour  faire  ce  qu'il  avoit  à  faire.  Et  ne  fail- 
lirent pas  à  midy  de  s'en  retourner  au  pré,  selon  leur 
délibération,  qui  estoit  si  beau  et  plaisant  qu'il  auroit 
besoin  d'un  Bocace  pour  le  depaindre  à  la  vérité;  mais 
vous  vous  contenterez  que  jamais  n'en  feut  veu  ung 
plus  beau.  Quant  l'assemblée  fut  toute  assise  sur  l'herbe 
verte,  si  noble  et  délicate  qu'il  ne  leur  falloit  carreau 
ne  tappis,  Simontault  commença  à  dire  :  «  Qui  sera 
celluy  de  nous  qui  aura  commencement  sur  les  autres  ?  » 
Hircan  luy  respondit  :  t  Puisque  vous  avez  commencé 
la  parolle,  c'est  raison  que  nous  commandiez;  car  au 
jeu  nous  sommes  tous  esgaulx.  —  Pleust  à  Dieu,  dist 
Simontault,  que  je  n'eusse  bien  en  ce  monde  que  de 
povoir  commander  à  toute  ceste  compaignye  !  »  A  ceste 
parolle,  Parlamente  l'entendit  très  bien,  qui  se  print  à 
tousser;  parquoy  Hircan  ne  s'apperceut  de  la  couleui 
qui  luy  venoit  aux  joues,  mais  dist  à  Simontault  qu'il 
commençast;  ce  qu'il  feit. 

La  femme  d'un  procureur,  après  avoir  esté  fort  sollicitée  de 
l'evesque  de  Sées,  le  print  pour  son  profit,  et,  non  plus  contente 
de  luy  que  de  son  mary,  trouva  façon  d'avoir  pour  son  plaisir 
le  filz  du  lieutenant  gênerai  d'Alençon,  qu'elle  feit  quelque 
temps  après  misérablement  massacrer  par  son  mary,  lequel 
depuis  (non  obstant  qu'il  eut  obtenu  remission  de  ce  meurtre) 
fut  envoyé  aus  galères  avec  un  invocateur  nommé  Galery,  et 
le  tout  par  la  méchanceté  de  sa  femme. 

Mes  dames,  j'ay  esté  si  mal  recompensé  de  mes  longs 
services,  que,  pour  me  venger  d'amour  et  de  celle  qui 
m'est  si  cruelle,  je  mectray  peine  de  faire  un  recueil  de 
tous  les  mauvais  tours  que  les  femmes  ont  faict  aux 
pauvres  hommes,  et  si  ne  diray  rien  que  pure  vérité. 

En  la  ville  d'Allençon,  du  vivant  du  duc  Charles, 
dernier  duc,  y  avoyt  ung  procureur  nommé  Sainct  Ai- 
gnan  qui  avoit  espouzé  une  gentil  femme  du  pais  plus 
belle  que  vertueuse,  laquelle,  pour  sa  beaulté  et  légie- 
reté,  fut  fort  poursuivye  de  l'evesque  de  Sées,  qui,  pour 

parvenir  à  ses  fins,  entretint  si  bien  le  mary,  que  non 
seullement  il  ne  s'apperceut  du  vice  de  sa  femme  et  de 
l'evesque,  mais,  qui  plus  est,  luy  feyt  oblier  l'affection 
qu'il  avoit  toujours  eue  au  service  de  ses  maistre  et 
maistresse,  en  sorte  que,  d'un  loial  serviteur,  devint  si 
contraire  à  eulx,  qu'il  sercha  à  la  fin  des  invocateurs 
pour  faire  mourir  la  duchesse.  Or,  vesquit  longuement 
cest  evesque  avec  ceste  malheureuse  femme,  laquelle 
luy  obeissoit  plus  par  avarice,  que  par  amour,  et  aussy 
que  son  mary  la  sollicitoyt  de  l'entretenir.  Mais  si  est-ce 
qu'il  y  avoit  ung  jeune  homme  dans  la  ville  d'Alençon, 
filz  du  lieutenant  gênerai,  lequel  elle  aimoyt  si  fort 
qu'elle  en  estoit  demye  enragée,  et  souvent  s'aidoyt  de 
l'evesque  pour  faire  donner  commission  à  son  mary  à 
fin  de  povoir  veoir  à  son  aise  le  filz  du  lieutenant 
nommé  du  Mesnil.  Cette  façon  de  vivre  dura  longtemps 
qu'elle  avoit  pour  son  proffit  l'evesque  et  pour  son  plaisir 
le  dict  du  Mesnil,  auquel  elle  juroit  que  toute  la  bonne 
chère  qu'elle  foisoyt  à  l'evesque  n'estoit  que  pour  con- 
tinuer la  leur  plus  librement,  et  que,  quelque  chose 
qu'il  y  eut,  l'evesque  n'en  avoyt  eu  que  la  parolle  et 
qu'il  povoit  estre  asseuré  que  jamais  homme  que  luy 
n'en  auroyt  autre  chose. 

Ung  jour  que  son  mary  s'en  estoit  allé  devers  l'eves- 
que, elle  luy  demanda  congé  d'aller  aux  champs,  disant 
que  l'air  de  la  ville  luy  estoit  contraire,  et,  quand  elle 
fut  en  sa  mestayrie,  escripvit  incontinant  à  du  Mesnil 
qu'il  ne  faillist  la  venir  trouver  environ  dix  heures  du 
soir;  ce  que  feyt  le  pauvre  jeune  homme.  Mais  à  l'entrée 
de  la  porte  trouva  la  chamberiere  qui  avoyt  accoustumé 
de  le  faire  entrer,  laquelle  luy  dict  :  c  Mon  amy,  allez 
ailleurs,  car  vostre  place  est  prinse.  »   Et  luy,  pensant 

que  le  mary  fut  venu,  luy  demanda  comme  le  tout  allait. 
La  pauvre  femme,  aiant  pitié  de  luy,  le  voiant  tant  beau, 
jeune  et  honneste  homme,  aimer  si  fort  et  estre  si  peu 
aymé,  luy  declaira  la  folye  de  sa  maistresse,  pensant, 
quant  il  l'entendroit,  cella  le  chastieroit  d'aymer  tant. 
Et  luy  compta  comme  l'evesque  de  Sées  ne  faisoyt  que 
d'y  arriver  et  estoit  couché  avec  elle,  chose  à  quoy  elle 
ne  se  attendoit  pas,  car  il  n'y  devoit  venir  jusques  au 
lendemain.  Mais,  ayant  retenu  chez  luy  son  mary,  s'es- 
toit  desrobé  de  nuict  pour  la  venir  veoir  secrètement. 
Qui  fut  bien  désespéré,  ce  fut  du  Mesnil,  qui  encore  ne 
le  povoyt  du  tout  croyre,  et  se  cacha  en  une  maison 
auprès  et  veilla  jusques  à  trois  heures  après  minuict, 
tant  qu'il  vit  saillir  l'evesque  de  là  dedans,  mais  si  bien 
desguisé  qu'il  ne  le  congneust  plus  qu'il  ne  le  vouloyt. 
Et  en  ce  désespoir  se  retourna  à  Alençon,  où  bien 
tost  sa  meschante  amye  alla,  qui,  le  cuydant  abbuser, 
comme  elle  avoist  accoustumé,  vint  parlera  luy.  Mais  il 
luy  dict  qu'elle  estoit  trop  sainetc,  aiant  touché  aux 
choses  sacrées,  pour  parler  à  ung  pécheur  comme  luy, 
duquel  la  repentance  estoit  si  grande  qu'il  esperoit  bien 
tost  que  le  péché  luy  seroit  pardonné.  Quant  elle  en- 
tendit que  son  cas  estoit  descouvert  et  que  excuse,  jure- 
ment et  promesse  de  plus  n'y  retourner  n'y  servoyt  de 
rien,  en  feit  la  plainte  à  son  evesque.  Et,  après  avoir 
bien  consulté  la  matière,  vint  ceste  femme  dire  à  son 
mary  qu'elle  ne  povoyt  plus  demorer  dans  la  ville 
d'Allençon,  pour  ce  que  le  filz  du  lieutenant,  qu'il  avoyt 
tant  estimé  de  ses  amys,  la  pourchassoit  incessamment 
de  son  honneur,  et  le  pria  de  se  tenir  à  Argentan  pour 
oster  toute  suspection.  Le  mary,  qui  se  laissoyt  gou- 
verner par  elle,  s'y  accorda.  Mais  ilz  ne  furent  pas  lon- 

guement  au  dict  Argentan,  que  ceste  malheureuse 
manda  audict  du  Mesnil  qu'il  estoit  le  plus  meschant 
homme  du  monde  et  qu'elle  avoyt  bien  sceu  que  public- 
quement  il  avoyt  dict  mal  d'elle  et  de  l'evesquede  Sées, 
dont  elle  mectroit  peyne  de  le  faire  repentir. 

Ce  jeune  homme,  qui  n'en  avoyt  jamais  parlé  que  à 
elle  mesme  et  qui  craingnoit  d'estre  mis  en  la  malle 
grâce  de  l'evesque,  s'en  alla  à  Argentan  avec  deux  de 
ses  serviteurs  et  trouva  sa  damoiselle  à  vespres  aux 
Jacobins.  Il  s'en  vint  agenouiller  auprès  d'elle  et  luy 
dict  :  «  Madame,  je  viens  icy  pour  vous  jurer  devant 
Dieu  que  je  ne  parlay  jamais  de  vostre  honneur  à  per- 
sonne du  monde  qu'à  vous  mesme,  et  vous  m'avez  faict 
ung  si  meschant  tour,  que  je  ne  vous  ay  pas  dict  la 
moictyé  des  injures  que  vous  méritez.  Et  s'il  y  a  homme 
ou  femme  qui  veuille  dire  que  jamais  j'en  aye  parlé,  je 
suis  icy  venu  pour  l'en  démentir  devant  vous.  »  Elle, 
voiant  que  beaucoup  de  peuple  estoit  en  l'esglise  et 
qu'il  estoit  accompaigné  de  deux  bons  serviteurs,  se 
contraingnit  de  parler  le  plus  gratieusement  qu'elle 
peust,  luy  disant  qu'elle  ne  faisoit  nulle  doubte  qu'il  ne 
dist  vérité  et  qu'elle  l'estimoit  trop  homme  de  bien 
pour  dire  mal  de  personne  du  monde,  et  encores  moins 
d'elle,  qui  luy  portoit  tant  d'amityé;  mais  que  son  mary 
en  avoyt  entendu  des  propos,  parquoy  elle  le  prioyt  qu'il 
voulust  dire  devant  luy  qu'il  n'en  avoit  poinct  parlé  et 
qu'il  n'en  croyoit  riens.  Ce  que  luy  accorda  voluntiers  ; 
et,  pensant  l'accompaigner  à  son  logis,  la  print  par  des- 
soubz  le  bras  ;  mais  elle  lui  dist  qu'il  ne  feroyt  pas  bon 
qu'il  vint  avecq  elle,  et  que  son  mary  penseroit  qu'elle 
luy  feyt  porter  ces  parolies  ;  et,  en  prenant  ung  de  ses 
serviteurs  par  la  manche  de  sa  robbe,  lui  dist  :  «  Lais- 

sez-moy  cestuy  cy,  et,  incontinant  qu'il  sera  temps,  je 
vous  envoiroy  quérir  par  luy;  mais,  en  actendant,  allez 
vous  reposer  en  vostre  logis.  »  Luy,  qui  ne  se  doubtoit 
poinct  de  la  conspiration,  s'y  en  alla. 

Elle  donna  à  souper  au  serviteur  qu'elle  avait  re- 
tenu, qui  luy  demandoit  souvent  quand  il  seroit  temps 
d'aller  quérir  son  maistre  :  elle  luy  respondoit  tou- 
jours qu'il  viendroyt  assez  tôt.  Et,  quand  il  fut  nuict, 
envoia  ung  de  ses  serviteurs  secrètement  quérir  du 
Mesnil,  qui,  ne  se  doubtant  du  mal  qu'on  luy  prepa- 
royt,  s'en  alla  hardiment  à  la  maison  du  dict  Sainct 
Aignan,  auquel  lieu  la  damoiselle  entretenoit  son  ser- 
viteur, de  sorte  qu'il  n'en  avoyt  que  ung  avecq  luy. 
Et,  quand  il  fut  à  l'entrée  de  la  maison,  le  serviteur 
qui  le  menoit  luy  dist  que  la  damoiselle  vouloyt  bien 
parler  à  luy  avant  son  mary,  et  qu'elle  l'attendoyt  en 
une  chambre  où  il  n'y  avoit  que  ung  de  ses  serviteurs 
avecq  eller  et  qu'il  feroyt  bien  de  renvoier  l'autre 
par  la  porte  de  devant.  Ce  qu'il  feit;  et,  en  montant 
un  petit  degré  obscur,  le  procureur  Sainct  Aignan, 
qui  avait  mis  des  gens  en  embusche  dans  une  garde 
robbe,  commencea  à  oyr  le  bruict,  et,  en  demandant 
qu'est  ce,  luy  dist  que  c'estoit  ung  homme  qui  vou- 
loit  secrètement  entrer  en  sa  maison.  A  l'heure,  ung 
nommé  Thomas  Guerin,  qui  faisoyt  mestier  d'estre 
meurdrier,  lequel  pour  ceste  exécution  estoit  loué  du 
procureur,  vint  donner  tant  de  coups  d'espée  à  ce  pau- 
vre jeune  homme,  que,  quelque  deffence  qu'il  peust 
faire,  ne  se  peut  garder  qu'il  ne  tombast  mort  entre 
leurs  mains.  Le  serviteur  qui  parloit  à  la  damoiselle 
luy  dis"  :  «  J'oy  mon  maistre  qui  parle  en  ce  degré  :  je 
m'en  <  ys  à  luy.  »  La  damoiselle  le  retint  et  luy  dist  : 

«  Ne  vous  soulciez  :  il  viendra  assez  tost.  »  Et,  peu 
après,  oiant  que  son  maistre  disoyt  :  «  Je  meurs  et 
recommande  à  Dieu  mon  esprit  !  »  le  voulut  aller 
secourir  ;  mais  elle  le  retint,  luy  disant  :  «  Ne  vous 
soulciez  :  mon  mary  le  chastie  de  ses  jeunesses.  Allons 
veoir  que  c'est.  »  Et,  en  s'appuyant  dessus  le  bout  du 
degré,  demanda  à  son  mary  :  «  Et  puis?  est  il  faict?  » 
lequel  lui  dist  :  «  Venez  le  veoir.  A  ceste  heure,  vous 
ay  je  vengée  de  cestuy  là  qui  vous  a  tant  faict  de 
honte.  »  Et,  en  disant  cella,  donna  d'un  poignard  qu'il 
avoit  dix  ou  douze  coups  dans  le  ventre  de  celluy  que 
vivant  il  n'eust  osé  assaillir. 

Après  que  l'homicide  fut  faict,  et  que  les  deux  ser- 
viteurs du  trespassé  s'en  furent  fouys  pour  en  dire  les 
nouvelles  au  pauvre  père,  pensant  le  dict  Sainct  Aignan 
que  la  chose  ne  povoyt  estre  tenue  secrette,  regarda  que 
les  serviteurs  du  mort  ne  debvoient  poinct  estre  creuz 
en  tesmoignage  et  que  nul  en  sa  maison  n' avoit  veu  le 
faict,  sinon  les  meurdriers,  une  vieille  chamberiere  et 
une  jeune  fille  de  quinze  ans,  voulut  secrettement 
prendre  la  vieille  ;  mais  elle  trouva  façon  d'eschapper 
hors  de  ses  mains  et  s'en  alla  en  franchise  aux  Jaco- 
bins, qui  fut  le  plus  seur  tesmoing  que  l'on  eut  de  ce 
meurtre.  La  jeune  chamberiere  demora  quelques  jours 
en  sa  maison  ;  mais  il  trouva  façon  de  la  faire  suborner 
par  un  des  meurdriers  et  la  mena  à  Paris  au  lieu  pu- 
blicq,  affîn  qu'elle  ne  fust  plus  creue  en  tesmoignage. 
Et,  pour  celler  son  meurdre,  feit  brusler  le  corps  du 
pauvre  trespassé.  Les  os  qui  ne  furent  consommez  par 
le  feu,  les  feit  mectre  dans  du  mortier  là  où  il  faisoit 
bastir  en  sa  maison  et  envoia  à  la  court  en  dilligence 
demander    sa    grâce,  donnant  à  entendre    qu'il    avoyt- 

plusieurs  fois  deffendu  sa  maison  à  ung  personnaige 
dont  il  avoyt  suspition,  qui  pourchassoyt  le  deshonneur 
de  sa  femme,  lequel,  nonobstant  sa  defîense,  estoit 
venu  de  nuict  en  lieu  suspect  pour  parler  à  elle  ;  par- 
quoy,  le  trouvant  à  l'entrée  de  sa  chambre,  plus  remply 
de  collere  que  de  raison,  l'auroit  tué.  Mais  il  ne  peut 
si  tost  faire  despescher  sa  lettre  à  la  chancellerie  que  le 
duc  et  la  duchesse  ne  fussent  par  le  pauvre  père  adver- 
tiz  du  cas,  lesquelz  pour  empescher  ceste  grâce  envoie- 
rent  au  chancelier.  Ce  malheureux,  voiant  qu'il  ne  la 
povoit  obtenir,  s'enfuyt  en  Angleterre,  et  sa  femme 
avecq  lui  et  plusieurs  de  ses  parens.  Mais,  avant  partir, 
dist  au  meurdrier  qui  à  sa  requeste  avoit  faict  le  coup 
qu'il  avoit  veu  lectres  expresses  du  Roy  pour  le  pren- 
dre et  faire  mourir  ;  mais  à  cause  des  services  qu'il  luy 
avoit  faictz  il  luy  vouloit  saulver  la  vie,  et  luy  donna 
dix  escus  pour  s'en  aller  hors  du  royaulme.  Ce  qu'il 
feit,  et  oncques  puis  ne  fut  trouvé. 

Ce  meurdre  icy  fut  si  bien  parveriffié  par  les  servi- 
teurs du  trespassé  que  par  la  chamberiere  qui  s'estoit 
retirée  aux  Jacobins,  et  par  les  oz  qui  furent  trouvez 
dedans  le  mortier,  que  le  procès  fut  faict  et  parfaict 
en  l'absence  de  Sainct  Aignan  et  de  sa  femme.  Ils  fu- 
rent jugés  par  contumace  et  condemnez  tous  les  deux 
à  la  mort,  leurs  biens  confisquez  au  prince,  et  quinze 
cens  escuz  au  père  pour  les  fraiz  du  procès.  Ledict 
Sainct  Aignan,  estant  en  Angleterre,  voiant  que,  par 
la  justice,  il  estoyt  mort  en  France,  feit  tant  par  son 
service  envers  plusieurs  grands  seigneurs  et  par  la 
faveur  des  parents  de  sa  femme,  que  le  roy  d'Angle- 
terre feit  requeste  au  Roy  de  luy  vouloir  donner  sa 
grâce  et  le  remectre  en  ses  biens  et  honneurs.  Mais  le 

Roy,  ayant  entendu  le  villain  et  énorme  cas,  envoya  le 
procès  au  roy  d'Angleterre,  le  priant  de  regarder  si 
c'estoit  cas  qui  meritast  grâce,  lui  disant  que  le  duc 
d'Allençon  avoit  seul  ce  privilleige  en  son  roiaulme  de 
donner  grâce  en  sa  duché.  Mais,  pour  toutes  ses 
excuses,  n'appaisa  poinct  le  roy  d'Angleterre,  lequel  le 
prochassa  si  très  instamment,  que,  à  la  fin,  le  procu- 
reur l'eust  à  sa  requeste,  et  retourna  en  sa  maison,  où, 
pour  parachever  sa  mesehanceté,  s'accointa  d'un  invo- 
cateur nommé  Gallery,  espérant  que  par  son  art  il 
seroit  exempt  de  paier  les  quinze  cens  escuz  au  père  du 
trespassé. 

Et,  pour  à  ceste  fin,  s'en  allèrent  a  Paris,  desguisés 
sa  femme  et  luy.  Et,  voiant  sa  dicte  femme  qu'il  estoit 
si  longuement  enfermé  en  une  chambre  avecq  ledict 
Gallery  et  qu'il  ne  luy  disoit  poinct  la  raison  pourquoy, 
ung  matin  elle  Tespia  et  veit  que  le  dict  Gallery  luy 
monstroyt  cinq  ymaiges  de  boys,  dont  les  trois  avoient 
les  mains  pendantes  et  les  deux  levées  contremont.  Et, 
parlant  au  procureur  :  «  Il  nous  fault  faire  de  telles 
ymaiges  de  cire  que  ceulx  cy,  et  celles  qui  auront  les 
bras  pendans,  ce  seront  ceulx  que  nous  ferons  mourir, 
et  ceulx  qui  les  ont  eslevées  seront  ceulx  dont  vous 
vouldrez  avoir  la  bonne  grâce  et  amour.  »  Et  le  procu- 
reur disoit  :  «  Ceste  cy  sera  pour  le  Roy,  de  qui  je 
veulx  estre  aymé,  et  ceste  cy  pour  mon  seigneur  le 
chancellier  d'Allençon  Brinon.  »  Gallery  luy  dist  :  «  Il 
faut  mectre  ces  ymaiges  soubs  l'autel  où  ilz  orront  leur 
messe,  avecq  des  parolles  que  je  vous  feroy  dire  à 
l'heure.  »  Et,  en  parlant  de  ceulx  qui  avoyent  les  bras 
baissez,  dist  le  procureur  que  l'une  estoit  maistre  Gilles 
du  Mesnil,   père  du  trespassé;  car  il  sçavoit  bien  que 

tant  qu'il  vivroit  il  ne  cesseroyt  de  le  poursuivre.  Et 
une  des  femmes  qui  avoyt  ses  mains  pendantes  estoit 
ma  dame  la  duchesse  d'Allençon,  seur  du  Roy,  parce 
qu'elle  aymoit  tant  ce  viel  serviteur,  et  avoit  en  tant 
d'autres  choses  congneu  sa  meschanceté,  que,  si  elle 
ne  mouroyt,  il  ne  pouvoit  vivre.  La  seconde  femme 
aiant  les  bras  pendans,  sa  femme,  laquelle  estoit  cause 
de  tout  son  mal,  et  se  tenait  seur  que  jamays  ne 
s'amenderoit  de  sa  meschante  vye.  Quant  sa  femme, 
qui  voyoit  tout  par  le  pertuis  de  la  porte,  entendit  qu'il 
la  mectoit  au  rang  des  trespassez,  se  pensa  qu'elle  le  y 
envoiroit  le  premier.  Et,  faingnant  d'aller  empruncter 
de  l'argent  à  ung  sien  oncle  nommé  Neaufle,  maistre 
des  requestes  du  duc  d'Allençon,  luy  va  compter  ce 
qu'elle  avoit  veu  et  oy  de  son  mary.  Le  dict  Neaufle, 
comme  bon  viellard  serviteur,  s'en  alla  au  chancellier 
d'Allençon  et  lui  racompta  toute  l'histoire.  Et,  pour  ce 
que  le  duc  et  la  duchesse  d'Allençon  n'estoient  pour 
le  jour  à  la  court,  le  dict  chancellier  alla  compter  ce  cas 
estrange  à  ma  dame  la  Régente,  mère  du  Roy  et  de  la 
dicte  duchesse,  qui  soubdainement  envoia  quérir  le 
prevost  de  Paris,  nommé  la  Barre,  lequel  feit  si  bonne 
dilligence  qu'il  print  le  procureur  et  Gallery  son  invo- 
cateur, lesquelz  sans  genne  ne  contraincte,  confessèrent 
librement  le  debte.  Et  fut  leur  procès  faict  et  rapporté 
au  Roy.  Quelques  uns,  voulans  saulver  leurs  vies,  luy 
dirent  qu'ilz  ne  serchoient  que  sa  bonne  grâce  par  leurs 
enchantemens;  mais  le  Roy,  ayant  la  vie  de  sa  seur 
aussy  chère  que  la  sienne,  commanda  que  l'on  donnast 
la  sentence  telle  que  s'ilz  eussent  attempté  à  sa  per- 
sonne propre.  Toutesfois,  sa  seur,  la  duchesse  d'Allen- 
çon, le  supplia  que  la  vie  fut  saulve  au  dict  procureur 

et  commuer  la  mort  en  quelque  peyne  cruelle  ;  ce  que 
luy  fut  octroyé,  et  furent  envoiez  luy  et  Gallery  à  Mar- 
seilles,  aux  galleres  de  Sainct  Blancart,  où  ilz  finerent 
leurs  jours  en  grande  captivité  et  eurent  loisir  de  re- 
congnoistre  la  gravité  de  leurs  peschez.  Et  la  mauvaise 
femme,  en  l'absence  de  son  mary,  continua  son  péché 
plus  que  jamais  et  mourut  misérablement. 

«  Je  vous  suplie,  mes  dames,  regardez  quel  mal  il 
vient  d'une  meschante  femme  et  combien  de  maulx  se 
feirent  pour  le  péché  de  ceste  cy.  Vous  trouverez  que 
depuis  que  Eve  feit  pécher  Adan  toutes  les  femmes 
ont  prins  possession  de  tormenter,  tuer  et  damner  les 
hommes.  Quant  est  de  moy,  j'en  ay  tant  expérimenté 
la  cruaulté,  que  je  ne  pense  jamais  mourir  ni  estre 
damné  que  par  le  désespoir  en  quoy  une  m'a  mys.  Et 
suis  encore  si  fol,  qu'il  faut  que  je  confesse  que  cest 
enfer  là  m'est  plus  plaisant  venant  de  sa  main  que  le 
paradis  donné  de  celle  d'une  autre.  »  Parlamente,  fain- 
gnant  de  n'entendre  poinct  que  ce  fut  pour  elle  qu'il 
tenoyt  tel  propos,  luy  dist  :  «  Puisque  l'enfer  est  aussy 
plaisant  que  vous  dictes,  vous  ne  debvez  craindre  le 
diable  qui  vous  y  a  mis.  »  Mais  il  luy  respondit  en 
collere  :  «  Si  mon  diable  devenoit  aussy  noir  qu'il  m'a 
esté  mauvays,  il  feroyt  autant  de  paour  â  la  compai- 
gnie  que  je  prends  de  plaisir  à  la  regarder;  mais  le 
feu  de  l'amour  me  faict  oblier  celluy  de  cest  enfer.  Et, 
pour  n'en  parler  plus  avant,  je  donne  ma  voix  à  ma- 
dame Oisille  pour  dire  la  seconde  nouvelle,  et  suis 
seur  que  si  elle  vouloyt  dire  des  femmes  ce  qu'elle  en 
sçait,  elle  favoriseroit  mon  opinion.  »  A  l'heure,  toute 
la  compaignie   se   tourna   vers    elle,  la  priant  vouloir 

commencer;  ce  qu'elle  accepta  et,  en  riant,  commencea 
à  dire  : 

«  Il  me  semble,  mes  dames,  que  celluy  qui  m'a 
donné  sa  voix,  a  tant  dict  de  mal  des  femmes  par  une 
histoire  véritable  d'une  malheureuse,  que  je  doibtz 
remontrer  tous  mes  vielz  ans  pour  en  trouver  une  dont 
la  vélin  puisse  desmentir  sa  mauvaise  opinion;  et,  pour 
ce  qu'il  m'en  est  venu  une  au  devant  digne  de  n'estre 
mise  en  obly,  je  la  vous  vois  compter.  » 

Une  muletière  d'Amboyse  aima  mieus  cruellement  mourir 
de  la  main  de  son  valet  que  de  consentir  à  sa  méchante 
volonté. 

En  la  ville  d'Amboyse,  y  avoyt  ung  mulletier  qui 
servoit  la  roine  de  Navarre,  seur  du  roy  François, 
premier  de  ce  nom,  laquelle  estoyt  à  Bloys,  accouchée 
d"un  fils  ;  auquel  lieu  estoit  allé  le  dict  mulletier  pour 
estre  paie  de  son  quartier;  et  sa  femme  demoura  au 
dict  Amboyse,  logée  delà  les  pontz.  Or,  y  avoit  il  long 
temps  que  ung  varlet  de  son  mary  l'aymoit  si  déses- 
pérément, que  ung  jour  il  ne  se  peut  tenir  de  luy  en 
parler  ;  mais,  elle,  qui  estoit  si  vraie  femme  de  bien,  le 
reprint  si  aigrement,  le  menassant  de  le  faire  battre  et 
chasser  à  son  mary,  que  depuis  il  ne  luy  osa  tenir  pro- 
pos ne  faire  semblant.  Et  garda  ce  feu  couvert  en  son 
cueur  jusques  au  jour  que  son  maistre  estoit  allé  de- 
hors, et  sa  maistresse  à  vespres  à  Sainct  Florentin, 
église  du  chasteaufort,  loing  de  leur  maison.  Estant 
demoré  seul,  luy  vint  en  fantaisye,  qu'il  pourroit  avoir 
par  force  ce  que  par  nulle  prière  ne  service  n'avoit  peu 
acquérir.  Et  rompit  ung  ais  qui  estoit  entre  la  chambre 
où  il  couchoit  et  celle  de  sa  maistresse.  Mais,  à  cause 
que  le  rideau,  tant  du  lict  de  son  maistre  et  d'elle  que 
des  serviteurs  de  l'autre  cousté,  couvroyt  les  murailles 
si  bien  que  l'on  ne  povoit  veoir  l'ouverture  qu'il  avoyt 
faicte,  ne  fust  point  sa  malice  apparceue,  jusques  ad  ce 
que  sa  maistresse  fut  couchée  avecq  une  petite  garse 
de  unze  à  douze  ans.  Ainsy  que  la  pauvre  femme  estoit 

à  son  premier  sommeil  entra  le  varlet,  par  Tais  qu'il 
avoit  rompu,  dedans  son  lict,  tout  en  chemise,  l'espée 
nue  en  sa  main.  Mais,  aussy  tost  qu'elle  le  sentit  près 
d'elle,  saillit  dehors  du  lict,  en  luy  faisant  toutes  les 
remonstrances  qu'il  fut  possible  à  femme  de  bien.  Et 
luy,  qui  n'avoit  amour  que  bestialle,  qui  eut  mieulx 
entendu  le  langaige  des  mulletz  que  ses  honnestes  rai- 
sons, se  monstra  plus  bestial  que  les  bestes  avecq 
lesquelles  il  avoyt  esté  long  temps;  car,  en  voyant 
qu'elle  couroyt  si  tost  à  l'entour  d'une  table,  et  qu'il 
ne  la  povoit  prendre,  et  qu'elle  estoit  si  forte  que,  par 
deux  fois,  elle  s'estoit  defaicte  de  luy,  désespéré  de 
jamais  ne  la  povoir  ravoir  vive,  lui  donna  si  grand 
coup  d'espée  par  les  reins,  pensant  que,  si  la  paour 
et  la  force  ne  l'avoyt  peu  faire  rendre,  la  douleur  le 
feroit.  Mais  ce  fut  au  contraire;  car,  tout  ainsy  que 
ung  bon  gendarme,  quant  il  veoit  son  sang,  est  plus 
eschaulïé  à  se  venger  de  ses  ennemys  et  acquérir  hon- 
neur, ainsy  son  chaste  cueur  se  renforcea  doublement 
à  courir  et  fuyr  des  mains  de  ce  malheureux,  en  luy 
tenant  les  meilleurs  propos  qu'elle  povoyt,  pour  cuyder 
par  quelque  moien  le  réduire  à  congnoistre  ses  faultes  ; 
mais  il  estoit  si  embrasé  de  fureur,  qu'il  n'y  avoit  en 
luy  lieu  pour  recepvoir  nul  bon  cousté  ;  et  luy  redonna 
encore  plusieurs  coups,  pour  lesquelz  éviter,  tant  que 
les  jambes  la  peurent  porter,  couroit  tousjours.  Et 
quant,  à  force  de  perdre  son  sang,  elle  sentit  qu'elle 
approchoit  de  la  mort,  levant  les  oeilz  au  ciel  et  join- 
gnant  les  mains,  rendit  grâces  à  son  Dieu,  lequel  elle 
nommoyt  sa  force,  sa  vertu,  sa  patience  et  chasteté,  luy 
supplyant  prendre  en  gré  le  sang  qui,  pour  garder  son 
commandement,  estoit    respendu    en  la   révérence  de 

celluy  de  son  Filz,  auquel  elle  croyoit  fermement  tous 
ses  péchez  estre  lavez  et  effacez  de  la  mémoire  de  son 
ire.  Et,  en  disant  :  «  Seigneur,  recepvez  l'ame  qui,  par 
vostre  bonté,  a  esté  racheptée  !  »  tumba  en  terre  sur  le 
visaige,  où  ce  meschant  lui  donna  plusieurs  coups  ;  et, 
après  qu'elle  eut  perdu  la  parolle  et  la  force  du  corps, 
ce  malheureux  print  par  force  celle  qui  n'avoyt  plus  de 
defïense  en  elle. 

Et,  quant  il  eut  satisfaict  à  sa  meschante  concupis- 
cence, s'en  fouyt  si  hastivement,  que  jamais  depuis, 
quelque  poursuicte  que  on  en  ayt  faicte,  n'a  peu  estre 
retrouvé.  La  jeune  fille  qui  estoit  couchée  avecq  la 
mulletiere,  pour  la  paour  qu'elle  avoit  eue,  s'estoyt 
cachée  soubz  le  lict;  mais,  voiant  que  l'homme  estoit 
dehors,  vint  à  sa  maistresse,  et  la  trouva  sans  parolle  ne 
mouvement  ;  crya  par  la  fenestre  aux  voisins,  pour  la 
venir  secourir.  Et  ceulx  qui  l'aymoient  et  estimoient 
autant  que  femme  de  la  ville,  vindrent  incontinant  à 
elle,  et  amenèrent  avecq  eulx  des  cirurgiens,  lesquelz 
trouvèrent  qu'elle  avoyt  vingt  cinq  plaies  mortelles  sur 
son  corps  ;  et  feirent  ce  qu'ilz  peurent  pour  luy  ayder, 
mais  il  leur  fut  impossible.  Toutesfois,  elle  languit 
encores  une  heure  sans  parler,  faisant  signe  des  oeilz 
et  des  mains  ;  en  quoi  elle  monstroit  n'avoir  perdu 
l'entendement.  Estant  interrogée,  par  ung  homme 
d'esglise.  de  la  foy  en  quoy  elle  mouroit,  de  l'espérance 
de  son  salut  par  Jhesucrist  seul,  respondoit  par  signes 
si  evidens,  que  la  parolle  n'eut  sceu  mieulx  monstrer 
son  intention  ;  et  ainsy,  avecq  un  visaige  joyeulx,  les 
oeilz  eslevez  au  ciel,  rendit  ce  chaste  corps  son  ame  à 
son  Créateur.  Et,  si  tost  qu'elle  fut  levée  et  ensevelye, 
le  corps  mis  à  sa  porte,  actendant  la  compaignie  pour 

son  enterrement,  arriva  son  pauvre  mary,  qui  veid  pre- 
mier le  corps  de  sa  femme  mort  devant  sa  maison, 
qu'il  n'en  avoit  sceu  les  nouvelles  ;  et,  s'enquerant  de 
l'occasion,  eut  double  raison  de  faire  deuil,  ce  qu'il  feit 
de  telle  sorte  qu'il  y  cuyda  laysser  la  vye.  Ainsy  fut 
enterrée  ceste  martire  de  chasteté  en  l'église  de  Sainct 
Florentin,  où  toutes  les  femmes  de  bien  de  la  ville  ne 
faillirent  à  faire  leur  debvoir  de  l'honorer  autant  qu'i! 
estoit  possible,  se  tenans  bien  heureuses  d'estre  de  la 
ville  où  une  femme  si  vertueuse  avoyt  esté  trouvée. 
Les  folles  et  legieres,  voyans  l'honneur  que  l'on  faisoit 
à  ce  corps,  se  délibérèrent  de  changer  leur  vye  en 
mieulx. 

«  Voyla,  mes  dames,  une  histoire  véritable  qui  doibt 
bien  augmenter  le  cueur  à  garder  ceste  belle  vertu  de 
chasteté.  Et,  nous,  qui  sommes  de  bonnes  maisons, 
devrions  mourir  de  honte  de  sentir  en  nostre  cueur  la 
mondanité,  pour  laquelle  éviter  une  pauvre  mulletiere 
n'a  point  crainct  une  si  cruelle  mort.  Et  telle  s'estime 
femme  de  bien,  qui  n'a  pas  encores  sceu  comme  ceste 
cy  résister  jusques  au  sang.  Parquoy  se  fault  humillier, 
car  les  grâces  de  Dieu  ne  se  donnent  point  aux  hommes 
pour  leurs  noblesses  et  richesses,  mais  selon  qu'il 
plaist  à  sa  bonté  :  qui  n'est  point  accepteur  de  per- 
sonne, lequel  eslit  ce  qu'il  veult;  car  ce  qu'il  a  esleu 
l'honore  de  ses  vertuz.  Et  souvent  eslit  les  choses 
basses,  pour  comprendre  celles  que  le  monde  estime 
haultes  et  honnorables,  comme  luy  mesmes  dict  :  «  Ne 
nous  resjouissons  de  nos  vertuz,  mais  en  ce  que  nous 
sommes  escriptz  au  livre  de  Vie,  duquel  ne  nous  peult 
effacer  mort,  enfer  ne  péché.  » 

Il  n'y  eut  dame  en  la  compaignye,  qui  n'eut  la  larme 
à  l'œil  pour  la  compassion  de  la  piteuse  et  glorieuse 
mort  de  cette  mulletiere.  Chascune  pensa  en  elle- 
mesme  que,  si  la  fortune  leur  advenoit  pareille,  mec- 
troit  peyne  de  l'ensuivre  en  son  martire.  Et,  voiant  ma 
dame  Oisille  que  le  temps  se  perdoit  parmy  les  louan- 
ges de  cette  trespassée,  dist  à  Safïredent  :  «  Si  vous 
ne  dictes  quelque  chose  pour  faire  rire  la  compaignye, 
je  ne  sçay  nulle  d'entre  vous  qui  peust  rabiller  à  la 
faulte  que  j'ay  faicte  de  la  faire  pleurer.  Parquoy  je 
vous  donne  ma  voix  pour  dire  la  tierce  Nouvelle.  » 
Safïredent,  qui  eut  bien  désiré  pouvoir  dire  quelque 
chose  qui  bien  eut  esté  agréable  à  la  compaignye,  et 
sur  toutes  à  une,  dist  qu'on  luy  tenoit  tort,  veu  qu'il  y 
en  avoit  de  plus  anciens  expérimentez  que  luy,  qui 
dévoient  parler  premier  que  luy;  mais,  puisque  son 
sort  estoit  tel,  il  en  aymoyt  mieulx  s'en  despescher; 
car  plus  il  y  en  avoyt  de  bien  parlans,  et  plus  son 
compte  seroyt  trouvé  mauvays. 

La  Royne  de  Naples  joua  la  vengence  du  tort  que  luy  tenoit  le 
roy  Alphonse,  son  mary,  avec  un  gentil  homme  duquel  il  en 
tretenoit  la  femme;  et  dura  cette  amityé  toute  leur  vie,  sans 
que  jamais  le  Roy  en  eut  aucun  soupson. 

Pour  ce,  mes  dames,  que  je  me  suis  souvent  soubz- 
haicté  compaignon  de  la  fortune  de  celuy  dont  je 
vois  faire  le  compte,  je  vous  diray  que,  en  la  ville  de 
Naples,  du  temps  du  roy  Alphonse,  duquel  la  lasciveté 
estoit  le  sceptre  de  son  Royaulme,  y  avoit  ung  gentil 
homme  tant  honneste,  beau  et  agréable,  que  pour  ses 
perfections  ung  viel  gentil  homme  luy  donna  sa  fille, 
laquelle  en  beaulté  et  bonne  grâce  ne  debvoit  rien  à 
son  mary.  L'amitié  fut  grande  entre  eulx  deux  jusques 
à  ung  carneval  que  le  Roy  alla  en  masque  parmy  les 
maisons,  où  chascun  s'efforçoit  de  luy  faire  le  meil- 
leur racueil  qu'il  estoit  possible.  Et,  quand  il  vint  en 
celle  de  ce  gentil  homme,  fut  traicté  trop  mieulx  que 
en  nul  autre  lieu,  tant  de  confitures,  de  chantres,  de 
musicque,  et  de  la  plus  belle  femme  que  le  Roy  avoit 
point  à  son  gré  veue.  Et,  à  la  fin  du  festin,  avecq  son 
mary,  dist  une  chanson  de  si  bonne  grâce  que  sa 
beaulté  en  augmentoit.  Le  Roy,  voiant  tant  de  per- 
fections en  ung  corps,  ne  print  pas  tant  de  plaisir  au 
doux  accord  de  son  mary  et  d'elle,  qu'il  feit  à  penser 
comme  il  le  pourroit  rompre.  Et  la  difficulté  qu'il  en 
faisoit  estoit  la  grande  amytié  qu'il  voioyt  entre  eulx 
deux;  parquoy  il  porta  en  son  cueur  ceste  passion  la 
plus  couverte  qu'il    lui    fust    possible.  Mais,  po**r  la 

soulaiger  en  partie,  faisoit  force  festins  à  tous  les  sei- 
gneurs et  dames  de  Naples,  où  le  gentil  homme  et  sa 
femme  n'estoient  pas  obliez.  Pource  que  l'homme  croit 
voluntiers  ce  qu'il  veut,  il  luy  sembloit  que  les  oeilz 
de  ceste  dame  lui  promectoient  quelque  bien  advenir, 
si  la  présence  du  mary  n'y  donnoit  empeschement. 
Et,  pour  essayer  si  sa  pensée  estoit  véritable,  donna 
la  commission  au  mary  de  faire  un  voyage  à  Rome 
pour  quinze  jours  ou  trois  sepmaines.  Et,  si  tost  qu'il 
fut  dehors,  sa  femme,  qui  ne  l'avoit  encores  loing 
perdu  de  veue,  en  feit  ung  fort  grand  deuil,  dont  elle 
fut  reconfortée  par  le  Roy  le  plus  souvent  qu'il  luy  fut 
possible,  par  ses  doulces  persuasions,  par  presens  et 
par  dons  ;  de  sorte  qu'elle  fut  non  seulement  consolée, 
mais  contente  de  l'absence  de  son  mary.  Et,  avant  les 
trois  sepmaines  qu'il  devoit  retourner,  fut  si  amo- 
reuse  du  Roy,  qu'elle  estoit  aussy  ennuyée  du  retour 
de  son  mary  qu'elle  avoit  esté  de  son  allée.  Et,  pour 
ne  perdre  la  présence  du  Roy,  accordèrent  ensemble 
que,  quant  le  mary  iroyt  en  ses  maisons  aux  champs, 
elle  le  feroit  sçavoir  au  Roy,  lequel  la  pourroit  seure- 
ment  aller  veoir,  et  si  secrètement,  que  l'honneur, 
qu'elle  craignoit  plus  que  la  conscience,  n'en  seroit 
point  blessé. 

En  ceste  espérance  là  se  tint  fort  joyeuse  ceste  dame  ; 
et,  quant  son  mary  arriva,  luy  feit  si  bon  recueil,  que, 
combien  qu'il  eust  entendu  que  en  son  absence  le  Roy 
la  serchoit,  si  ne  peut  avoir  soupson.  Mais,  par  lon- 
gueur de  temps,  ce  feu,  tant  difficile  à  couvrir",  se 
commencea  puis  après  à  monstrer,  en  sorte  que  le 
mary  se  doubta  bien  fort  de  la  vérité,  et  feit  si  bon  guet 
qu'il  en  fut  presque  asseuré.  Mais,  pour  la  craincte  qu'il 

avoit  que  celuy  qui  luy  faisoit  injure  luyfeist  pis,  s'il  en 
faisoit  semblant,  se  délibéra  de  le  dissimuler;  car  il  es- 
timoit  meilleur  vivre  avecq  quelque  fascherie,  que  de 
hazarder  sa  vie  pour  une  femme  qui  n'avoyt  point 
d'amour.  Toutesfois,  en  ce  despit,  délibéra  rendre  la 
pareille  au  Roy,  s'il  luy  estoit  possible  ;  et,  sçachant  que 
souvent  le  despit  faict  faire  à  une  femme  plus  que 
l'amour,  principallement  à  celles  qui  ont  le  cueur  grand 
et  honorable,  print  la  hardiesse,  ung  jour,  en  parlant  à 
la  Royne,  de  luy  dire  qu'il  avoit  grande  pitié  dont  elle 
n'estoit  autrement  aymée  du  Roy  son  mary.  La  Royne, 
qui  avoit  oy  parler  de  l'amour  du  Roy  et  de  sa  femme, 
luy  dist  :  «  Je  ne  puis  pas  avoir  l'honneur  et  le  plaisir 
ensemble.  Je  sçay  bien  que  j'ai  l'honneur  dont  une 
aultre  reçoit  le  plaisir;  aussi,  celle  qui  a  le  plaisir  n'a 
pas  l'honneur  que  j'ay  ».  Luy,  qui  entendoyt  bien 
qui  ces  parolles  estoient  dictes,  luy  respondit  :  a  Ma 
dame,  l'honneur  est  né  avecq  vous;  car  vous  estes  de 
si  bonne  maison,  que,  pour  estre  Royne  ou  Emperiere, 
ne  sçauriez  augmenter  vostre  noblesse;  mais  vostre 
beaulté,  grâce  et  honnesteté,  a  tant  mérité  de  plaisir, 
que  celle  qui  vous  en  oste  ce  qui  vous  appartient  se  fait 
plus  de  tort  que  à  vous;  car,  pour  une  gloire  qui  luy 
tourne  à  honte,  elle  pert  autant  de  plaisir  que  vous  ne 
dame  de  ce  Royaulme  ne  sçauriez  avoir.  Et  vous  puis 
dire,  ma  dame,  que  si  le  Roy  avoyt  mis  sa  couronne 
hors  de  dessus  sa  teste,  qu'il  n'auroit  nul  adventaige 
sur  moy  de  contenter  une  dame.  Estant  seur  que,  pour 
satisfaire  à  une  si  honneste  personne  que  vous,  il  de- 
vroyt  vouloir  avoir  changé  sa  complexion  à  la  myenne  ». 
La  Royne,  en  riant,  luy  respondit  :  «  Combien  que  le 
Roy  soit  de  plus  délicate  complexion  que  vous,  si  est 

ce  que  l'amour  qu'il  me  porte  me  contente,  tant  que  je 
la  préfère  à  toute  aultre  chose  ».  Le  gentil  homme  luy 
dist  :  «  Ma  dame,  s'il  estoit  ainsy,  vous  ne  me  feriez 
point  de  pitié  ;  car  je  sçay  bien  que  l'honneste  amour 
de  vostre  cueur  vous  rendrait  très  contante,  s'il  trou- 
voyt  en  celuy  du  Roy  pareil  amour;  mais  Dieu  vous  en 
a  bien  gardée,  à  fin  que,  ne  trouvant  en  luy  ce  que  vous 
demandez,  vous  n'en  fissiez  vostre  Dieu  en  terre.  —  Je 
vous  confesse,  dit  la  Royne,  que  l'amour  que  je  luy 
porte  est  si  grande,  que  en  nul  aultre  cueur  que  au 
mien  ne  se  peult  trouver  la  semblable.  —  Pardonnez 
moy,  ma  dame,  luy  dist  le  gentil  homme:  vous  n'avez 
pas  bien  sondé  l'amour  de  tous  les  cueurs;  car  je  vous 
ose  bien  dire  que  tel  vous  ayme,  de  qui  l'amour  est  si 
grande  et  importable,  que  la  vostre  auprès  de  la  sienne 
ne  se  monstreroit  rien.  Et,  d'autant  qu'il  veoit  l'amour 
du  Roy  faillye  en  vous,  la  sienne  croist  et  augmente  de 
telle  sorte  que,  si  vous  l'avez  pour  agréable,  vous  serez 
recompensée  de  toutes  vos  pertes  ». 

La  Royne  commencea,  tant  par  ces  parolles  que  par 
sa  contenance,  à  congnoistre  que  ce  qu'il  disoit  proced- 
doit  du  profond  du  cueur;  et  va  remémorer  que,  long 
temps  avoit,  il  serchoit  de  lui  faire  service  par  telle 
affection,  qu'il  en  estoyt  devenu  melencolicque,ce  qu'elle 
avoyt  paravant  pensé  venir  à  l'occasion  de  sa  femme; 
mais  maintenant  croioit  elle  fermement  que  c'estoit 
pour  rameur  d'elle.  Et  aussy  la  vertu  d'amour,  qui  se 
faict  sentir  quant  elle  n'est  point  faincte,  la  rendit  cer- 
taine de  ce  qui  estoit  caché  à  tout  le  monde.  Et  en  re- 
gardant le  gentil  homme,  qui  estoyt  trop  plus  amyable 
que  son  mary,  voyant  qu'il  estoyt  délaissé  de  sa  femme 
comme  elle  du    Roy,  pressée  du  despit  et  jalousie  de 

son  mary,  et  incitée  de  l'amour  du  gentil  homme,  com- 
mença à  dire,  la  larme  à  l'œil,  en  souspirant  :  «  O  mon 
Dieu  !  faut-il  que  la  vengeance  gaigne  sur  moy  ce  que 
nul  amour  n'a  sceu  faire  !  »  Le  gentil  homme,  bien 
entendant  ce  propos,  luy  respondit  :  «  Ma  dame,  la 
vengeance  est  doulce  qui,  en  lieu  de  tuer  l'ennemy, 
donne  vie  à  un  parfaict  amy.  Il  me  semble  qu'il  est  tans 
que  la  vérité  vous  oste  la  sotte  amour  que  vous  portez 
à  celluy  qui  ne  vous  aime  point;  et  l'amour  juste  et 
raisonnable  chasse  hors  de  vous  la  craincte,  qui  jamais 
ne  peut  demeurer  en  un  cueur  grand  et  vertueux.  Or 
sus,  ma  dame,  mectons  à  part  la  grandeur  de  vostre 
estât,  et  regardons  que  nous  sommes  l'homme  et  la 
femme  de  ce  monde  les  plus  trompez,  trahis  et  mocquez 
de  ceulx  que  nous  avons  plus  parfaictement  aimez. 
Revendions  nous,  ma  dame,  non  tant  pour  leur  rendre 
ce  qu'ilz  méritent,  que  pour  satisfaire  à  l'amour  qui, 
de  mon  costé,  ne  se  peut  plus  porter  sans  morir.  Et 
je  pense  que,  si  vous  n'avez  le  cueur  plus  dur  que 
nul  caillou  ou  dyamant,  il  est  impossible  que  vous 
ne  sentiez  quelque  estincelle  du  feu  qui  croist  tant 
plus  que  je  le  veulx  dissimuler.  Et  si  la  pitié  de  moy, 
qui  meurs  pour  l'amour  de  vous,  ne  vous  incite  à  m'ai- 
mer,  au  moins  celle  de  vous  mesme  vous  y  doit  con- 
traindre, qui,  estant  si  parfabte  que  vous,  méritez  avoir 
les  cueurs  de  tous  les  honnestes  hommes  du  monde  ;  et 
estes  desprisée  et  délaissée  de  celuy  pour  qui  vous  avez 
dédaigné  tous  les  aultres  ». 

La  Royne,oyant  ces  parolles,  fut  si  transportée,  que, 
de  paour  de  monstrerpar  sa  contenance  le  troublement 
de  son  esprit,  s'appuyant  sur  le  bras  du  gentil  homme, 
s'en  alla  en  ung  jardin  de  sa  chambre,  où  longuement 

se  promena,  sans  lui  povoir  dire  mot.  Mais  le  gentil 
homme,  la  voyant  demy  vaincue,  quand  il  fut  au  bout 
de  l'allée,  où  nul  ne  les  povoit  veoir,  luy  déclara  par 
effect  l'amour  que  si  long  temps  il  luy  avoit  cellée;  et, 
se  trouvans  tous  deux  d'un  consentement,  jouèrent  la 
vengeance  dont  la  passion  avoyt  esté  importable.  Et  là 
délibérèrent  que  toutes  les  foys  que  le  mary  iroyt  en 
son  villaige,  et  le  Roy  de  son  chasteau  en  la  ville,  il 
retourneroit  au  chasteau  vers  la  Royne  :  ainsi,  trom- 
pans  les  trompeurs,  ilz  seroient  quatre  participans  au 
plaisir  que  deux  cuydoient  avoir  tous  seuls.  L'accord 
faict,  s'en  retournèrent,  la  dame  en  sa  chambre  et  le 
gentil  homme  en  sa  maison,  avecq  tel  contentement 
qu'ils  avoient  obliez  tous  leurs  ennuiz  passez.  Et  la 
craincte  que  chascun  avoit  de  l'assemblée  du  roi  et  de 
la  damoiselle  estoit  tournée  en  désir,  qui  faisoit  aller  le 
gentil  homme  plus  souvent  qu'il  n'avoit  accoustumé  en 
son  villaige,  lequel  n'estoit  que  à  demye  lieue.  Et,  si 
tost  que  le  Roy  le  sçavoit,  il  ne  failloit  d'aller  veoir  la 
damoiselle;  et  le  gentil  homme,  quant  la  nuict  estoyt 
venue,  alloit  au  chasteau,  devers  la  Royne,  faire  l'office 
de  lieutenant  de  Roy,  si  secrettement  que  jamais  per- 
sonne ne  s'en  aperceut.  Ceste  vie  dura  bien  longue- 
ment; mais  le  Roy,  pour  estre  personne  publique,  ne 
pouvoit  si  bien  dissimuler  son  amour,  que  tout  le 
monde  ne  s'en  apperceust;  et  avoient  tous  les  gens  de 
bien  grand  pitié  du  gentil  homme,  car  plusieurs  mau- 
vais garsons  luy  faisoient  des  cornes  par  derrière,  en 
signe  de  mocquerie,  dont  il  s'appercevoyt  bien.  Mais 
ceste  mocquerie  luy  plaisoit  tant,  qu'il  estimoit  autant 
ses  cornes  que  la  couronne  du  Roy;  lequel,  avec  la 
femme  du  gentil  homme,  ne    se  peut  un  jour  tenir, 

voyant  une  teste  de  cerf  qui  estoit  eslevée  en  la  maison 
du  gentil  homme,  de  se  prendre  à  rir«  devant  luy 
mesmes,  en  disant  que  ceste  teste  estoit  bien  séante  en 
ceste  maison.  Le  gentil  homme,  qui  n'avoit  le  cueur 
moins  bon  que  luy,  va  faire  escrire  sur  ceste  teste  :  lo 
porto  le  corna,  ciascun  lo  vede;  ma  tal  le  porta,  che 
no  lo  crede.  Le  Roy,  retournant  en  sa  maison,  qui 
trouva  cest  escriteau  nouvellement  mis,  demanda  au 
gentil  homme  la  signification,  lequel  lui  dist  :  «  Si  Je 
secret  du  Roy  est  caché  au  serf,  ce  n'est  pas  raison  que 
celluy  du  serf  soit  déclaré  au  Roy;  mais  contentez  vous 
que  tous  ceulx  qui  portent  cornes  n'ont  pas  le  bonnet 
hors  de  la  teste,  car  elles  sont  si  doulces,  qu'elles  ne 
descoiffent  personne  ;  et  celluy  les  porte  plus  legiere- 
ment,  qui  ne  les  cuyde  pas  avoir  ».  Le  Roy  congneut 
bien,  par  ces  parolles,  qu'il  sçavoit  quelque  chose  de 
son  affaire,  mais  jamais  n'eust  soupsonné  l'amitié  de  la 
Royne  et  de  luy;  car  tant  plus  la  Royne  estoit  contente 
de  la  vie  que  son  mary  me»oit,  et  plus  faingnoit  d'en 
estre  marrye.  Parquoy  vesquirent  longuement,  d'un 
costé  et  d'autre,  en  ceste  amityé,  jusques  à  ce  que  la 
vieillesse  y  meist  ordre. 

«  Voylà,  mes  dames,  une  histoire  que  voluntiers  je 
vous  monstre  icy  pour  exemple,  à  fin  que,  quand  vos 
mariz  vous  donneront  des  cornes  de  chevreul,vous  leur 
en  donniez  de  cerf.  »  Ennasuitte  commença  à  dire,  en 
riant  :  «  Saffredent,  je  suis  toute  asseurée  que  si  vous 
aimez  autant  que  autres  fois  vous  avez  faict,vous  endu- 
reriez cornes  aussi  grandes  que  ung  chesne,  pour  en 
rendre  une  à  vostre  îantaisye;  mais,  maintenant  que 
les  cheveulx  vous  blanchissent,  il  est  tempb  de  donner 

trêves  à  voz  désirs.  —  Ma  damoiselle,  dist  Saffredent, 
combien  que  l'espérance  m'en  soyt  ostée  par  celle  que 
j'avme,et  la  fureur  par  l'aage,  si  n'en  sçaurois  diminuer 
la  volunté.  Mais,  puis  que  vous  m'avez  reprins  d'un  si 
honneste  désir,  je  vous  donne  ma  voix  à  dire  la  qua- 
triesme  Nouvelle,  à  ceste  fin  que  nous  voyons  si  par 
quelque  exemple  vous  m'en  pourriez  desmentir  ».  Il 
est  vray  que,  durant  ce  propos,  ung  de  la  compaignye 
se  print  bien  fort  à  rire,  sachant  que  celle  qui  prenoit 
les  parolles  de  Saffredent  à  son  advantaige,  n'estoit  pas 
tant  avmée  de  luy,  qu'il  en  eust  voulu  souffrir  cornes, 
honte  ou  dommaige.  Et  quand  Saffredent  apperceut 
que  celle  qui  ryoit  l'entendoit,  il  s'en  tint  très  content, 
et  se  teust  pour  laisser  dire  Ennasuitte,  laquelle  com- 
mença ainsy  : 

a  Mes  dames,  affîn  que  Saffredent  et  toute  la  com- 
paignye congnoisse  que  toutes  dames  ne  sont  pas  sem- 
blables à  la  Royne  de  laquele  il  a  parlé,  et  que  tous  les 
folz  et  hazardeurs  ne  viennent  pas  à  leur  fin,  et  aussi, 
pour  ne  celler  l'opinion  d'une  dame  qui  jugea  le  despit 
d'avoir  failly  à  son  entreprinse  pire  à  porter  que  la 
mort,  je  vous  racompteray  une  histoire,  en  laquelle  je 
ne  nommeray  les  personnes,  pour  ce  que  c'est  de  si 
fresche  mémoire,  que  j'aurois  paour  de  desplaire  à 
quelcuns  des  parens  bien  proches.  » 

Un  jeune  gentil  homme,  voyant  une  dame  de  la  meilleure  maison 
de  Flandres,  scur  de  son  maistre,  veufve  de  son  premier  et 
second  mary,  et  femme  fort  délibérée,  voulut  sonder  si  les 
propos  d'une  honneste  amityé  luy  desplairoyent;  mais,  ayant 
trouve  réponse  contraire  à  sa  contenance,  essaya  la  prendre 
par  force,  à  laquelle  résista  fort  bien.  Et  sans  jamais  faire  sem- 
blant des  dessins  et  effors  du  gentil  homme,  par  le  conseil  de 
sa  dame  d'honneur,  s'esloigna  petit  à  petit  de  la  bonne  chère 
qu'elle  avoit  accoutumé  luy  faire.  Ainsy,  par  sa  foie  outrecuy- 
dance,  perdit  l'honneste  et  commune  fréquentation  qu'il  avoit 
plus  que  nul  autre  avec  elle. 

Il  y  avoyt  au  pays  de  Flandres  une  dame  de  si 
bonne  maison,  qu'il  n'en  estoit  point  de  meilleure,  vefve 
de  son  premier  et  second  mary,  desquelz  n'avovt  eu 
nulz  enfans  vivans.  Durant  sa  viduité,  se  retira  avecq 
ung  sien  frère,  dont  elle  estoit  fort  aymée,  lequel  estoit 
fort  grand  seigneur,  et  mary  d'une  fille  de  Roy.  Ce 
jeune  prince  estoit  homme  fort  subgect  à  son  plaisir, 
aymant  chasse,  passetemps  et  dames,  comme  la  jeu- 
nesse le  requeroyt;  et  avoyt  une  femme  fort  fascheuse, 
à  laquelle  les  passetemps  du  mary  ne  plaisoient  point; 
parquoy  le  seigneur  menoit  tousjours,  avecq  sa  femme, 
sa  seur,  qui  estoyt  le  plus  joyeuse  et  meilleure  compai- 
gnie  qu'il  estoit  possible,  toutesfois  saige  et  femme  de 
bien.  Il  y  avoyt,  en  la  maison  de  ce  seigneur, ung  gentil 
homme,  dont  la  grandeur,  beaulté  et  bonne  grâce  pas- 
soit  celle  de  tous  ses  compaignons.  Ce  gentil  homme, 
voyant  la  seur  de  son  maistre  femme  joyeuse  et  qui 
ryoit  voluntiers,  pensa  qu'il  essaieroyt  pour  veoir  si  les 
propos  d'une  honneste  amityé  luy  desplairoient;  ce  qu'il 

feit.  Mais  il  trouva  en  elle  responce  contraire  à  sa  con- 
tenance. Et  combien  que  sa  responce  fust  telle  qu'il 
appartenoyt  à  une  princesse  et  vraye  femme  de  bien,  si 
est-ce  que,  le  voyant  tant  beau  et  honneste  comme  il 
estoit,  elle  luy  pardonna  aisément  sa  grande  audace.  Et 
monstroit  bien  qu'elle  neprenoit  point  desplaisir,  quand 
il  parloit  à  elle,  en  luy  disant  souvent  qu'il  ne  tint  plus 
de  tels  propos;  ce  qu'il  lui  promist,  pour  ne  perdre 
l'aise  et  honneur  qu'il  avoyt  de  l'entretenir.  Toutesfois, 
à  la  longue  augmenta  si  fort  son  affection,  qu'il  oblia  la 
promesse  qu'il  luy  avoit  faicte;  non  qu'il  entreprint  de 
se  hazarder  par  parolles,  car  il  avoit  trop,  contre  son 
gré,  expérimenté  les  saiges  responces  qu'elle  sçavoit 
faire.  Mais  il  pensa  que,  s'il  la  povoit  trouver  en  lieu  à 
son  advantaige,  elle  qui  estoit  vefve,  jeune,  et  en  bon 
poinct,  et  de  fort  bonne  complexion,  prandroyt  peult- 
estre  pitié  de  luy  et  d'elle  ensemble. 

Pour  venir  à  ses  fins,  dist  à  son  maistre  qu'il  avoyt 
auprès  de  sa  maison  fort  belle  chasse,  et  que  si  luy 
plaisoit  y  aller  prandre  trois  ou  quatre  cerfs  au  mois  de 
may,  il  n'avoit  point  veu  plus  beau  passetemps.  Le 
seigneur,  tant  pour  l'amour  qu'il  portoit  à  ce  gentil 
homme  que  pour  le  plaisir  de  la  chasse,  luy  octroya  sa 
requeste,  et  alla  en  sa  maison,  qui  estoit  belle  et  bien 
ordre,  comme  du  plus  riche  gentil  homme  qui  fust  au 
pays.  Et  logea  le  seigneur  et  la  dame  en  ung  corps  de 
maison,  et,  en  l'autre  vis  à  vis,  celle  qu'il  aymoit  plus 
que  luy-mesmes.  La  chambre  de  laquelle  il  avoit  si 
bien  accoustrée,  tapissée  par  le  hault,  et  si  bien  nattée, 
qu'il  estoit  impossible  de  s'appercevoir  d'une  trappe  qui 
estoit  en  la  ruelle  de  son  lict,  laquelle  descendoit  en 
celle  ou  logeoit  sa  mère,  qui  estoit  une  vieille  dame  ung 

peu  catterreuse;  et,  pource  qu'elle  avoit  la  toux,  crai- 
gnant faire  bruit  à  la  princesse  qui  logeoyt  sur  elle, 
changea  de  chambre  à  celle  de  son  filz.  Et,  les  soirs, 
cette  vieille  dame  portoit  des  confitures  à  cette  prin- 
cesse pour  sa  collation  ;  à  quoy  assistoyt  le  gentil 
homme,  qui,  pour  estre  fort  aymé  et  privé  de  son  frère, 
n'estoit  refusé  d'estre  à  son  habiller  et  deshabiller,  où 
tousjours  il  voyoit  occasion  d'augmenter  son  affection. 
En  sorte  que,  ung  soir,  après  qu'il  eut  faict  veiller  cette 
princesse  si  tard  que  le  sommeil  qu'elle  avoit  le  chassa 
de  la  chambre,  s'en  alla  à  la  sienne.  Et,  quand  il  eut 
prins  la  plus  gorgiase  et  mieulx  parfumée  de  toutes  ses 
chemises,  et  ung  bonnet  de  nuict  tant  bien  accoustré 
qu'il  n'y  failloit  rien,  luy  sembla  bien,  en  soy  mirant, 
qu'il  n'y  avoit  dame  en  ce  monde  qui  sceut  refuser  sa 
beaulté  et  bonne  grâce.  Par  quoy,  se  promectant  à  luy 
mesmes  heureuse  yssue  de  son  entreprinse,  s'en  alla 
mettre  en  son  lict,  où  il  n'esperoit  faire  long  séjour, 
pour  le  désir  et  seur  espoir  qu'il  avoit  d'en  acquérir  ung 
plus  honorable  et  plaisant.  Et,  si  tost  qu'il  eut  envoyé 
tous  ses  gens  dehors,  se  leva  pour  fermer  la  porte  après 
eulx.  Et  longuement  escouta  si  en  la  chambre  de  la 
princesse,  qui  estoit  dessus,  y  avoit  aucun  bruit;  et, 
quand  il  se  peut  asseurer  que  tout  estoit  en  repos,  il 
voulut  commencer  son  doulx  travail,  et  peu  à  peu  abat- 
tit la  trappe  qui  estoit  si  bien  faicte  et  accoustrée  de 
drap,  qu'il  ne  feit  un  seul  bruit;  et  par  là  monta  à  la 
chambre  et  ruelle  du  lict  de  sa  dame,  qui  commençoit 
à  dormyr.  A  l'heure,  sans  avoir  regard  à  l'obligation 
qu'il  avoit  à  sa  maistresse,  ny  à  la  maison  d'où  estoit  la 
dame,  sans  luy  demander  congié  ne  faire  la  révérence, 
se  coucha  auprès  d'elle,  qui  le  sentit  plus  tost  entre  ses 

bras  qu'elle  n'apparceut  sa  venue,  Mais,  elle,  qui  estoit 
forte,  se  desfit  de  ses  mains,  en  luy  demandant  qui  il 
estoit,  se  meit  à  le  frapper,  mordre  et  esgratigner,  de 
sorte  qu'il  fut  contraint,  pour  la  paour  qu'il  eut  qu'elle 
appelast,  lui  fermer  la  bouche  de  la  couverture;  ce  que 
luy  fut  impossible  de  faire,  car,  quand  elle  veid  qu'il 
n'espargnoit  rien  de  toutes  ses  forces  pour  luy  faire  une 
honte,  elle  n'espargna  rien  des  siennes  pour  l'en  engar- 
der,  et  appella  tant  qu'elle  peut  sa  dame  d'honneur,  qui 
couchoit  en  sa  chambre,  ancienne  et  saige  femme,  au- 
tant qu'il  en  estoit  point,  laquelle  tout  en  chemise  cou- 
rut à  sa  maistresse. 

Et,  quand  le  gentil  homme  veid  qu'il  estoit  descou- 
vert, eut  si  grand  paour  d'estre  cogneu  de  sa  dame, 
que  le  plustost  qu'il  peut  descendit  par  sa  trappe;  et, 
autant  qu'il  avoit  eu  de  désir  et  d'assurance  d'estre 
bien  venu,  autant  estoit-il  désespéré  de  s'en  retourner 
en  si  mauvais  estât.  Il  trouva  son  mirouer  et  sa  chan- 
delle sur  sa  table;  et,  regardant  son  visaige  tout  san- 
glant d'esgratigneures  et  morsures  qu'elle  luy  avoyt 
faictes,  dont  le  sang  sailloit  sur  sa  belle  chemise,  qui 
estoit  plus  sanglante  que  dorée,  commença  à  dire  : 
«  Beaulté  !  tu  as  maintenant  loyer  de  ton  mérite,  car, 
par  ta  vaine  promesse,  j'entreprins  une  chose  impos- 
sible, et  qui  peut-estre,  en  lieu  d'augmenter  mon  con- 
tentement, est  redoublement  de  mon  malheur,  estant 
asseuré  que,  si  elle  sçait  que,  contre  la  promesse  que 
je  luy  ay  faicte,  j'ay  entreprins  cette  follie,  je  perderay 
l'honneste  et  commune  fréquentation  que  j'ay  plus  que 
nul  autre  avecq  elle;  ce  que  ma  gloire  a  bien  deservy; 
car,  pour  faire  valoir  ma  beaulté  et  bonne  grâce,  je  ne 
la  devois  pas  cacher  en  ténèbres  pour  gaingner  l'amour 

de  son  cueur;  je  ne  devois  pas  essayer  à  prendre  par 
force  son  chaste  corps,  mais  debvois,  par  long  service 
et  humble  patience,  attendre  que  amour  en  fut  victo- 
rieux, pour  ce  que  sans  luy  n'ont  pouvoir  toute  la  vertu 
et  puissance  de  l'homme  ».  Ainsi  passa  la  nuict  en  tels 
pleurs,  regretz  et  douleurs,  qui  ne  se  peuvent  racomp- 
ter.  Et,  au  matin,  voiant  son  visaige  si  deschiré,  fait 
semblant  d'estre  fort  mallade  et  de  ne  pouvoir  veoir  la 
lumière,  jusques  ad  ce  que  la  compaignie  feust  hors  de 
sa  maison. 

La  dame,  qui  estoit  demorée  victorieuse,  sachant 
qu'il  n'y  avoit  homme,  en  la  court  de  son  frère,  qui 
eut  osé  faire  une  si  estrange  entreprinse,  que  celluy 
qui  avoit  eu  la  hardiesse  de  lui  declairer  son  amour, 
se  asseura  que  c'estoit  son  hoste.  Et,  quand  elle  eut 
cherché  avecq  sa  dame  d'honneur  les  endroitz  de  la 
chambre  pour  trouver  qui  ce  povoit  estre,  ce  qui  ne 
fut  possible,  elle  luy  dist  par  grande  collere  :  «  Asseu- 
rez-vous  que  ce  ne  peult  estre  nul  aultre  que  le  sei- 
gneur de  céans;  et  que  le  matin  je  feray  en  sorte  vers 
mon  frère,  que  sa  teste  sera  tesmoing  de  ma  chasteté  ». 
La  dame  d'honneur,  la  voiant  ainsi  courroucée,  luy 
dist  :  «  Ma  dame,  je  suis  très  aise  de  l'amour  que  vous 
avez  de  vostre  honneur,  pour  lequel  augmenter  ne 
voulez  espargner  la  vie  d'un  qui  l'a  trop  hazardée 
pour  la  force  de  l'amour  qu'il  vous  porte.  Mais  bien 
souvent  tel  la  cuyde  croistre,  qui  la  diminue.  Parquoy 
je  vous  supplye,  ma  dame,  me  vouloir  dire  la  vérité 
du  faict  ».  Et,  quand  la  dame  luy  eut  compté  tout  au 
long,  la  dame  d'honneur  lui  dist  :  «  Vous  m'asseurez 
qu'il  n'a  eu  aultre  chose  de  vous,  que  les  esgratigneures 
et  coups  de  poing?  —   Je  vous  asseure,  dist  la  dame, 

que  non  ;  et  que,  s'il  ne  trouve  ung  bon  cirurgien,  je 
pense  que  demain  les  marques  y  paroistront.  —  Or, 
puis  que  ainsy  est,  ma  dame,  dist  la  dame  d'honneur, 
il  me  semble  que  vous  avez  plus  d'occasion  de  louer 
Dieu,  que  de  penser  à  vous  venger  de  luy;  car  vous 
pouvez  croire  que,  puis  qu'il  a  eu  le  cueur  si  grand 
que  d'entreprendre  une  telle  chose,  et  le  despit  qu'il  a 
de  y  avoir  failly,  que  vous  ne  luy  sçauriez  donner 
mort  qui  ne  luy  fust  plus  aisée  à  porter.  Si  vous  desi- 
rez estre  vengée  de  luy,  laissez  faire  à  l'amour  et  à  la 
honte,  qui  le  sçauront  mieulx  tormenter  que  vous.  Si 
vous  le  faictes  pour  vostre  honneur,  gardez-vous,  ma 
dame,  de  tumber  en  pareil  inconvénient  que  le  sien; 
car,  en  lieu  d'acquérir  le  plus  grand  plaisir  qu'il  ait 
sceu  avoir,  il  a  receu  le  plus  extrême  ennuy  que  gentil 
homme  sçauroit  porter.  Aussy,  vous,  ma  dame,  cuy- 
dant  augmenter  vostre  honneur,  le  pourriez  bien  di- 
minuer; et,  si  vous  en  faictes  la  plaincte,  vous  ferez 
sçavoir  ce  que  nul  ne  sçait;car,de  son  costé,  vous  estes 
asseurée  que  jamais  il  n'en  sera  rien  révélé.  Et  quand 
Monseigneur  vostre  frère  en  feroit  la  justice  que  en 
demandez,  et  que  le  pauvre  gentil  homme  en  vint  à 
mourir,  si  courra  le  bruict  partout  qu'il  aura  faict  de 
vous  à  sa  volunté  ;  et  la  plus  part  diront  qu'il  a  esté 
bien  difficile  que  ung  gentil  homme  ait  faict  une  telle 
entreprinse,  si  la  dame  ne  luy  en  donne  grande  occa- 
sion. Vous  estes  belle  et  jeune,  vivant  en  toute  com- 
paignye  bien  joieusement;  il  n'y  a  nul  en  ceste  court, 
qui  ne  voye  la  bonne  chère  que  vous  faictes  au  gentil 
homme  dont  vous  avez  soupson  :  qui  fera  juger  chas- 
cun  que  s'il  a  faict  ceste  entreprinse,  ce  n*a  esté  sans 
quelque  faulte  de  vostre  costé.  Et  vostre  honneur,  qui 

jusques  icy  vous  a  faict  aller  la  teste  levée,  sera  mis 
en  dispute  en  tous  les  lieux  là  où  cette  histoire  sera 
racomptée.  » 

La  princesse,  entendant  les  bonnes  raisons  de  sa 
dame  d'honneur,  congneut  qu'elle  luy  disoit  vérité,  et 
que  a  très-juste  cause  elle  seroit  blâmée,  veue  la  bonne 
et  privée  chère  qu'elle  avoit  tousjours  faicte  au  gentil 
homme  ;  et  demanda  à  sa  dame  d'honneur  ce  qu'elle 
avoit  à  faire,  laquelle  luy  dist  :  «  Ma  dame,  puis  qu'il 
vous  plaist  recepvoir  mon  conseil,  voiant  l'affection 
dont  il  procedde,  me  semble  que  vous  devez  en  vostre 
cueur  avoir  joye  d'avoir  veu  que  le  plus  beau  et  le  plus 
honneste  gentil  homme  que  j'aye  veu  en  ma  vie,  n'a 
sceu,  par  amour  ne  par  force,  vous  mestre  hors  du 
chemyn  de  vraye  honnesteté.  Et  en  cela,  ma  dame, 
devez  vous  humillier  devant  Dieu,  recongnoistre  que 
ce  n'a  pas  esté  par  vostre  vertu  ;  car  mainctes  femmes, 
ayans  mené  vie  plus  austère  que  vous,  ont  esté  humi- 
liées par  hommes  moins  dignes  d'estres  aimez  que  luy. 
Et  devez  plus  que  jamais  craindre  de  recepvoir  propos 
d'amityé,  pource  qu'il  y  en  a  assez  qui  sont  tombez  la 
seconde  fois  aux  dangiers  qu'elles  ont  évité  la  première. 
Ayez  mémoire,  ma  dame,  que  Amour  est  aveugle, 
lequel  aveuglit  de  sorte  que,  où  l'on  pense  le  chemin 
plus  seur,  c'est  à  l'heure  qu'il  est  le  plus  glissant.  Et 
me  semble,  ma  dame,  que  vous  ne  debvez  à  luy  ne  à 
aultre  faire  semblant  du  cas  qui  vous  est  advenu  ;  et, 
encores  qu'il  en  voulust  dire  quelque  chose,  faindrez 
du  tout  de  ne  l'entendre,  pour  éviter  deux  dangiers, 
l'un  de  la  vaine  gloire  de  la  victoire  que  vous  en  avez 
eue,  l'aultre  de  prendre  plaisir  en  ramentevant  choses 
qui  sont  si  plaisantes  à  la  chair,  que  les  plus  chastes 

ont  bien  affaire  à  se  garder  d'en  sentir  quelques  estin- 
celles,  encores  qu'elles  le  fuyent  le  plus  qu'elles  peu- 
vent. Mais,  aussi,  ma  dame,  affin  qu'il  ne  pense,  par 
tel  hazard,  avoir  faict  chose  qui  vous  ait  esté  agréable, 
je  suis  bien  d'advis  que  peu  à  peu  vous  vous  esloin- 
gniez  de  la  bonne  chère  que  vous  avez  accoustumé  de 
luy  faire,  afin  qu'il  congnoisse  de  combien  vous  des- 
prisez sa  folie,  et  combien  vostre  bonté  est  grande, 
qui  s'est  contentée  de  la  victoire  que  Dieu  vous  a  don- 
née, sans  demander  autre  vengeance  de  luy.  Et  Dieu 
vous  doint  grâce,  ma  dame,  de  continuer  l'honnesteté 
qu'il  a  mise  en  vostre  cueur;  et,  congnoissant  que 
tout  bien  vient  de  luy,  vous  l'avmiez  et  serviez  mieulx 
que  vous  n'avez  accoustumé.  »  La  princesse,  délibérée 
de  croire  le  conseil  de  sa  dame  d'honneur,  s'endormit 
aussy  joieusement  que  le  gentil  homme  veilla  de  tris- 
tesse. 

Le  lendemain,  le  seigneur  s'en  voulut  aller,  et  de- 
manda son  hoste  ;  auquel  on  dit  qu'il  estoit  si  mallade 
qu'il  ne  povoit  voir  la  clairté,  ne  oyr  parler  personne; 
dont  le  prince  fut  fort  esbahy,  et  le  voulut  aller  veoir; 
mais,  sçachant  qu'il  dormoyt,  ne  le  voulut  esveiller,  et 
s'en  alla  ainsy  de  sa  maison  sans,  luy  dire  à  Dieu,  em- 
menant avecq  luy  sa  femme  et  sa  seur  ;  laquelle,  en- 
tendant les  excuses  du  gentil  homme  qui  n'avoit  voulu 
veoir  le  prince  ne  la  compaignie  au  partir,  se  tint 
asseurée  que  c'estoit  celuy  qui  luy  avoit  fait  tant  de 
torment,  lequel  n'osoit  montrer  les  marques  qu'elle  luy 
avoit  faictes  au  visaige.  Et,  combien  que  son  maistre 
l'envoyast  souvent  quérir,  si  ne  retourna  point  à  la 
court,  qu'il  ne  fust  bien  guery  de  toutes  ses  playes, 
hors   une,  celle  que  l'amour  et   le  despit  luy    avoient 

faict  au  cueur.  Quand  il  fut  retourné  devers  luy,  et 
qu'il  se  retrouva  devant  sa  victorieuse  ennemye,  ce  ne 
fut  sans  rougir  ;  et  luy,  qui  estoit  le  plus  audacieux  de 
toute  la  compaignye,  fut  si  estonné,  que  souvent  devant 
elle  perdoit  toute  contenance.  Parquoy  fut  toute  asseu- 
rée  que  son  soupson  estoit  vray  ;  et  peu  à  peu  s'en 
estrangea,  non  pas  si  finement  qu'il  ne  s'en  apparceust 
très  bien  ;  mais  il  n'en  osa  faire  semblant,  de  paour 
d'avoir  encores  pis;  et  garda  cest  amour  en  son  cueur, 
avecq  la  patience  de  l'esloingnement  qu'il  avoyt  mé- 
rité. 

«  Voylà,  mes  dames,  qui  devroyt  donner  grande 
craincte  à  ceulx  qui  présument  ce  qui  ne  leur  appar- 
tient. Et  doibt  bien  augmenter  le  cueur  aux  dames, 
voyans  la  vertu  de  ceste  jeune  princesse  et  le  bon  sens 
de  sa  dame  d'honneur.  Si  à  quelqu'une  de  vous  adve- 
noit  pareil  cas,  le  remède  y  est  ja  donné.  —  Il  me 
semble,  dist  Hircan,  que  le  grand  gentil  homme,  dont 
vous  avez  parlé,  estoit  si  despourveu  de  cueur,  qu'il 
n'estoit  digne  d'être  ramentu  ;  car,  ayant  une  telle 
occasion,  ne  debvoit,  ne  pour  vieille  ne  pour  jeune, 
laisser  son  entreprinse.  Et  fault  bien  dire  que  son 
cueur  n'estoit  pas  tout  plein  d'amour,  veu  que  la 
craincte  de  mort  et  de  honte  y  trouva  encore  place.  — 
Nomerfide  respondit  à  Hircan  :  «  Et  que  eust  faict  ce 
pauvre  gentil  homme,  veu  qu'il  avoyt  deux  femmes 
contre  luy?  —  Il  debvoit  tuer  la  vieille,  dist  Hircan; 
et  quand  la  jeune  se  feut  veue  sans  secours,  eust  esté 
demy  vaincue.  —  Tuer  !  dit  Nomerfide;  vous  vouldriez 
doneques  faire  d'un  amoureux  ung  meurdrier?  Puis 
que  vous  avez  ceste  opinion,  on  doibt  bien  craindre 

de  tumber  en  voz  mains.  —  Si  j'en  estois  jusques  là, 
dist  Hircan,  je  me  tiendrois  pour  deshonoré  si  je  ne 
venois  à  fin  de  mon  intention.  »  A  l'heure  Geburon 
dist  :  «  Trouvez-vous  estrange  que  une  princesse, 
nourrie  en  tout  honneur,  soit  difficile  à  prendre  d'un 
seul  homme?  Vous  devriez  doncques  beaucoup  plus 
vous  esmerveiller  d'une  pauvre  femme  qui  eschappa 
de  la  main  de  deux.  —  Geburon,  dit  Ennasuitte,  je 
vous  donne  ma  voix  à  dire  la  cinquiesme  Nouvelle; 
car  je  pense  que  vous  en  sçavez  quelqu'une  de  ceste 
pauvre  femme,  qui  ne  sera  point  fascheuse.  —  Puis 
que  vous  m'avez  esleu  à  partie,  dist  Geburon,  je  vous 
diray  une  histoire  que  je  sçay,  pour  en  avoir  faict 
inquisition  véritable  sur  le  lieu  ;  et  par  là  vous  verrez 
que  tout  le  sens  et  la  vertu  des  femmes  n'est  pas  au 
cueur  et  teste  des  princesses,  ny  toute  l'amour  et 
finesse  en  ceulx  où  le  plus  souvent  on  estime  qu'ilz 
soyent.  » 

Deuscordeliers  de  Nyort,  passans  la  rivière  au  port  de  Coullon, 
voulurent  prendre  par  force  la  batelière  qui  les  passait.  Mais 
elle,  sage  et  fine,  les  endormit  si  bien  de  paroles,  que,  leur 
accordant  ce  qu'ilz  demandoyent,  les  trompa  et  mit  entre  les 
mains  de  la  justice,  qui  les  rendit  à  leur  gardien  pour  en  faire 
telle  punition  qu'ilz  mericoyent. 

Au  port  de  Coullon,  près  de  Nyort,  y  avoit  une  bas- 
teliere  qui  jour  et  nuict  ne  faisoit  que  passer  ung  cha- 
cun. Advint  que  deux  cordeliers  du  dict  Nyort  pas- 
sèrent la  rivière  tous  seulz  avecq  elle.  Et,  pour  ce  que 
le  passaige  est  ung  des  plus  longs  qui  soit  en  France, 
pour  la  garder  d'ennuyer,  vindrent  à  la  prier  d'amours  ; 
à  quoy  elle  leur  feit  la  responce  qu'elle  devoyt.  Mais, 
eux,  qui  pour  le  travail  du  chemyn  n'estoient  lassez,  ne 
pour  froideur  de  l'eaue  refroidiz,  ne  aussi  pour  le  refuz 
de  la  femme  honteux,  se  délibérèrent  tous  deux  la 
prendre  par  force,  ou,  si  elle  se  plaingnoit,  la  jecter 
dans  la  rivière.  Elle,  aussi  sage  et  fine  qu'ils  estoient 
folz  et  malitieux,  leur  dist  :  «  Je  ne  suis  pas  si  mal 
gratieuse  que  j'en  fais  le  semblant;  mais  je  vous  veulx 
prier  de  m'octroyer  deux  choses,  et  puis  vous  congnoi- 
strez  que  j'ay  meilleure  envye  de  vous  obeyr,  que  vous 
n'avez  de  me  prier.  »  Les  cordeliers  lui  jurèrent,  par 
leur  bon  Sainct  Françoys,  qu'elle  ne  leur  sçauroit 
demander  chose  qu'ils  n'octroiassent  pour  avoir  ce 
qu'ilz  desiroient  d'elle.  «  Je  vous  requiers  première- 
ment, dist-elle,  que  me  juriez  et  promettiez  que  jamais 
à  homme  vivant  nul  de  vous  ne  déclarera  nostre 
affaire.  »  Ce  que  luy  promisrent    tres-voluntiers.   Et 

aussy,  elle  leur  dist  :  «  Que  l'un  après  l'autre  vueille 
prendre  son  plaisir  de  moy,  car  j'auroys  trop  de  honte 
que  tous  deux  me  veissent  ensemble.  Regardez  lequel 
me  vouldra  avoir  le  premier.  »  Hz  trouvèrent  sa 
requeste  très-juste,  et  accorda  le  jeune  que  le  plus 
vieil  commenceroit.  Et,  en  approchant  d'une  petite  isle, 
elle  dist  au  jeune  :  «  Beau  père,  dictes  là  vos  oraisons 
jusques  ad  ce  que  j'aye  mené  vostre  compaignon  ici 
devant  en  une  austre  isle;  et  si,  à  son  retour,  il  se  loue 
de  moy,  nous  le  lairrons  icy  et  nous  en  irons  ensem- 
ble. »  Le  jeune  saulta  dedans  l'isle,  attendant  le  retour 
de  son  compaignon,  lequel  la  basteiiere  mena  en  un 
aultre.  Et  quand  ilz  furent  au  bort,  faignant  d'attacher 
son  basteau  à  ung  arbre,  luy  dist  :  «  Mon  amy,  regar- 
dez en  quel  lieu  nous  nous  mectrons.  »  Le  beau  père 
entra  en  l'isle  pour  sercher  l'endroict  qui  luy  seroit  plus 
à  propos  :  mais,  si  tost  qu'elle  le  veid  à  terre,  donna 
ung  coup  de  pied  contre  l'arbre  et  se  retira  avecq  son 
basteau  dedans  la  rivière,  laissant  ces  deux  bons  pères 
aux  desertz,  ausquels  elle  cria  tant  qu'elle  peut  : 
«  Actendez,  messieurs,  que  l'ange  de  Dieu  vous  vienne 
consoler,  car  de  moy  n'aurez  aujourd'huy  chose  qui 
vous  puisse  plaire.  » 

Ces  deux  pauvres  religieux,  congnoissans  la  trom- 
perie, se  mirent  à  genoulx  sur  le  bord  de  l'eaue,  la 
priant  ne  leur  faire  cette  honte,  et  que,  si  elle  les  vou- 
loyt  doulcement  mener  au  port,  ilz  luy  promectoient 
de  ne  luy  demander  rien.  Mais,  en  s'en  allant  tous- 
jours,  leur  disoit  :  «  Je  serois  doublement  folle,  après 
avoir  esehappé  de  voz  mains,  si  je  m'y  remectoys.  »  Et, 
en  entrant  au  villaige,  va  appeller  son  mary  et  ceulx 
de    la  'justice,    pour    venir    prendre    ces    deux    loups 

enraigez,  dont,  par  la  grâce  de  Dieu,  elle  avoit  eschappé 
de  leurs  dents  :  qui  y  allèrent  si  bien  accompaignez, 
qu'il  ne  demora  grand  ne  petit,  qui  ne  voulsist  avoir 
part  au  plaisir  de  ceste  chasse.  Ces  pauvres  frères, 
voyans  venir  si  grande  compaignye,  se  cachoient  cha- 
cun en  son  isle,  comme  Adam  quand  il  se  veid  nud 
devant  la  face  de  Dieu.  La  honte  meit  leur  péché  de- 
vant leurs  oeilz,  et  la  crainte  d'estre  pugniz  les  faisoit 
trembler  si  fort,  qu'ilz  estoient  demy  mortz.  Mais 
cela  ne  les  garda  d'estre  prins  et  mis  prisonniers,  qui 
ne  fut  sans  estre  mocquez  et  huez  d'hommes  et  de 
femmes.  Les  ungs  disoient  :  «  Ces  beaux  pères  qui 
nous  preschent  chasteté,  et  puis  la  veulent  oster  à  noz 
femmes  !  »  Et  les  aultres  disoient  :  «  Sont  sepulchres 
par  dehors  blanchiz,  et  par  dedans  pleins  de  morts  et 
pourriture.  »  Et  puis  une  autre  voix  cryoit  :  «  Par  les 
fruicts,  congnoissez  vous  quels  arbres  sont.  »  Croyez 
que  tous  les  passaiges  que  l'Evangile  dict  contre  les 
hypocrites  furent  alléguez  contre  ces  pauvres  prison- 
niers, lesquels,  par  le  moyen  du  gardien,  furent  recoux 
et  délivrez,  qui  en  grand  diligence  les  vint  demander, 
asseurant  ceulx  de  la  justice  qu'il  en  feroyt  plus 
grande  pugnition  que  les  séculiers  n'oseroient  faire  ; 
et,  pour  satisfaire  à  partie,  ils  diroient  tant  de  messes 
et  prières,  qu'on  les  en  vouldroit  charger.  Le  juge 
accorda  sa  requeste,  et  luy  donna  les  prisonniers 
qui  furent  si  bien  chapitrez  du  gardien,  qui  estoit 
homme  de  bien,  que  oncques  puis  ne  passèrent  ri- 
vière sans  faire  le  signe  de  la  croix  et  se  recommander 
à  Dieu. 

«  Je  vous  prie,  mes   dames,  pensez,  si  ceste  pauvre 

basteliere  a  eu  l'esprit  de  tromper  deux  si  malitieux 
hommes,  que  doivent  faire  celles  qui  ont  tant  leu  et 
veu  de  beaux  exemples,  quand  il  n'y  auroit  que  la 
bonté  des  vertueuses  dames  qui  ont  passé  devant  leurs 
oeilz,  en  sorte  que  la  vertu  des  femmes  bien  nourryes 
se  doit  autant  appeler  coustume  que  vertu?  Mais  de 
celles  qui  ne  sçavent  rien,  qui  n'oyent  quasi  en  tout 
l'an  deux  bons  sermens,  qui  n'ont  le  loisir  que  de  pen- 
ser à  gai  ngner  leur  pauvre  vie,  et  qui,  si  fort  pressées, 
gardent  soigneusement  leur  chasteté;  c'est  là  où  on 
congnoist  la  vertu,  qui  est  naïfvement  dedans  le  cueur, 
car  où  le  sens  et  la  force  de  l'homme  est  estimée 
moindre,  c'est  où  l'esperit  de  Dieu  faict  de  plus  grandes 
oeuvres.  Et  bien  malheureuse  est  la  dame  qui  ne  garde 
bien  soigneusement  le  trésor  qui  luy  apporte  tant 
d'honneur,  estans  bien  gardé ,  et  tant  de  deshonneur  au 
contraire.  »  Longari  ne  lui  dist  :  «  Il  me  semble,  Gebu- 
ron,  que  ce  n'est  pas  grand  vertu  de  refuser  ung  cor- 
delier,  mais  que  plus  tost  seroit  chose  impossible  de 
les  aymer.  —  Longarine,  lui  respondit  Geburon,  celles 
qui  n"ont  point  accoustumé  d'avoir  de  tels  serviteurs 
que  vous,  ne  tiennent  point  fascheux  les  cordeliers  ; 
car  ils  soni  hommes  aussy  beaulx,  aussi  fortz  et  plus 
reposez  que  nous  autres,  qui  sommes  tous  cassez  du 
harnoys  ;  et  si  parlent  comme  anges,  et  sont  importuns 
comme  diabl  es  ;  pourquoy  celles  qui  n'ont  veu  robbes 
que  de  bureau  sont  bien  vertueuses,  quand  elles  eschap- 
pent  de  leurs  mains.  »  Nomerfide  dist  tout  hault  : 
«  Ha,  par  ma  foy,  vous  en  direz  ce  que  vous  vouldrez, 
mais  j'eusse  mieulx  aymé  estre  jectée  en  la  rivière  que 
de  coucher  avec  ung  cordelier.  »  Oisille  lui  dist  en 
riant  :  «  Vous  sçavez  doncques  bien  nouer  ?  »  Ce  que 

Nomerfide  trouva  bien  mauvais,  pensant  qu'Oisille 
n'eust  telle  estime  d'elle  qu'elle  desiroit  ;  parquoy  luy 
dist  en  colère  :  «  Il  y  en  a  qui  ont  refusé  des  per- 
sonnes plus  agréables  que  ung  cordelier,  et  n'en  ont 
point  fait  sonner  la  trompette.  »  Oisille,  se  prenant  à 
rire  de  la  voir  courroussée,  luy  dist  :  «  Encores  moins 
ont-elles  fait  sonner  le  tabourin  de  ce  qu'elles  ont  faict 
et  accordé.  »  Geburon  dist  :  «  Je  voy  bien  que  Nomer- 
fide a  envye  de  parler  ;  parquoy  je  luy  donne  ma  voix, 
affin  qu'elle  descharge  son  cueur  sur  quelque  bonne 
Nouvelle.  —  Les  propos  passez,  dist  Nomerfide,  me 
touchent  si  peu,  que  je  n'en  puis  avoir  ne  joye  ne 
ennuy.  Mais,  puis  que  j'ay  vostre  voix,  je  vous  prie  oyr 
la  myenne  pour  vous  monstrer  que,  si  une  femme  a 
esté  seduicte  en  bien,  il  y  en  a  qui  le  sont  en  mal.  Et, 
pour  ce  que  nous  avons  juré  de  dire  vérité,  je  ne  la 
veulx  celer;  car,  tout  ainsy  que  la  vertu  de  la  basteliere 
ne  honnore  point  les  aultres  femmes,  si  elles  ne  l'en- 
suyvent,  aussi  le  vice  d'une  aultre  ne  les  peut  desho- 
norer. Écoustez  doncques.  » 


70  PREMIERE   JOURNÉE. 


SIXIESME   NOUVELLE 

Un  viel  borgne,  valet  de  chambre  du  duc  d'Alençon,  averty  que 
sa  femme  s'estoit  amourachée  d'un  jeune  homme,  désirant  en 
sçavoir  la  vérité,  findit  s'en  aller  pour  quelques  jours  au.c 
champs,  dont  il  retourna  si  soudain  que  sa  femme,  sur  laquelle 
il  faisoit  le  guet,  s'en  apparceut,  qui,  la  cuidant  tromper,  le 
trompa  luy  mesme. 

Il  y  avoyt  ung  viel  varlet  de  chambre  de  Charles, 
dernier  duc  d'Alençon;  lequel  avoit  perdu  ung  œil  et 
estoit  marié  avecq  une  femme  beaucoup  plus  jeune 
que  luy.  Et,  pour  ce  que  ses  maistre  et  maistresse 
l'aymoient  autant  que  homme  de  son  estât  qui  fust  en 
leur  maison,  ne  pouvoit  si  souvent  aller  veoir  sa  femme 
qu'il  eust  bien  voulu  :  qui  fut  occasion  dont  elle  oblya 
tellement  son  honneur  et  conscience,  qu'elle  alla 
aimer  ung  jeune  homme,  dont,  à  la  longue,  le  bruict 
fut  si  grand  et  mauvais,  que  le  mary  en  fut  adverty. 
Lequel  ne  le  pouvoyt  croire,  pour  les  grands  signes 
d'amityé  que  luy  monstroit  sa  femme.  Toutesfois,  ung 
jour,  il  pensa  d'en  faire  l'expérience,  et  de  se  venger, 
s'il  pouvoit,  de  celle  qui  luy  faisoit  ceste  honte.  Et, 
pour  ce  faire,  faignist  s'en  aller  en  quelque  lieu  auprès 
de  là  pour  deux  ou  trois  jours.  Et,  incontinant  qu'il 
fut  party,  sa  femme  envoya  quérir  son  homme,  lequel 
ne  fut  pas  demie  heure  avecq  elle  que  voicy  venir  le 
mary,  qui  frappa  bien  fort  à  la  porte.  Mais  elle,  qui  le 
congneut,  le  dist  à  son  amy,  qui  fut  si  estonné  qu'il 
eut  voulu  estre  au  ventre  de  sa  mère,  mauldissant  elle 
et  l'amour  qui  l'avoient  mis  en  tel  dangier.  Elle  luy 
dist  qu'il  ne  se   soulciast   point,   et  qu'elle  trouveroit 

bien  moien  de  l'en  faire  saillir  sans  mal  ne  honte,  et 
qu'il  s'habillast  le  plus  tost  qu'il  pourroit.  Ce  temps 
pendant,  frappoit  le  mary  à  la  porte,  appelant  le  plus 
hault  qu'il  povoyt  sa  femme.  Mais  elle  faingnoit  de  ne 
le  congnoistre  point,  et  disoit  tout  hault  aux  gens  de 
leans  :  «  Que  ne  vous  levez-vous,  et  allez  faire  taire 
ceux  qui  font  ce  bruict  à  la  porte?  Est-ce  maintenant 
l'heure  Je  venir  aux  maisons  des  gens  de  bien?  Si 
mon  mary  estoit  icy,  il  vous  en  garderoyt  !  »  Le  mary, 
oyant  la  voix  de  sa  femme,  l'appella  le  plus  hault  qu'il 
peut  :  «  i\la  femme,  ouvrez  moy!  Me  ferez  vous  demo- 
rer  icy  jusques  au  jour?  »  Et,  quand  elle  veit  que  son 
amy  estoit  tout  prest  de  saillir,  en  ouvrant  sa  porte, 
commença  à  dire  à  son  mary  :  «  O  mon  mary,  que  je 
suis  bien  aise  de  vostre  venue  !  car  je  faisois  ung  mer- 
veilleux songe,  et  estois  tant  aise,  que  jamais  je  ne 
receuz  ung  tel  contentement,  pource  qu'il  me  sembloit 
que  vous  aviez  recouvert  la  veue  de  vostre  œil.  »  Et, 
en  l'embrassant  et  le  baisant,  le  print  par  la  teste,  et 
luy  bouchoit  d'une  main  son  bon  œil,  et  luy  deman- 
dant :  «  Voiez  vous  point  mieulx  que  vous  n'avez 
accoustumé  ?  »  En  ce  temps,  pendant  qu'il  ne  veoyt 
goutte,  feit  sortir  son  amy  dehors,  dont  le  mary  se 
doubta  incontinant,  et  luy  dist  :  «  Par  Dieu,  ma 
femme,  je  ne  feray  jamais  le  guet  sur  vous  ;  car,  en 
j  vous  cuydant  tromper,  j'ay  receu  la  plus  fine  tromperie 
'  qui  fut  oncques  inventée.  Dieu  vous  veulle  amender  ; 
car  il  n'est  en  la  puissance  d'homme  du  monde  de 
donner  ordre  en  la  malice  d'une  femme,  qui  du  tout  ne 
la  tuera.  Mais,  puis  que  le  bon  traictement  que  je  vous 
ay  faict  n'a  rien  servy  à  vostre  amendement,  peult-estre 
que  le  despris  que  doresnavant  j'en  feray  vous  chas- 

tira.  »  Et,  en  ce  disant,  s'en  alla  et  laissa  sa  femme 
bien  désolée,  qui,  par  le  moyen  de  ses  amis,  excuses  et 
larmes,  retourna  encores  avecq  luy. 

«  Par  cecy,  voyez-vous,  mes  dames,  combien  est 
prompte  et  subtille  une  femme  à  eschaper  d'un  dan- 
gier.  Et,  si,  pour  couvrir  ung  mal,  son  esperit  a  prom- 
tement  trouvé  remède,  je  pense  que,  pour  en  éviter 
ung  ou  pour  faire  quelque  bien,  son  esperit  seroit 
encores  plus  subtil;  car  le  bon  esperit,  comme  j'ay 
tousjours  oy  dire,  est  le  plus  fort.  »  Hircan  luy  dist  : 
«  Vous  parlerez  tant  de  finesses  qu'il  vous  plaira,  mais 
si  ay-je  telle  oppinion  de  vous,  que,  si  le  cas  vous 
estoit  advenu,  vous  ne  le  sçauriez  celer.  —  J'aymerois 
autant,  ce  luy  dist  elle,  que  vous  m'estimissiez  la  plus 
sotte  femme  du  monde.  —  Je  ne  le  dis  pas,  respondit 
Hircan  ;  mais  je  vous  estime  bien  celle  qui  plus  tost 
s'estonneroit  d'un  bruict,  que  finement  ne  le  feroit 
taire.  —  Il  vous  semble,  dist  Nomerfide,  que  chacun 
est  comme  vous,  qui  par  ung  bruit  en  veult  couvrir 
ung  aultre.  Mais  il  y  a  dangier  que,  à  la  fin,  une  cou- 
verture ruyne  sa  compaigne,  et  que  le  fondement  soit 
tant  chargé  pour  soustenir  les  couvertures,  qu'il  ruyne 
l'édifice.  Mais,  si  vous  pensez  que  les  finesses  dont 
chacun  vous  pense  bien  remply  soient  plus  grandes 
que  celles  des  femmes,  je  vous  laisse  mon  rang  pour 
nous  racompter  la  septiesme  histoire.  Et,  si  vous  voulez 
vous  proposer  pour  exemple,  je  croys  que  vous  nous 
apprendrez  bien  de  la  malice.  —  Je  ne  suis  pas  icy, 
respondit  Hircan,  pour  me  faire  pire  que  je  suis  ;  car 
encores  y  en  a-il  qui  plus  que  je  ne  veulx  en  dient.  » 
Et,  en  ce  disant,  regarda  sa  femme,  qui  lui  dist  sou- 

dain  :  «  Ne  craingnez  point  pour  moy  à  dire  la  vérité; 
car  il  me  sera  plus  facille  de  ouyr  racompter  voz 
finesses,  que  de  les  avoir  veu  faire  devant  moy,  com- 
bien qu'il  n'y  en  ait  nulle  qui  sceut  diminuer  l'amour 
que  je  vous  porte.  »  Hircan  luy  respondit  :  «  Aussy, 
ne  me  plains-je  pas  de  toutes  les  faulses  opinions 
que  vous  avez  eues  de  moy.  Parquoy,  puis  que  nous 
congnoissons  l'un  l'autre,  c'est  occasion  de  plus  grande 
seureté  pour  l'advenir.  Mais  si  ne  suis-je  si  sot  de  ra- 
compter histoire  de  moy,  dont  la  vérité  vous  puisse 
porter  ennuy  :  toutesfois,  j'en  diray  une  d'un  person- 
naige  qui  estoit  bien  de  mes  amys.  » 

Par  la  finesse  et  subtilité  d'un  marchant   une  vielle  est  trompée 
et  l'honneur  de  sa  fille  sauvé. 


JX 

né 


En  la  ville  de  Paris  y  avoyt  ung  marchant  amoureux 
d'une  fille  sa  voisine,  ou,  pour  mieulx  dire,  plus  aymé 
d'elle  qu'elle  n'estoit  de  luy,  car  le  semblant  qu'il  luy 
faisoit  de  l'aymer  et  chérir  n'estoit  que  pour  couvrir 
ung  amour  plus  hault  et  honnorable;  mais  elle,  qui  se 
consentoit  d'estre  trompée,  l'aymoit  tant,  qu'elle  avoyt 
oblié  la  façon  dont  les  femmes  ont  accoustumé  de  refu 
ser  les  hommes.  Ce  marchant  icy,  après  avoir  esté  long 
temps  à  prandre  la  peyne  d'aller  où  il  la  pouvoit  trou 
ver,  la  faisoit  venir  où  il  luy  plaisoit,  dont  sa  mère 
s'apparceut,  qui  estoit  une  très  honneste  femme,  et  luy 
desfendit  que  jamais  elle  ne  parlast  à  ce  marchant,  ou 
qu'elle  la  mectroyt  en  religion.  Mais  ceste  fille,  qui  plus 
aymoit  ce  marchant  qu'elle  ne  craignoit  sa  mère,  le 
chercheoit  plus  que  paravant.  Et,  ung  jour,  advint  que, 
estant  toute  seulle  en  une  garde  robbe,  ce  marchant  y 
entra,  lequel,  se  trouvant  en  lieu  commode,  se  print  à 
parler  à  elle  le  plus  privement  qu'il  estoit  possible.  Mais 
quelque  chambrière,  qui  le  veyt  entrer  dedans,  le  cou- 
rut dire  à  la  mère,  laquelle  avecq  une  très  grande  col- 
lere  se  y  en  alla.  Et,  quand  la  fille  l'oyt  venir,  dist  en 
pleurant  à  ce  marchant  :  «  Helas!  mon  amy,  à  ceste 
heure  me  sera  bien  cher  vendue  l'amour  que  je  vous 
porte.  Voicy  ma  mère,  qui  congnoistra  ce  qu'elle  a 
tousjours  crainct  et  doubté.  »  Le  marchant,  qui  d'un 
tel  cas  ne  fut  point  estonné,  la  laissa  incontinant,  et 

s'en  alla  au  devant  de  la  mère;  et,  en  estendant  les 
bras,  l'embrassa  le  plus  fort  qu'il  luy  fut  possible;  et, 
avecq  ceste  fureur  dont  il  commençoit  d'entretenir  sa 
fille,  gecta  la  pauvre  femme  vielle  sur  une  couchette. 
Laquelle  trouva  si  estrange  ceste  façon,  qu'elle  ne  sça- 
voit  que  luy  dire,  sinon  :  «  Que  voulez-vous  ?  Resvez- 
vous  ?  »  Mais,  pour  cela,  il  ne  laissoit  de  la  poursuivre 
d'aussi  près  que  si  ce  eust  été  la  plus  belle  fille  du 
monde.  Et  n'eust  esté  qu'elle  crya  si  fort  que  ses  var- 
letz  et  chamberieres  vindrent  à  son  secours,  elle  eust 
passé  le  chemyn  qu'elle  craingnoit  que  sa  fille  marchast. 
Parquoy,  à  force  de  bras,  osterent  ceste  pauvre  vielle 
d'entre  les  mains  du  marchant,  sans  que  jamais  elle 
peust  sçavoir  l'occasion  pourquoy  il  l'avoyt  ainsy  tour- 
mentée. Et,  durant  cela,  se  sauva  sa  fille  en  une  maison 
auprès,  où  il  y  avoit  des  nopces,  dont  le  marchant  et 
elle  ont  maintesfois  ri  ensemble  depuis  aux  despens  de 
la  femme  vielle,  qui  jamais  ne  s'en  apparceut. 

«  Par  cecy,  voyez-vous,  mes  dames,  que  la  finesse 
d'un  homme  a  trompé  une  vielle  et  saulvé  l'honneur 
d'une  jeune.  Mais  qui  vous  nommeront  les  personnes, 
ou  qui  eust  vu  la  contenance  de  ce  marchant  et  l'eston- 
nement  de  ceste  vielle,  eust  eu  grand  paour  de  sa  cons- 
cience, s'il  se  fust  garde  de  rire.  Il  me  suffit  que  je  vous 
preuve,  par  ceste  histoire,  que  la  finesse  des  hommes 
est  aussi  prompte  et  secourable  au  besoing  que  celle 
des  femmes,  à  fin,  mes  dames,  que  vous  ne  craigniez 
point  de  tumber  entre  leurs  mains;  car,  quand  votre 
esprit  vous  defauldra,  vous  trouverez  le  leur  prest  à 
couvrir  vostre  honneur.  »  Longarine  luy  dist  ;  «  Vraye- 
ment,  Hircanne  confesse  que  le  compte  est  trop  plai- 

sant  et  la  finesse  grande  ;  mais  si  n'est-ce  pas  un  exem- 
ple que  les  filles  doyvent  ensuivre.  Je  croy  bien  qu'il  y 
en  a  à  qui  vous  vouldriez  le  faire  trouver  bon;  mais  si 
n'estes  vous  pas  si  sot  de  vouloir  que  vostre  femme,  ne 
celle  dont  vous  aymez  mieulx  l'honneur  que  le  plaisir, 
voulussent  jouer  à  tel  jeu.  Je  croy  qu'il  n'y  en  a  point 
ung  qui  de  plus  près  les  regardast,  ne  qui  mieulx  les 
engardast  que  vous.  —  Par  ma  foy,  dist  Hircan,  si  celle 
que  vous  dictes  avoyt  faict  un  pareil  cas,  et  que  je  n'en 
eusse  rien  sceu,  je  ne  l'en  estimerois  pas  moins.  Et  si 
je  ne  sçay  si  quelcun  en  a  point  faict  d'aussy  bons,  dont 
le  celer  mect  hors  de  peine.  »  Parlamente  ne  se  peut 
garder  de  dire  :  «  Il  est  impossible  que  l'homme  mal 
faisant  ne  soit  soupsonneux  ;  mais  bien  heureux  celluy 
sur  lequel  on  ne  peult  avoir  soupson  par  occasion 
donnée.  »  Longarine  dist  :  «  Je  n'ai  gueres  veu  grand 
feu  de  quoy  ne  vint  quelque  fumée  ;  mais  j'ay  bien  vu 
la  fumée  où  il  n'y  avoit  point  de  feu.  Car  aussi  souvent 
est  soupsonné  par  les  mauvais  le  mal  où  il  n'est  point, 
que  congneu  là  où  il  est.  »  A  l'heure,  Hircan  luy  dist  : 
«  Vrayement,  Longarine,  vous  en  avez  si  bien  parlé  en 
soustenant  l'honneur  des  dames  à  tort  soupsonnées, 
que  je  vous  donne  ma  voix  pour  dire  la  huictiesme 
Nouvelle;  par  ainsy  que  vous  ne  nous  faciez  point 
pleurer,  comme  a  faict  ma  dame  Oisille,  par  trop 
louer  les  femmes  de  bien.  »  Longarine,  en  se  prenant 
bien  fort  à  rire,  commencea  à  dire  :  «  Puisque  vous 
avez  envye  que  je  face  rire,  selon  ma  coustume,  si  ne 
sera-ce  pas  aux  despens  des  femmes  ;  et  si  diray  chose 
pour  montrer  combien  elles  sont  aisées  à  tromper,  quand 
elles  mettent  leur  fantaisye  à  la  jalousye,  avecq  une  estime 
de  leur  bon  sens  de  vouloir  tromper  leurs  mariz.  » 

Bornet,  ne  gardant  telle  loyauté  à  sa  femme  qu'elle  à  luy,  eut 
envie  de  coucher  avec  sa  chamberiere,  et  déclara  son  entre- 
prise à  un  sien  compagnon,  qui,  soubz  espoir  d'avoir  part  au 
butin,  luy  porta  telle  faveur  et  ayde,  que,  pensant  coucher  avec 
sa  chamberiere,  il  coucha  avec  sa  femme,  au  desceu  de  la- 
quelle il  feit  participer  son  compagnon  au  plaisir  qui  n'appar- 
tenoit  qu'à  luy  seul,  et  se  feit  coqu  soy-mesme,  sans  la  honte 
de  sa  femme. 

En  la  comté  d'Alletz,  y  avoit  ung  homme,  nommé 
Bornet,  qui  avoit  espouzé  une  honneste  femme  de  bien, 
de  laquelle  il  aymoit  l'honneur  et  la  réputation,  comme 
je  croy  que  tous  les  marys  qui  sont  icy  font  de  leurs 
femmes.  Et  combien  qu'il  voulust  que  la  sienne  lui 
gardast  loyaulté,  si  ne  vouloit-il  pas  que  la  loy  fust 
esgale  à  tous  deux  ;  car  il  alla  estre  amoureux  de  sa 
chamberiere,  auquel  change  il  ne  gaignoit  que  le  plaisir 
qu'apporte  quelquefois  la  diversité  des  viandes.  Il  y 
avoit  ung  voisin,  de  pareille  condition  que  luy,  nommé 
Sandras,  tabourin  et  cousturier;  et  y  avoit  entre  eulx 
telle  amytié  que,  horsmis  la  femme,  n'avoient  rien  party 
ensemble.  Parquoy  il  déclara  à  son  amy  l'entreprinse 
qu'il  avoyt  sur  sa  chamberiere,  lequel  non  seullement 
le  trouva  bon,  mais  ayda  de  tout  son  pouvoir  à  la  para- 
chever, espérant  avoir  part  au  butin.  La  chamberiere, 
qui  ne  s'y  voulut  consentir,  se  voyant  pressée  de  tous 
costez,  le  alla  dire  à  sa  maistresse,  la  priant  de  luy 
donner  congé  de  s'en  aller  chez  ses  parents;  car  elle 
ne  pouvoit  plus  vivre  en  ce  torment.  La  maistresse,  qui 
aymoit  bien  fort  son  mary,  duquel  souvent  elle  avoyt 
eu  soupson,  fut  bien  aise  d'avoir  gaigné  ce  poinct  sur 

luy,  et  de  luy  povoir  monstrer  justement  qu'elle  en 
avoyt  eu  doubte.  Dist  à  sa  chamberiere  :  «  Tenez  bon, 
m'amye;  tenez  peu  à  peu  bons  propos  à  mon  mary,  et 
puis  après  luy  donnez  assignation  de  coucher  avecq 
vous  en  ma  garde-robbe;  et  ne  faillez  à  me  dire  la 
nuict  qu'il  devra  venir,  et  gardez  que  nul  n'en  sçache 
rien.  »  La  chamberiere  feit  tout  ainsy  que  sa  maistresse 
luy  avoit  commandé,  dont  le  maistre  fut  si  ayse,  qu'il 
en  alla  faire  la  feste  à  son  compaignon,  lequel  le  pria, 
veu  qu'il  avoyt  esté  du  marché,  d'en  avoir  le  demorant. 
La  promesse  faicte  et  l'heure  venue,  s'en  alla  coucher 
le  maistre,  comme  il  cuydoit,  avec  sa  chamberiere. 
Mais  sa  femme,  qui  avoit  renoncé  à  l'auctorité  de  com- 
mander, pour  le  plaisir  de  servir,  s'estoit  mise  en  la 
place  de  sa  chambrière;  et  receut  son  mary  non 
comme  femme,  mais  feignant  la  contenance  d'une  fille 
estonnée,  si  bien  que  son  mary  ne  s'en  apperceut  point. 
Je  ne  vous  sçaurois  dire  lequel  estoit  plus  aise  des 
deux,  ou  luy  de  penser  tromper  sa  femme,  ou  elle  de 
tromper  son  mary.  Et  quand  il  eut  demouré  avecq  elle, 
non  selon  son  vouloir,  mais  selon  sa  puissance,  qui 
sentoit  le  viel  marié,  s'en  alla  hors  de  la  maison,  où  il 
trouva  son  compaignon,  beaucoup  plus  jeune  et  plus 
fort  que  luy  ;  et  luy  feit  la  feste  d'avoir  trouvé  la  meil- 
leure robbe  qu'il  avoyt  point  veue.  Son  compaignon  luy 
dist  :  «  Vous  sçavez  que  vous  m'avez  promis  ?  —  Allez 
doncques  vistement,  dist  le  maistre,  de  paour  qu'elle 
ne  se  lieve,  ou  que  ma  femme  ayt  affaire  d'elle.  »  Le 
compaignon  s'y  en  alla,  et  trouva  encores  ceste  mesme 
chamberiere  que  le  mary  avoygt  mescongneue,  laquelle, 
cuydant  que  ce  fust  son  mary,  ne  le  refusa  de  chose  que 
luy  demandast  (j'entends  demander  pour  prandre,  car 

il  n'osoit  parler).  Il  y  demoura  bien  plus  longuement 
que  non  pas  le  mary;  dont  la  femme  s'esmerveilla  fort, 
car  elle  n'avoyt  point  accoustumé  d'avoir  telles  nuictées  : 
toutesfoys,  elle  eut  patience,  se  reconfortant  aux  propos 
qu'elle  avait  délibéré  de  luy  tenir  le  lendemain,  et  à  la 
mocquerie  qu'elle  luy  feroyt  recepvoir.  Sur  le  poinct  de 
l'aube  du  jour,  cest  homme  se  leva  d'auprès  d'elle,  et, 
en  se  jouant  à  elle,  au  partir  du  lict,  luy  arracha  ung 
anneau  qu'elle  avoit  au  doigt,  duquel  son  mary  l'avoyt 
espousée;  chose  que  les  femmes  de  ce  paï's  gardent  en 
grande  superstition,  et  honorent  fort  une  femme  qui 
garde  tel  anneau  jusques  à  la  mort.  Et,  au  contraire,  si 
par  fortune  le  perd,  elle  est  desestimée,  comme  ayant 
donné  sa  foy  à  aultre  que  à  son  mary.  Elle  fut  très 
contante  qu'il  luy  ostast,  pensant  qu'il  seroit  seur  tes- 
moignage  de  sa  tromperie  qu'elle  luy  avoit  faicte. 

Quant  le  compaignon  fut  retourné  devers  le  maistre, 
il  luy  demanda  :  «  Et  puis  ?»  Il  luy  respondit  qu'il  es- 
toit  de  son  opinion,  et  que,  s'il  n'eust  crainct  le  jour, 
encores  y  fust-il  demouré.  Hz  se  vont  tous  deux  reposer 
le  plus  longuement  qu'ilz  peurent.  Et,  au  matin,  en 
s'habillant,apparceut  le  mary  l'anneau  que  son  compai- 
gnon avoyt  au  doigt,  tout  pareil  de  celuy  qu'il  avoit 
donné  à  sa  femme  en  mariaige,  et  demanda,  à  son  com- 
paignon, qui  le  luy  avoit  donné.  Mais,  quand  il  enten- 
dit qu'il  l'avoyt  arraché  du  doigt  de  la  chamberiere,fust 
fort  estonné  ;  et  commença  à  donner  de  la  teste  contre 
la  muraille,  disant  :  «  Ha  !  vertu  Dieu  !  me  serois-je  bien 
faict  coqu  moy-mesme,  sans  que  ma  femme  en  sceut 
rien  ?  »  Son  compaignon,  pour  le  reconforter,  luy  dist  : 
«  Peult-estre  que  vostre  femme  baille  son  anneau  en  garde 
au  soir  à  sa  chamberiere?   »   Mais,  sans  rien  respon- 

dre,  le  mary  s'en  va  à  la  maison,  là  où  il  trouva  sa 
femme  plus  belle,  plus  gorgiasse  et  plus  joieuse  qu'elle 
\n'avoyt  accoustumé,  comme  celle  qui  se  resjouyssoit 
d'avoir  saulvé  la  conscience  de  sa  chamberiere,  et  d'avoir 
expérimenté  jusques  au  bout  son  mar}',  sans  rien  y 
perdre  que  le  dormir  d'une  nuict.  Le  mary,  la  voyant 
avecq  ce  bon  visaige,  dist  en  soy-mesmes  :  «  Si  elle 
sçavoyt  ma  bonne  fortune,  elle  ne  me  feroyt  pas  si 
bonne  chère.  ■  Et,  en  parlant  à  elle  plusieurs  propos, 
la  print  par  la  main,  et  advisa  qu'elle  n'avoit  point  l'an- 
neau, qui  jamais  ne  luy  partoit  du  doigt;  dont  il  devint 
tout  transy;  et  luy  demanda  en  voix  tremblante  : 
«  Qu'avez-vous  faict  de  vostre  anneau  ?  »  Mais  elle,  qui 
fut  bien  aise  qu'il  la  mectoit  au  propos  qu'elle  avoit 
envye  de  luy  tenir,  luy  dist  :  «  O  le  plus  meschant  de 
tous  les  hommes  !  A  qui  est-ce  que  vous  le  cuydez  avoir 
osté  ?  Vous  pensiez  bien  que  ce  fut  à  ma  chamberiere, 
pour  l'amour  de  laquelle  avez  despendu  plus  de  deux 
pars  de  voz  biens,  que  jamavsvous  ne  feistes  pourmoy; 
car,  à  la  première  fois  que  vous  y  estes  venu  coucher, 
je  vous  ay  jugé  tant  amoureux  d'elle  qu'il  n'estoit  pos- 
sible de  plus.  Mais,  après  que  vous  fustes  sailly  dehors 
et  puis  encores  retourné,  sembloit  que  vous  fussiez  ung 
diable  sans  ordre  ne  mesure.  O  malheureux  !  pensez 
quel  aveuglement  vous  a  prins  de  louer  tant  mon  corps 
et  mon  embonpoinct,  dont  par  si  longtemps  avez  esté 
jouvssant,  sans  en  faire  grande  estime?  Ce  n'est 
doncques  pas  ia  beaulté  ne  l'embonpoinct  de  vostre 
chamberiere  qui  vous  a  faict  trouver  ce  plaisir  si 
agréable,  mais  c'est  le  péché  infâme  de  la  vilaine  con- 
cupiscence qui  brusle  vostre  cueur,  et  vous  rend  tous 
les  sens  si  hebestez,  que,  par  la   fureur  en  quoy  vous 

mectoit  l'amour  de  vostre  chamberiere,  je  croy  que  vous 
eussiez  prins  une  chèvre  coiffée  pour  une  belle  fille.  Or, 
il  est  temps,  mon  mary,  de  vous  corriger,  et  de  vous 
contanter  autant  de  moy,  en  me  cognoissant  vostre  et 
femme  de  bien,  que  vous  avez  faict,  pensant  que  je 
fusse  une  pauvre  meschante.  Ce  que  j'ay  faict  a  esté 
pour  vous  retirer  de  vostre  malheurté,  afin  que,  sur 
vostre  viellesse,  nous  vivions  en  bonne  amityé  et  repos 
de  conscience.  Car,  si  vous  voulez  continuer  la  vie 
passée,  j'ayme  mieulx  me  séparer  de  vous,  que  de 
veoir  de  jour  en  jour  la  ruyne  de  vostre  âme,  de  vostre 
corps  et  de  voz  biens,  devant  mes  oeils.  Mais,  s'il  vous 
plaist  congnoistre  vostre  faulce  oppinion,  et  vous  déli- 
bérer de  vivre  selon  Dieu,  gardant  ses  commandemens, 
j'oblieray  toutes  les  faultes  passées,  comme  je  veulx 
que  Dieu  oblye  l'ingratitude  à  ne  l'aimer  comme  je 
doibz.  »  Qui  fut  bien  désespéré,  ce  fut  ce  pauvre  mary, 
voyant  sa  femme  tant  saige,  belle  et  chaste,  avoir  esié 
délaissée  de  luy  pour  une  qui  ne  l'aymoit  pas;  et  qui, 
pis  est,  avoit  esté  si  malheureux,  que  de  la  faire  mes- 
chante sans  son  sceu,  et  que  faire  participant  ung  aultre 
au  plaisir  qui  n'estoit  que  pour  luy  seul  ;  se  forgea  en 
luy-mesme  les  cornes  de  perpétuelle  mocquerie.  Mais, 
voyant  sa  femme  assez  courroucée  de  l'amour  qu'il 
avoit  porté  à  sa  chamberiere,  se  garda  bien  de  luy  dire 
le  meschant  tour  qu'il  luy  avoit  faist;  et.  en  luy  deman- 
dant pardon,  avecq  promesse  de  changer  entièrement 
sa  mauvaise  vie,  luy  rendit  l'anneau  qu'il  avoyt  reprins 
de  son  compaignon,  auquel  il  pria  de  ne  révéler  sa 
honte.  Mais,  comme  toutes  choses  dictes  à  l'oreille  sont 
preschées  sur  le  toict  quelque  temps  après,  la  vérité  fut 
congneue,  et  l'appeioit  on  coqui  sans  honte  de  sa  femme* 

«  Il  me  semble,  mes  dames,  que,  si  tous  ceulx  qui 
ont  faict  de  pareilles  offences  à  leurs  femmes  estoient 
pugniz  de  pareille  pugnition,  Hircan  et  Saffredent  de- 
vroient  avoir  belle  paour.  Saffredent  luy  dist  :  «  Et  dea, 
Longarine,  n'y  en  a-il  point  d'autre  en  la  compaignye 
mariez,  que  Hircan  et  moy?  —  Si  a  bien,  dist-elle, 
mais  non  pas  qui  voulsissent  jouer  ung  tel  tour.  —  Où 
avez-vous  veu,  dit  Saffredent,  que  nous  ayons  pour- 
chassé les  chamberieres  de  noz  femmes  ?  —  Si  celles  à 
qui  touche,  dit  Longarine,  vouloient  dire  la  vérité,  l'on 
trouveroit  bien  chamberiere  à  qui  l'on  a  donné  congé 
avant  son  quartier.  —  Vrayement,  ce  dist  Geburon, 
vous  estes  une  bonne  dame,  qui,  en  lieu  de  faire  rire  la 
compaignye,  comme  vous  aviez  promis,  mectez  ces 
deux  pauvres  gens  en  collere.  —  C'est  tout  ung,  dist 
Longarine;  mais  qu'ilz  ne  viennent  point  à  tirer  leurs 
espées,  leur  collere  ne  fera  que  redoubler  nostre  rire. 
—  Mais  il  est  bon,  dit  Hircan,  que,  si  nos  femmes 
vouloient  croire  ceste  dame,  elle  brouilleroit  le  meilleur 
mesnaige  qui  soyt  en  la  compaignye.  —  Je  sçay  bien 
devant  qui  je  parle,  dist  Longarine;  car  vos  femmes 
sont  si  saiges  et  vous  ayment  tant,  que,  quand  vous  leur 
feriez  des  cornes  aussi  puissantes  que  celles  d'un  daim, 
encore  voudroient-elles  persuader  elles  et  tout  le 
monde,  que  ce  sont  chappeaulx  de  roses.  »  La  compai- 
gnye et  mesmes  ceulx  à  qui  il  touchoit  se  prindrent 
tant  à  rire,  qu'ilz  meirent  fin  à  leurs  propos.  Mais 
Dagoucin,  qui  encores  n'avoyt  sonné  mot,  ne  se  peut 
tenir  de  dire  :  «  L'homme  est  bien  desraisonnable 
quand  il  a  de  quoy  se  contanter,  et  veult  chercher 
autre  chose.  Car  j'ay  veu  souvent,  pour  cuyder  mieulx 
avoir  et  ne  se  contanter  de  la  suffisance,  que  l'on  tombe 

au  pis  ;  et  si  n'est  Ton  point  plainct,  car  l'inconstance 
est  toujours  blasmée.  »  Symontault  luy  dist  :  c  Mais 
que  ferez-vous  à  ceulx  qui  n'ont  pas  trouvé  leur  moic- 
tyc  ?  Appellez-vous  inconstance,  de  la  chercher  en  tous 
les  lieux  où  l'on  peut  la  trouver?  —  Pour  ce  que 
l'homme  ne  peult  sçavoir,  dist  Dagoucin,  où  est  ceste 
moictyé  dont  l'unyon  est  si  esgale  que  l'un  ne  diffère 
de  l'autre,  il  fault  qu'il  s'arreste  où  l'amour  le  con- 
trainct;  et  que,  pour  quelque  occasion  qu'il  puisse  ad- 
venir, ne  change  le  cueur  ne  la  volunté;  car,  si  celle 
que  vous  aymez  est  tellement  semblable  à  vous  et  d'une 
mesme  volunté,  ce  sera  vous  que  vous  aymerez,  et  non 
pas  elle.  —  Dagoucin,  dist  Hircan,  vous  voulez  tomber 
en  une  faulse  opinion;  comme  si  nous  devions  aymer 
les  femmes  sans  estre  aymés  !  —  Hircan,  dist  Dagoucin, 
je  veulx  dire  que,  si  nostre  amour  est  fondé  sur  la 
beaulté,  bonne  grâce,  amour  et  faveur  d'une  femme,  et 
nostre  fin  soit  plaisir,  honneur  ou  proffict,  l'amour  ne 
peult  longuement  durer;  car,  si  la  chose  sur  quoy  nous 
la  fondons  default,  nostre  amour  s'envolle  hors  de  nous. 
Mais  je  suis  ferme  à  mon  oppinion,  que  celluy  qui 
ayme,  n'ayant  aultre  fin  ne  désir  que  bien  aymer,  lais- 
sera plus  tost  son  ame  par  la  mort,  que  ceste  forte 
amour  saille  de  son  cueur.  —  Par  ma  foy,  dist  Symon- 
tault, je  ne  croys  pas  que  jamais  vous  ayez  esté  amou- 
reux; car,  si  vous  aviez  senty  le  feu  comme  les  aultres, 
vous  ne  nous  paindriez  icy  la  chose  publicque  de 
Platon,  qui  s'escript  et  ne  s'expérimente  poinct.  —  Si 
j'ay  aymé,  dist  Dagoucin,  j'ayme  encores,  et  aymeray 
tant  que  vivray.  Mais  j'ay  si  grand  paour  que  la  dé- 
monstration face  tort  à  la  perfection  de  mon  amour,  que 
je  crains  que  celle  de  qui  je  debvrois  désirer  l'amityé 

semblable,  l'entende;  et  mesmes  je  n'ose  penser  ma 
pensée,  de  paour  que  mes  oeils  en  révèlent  quelque 
chose:  car,  tant  plus  je  tiens  ce  feu  celé  et  couvert, et 
plus  en  moy  croist  le  plaisir  de  sçavoir  que  j'ayme  par- 
faitement. —  Ha,  par  ma  foy,  dist  Geburon,  si  ne 
croy-je  pas  que  vous  ne  fussiez  bien  ayse  d'estre  aymé. 

—  Je  ne  dis  pas  le  contraire,  dist  Dagoucin;  mais, 
quand  je  seroys  tant  aymé  que  j'ayme,  si  n'en  sçauroyt 
croistre  mon  amour,  comme  elle  ne  sçauroyt  diminuer 
pour  n'estre  si  très  aymé  que  j'ayme  fort.  »  A  l'heure, 
Parlamente,  qui  soupsonnait  ceste  fantaisie,  luy  dist  : 
«  Donnez-vous  garde,  Dagoucin;  car  j'en  ay  veu  d'aul- 
tres  que  vous,  qui  ont  mieulx  aymé  mourir  que  parler. 

—  Ceulx-là,  ma  dame,  dist  Dagoucin,  estimav-je  très 
heureux. —  Voire,  dit  Saffredent,  et  dignes  d'estres  mis 
au  rang  des  innocens,  desquels  l'Eglise  chante  :  Xon 
loquendo,  sed  moriendo  confessi  sunt.  J'en  ay  ouy 
tant  parler  de  ces  transiz  d'amours,  mais  encores  jamays 
je  n'en  veis  mourir  ung.  Et  puis  que  je  suis  eschappé, 
veu  les  ennuiz  que  j'en  ay  porté,  je  ne  pensay  jamais 
que  autre  en  puisse  mourir.  —  Ha,  Saffredent  !  dist 
Dagoucin,  où  voulez-vous  doncques  estre  aymé?  Et 
ceulx  de  vostre  oppinion  ne  meurent  jamais.  Mais 
j'en  sçay  assez  bon  nombre  qui  ne  sont  mortz  d'autre 
maladye  que  d'aymer  parfaictement.  —  Or,  puisque  en 
sçavez  des  histoires,  dist  Longarine,  je  vous  donne  ma 
voix  pour  nous  en  racompter  quelque  belle,  qui  sera  la 
neufviesme  de  ceste  Journée.  —  A  fin,  dist  Dagoucin, 
que  les  signes  et  miracles,  suyvant  ma  véritable  parole, 
vous  puissent  induire  à  y  adjouster  foy,  je  vous  alle- 
gueray  ce  qui  advint  il  n'y  a  pas  trois  ans.  » 

La  parfaicte  amour  qu'un  gentil  homme  portoit  à  une  damoy- 
selle,  par  estre  trop  celée  et  méconnue,  le  mena  à  la  mort,  au 
grand  regret  de  s'amye. 

Entre  Daulphiné  et  Provence,  y  avoit  ung  gentil 
homme  beaucoup  plus  riche  de  vertu,  beaulté  et  hon- 
nesteté,  que  d'autres  biens,  lequel  ayma  fort  une  da- 
moyselle,  dont  je  ne  diray  le  nom,  pour  l'amour  de  ses 
parens  qui  sont  venuz  de  bonnes  et  grandes  maisons  ; 
mais  asseurez-vous  que  la  chose  est  véritable.  Et,  à 
cause  qu'il  n'estoit  de  maison  de  mesme  qu'elle,  il 
n'osoyt  descouvrir  son  affection  ;  car  l'amour  qu'il  luy 
portoit  estoyt  si  grande  et  parfaicte,  qu'il  eut  mieulx 
aymé  mourir  que  désirer  une  chose  qui  eust  esté  à  son 
deshonneur.  Et,  se  voiant  de  si  bas  lieu  au  pris  d'elle, 
n'avoyt  nul  espoir  de  l'espouser.  Parquoy  son  amour 
n'estoit  fondée  sur  nulle  fin,  synon  de  l'aymer  de  tout 
son  pouvoir  le  plus  parfaictement  qu'il  luy  estoit  pos- 
sible ;  ce  qu'il  feyt  si  longuement  que  à  la  fin  elle  en 
eut  quelque  congnoissance.  Et,  voiant  l'honneste  ami- 
tyé  qu'il  luy  portoit  tant  pleine  de  vertu  et  bon  propos, 
se  sentoit  honorée  d'estre  aymée  d'un  si  vertueux  per- 
sonnaige  ;  et  luy  faisoit  tant  de  bonne  chère,  que  celuy, 
qui  n'avoit  nulle  pretente  à  mieulx,  se  contentoit  tou- 
tesfois.  Mais  la  malice,  ennemye  de  tout  repos,  ne  peut 
souffrir  ceste  vie  honneste  et  heureuse  ;  car  quelques 
ungs  allèrent  dire  à  la  mère  de  la  fille  qu'ilz  se  esba- 
hissoient  que  ce  gentil  homme  pouvoyt  tant  faire  en  sa 
maison,  et  que  l'on  soupsonnoit  que  la  fille  le  y  tenoit 

plus  que  aultre  chose;  avecq  laquelle,  on  le  voyoit  sou- 
vent parler.  La  mère,  qui  ne  doubtoit  en  nulle  façon 
de  l'honnesteté  du  gentil  homme,  dont  elle  se  tenoit 
aussi  asseurée  que  nul  de  ses  enffans,  fut  fort  marrye 
d'entendre  que  on  le  prenoit  en  mauvaise  part  ;  tant 
que  à  la  fin,  craingnant  le  scandale  par  la  malice  des 
hommes,  le  pria  pour  quelque  temps  de  ne  hanter  pas 
sa  maison,  comme  il  avoit  accoustumé,  chose  qu'il 
trouva  de  dure  digestion,  sachant  que  les  honnestes 
propos  qu'il  tenoyt  à  sa  fille  ne  meritoient  point  tel 
eslongnement.  Toutesfois,  pour  faire  taire  les  mauvai- 
ses langues,  se  retira  tant  de  temps, que  le  bruict  cessa; 
et  y  retourna  comme  il  avoyt  accoustumé  ;  l'absence 
duquel  n'avoit  amoindry  sa  bonne  volunté.  Mais,  estant 
en  sa  maison,  entendit  que  Ton  parloyt  de  marier  ceste 
fille  avecq  un  gentil  homme  qui  luy  sembla  n'estre 
point  si  riche,  qu'il  luy  deust  tenir  ce  tort  d'avoir  s'amie 
plus  tost  que  luy.  Et  commança  à  prandre  cueur  et 
emploier  ses  amys  pour  parler  de  sa  part,  pensant  que, 
si  le  choix  estoit  baillé  à  la  damoiselle,  qu'elle  le  prefe- 
reroit  à  l'autre.  Toutesfois,  la  mère  de  la  fille  et  les 
parens,  pource  que  l'autre  estoyt  beaucoup  plus  riche, 
l'esleurent  ;  dont  le  pauvre  gentil  homme  print  tel 
desplaisir,  sachant  que  s'amye  perdoit  autant  de  con- 
tentement que  luy,  que  peu  à  peu,  sans  autre  maladye, 
commença  à  diminuer,  et  en  peu  de  temps  changea  de 
telle  sorte  qu'il  sembloyt  qu'il  couvrist  la  beaulté  de 
son  visaige  du  masque  de  la  mort,  où  d'heure  en  heure 
il  alloyt  joyeusement. 

Si  est-ce  qu'il  ne  se  peut  garder  le  plus  souvent  d'al- 
ler parler  à  celle  qu'il  aymoit  tant.  Mais,  à  la  fin,  que 
ia  force  luy  defailloyt,  il  fut  contrainct  de  garder  le  lict, 

dont  il  ne  voulut  advertir  celle  qu'il  aymoit,  pour  ne 
luy  donner  part  de  son  ennuy.  Et,  se  laissant  ainsy 
aller  au  desespoir  et  à  la  tristesse,  perdit  le  boire  et  le 
manger,  le  dormir  et  le  repos,  en  sorte  qu'il  n'estoit 
possible  de  le  recongnoistre,  pour  la  meigreur  et  es- 
trange  visaige  qu'il  avoyt.  Quelcun  en  advertit  la  mère 
de  s'amye,  qui  estoit  dame  fort  charitable,  et  d'autre 
part  aymoit  tant  le  gentil  homme,  que,  si  tous  les  pa- 
rents eussent  esté  de  l'oppinion  d'elle  et  de  sa  fille,  ilz 
eussent  préféré  l'honnesteté  de  luy  à  tous  les  biens  de 
l'autre  ;  mais  les  parens  du  costé  du  père  n'y  vouloient 
entendre.  Toutesfois,  avecq  sa  fille,  alla  visiter  le  pauvre 
malheureux,  qu'elle  trouva  plus  mort  que  vif.  Et,  con- 
gnoissant  la  fin  de  sa  vie  approcher,  s'estoyt  le  matin 
confessé  et  receu  le  sainct  sacrement,  pensant  mourir 
sans  plus  veoir  personne.  Mais,  luy,  à  deux  doigtz  de 
la  mort,  voyant  entrer  celle  qui  estoit  sa  vie  et  résur- 
rection, se  sentit  si  fortiffié,  qu'il  se  gecta  en  sursault 
sur  son  lict,  disant  à  la  dame  :  «  Quelle  occasion  vous 
a  esmeue,  ma  dame,  de  venir  visiter  celluy  qui  a  desja 
le  pied  en  la  fosse,  et  de  la  mort  duquel  vous  estes  la 
cause  ?  —  Comment,  ce  dist  la  dame,  seroyt-il  bien 
possible  que  celluy  que  nous  aymons  tant  peust  rece- 
voir la  mort  par  nostre  faulte?  Je  vous  prie,  dictes-moy 
pour  quelle  raison  vous  tenez  ces  propos? —  Ma  dame, 
ce  dist-il,  combien  que  tant  qu'il  m'a  esté  possible  j'ay 
dissimulé  l'amour  que  j'ay  porté  à  ma  damoyselle 
vostre  fille,  si  est-ce  que  mes  parens,  parlans  du  ma- 
riage d'elle  et  de  moy,  en  ont  plus  declairé  que  je  ne 
voulois,  veu  le  malheur  qui  m'est  advenu  d'en  perdre 
l'espérance,  non  pour  mon  plaisir  particulier,  mais 
pour  ce  que  je  sçay  que  avecq  nul  autre  ne  sera  jamais 

si  bien  traictée  ne  tant  aymée  qu'elle  eust  esté  avecq 
moy.  Le  bien  que  je  voys  qu'elle  pert  du  meilleur  et 
plus  affectionné  amy  qu'elle  ayt  en  ce  monde,  me  faict 
plus  de  mal  que  la  perte  de  ma  vie,  que  pour  elle  seule 
je  voulois  conserver;  toutesfois,  puis  qu'elle  ne  luy 
peult  de  rien  servir,  ce  n'est  grand  gain  de  la  perdre  ». 
La  mère  et  la  fille,  oyans  ces  propos,  meirent  peyne  de 
le  reconforter  ;  et  luy  dit  la  mère  :  «  Prenez  bon  cou- 
raige,  mon  amy,  et  je  vous  promeetz  ma  foy  que,  si 
Dieu  vous  redonne  santé,  jamais  ma  fille  n'aura  autre 
mary  que  vous.  Et  voyla  cy  présente,  à  laquelle  je 
commande  de  vous  en  faire  la  promesse  ».  La  fille,  en 
pleurant,  meit  peyne  de  luy  donner  seurté  de  ce  que 
sa  mère  promectoyt.  Mais  luy,  congnoissant  bien  que 
quand  il  auroyt  la  santé,  il  n'auroyt  pas  s'amye,  et  que 
les  bons  propos  qu'elle  tenoyt  n'estoient  seulement  que 
pour  essaier  à  le  faire  ung  peu  revenir,  leur  dist  que, 
si  ce  langaige  luy  eust  esté  tenu  il  y  avoyt  trois  mois, 
il  eust  esté  le  plus  sain  et  le  plus  heureux  gentil 
homme  de  France;  mais  que  le  secours  venoit  si  tard 
qu'il  ne  povoit  plus  estre  creu  ne  espéré.  Et,  quand  il 
veid  qu'elles  s'esforçoient  de  le  faire  croyre,  il  leur 
dist  :  «  Or,  puis  que  je  voy  que  vous  me  promectez  le 
bien  que  jamais  ne  peut  advenir,  encores  que  vous  le 
voulsissiez,  pour  la  foiblesse  où  je  suys,  je  vous  en 
demande  ung  beaucoup  moindre  que  jamays  je  n'euz  la 
hardiesse  de  requérir  ».  A  l'heure,  toutes  deux  le  luy 
jurèrent,  et  qu'il  demandast  hardiment.  «  Je  vous  sup- 
plie, dit-il,  que  vous  me  donniez  entre  mes  bras  celle 
que  vous  me  promectez  pour  femme  ;  et  luy  comman- 
diez qu'elle  m'embrasse  et  baise.  »  La  fille,  qui  n'avoyt 
accoustumé  telles  privaultez,  en  cuyda  faire  difficulté  ; 

mais  la  mère  le  luy  commanda  expressément,  voiant 
qu'il  n'y  avoit  plus  en  luy  sentiment  ne  force  d'homme 
vif.  La  fille  doncques,  par  ce  commandement,  s'advança 
sur  le  lict  du  pauvre  malade,  luy  disant  :  «  Mon  amy, 
je  vous  prie,  resjouyssez-vous  !  »  Le  pauvre  languis- 
sant, le  plus  fortement  qu'il  peut,  estendit  ses  bras 
tous  desnuez  de  chair  et  de  sang,  et  avecq  toute  la 
force  de  ses  os  embrassa  la  cause  de  sa  mort;  et,  en  la 
baisant  de  sa  froide  et  pasle  bouche,  la  tint  le  plus 
longuement  qu'il  luy  fut  possible;  et  puis  luy  dist  : 
«  L'amour  que  je  vous  ay  portée  a  esté  si  grande  et 
honneste,  que  jamais,  hors  mariaige,  ne  soubzhaitay  de 
vous  que  le  bien  que  j'en  ay  maintenant;  par  faulte 
duquel  et  avecq  lequel  je  rendray  joyeusement  mon 
esprit  à  Dieu,  qui  est  parfaicte  amour  et  charité,  qui 
congnoist  la  grandeur  de  mon  amour  et  honnesteté  de 
mon  désir;  le  suppliant,  ayant  mon  désir  entre  mes 
bras,  recepvoir  entre  les  siens  mon  esperit  ».  Et,  en  ce 
disant,  la  reprint  entre  ses  bras  par  une  telle  véhé- 
mence, que,  le  cueur  affoibly  ne  pouvant  porter  cest 
esfort,  fut  abandonné  de  toutes  ses  vertuz  et  esperitz  ; 
car  la  joye  les  feit  tellement  dilater  que  le  siège  de 
l'ame  luy  faillyt,  et  s'envolla  à  son  Créateur.  Et,  com- 
bien que  le  pauvre  corps  demorast  sans  vie  longuement 
et,  par  ceste  occasion,  ne  pouvant  plus  tenir  sa  prinse, 
l'amour  que  la  demoiselle  avoyt  tousjours  celée  se  dé- 
chira à  l'heure  si  fort,  que  la  mère  et  les  serviteurs  du 
•mort  eurent  bien  affaire  à  séparer  ceste  union  ;  mais  à 
force  osterent  la  vive,  pire  que  morte,  d'entre  les  bras 
du  mort,  lequel  ils  feirent  honnorablement  enterrer.  Et 
le  triomphe  des  obsèques  furent  les  larmes,  les  pleurs 
et  les  crys  de  ceste  pauvre  damoiselle,  qui  d'autant  plus 

se  declaira  après  la  mort,  qu'elle  s'estoyt  dissimulée 
durant  la  vie,  quasi  comme  satisfaisant  au  tort  qu'elle 
luy  avoyt  tenu.  Et  depuis  (comme  j'ay  oy  dire),  quelque 
mary  qu'on  luy  donnast  pour  l'appaiser,  n'a  jamays  eu 
joye  en  son  cueur. 

«  Que  vous  semble-t-il,  Messieurs,  qui  n'avez  voulu 
croyre  à  ma  parole,  que  cest  exemple  ne  soyt  pas  suf- 
fisant pour  vous  faire  confesser  que  parfaicte  amour 
mené  les  gens  à  la  mort,  par  trop  estre  celée  et  mes- 
congneue.  Il  n'y  a  nul  de  vous  qui  ne  congnoisse  les 
parens  d'un  cousté  et  d'autre  ;  parquoy  n'en  pouvez 
plus  doubter,  et  nul  qui  ne  l'a  expérimenté  ne  le  peult 
croire.  »  Les  dames,  oyans  cela,  eurent  toutes  la  larme 
à  l'oeil;  mais  Hircan  leur  dist  :  «  Voyla  le  plus  grand 
fol  dont  je  ouys  jamais  parler  !  Est-il  raisonnable,  par 
vostre  foy,  que  nous  mourions  pour  les  femmes,  qui 
ne  sont  faictes  que  pour  nous,  et  que  nous  craignions 
leur  demander  ce  que  Dieu  leur  commande  de  nous 
donner  ?  Je  n'en  parle  pour  moy  ne  pour  tous  les  ma- 
riez ;  car  j'ay  autant  ou  plus  de  femmes  qu'il  m'en 
fault  :  mais  je  diz  cecy  pour  ceulx  qui  en  ont  néces- 
sité, lesquelz  il  me  semble  estre  sotz  de  craindre  celles 
à  qui  ilz  doivent  faire  paour.  Et  ne  voyez-vous  pas 
bien  le  regret  que  ceste  pauvre  damoiselle  avoyt  de  sa 
sottise?  Car,  puis  qu'elle  embrassoyt  le  corps  mort 
(chose  répugnante  à  nature),  elle  n'eust  point  refusé 
le  corps  vivant,  s'il  eust  usé  d'aussi  grande  audace 
qu'il  feit  de  pitié  en  mourant.  —  Toutesfoys,  dist 
Oisille,  si  monstra  bien  le  gentil  homme  l'honneste 
amityé  qu'il  luy  portoit,  dont  il  sera  à  jamais  louable 
devant    tout    le    monde;    car  trouver  chasteté  en  un 

cueur  amoureux,  c'est  chose  plus  divine  que  humaine. 
—  Ma  dame,  dit  Saffredent,  pour  confirmer  le  dire  de 
Hircan,  auquel  je  me  tiens,  je  vous  supplye  croire  que 
Fortune  ayde  aux  audacieux,  et  qu'il  n'y  a  homme,  s'il 
est  aymé  d'une  dame  (mais  qu'il  le  sçache  poursuivre 
saigement  et  affectionnement),  qu'à  la  fin  n'en  ait  tout 
ce  qu'il  demande  ou  partye  ;  mais  l'ignorance  et  la  folle 
craincte  faict  perdre  aux  hommes  beaucoup  de  bonnes 
advantures,  et  fondent  leur  perte  sur  la  vertu  de  leur 
amye,  laquelle  n'ont  jamais  expérimentée  du  bout  du 
doigt  seullement;  car  oncques  place  bien  assaillye  ne 
fust,  qu'elle  ne  fust  prinse.  —  Mais,  dist  Parlamente, 
je  m'esbahys  de  vous  deux  comme  vous  osez  tenir  telz 
propos  !  Celles  que  vous  avez  aymées  ne  vous  sont 
gueres  tenues,  ou  vostre  adresse  a  esté  en  si  meschant 
lieu  que  vous  estimez  les  femmes  toutes  pareilles  ?  — 
Ma  dame,  dist  Saffredent,  quant  est  de  moy,  je  suis  si 
malheureux  que  je  n'ay  de  quoy  me  vanter;  mais  si  ne 
puis-je  tant  attribuer  mon  malheur  à  la  vertu  des 
dames  que  à  la  faulte  de  n'avoir  assez  saigement  en- 
treprins  ou  bien  prudemment  conduict  mon  affaire  ;  et 
n'allègue  pour  tous  docteurs,  que  la  vielle  du  Roman 
de  la  Rose,  laquelle  dit  : 

Nous  sommes  faictz,  beaulx  fils,  sans  doubtes, 
Toutes  pour  tous,  et  tous  pour  toutes. 

Parquoy  je  ne  croiray  jamais  que,  si  l'amour  est  une 
fois  au  cueur  d'une  femme,  l'homme  n'en  ait  bonne 
yssue,  s'il  ne  tient  à  sa  besterie.  »  Parlamente  dit  : 
«  Et  si  je  vous  en  nommois  une,  bien  aimante,  bien 
requise,  pressée  et  importunée,  et  toutesfoys  femme 
de  bien,  victorieuse  de  son  cueur,  de  son  corps,  d'à- 

mour  et  de  son  amy,  advoueriez-vous  que  la  chose 
véritable  seroyt  possible?  —  Yrayment,  dist-il,  ouy. 
—  Lors,  dist  Parlamente,  vous  seriez  tous  de  duie  foy, 
si  vous  ne  croyez  cest  exemple  ».  Dagoucin  luy  dist  : 
«  Ma  dame,  puis  que  j'ay  prouvé  par  exemple  l'amour 
vertueuse  d'un  gentil  homme  jusques  à  la  mort,  je 
vous  supplie,  si  vous  en  sçavez  quelqu'une  autant  à 
l'honneur  de  quelque  dame,  que  vous  la  nous  veullez 
dire  pour  la  fin  de  ceste  Journée  ;  et  ne  craignez  point 
à  parler  longuement,  car  il  y  a  encores  assez  de  temps 
pour  dire  beaucoup  de  bonnes  choses.  —  Et  puis  que 
le  dernier  reste  m'est  donné,  dist  Parlamente,  je  ne 
vous  tiendray  point  longuement  en  parolles  ;  car  mon 
histoire  est  si  belle  et  si  véritable,  qu'il  me  tarde  que 
vous  la  sachiez  comme  moy.  Et,  combien  que  je  ne 
l'aye  veue,  si  m'a-elle  esté  racomptée  par  ung  de  mes 
plus  grands  et  entiers  amys,  à  la  louange  de  l'homme 
du  monde  qu'il  avoyt  le  plus  aymé.  Et  me  conjura  que, 
si  jamais  je  venois  à  la  racompter,  je  voulusse  changer 
le  nom  des  personnes  ;  parquoy  tout  cela  est  véritable, 
horsmis  les  noms,  les  lieux  et  le  pays.  » 

Floride,  après  le  décès  de  son  mary,  et   avoir  vertueusement 
-   résisté  à  Amadour,  qui   l'avoit  pressée  de  son  honneur jus- 

ques  au  bout,  s'en  alla  rendre  religieuse  au  monastère  de 

Jésus. 

En  la  comté  d'Arande  en  Arragon,  y  avoit  une  dame 
qui,  en  sa  grande  jeunesse,  demeura  vefve  du  comte 
d'Arande  avecq  ung  fils  et  une  fille,  laquelle  fille  se 
nommoit  Floride.  La  dicte  dame  meyt  peine  de  nour- 
rir ses  enfants  en  toutes  les  vertuz  et  honestetez  qui 
appartiennent  à  seigneurs  et  gentilz  hommes  ;  en  sorte 
que  sa  maison  eut  le  bruict  d'une  des  honnorables  qui 
fust  point  en  toutes  les  Espaignes.  Elle  alloyt  souvent 
à  Toilette,  où  se  tenoit  le  roi  d'Espaigne  ;  et  quand 
elle  venoyt  à  Sarragosse,  qui  estoit  près  de  sa  maison, 
demoroit  longuement  avecq  la  Royne  et  à  la  cour,  où 
elle  estoit  autant  estimée  que  dame  pourroit  estre. 
Une  fois,  allant  devers  le  Roy,  selon  sa  coustume, 
lequel  estoit  à  Sarragosse,  en  son  chasteau  de  la  Jasse- 
rye,  ceste  dame  passa  par  ung  villaige  qui  estoit  au 
viceroy  de  Cathaloigne,  lequel  ne  bougeoyt  point  de 
dessus  la  frontière  de  Parpignan,  à  cause  des  grandes 
guerres  qui  estoient  entre  les  Roys  de  France  et  d'Es- 
paigne ;  mais,  à  ceste  heure  là,  y  estoit  la  paix,  en  sorte 
que  le  viceroy  avec  tous  les  cappitaines  estoient  venuz 
faire  la  révérence  au  Roy.  Sçachant  ce  viceroy  que  la 
comtesse  d'Arande  passoit  par  sa  terre,  alla  au  devant 
d'elle,  tant  pour  l'amitié  ancienne  qu'il  luy  portoit  que 
pour  l'honorer  comme  parente  du    Roy.  Or,  il  avoit  en 

sa  compaignie  plusieurs  honnestes  gentilz  hommes  qui, 
par  la  fréquentation  de  longues  guerres,  avoient  acquis 
tant  d'honneur  et  bon  bruict,  que  chascun  qui  les  pou- 
voit  veoir  et  hanter  se  tenoit  heureux.  Et,  entre  les 
autres,  y  en  avoit  ung  nommé  Amadour,  lequel,  com- 
bien qu'il  n'eust  que  dix  huict  ou  dix  neuf  ans,  si  avoit- 
il  la  grâce  tant  asseurée  et  le  sens  si  bon,  que  on  l'eust 
jugé  entre  mil  digne  de  gouverner  une  chose  publique. 
Il  est  vray  que  ce  bon  sens  là  estoit  accompaigné  d'une 
si  grande  et  naïfve  beaulté,  qu'il  n'y  avoyt  oeil  qui  ne 
se  tint  contant  de  le  regarder  ;  et  si  la  beaulté  estoit 
tant  exquise,  la  parolle  la  suyvoit  de  si  près  que  l'on  ne 
sçavoit  à  qui  donner  l'honneur,  ou  à  la  grâce,  ou  à  la 
beaulté,  ou  au  bien  parler.  Mais  ce  qui  le  faisoit  en- 
cores  plus  estimer,  c'estoit  sa  grande  hardiesse,  dont  le 
bruict  n'estoit  empesché  pour  sa  jeunesse;  car  en  tant 
de  lieux  avoit  déjà  monstre  ce  qu'il  sçavoit  faire,  que 
non  seulement  les  Espaignes,  mais  la  France  et  l'Ita- 
lie estimoient  grandement  ses  vertuz,  pource  que,  à 
toutes  les  guerres  qui  avoyent  esté,  il  ne  se  estoit  point 
espargné  ;  et,  quand  son  païs  estoit  en  repos,  il  alloit 
chercher  la  guerre  aux  lieux  estranges,  où  il  estoit  aymé 
et  estimé  d'amis  et  d'ennemis. 

Ce  gentil  homme,  pour  l'amour  de  son  cappitaine, 
se  trouva  en  ceste  terre  où  estoit  arrivée  la  comtesse 
d'Arande  ;  et,  en  regardant  la  beaulté  et  bonne  grâce 
de  sa  fille  Floride,  qui,  pour  l'heure,  n'avoit  que  douze 
ans,  se  pensa  en  luy-mesme  que  c'estoit  bien  la  plus 
honneste  personne  qu'il  avoyt  jamais  veue,  et  que,  s'il 
povoit  avoir  sa  bonne  grâce,  il  en  seroit  plus  satisfaict 
que  de  tous  les  biens  et  plaisirs  qu'il  pourrait  avoir 
d'une  autre.  Et,  après  l'avoir  longuement  regardée,  se 

délibéra  de  l'aymer,  quelque  impossibilité  que  la  raison 
luy  meist  au  devant,  tant  pour  la  maison  dont  elle 
estoit,  que  pour  l'aage,  qui  ne  povoit  encores  entendre 
telz  propos.  Mais  contre  ceste  craincte  se  fortisfîoit 
d'une  bonne  espérance,  se  promectant  à  luy-mesmes 
que  le  temps  et  la  patience  apporteroient  heureuse  fin 
à  ses  labeurs.  Et,  dès  ce  temps,  l'amour  gentil  qui, 
sans  autre  occasion  que  par  sa  force  mesme,  estoit 
entré  dans  le  cueur  d'Amadour,  luy  promist  de  luy 
donner  toute  faveur  et  moyen  pour  y  atteindre.  Et, 
pour  parvenir  à  la  plus  grande  dificulté,  qui  estoit  la 
loingtaineté  du  pais  où  il  demouroit,  et  le  peu  d'occa- 
sion qu'il  avoit  de  reveoir  Floride,  se  pensa  de  se 
marier,  contre  la  délibération  qu'il  avoit  faicte  avecq 
les  dames  de  Barselonne  et  de  Parpignan,  où  il  avoit 
tel  crédit  que  peu  ou  riens  luy  estoit  refusé;  et  avoit 
tellement  hanté  ceste  frontière,  à  cause  des  guerres, 
qu'il  sembloit  mieulx  Cathelan  que  Castillan,  combien 
qu'il  fust  natif  d'auprès  de  Toilette,  d'une  maison  ri- 
che et  honorable;  mais,  à  cause  qu'il  estoit  puisné, 
n'avoit  rien  de  son  patrimoine.  Si  est-ce  qu'amour  et 
fortune,  le  voyans  délaissé  de  ses  parens,  délibérèrent 
d'en  faire  leur  chef  d'euvre,  et  luy  donnèrent,  par  le 
moyen  de  la  vertu,  ce  que  îes  lois  du  pais  luy  refu- 
soient.  Il  estoit  fort  adonné  en  Testât  de  la  guerre,  et 
tant  aymé  de  tous  seigneurs  et  princes,  qu'il  refusoit 
plus  souvent  leurs  biens,  qu'il  n'avoit  soulcy  de  leur  en 
demander. 

La  comtesse  dont  je  vous  parle  arriva  aussi  en  Sar- 
ragosse,  et  fut  très  bien  receue  du  Roy  et  de  toute  sa 
court.  Le  gouverneur  de  Cathaloigne  la  venoit  souvent 
visiter,  et  Amadour  n'avoit  garde  de  faillir  à  l'accom- 

paigner,  pour  avoir  seulement  le  plaisir  de  regarder 
Floride,  car  il  n'avoit  nul  moyen  de  parler  à  elle.  Et, 
pour  se  donner  à  congnoistre  en  telle  compaignie, 
s'adressa  à  la  fille  d'un  viel  chevalier  voisin  de  sa  mai- 
son, nommée  Avanturade,  laquelle  avoit  avecq  Floride 
tellement  conversé,  qu'elle  sçavoit  tout  ce  qui  estoit 
caché  en  son  cueur.  Amadour,  tant  pour  l'honnesteté 
qu'il  trouva  en  elle  que  pour  ce  qu'elle  avoit  trois 
mille  ducats  de  rente  en  mariage,  délibéra  de  l'entre- 
tenir comme  celuy  qui  la  vouloit  espouser.  A  quoy 
voluntiers  elle  presta  l'oreille  :  et,  pour  ce  qu'il  estoit 
pauvre  et  le  père  de  la  damoiselle  riche,  pensa  que 
jamais  il  ne  s'accorderoit  à  ce  mariage,  sinon  par  le 
moyen  de  la  comtesse  d'Arande.  Dont  s'adressa  à  ma- 
dame Floride  et  luy  dist  :  «  Ma  dame,  vous  voyez  ce 
gentil  homme  castillan  qui  souvent  parle  à  moy;  je 
croy  que  toute  sa  pretente  n'est  que  de  m'avoir  en  ma- 
riage. Vous  sçavez  quel  père  j'ay,  lequel  jamais  ne  s'y 
consentira,  si,  par  la  comtesse  et  par  vous,  il  n'en  est 
bien  fort  prié.  »  Floride,  qui  aymoit  la  damoiselle 
comme  elle-mesme,  l'asseura  de  prendre  ceste  affaire 
à  cueur  comme  son  bien  propre.  Et  feit  tant  Avantu- 
rade, qu'elle  lui  présenta  Amadour,  leqjel,  luy  baisant 
la  main,  cuyda  s'esvanouyr  d'aise;  là  où  il  estoit  es- 
timé le  mieulx  parlant  qui  fust  en  Espaigne,  devint 
muet  devant  Floride,  dont  elle  fust  fort  estonnée;  car, 
combien  qu'elle  n'eust  que  douze  ans,  si  avoit-elle 
desja  bien  entendu  qu'il  n'y  avoit  homme  en  l'Espai- 
gne  mieulx  disant  ce  qu'il  vouloit  et  de  meilleure  grâce. 
Et,  voyant  qu'il  ne  luy  tenoit  nul  propos,  commença 
à  luy  dire  :  «  La  renommée  que  vous  avez,  seigneur 
Amadour,  par  toutes  les  Espaignes,   est  telle,  qu'elle 

vous  rend  congneu  en  toute  ceste  compagnie,  et  donne 
désir  à  ceulx  qui  vous  congnoissent  de  s'employer  à 
vous  faire  plaisir;  parquoy,  si  en  quelque  endroict  je 
vous  en  puis  faire,  vous  me  y  pouvez  emploier.  » 
Amadour,  qui  regardoit  la  beaulté  de  sa  dame,  estoit  si 
tresravy,  que  à  peine  luy  peut-il  dire  grand  mercy; 
et,  combien  que  Floride  s'estonnast  de  le  veoir  sans 
response,  si  est-ce  qu'elle  l'attribua  plustost  à  quelque 
sottise,  que  à  la  force  d'amour,  et  passa  oultre,  sans 
parler  davantaige. 

Amadour,  cognoissant  la  vertu  qui  en  si  grande  jeu- 
nesse commençoit  à  se  monstrer  en  Floride,  dist  à 
celle  qu'il  vouloit  espouser  :  «  Ne  vous  esmerveillez 
point  si  j'ay  perdu  la  parole  devant  madame  Floride; 
car  les  vertus  et  la  saige  parolle  qui  sont  cachez  sous 
ceste  grande  jeunesse  m'ont  tellement  estonné,  que  je 
ne  luy  ay  sceu  que  dire.  Mais  je  vous  prie,  Avantu- 
rade,  comme  celle  qui  sçavez  ses  secrets,  me  dire  s'il 
est  possible  que  en  ceste  court  elle  n'ayt  tous  les  cueurs 
des  gentils  hommes;  car  ceulx  qui  la  congnoistront, 
et  ne  l'aymeront,  sont  pierres  ou  bestes.  »  Avanturade, 
qui  desja  aymoit  Amadour  plus  que  tous  les  hommes 
du  monde,  ne  luy  voulut  rien  celer,  et  luy  dist  que 
madame  Floride  estoit  aymée  de  tout  le  monde;  mais, 
à  cause  de  la  coustume  du  pays,  peu  de  gens  parloient 
à  elle;  et  n'en  avoit  point  encores  veu  nul  qui  en  feist 
grant  semblant,  sinon  deux  princes  d'Espaigne,  qui 
desiroient  l'espouser,  l'un  desquels  estoit  le  fils  de  l'In- 
fant Fortuné,  l'aultre  estoit  le  jeune  duc  de  Cardonne. 
«  Je  vous  prie,  dist  Amadour,  dictes-moy  lequel  vous 
pensez  qu'elle  ayme  le  mieulx? —  Elle  est  si  saige,  dist 
Avanturade,  que  pour  riens  ne  confesseroit  avoir  autre 

volunté  que  celle  de  sa  mère;  toutesfois,  à  ce  que  nous 
en  pouvons  juger,  elle  ayme  trop  mieulx  le  filz  de  l'In- 
fant Fortuné,  que  le  jeune  duc  de  Gardonne.  Mais  sa 
mère,  pour  l'avoir  plus  près  d'elle,  l'aimeroit  mieulx  à 
Gardonne.  Et  je  vous  tiens  homme  de  si  bon  jugement, 
que,  si  vous  vouliez,  dès  aujourd'hui,  vous  en  pourriez 
juger  la  vérité;  car  le  filz  de  l'Infant  Fortuné  est 
nourry  en  ceste  court,  qui  est  un  des  plus  beaulx  et 
parfaicts  jeunes  princes  qui  soit  en  le  chrestienté.  Et  si 
le  mariaige  se  faisoyt,  par  l'opinion  d'entre  nous  filles, 
il  seroit  asseuré  d'avoir  madame  Floride,  pour  veoir 
ensemble  le  plus  beau  couple  de  toute  l'Espaigne.  Il 
fault  que  vous  entendiez  que,  combien  qu'ilz  soient  tous 
deux  jeunes,  elle  de  douze,  et  luy  de  quinze  ans,  si 
a-il  desja  trois  ans  que  l'amour  est  commencée;  et,  si 
vous  voulez  avoir  la  bonne  grâce  d'elle,  je  vous  conseille 
de  vous  faire  amy  et  serviteur  de  luy. 

Amadour  fut  fort  ayse  de  veoir  que  sa  dame  aymoit 
quelque  chose,  espérant  qu'à  la  longue  il  gagneroit  le 
lieu,  non  de  mary,  mais  de  serviteur;  car  il  ne  crain- 
gnoit,  en  sa  vertu,  sinon  qu'elle  ne  voulsist  aymer. 
Et  après  ces  propos,  s'en  alla  Amadour  hanter  le  filz 
de  l'Infant  Fortuné,  duquel  il  eut  aysement  la  bonne 
grâce;  car  tous  les  passetems  que  le  jeune  prince 
aymoit,  Amadour  les  sçavoit  faire;  et  sur  tout  estoit 
fort  adroict  à  manier  les  chevaulx,  et  s'aider  de  toutes 
sortes  d'armes,  et  à  tous  les  passetemps  et  jeux  qu'un 
jeune  homme  doibt  sçavoir.  La  guerre  recommença 
en  Languedoc,  et  fallut  qu'Amadour  retournast  avec 
le  gouverneur;  ce  qui  ne  fut  sans  grand  regret,  car  il 
n'y  avoit  moyen  par  lequel  il  peust  retourner  en  lieu 
où  il  peust  veoir  Floride;  et  pour  ceste  occasion,  à  son 

partement,  parla  à  ung  sien  frere,  qui  estoit  major- 
dome de  la  Royne  d'Espaigne,  et  luy  dist  le  bon 
party,  qu'il  avoit  trouvé  en  la  maison  de  la  comtesse 
d'Arande,  de  la  damoiselle  Avanturade,  luy  priant 
que  en  son  absence  feist  tout  son  possible  que  le  ma- 
riaige  vint  à  exécution,  et  qu'il  y  employast  le  crédit 
de  la  Royne,  et  du  Roy,  et  de  tous  ses  amys.  Le  gen- 
til homme  qui  aymoit  son  frere,  tant  pour  le  lignaige 
que  pour  ses  grandes  vertus,  luy  promist  y  faire  son 
debvoir;  ce  qu'il  feit;  en  sorte  que  le  père,  vieulx  et 
avaritieux,  oblia  son  naturel  pour  regarder  les  vertus 
d'Amadour,  lesquelles  la  comtesse  d'Arande,  et  sur 
toutes  la  belle  Floride,  lui  paingnoient  devant  les  oeilz; 
pareillement  le  jeune  comte  d'Arande,  qui  commençoit 
à  croistre,  et,  en  croissant,  à  aymer  les  gens  vertueux. 
Quand  le  mariaige  fut  accordé  entre  les  parens,  le  ma- 
jordome de  la  Royne  envoya  quérir  son  frere,  tandis 
que  les  trefves  duroient  entre  les  deux  Roys. 

Durant  ce  temps,  le  Roy  d'Espaigne  se  retira  à  Ma- 
rie, pour  éviter  le  maulvais  air  qui  estoit  en  plusieurs 
lieux;  et,  par  l'advis  de  ceulx  de  son  conseil,  à  la  re- 
queste  aussi  de  la  comtesse  d'Arande,  feit  le  mariaige 
de  l'heritiere  duchesse  de  Medinaceli  avec  le  petit 
comte  d'Arande,  tant  pour  le  bien  et  union  de  leur 
maison,  que  pour  l'amour  qu'il  portoit  à  la  comtesse 
d'Arande;  et  voulut  faire  les  nopees  au  chasteau  de 
Madric.  A  ces  nopees  se  trouva  Amadour,  qui  poursui- 
vit si  bien  les  siennes  qu'il  espousa  celle  dont  il  estoit 
plus  aymé  qu'il  n'y  avoit  d'affection,  sinon  d'autant  que 
ce  mariage  luy  estoit  très  heureuse  couverture  et  moyen 
de  hanter  le  lieu  où  son  esperit  demoroit  incessam- 
ment.   Après  qu'il  fut  maryé,  print  telle  hardiesse  et 

privaulté  en  la  maison  de  la  comtesse  d'Arande,  que 
l'on  ne  gardoit  de  luy  non  plus  que  d'une  femme.  Et 
combien  que  à  l'heure  il  n'eust  que  vingt  deux  ans,  si 
estoit  si  saige  que  la  comtesse  d'Arande  luy  communic- 
quovt  toutes  ses  affaires,  et  commandoit  à  son  fils  de 
l'entretenir  et  croire  ce  qu'il  leur  conseilleroit.  Ayant 
gaingné  ce  poinct-là  de  ceste  grande  estime,  se  con- 
duisait si  sagement  et  froidement,  que  mesmes  celle 
qu'il  aymoit  ne  congnoissoit  point  son  affection.  Mais, 
pour  l'amour  de  sa  femme,  qu'elle  aymoit  plus  que 
nulle  autre,  elle  estoit  si  privée  de  luy,  qu'elle  ne  luy 
dissimuloit  chose  qu'elle  pensast;  et  eut  cest  heur 
qu'elle  luy  declaira  toute  l'amour  qu'elle  portoit  au  filz 
de  l'Infant  Fortuné.  Et  luy,  qui  ne  taschoit  que  à  la 
gaingnier  entièrement,  luy  en  parloyt  incessamment; 
car  il  ne  luy  challoyt  quel  propos  il  luy  tint,  mais  qu'il 
eut  moyen  de  l'entretenir  longuement.  Il  ne  demoura 
point  ung  mois  en  la  compagnye  après  ses  nopces,  qu'il 
fust  contrainct  de  retourner  à  la  guerre,  où  il  demoura 
plus  de  deux  ans,  sans  revenir  veoir  sa  femme,  laquelle 
se  tenoyt  tousjours  où  elle  avoit  esté  nourrie. 

Durant  ce  temps,  luy  escripvoit  souvent  Amadour  ; 
mais  le  plus  de  la  lettre  estoit  des  recommandations  à 
Floride,  qui,  de  son  costé,  ne  falloit  à  luy  en  rendre,  et 
mectoyt  quelque  bon  mot  de  sa  main  en  la  lettre  qu'A- 
vanturade  escripvoit,  qui  estoit  l'occasion  de  rendre  son 
mary  très  soigneux  de  luy  rescrire.  Mays,  en  tout  cecy, 
ne  congnoissoit  riens  Floride,  sinon  qu'elle  l'aymoit 
comme  si  c'eust  été  son  propre  frère.  Plusieurs  fois 
alla  et  vint  Amadour,  en  sorte  qu'en  cinq  ans  ne  veid 
pas  Floride  deux  mois  durant;  et  toutesfois  l'amour, 
en  despit  de  l'esloignement  et  de  la  longueur  de  l'ab- 

sence,  ne  laissoit  pas  de  oroistre.  Et  advint  qu'il  feit 
un  voiage  pour  venir  veoir  sa  femme;  et  trouva  la 
comtesse  bien  loing  de  la  court,  car  le  Roy  d'Espaigne 
s'en  estoit  allé  à  l'Andalousie,  et  avoit  mené  avecq  luy 
le  jeune  comte  d'Arande,  qui  desja  commençoit  à  por- 
ter les  armes.  La  comtesse  d'Arande  s'estoit  retirée  en 
une  maison  de  plaisance,  qu'elle  avoit  sur  la  frontière 
d'Arragon  et  de  Navarre;  et  fut  fort  aise,  quand  elle 
veid  revenir  Amadour,  lequel  près  de  trois  ans  avoit 
esté  absent.  Il  fut  bien  venu  d'un  chascun,  et  com- 
manda la  comtesse  qu'il  fust  bien  traicté  comme  son 
propre  filz.  Tandis  qu'il  fut  avecq  elle,  elle  luy  com- 
muniqua toutes  les  affaires  de  sa  maison,  et  en  remet- 
toit  la  plus  part  à  son  oppinion;  et  gaigna  ung  si  grand 
crédit  en  ceste  maison,  que,  en  tous  les  lieux  où  il 
vouloit  venir,  on  luy  ouvroit  tousjours  la  porte,  esti- 
mant sa  preud'hommie  si  grande,  que  l'on  se  fioit  en 
luy  de  toutes  choses  comme  ung  sainct  ou  ung  ange. 
Floride,  pour  l'amitié  qu'elle  portoit  à  sa  femme  Avan- 
turade  et  à  luy,  le  cherchoit  en  tous  lieux  où  elle  le 
voioyt;  et  ne  se  doubtoit  en  riens  de  son  intention  : 
parquoy  elle  ne  se  gardoit  de  nulle  contenance,  pour 
ce  que  son  cueur  ne  souffroyt  nulle  passion,  sinon 
qu'elle  sentoit  ung  très  grand  contentement,  quand 
elle  estoit  auprès  de  luy,  mais  aultre  chose  n'y  pen- 
soit.  Amadour,  pour  éviter  le  jugement  de  ceulx  qui 
ont  expérimenté  la  différence  du  regard  des  amans  au 
pris  des  aultres,  fut  en  grande  peyne.  Car  quant  Flo- 
ride venoit  parler  à  luy  priveement,  comme  celle  qui 
n'y  pensoit  en  nul  mal,  le  feu  caché  en  son  cueur  le 
brusloyt  si  fort  qu'il  ne  pouvoit  empescher  que  la  cou- 
leur ne  luy  montast  au  visaige,  et  que  les  estincelles 


102  PREMIERE   JOURNEE. 

saillissent  par  ses  oeilz.  Et  à  fin  que,  par  fréquenta- 
tion, nul  ne  s'en  peust  apparcevoir,  se  meit  à  entrete- 
nir une  fort  belle  dame,  nommée  Poline,  femme  qui 
en  son  temps  fut  estimée  si  belle,  que  peu  d'hom- 
mes qui  la  veoyent  eschappoient  de  ses  lyens.  Ceste 
Poline,  ayant  entendu  comme  Amadour  avoit  mené 
l'amour  à  Barselonne  et  à  Parpignan,  en  sorte  qu'il 
estoit  aimé  des  plus  belles  et  honnestes  dames  du  pais, 
et,  sur  toutes,  d'une  comtesse  de  Palamos,  que  l'on  es- 
timoit  la  première  en  beauté  de  toutes  les  dames  d'Es- 
paigne  et  de  plusieurs  aultres,  luy  dist  qu'elle  avoit 
grande  pitié  de  luy,  veu  qu'après  tant  de  bonnes  for- 
tunes, il  avoit  espousé  une  femme  si  layde  que  la 
sienne.  Amadour,  entendant  bien  par  ces  parolles 
qu'elle  avoyt  envye  de  remédier  à  sa  nécessité,  luy  en 
tint  les  meilleurs  propos  qu'il  fut  possible,  pensant 
que,  en  luy  faisant  accroire  ung  mensonge,  il  luy  cou- 
vriroit  une  vérité.  Mais  elle,  fine,  expérimentée  en 
amour,  ne  se  contenta  de  parolles;  toutesfois,  sentant 
très  bien  que  son  cueur  n'estoit  satisfaict  de  cest  amour, 
se  doubta  qu'il  la  voulsist  faire  servir  de  couverture, 
et,  pour  ceste  occasion,  le  regardoit  de  si  près  qu'elle 
avoit  tousjours  le  regard  à  ses  oeilz,  qui  sçavoyent  si 
bien  faindre  qu'elle  ne  pouvoit  juger  que  par  bien  obs- 
cur soupson;  mais  ce  n'estoit  sans  grande  peine  au 
gentilhomme,  auquel  Floride,  ignorant  toutes  ces  ma- 
lices, s'adressoit  souvent  devant  Poline  si  priveement 
qu'il  avoit  une  merveilleuse  peine  à  contraindre  son 
regard  contre  son  cueur;  et,  pour  éviter  qu'il  n'en  vint 
inconvénient,  un  jour,  parlant  à  Floride,  appuyé  sur 
une  fenestre,  luy  tint  tels  propos  :  «  M'amye,  je  vous 
supplie   me  conseiller  lequel  vauit   mieulx   parler   ou 

morir?  »  Floride  luy  respondit  promptement  :  «  Je 
conseilleray  tousjours  à  mes  amis  de  parler,  et  non  de 
morir;  car  il  y  a  peu  de  paroles  qui  ne  se  puissent 
amander,  mais  la  vie  perdue  ne  se  peult  recouvrer.  — 
Vous  me  promectrez  doncques,  dist  Amadour,  que  vous 
ne  serez  non  seulement  marrye  des  propos  que  je  vous 
veulx  dire,  mais  estonnée  jusques  à  temps  que  vous 
entendiez  la  fin?  »  Elle  lui  respondit  :  «  Dictes  ce  qu'il 
vous  plaira;  car,  si  vous  m'estonnez.  nul  autre  ne 
m'asseurera.  »  Il  commença  à  luy  dire  :  «  Ma  dame, 
je  ne  vous  ay  encores  voulu  dire  la  très  grande  affec- 
tion que  je  vous  porte,  pour  deux  raisons  :  Tune,  que 
j'entendois  par  long  service  vous  en  donner  l'expérience  ; 
l'aultre,  que  je  doubtois  que  vous  estimissiez  gloire 
en  moy,  qui  suis  ung  simple  gentil  homme,  de  m'a- 
dresser  en  lieu  qu'il  ne  m'appartient  de  regarder.  Et 
encores,  quant  je  serois  prince  comme  vous,  la  loyaulté 
de  vostre  cueur  ne  permectroyt  que  ung  aultre  que 
celluyqui  en  a  prins  la  possession,  filz  de  l'Infant  For- 
tuné, vous  tienne  propos  d'amityé.  Mais,  ma  dame, 
tout  ainsy  que  la  nécessité  en  une  forte  guerre  con- 
trainct  faire  le  degast  de  son  propre  bien,  et  ruiner  le 
bled  en  herbe,  de  paour  que  l'ennemy  n'en  puisse  faire 
son  proffict,  ainsi  prens-je  le  hazard  de  advancer  le 
fruict  que  avecque  le  temps  j'esperois  cueillir,  pour 
garder  que  les  ennemis  de  vous  et  de  moy  n'en  peus- 
sent  faire  leur  proffit  à  vostre  dommaige.  Entendez, 
ma  dame,  que,  des  l'heure  de  vostre  grande  jeunesse, 
je  me  suis  tellement  dédié  à  vostre  service,  que  je  n'ay 
cessé  chercher  les  moyens  pour  acquérir  vostre  bonne 
grâce;  et,  pour  ceste  occasion  seulle,  me  suis  marié  à 
celle  que  je  pensois  que  vous  aimiez  le  mieulx.  Et  sça- 

chant  l'amour  que  vous  portiez  au  filz  de  l'Infant  For- 
tuné, ay  mis  peine  de  le  servir  et  hanter  comme  vous 
sçavez;  et  tout  ce  que  j'ay  pensé  vous  plaire,  je  l'ay 
cherché  de  tout  mon  pouvoir.  Vous  voyez  que  j'ay  ac- 
quis la  grâce  de  la  comtesse  vostre  mère,  et  du  comte 
vostre  frère  et  de  tous  ceulx  que  vous  aymez,  telle- 
ment que  je  suys  en  ceste  maison  tenu  non  comme  ser- 
viteur, mais  comme  enffant;  et  tout  le  travail  que  j'ay 
prins  il  y  a  cinq  ans,  n'a  esté  que  pour  vivre  toute 
ma  vie  avecq  vous.  Entendez,  ma  dame,  que  je  ne  suis 
point  de  ceulx  qui  prétendent  par  ce  moyen  avoir  de 
vous  ne  bien  ne  plaisir  aultre  que  vertueux.  Je  sçay 
que  je  ne  vous  puis  espouser;  et,  quand  je  le  pourrois, 
je  ne  le  vouldrois,  contre  l'amour  que  vous  portez  à 
celluy  que  je  dcsire  vous  veoir  pour  mary.  Et,  aussy, 
de  vous  aimer  d'une  amour  vicieuse,  comme  ceulx  qui 
espèrent  de  leur  long  service  une  recompense  au  des- 
honneur des  dames,  je  suis  si  loing  de  ceste  affection, 
que  j'aimerois  mieulx  vous  veoir  morte,  que  de  vous 
sçavoir  moins  digne  d'estre  aymée,  et  que  la  vertu  fust 
amoindrie  en  vous,  pour  quelque  plaisir  qui  m'en 
sceult  advenir.  Je  ne  prétends,  pour  la  fin  et  récom- 
pense de  mon  service,  que  une  chose  :  c'est  que  vous 
me  voulliez  estre  maistresse  si  loyalle  que  jamais  vous 
ne  m'esloigniez  de  vostre  bonne  grâce,  que  vous  me 
continuiez  au  degré  où  je  suis,  vous  fiant  en  moy  plus 
qu'en  nul  aultre,  prenant  ceste  seurté  de  moy,  que,  si, 
pour  vostre  honneur  ou  chose  qui  vous  touchast,  vous 
avez  besoing  de  la  vie  d'un  gentil  homme,  la  mienne  y 
sera  de  très  bon  cueur  employée,  et  en  pouvez  faire 
estât.  Pareillement,  que  toutes  les  choses  honnestes  et 
vertueuses  que  je  feray  seront  faictes  seullement  pour 

l'amour  de  vous.  Et,  si  j'ay  faict,  pour  dames  moindres 
que  vous,  chose  dont  on  ayt  faict  estime,  soiez  seure 
que,  pour  une  telle  maistrcsse,  mes  entreprises  crois- 
tront  de  telle  sorte  que  les  choses  que  jetrouvois  impos- 
sibles me  seront  très  facilles.  Mais,  si  vous  ne  m'ac- 
ceptez pour  du  tout  vostre,  je  délibère  de  laisser  les 
armes,  et  renoncer  à  la  vertu  qui  ne  m'aura  secouru  à 
mon  besoing.  Parquoy,  ma  dame,  je  vous  supplie  que 
ma  juste  requeste  me  soyt  octroyée,  puisque  vostre 
honneur  et  conscience  ne  me  la  peuvent  refuser.  » 

La  jeune  dame,  oyant  ung  propos  non  accoustumé, 
commença  à  changer  de  couleur  et  baisser  les  oeils 
comme  femme  estonnée.  Toutesfoys,  elle,  qui  estoit 
saige,  luy  dist  :  «  Puis  que  ainsy  est,  Amadour,  que 
vous  demandez  de  moy  ce  que  vous  en  avez,  pourquoy 
est-ce  que  vous  me  faictes  une  si  grande  et  longue  ha- 
rangue? J'ay  si  grand  paour  que,  soubz  voz  honnestes 
propos,  il  y  ayt  quelque  malice  cachée  pour  decepvoir 
l'ignorance  joincte  à  ma  jeunesse,  que  je  suis  en  grande 
perplexité  de  vous  respondre.  Car,  de  refuser  Thon- 
neste  amytyé  que  vous  m'offrez,  je  ferois  le  contraire  de 
ce  que  j'ay  faict  jusques  icy,  que  je  me  suis  plus  fiée 
en  vous,  que  en  tous  les  hommes  du  monde.  Ma  con- 
science ny  mon  honneur  ne  contreviennent  point  à 
vostre  demande,  ny  l'amour  que  je  porte  au  filz  de  l'In- 
fant Fortuné;  car  elle  est  fondée  sur  mariaige,  où  vous 
ne  prétendez  rien.  Je  ne  sçaiche  chose  qui  me  doibve 
empescher  de  faire  response  selon  vostre  désir,  sinon 
une  craincte  que  j'ay  en  mon  cueur,  fondée  sur  le  peu 
d'occasion  que  vous  avez  de  me  tenir  telz  propos;  car, 
si  vous  avez  ce  que  vous  demandez,  qui  vous  contrainct 
d'en  parler  si  affectionnement?  »  Amadour,  qui  n'estoit 

sans  response,  luy  dist  :  «  Ma  dame,  vous  parlez  très 
prudemment,  et  me  faictes  tant  d'honneur  de  la  fiance 
que  vous  dictes  avoir  en  moy,.  que,  si  je  ne  me  contente 
d'un  tel  bien,  je  suis  indigne  de  tous  les  autres.  Mais 
entendez,  ma  dame,  que  celuy  qui  veult  bastir  ung  édi- 
fice perpétuel,  il  doibt  regarder  à  prendre  ung  seur  et 
ferme  fondement  :  parquoy,  moy,  qui  désire  perpétuel- 
lement demorer  en  vostre  service,  je  doibs  regarder 
non  seullement  les  moyens  pour  me  tenir  près  de  vous, 
mais  empescher  qu'on  ne  puisse  congnoistre  la  très 
grande  affection  que  je  vous  porte;  car,  combien  qu'elle 
soit  tant  honneste  qu'elle  se  puisse  prescher  partout, 
si  est-ce  que  ceulx  qui  ignorent  le  cueur  des  amants  ont 
souvent  jugé  contre  vérité.  Et  de  cela  vient  autant  mau- 
vais bruict,  que  si  les  effects  estoient  meschans.  Ce  qui 
me  faict  dire  cecy,  et  ce  qui  m'a  faict  advancer  de  le 
vous  declairer,  c'est  Poline,  laquelle  a  prins  un  si  grand 
soupson  sur  moy,  sentant  bien  en  son  cueur  que  je  ne 
la  puis  aymer,  qu'elle  ne  faict  en  tous  lieux  que  espier 
ma  contenance.  Et  quand  vous  venez  parler  à  moy  de- 
vant elle  si  priveement,  j'ay  si  grand  paour  de  faire 
quelque  signe  où  elle  fonde  jugement,  que  je  tumbe  en 
inconvénient  dont  je  me  veulz  garder;  en  sorte  que  j'ay 
pensé  vous  supplier  que,  devant  elle  et  devant  celles 
que  vous  congnoissez  aussi  malitieuses,  ne  veniez  parler 
à  moy  ainsy  soubdainement;car  j'aymerois  mieulx  estre 
mort,  que  créature  vivante  en  eustla  congnoissance.  Et 
n'eust  esté  l'amour  que  j'ai  à  vostre  honneur,  je  n'avois 
point  proposé  de  vous  tenir  ces  propos,  d'autant  que  je 
me  tiens  assez  heureux  de  l'amour  et  fiance  que  vous 
me  portez,  où  je  ne  demande  rien  davantaige  que  per- 
sévérance. » 

Floride,  tant  contente  qu'elle  n'en  pouvoit  plus  por- 
ter, commença  à  sentir  en  son  cueur  quelque  chose 
plus  qu'elle  n'avoit  accoustumé;  et,  voyant  les  hon- 
nestes  raisons  qu'il  luy  alleguoit,  luy  dist  que  la  vertu 
et  honnesteté  respondroient  pour  elle,  et  lui  accordoit 
ce  qu'il  demandoit.  Dont  si  Amadour  fut  joyeulx,  nul 
qui  aime  ne  le  peut  doubter.  Mais  Floride  creut  trop 
plus  son  conseil  qu'il  ne  vouloit;  car  elle,  qui  estoyt 
craintifve  non  seulement  devant  Poline,  mais  en  tous 
aultres  lieux,  commencea  à  ne  le  chercher  pas,  comme 
elle  avoit  accoustumé;  et,  en  cest  esloignement,  trouva 
mauvais  la  grande  fréquentation  qu'Amadour  avoit  avec 
Poline,  laquelle  elle  voyoit  tant  belle  qu'elle  ne  pouvoit 
croyre  qu'il  ne  l'aimast.  Et,  pour  passer  sa  grande  tris- 
tesse, entretenoit  tousjours  Avanturade,  laquelle  com- 
mençoit  fort  à  estre  jalouse  de  son  mary  et  de  Poline; 
et  s'en  plaignoit  souvent  à  Floride,  qui  la  consoloit  le 
mieulx  qu'il  luy  estoit  possible,  comme  celle  qui  estoit 
frappée  d'une  mesme  peste.  Amadour  s'apparceut  bien 
tost  de  la  contenance  de  Floride,  et  non  seulement  pensa 
qu'elle  s'esloignoit  de  luy  par  son  conseil,  mais  qu'il  y 
avoit  quelque  fascheuse  oppinion  meslée.  Et  ung  jour, 
venant  de  vespres  d'un  monastère,  luy  dist  :  «  Ma 
dame,  quelle  contenance  me  faictes-vous  ?  —  Telle  que 
je  pense  que  vous  la  voulez,  respondit  Floride.  »  A 
l'heure,  soupsonnant  la  vérité,  pour  sçavoir  s'il  estoit 
vray,  va  dire  :  «  Ma  dame,  j'ay  tant  faict  par  mes  jour- 
nées, que  Poline  n'a  plus  d'opinion  de  vous.  »  Elle  luy 
respondit  :  «  Vous  ne  sçauriez  mieux  faire,  et  pour 
vous  et  pour  moy;  car,  en  faisant  plaisir  à  vous-mesme, 
vous  me  faites  honneur.  »  Amadour  estima,  par  ceste 
parole,  qu'elle  estimoit  qu'il  prenoit  plaisir  à  parler  à 


io3  PREMIERE   JOURNÉE. 

Poline,  dont  il  fut  désespéré  qu'il  ne  se  peut  tenir  de 
luy  dire  en  collere  :  «  Ha!  ma  dame,  c'est  bien  tost 
commencé  de  tormenter  ung  serviteur,  et  le  lapider  de 
bonne  heure;  car  je  ne  pense  point  avoir  porté  peine 
qui  m'ait  esté  plus  ennuyeuse  que  la  contraincte  de 
parler  à  celle  que  je  n'ayme  point.  Et  puis  que  ce  que 
je  faiz  pour  vostre  service  est  prins  de  vous  en  aultre 
part,  je  ne  parleray  jamais  à  elle;  et  en  advienne  ce  qu'il 
en  pourra  advenir!  Et  à  fin  de  dissimuller  mon  cour- 
roux, comme  j'ay  faict  mon  contentement,  je  m'en  voys 
en  quelque  lieu  icy  auprès,  en  actendant  que  vostre 
fantaisie  soit  passée.  Mais  j'espère  que  là  j'auray  quel- 
ques nouvelles  de  mon  cappitaine  de  retourner  à  la 
guerre,  où  je  demoreray  si  long  temps,  que  vous  con- 
gnoistrez  que  aultre  chose  que  vous  ne  me  tient  en  ce 
lieu.  »  Et,  en  ce  disant,  sans  actendre  aultre  responce 
d'elle,  partit  incontinant.  Floride  demora  tant  ennuyée 
et  triste,  qu'il  n'estoit  possible  de  plus.  Et  commença 
l'amour,  poulsé  de  son  contraire,  à  monstrer  sa  très 
grande  force,  tellement  que  elle,  congnoissant  son  tort, 
escripvoit  incessamment  à  Amadour,  le  priant  de  vou- 
loir retourner;  ce  qu'il  feit  après  quelques  jours, que  sa 
grande  collere  lui  estoit  diminuée. 

Je  ne  sçaurois  entreprendre  de  vous  compter  par  le 
menu  les  propos  qu'ilz  eurent  pour  rompre  ceste  ja- 
lousie. Toutesfoys,  il  gaingna  la  bataille,  tant  qu'elle 
luy  promist  que  jamais  elle  ne  croyroit  non  seullement 
qu'il  aimast  Poline,  mais  qu'elle  seroit  toute  asseurée 
que  ce  luy  estoit  ung  martire  trop  importable  de  parler 
à  elle  ou  à  aultre,  sinon  pour  luy  faire  service. 

Après  que  l'amour  eust  vaincu  ce  premier  soupson, 
et  que  les  deux  amans  commencèrent  à  prandre  plus 

de  plaisir  que  jamais  à  parler  ensemble,  les  nouvelles 
îindrent  que  le  Roy  d'Espaigne  envoyoit  toute  son 
armée  à  Saulce.  Parquoy,  celuy  qui  avoit  accoustumé 
d'estre  le  premier,  n'avoit  garde  de  faillir  à  pourchasser 
son  honneur;  mais  il  est  vray  que  c'estoyt  avecq  ung 
aultre  regret,  qu'il  n'avoyt  accoustumé,  tant  de  perdre 
son  plaisir,  qu'il  avoit  paour  de  trouver  mutation  à  son 
retour,  pource  qu'il  voyoit  Floride  pourchassée  de 
grands  princes  et  seigneurs,  et  desjà  parvenue  à  l'aage 
de  quinze  ou  seize  ans;  parquoy  pensa  que,  si  elle  es- 
toit  en  son  absence  mariée,  il  n'auroit  plus  occasion  de 
la  veoir,  sinon  que  la  comtesse  d'Arande  luy  donnast 
Avanturade,  sa  femme,  pour  compaignye.  Et  mena  si 
bien  son  affaire  envers  ses  amis,  que  la  comtesse  et 
Floride  luy  promirent  que,  en  quelque  lieu  qu'elle  fust 
mariée,  sa  femme  Avanturade  yroit.  Et  combien  qu'il 
fust  question  de  marier  Floride  en  Portugal,  si  estoit-il 
délibéré  qu'elle  ne  l'abandonneroit  jamais;  et,  sur  ceste 
asseurance,  non  sans  ung  regret  indicible,  s'en  partit 
Amadour,  et  laissa  sa  femme  avecq  la  comtesse.  Quand 
Floride  se  vid  seule,  après  le  département  de  son  bon 
serviteur,  elle  se  meit  à  faire  toutes  choses  si  bonnes  et 
vertueuses,  qu'elle  esperoit  par  cela  actaindre  le  bruict 
des  plus  parfaictes  dames,  et  d'estre  réputée  digne 
d'avoir  ung  tel  serviteur  que  Amadour.  Lequel,  estant 
arrivé  à  Barselonne,  fut  festoyé  des  dames  comme  il 
avoyt  accoustumé;  mais  elles  le  trouvèrent  tant  changé, 
qu'elles  n'eussent  jamais  pensé  que  mariage  eust  telle 
puissance  sur  ung  homme  comme  il  avoit  sur  luy;  car 
il  sembloit  qu'il  se  faschoit  de  veoir  les  choses  que  aus- 
tresfois  il  avoyt  désirées;  et  mesme  la  comtesse  de 
Palamos,    qu'il   avovt   tant   aymée,    ne   sçeut   trouver 

moyen  de  le  faire  aller  seullement  jusques  à  son  logis. 
Amadour  arresta  à  Barcelonne  le  moins  qu'il  luy  fut 
possible,  comme  celuy  à  qui  l'heure  tardoit  d'estre  au 
lieu  où  l'on  n'esperoit  que  luy.  Et  quand  il  fut  arrivé  à 
Saulce,  commença  la  guerre  grande  et  cruelle  entre  les 
deux  Roys,  laquelle  ne  suis  délibérée  de  racompter,  ne 
aussi  les  beaulx  faicts  que  feit  Amadour,  car  mon 
compte  seroit  assez  long  pour  employer  toute  une 
journée.  Mais  sçachez  qu'il  emportoit  le  bruict  par 
dessus  tous  ses  compaignons.  Le  duc  de  Nageres  ar- 
riva à  Parpignan,  ayant  charge  de  deux- mil  hommes; 
et  pria  Amadour  d'estre  son  lieutenant,  lequel  avecq 
ceste  bande  feit  tant  bien  son  debvoir,  que  l'on  n'oyoit 
en  toutes  les  escarmouches  crier  que  Nageres! 

Or,  advint  que  le  Roy  de  Thunis,  qui  de  long  temps 
faisoit  la  guerre  aux  Espaignols,  entendant  comme  les 
Roys  de  France  et  d'Espaigne  faisoient  la  guerre  l'un 
contre  l'autre  sur  les  frontières  de  Parpignan  et  Nar- 
bonne,  se  pensa  que  en  meilleure  saison  ne  pourroit-il 
faire  desplaisir  au  Roy  d'Espaigne,  et  envoya  un  grand 
nombre  de  fustes  et  autres  vaisseaux,  pour  piller  et 
destruire  tout  ce  qu'ils  pouroient  trouver  mal  gardé  sur 
les  frontières  d'Espaigne.  Ceulx  de  Barselonne,  voyant 
passer  devant  eulx  une  grande  quantité  de  voiles,  en 
advertirent  le  vice  roy,  qui  estoit  à  Saulce,  lequel  in- 
continant  envoya  le  duc  de  Nageres  à  Palamos.  Et 
quand  les  Maures  veirent  que  le  lieu  estoit  si  bien 
gardé,  faingnirent  de  passer  oultre;  mais,  sur  l'heure  de 
minuict,  retournèrent,  et  meirent  tant  de  gens  en  terre, 
que  le  duc  de  Nageres,  surprins  de  ses  ennemis,  fut 
emmené  prisonnier.  Amadour,  qui  estoit  fort  vigillant, 
entendit  le  bruict,  assembla  incontinant  le  plus  grand 

nombre  qu'il  peut  de  ses  gens,  et  se  défendit  si  bien 
que  la  force  de  ses  ennemis  fut  long  temps  sans  luy 
pouvoir  nuyre.  Mais,  à  la  fin,  sçachant  que  le  duc  de 
Nageres  estoit  prins,  et  que  les  Turcs  estoient  délibérez 
de  mettre  le  feu  à  Palamos,  et  le  brusler  en  la  maison 
qu'il  tenoit  forte  contre  eulx,  ayma  mieulx  se  rendre 
que  d'estre  cause  de  la  perdition  des  gens  de  bien  qui 
estoient  en  sa  compaignie;  et  aussi  que,  se  mectant  à 
rançon,  esperoit  encore  reveoir  Floride.  A  l'heure,  se 
rendit  à  un  Turc,  nommé  Dorlin,  gouverneur  du  Roy 
de  Thunis,  lequel  le  mena  à  son  maistre,  où  il  fut  le 
très  bien  receu  et  encores  mieux  gardé;  car  il  pensoit 
bien,  l'ayant  entre  ses  mains,  avoir  l'Achilles  de  toutes 
les  Espaignes. 

Ainsi  demoura  Amadour  près  de  deux  ans  au  service 
du  Roy  de  Thunis.  Les  nouvelles  vindrent  en  Espaigne 
de  ceste  prinse,  dont  les  parens  du  duc  de  Nageres 
feirent  un  grand  dueil  ;  mais  ceulx  qui  aimoient  l'hon- 
neur du  pays  estimèrent  plus  grande  la  perte  de  Ama- 
dour. Le  bruict  en  vint  dans  la  maison  de  la  comtesse 
d'Arande,  où  pour  l'heure  estoit  la  pauvre  Avanturade 
griefvement  malade.  La  comtesse,  qui  se  doubtoit  bien 
fort  de  l'affection  que  Amadour  portoit  à  sa  fille,  la- 
quelle elle  souffroit  et  dissimuloit  pour  les  vertuz  qu'elle 
congnoissoit  en  luy,  appela  sa  fille  à  part  et  luy  dist  les 
piteuses  nouvelles.  Floride,  qui  sçavoit  bien  dissimuler, 
luy  dist  que  c'estoit  grande  perte  pour  toute  leur  mai- 
son, et  que  surtout  elle  avoit  pitié  de  sa  pauvre  femme, 
veu  mesmement  la  maladie  où  elle  estoit.  Mais,  voyant 
sa  mère  pleurer  très  fort,'  laissa  aller  quelques  larmes 
pour  luy  tenir  compaignie,  de  paour  que,  par  trop 
feindre,  sa  faincte  ne   fust   descouverte.  Depuis  ceste 

heure-là,  la  comtesse  luy  en  '  parloit  souvent,  mais 
jamais  ne  sceut  tirer  de  sa  contenance  chose  où  elle 
peut  asseoir  jugement.  Je  laisseray  à  dire  les  voiages, 
prières,  oraisons  et  jeusnes,  que  faisoyt  ordinairement 
Floride  pour  le  salut  de  Amadour;  lequel,  incontinant 
qu'il  fut  à  Thunis,  ne  faillit  d'envoyer  de  ses  nouvelles 
à  ses  amis,  et,  par  homme  fort  seur,  advertir  Floride 
qu'il  estoit  en  bonne  santé  et  espoir  de  la  reveoir  :  qui 
fut  à  la  pauvre  dame  le  seul  moyen  de  soustenir  son 
ennuy.  Et  ne  doubtez,  puisqu'il  luy  estoit  permis  d'es- 
crire,  qu'elle  s'en  acquita  si  diligemment,  que  Amadoui 
n'eut  point  faulte  de  la  consolation  de  ses  lettres  et 
epistres. 

Et  fut  mandée  la  comtesse  d'Arande,  pour  aller  à 
Sarragosse,  où  le  Roy  estoit  arrivé;  et  là  se  trouva  le 
jeune  duc  de  Cardonne,  qui  feit  poursuicte  si  grande 
envers  le  Roy  et  la  Royne,  qu'ils  prièrent  la  comtesse 
de  faire  le  mariaige  de  luy  et  de  sa  fille.  La  comtesse, 
comme  celle  qui  en  riens  ne  leur  voulloit  désobéir, 
l'accorda,  estimant  qu'en  sa  fille,  qui  estoit  si  jeune, 
n'y  avoit  volunté  que  la  sienne.  Quand  tout  l'accord 
fut  faict,  elle  dist  à  sa  fille,  comme  elle  luy  avoit  choisy 
le  party  qui  luy  sembloit  le  plus  nécessaire.  La  fille, 
sçachant  que  en  une  chose  faicte  ne  falloyt  point  de 
conseil,  luy  dist  que  Dieu  fust  loué  de  tout;  et,  voyant 
sa  mère  si  estrange  envers  elle,  ayma  mieulx  lui  obéir, 
que  d'avoir  pitié  de  soy  mesmes.  Et,  pour  la  resjouyr 
de  tant  de  malheurs,  entendit  que  l'Infant  Fortuné  es- 
toit malade  à  la  mort;  mais  jamais,  devant  sa  mère  ne 
nul  autre,  n'en  feit  ung  seul  semblant,  et  se  contrai- 
gnit si  fort,  que  les  larmes,  par  force  retirées  en  son 
cueur,  feirent  sortir  le  sang  par  le  nez  en  telle  abon^ 

dance,  que  la  vie  fut  en  dangier  de  s'en  aller  quant  et 
quant;  et,  pour  la  restaurer,  espouza  celuy  qu'elle  eut 
voluntiers  changé  à  la  mort.  Après  les  nopces  faictes, 
s'en  alla  Floride  avecq  son  mary  en  la  duché  de  Car- 
donne,  et  mena  avecq  elle  Avanturade,  à  laquelle  elle 
faisoit  privement  ses  complainctes,  tant  de  la  rigueur 
que  sa  mereluy  avoit  tenue,  que  du  regret  d'avoir  perdu 
le  filz  de  l'Infant  Fortuné;  mais  du  regret  d'Amadour, 
ne  luy  en  parloit  que  par  manière  de  la  consoler.  Ceste 
jeune  dame  doncques  se  délibéra  de  mectre  Dieu  et 
l'honneur  devant  ses  œilz,  et  dissimula  si  bien  ses  en- 
Duyz,  que  jamais  nul  des  siens  ne  s'apparceut  que  son 
mary  luy  despleut. 

Ainsi  passa  ung  long  temps  Floride,  vivant  d'une  vie 
moins  belle  que  la  mort;  ce  qu'elle  ne  faillyt  de  mander 
à  son  serviteur  Amadour,  lequel,  congnoissant  son 
grand  et  honneste  cueur,  et  l'amour  qu'elle  portoit  au 
filz  de  l'Infant  Fortuné,  pensa  qu'il  estoit  impossible 
qu'elle  sceust  vivre  longuement,  et  la  regretta  comme 
celle  qu'il  tenoyt  pis  que  morte.  Ceste  peyne  augmenta 
celle  qu'il  avoit;  et  eust  voulu  demourer  toute  sa  vie 
esclave  comme  il  estoit,  et  que  Floride  eust  eu  ung 
mary  selon  son  désir,  oubliant  son  mal  pour  celluy 
qu'il  sentoyt  que  portoyt  s'amye.  Et,  pour  ce  qu'il  en- 
tendit, par  ung  amy  qu'il  avoit  acquis  à  la  court  du 
Roy  de  Thunis,  que  le  Roy  estoit  délibéré  de  luy  faire 
présenter  le  pal,  ou  qu'il  eust  à  renoncer  sa  foy,  pour 
l'envie  qu'il  avoit,  s'il  le  pouvoit  rendre  bon  Turc,  de 
le  tenir  avecq  luy,  il  feit  tant  avecq  le  maistre  qui  l'avoit 
prins,  qu'il  le  laissa  aller  sur  sa  foy,  le  mettant  à  si 
grande  rançon  qu'il  ne  pensoit  point  que  ung  homme 
de  si  peu  de  biens  la  peust  trouver.  Et  ainsy,  sans  en 

parler  au  Roy,  le  laissa  son  maistre  aller  sur  sa  foy. 
Luy,  venu  à  la  court  devers  le  Roy  cTEspaigne,  s'en 
partist  bien  tost  pour  aller  chercher  sa  rançon  à  tous 
ses  amys  ;  et  s'en  alla  tout  droict  à  Barselonne,  où  le 
jeune  duc  de  Gardonne,  sa  mère  et  Floride,  estoient 
allez  pour  quelque  affaire.  Sa  femme  Avanturade,  si 
tost  qu'elle  ouyt  les  nouvelles  que  son  mary  estoit  re- 
venu, le  dist  à  Floride,  laquelle  s'en  resjouyt  comme 
pour  l'amour  d'elle.  Mais,  craingnant  que  la  joye  qu'elle 
avoyt  de  le  veoir  luy  feit  changer  de  visaige,  et  que 
ceulx  qui  ne  la  congnoissoient  point  en  prinssent  mau- 
vaise opinion,  se  tint  à  une  fenestre,  pour  le  veoir  ve- 
nir de  loing.  Et,  si  tost  qu'elle  l'advisa,  descendit  par 
un  escalier  tant  obscur  que  nul  ne  pouvoit  congnoistre 
si  elle  changeoit  de  couleur;  et  ainsy,  embrassant 
Amadour,  le  mena  en  sa  chambre,  et  de  là  à  sa  belle 
mère,  qui  ne  F  avoit  jamais  veu.  Mais  il  n'y  demoura 
point  deux  jours,  qu'il  se  feit  autant  aymer  dans  leur 
maison,  qu'il  estoit  en  celle  de  la  comtesse  d'Arande. 

Je  vous  laisseray  à  penser  les  propos  que  Floride  et 
luy  peurent  avoir  ensemble,  et  les  complainctes  qu'elle 
luy  feit  des  maulx  qu'elle  avoit  receuz  en  son  absence. 
Après  plusieurs  larmes  gectées  du  regrect  qu'elle  avoit, 
tant  d'estre  mariée  contre  son  cueur,  que  d'avoir  perdu 
celuy  qu'elle  aimoyt  tant,  lequel  jamais  n'esperoit  de 
reveoir,  se  délibéra  de  prendre  sa  consolation  en  l'amour 
et  seurté  qu'elle  portoit  à  Amadour,  et  que  toutesfois 
elle  ne  luy  osoit  declairer  ;  mais,  luy,  qui  s'en  doubtoit 
bien,  ne  perdoit  occasion  ne  temps  pour  luy  faire  con- 
gnoistre la  grande  amour  qu'il  luy  portoit.  Sur  le  point 
qu'elle  étoit  presque  toute  gaingnée  de  le  recepvoir, 
non  à  serviteur,  mais  à  seur  et  parfaict  amy,  arriva  une 

malheureuse  fortune;  car  le  Roy,  pour  quelque  affaire 
d'importance,  manda  incontinant  Amadour;  dont  sa 
femme  eut  si  grand  regret,  que,  en  oyant  ces  nouvelles, 
elle  s'esvanouit,  et  tumba  d'un  degré  où  elle  estoit,  dont 
elle  se  blessa  si  fort,  que  oncques  puis  n'en  releva. 
Floride,  qui,  par  ceste  mort,  perdoit  toute  consolation, 
feit  tel  dueil  que  peult  faire  celle  qui  se  sent  destituée 
de  ses  parens  et  amys.  Mais  encores  le  print  plus  mal 
en  gré  Amadour;  car,  d'un  costé,  il  perdoit  l'une  des 
femmes  de  bien  qui  oncques  fut,  et  de  l'autre,  le  moyen 
de  pouvoir  jamais  reveoir  Floride;  dont  il  tomba  en 
telle  tristesse,  qu'il  cuida  soubdainement  mourir.  La 
vieille  duchesse  de  Cardonne  incessamment  le  visitoit, 
luy  alléguant  les  raisons  des  philosophes,  pour  luy  faire 
porter  ceste  mort  patiemment.  Mais  rien  ne  servoyt; 
car,  si  la  mort,  d'un  costé,  le  tourmentoit,  L'amour,  de 
l'aultre  costé,  augmentoit  le  martyre.  Voiant  Amadour 
que  sa  femme  estoit  enterrée,  et  que  son  maistre  le 
mandoit,  parquoy  il  n'avoit  plus  occasion  de  demourer, 
eut  tel  desespoir  en  son  cueur,  qu'il  cuyda  perdre  l'en- 
tendement. Floride,  qui,  en  le  cuydant  consoler,  estoit 
sa  désolation,  fut  toute  une  après  disnée  à  luy  tenir  les 
plus  honnestes  propos  qu'il  luy  fut  possible,  pour  luy 
cuyder  diminuer  la  grandeur  de  son  dueil,  l'asseurant 
qu'elle  trouveroit  moyen  de  le  pouvoir  veoir  plus  sou- 
vent qu'il  ne  cuydoit.  Et,  pour  ce  que  le  matin  debvoit 
partir,  et  qu'il  estoit  si  foible  qu'il  ne  se  pouvoit  bouger 
de  dessus  son  lict,  la  supplia  de  le  venir  veoir  au  soir, 
après  que  chascun  y  avoit  esté;  ce  qu'elle  luy  promit, 
ignorant  que  l'extrémité"  de  l'amour  ne  congnoit  nulle 
raison.  Luy,  que  se  voyoit  du  tout  desespéré  de  jamais 
la  pouvoir  recepvoir,  que  si  longuement  l'avoit  servie 

et  n'en  avoit  jamais  eu  nul  autre  traictement  que  vous 
avez  oy,  fut  tant  combattu  de  l'amour  dissimulé  et  du 
desespoir  qui  luy  monstroit  tous  les  moyens  de  la  han- 
ter perduz,  qu'il  se  délibéra  de  jouer  à  quicte  ou  à 
double,  pour  du  tout  la  perdre  ou  du  tout  la  gaigner, 
et  se  payer  en  une  heure  du  bien  qu'il  pensoit  avoir 
mérité.  Il  feit  encourtiner  son  lict,  de  sorte  que  ceulx 
qui  venoient  à  la  chambre  ne  le  povoient  veoir,  et  se 
plaingnoit  beaucoup  plus  que  il  n'avoit  accoustumé, 
taut  que  tous  ceulx  de  ceste  maison  ne  pensoient  pas 
que  il  deust  vivre  vingt  quatre  heures. 

Après  que  chascun  l'eust  visité,  au  soir,  Floride,  à 
la  requeste  mesmes  de  son  mary,  y  alla,  espérant,  pour 
le  consoler,  luy  déclarer  son  affection,  et  que  du  tout 
elle  le  vouloit  aymer,  ainsy  que  l'honneur  le  peult 
permettre.  Et  se  vint  seoir  en  une  chaire  qui  estoit  au 
chevet  de  son  lict,  et  commença  son  reconfort  par  pleu- 
rer avecq  luy.  Amadour,  la  voyant  remplie  de  tel  re- 
gret, pensa  que  en  ce  grand  tourment  pourrait  plus 
facilement  venir  à  bout  de  son  intention,  et  se  leva  de 
dessus  son  lict;  dont  Floride,  pensant  qu'il  fust  trop 
foible,  le  voulut  engarder.  Et  se  meit  à  deux  genoulx 
devant  elle,  luy  disant  :  «  Faut-il  que  pour  jamais  je 
vous  perde  de  veue  ?  »  Se  laissa  tumber  entre  ses  bras, 
comme  ung  homme  à  qui  force  default.  La  pauvre 
Floride  l'embrassa  et  le  soustint  longuement,  faisant 
tout  ce  qui  lui  estoit  possible  pour  le  consoler:  mais 
la  médecine  qu'elle  luy  bailloit,  pour  amander  sa  dou- 
leur, la  luy  rendoit  beaucoup  plus  forte;  car,  en  faisant 
le  demy  mort  et  sans  parler,  s'essaya  à  chercher  ce  que 
l'honneur  des  dames  deffend.  Quand  Floride  s'appar- 
ceut  de  sa  mauvaise  volunté,  ne  la  pouvant  croire,  veu 

les  honnestes  propos  que  tousjours  luy  avoit  tcnuz,  luy 
demanda  que  c'estoit  qu'il  vouloit;  mais  Amadour, 
craignant  d'ouyr  sa  response,  qu'il  sçavoit  bien  ne  pou- 
voir estre  que  chaste  et  honneste,  sans  luy  dire  riens, 
poursuivyt,  avec  toute  la  force  qu'il  luy  fut  possible,  ce 
qu'il  cherchoit;  dont  Floride,  bien  estonnée,  soupsonna 
plus  tost  qu'il  fust  hors  de  son  sens,  que  de  croire  qu'il 
pretendist  à  son  deshonneur.  Parquoy  elle  appela  tout 
hault  ung  gentil  homme  qu'elle  sçavoit  bien  estre  en  la 
chambre  avecq  elle:  dont  Amadour,  désespéré  jusques 
au  bout,  se  regecta  dessus  son  lict  si  soubdainement, 
que  le  gentil  homme  cuydoyt  qu'il  fust  trespassé.  Flo- 
ride, qui  s'estoit  levée  de  sa  chaise,  luy  dist  :  «  Allez, 
et  apportez  vistement  quelque  bon  vinaigre.  »  Ce  que  le 
gentil  homme  feit.  A  l'heure,  Floride  commença  à  dire  : 
«  Amadour,  quelle  follie  est  montée  en  vostre  entende- 
ment ?  et  qu'est-ce  qu'avez  pensé  et  voulu  faire?  » 
Amadour,  qui  avoit  perdu  toute  raison  par  la  force 
d'amour,  luy  dist  :  «  Un  si  long  service  merite-il  re- 
compense de  telle  cruaulté? —  Et  où  est  l'honneur,  dist 
Floride,  que  tant  de  fois  vous  m'avez  presché?  —  Ha! 
ma  dame,  dist  Amadour,  il  n'est  possible  de  plus  aymer 
vostre  honneur  que  je  fais  ;  car,  avant  que  fussiez  ma- 
riée, j'ay  sceu  si  bien  vaincre  mon  cueur,  que  vous 
n'avez  sceu  congnoistre  ma  volunté;  mais,  maintenant 
que  vous  Testes,  et  que  vostre  honneur  peut  estre  cou- 
vert, quel  tort  vous  tiens-je  de  demander  ce  qui  est 
mien?  Car,  par  la  force  d'amour,  je  vous  ay  gaignée. 
Celuy  qui  premier  a  eu  vostre  cueur,  a  si  mal  pour- 
suivy  le  corps,  qu'il  a  mérité  perdre  le  tout  ensemble. 
Celuy  qui  possède  vostre  corps,  n'est  pas  digne  d'avoir 
vostre  cueur  :  parquoy,  mesmes  le  corps  ne  luy  appar- 

tient.  Mais,  moy,  ma  dame,  durant  cinq  ou  six  ans, 
j'ay  porté  tant  de  peines  et  de  maulx  pour  vous,  que 
vous  ne  pouvez  ignorer  que  à  moy  seul  appartiennent 
le  corps  et  le  cueur,  pour  lequel  j'ay  oublié  le  mien.  Et 
si  vous  vous  cuidez  deffendre  par  la  conscience,  ne 
doubtez  point  que,  quant  l'amour  force  le  corps  et  le 
cueur,  le  péché  soit  jamais  imputé.  Ceulx  qui,  par  fu- 
reur, mesmes  viennent  à  se  tuer,  ne  peuvent  pécher 
quoiqu'ils  fassent;  car  la  passion  ne  donne  lieu  à  la 
raison.  Et,  si  la  passion  d'amour  est  la  plus  importable 
de  tous  les  aultres,  et  celle  qui  plus  aveugle  tous  les 
sens,  quel  péché  vouldriez-vous  attribuer  à  celuy  qui  se 
laisse  conduire  par  une  invincible  puissance  ?  Je  m'en 
vais,  et  n'espère  jamais  de  vous  veoir.  Mais,  si  j'avois 
avant  mon  partement  la  seureté  de  vous  que  ma  grande 
amour  mérite,  je  serois  assez  fort  pour  soustenir  en 
patience  les  ennuictz  de  ceste  longue  absence.  Et,  s'il 
ne  vous  plaist  m'ottroyer  ma  requeste.,  vous  orrez  bien 
tost  dire  que  vostre  rigueur  m'aura  donné  une  malheu- 
reuse et  cruelle  mort,  a 

Floride,  non  moins  marrye  que  estonnée  d'oyr  tenir 
tels  propos  à  celuy  duquel  jamais  n'eust  eu  soupçon  de 
chose  semblable,  luy  dist  en  pleurant  :  c  Helas  !  Ama- 
dour,  sont-ce  icy  les  vertueux  propos  que  durant  ma 
jeunesse  m'avez  tenuz?  Est-ce  cy  l'honneur  et  la  cons- 
cience que  vous  m'avez  maintesfois  conseillé  plustost 
mourir  que  de  perdre  ?  Avez-vous  oblié  les  bons  exem- 
ples que  vous  m'avez  donnez  des  vertueuses  dames  qui 
ont  résisté  à  la  folle  amour,  et  le  despris  que  vous  avez 
tousjours  faict  des  folles?  Je  ne  puis  croire,  Amadour, 
que  vous  soyez  si  loing  de  vous-mesmes,  que  Dieu, 
vostre  conscience  et  mon  honneur  soient  du  tout  mortz 

en  vous.  Mais,  si  ainsi  est  que  vous  le  dictes,  je  loue  la 
Bonté  divine,  qui  a  prévenu  le  malheur  où  maintenant 
je  m'alloys  précipiter,  en  me  monstrant  par  vostre  pa- 
role le  cueur  que  j'ay  tant  ignoré.  Car,  ayant  perdu  le 
fils  de  Tlnfant  Fortuné,  non  seulement  pour  estre  marié 
ailleurs,  mais  pour  ce  que  je  sçay  qu'il  en  aime  une 
aultre,  et,  me  voyant  mariée  à  celuy  que  je  ne  puis, 
quelque  peine  que  je  y  mette,  aymer  et  avoir  agréable, 
j'avois  pensé  et  délibéré  de  entièrement  et  du  tout 
mettre  mon  cueur  et  mon  affection  à  vous  aymer,  fon- 
dant ceste  amitié  sur  la  vertu  que  j'ay  tant  congneue  en 
vous,  et  en  laquelle,  par  vostre  moyen,  je  pense  avoir 
attaincte  :  c'est  d'aymer  plus  mon  honneur  et  ma  con- 
science que  ma  propre  vie.  Sur  ceste  pierre  d'honnesteté, 
j'estois  venue  ici,  délibérée  de  y  prendre  ung  très  seur 
fondement;  mais,  Amadour,  en  un  moment,  vous 
m'avez  monstre  qu'en  lieu  d'une  pierre  necte  et  pure,  le 
fondement  de  cet  édifice  seroit  sur  sablon  legier  ou  sur 
la  fange  infâme.  Et  combien  que  desja  j'avois  com- 
mencé grande  partie  du  logis  ou  j'esperois  faire  perpé- 
tuelle demeure,  vous  l'avez  soubdain  du  tout  ruyné. 
Parquoy,il  fault  que  vous  vous  déportiez  de  l'espérance 
que  avez  jamais  eue  en  moy,  et  vous  délibériez,  en 
quelque  lieu  que  je  sois,  ne  me  chercher  ne  par  parole 
ne  par  contenance,  ny  espérer  que  je  puisse  ou  vueille 
jamais  changer  ceste  opinion.  Je  le  vous  dis  avecq  tel 
regret,  qu'il  ne  peut  estre  plus  grand;  mais,  si  je  fusse 
venue  jusque  à  avoir  juré  parfaicte  amitié  avecq  vous, 
je  sens  bien  mon  cueur  tel,  qu'il  fust  mort  en  ceste 
rencontre;  combien  que  l'estonnement  que  j'ay  de 
me  veoir  deceue  est  si  grand,  que  je  suis  seure  qu'il 
rendra   ma   vie   ou    briefve    ou    douloureuse.  Et,   sur 

ce  mot,  je  vous  dy  à  Dieu,  mais  c'est  pour  jamais  !  a 
Je  n'entreprends  point  de  vous  dire  la  douleur  que 
se.itoyt  Amadour  escoutant  ces  paroles;  car  elle  n'est 
seullement  impossible  à  escripre,  mais  à  penser,  sinon 
à  ceux  qui  ont  expérimenté  la  pareille.  Et,  voiant  que, 
sur  ceste  cruelle  conclusion,  elle  s'en  alloyt,  l'arresta 
par  le  bras,  sçachant  très  bien  que,  s'il  ne  luy  ostoit  la 
mauvaise  opinion  qu'il  luy  avoit  donnée,  à  jamais  il 
la  perdroit.  Parquoy,  il  luy  dist  avec  le  plus  fainct  vi- 
saige  qu'il  peut  prendre  :  «  Ma  dame,  j'ay  toute  ma  vie 
désiré  d'aymer  une  femme  de  bien;  et  pour  ce  que  je 
en  ay  trouvé  si  peu,  j'ay  bien  voulu  vous  expérimenter, 
pour  veoir  si  vous  estiez,  par  vostre  vertu,  digne  d'estre 
tant  estimée  que  aymée.  Ce  que  maintenant  je  sçay 
certainement,  dont  je  loue  Dieu,  qui  adresse  mon  cueur 
à  aymer  tant  de  perfection;  vous  suppliant  me  pardon- 
ner ceste  folle  et  audatieuse  entreprinse,  puis  que  vous 
voyez  que  la  fin  en  tourne  à  vostre  honneur  et  à  mon 
grand  contentement.  »  Floride,  qui  commençoit  à  con- 
gnoistre  la  malice  des  hommes  par  luy,  tout  ainsi  qu'elle 
avoit  esté  difficile  à  croire  le  mal  où  il  estoit,  aussi  fut- 
elle  encores  plus  à  croire  le  bien  où  il  n'estoit  pas,  et 
luy  dist  :  «  Pleust  à  Dieu  que  eussiez  dict  la  vérité  ! 
Mais  je  ne  puis  estre  si  ignorante,  que  Testât  de  ma- 
riage où  je  suis  ne  me  face  bien  congnoistre  clairement 
que  forte  passion  et  aveuglement  vous  a  faict  faire  ce 
que  vous  avez  faict.  Car,  si  Dieu  m'eust  lasché  la  main, 
je  suis  seure  que  vous  ne  m'eussiez  pas  retiré  la  bride. 
Ceulx  qui  tentent  pour  chercher  la  vertu  n'ont  accous- 
tumé  prendre  le  chemin  que  vous  avez  prins.  Mais  c'est 
assez  :  si  j'ay  creu  legierement  quelque  bien  en  vous, 
il    est  temps   que    j'en    congnoisse    la  vérité,  laquelle 

maintenant  me  délivre  de  vos  mains.  »  Et,  en  ce  disant, 
se  partit  Floride  de  la  chambre,  et,  tant  que  la  nuict 
dura,  ne  feit  que  pleurer,  sentant  si  grande  douleur  en 
ceste  mutation,  que  son  cueur  avoit  bien  à  faire  à  sou- 
tenir les  assaults  du  regret  que  amour  luy  donnoit.  Car, 
combien  que,  selon  la  raison,  elle  estoit  délibérée  de 
jamais  plus  l'aymer,  si  est-ce  que  le  cueur,  qui  n'est 
point  subject  à  nous,  ne  s'y  voulut  oncques  accorder  : 
parquoy,  ne  le  pouvant  moins  aymer  qu'elle  avoit  ac- 
coustumé,  sçachant  qu'amour  estoit  cause  de  ceste 
faulte,  se  délibéra,  satisfaisant  à  l'amour,  de  l'aymer  de 
tout  son  cueur,  et,  obéissant  à  l'honneur,  n'en  faire  ja- 
mais à  luy  ne  à  aultre  semblant. 

Le  matin,  s'en  partit  Amadour,  ainsy  fasché  que  vous 
avez  oy;  toutesfois,  son  cueur,  qui  estoit  si  grand  qu'il 
n'avoit  au  monde  son  pareil,  ne  le  souffrit  désespérer, 
mais  luy  bailla  nouvelle  invention  de  pouvoir  encores 
reveoir  Floride  et  avoir  sa  bonne  grâce.  Doncques,  en 
s'en  allant  devers  le  roy  d'Espaigne,  lequel  estoit  à 
Toilette,  print  son  chemin  par  le  comté  d'Arande,  où, 
un  soir,  bien  tard,  il  arriva;  et  trouva  la  comtesse  fort 
malade  d'une  tristesse  qu'elle  avoit  de  l'absence  de  sa 
fille  Floride.  Quand  elle  veid  Amadour,  elle  le  baisa  et 
embrassa,  comme  si  c'eust  esté  son  propre  enfant,  tant 
pour  l'amour  qu'elle  luy  portoit,  que  pour  celle  qu'elle 
doubtoit  qu'il  avoit  à  Floride,  de  laquelle  elle  luy  de- 
manda bien  soingneusement  des  nouvelles;  qui  luy  en 
dist  le  mieux  qu'il  luy  fut  possible,  mais  non  toute  la 
vérité;  et  luy  confessa  l'amitié  d'eulx,  ce  que  Floride 
avoit  toujours  celé,  la  priant  luy  vouloir  ayder  d'avoir 
souvent  de  ses  nouvelles,  et  de  retirer  bien  tost  Floride 
avecq  elle.  Et  dès  le  matin  s'en  partit;   et  après  avoir 

faict  ses  affaires  avecq  le  Roy,  s'en  alla  à  la  guerre,  si 
triste  et  si  changé  de  toutes  conditions,  que  dames, 
cappitaines,  et  tous  ceulx  qu'il  avoit  accoustumé  de 
hanter,  ne  le  congnoissoient  plus  ;  et  ne  se  habilloit 
plus  que  de  noir,  mais  c'estoit  d'une  frise  beaucoup 
plus  grosse  qu'il  ne  la  falloyt  pour  porter  le  dueil  de  sa 
femme,  duquel  il  couvrait  celuy  qu'il  avoit  au  cueur. 
Et  ainsy  passa  Amadour  trois  ou  quatre  années,  sans 
revenir  à  la  court.  Et  la  comtesse  d'Arande,  qui  ouyt 
dire  que  Floride  estoit  changée,  et  que  c'estoit  pitié  de 
la  veoir,  l'envoya  quérir,  espérant  qu'elle  reviendroit 
auprès  d'elle.  Mais  ce  fut  le  contraire;  car,  quand  Flo- 
ride sceut  que  Amadour  avoyt  declairé  à  sa  mère  leur 
amitié,  et  que  sa  mère,  tant  saige  et  vertueuse,  se  con- 
fiant en  Amadour,  la  trouva  bonne,  fut  en  une  merveil- 
leuse perplexité,  pour  ce  que,  d'un  cousté,  elle  voyoit 
que  sa  mère  l'estimoit  tant,  que,  si  elle  luy  disoit  la 
vérité,  Amadour  en  pourroit  recepvoir  mal,  ce  que  pour 
morir  n'eust  voulu,  veu  qu'elle  se  sentoit  assez  forte, 
pour  le  pugnir  de  sa  follie,  sans  y  appeler  ses  parens; 
d'autre  costé,  elle  voyoit  que,  dissimulant  le  mal  que 
elle  y  sçavoit,  elle  seroit  contraincte  de  sa  mère  et  de 
tous  ses  amis  de  parler  à  luy  et  luy  faire  bonne  chère, 
par  laquelle  elle  craignoit  fortifier  sa  mauvaise  oppi- 
nion.  Mais,  voyant  qu'il  estoit  loing,  n'en  feit  grand 
semblant,  et  luy  escrivoit  quand  la  comtesse  le  luy 
comm indoit;  toutesfois,  c'estoient  lettres  qu'il  pouvoit 
bien  congnoistre  venir  plus  d'obéissance  que  de  bonne 
volunté;  dont  il  estoit  autant  ennuyé  en  les  lisant,  qu'il 
avoit  accoustumé  se  resjouyr  des  premières. 

Au  bout  de  deux  ou  trois  ans,  après  avoir  faict  tant 
de  belles  choses  que  tout  le  papier  d'Espaigne  ne  les 

sçauroit  contenir,  imagina  une  invention  très  grande, 
non  pour  gaingner  le  cueur  de  Floride,  car  il  le  tenoit 
pour  perdu,  mais  pour  avoir  la  victoire  de  son  ennemie, 
puis  que  telle  se  faisoit  contre  luy.  Il  meit  arrière  tout 
le  conseil  de  raison,  et  mesme  la  paour  de  la  mort, 
dont  il  se  mettoit  au  hazard;  délibéra  et  conclud  d'ainsy 
faire.  Or  feit  tant  envers  le  grand  gouverneur,  qu'il  fut 
par  luy  député  pour  venir  parler  au  Roy  de  quelque 
entreprinse  secrette  qui  se  faisoit  sur  Locatte;  et  se  feit 
commander  de  communiquer  son  entreprinse  à  la  com- 
tesse d'Arande,  avant  que  la  declairer  au  Roy,  pour  en 
prendre  son  bon  conseil.  Et  vint  en  poste  tout  droict 
en  la  comte  d'Arande,  où  il  sçavoit  qu'estoit  Floride,  et 
envoya  secrètement  à  la  comtesse  ung  sien  amy  luy 
declairer  sa  venue,  luy  priant  la  tenir  secrette,  et  qu'il 
peust  parlera  elle  la  nuict,sans  que  personne  en  sceust 
rien.  La  comtesse,  fort  joyeuse  de  sa  venue,  le  dist  à 
Floride,  et  l'envoya  deshabiller  en  la  chambre  de  son 
mary,  afin  qu'elle  fust  preste  quand  elle  la  manderoil 
et  que  chacun  fut  retiré.  Floride,  qui  n'estoitpas  encore 
asseurée  de  sa  première  paour,  n'en  feit  semblant  à  sa 
mère,  mais  s'en  alla  en  ung  oratoire  se  recommander 
à  Nostre  Seigneur,  et  luy  priant  de  vouloir  conserver 
son  cueur  de  toute  meschante  affection,  pensa  que  sou- 
vent Amadour  l'avoit  louée  de  sa  beauté,  laquelle  n'es- 
toit  point  diminuée,  nonobstant  qu'elle  eust  esté  longue- 
ment malade;  parquoy,  aimant  mieulx  faire  tort  à  sa 
beaulté,  en  la  diminuant,  que  de  souffrir  par  elle  le 
cueur  d'un  si  honneste  homme  brusler  d'un  si  mes- 
chant  feu,  print  une  pierre  qui  estoit  en  la  chapelle,  et 
s'en  donna  par  le  visaige  un  si  grand  coup,  que  la 
bouche,  le  nez  et  les  yeulx  en  estoient  tout  diflormez. 


i24  PREMIERE    JOURNÉE. 

Et,  à  fin  que  Ton  ne  soupçonnast  qu'elle  l'eut  faict, 
quand  la  comtesse  l'envoya  quérir,  se  laissa  tumber  en 
sortant  de  la  chapelle  le  visaige  contre  terre  et  en  criant 
bien  hault.  Arriva  la  comtesse,  qui  la  trouva  en  ce  pi- 
teux estât,  et  incontinant  fut  pansée  et  bandée  par  tout 
le  visaige. 

Après,  la  comtesse  la  mena  en  sa  chambre,  et  luy 
dist  qu'elle  la  prioit  d'aller  en  son  cabinet  entretenir 
Amadour,  jusques  à  ce  qu'elle  se  fust  deffaicte  de  sa 
compaignie  ;  ce  que  feit  Floride,  pensant  qu'il  y  eust 
quelques  gens  avecq  luy.  Mais,  se  trouvant  toute  seule, 
la  porte  fermée  sur  elle,  fut  autant  marrye  qu'Ama- 
dour  content,  pensant  que,  par  amour  ou  par  force, 
il  auroit  ce  qu'il  avoit  désiré.  Et,  après  avoir  parlé  à 
elle,  et  l'avoir  trouvée  en  mesme  propos  en  quoy  il 
l'avoit  laissée,  et  que  pour  mourir  elle  ne  changeroit 
son  opinion,  luy  dist,  tout  oultré  de  désespoir  :  «  Par 
Dieu  !  Floride,  le  fruict  de  mon  labeur  ne  me  sera  point 
osté  par  vos  scrupules  ;  car,  puis  que  amour,  patience 
et  humble  prière  ne  servent  de  riens,  je  n'espargneray 
point  ma  force  pour  acquérir  le  bien  qui,  sans  l'avoir, 
me  la  feroit  perdre.  »  Et,  quand  Floride  veit  son  vi- 
saige et  ses  yeulx  tant  altérez,  que  le  plus  beau  teint 
du  monde  estoit  rouge  comme  feu,  et  le  plus  doux  et 
plaisant  regard  si  horrible  et  furieux  qu'il  sembloit 
que  ung  feu  très  ardent  estincelast  dans  son  cueur  et 
son  visaige;  et  en  ceste  fureur,  d'une  de  ses  fortes  et 
puissantes  mains,  print  les  deux  délicates  et  foibles 
de  Floride.  Elle,  voyant  que  toutes  deffenses  lui  fail- 
loient,  et  que  pieds  et  mains  estoient  tenuz  en  telle 
captivité,  qu'elle  ne  pouvoyt  fuyr,  encores  moins  se 
défendre,  ne  sceut  quel  meilleur  remède  trouver,  sinon 

chercher  s'il  n'y  avoit  point  encores  en  luy  quelques 
racines  de  la  première  amour,  pour  l'honneur  de  la- 
quelle il  obliast  sa  cruaulté  :  parquoy,  elle  luy  dist  : 
«  Amadour,  si  maintenant  vous  m'estimez  comme  en- 
nemye,  je  vous  supplie,  par  l'honneste  amour  que  j'ay 
autresfois  pensé  estre  en  vostre  cueur,  me  vouloir  es- 
couter  avant  que  me  tourmenter  !  »  Et,  quand  elle 
veid  qu'il  luy  prestoit  l'oreille,  poursuivyt  son  propos, 
disant  :  «  Hélas  !  Amadour,  quelle  occasion  vous 
meut  de  chercher  une  chose  dont  vous  ne  povez  avoir 
contentement,  et  me  donner  ennuy  le  plus  grand  que 
je  sçaurois  recevoir?  Vous  avez  tant  expérimenté  ma 
volunté,  du  temps  de  ma  jeunesse  et  de  ma  plus  grande 
beaulté,  sur  quoy  vostre  passion  pouvoit  prendre 
excuse,  que  je  m'esbahis  que  l'aage  et  grande  laydeur 
où  je  suys,  oultrée  d'extrême  ennuy,  vous  cherchez  ce 
que  vous  sçavez  ne  povoir  trouver.  Je  suis  seure  que 
vous  ne  doubtez  point  que  ma  volunté  ne  soit  telle 
qu'elle  a  accoustumé  ;  parquoy  ne  povez  avoir  par 
force  ce  que  demandez.  Et,  si  vous  regardez  comme 
mon  visaige  est  accoustré,  en  obliant  la  mémoire  du 
bien  que  vous  y  avez  veu,  vous  n'aurez  point  d'envie 
d'en  approcher  de  plus  près.  Et  s'il  y  a  encores  en  vous 
quelques  reliques  de  l'amour  passé,  il  est  impossible 
que  la  pitié  ne  vainque  votre  fureur.  Et,  à  icelle  pitié, 
que  j'ay  tant  expérimenté  en  vous,  je  fais  ma  plaincte 
et  demande  grâce,  à  fin  que  vous  me  laissiez  vivre  en 
paix  et  en  Phonnesteté  que,  selon  vostre  conseil,  j'ay 
délibéré  garder.  Et,  si  l'amour  que  vous  m'avez  portée 
est  convertie  en  haine,  et  que,  plus  par  vengeance  que 
par  affection,  vous  vueillez  me  faire  la  plus  malheu- 
reuse femme  du  monde,  je  vous  asseure  qu'il  n'en  sera 

pas  ainsy,  et  me  contraindrez,  contre  ma  délibération, 
de  declairer  vostre  meschante  volunté  à  celle  qui  croyt 
tant  de  bien  de  vous;  et,  en  ceste  congnoissance,  pou- 
vez penser  que  vostre  vie  ne  seroit  pas  en  seureté.  » 
Amadour,  rompant  son  propos,  luy  dist  :  <:  S'il  me 
fault  mourir,  le  ferai  plustost,  quicte  de  mon  tour- 
ment; mais  la  difformité  de  vostre  visaige,que  je  pense 
estre  faicte  de  vostre  volunté,  ne  m'empeschera  point 
de  faire  la  mienne;  car  je  ne  pourrois  avoir  de  vous 
que  les  oz,  si  les  voudrois-je  tenir  auprès  de  moy.  »  Et 
quand  Floride  veid  que  prières,  raison  ne  larmes  ne 
luy  servoient  de  riens,  et  qu'en  telle  cruaulté  poursui- 
voit  son  meschant  désir,  qu'elle  n'avoit  enfin  force  d'y 
résister,  se  ayda  du  secours  qu'elle  craingnoyt  autant 
que  perdre  sa  vie,  et,  d'une  voix  triste  et  piteuse,  ap- 
pella  sa  mère  le  plus  hault  qu'il  luy  fust  possible.  La- 
quelle oyant  sa  fille  l'appeler  d'une  telle  voix,  eut  mer- 
veilleusement grand  paour  de  ce  qui  estoit  véritable, 
et  courut  le  plus  tost  qu'il  luy  fut  possible,  en  la  gar- 
derobbe.  Amadour,  qui  n'estoit  pas  si  prest  à  morir 
qu'il  disoit,  laissa  de  si  bonne  heure  son  entreprinse, 
que  la  dame,  ouvrant  le  cabinet,  le  trouva  à  la  porte, 
et  Floride  assez  loin  de  là.  La  comtesse  luy  demanda  : 
«  Amadour,  qui  a-il?  Dictes-moy  la  vérité.  »  Et,  comme 
:elluy  qui  n'estoit  jamais  despourveu  d'inventions, 
ivecque  un  visaige  pasle  et  transi,  luy  dist  :  «  Hélas  ! 
ma  dame,  de  quelle  condition  est  devenue  madame 
Floride?  Je  ne  fuz  jamais  si  eslonné  que  je  suis;  car, 
comme  je  vous  ay  dict,  je  pensois  avoir  part  dans  sa 
bonne  grâce;  mais  je  congnois  bien  que  je  n'y  ay  plus 
riens.  11  me  semble,  ma  dame,  que  du  temps  qu'elle 
estoit   nourrie  avecq  vous,  elle  n'estoit  moins  sage  ne 

vertueuse  qu'elle  est;  mais  elle  ne  faisoit  point  de  con- 
science de  parler  et  veoir  ung  chascun;  et,  maintenant 
que  je  l'ay  voulu  regarder,  elle  ne  l'a  voulu  souffrir.  Et 
quand  j'ay  veu  ceste  contenance,  pensant  que  ce  fust 
ung  songe  ou  une  resverie,  luyay  demandé  sa  main  pour 
la  baiser  à  la  façon  du  païs,  ce  qu'elle  m'a  du  tout  re- 
fusé. Il  est  vray,  ma  dame,  que  j'aye  eu  tort,  dont  je 
vous  demande  pardon  :  c'est  que  je  luy  ay  prins  la  main 
quasi  par  force,  et  la  luy  ay  baisée,  ne  luy  demandant 
autre  contentement;  mais  elle,  qui  a,  comme  je  croy, 
délibéré  ma  mort,  vous  a  appellée,  ainsy  comme  vous 
avez  veu.  Je  ne  sçaurois  dire  pourquoy,  sinon  qu'elle 
ayt  eu  paour  que  j'eusse  autre  volunté  que  je  n'ay. 
Toutesfois,  ma  dame,  en  quelque  sorte  que  ce  soit, 
j'advoue  le  tort  estre  mien;  car,  combien  qu'elle  de- 
vroit  aymer  tous  voz  bons  serviteurs,  la  fortune  veult 
que,  moy  seul  plus  affectionné,  soit  mis  hors  de  sa 
bonne  grâce.  Si  est-ce  que  je  demoureray  tousjours  tel 
envers  vous  et  elle  que  je  suis  tenu,  vous  suppliant  me 
vouloir  tenir  en  la  vostre,  puis  que,  sans  mon  démé- 
rite, j'ay  perdu  la  sienne.  »  La  comtesse,  qui,  en  partie 
le  croyait  et  en  partie  doubtoit,  s'en  alla  à  sa  fille  et  luy 
dist  :  «  Pourquoy  m'avez-vous  appelée  si  haut  ?  »  Flo- 
ride respondit  qu'elle  avait  eu  paour.  Et  combien  que 
la  comtesse  l'interrogea  de  plusieurs  choses  par  le 
menu,  si  est-ce  que  jamais  ne  luy  feit  aultre  response; 
car,  voyant  qu'elle  estoit  eschappée  d'entre  les  mains 
de  son  ennemy,  le  tenoit  assez  puni  de  luy  avoir  rompu 
son  entreprinse. 

Après  que  la  comtesse  eût  longuement  parlé  à  Ama- 
dour,  le  laissa  encores  devant  elle  parler  à  Floride, 
pour  veoir  quelle  contenance  il  tiendroit.  A  laquelle  il 

ne  tint  pas  grand  propos,  sinon  qu'il  la  mercia  de  ce 
qu'elle  n'avoit  confessé  vérité  à  sa  mère,  et  la  pria  que, 
au  moins,  puis  qu'il  estoit  hors  de  son  cueur,  ung 
aultre  ne  tinst  point  sa  place.  Elle  luy  respondit,  quant 
au  premier  propos  :  «  Si  j'eusse  eu  aultre  moyen  de 
me  défendre  de  vous  que  par  la  voix,  elle  n'eust  jamais 
esté  oye;  mais,  par  moy,  vous  n'aurez  pis,  si  vous  ne 
m'y  contraingnez  comme  vous  avez  faict.  Et  n'ayez  pas 
paour  que  j'en  sceusse  aymer  d'aultre;  car,  puisque  je 
n'ay  trouvé  au  cueur  que  je  sçavois  le  plus  vertueux  du 
monde  le  bien  que  je  desirois,  je  ne  croiray  point  qu'il 
soit  en  nul  homme.  Ce  malheur  sera  cause  que  je 
seray,  pour  l'advenir,  en  liberté  des  passions  que  l'amour 
peult  donner.  »  En  ce  disant,  print  congé  d'elle.  La 
mère,  qui  regardoit  sa  contenance,  n'y  sceut  rien  juger, 
sinon  que,  depuis  ce  temps  là,  congneust  très  bien  que 
sa  fille  n'avoit  plus  d'affection  à  Amadour,  et  pensa 
pour  certain  qu'elle  fust  si  desraisonnable  qu'elle  hayst 
toutes  les  choses  qu'elle  aimoit.  Et,  dès  ceste  heure-là, 
luy  mena  la  guerre  si  estrange,  qu'elle  fut  sept  ans  sans 
parler  à  elle,  si  elle  ne  s'y  courroussoit,  et  tout  à  la 
requeste  d'Amadour.  Durant  ce  temps-là,  Floride 
tourna  la  craincte  qu'elle  avoit  d'estre  avecq  son  mary 
en  volunté  de  n'en  bouger,  pour  les  rigueurs  que  luy 
tenoit  sa  mère.  Mais,  voyant  que  riens  ne  luy  servoit, 
délibéra  de  tromper  Amadour;  et,  laissant  pour  ung 
jour  ou  deux  son  visaige  estrange,  luy  conseilla  de  te- 
nir propos  d'amitié  à  une  femme  qu'elle  disoit  avoir 
parlé  de  leur  amour.  Ceste  dame  demoroit  avec  la 
Royne  d'Espaigne,  et  avoit  nom  Lorette.  Amadour 
la  creut,  et,  pensant  par  ce  moyen  retourner  encores 
en  sa  bonne  grâce,  feit  l'amour  à   Lorette,   qui  estoit 


DIXIESME    NOUVELLE.  129 

femme  d'un  cappitaine,  lequel  estoit  des  grands  gouver- 
neurs du  Roy  d'Espaigne.  Lorette,  bien  aise  d'avoir 
gaingné  un  tel  serviteur,  en  feit  tant  de  mines,  que  le 
bruict  en  courut  partout;  et  mesme  la  comtesse  d'A- 
rande,  estant  à  la  cour,  s'en  apperceut  :  parquoy  de- 
puis ne  tourmentoit  tant  Floride,  qu'elle  avoit  accous- 
tumé.  Floride  ouyt  ung  jour  dire  que  le  cappitaine 
mary  de  Lorrette  estoit  entré  en  une  si  grande  jalousie, 
qu'il  avoit  délibéré,  en  quelque  sorte  que  ce  fust,  de 
tuer  Amadour;  et  elle  qui,  nonobstant  son  dissimulé 
visaige,  ne  pouvoit  vouloir  mal  à  Amadour,  l'en  avertit 
incontinent.  Mais,  luy,  qui  facilement  fut  retourné  à 
ses  premières  brisées,  luy  respondit  s'il  luy  plaisoit 
l'entretenir  trois  heures  tous  les  jours,  que  jamais  il  ne 
parleroit  à  Lorette;  ce  qu'elle  ne  voulut  accorder. 
«  Doncques,  ce  luy  dist  Amadour,  puisque  ne  me  vou- 
lez faire  vivre,  pourquoy  me  voulez-vous  garder  de 
mourir?  Sinon  que  vous  espérez  me  tormenter  plus 
en  vivant  que  mille  morts  ne  sçauroyent  faire.  Mais 
combien  que  la  mort  me  fuye,  si  la  chercheray-je  tant, 
que  je  la  trouveray;  car,  en  ce  jour-là  seulement,  j'auray 
repos.  » 

Durant  qu'ils  estoient  en  ces  termes,  vint  nouvelle 
que  le  Roy  de  Grenade  commençoit  une  grande  guerre 
contre  le  Roy  d'Espaigne,  tellement  que  le  Roy  y  en- 
voya le  prince  son  fils,  et  avecq  luy  le  connestable  de 
Castille  et  le  duc  d'Albe,  deuxvieilset  saiges  seigneurs. 
Le  duc  de  Cardonne  et  le  comte  d'Arande  ne  voulurent 
pas  demorer  et  supplièrent  au  Roy  leur  donner  quelque 
charge;  ce  qu'il  feit  selon  leurs  maisons,  et  leur  bailla, 
pour  les  conduire  seurement,  Amadour,  lequel,  durant 
la  guerre,  feit  des  actes  si  estranges,  que  sembloient 

HEPTAMÉRON  I.  Ç 


i?o  PREMIERE    JOURNEE. 

autant  de  désespoir  que  de  hardiesse.  Et,  pour  venir  à 
l'intention  de  mon  compte,  je  vous  diray  que  sa  trop 
grande  hardiesse  fut  esprouvée  par  la  mort;  car,  ayans 
les  Maures  faict  demonstrance  de  donner  la  bataille, 
vovans  l'armée  des  Chrestiens  si  grande,  feirent  sem- 
blant de  fuire.  Les  Espaignols  se  meirent  à  la  chasse; 
mais  le  vieil  connestable  et  le  duc  d'Albe,  se  doubtans 
de  leur  finesse,  retindrent  contre  sa  volunté  le  prince 
d'Espaigne,  qu'il  ne  passast  la  rivière;  ce  que  feirent, 
nonobstant  la  desfense,  le  comte  d'Arande  et  le  duc  de 
Cordonne.  Et  quand  les  Maures  veirent  qu'ils  n'es- 
toient  suivis  que  de  peu  de  gens,  se  retournèrent,  et 
d'un  coup  de  symeterre  abbatirent  tout  mort  le  duc  de 
Cordonne,  et  fut  le  comte  d'Arande  si  fort  blessé,  que 
l'on  le  laissa  comme  mort  en  la  place.  Amadour  arriva 
sur  ceste  desfaicte,  tant  enraigé  et  furieux,  qu'il  rompit 
toute  la  presse;  et  feit  prendre  les  deux  corps  qui  es- 
taient mortz  et  porter  au  camp  du  prince,  lequel  en 
eut  autant  de  regret  que  de  ses  propres  frères.  Mais, 
en  visitant  leurs  playes,  se  trouva  le  comte  d'Arande 
encores  vivant,  lequel  fut  envoyé  en  une  lictiere  en  sa 
maison,  où  il  fut  longuement  malade.  De  l'autre  costé, 
renvoya  à  Cardonne  le  corps  du  mort.  Amadour,  ayant 
faict  son  effort  de  retirer  ces  deux  corps,  pensa  si  peu 
pour  luy,  qu'il  se  trouva  environné  d'un  grand  nombre 
de  Maures:  et  luy,  qui  ne  vouloit  non  plus  estre  prins 
qu'il  n'avait  sceu  prendre  s'amie,  ne  faulser  sa  foy  envers 
Dieu,  qu'il  avoit  faulsée  envers  elle,  sçachant  que,  s'il 
estoit  mené  au  Roy  de  Grenade,  il  mourroit  cruelle- 
ment ou  renonceroit  la  chrestienté,  délibéra  ne  don- 
ner la  gloire  ne  de  sa  mort  ne  de  sa  prinse  à  ses  enne- 
mis; et,  en  baisant  la  croix  de  son  espée,  rendant  corps 

et  ame  à  Dieu,  s'en  donna  un  tel  coup,  qu'il  ne  luy  en 
fallut  point  de  secours.  Ainsy  mourut  le  pauvre  Ama- 
dour,  autant  regretté  que  ses  vertuz  le  meritoient.  Les 
nouvelles  en  coururent  par  toute  FKspaigne,  tant  que 
Floride,  laquelle  estoit  à  Barselonne,  où  son  mary 
avoit  autresfois  ordonné  estre  enterré,  en  oyt  le  bruict. 
Et,  après  qu'elle  eut  faict  ses  obsèques  honorablement, 
sans  en  parler  à  mère  ny  à  belle-mere,  s'en  alla  rendre 
religieuse  au  monastère  de  Jésus,  prenant  pour  mary  et 
amy  Celuy  qui  l'avoit  délivrée  d'une  amour  si  véhé- 
mente que  celle  d'Amadour,  et  de  l'ennuy  si  grand 
que  de  la  compagnie  d'un  tel  mary.  Ainsi  tourna 
toutes  ses  affections  à  aymer  Dieu  si  parfaitement, 
qu'après  avoir  vescu  longuement  religieuse,  luy  rendit 
son  ame  en  telle  joye,  que  l'espouse  a  d'aller  veoir  son 
espoux. 

c  Je  sçay  bien,  mes  dames,  que  ceste  longue  nouvelle 
pourra  estre  à  aucunes  fascheuse;  mais,  si  j'eusse  voulu 
satisfaire  à  celuy  qui  la  m'a  comptée,  elle  eut  esté  trop 
plus  que  longue.  Vous  suppliant,  en  prenant  exemple  de  la 
vertu  de  Floride,  diminuer  un  peu  de  sa  cruaulté,  et 
ne  croire  point  tant  de  bien  aux  hommes,  qu'il  ne 
faille,  par  la  congnoissance  du  contraire,  leur  donner 
cruelle  mort  et  à  vous  une  triste  vie.  > 

Et,  après  que  Parlamente  eut  eu  bonne  et  longue' 
audience,  elle  dist  à  Hircan  :  «  Vous  semble-t-il  pas 
que  ceste  femme  ait  esté  pressée  jusques  au  bout,  et 
qu'elle  ait  vertueusement  résisté?  —  Non,  dist  Hircan; 
car  une  femme  ne  peut  faire  moindre  résistance  que 
de  crier;  mais,  si  elle  eust  esté  en  lieu  où  on  ne  l'eust 
peu  oyr,  je  ne  sçay  qu'elle  eust  faict;  et  si  Amadour 

eut  esté  plus  amoureux  que  crainctif,  il  n'eust  pas  laissé 
pour  si  peu  son  entreprinse.  Et,  pour  cest  exemple  icy, 
je  ne  me  departiray  de  la  forte  opinion  que  j'ay,  que 
oncques  homme  qui  aimast  parfaitement,  ou  qui  fust 
aimé  d'une  dame,  ne  faillit  d'en  avoir  bonne  yssue,  s'il 
a  faict  la  poursuitte  comme  il  appartient.  Mais  encores 
fault-il  que  je  loue  Amadour  de  ce  qu'il  feit  une  partie 
de  son  debvoir.  —  Quel  debvoir?  "ce  dist  Oisille.  Ap- 
pellez-vous  faire  son  debvoir  à  ung  serviteur  qui  veult 
avoir  par  force  sa  maistresse,  à  laquelle  il  doibt  toute 
révérence  et  obéissance  ?  »  Saffredent  print  la  parole  et 
dist  :  «  Ma  dame,  quand  noz  maistresses  tiennent  leur 
rang  en  chambres  ou  en  salles,  assises  à  leur  ayse 
comme  noz  juges,  nous  sommes  à  genoulx  devant  elles; 
nous  les  menons  dancer  en  craincte;  nous  les  servons 
si  diligemment,  que  nous  prévenons  leurs  demandes; 
nous  semblons  estre  tant  crainctifs  de  les  offenser  et 
tant  desirans  de  les  servir,  que  ceux  qui  nous  voyent 
ont  pitié  de  nous,  et  bien  souvent  nous  estiment  plus 
sots  que  bestes,  transportez  d'entendement  ou  transiz, 
et  donnent  la  gloire  à  noz  dames,  desquelles  les  conte- 
nances sont  tant  audatieuses  et  les  paroles  tant  hon- 
nestes,  qu'elles  se  font  craindre,  aimer  et  estimer  de 
ceulx  qui  n'en  veoient  que  le  dehors.  Mais,  quand  nous 
sommes  à  part,  où  amour  seul  est  juge  de  noz  conte- 
nances, nous  sçavons  très  bien  qu'elles  sont  femmes  et 
nous  hommes;  et  à  l'heure,  le  nom  de  maistresse  est 
converti  en  amye,  et  le  nom  de  serviteur  en  amy. 
C'est  là  où  le  proverbe  dist  : 

De  bien  servir  et  loyal  estre, 
De  serviteur  on  devient  maistre. 

Elles  ont  l'honneur  autant  que  les  hommes,  qui  le  leur 

peuvent  donner  et  oster,  et  voient  ce  que  nous  endu- 
rons patiemment;  mais  c'est  raison  aussy  que  nostre 
souffrance  soit  recompensée  quand  l'honneur  ne  peut 
estre  blessé.  —  Vous  ne  parlez  pas  du  vray  honneur, 
dist  Longarine,  qui  est  le  contentement  de  ce  monde; 
car,  quand  tout  le  monde  me  diroit  femme  de  bien,  et 
je  sçaurois  seule  le  contraire,  la  louange  augmenteroit 
ma  honte  et  me  rendroit  en  moy-mesme  plus  confuse; 
et  aussi,  quand  il  me  blasmeroit  et  je  sentisse  mon  in- 
nocence, son  blasme  tourneroit  à  mon  contentement; 
car  nui  n'est  content  de  soy-mesme.  —  Or,  quoy  que 
vous  ayez  tous  dict,  se  dist  Geburon,  il  me  semble 
qu'Amadour  estoit  ung  aussy  honneste  et  vertueux  che- 
valier qu'il  en  soit  point;  et,  veu  que  les  noms  sont 
supposez,  je  pense  le  congnoistre.  Mais,  puis  que  Par- 
lamente  ne  l'a  voulu  nommer,  aussy  ne  feray-je.  Et 
contentez-vous  que,  si  c'est  celuy  que  je  pense,  son 
cueur  ne  sentit  jamais  nulle  paour,  ny  ne  fut  jamais 
vuide  d'amour  ni  de  hardiesse.  » 

Oisille  leur  dist  :  «  Il  me  semble  que  ceste  Journée 
s'est  passée  si  joyeusement,  que,  si  nous  continuons 
ainsi  les  aultres,  nous  accoursirons  le  temps  à  faire 
d'honnestes  propos.  Mais  voyez  où  est  le  soleil,  et  oyez 
la  cloche  de  l'abbaye,  qui,  long  temps  a,  nous  appelle 
à  vespres,  dont  je  ne  vous  ay  point  adverty;  car  la 
dévotion  d'ouyr  la  fin  du  compte  estoit  plus  grande  que 
celle  d'oyr  vespres.  »  Et,  en  ce  disant,  se  levèrent  tous, 
et,  arrivans  à  l'abbaye,  trouvèrent  les  religieux  qui  les 
avoient  attenduz  plus  d'une  grosse  heure.  Vespres 
ouyes,  allèrent  soupper,  qui  ne  fut  tout  le  soir  sans 
parler  des  comptes  qu'ils  avoient  ouyz,  et  sans  cher- 
cher par  tous    les  endroictz  de    leur   mémoire,    pour 

veoir  s'ils  pourroient  faire  la  Journée  ensuivante  aussi 
plaisante  que  la  première.  Et,  après  avoir  joué  de  mille 
jeux  dedans  le  pré.  s'en  allèrent  coucher,  donnans  lin 
très  joyeuse  et  contente  à  leur  première  Journée. 


FIN   :  B  LA  PREMIERE  JOURNÉE. 


LA  DEUXIESME  JOURNÉE 

EN     LA      DEUXIESME    JOURNÉE,    ON     DEVISE     DE     CE     QUI 
PROMPTEMENT   TOMBE  EN  LA  FANTAISIE  DE  CHASCUN. 


PROLOGUE 


Le  lendemain,  se  levèrent  en  grand  désir  de  retour- 
ner au  lieu  où  le  jour  précèdent  avoyent  eu  tant  de 
plaisir;  car  chascun  avoyt  son  compte  si  prest,  qu'il 
leur  tardoyt  qu'il  ne  fut  mis  en  lumière.  Après  qu'ilz 
eurent  ouy  la  leçon  de  madame  Oisille,  et  la  messe,  où 
chascun  recommanda  à  Dieu  son  esperit,  afin  qu'il  leur 
donnast  parolle  et  grâce  de  continuer  l'assemblée,  s'en 
allèrent  disner,  ramentevans  les  uns  aux  autres  plu- 
sieurs histoires  passées. 

Et,  après  disner,  qu'ilz  se  fussent  reposez  en  leurs 
chambres,  s'en  retournèrent,  à  l'heure  ordonnée,  de- 
dans le  pré,  où  il  sembloyt  que  le  jour  et  le  temps  fa- 
vorisast  leur  entreprinse.  Et,  après  qu'ilz  se  furent  tous 
assis  sur  le  siège  naturel  de  l'herbe  verte,  Parlamente 
dist  :  «  Puis  que  je  dohnay  hier  soir  fin  à  la  dixiesme, 
c'est  à  moy  à  eslire  celle  qui  doibt  commencer  aujour- 
d'huy.  Et,  pour  ce  que  madame  Oisille  fut  la  première 
des    femmes  qui  parla,   comme  la   plus  saige    et    an- 

cienne,  je  donne  ma  voix  à  la  plus  jeune,  je  ne  dis  pas 
à  la  plus  folle,  estant  asseurée  que,  si  nous  la  suy- 
vons  toutes,  ne  ferons  pas  attendre  vespres  si  lon- 
guement que  nous  feismes  hier.  Parquoy,  Nomerflde, 
vous  tiendrez  aujourd'huy  les  rangs  de  bien  dire.  Mais, 
je  vous  prie,  ne  nous  faictes  point  recommencer  nostre 
Journée  par  larmes?  —  Il  ne  m'en  falloit  pas  prier,  dist 
Nomerfide;  car  une  de  noz  compaignes  m'a  faict  choi- 
sir un  conte  que  j'ay  si  bien  mis  en  ma  teste  que  je 
n'en  puis  dire  d'aultre  ;  et,  s'il  vous  engendre  tristesse, 
vostre  naturel  sera  bien  mélancolique.  » 

ONZIESME  NOUVELLE 

Madame  de  Roncex,  estant  aux  Cordeliers  de  Thouars,  fut  si 
pressée  d'aler  à  ses  affaires,  que,  sans  regarder  si  les  anneaux 
du  retraict  estoyent  netz,  s'ala  seoir  en  lieu  si  ord,  que  ses 
fesses  et  habillements  en  furent  souillés,  de  sorte  que,  cryant 
à  l'aide  et  désirant  recouvrer  quelque  femme  pour  la  nectoer, 
fut  servye  d'hommes,  qui  la  veirent  nue  et  au  rire  estât  que 
femme  ne  sçauroit  monstrer. 

En  la  maison  de  madame  de  la  Tremoille,  y  avoit 
une  dame  nommée  Roncex,  laquelle,  ung  jour  que  sa 
maistresse  estoit  allée  aux  Cordeliers  de  Thouars,  eust 
une  grande  nécessité  d'aller  au  lieu  où  on  ne  peut  en- 
voier  sa  chamberiere.  Et  appella  avecq  elle  une  fille, 
nommée  La  Mothe,  pour  luy  tenir  compaignie  ;  mais, 
pour  estre  honteuse  et  secrette,  laissa  ladite  Mothe  en 
la  chambre,  et  entra  toute  seule  en  un  retraict  assez 
obscur,  lequel  estoit  commung  à  tous  les  Cordeliers, 
qui  avoient  si  bien  rendu  compte  en  ce  lieu  de  toutes 
leurs  viandes,  que  tout  le  retraict,  l'anneau  et  la  place 
estoient  tout  couverts  de  moust  de  Bacchus  et  de  la 
déesse  Cerès,  passé  par  le  ventre  des  Cordeliers.  Ceste 
pauvre  femme,  qui  estoyt  si  pressée,  que  à  peine  eut- 
elle  le  loisir  de  lever  sa  robbe  pour  se  mettre  sur  l'an- 
neau ;  de  fortune,  s'alla  asseoir  sur  le  plus  ord  et  salle 
endroict  qui  fut  en  tout  le  retraict.  Où  elle  se  trouva 
prinse  mieulx  que  à  la  gluz,  et  toutes  ses  pauvres 
fesses,  habillemens  et  piedz  si  merveilleusement  gastez, 
qu'elle  n'osoit  marcher  ne  se  tourner  de  nul  cousté,  de 
paour  d'avoir  encore  pis.  Dont  elle  se  print  à  crier  tant 
qu'il  luy  fut  possible  :   «   La  Mothe,   m'amie,   je   suis 

perdue  et  deshonorée  !  »  La  pauvre  fille,  qui  avoyt 
autresfois  faire  des  comptes  de  la  malice  des  Corde- 
liers,  soupsonnant  que  quelques  uns  fussent  cachez  là 
dedans,  qui  la  voulsissent  prendre  par  force,  courut 
tant  qu'elle  peut,  disant  à  tous  ceulx  qu'elle  trouvoit  : 
«  Venez  secourir  madame  de  Roncex,  que  les  Corde- 
liers  veulent  prendre  par  force  en  ce  retraict.  »  Les 
quelz  y  coururent  en  grande  diligence  ;  et  trouvèrent  la 
pauvre  dame  de  Roncex,  qui  cryoit  à  l'ayde,  désirant 
avoir  quelque  femme  qui  la  peust  nectoier.  Et  avoit  le 
derrière  tout  descouvert,  craingnant  en  approcher  ses 
habillemens,  de  paour  de  les  gaster.  A  ce  cry-là,  en- 
trèrent les  gentilz  hommes,  qui  veirent  ce  beau  spec- 
tacle, et  ne  trouvèrent  autre  Cordelier  qui  la  tourmen- 
tast,  sinon  l'ordure  dont  elle  avoyt  toutes  les  fesses 
engluées.  Qui  ne  fut  pas  sans  rire  de  leur  costé,  ni  sans 
grande  honte  du  cousté  d'elle  ;  car,  en  lieu  d'avoir  des 
femmes  pour  la  nectoier,  fut  servie  d'hommes  qui  la 
veirent  nue,  au  pire  estât  que  une  femme  se  povoit 
monstrer.  Parquoy,  les  voiant,  acheva  de  souiller  ce 
qui  estoit  net  et  abaissa  ses  habillemens,  pour  se  cou- 
vrir, obliant  l'ordure  où  elle  estoit  pour  la  honte  qu'elle 
avoyt  de  veoir  les  hommes.  Et,  quand  elle  fut  hors  de 
ce  villain  lieu,  la  fallut  despouiller  toute  nue  et  changer 
de  tous  habillemens,  avant  qu'elle  partist  du  couvent. 
Elle  se  fust  voluntiers  corroucée  du  secours  que  luy 
amena  La  Mothe  ;  mais,  entendant  que  la  pauvre  fille 
cuydoit  qu'elle  eust  beaucoup  pis,  changea  sa  collerre 
à  rire  comme  les  autres. 


«  Il  me  semble,  mes  dames,  que  ce  compte  n'a  esté 
ne  long,  ne  melencolicque,  et  que  vous  avez  eu  de  moy 

ce  que  vous  en  avez  espéré  ?  »  Dont  la  compaignie  se 
print  bien  fort  à  rire.  Et  luy  dist  Oisille  :  «  Combien 
que  le  compte  soit  ord  et  salle,  congnoissant  les  per- 
sonnes à  qui  il  est  advenu,  on  ne  le  sçauroit  trouver 
fascheux.  Mais  j'eusse  bien  voulu  veoir  la  myne  de  La 
Mothe  et  de  celle  à  qui  elle  avoyt  amené  si  bon  se- 
cours !  Mais,  puis  que  vous  avez  si  tost  finy,  ce  dit-elle 
à  Nomerfide,  donnez  vostre  voix  à  quelqu'un  qui  ne 
pense  pas  si  legierement.  »  Nomerfide  respondit  :  «  Si 
vous  voulez  que  ma  faulte  soyt  rabillée,  je  donne  ma 
voix  à  Dagoucin,  lequel  est  si  saige,  que,  pour  mourir, 
ne  diroit  une  follye.  »  Dagoucin  la  remercia  de  la  bonne 
estime  qu'elle  avoyt  de  son  bon  sens  et  commencea  à 
dire  :  «  L'histoire  que  j'ay  délibéré  de  vous  racompter, 
c'est  pour  vous  faire  veoir  comme  amour  aveuglist  les 
plus  grands  et  honnestes  cueurs,  et  comme  meschan- 
ceté  est  difticille  à  vaincre  par  quelque  bénéfice  ne  biens 
que  ce  soit.  » 

Le  duc  de  Fiorence,  n'ayant  jamais  peu  faire  entendre  à  unt 
dame  l'affection  qu'il  luy  portoit.  se  découvrit  à  un  gentil 
homme  frère  de  la  dame,  et  le  pria  l'en  faire  iouyr  :  ce  qu'après 
plusieurs  remontrances  au  contraire,  luy  accorda  de  bouche 
seulement;  car  il  le  tua  dedans  son  lit,  à  l'heure  qu'il  esperoit 
avoir  victoire  de  celle  qu'il  avoit  estimée  invincible.  Et  ainsi, 
délivrant  sa  patrie  d'un  tel  tyran,  sauva  sa  vie  et  l'honneur  de 
sa  maison. 

Depuis  dix  ans  en  ça,  en  la  ville  de  Florence,  y  avoit 
un  duc  de  la  maison  de  Medicis,  lequel  avoyt  espousé 
madame  Marguerite,  fille  bastarde  de  l'Empereur.  Et, 
pour  ce  qu'elle  estoit  encores  si  jeune,  qu'il  ne  luy  es- 
toit  licite  de  coucher  avecq  elle,  attendant  son  aage  plus 
meur,  la  traicta  fort  doulcement;  car,  pour  l'espargner, 
fut  amoureux  de  quelques  autres  dames  de  la  ville, 
que  la  nuict  il  alloit  veoir,  tandis  que  sa  femme  dor- 
moit.  Entre  autres,  le  fut  d'une  fort  belle,  saige  et 
honneste  dame,  laquelle  estoit  seur  d'un  gentil  homme 
que  le  duc  aimoit  comme  luy-mesmes,  et  auquel  il 
donnoit  tant  d'autorité  en  sa  maison,  que  sa  parolle 
estoit  obeye  et  craincte  comme  celle  du  duc.  Et  n'y 
avoit  secret  en  son  cueur  qu'il  ne  luy  declairast,  en 
sorte  que  l'on  le  pouvoit  nommer  le  second  luy-mes- 
mes. 

Et  voyant  le  duc  sa  seur  estre  tant  femme  de  bien 
qu'il  n'avoit  moien  de  luy  declairer  l'amour  qu'il  luy 
portoit,  après  avoir  cherché  toutes  occasions  à  luy  pos- 
sibles, vint  à  ce  gentil  homme  qu'il  aimoit  tant,  en 
luy  disant  :  «  S'il  y  avoit  chose  en  ce  monde,  mon 
amy,  que  je  ne  voulsisse  faire  pour  vous,  je  craindrois 

à  vous  declairer  ma  fantaisye,  et  encores  plus  à  vous 
prier  m'y  estre  aidant.  Mais  je  vous  porte  tant  d'amour, 
que,  si  j'avois  femme,  mère  ou  fille  qui  peust  servir  à 
sauver  vostre  vie,  je  les  y  employerois,  plustost  que  de 
vous  laisser  mourir  en  torment;  et  j'estime  que  l'amour 
que  vous  me  portez  est  reciprocque  à  la  mienne  ;  et 
que  si  moy,  qui  suis  vostre  maistre,  vous  porte  telle 
affection,  que  pour  le  moins  ne  la  sçauriez  porter  moin- 
dre. Parquoy,  je  vous  declaireray  un  secret,  dont  le 
taire  me  met  en  Testât  que  vous  voyez,  duquel  je 
n'espère  amandement  que  par  la  mort  ou  par  le  service 
que  vous  me  pouvez  faire.  » 

Le  gentil  homme,  oyant  les  raisons  de  son  maistre, 
et  voyant  son  visaige  non  fainct,  tout  baigné  de  larmes, 
en  eut  si  grande  compassion,  qu'il  luy  dist  :  «  Mon- 
sieur, je  suis  vostre  créature  ;  tout  le  bien  et  l'honneur 
que  j'ay  en  ce  monde  vient  de  vous  :  vous  pouvez  par- 
ler à  moy  comme  à  vostre  ame,  estant  seur  que  ce  qui 
sera  en  ma  puissance  est  en  vos  mains.  »  A  l'heure,  le 
duc  commença  à  luy  declairer  l'amour  qu'il  portoit  à 
sa  seur,  qui  estoit  si  grande  et  si  forte,  que,  si  par  son 
moyen  n'en  avoit  la  jouissance,  il  ne  voioit  pas  qu'il 
peust  vivre  longuement.  Car  il  sçavoit  bien  qu'envers 
elle  prières  ne  presens  ne  servoient  de  riens.  Parquoy, 
il  le  pria  que,  s'il  aimoit  sa  vie  autant  que  luy  la 
sienne,  luy  trouvast  moyen  de  luy  faire  recouvrer  le 
bien,  que  sans  luy  il  n'esperoit  jamais  d'avoir.  Le  frère, 
qui  aimoit  sa  seur  et  l'honneur  de  sa  maison  plus  que 
le  plaisir  du  duc,  luy  voulut  faire  quelque  remons- 
trance,  luy  suppliant  en  tous  autres  endroicts  l'em- 
ployer, horsmis  en  une  chose  si  cruelle  à  luy,  que  de 
pourchasser  le  deshonneur  de  son   sang;   et  que  son 

cueur  et  son  honneur  ne  se  pouvoient  accommoder  à 
faire  ce  service.  Le  duc,  enflambé  d'un  courroux  im- 
portable, meit  le  doigt  entre  ses  dents,  se  mordant 
l'ongle,  et  luy  respondit  par  une  grande  fureur  :  «  Or 
bien,  puisque  je  ne  trouve  en  vous  nulle  amitié,  j 
sçay  que  j'ay  à  faire.  »  Le  gentil  homme,  congnois- 
sant  la  cruaulté  de  son  maistre,  eut  craincte  et  luy  dist 
«  Mon  seigneur,  puis  qu'il  vous  plaist,  je  parleray  à 
elle  et  vous  diray  sa  réponse.  »  Le  duc  luy  respondit, 
en  se  départant  de  luy  :  «  Si  vous  aimez  ma  vie,  aussi 
feray-je  la  vostre.  » 

Le  gentil  homme  entendit  bien  que  ceste  parole 
vouloit  dire.  Et  fut  ung  jour  ou  deux  sans  veoir  le 
duc,  pensant  à  ce  qu'il  avoit  à  faire.  D'un  costé,  luy 
venoit  au  devant  l'obligation  qu'il  devoyt  à  son  mais- 
tre, les  biens  et  les  honneurs  qu'il  avoyt  receuz  de 
luy;  de  l'autre  costé,  l'honneur  de  sa  maison,  l'hon- 
nesteté  et  chasteté  de  sa  seur,  qu'il  sçavoit  bien  jamais 
ne  se  consentir  à  telle  meschanceté,  si  par  sa  trom- 
perie elle  n'estoit  prinse  par  force;  chose  si  estrange 
que  à  jamais  luy  et  les  siens  en  seroient  diffamez.  Si 
print  conclusion  en  ce  différent,  qu'il  aimoit  mieux 
mourir  que  de  faire  un  si  meschant  tour  à  sa  seur, 
l'une  des  plus  femmes  de  bien  qui  fust  en  toute  l'Ita- 
lie ;  mais  que  plustost  debvroyt  délivrer  sa  patrie  d'un 
tel  tyran,  qui  par  force  vouloit  mettre  une  telle  tache 
en  sa  maison  ;  car  il  tenoit  tout  asseuré  que,  sans  faire 
mourir  le  duc,  la  vie  de  luy  et  des  siens  n'estoit  pas 
asseurée.  Parquoy,  sans  en  parler  à  sa  seur,  ni  à  créa- 
ture du  monde,  délibéra  de  saulver  sa  vie  et  venger  sa 
honte  par  un  mesme  moyen.  Et,  au  bout  de  deux  jours, 
s'en  vint  au  duc  et  lui  dist  comme  il  avoit  tant  bien 

practiqué  sa  seur,  non  sans  grande  peine,  que  à  la  fin 
elle  s'estoit  consentie  à  faire  à  sa  volunté,  pourveu  qu'il 
luy  pleust  tenir  la  chose  si  secrelte,  que  nul  que  son 
frère  n'en  eust  congnoissance. 

Le  duc,  qui  desiroit  ceste  nouvelle,  la  creut  facile- 
ment. Et,  en  embrassant  le  messaiger,  luy  promectoit 
tout  ce  qu'il  luy  sçauroit  demander;  le  pria  de  bien 
tost  exécuter  son  entreprinse,  et  prindrent  le  jour  en- 
semble. Si  le  duc  fut  aise,  il  ne  le  fault  point  deman- 
der. Et,  quand  il  veid  approcher  la  nuict  tant  désirée 
où  il  esperoit  avoir  la  victoire  de  celle  qu'il  avoit  esti- 
mée invincible,  se  retira  de  bonne  heure  avecq  ce  gen- 
til homme  tout  seul  ;  et  n'oblia  pas  de  s'accostrer  de 
coeffes  et  chemises  perfumées  le  mieulx  qu'il  luy  fust 
possible.  Et,  quand  chascun  fut  retiré,  s'en  alla  avecq 
ce  gentil  homme  au  logis  de  sa  dame,  où  il  arriva  en 
une  chambre  bien  fort  en  ordre.  Le  gentil  homme  le 
despouilia  de  sa  robbe  de  nuict  et  le  meit  dedans  le 
lict,  en  luy  disant  :  c  Mon  seigneur,  je  vous  vois  quérir 
celle  qui  n'entrera  pas  en  ceste  chambre  sans  rougir  ; 
mais  j'espère  que,  avant  le  matin,  elle  sera  asseurée  de 
vous,  »  Il  laissa  le  duc  et  s'en  alla  en  sa  chambre,  où 
il  ne  trouva  qu'un  seul  homme  de  ses  gens,  auquel  il 
dist  :  «  Auroys-tu  bien  le  cueur  de  me  suyvre  en  ung 
lieu  où  je  me  veux  venger  du  plus  grand  ennemy  que 
aye  en  ce  monde  ?  »  L'autre,  ignorant  ce  qu'il  vouloit 
faire,  luy  respondit  :  «  Ouy,  Monsieur,  fust-ce  contre 
le  duc  mesme.  »  A  l'heure  le  gentil  homme  le  mena  si 
soubdain,  qu'il  n'eut  loisir  de  prendre  autres  armes 
que  ung  poignart  qu'il  avoit.  Et,  quand  le  duc  l'ouyt 
revenir,  pensant  qu'il  luy  amenast  celle,  qu'il  aimoit 
tant,  ouvrit  son   rideau   et  ses  oeils,  pour  regarder  et 

recepvoir  le  bien  qu'il  avoit  tant  attendu  ;  mais,  en 
lieu  de  veoir  celle  dont  il  esperoit  la  conservation  de  sa 
vie,  va  veoir  la  précipitation  de  sa  mort,  qui  estoit  une 
espée  toute  nue  que  le  gentil  homme  avoit  tirée,  de 
laquelle  il  frappa  le  duc  qui  estoit  tout  en  chemise; 
lequel,  desnué  d'armes  et  non  de  cueur,  se  meit  en 
son  séant,  dedans  le  lict,  et  print  le  gentil  homme  à 
travers  le  corps,  en  luy  disant  :  «  Est-ce  cy  la  promesse 
que  vous  me  tenez?  »  Et,  voiant  qu'il  n'avoit  autres 
armes  que  les  dents  et  les  ongles,  mordit  le  gentil 
homme  au  poulce,  et  à  force  de  bras  se  défendit,  tant 
que  tous  deux  tombèrent  en  la  ruelle  du  lict.  Le  gentil 
homme,  qui  n'estoit  trop  asseuré,  appella  son  servi- 
teur :  lequel,  trouvant  le  duc  et  son  maistre  si  liez  en- 
semble qu'il  ne  sçavoit  lequel  choisir,  les  tira  tous  deux 
par  les  piedz,  au  milieu  de  la  place,  et  avecq  son  poi- 
gnard s'essaya  à  couper  la  gorge  au  duc,  lequel  se 
défendit  jusques  ad  ce  que  la  perte  de  son  sang  le  ren- 
dist  si  foible  qu'il  n'en  pouvoit  plus.  Alors  le  gentil 
homme  et  son  serviteur  le  meirent  dans  son  lict,  ou 
à  coups  de  poignart  le  parachevèrent  de  tuer.  Puis, 
tirans  le  rideau,  s'en  allèrent  et  enfermèrent  le  corps 
mort  en  la  chambre. 

Et,  quand  il  se  veid  victorieux  de  son  grand  ennemy, 
par  la  mort  duquel  il  pensoit  mettre  en  liberté  la  chose 
publicque,  se  pensa  que  son  euvre  seroit  imparfaict, 
s'il  n'en  faisoit  autant  à  cinq  ou  six  de  ceulx  qui 
estoient  les  prochains  du  duc.  Or,  pour  en  venir  à  fin, 
dist  à  son  serviteur,  qu'il  les  allast  quérir  l'un  après 
l'autre,  pour  en  faire  comme  il  avoit  faict  au  duc.  Mais 
le  serviteur,  qui  n'estoit  ne  hardy  ne  fol,  luy  dist  :  «  Il 
me  semble,  monsieur,  que  vous  en  avez  assez  faict  pour 

ceste  heure,  et  que  vous  ferez  mieulx  de  penser  à  saul- 
ver  vostre  vie,  que  de  la  vouloir  oster  à  aultres.  Car, 
si  nous  demeurions  autant  à  deffaire  chascun  d'eulx, 
que  nous  avons  faict  à  deffaire  le  duc,  le  jour  descou- 
vriroit  plustost  nostre  entreprinse,  que  ne  l'aurions 
mise  à  fin,  encores  que  nous  trouvassions  noz  ennemis 
sans  défense.  »  Le  gentil  homme,  que  la  mauvaise 
conscience  rendoit  crainctif,  creut  son  serviteur,  et,  le 
menant  seul  avecq  luy,  s'en  alla  à  ung  evesque  qui 
avoit  la  charge  de  faire  ouvrir  les  portes  de  la  ville  et 
commander  aux  postes.  Ce  gentil  homme  luy  dist  : 
«  J'ay  eu  ce  soir  des  nouvelles  que  ung  mien  frère  est 
à  l'article  de  la  mort;  je  viens  de  demander  mon  congé 
au  duc,  lequel  le  m'a  donné  :  parquoy,  je  vous  prie 
mander  aux  postes  me  bailler  deux  bons  chevaulx,  et 
au  portier  de  la  ville  m'ouvrir.  »  L'evesque,  qui  n'esti- 
moit  moins  sa  prière  que  le  commandement  du  duc 
son  maistre,  luy  bailla  incontinant  un  bulletin,  par  la 
vertu  duquel  la  porte  luy  fut  ouverte  et  les  chevaulx 
baillez,  ainsi  qu'il  demandoit.  Et,  en  lieu  d'aller  voir 
son  frère,  s'en  alla  droit  à  Venise,  où  il  se  feit  guérir 
des  morsures  que  le  duc  luy  avoit  faictes,  puis  s'en 
alla  en  Turquie. 

Le  matin,  tous  les  serviteurs  du  duc,  qui  le  voyoient 
si  tard  demourer  à  revenir,  soupsonnerent  bien  qu'il 
estoit  allé  veoir  quelque  dame  ;  mais,  voyans  qu'il  de- 
meuroit  tant,  commencèrent  à  le  chercher  par  tous 
costez.  La  pauvre  duchesse,  qui  commençoit  fort  à 
l'aymer,  sçachant  qu'on  ne  le  trouvoit  point,  fut.  en 
grande  peine.  Mais,  quand  le  gentil  homme  qu'il  ai- 
moit  tant  ne  fut  veu  non  plus  que  luy,  on  alla  en  sa 
maison  le  chercher.  Et,  trouvant  du  sang  à  la  porte  de 

sa  chambre,  l'on  entra  dedans;  mais  il  n'y  eut  homme 
ne  serviteur  qui  en  sceust  dire  nouvelles.  Et,  suivant 
les  traces  du  sang,  vindrent  les  pauvres  serviteurs  du 
duc  à  la  porte  de  la  chambre  où  il  estoit,  qu'ilz  trou- 
vèrent fermée;  mais  bien  tost  eurent  rompu  l'huis.  Et, 
voyans  la  place  toute  pleine  de  sang,  tirèrent  le  rideau 
du  lict  et  trouvèrent  le  pauvre  corps,  endormy,  en  son 
lict,  du  dormir  sans  fin.  Vous  pouvez  penser  quel  deuil 
menèrent  ces  pauvres  serviteurs,  qui  apportèrent  le 
corps  en  son  palais,  où  arriva  l'evesque,  qui  leur 
compta  comme  le  gentil  homme  estoit  party  la  nuict 
en  diligence,  soubz  couleur  d'aller  veoir  son  frère. 
Parquoy  fut  congneu  clairement  que  c'estoit  luy  qui 
avoit  faict  ce  meurdre.  Et  fut  aussi  prouvé  que  sa 
pauvre  seur  jamais  n'en  avoit  oy  parler  ;  laquelle, 
combien  qu'elle  fust  estonnée  du  cas  advenu,  si  est-ce 
qu'elle  en  ayma  davantaige  son  frère,  qui  n'avoit  point 
espargné  le  hazard  de  sa  vie,  pour  la  délivrer  d'un  si 
cruel  prince  ennemy.  Et  continua  de  plus  en  plus  sa 
yie  honneste  en  ses  vertuz,  tellement  que,  combien 
qu'elle  fust  pauvre,  pour  ce  que  leur  maison  fut  con- 
fisquée, si  trouvèrent  sa  seur  et  elle  des  mariz  autant 
honnestes  hommes  et  riches  qu'il  y  en  eust  point  en 
Italie;  et  ont  toujours  depuis  vescu  en  grande  et  bonne 
réputation. 

«  Voylà,  mes  dames,  qui  vous  doibt  bien  faire 
craindre  ce  petit^Dieu,  qui  prend  plaisir  à  tormenter 
autant  les  princes  que  les  pauvres,  et  les  fortz  que  les 
foibles,  et  qui  les  aveuglit  jusque  là  d'oblier  Dieu  et 
leur  conscience,  et  à  la  fin  leur  propre  vie.  Et  doibvent 
bien  craindre  les  princes  et  ceulx  qui  sont  en  aucto- 
rité,  de  faire  desplaisir  à  moindre  que  eulx  ;  car  il  n'y  a 

nul  qui  ne  puisse  nuyre,  quand  Dieu  se  veult  venger 
du  pécheur,  ne  si  grand  qui  sceult  mal  faire  à  celuy 
qui  est  en  sa  garde.  » 

Ceste  histoire  fut  bien  écoutée  de  toute  la  compai- 
gnie,  mais  elle  y  engendra  diverses  oppinions;  car  les 
ungs  soustenoient  que  le  gentil  homme  avoit  faict 
son  debvoir  de  saulver  sa  vie  et  l'honneur  de  sa  seur, 
ensemble  d'avoir  délivré  sa  patrie  d'un  tel  tyran  ;  les 
autres  disoient  que  non,  mais  que  c'estoit  une  trop 
grande  ingratitude  de  mettre  à  mort  celuy  qui  luy 
avoit  faict  tant  de  bien  et  d'honneur.  Les  dames  di- 
soient qu'il  estoit  bon  frère  et  vertueux  citoyen  ;  les 
hommes,  au  contraire,  qu'il  estoit  traistre  et  meschant 
serviteur  ;  et  faisoit  bon  oyr  les  raisons  alléguées  des 
deux  costez.  Mais  les  dames,  selon  leur  coustume,  par- 
loient  autant  par  passion  que  par  raison,  disans  que 
le  duc  estoit  si  digne  de  mort,  que  bien  heureux  estoit 
celuy  qui  avoit  faict  le  coup.  Parquoy,  voyant  Da- 
goucin  le  grand  débat  qu'il  avoit  emeu,  leur  dist  : 
«  Pour  Dieu,  mes  dames,  ne  prenez  point  querelle 
d'une  chose  desja  passée  ;  mais  gardez  que  voz  beaul- 
tez  ne  facent  point  faire  de  plus  cruels  meurdres  que 
celuy  que  j'ay  compté.  »  Parlamante  luy  dist  :  «  La 
Belle  dame  sans  mercy  nous  a  appris  à  dire  que  si 
gracieuse  maladie  ne  met  gueres  de  gens  à  mort.  — 
Pleust  à  Dieu,  ma  dame,  ce  luy  dist  Dagoucin,  que 
toutes  celles  qui  sont  en  ceste  compaignie  sceussent 
combien  ceste  opinion  est  faulse!  Et  je  croy  qu'elles  ne 
vouldroient  point  avoir  le  nom  d'estre  sans  mercy,  ne 
ressembler  à  ceste  incrédule,  qui  laissa  mourir  un  bon 
serviteur  par  faulte  d'une  gracieuse  response.  —  Vous 

vouldriez  donc,  dist  Parlamente,  pour  saulver  la  vie 
d'un  qui  dict  nous  aymer,  que  nous  meissions  nostre 
honneur  et  nostre  conscience  en  dangier?  —  Ce  n'est 
pas  ce  que  je  vous  dy,  respondit  Dagoucin,  car  celuy 
qui  ayme  parfaictement  craindroit  plus  de  blesser 
l'honneur  de  sa  dame,  qu'elle-mesme.  Parquoy  il  me 
semble  bien  que  une  response  honneste  et  gracieuse, 
telle  que  parfaicte  et  honneste  amitié  requiert,  ne  pour- 
rait qu'accroistre  l'honneur  et  amender  la  conscience  ; 
car  il  n'est  pas  vray  serviteur,  qui  cherche  le  contraire. 
—  Toutesfois,  dist  Ennasuitte,  si  est-ce  tousjours  la  fin 
de  voz  oraisons,  qui  commencent  par  l'honneur  et 
finissent  par  le  contraire.  Et  si  tous  ceulx  qui  sont  icy 
en  veulent  dire  la  vérité,  je  les  en  croyàleur  serment.  » 
Hircan  jura,  quant  à  luy,  qu'il  n'avoit  jamais  aymé 
femme,  hors  mise  la  sienne,  à  qui  il  ne  desirast  faire 
offenser  Dieu  bien  lourdement.  Autant  en  dist  Simon- 
tault,  et  adjousta  qu'il  avoit  souvent  souhaité  toutes 
les  femmes  meschantes,  hors  mise  la  sienne.  Geburon 
luy  dist  :  «  Yrayment,  vous  méritez  que  la  vostre  soit 
telle  que  vous  desirez  les  autres  ;  mais,  quant  à  moy, 
je  puis  bien  vous  jurer  que  j'ay  tant  aymé  une  femme, 
que  j'eusse  mieulx  aymé  mourir,  que  pour  moy  elle 
eust  faict  chose  dont  je  l'eusse  moins  estimée.  Car  mon 
amour  estoit  tant  fondée  en  ses  vertuz,  que,  pour  quel- 
que bien  que  j'en  eusse  sceu  avoir,  je  n'y  eusse  voulu 
veoir  une  tache.  »  Saffredent  se  print  à  rire,  en  luy 
disant  :  «  Je  pensois,  Geburon,  que  l'amour  de  vostre 
femme  et  le  bon  sens  que  vous  avez,  vous  eussent  mis 
hors  du  dangier  d'estre  amoureux,  mais  je  vois  bien 
que  non  ;  car  vous  usez  encores  des  termes,  dont  nous 
avons  accoustumé  de  tromper  les  plus  fines  et  d'estre 

escoutez  des  plus  saiges.  Car  qui  est  celle  qui  nous 
fermera  ses  oreilles  quand  nous  commencerons  nostre 
propos  par  l'honneur  et  par  la  vertu?  Mais.,  si  nous 
leur  monstrions  nostre  cueur  tel  qu'il  est,  il  y  en  a 
beaucoup  de  bien  venuz  entre  les  dames,  de  qui  elles 
ne  tiendroient  compte.  Mais  nous  couvrons  nostre 
diable  du  plus  bel  ange  que  nous  pouvons  trouver.  Et, 
soubz  ceste  couverture,  avant  que  d'estre  congneuz, 
recevons  beaucoup  de  bonnes  chères.  Et  peut-estre 
tirons  les  cueurs  des  dames  si  avant  que,  pensant  aller 
droict  à  la  vertu,  quand  elles  congnoissent  le  vice,  elles 
n'ont  le  moyen  ny  le  loisir  de  retirer  leurs  pieds.  — 
Vrayement,  dist  Geburon,  je  vous  pensois  autre  que 
vous  ne  dictes,  et  que  la  vertu  vous  feust  plus  plai- 
sante que  le  plaisir.  —  Comment  !  dist  Saffredent,  est- 
il  plus  grande  vertu  que  d'aymer  comme  Dieu  le  com- 
mande? Il  me  semble  que  c'est  beaucoup  mieulx  faict 
d'aymer  une  femme  comme  femme,  que  d'en  idolâtrer 
plusieurs  comme  on  tait  d'une  ymaige.  Et  quant  à  moy, 
je  tiens  ceste  oppinion  ferme,  qu'il  vault  mieulx  en 
user  que  d'en  abuser.  »  Les  dames  furent  toutes  du 
costé  de  Geburon,  et  contraignirent  Saffredent  de  se 
taire  ;  lequel  dist  :  «  Il  m'est  bien  aisé  de  n'en  plus 
parler,  car  j'en  ay  esté  si  mal  traicté,  que  je  n'y  veulx 
plus  retourner.  —  Vostre  malice,  ce  luy  dist  Longa- 
rine,  est  cause  de  vostre  mauvais  traictement;  car  qui 
est  l'honneste  femme,  qui  vous  vouldroit  pour  servi- 
teur, après  les  propos  que  nous  avez  tenuz  ?  —  Celles 
qui  ne  m'ont  point  trouvé  fascheux,  dist  Saffredent,  ne 
changeroient  pas  leur  honnesteté  à  la  vostre;  mais  n'en 
parlons  plus,  afin  que  ma  colère  ne  face  desplaisir,  ny 
à  moy,  ny  à  autre.  Regardons  à  qui  Dagoucin  donnera 

sa  voix.  »  Lequel  dist  :  «  Je  la  donne  à  Parlamente; 
car  je  pense  qu'elle  doit  sçavoir  plus  que  nul  autre,  que 
c'est  que  d'honneste  et  parfaicte  amitié,  —  Puis  que  je 
ruis  choisie,  dist  Parlamente,  pour  dire  la  tierce  his- 
toire, je  vous  en  diray  une  advenue  à  une  dame  qui  a 
esté  toujours  bien  fort  de  mes  amies  et  de  laquelle  la 
pensée  ne  me  fut  jamais  celée.  » 

Un  capitaine  de  galères,  fort  serviteur  d'une  dame,  lui  envoya 
un  dyamant  qu'elle  renvoya  à  sa  femme,  et  le  feit  si  bien 
profiter  à  la  décharge  de  la  conscience  du  capitaine,  que, 
par  son  moyen,  le  mary  et  la  femme  furent  reunis  en  bonne 
amitié. 

En  la  maison  de  madame  la  Régente,  mère  du  Roy 
François,  y  avoit  une  dame  fort  dévote,  mariée  à  un 
gentil  homme  de  pareille  volunté.  Et,  combien  que  son 
mary  fust  viel,  et  elle,  belle  et  jeune,  si  est  ce  qu'elle  le 
servoit  et  aymoit  comme  le  plus  beau  et  le  plus  jeune 
homme  du  monde.  Et,  pour  luy  oster  toute  occasion 
d'ennuy,  se  meit  à  vivre  comme  une  femme  de  l'aage 
dont  il  estoit,  fuyant  toutes  compaignies,  accoustre- 
mens,  danses  et  jeuz,  que  les  jeunes  femmes  ont  ac- 
coustumé  d'aymer;  mettant  tout  son  plaisir  et  récréa- 
tion au  service  de  Dieu.  Parquoy,  le  mary  meist  en 
elle  une  si  grande  amour  et  seureté,  qu'elle  gouvernoit 
luy  et  sa  maison,  comme  elle  vouloit.  Et  advint,  un 
jour,  que  le  gentil  homme  luy  dist  que,  dès  sa  jeunesse, 
il  avoit  eu  désir  de  faire  le  voyage  de  Jérusalem,  luy 
demandant  ce  qu'il  luy  en  sembloit.  Elle,  qui  ne  de- 
mandoit  qu'à  luy  complaire,  luy  dist  :  c  Mon  amy, 
puisque  Dieu  vous  a  privez  d'enfans  et  donné  assez  de 
biens,  je  voudrois  que  nous  en  meissions  une  partie  à 
faire  ce  sainct  voyage  ;  car,  là  ny  ailleurs  que  vous  alliez, 
je  ne  suis  pas  délibérée  de  jamais  vous  abandonner.  » 
Le  bon  homme  en  fut  si  aise,  qu'il  luy  sembloit  desjà 
estre  sur  le  mont  du  Calvaire. 

Et,  en  ceste  délibération,  vint  à  la  court  un  gentil 

homme,  qui  souvent  avoit  esté  à  la  guerre  sur  les  Turcs, 
et  pourchassoit  envers  le  Roy  de  France  une  entre- 
prise sur  une  de  leurs  villes,  dont  il  pouvoit  venir 
grand  proffict  à  la  chrestienté.  Ce  viel  gentil  homme 
luy  demanda  de  son  voyage.  Et,  après  qu'il  eut  entendu 
ce  qu'il  estoit  délibéré  de  faire,  luy  demanda  si  après 
son  voyage  il  en  vouldroit  bien  faire  un  aultre  en  Jéru- 
salem, où  sa  femme  et  luy  avoient  grand  désir  d'aller. 
Ce  capitaine  fut  fort  aise  d'oyr  ce  bon  désir  et  luy 
promit  de  l'y  mener  et  de  tenir  l'affaire  secrète.  Il  luy 
tarda  bien  qu'il  ne  trouvast  sa  bonne  femme,  pour  lui 
compter  ce  qu'il  avoit  faict;  laquelle  n' avoit  gueres 
moins  d'envie  que  le  voyage  se  parachevast,  que  son 
mary.  Et,  pour  ceste  occasion,  parloit  souvent  au  capi- 
taine, lequel,  regardant  plus  à  elle  qu'à  sa  parole,  fut 
si  fort  amoureux,  que,  souvent,  en  lui  parlant  des 
voyages  qu'il  avoit  faicts  sur  mer,  mesloit  l'embarque- 
ment de  Marseille  avec  l'Archipelle,  et,  en  voulant 
parler  d'un  navire,  parloit  d'un  cheval,  comme  celuy 
qui  estoit  ravy  et  hors  de  son  sens  ;  mais  il  la  trouva 
telle,  qu'il  ne  luy  en  osoit  faire  semblant.  Et  sa  dissi- 
mulation luy  engendra  un  tel  feu  dans  le  cueur,  que 
souvent  il  tomboit  malade,  dont  la  dicte  dame  estoit 
aussi  soingneuse  comme  de  la  croix  et  de  la  guide  de 
son  chemin;  et  l'envoyoit  visiter  si  souvent  que,  con- 
gnoissant  qu'elle  avoit  soing  de  luy,  il  guerissoit  sans 
aultre  médecine.  Mais  plusieurs  personnes,  voyans  ce 
capitaine  qui  avoit  eu  le  bruict  d'estre  plus  hardy  et 
gentil  compaignon  que  bon  chrestien,  s'émerveillèrent 
comme  ceste  dame  l'accointoit  si  fort.  Et,  voyans  qu'il 
avoit  changé  de  toutes  conditions,  qu'il  frequentoit  les 
églises,  les  sermons  et  confessions,  se   doutèrent  que 

c'estoit  pour  avoir  la  bonne  grâce  de  la  dame;  ne  se 
peurent  tenir  de  luy  en  dire  quelques  paroles.  Ce  capi- 
taine, craignant  que,  si  la  dame  en  entendoit  quelque 
chose,  cela  le  separast  de  sa  présence,  dist  à  son  mary 
et  à  elle  comme  il  estoit  prest  d'estre  despesché  du 
Roy  et  de  s'en  aller,  et  qu'il  avoit  plusieurs  choses  à 
luy  dire;  mais,  à  fin  que  son  affaire  fust  tenu  plus  se- 
cret, il  ne  vouloit  plus  parler  à  luy  et  à  sa  femme  de- 
vant les  gens,  mais  les  pria  de  l'envoyer  quérir,  quand 
ils  seroient  retirez  tous  deux.  Le  gentil  homme  trouva 
son  opinion  bonne,  et  ne  falloit  tous  les  soirs  de  se 
coucher  de  bonne  heure  et  faire  deshabiller  sa  femme. 
Et,  quand  tous  leurs  gens  estoient  retirez,  envoyoient 
quérir  le  capitaine,  et  devisoient  là  du  voyage  de  Jéru- 
salem, où  souvent  le  bon  homme  en  grande  dévotion 
s'endormoit.  Le  capitaine,  voyant  ce  gentil  homme  viel 
endormy  dedans  un  lict,  et  luy  dans  une  chaise  auprès 
de  celle  qu'il  trouvoit  la  plus  belle  et  la  plus  honneste 
du  monde,  avoit  le  cueur  si  serré  entre  craincte  de 
parler  et  désir,  que  souvent  il  perdoit  la  parole.  Mais, 
à  fin  qu'elle  ne  s'en  apperceust,  se  mettoit  à  parler  des 
saincts  lieux  de  Jérusalem,  où  estoient  les  signes  de  la 
grande  amour  que  Jésus  Christ  nous  a  portée.  Et,  en 
parlant  de  ceste  amour,  couvroit  la  sienne,  regardant 
ceste  dame  avecq  larmes  et  souspirs,  dont  elle  ne  s'ap- 
parceust  jamais.  Mais,  voyant  sa  dévote  contenance, 
l'estimoit  si  sainct  homme,  qu'elle  le  pria  de  luy  dire 
quelle  vie  il  avoit  menée,  et  comme  il  estoit  venu  à 
ceste  amour  de  Dieu.  Il  luy  declaira  comme  il  estoit 
un  pauvre  gentil  homme,  qui,  pour  parvenir  à  la  ri- 
chesse et  honneur,  avoit  oublié  sa  conscience  et  avoit 
espousé  une   femme   trop    proche   son   alliée,   pource 

qu'elle  estoit  riche,  combien  qu'elle  fust  laide  et  vielle 
et  qu'il  ne  l'aymast  point  ;  et,  après  avoir  tiré  tout  son 
argent,  s'en  estoit  allé  sur  la  marine  chercher  ses  ad- 
vantures  et  avoit  tant  faict  par  son  labeur,  qu'il  estoit 
venu  en  estât  honorable.  Mais,  depuis  qu'il  avoit  eu 
congnoissance  d'elle,  elle  estoit  cause,  par  ses  sainctes 
paroles  et  bon  exemple,  de  luy  avoir  faict  changer  sa 
vie,  et  que  du  tout  se  deliberoit,  s'il  pouvoit  retourner 
de  son  entreprinse,  de  mener  son  mary  et  elle  en  Jéru- 
salem, pour  satisfaire  en  partie  à  ses  grands  péchez  où 
il  avoit  mis  fin,  sinon  qu'encores  n'avoit  satisfaict  à  sa 
femme  à  laquelle  il  esperoit  bientost  se  reconcilier. 
Tous  ces  propos  pleurent  à  ceste  dame,  et  surtout  se 
resjouit  d'avoir  tiré  un  tel  homme  à  l'amour  et  craincte 
de  Dieu.  Et,  jusques  ad  ce  qu'il  partist  de  la  court, 
continuèrent  tous  les  soirs  ces  longs  parlemens,  sans 
que  jamais  il  osast  declairer  son  intention.  Et  luy  feit 
présent  de  quelque  crucifix  de  Nostre  Dame  de  pitié,  la 
priant  qu'en  le  voyant  elle  eust  tous  les  jours  mémoire 
de  luy. 

L'heure  de  son  partement  vint,  et,  quand  il  eut  prins 
congé  du  mary,  lequel  s'endormit,  il  vint  dire  adieu  à 
sa  dame,  à  laquelle  il  veid  les  larmes  aux  oeilz  pour 
l'honneste  amitié  qu'elle  luy  portoit,  qui  luy  rendoit 
sa  passion  si  importable,  que,  pour  ne  l'oser  déclarer, 
tomba  quasi  esvanouy,  en  luy  disant  adieu,  en  une  si 
grande  sueur  universelle,  que  non  ses  oeilz  seulement, 
mais  tout  son  corps,  jectoient  larmes.  Et,  ainsi,  sans 
parler,  se  departist,  dont  la  dame  demora  fort  estonnée; 
car  elle  n'avoit  jamais  veu  un  tel  signe  de  regret. 
Toutesfois,  point  ne  changea  son  bon  jugement  envers 
luy  et  l'accompaigna  de  prières  et  oraisons.  Au  bout 

d'un  mois,  ainsi  que  la  dame  retournoit  à  son  logis, 
trouva  un  gentil  homme  qui  luy  présenta  une  lettre 
de  par  le  capitaine,  la  priant  qu'elle  la  voulust  veoir  à 
part;  et  luy  dist  comme  il  l'avoit  veu  embarqué,  bien 
délibéré  de  faire  chose  agréable  au  Roy  et  à  l'augmen- 
tation de  la  chrestienté;  et  que,  de  luy,  il  s'en  retour- 
noit à  Marseille,  pour  donner  ordre  aux  affaires  du 
dict  capitaine.  La  dame  se  retira  à  une  fenestre  à  part, 
et  ouvrit  sa  lettre,  de  deux  feuilles  de  papier  escriptes 
de  tous  costez,  en  laquelle  y  avoit  l'epistre  qui  s'ensuict  : 

Mon  long  celer,  ma  taciturnité 

Apporté  m'a  telle  nécessité, 

Que  je  ne  puis  trouver  nul  reconfort, 

Fors  de  parler  ou  de  souffrir  la  mort 

Ce  Parler-là,  auquel  j'ay  défendu 

De  se  monstrer  à  toy,  a  attendu 

De  me  veoir  seul  et  de  mon  secours  loing; 

Et  lors  m'a  dict  qu'il  estoit  de  besoing 

De  le  laisser  aller  s'esvertuer, 

De  se  monstrer  ou  bien  de  me  tuer. 

Et  a  plus  faict,  car  il  s'est  venu  mettre 

Au  beau  milieu  de  ceste  mienne  lettre, 

Et  dist  que,  puis  que  mon  oeil  ne  peut  veoir 

Celle  qui  tient  ma  vie  en  son  pouvoir, 

Dont  le  regard  sans  plus  me  contantoit, 

Quand  son  parler  mon  oreille  escoutoit, 

Que  maintenant  par  force  il  saillira 

Devant  tes  yeulx,  où  point  ne  faillira 

De  te  monstrer  mes  plaincts  et  mes  clameurs, 

Dont  le  celer  est  cause  que  je  meurs. 

Je  l'ay  voulu  de  ce  papier  oster, 

Craingnant  que  point  ne  voulusse  escouter 

Ce  sot  Parler,  qui  se  monstre  en  absence, 

Qui  trop  estoit  craintif  en  ta  présence  ; 

Disant  :  «  Mieulx  vault  en  me  taisant  mourir, 

Que  de  vouloir  ma  vie  secourir 

Pour  ennuyer  celle  que  j'aime  tant, 

Que  de  mourir  pour  son  bien  suis  content  !  • 

D'autre  costé.  ma  mort  pourroit  porter 

Occasion  de  trop  desconforter 

Celle  pour  qui  seulement  j'ay  envie 

De  conserver  ma  santé  et  ma  vie. 

Ne  t'ay-je  pas,  o  ma  dame,  promis 

Que,  mon  voiage  à  fin  heureuse  mis, 

Tu  me  verrois  devers  toy  retourner, 

Pour  ton  mary  avec  toy  emmener 

Au  lieu  où  tant  a  de  dévotion, 

Pour  prier  Dieu  sur  le  mont  de  Syon  ? 

Si  je  me  meurs,  nul  ne  t'y  mènera, 

Trop  de  regret  ma  mort  ramènera, 

Voyant  à  riens  tourner  nostre  entreprinse, 

Qu'avecques  tant  d'affection  as  prinse. 

Je  vivray  doncq,  et  lors  t'y  meneray 

Et  en  brief  temps  à  toy  retourneray. 

La  mort  pour  moy  est  bonne,  à  mon  advis, 

Mais  seulement  pour  toy  seule  je  vis. 

Peur  .ivre  donc,  il  me  fault  alléger 

Moa  pauvre  cueur,  et  du  faiz  soulager, 

Qui  est  à  luy  et  à  moy  importable, 

De  te  monstrer  mon  amour  véritable 

Qui  est  si  grande  et  si  bonne  et  si  forte, 

Qu'il  n'y  en  eut  oneques  de  telle  sorte. 

Que  diras-tu  ?  O  Parler  trop  hardy, 

Que  diras-tu?  Je  te  laisse  aller,  dy? 

Pourras-tu  bien  luy  donner  congnoissance 

De  mon  amour?  Las  !  tu  n'as  la  puissance 

D'en  demonstrer  la  milliesme  part  : 

Diras-tu  point,  au  moins,  que  son  regard 

A  retiré  mon  cueur  de  telle  force, 

Que  mon  corps  n'est  plus  qu'une  morte  escorce, 

Si  par  le  sien  je  n'ay  vie  et  vigueur  ? 

Las!  mon  Parler  foible  et  plein  de  langueur, 

Tu  n'as  pouvoir  de  bien  au  vray  luy  peindre 

Comment  son  oeil  peut  un  bon  cueur  contraindre? 

Encores  moins  à  louer  sa  parole 

Ta  puissance  est  pauvre,  débile  et  molle, 

Si  tu  pouvois  au  moins  luy  dire  ung  mot, 

Que,  bien  souvent,  comme  muet  et  sot, 

Sa  bonne  grâce  et  vertu  me  rendoit, 

Et,  à  mon  oeil  qui  tant  la  regardoit, 

Faisoit  jeter  par  grand  amour  les  larmes, 

Et  à  ma  bouche  aussi  changer  ses  termes  ; 

Voire  et  en  lieu  dire  que  je  l'ayraois, 

Je  luy  parlois  des  signes  et  des  mois 

Et  de  l'estoille  Arctique  et  Antarctique. 

O  mon  Parler!  tu  n'as  pas  la  practique 

De  luy  compter  en  quel  estonnement 

Me  mettoit  lors  mon  amoureux  tourment, 

De  dire  aussi  mes  maulx  et  mes  douleurs? 

Il  n'y  a  pas  en  toi  tant  de  valeurs, 

De  declairer  ma  grande  et  forte  amoui, 

Tu  ne  sçaurois  me  faire  ung  si  bon  tour? 
A  tout  le  moins,  si  tu  ne  peux  le  tout 

Luy  racompter,  prens-uy  à  quelque  bout, 

Et  dy  ainsi  :  «  Crainte  de  te  desplaire 

M'a  faict  longtemps,  maulgré  mon  vouloir,  taire 

Ma  grande  amour  qui  devant  toi  mérite 

Et  devant  Dieu  et  le  ciel  estre  dicte. 

Car  ta  vertu  en  est  le  fondement, 
Qui  me  rend  doulx  mon  trop  cruel  tourment, 
Veu  que  l'on  doit  un  tel  trésor  ouvrir 
Devant  chascun  et  son  cueur  descouvrir. 
Car  qui  pourroit  un  tel  amant  reprendre 
D'avoir  osé  et  voulu  entreprendre 
D'acquérir  dame,  en  qui  la  vertu  toute 
Voire  et  l'honneur  faict  son  séjour  sans  doubtc  ? 
Mais,  au  contraire,  on  doit  bien  fort  blasmer 
Celuy  qui  voit  un  tel  bien,  sans  l'aymer. 
Or,  l'ay  je  veu  et  l'ayme  d'un  tel  cueur, 
Qu'amour  sans  plus  en  a  esté  vainqueur. 
Las!  ce  n'est  point  amour  legier  ou  fainct 
Sur  fondement  de  beauté  fol  et  painct  : 
Encores  moins  cest  amour  qui  me  lie 
Regarde  en  rien  la  villaine  follie. 
Point  n'est  fondé  en  villaine  espérance 
D'avoir  de  toy  aucune  jouissance; 
Car  rien  n'y  a  au  fond  de  mon  désir, 
Qui  contre  toy  souhaitte  nul  plaisir. 
J'aymerois  mieulx  mourir  en  ce  voyaige. 
Que  de  te  sçavoir  moins  vertueuse  ou  saige, 
Ne  que  pour  moy  fust  moindre  la  vertu 
Dont  ton  corps  est  er*  *on  cueur  revestu. 

Aimer  te  veulx  comme  la  plus  parfaictc 

Qui  oncques  fut;  parquoy,  rien  ne  souhaitte 

Qui  puisse  oster  ceste  perfection, 

La  cause  et  fin  de  mon  affection; 

Car  plus  de  moy  tu  es  saige  estimée, 

Et  plus  aussi  parfaitement  aimée. 

Je  ne  suis  pas  celui  qui  se  console 

En  son  amour  et  en  sa  dame  folle. 

Mon  amour  est  très  saige  et  raisonnable; 

Car  je  l'ay  mis  en  dame  tant  aimable, 

Qu'il  n'y  a  Dieu,  ny  ange  en  paradis, 

Qu'en  te  voyant  ne  dist  ce  que  je  dis. 

Et  si  de  toy  je  ne  puis  estre  aymé 

11  me  suffist  au  moins  d'estre  estimé 

Le  serviteur  plus  parfaict  qui  fut  oncques; 

Ce  que  croiras,  j'en  suis  très  seur,  adoncqucs 

Que  la  longueur  du  temps  te  fera  veoir 

Que  de  t'aymer  je  fais  loyal  debvoir. 

Et  si  de  toy  je  n'en  reçois  autant, 

A  tout  le  moins  de  t'aymer  suis  contant, 

En  t'asseurant  que  rien  ne  te  demande, 

Fors  seulement  que  je  te  recommande 

Le  cueur  et  corps  bruslant  pour  ton  service 

Dessus  l'autel  d'amour  pour  sacrifice. 

Croy  hardiment  que,  si  je  reviens  vif, 

Tu  reverras  ton  serviteur  naïf; 

Et,  si  je  meurs,  ton  serviteur  mourra, 

Que  jamais  dame  un  tel  n'en  trouvera. 

Ainsi,  de  toy  s'en  va  emporter  l'onde 

Le  plus  parfaict  serviteur  de  ce  monde. 

La  mer  peut  bien  ce  mien  corps  emporter, 

Mais  non  le  cueur  que  nul  ne  peut  oster 

D'avecques  toy,  où  il  faict  sa  demeure, 

Sans  plus  vouloir  à  moy  venir  une  heure. 

Si  je  pouvois  avoir,  par  juste  eschange, 

Un  peu  du  tien,  clair  et  pur  comme  un  ange, 

Je  ne  craindrois  d'emporter  la  victoire, 

Dont  ton  seul  cueur  en  gagneroit  la  gloire. 

Or  vienne  doncq  ce  qu'il  en  adviendra  ! 

J'en  ay  jecte  le  dé,  là  se  tiendra 

Ma  volunté  sans  aucun  changement. 

Et  pour  mieulx  peindre  au  tien  entendement 

Ma  loyauté,  ma  ferme  seureté, 

Ce  diamant,  pierre  de  fermeté, 

En  ton  doigt  blanc,  te  supplie  prendre  : 

Par  qui  pourras  trop  plus  qu'heureux  me  rendre: 

O  diamant,  dy  :  «  Amant  cy  m'envoye, 

Qui  entreprend  ceste  doubtcuse  voye, 

Pour  mériter,  par  ses  oeuvres  et  faicts, 

D'estre  du  rang-  des  vertueux  parfaicts  ; 

A  fin  qu'un  jour  il  puisse  avoir  sa  place 

Au  désiré  lieu  de  ta  bonne  grâce.  • 

La  dame  leut  l'epistre  tout  du  long,  et  de  tant  plus 
s'esmerveilloit  de  l'affection  du  capitaine,  que  moins 
elle  en  avoit  eu  de  soupson.  Et,  en  regardant  la  table 
du  diamant  grande  et  belle,  dont  l'anneau  estoit  es- 
maillé  de  noir,  fut  en  grande  peine  de  ce  qu'elle  en 
avoit  à  faire.  Et,  après  avoir  resvé  toute  la  nuict  sur 
ces  propos,  fut  très  aise  d'avoir  occasion  de  ne  luy  faire 
response  par  faulte  de  messaigier,  pensant  en  elle- 
mesme,  qu'avecq  les  peines  qu'il  portoit  pour  le  ser- 
vice de  son  maistre,"il  n'avoit  besoing  d'estre  fasché 
de  la  mauvaise  response  qu'elle  estoit  délibérée  de  luy 
faire,  laquelle  elle  remeit  à  son  retour.  Mais  elle  se 
trouva  fort  empeschée  du  diamant;  car  elle  n'avoit 
point  accoustumé  de  se  parer  aux  despens  d'aultres 
que  de  son  mary.  Parquoy,  elle,  qui  estoit  de  bon  en- 
tendement, pensa  de  faire  proficter  cest  anneau  à  la 
conscience  du  capitaine.  Elle  despescha  un  sien  servi- 
teur, qu'elle  envoya  à  la  damoiselle  femme  du  capitaine, 
en  feignant  que  ce  fust  une  religieuse  de  Tarascon  qui 
luy  escripvit  une  telle  lettre  : 

«  Madame,  monsieur  vostre  mary  est  passé  par  icy 
bien  peu  avant  son  embarquement,  et,  après  s'estre 
confessé  et  receu  son  Créateur  comme  bon  chrestien, 
m'a  declairé  ung  faict  au'il  avoit  sur  sa  conscience  : 

c'est  le  regret  de  ne  vous  avoir  tant  aymée  comme  il 
debvoit.  Et  me  pria  et  conjura,  à  son  partement,  de 
vous  envoyer  ceste  lettre  avec  ce  diamant,  lequel  il 
vous  prie  garder  pour  l'amour  de  luy,  vous  asseurant 
que,  si  Dieu  le  faict  retourner  en  santé,  jamais  femme 
ne  fut  mieulx  traictée  que  vous  serez  ;  et  ceste  pierre  de 
fermeté  vous  en  fera  foy  pour  luy.  Je  vous  prie  l'avoir 
pour  recommandé  en  vos  bonnes  prières,  car  aux 
miennes  il  aura  part  toute  ma  vie.  » 

Ceste  lettre,  parfaicte  et  signée  au  nom  d'une  reli- 
gieuse, fut  envoyée  par  la  dame  à  la  femme  du  capi- 
taine. Et,  quand  la  bonne  vielle  veid  la  lettre  et  l'an- 
neau, il  ne  fault  demander  combien  elle  pleura  de  joye 
et  de  regret  d'estre  aymée  et  estimée  de  son  bon  mary, 
de  la  vue  duquel  elle  se  voyoit  estre  privée.  Et,  en  bai- 
sant l'anneau  plus  de  mille  fois,  l'arrousoit  de  ses 
larmes  bénissant  Dieu  qui,  sur  la  fin  de  ses  jours,  luy 
avoit  redonné  l'amitié  de  son  mary,  laquelle  elle  avoit 
tenue  longtemps  pour  perdue;  et,  remerciant  la  reli- 
gieuse qui  estoit  cause  de  tant  de  bien,  à  laquelle  feit 
la  meilleure  response  qu'elle  peut,  que  le  messaigier 
rapporta  en  bonne  diligence  à  sa  maistresse,  qui  ne  la 
leut,  ny  n'entendit  ce  que  lui  dist  son  serviteur,  sans 
en  rire  bien  fort.  El  se  contenta  d'estre  deffaicte  de  son 
diamant  par  si  profitable  moyen,  que  de  reunir  le 
mary  et  la  femme  en  bonne  amitié,  dont  luy  sembla 
avoir  gaigné  ung  royaulme. 

Ung  peu  de  temps  après,  vindrent  nouvelles  de  la 
deffaicte  et  mort  du  pauvre  capitaine,  et  comme  il  fut 
abandonné  de  ceulx  qui  le  dévoient  secourir,  et  son 
entreprinse  révélée  par  les  Rhodiens,  qui  la  debvoient 
tenir  secrette;  en  telle  sorte  que  luy  avecq  tous  ceulx 

qji  descendirent  en  terre,  qui  estoient  en  nombre  de 
quatre  vingts,  furent  tous  tuez  :  entre  lesquels  estoit 
un  gentil  homme,  nommé  Jehan  et  un  Turc  tenu  sur 
les  fons  par  la  dicte  dame,  lesquels  deux  elle  avoit  don- 
nez au  capitaine,  pour  faire  le  voyage  avecq  luy.  Dont 
l'un  mourut  auprès  de  luy,  et  le  Turc,  avec  quinze 
coups  de  flèches,  se  saulva  à  nouer  jusques  dedans  les 
vaisseaulx  françois.  Et  par  luy  seul  fut  entendue  la 
vérité  de  toute  ceste  affaire;  car  ung  gentil  homme, 
que  le  pauvre  capitaine  avait  prins  pour  amy  et  corn- 
paignon,  et  l'avoit  advancé  envers  le  Roy  et  les  plus 
grands  de  France,  si  tost  qu'il  veid  mettre  pied  à  terre 
au  dict  capitaine,  retira  bien  avant  en  la  mer  ses  vais- 
seaulx. Et,  quand  le  capitaine  veid  son  entreprinse 
descouverte  et  plus  de  quatre  mil  Turcs,  se  voulut  re- 
tirer comme  il  debvoit.  Mais  le  gentil  homme,  en  qui 
il  avoit  eu  si  grande  fiance,  voyant  que  par  sa  mort  la 
charge  luy  demouroit  seule  de  ceste  grande  armée  et 
le  profict,  meit  en  avant  à  tous  les  gentils  hommes, 
qu'il  ne  falloit  pas  hazarder  les  vaisseaulx  du  Roy,  ne 
tant  de  gens  de  bien  qui  estoient  dedans,  pour  saulver 
cent  personnes  seulement;  et  ceulx  qui  n'avoient  pas 
trop  de  hardiesse  furent  de  son  opinion.  Et,  voyant  le 
dict  capitaine  que  plus  il  les  appelloit  et  plus  ils  s'es- 
longnoient  de  son  secours,  se  retourna  devant  les  Turcs, 
estant  au  sablon  jusques  au  genoil,  où  il  feit  tant  de 
faicts  d'armes  et  de  vaillances,  qu'il  sembloit  que  luy 
seul  deust  deffaire  tous  ses  ennemis,  dont  son  traistre 
compaignon  avait  plus  de  paour  que  désir  de  sa  vic- 
toire. A  la  fin,  quelques  armes  qu'il  sceut  faire,  receut 
tant  de  coups  de  flèches  de  ceulx  qui  ne  pouvoient  ap- 
procher de  luy,  que   de  la  portée  de  leurs  arcs,  qu'il 

commencea  à  perdre  tout  son  sang.  Et  lors  les  Turcs, 
vovans  la  foiblesse  de  ces  vrais  chrestiens,  les  vindrent 
charger  à  grands  coups  de  cymeterre;  lesquels,  tant 
que  Dieu  leur  donna  force  et  vie,  se  deffendirent  jus- 
ques  au  bout.  Le  capitaine  appella  ce  gentil  homme, 
nommé  Jehan,  que  sa  dame  luy  avoit  donné,  et  le 
Turc  aussi,  et,  en  mettant  la  poincte  de  son  espée  en 
terre,  tombant  à  genoux  auprès,  baisa  et  embrassa  la 
Croix,  disant  :  «  Seigneur,  prens  l'ame  en  tes  mains, 
de  celui  qui  n'a  espargné  sa  vie  pour  exalter  ton  nom!  » 
Le  gentil  homme  nommé  Jehan  voyant  qu'avec  ses 
parolles  la  vie  luy  deffailloit,  embrassa,  luy,  la  croix 
de  l'espée  qu'il  tenoit,  pour  le  cuyder  secourir;  mais 
un  Turc,  par  derrière,  luy  coupa  les  deux  cuisses,  et, 
en  criant  tout  haut  :  «  Allons,  capitaine,  allons  en  pa- 
radis veoir  Geluy  pour  qui  nous  mourons  !  »  fut  com- 
paignon  à  la  mort,  comme  il  avoit  esté  à  la  vie  du 
pauvre  capitaine.  Le  Turc,  voyant  qu'il  ne  pouvoit 
servir  à  l'un  ny  à  l'aultre,  estant  frappé  de  quinze 
flèches,  se  retira  vers  ses  navires,  et,  en  demandant 
y  estre  receu,  combien  qu'il  fust  seul  eschappé  des 
quatre  vingts,  fut  refusé  par  le  traistre  compaignon. 
Mais,  luy,  qui  sçavoit  fort  bien  nager,  se  jetta  dedans 
la  mer,  et  feit  tant,  qu'il  fut  receu  en  ung  petit  vais- 
seau, et,  au  bout  de  quelque  temps,  guery  de  ses  playes. 
Et,  par  ce  pauvre  estranger,  fut  la  vérité  congneu 
entièrement  à  l'honneur  du  capitaine  et  à  la  honte 
de  son  compaignon,  duquel  le  Roy  et  tous  les  gens  de 
bien,  qui  oyrent  le  bruict,  jugèrent  la  meschanceté 
si  grande  envers  Dieu  et  les  hommes,  qu'il  n'y  avoit 
mort  dont  il  ne  fut  digne.  Mais,  à  sa  venue,  donna 
tant  de  choses  faulses  à  entendre,  avecq  force  presens 

que  non  seulement  se  saulva  de  pugnition,  mais  eut 
la  charge  de  celuy  qu'il  n'estoit  digne  de  servir  de 
varlet. 

Quand  ceste  piteuse  nouvelle  vint  à  la  court,  ma- 
dame la  Régente,  qui  l'estimoit  fort,  le  regretta  mer- 
veilleusement; aussi  feit  le  Roy  et  tous  les  gens  de 
bien  qui  le  congnoissoient.  Et  celle  qu'il  aymoit  le 
mieulx,  oyant  une  si  estrange,  piteuse  et  chrestienne 
mort,  changea  la  dureté  du  propos  qu'elle  avoit  déli- 
béré luy  tenir,  en  larmes  et  lamentations;  à  quoy  son 
mary  luy  tint  compaignie,  se  voyans  frustrez  de  l'es- 
poir de  leur  voyage.  Je  ne  veulx  oblier  que  une  damoi- 
selle  qui  estoit  à  ceste  dame,  laquelle  aymoit  ce  gentil 
homme  nommé  Jehan,  plus  que  soy-mesme,  le  propre 
jour  que  les  deux  gentils  hommes  furent  tuez,  vint  dire 
à  sa  maistresse,  qu'elle  avoit  veu  en  songe  celuy  qu'elle 
aymoit  tant,  vestu  de  blanc,  lequel  luy  estoit  venu  dire 
adieu,  et  qu'il  s'en  alloit  en  paradis  avecq  son  capitaine. 
Mais,  quand  elle  sceut  que  son  songe  estoit  véritable, 
elle  feit  un  tel  dueil,  que  sa  maistresse  avoit  assez  à 
faire  à  la  consoler.  Au  bout  de  quelque  temps,  la  court 
alla  en  Normandie,  d'où  estoit  le  gentil  homme,  la 
femme  duquel  ne  faillit  à  faire  la  révérence  à  madame 
la  Régente.  Et,  pour  y  estre  présentée,  s'adressa  à  la 
dame  que  son  mary  avoit  tant  aymée.  Et,  en  attendant 
l'heure  propre  en  une  église,  commencea  à  regretter  et 
louer  son  mary,  et,  entre  aultres  choses,  luy  dist  : 
«  Helas,  ma  dame!  mon  malheur  est  le  plus  grand 
qu'il  n'advint  oneques  à  femme,  car,  à  l'heure  qu'il 
m'aymoit  plus  qu'il  n'avoit  jamais  faict,  Dieu  me  l'a 
osté.  »  Et,  en  ce  disant,  luy  monstra  l'anneau  qu'elle 
avoit  au  doigt  comme  le  signe  de  sa  parfaicte  amitié, 

qui  ne  fut  sans  grandes  larmes  :  dont  la  dame,  quelque 
regret  qu'elle  en  eust,  avoit  tant  d'envie  de  rire,  veu 
que  de  sa  tromperie  estoit  sailly  un  tel  bien,  qu'elle  ne 
la  voulut  présenter  à  madame  la  Régente,  mais  la  bailla 
à  une  aultre  et  se  retira  en  une  chapelle,  où  elle  passa 
l'envie  qu'elle  avoit  de  rire. 

«  Il  me  semble,  mes  dames,  que  celles  à  qui  on  pré- 
sente de  telles  choses,  debvroient  désirer  en  faire  œuvre, 
qui  vint  à  aussi  bonne  fin,  que  feyt  ceste  bonne  dame; 
car  elles  trouveroient  que  les  bienfaicts  sont  les  joyes 
des  biens  faisans.  Et  ne  fault  point  accuser  ceste  dame 
de  tromperie,  mais  estimer  de  son  bon  sens,  qui  con- 
vertit en  bien  ce  qui  de  soy  ne  valoit  riens.  —  Voulez- 
vous  dire,  ce  dist  Nomerfide,  qu'un  beau  diamant  de 
deux  cens  escus  ne  vault  riens?  Je  vous  asseure  que, 
s'il  fust  tumbé  entre  mes  mains,  sa  femme  ne  ses  pa- 
rents n'en  eussent  riens  veu.  Il  n'est  rien  mieulx  à  soy, 
que  ce  qui  est  donné.  Le  gentil  homme  estoit  mort, 
personne  n'en  sçavoit  rien  :  elle  se  fust  bien  passée  de 
faire  tant  plorer  ceste  pauvre  vielle.  —  En  bonne  foy, 
ce  dist  Hircan,  vous  avez  raison,  car  il  y  a  des  femmes 
qui,  pour  se  monstrer  plus  excellentes  que  les  aultres, 
font  des  œuvres  apparantes  contre  leur  naturel,  car 
nous  sçavons  bien  tous  qu'il  n'est  riens  si  avaricieux 
que  une  femme.  Toutesfois,  leur  gloire  passe  souvent 
leur  avarice,  qui  force  leurs  cueurs  à  faire  ce  qu'elles 
ne  veulent.  Et  croy  que  celle  qui  laissa  ainsi  le  diamant 
n'estoit  pas  digne  de  le  porter.  —  Hola!  hola!  ce  dist 
Oisilleje  me  doubte  bien  qui  elle  est;  parquoy,  je  vous 
prie,  ne  la  condamnez  sans  l'ouyr.  —  Ma  dame,  dist 
Hircan,  je    ne  la  condamne   point,  mais,  si  le  gentil 

homme  estoit  autant  vertueux  que  vous  dictes,  elle 
estoit  honorée  d'avoir  ung  tel  serviteur  et  de  porter  son 
anneau;  mais  peut-estre  que  ung  moins  digne  d'estre 
aymé  la  tenoit  si  bien  par  le  doigt,  que  l'anneau  n'y 
pouvoit  entrer.  —  Vrayement,  ce  dist  Ennasuitte,  elle 
le  pouvoit  bien  garder,  puisque  personne  n'en  sçavoit 
rien.  —  Comment?  ce  dist  Geburon  :  toutes  choses  à 
ceulx  qui  ayment  sont-elles  licites,  mais  que  l'on  n'en 
sache  riens? —  Par  ma  foy,  ce  dist  Safïredent,  je  ne 
vois  oncques  meffaict  pugny,  sinon  la  sottise;  car  il  n'y 
a  meurdrier,  larron,  ny  adultère,  mais  qu'il  soit  aussi 
fin  que  maulvais,  qui  soit  jamais  reprins  par  justice,  ny 
blasmé  entre  les  hommes.  Mais  souvent  la  malice  est 
si  grande,  qu'elle  les  aveugle;  de  sorte  qu'ilz  devien- 
nent sots,  et  comme  j'ay  dict.  Seulement  les  sots  sont 
punis,  et  non  les  vicieux.  —  Vous  en  direz  ce  qu'il 
vous  plaira,  ce  dist  Oisille  :  Dieu  peut  juger  le  cueur 
de  ceste  dame;  mais,  quant  à  moy,  je  treuve  le  faict 
très  honneste  et  vertueux.  Pour  n'en  débattre  plus,  je 
vous  prie,  Parlamente,  donner  vostre  voix  à  quelqu'un. 
—  Je  la  donne  très  volontiers,  ce  dist-elle,  à  Simontault  ; 
car,  après  ces  deux  tristes  nouvelles,  il  ne  fauldra  de 
nous  en  dire  une  qui  ne  nous  fera  point  plorer.  —  Je 
vous  remercie,  dist  Simontault;  en  me  donnant  vostre 
voix,  il  ne  s'en  fault  gueres  que  ne  me  nommiez  plai- 
sant, qui  est  un  nom  que  je  trouve  fort  fascheux;  et 
pour  m'en  venger,  je  vous  monstreray  qu'il  y  a  des 
femmes  qui  font  bien  semblant  d'estre  chastes  envers 
quelques  uns,  ou  pour  quelque  temps;  mais  la  fin  les 
monstre  telles  qu'elles  sont,  comme  vous  verrez  par 
une  histoire  très  véritable. 

Le  seigneur  de  Bonnivet,  pour  se  venger  de  la  cruauté  d'une 
ôamc  milanoyse,  s'accointa  d'un  gentil  homme  italian,  qu'elle 
aymoit,  sans  qu'il  en  eut  encores  rien  eu  que  bonnes  paroles 
ei  asseurance  d'être  aymé.  Et,  pour  parvenir  à  son  intention, 
luy  conseilla  si  bien,  que  sa  dame  luy  accorda  ce  que  tant  il 
avoit  pourchassé.  Dont  le  gentil  homme  avertit  Bonnivet,  qui, 
a^rès  s'estre  fait  couper  les  cheveux  et  la  barbe,  vestu  d'habil- 
lemens  semblables  à  ceux  du  gentil  homme,  s'en  ala  sur  le  my- 
nuyt  mettre  sa  vengeance  à  exécution  :  qui  fut  cause  que  la 
dame,  après  avoir  entendu  de  luy  l'invention  qu'il  avoit  trouvée 
pour  la  gaigner,  luy  promit  se  départir  de  l'amytié  de  ceux  de 
sa  nation  et  s'arrêter  à  luv. 


En  la  duché  de  Milan,  du  temps  que  le  grand- 
maistre  de  Chaumont  en  estoit  gouverneur,  y  avoit  un 
gentil  homme,  nommé  le  seigneur  de  Bonnivet,  qui 
depuis,  par  ses  mérites,  fut  amiral  de  France.  Estant  à 
Milan,  fort  aymé  du  dict  grand-maistre  et  de  tout  le 
monde  pour  les  vertuz  qui  estoient  en  luy,  se  trouvoit 
voluntiers  aux  festins  où  toutes  les  dames  se  assem- 
bloient,  desquelles  il  estoit  mieulx  voulu  que  ne  fut 
oncques  François,  tant  pour  sa  beaulté,  bonne  grâce 
et  bonne  parole,  que  pour  le  bruict  que  chascun  luy 
donnoit  d'estre  un  des  plus  adroicts  et  hardys  aux 
armes  qui  fust  point  de  son  temps.  Ung  jour,  en  mas- 
que, à  ung  carneval,  mena  dancer  une  des  plus  braves 
et  belles  dames  qui  fust  point  en  la  ville;  et,  quand 
les  hautsbois  faisoient  pause,  ne  falloit  à  luy  tenir  les 
propos  d'amour  qu'il  sçavoit  mieux  que  nul  aultre  dire. 
Mais,  elle,  qui  ne  luy  debvoit  rien  de  respondre,  luy 
voulut  soubdain  mettre  la  paille  au  devant  et  l'arrester, 

en  l'asseurant  qu'elle  n'aymoit  ni  n'aymeroit  jamais  que 
son  mary,  et  qu'il  ne  s'y  actendist  en  aucune  manière. 
Pour  ceste  response,  ne  se  tint  le  gentil  homme  refusé, 
et  la  pourchassa  vivement  jusques  à  la  my  caresme. 
Pour  toute  resolution,  il  la  trouva  ferme  en  propos  de 
n'aymer  ne  luy  ne  aultre  :  ce  qu'il  Ee  peut  croire,  veu 
la  mauvaise  grâce  que  son  mary  avoit  et  la  grande 
beaulté  d'elle.  Il  se  délibéra,  puisqu'elle  usoit  de  dissi- 
mulation, d'user  aussi  de  tromperie;  et  dès  l'heure, 
laissa  la  poursuitte  qu'il  luy  faisoit,  et  s'enquist  si  bien 
de  sa  vie,  qu'il  trouva  qu'elle  aymoit  un  gentil  homme 
italien,  bien  saige  et  honneste. 

Le  dict  seigneur  de  Bonnivet  accointa  peu  à  peu  ce 
gentil  homme,  par  telle  doulceur  et  finesse,  qu'il  ne 
s'apparceut  de  l'occasion,  mais  l'ayma  si  parfaictement, 
qu'après  sa  dame  c'estoit  la  créature  du  monde  qu'il 
aymoit  le  plus.  Le  seigneur  de  Bonnivet,  pour  luy  ar- 
racher son  secret  du  cueur,  faingnit  de  luy  dire  le  sien, 
et  qu'il  aymoit  une  dame  où  jamais  n'avoit  pensé,  le 
priant  le  tenir  secret,  et  qu'ils  n'eussent  tous  deux  que 
ung  cueur  et  une  pensée.  Le  pauvre  gentil  homme, 
pour  luy  monstrer  l'amour  réciproque,  luy  va  declairer 
tout  du  long  celle  qu'il  portoit  à  la  dame,  dont  Bonnivet 
se  vouloit  venger;  et,  une  fois  le  jour,  s'assembloient 
en  quelque  lieu  tous  deux,  pour  rendre  compte  des 
bonnes  fortunes  advenues  le  long  de  la  journée;  ce  que 
l'un  faisoit  en  mensonge,  et  l'autre  en  vérité.  Et  con- 
fessa le  gentil  homme  avoir  aymé  trois  ans  ceste  dame, 
sans  en  avoir  riens  eu,  sinon  bonnes  paroles  et  asseu- 
rance  d'estre  aymé.  Le  dict  de  Bonnivet  luy  conseilla 
tous  les  moyens  qu'il  luy  fut  possible  pour  parvenir  à 
son  intention;  dont  il  se  trouva  si  bien,  que,  en  peu  de 

jours,  elle  luy  accorda  tout  ce  qu'il  demandoit;  il  ne 
restoit  que  de  trouver  le  moyen  :  ce  que  bien  tost,  par 
le  conseil  du  seigneur  de  Bonnivet,  fut  trouvé.  Et,  ung 
jour,  avant  souper,  luy  dist  le  gentil  homme  :  «  Mon- 
sieur, je  suis  plus  tenu  à  vous  qu'à  tous  les  hommes 
du  monde,  car,  par  vostre  bon  conseil,  j'espère  avoir 
ceste  nuict  ce  que  tant  d'années  j'ay  désiré.  —  Je  te 
prie,  mon  amy,  ce  luy  dist  Bonnivet,  compte-moy  la 
sorte  de  ton  entreprinse,  pour  veoir  s'il  y  a  tromperie 
ou  hazard,  pour  te  y  servir  de  bon  amy.  »  Le  gentil 
homme  luy  va  compter  comme  elle  avoit  moyenne  de 
faire  laisser  la  grande  porte  de  la  maison  ouverte,  soubz 
coulleur  de  quelque  maladie  qu'avoit  un  de  ses  frères, 
pour  laquelle  à  toute  heure  falloit  envoyer  à  la  ville 
quérir  ses  nécessitez;  et  qu'il  pourroit  entrer  seurement 
dedans  la  court,  mais  qu'il  se  gardast  de  monter  par 
l'escallier,  et  qu'il  passast  par  ung  petit  degré  qui  es- 
toit  à  main  droicte,  et  entrast  en  la  première  gallerie 
qu'il  trouveroit,  où  toutes  les  portes  des  chambres  de 
son  beau  père  et  de  ses  beaulx  frères  se  rendoient  ;  et 
qu'il  chosist  bien  la  troisiesme  plus  près  du  dict  degré, 
et,  si  en  la  poussant  doulcement,  il  la  trouvoit  fermée, 
qu'il  s'en  allast,  estant  asseuré  que  son  mary  estoit 
revenu,  lequel  toutesfois  ne  devoit  revenir  de  deux 
jours;  et  que,  s'il  la  trouvoit  ouverte,  il  entrast  douce- 
ment, et  qu'il  la  refermast  hardiment  au  coureil,  sa- 
chant qu'il  n'y  avoit  qu'elle  seule  en  la  chambre,  et  que 
surtout  il  n'oubliast  à  faire  faire  des  soulliers  de  feutre, 
de  paour  de  faire  bruict;  et  qu'il  se  gardast  bien  de 
venir  plus  tost  que  deux  heures  après  minuict  ne  furent 
passées,  pource  que  ses  beaulx  frères,  qui  aymoient 
fort  le  jeu,  ne  s'alloient  jamais  coucher,  qu'il  ne  fust 

plus  d'une  heure.  Le  dict  de  Bonnivet  luy  respondit  : 
«  Va,  mon  amy,  Dieu  te  conduise;  je  le  prie  qu'il  te 
garde  d'inconvénient  :  si  ma  compaignie  y  sert  de  quel- 
que chose,  je  n'espargneray  rien  qui  soit  en  ma  puis- 
sance. »  Le  gentil  homme  le  mercia  bien  fort,  et  luy 
dist  qu'en  ceste  affaire  il  ne  pouvoit  estre  trop  seul;  et 
s'en  alla  pour  y  donner  ordre. 

Le  seigneur  de  Bonnivet  ne  dormit  pas  de  son  costé; 
et,  voyant  qu'il  estoit  heure  de  se  venger  de  sa  cruelle 
dame,  se  retira  de  bonne  heure  en  son  logis,  et  se  feit 
coupper  la  barbe  de  la  longueur  et  largeur  que  l'avoit  le 
gentil  homme;  aussi,  se  feit  coupper  les  cheveux,  à  fin 
qu'à  le  toucher  on  ne  peust  congnoistre  leur  différence. 
Il  n'oblia  pas  les  escarpins  de  feutre  et  le  demorant 
des  habillemens  semblables  au  gentil  homme.  Et, 
pource  qu'il  estoit  fort  aymé  du  beau-pere  de  ceste 
femme,  ne  craignit  d'y  aller  de  bonne  heure,  pensant 
que  s'il  estoit  apperceu  il  iroit  tout  droict  à  la  chambre 
du  bon  homme  avec  lequel  il  avoit  quelque  affaire.  Et, 
sur  l'heure  de  minuict,  entra  en  la  maison  de  ceste 
dame,  où  il  trouva  assez  d'allans  et  de  venans;  mais, 
parmy  eulx,  passa  sans  estre  congneu  et  arriva  en  la 
gallerie.  Et,  touchant  les  deux  premières  portes,  les 
trouva  fermées,  et  la  troisiesme  non,  laquelle  douce- 
ment il  poussa.  Et,  entré  qu'il  fut  en  la  chambre  de  la 
dame,  la  referma  au  coureil,  et  veid  toute  ceste  cham- 
bre tendue  de  linge  blanc,  le  pavement  et  le  dessus  de 
mesmes,  et  un  lict,  de  toille  fort  déliée,  tant  bien  ouyré 
de  blanc  qu'il  n'estoit  possible  de  plus;  et  la  dame 
seule  dedans  avecq  son  scofion  et  la  chemise  toute  cou- 
verte de  perles  et  de  pierreries;  ce  qu'il  veid  par  ung 
coin  du  rideau,  avant  que  d'estre  apperceu  d'elle;   car 

il  y  avoit  un  grand  flambeau  de  cire  blanche,  qui  ren- 
dait la  chambre  claire  comme  le  jour.  Et,  de  paour 
d'estre  congneu  d'elle,  alla  premièrement  tuer  le  flam- 
beau, puis  se  despouilla,  et  s'alla  coucher  auprès  d'elle. 
Elle,  qui  cuydoit  que  ce  fust  celuy  qui  si  longuement 
l'avoyt  aymée,  luy  feit  la  meilleure  chère  qui  luy  fut 
possible.  Mais,  luy,  qui  sçavoit  bien  que  c'estoit  au  nom 
d'un  aultre,  se  garda  de  luy  dire  un  seul  mot,  et  ne 
pensa  qu'à  mettre  sa  vengeance  à  exécution  :  c'est  de 
luy  oster  son  honneur  et  sa  chasteté,  sans  luy  en  sça- 
voir  gré  ni  grâce.  Mais,  contre  sa  volunté  et  délibéra- 
tion, la  dame  se  tenoit  si  contente  de  ceste  vengeance, 
qu'elle  l'estimoit  recompensé  de  tous  ses  labeurs  jus- 
ques  à  ce  que  une  heure  après  minuict  sonna  qu'il 
estoit  temps  de  dire  adieu.  Et,  à  l'heure,  le  plus  bas 
qu'il  luy  fut  possible,  luy  demanda  si  elle  estoit  aussi 
contente  de  luy  que  luy  d'elle.  Elle,  qui  cuydoit  que  ce 
fust  son  amy,  luy  dist  que  non  seullement  elle  estoit 
contente,  mais  esmerveillée  de  la  grandeur  de  son 
amour,  qui  l'avoit  gardé  une  heure  sans  luy  pouvoir 
respondre.  A  l'heure,  il  se  print  à  rire  bien  fort,  luy 
disant  :  «  Or  sus,  ma  dame,  me  refuserez-vous  une 
aultre  fois,  comme  vous  avez  accoustumé  de  faire  jus- 
ques  icy  ?  »  Elle,  qui  le  congneut  à  la  parole  et  au  ris, 
fut  si  désespérée  d'ennuy,  de  honte,  qu'elle  l'appella 
plus  de  mille  fois  meschant,  traistre  et  trompeur,  se 
voulant  jetter  du  lict  à  bas  pour  chercher  un  Cousteau, 
afin  de  se  tuer,  veu  qu'elle  estoit  si  malheureuse  qu'elle 
avoit  perdu  son  honneur  pour  un  homme  qu'elle  n'ay- 
moit  point  et  qui,  pour  se  venger  d'elle,  pourroit  divul- 
guer ceste  affaire  par  tout  le  monde.  Mais  il  la  retint 
entre  ses  bras,  et,  par  bonnes  et  doulces  paroles,  l'as- 

seura  de  l'aymer  plus  que  celuy  qui  l'aymoit  et  de  celer 
ce  qui  tou choit  son  honneur,  si  bien  qu'elle  n'en 
auroit  jamais  blasme.  Ce  que  la  pauvre  sotte  creut;  et, 
entendant  de  luy  l'invention  qu'il  avoit  trouvée  et  la 
peine  qu'il  avoit  prinse  pour  la  gaingner,  luy  jura 
qu'elle  l'aymeroit  mieulx  que  l'aultre,  qui  n'avoit  sceu 
celer  son  secret;  et  qu'elle  congnoissoit  bien  le  con- 
traire du  faulx  bruict  que  l'on  donnoit  aux  François; 
car  ilz  estoient  plus  saiges,  perseverans  et  secrets  que 
les  Italiens.  Parquoy,  doresnavant  elle  se  departoit  de 
l'opinion  de  ceulx  de  sa  nation,  pour  se  arrester  à  luy. 
Mais  elle  le  pria  bien  fort  que  pour  quelque  temps  il 
ne  se  trouvast  en  lieu  ne  festin  où  elle  fust,  sinon  en 
masque;  car  elle  sçavoit  bien  qu'elle  auroit  si  grande 
honte,  que  sa  contenance  la  declaireroit  à  tout  le  monde. 
Il  luy  en  feit  promesse,  et  aussi  la  pria  que,  quand 
son  amy  viendrait  à  deux  heures,  elle  luy  feit  bonne 
chère,  et  puis  peu  à  peu  elle  s'en  pourroit  deffaire. 
Dont  elle  feit  si  grande  difficulté,  que,  sans  l'amour  qu'elle 
luy  portoit,  pour  rien  ne  l'eust  accordé.  Toutesfois,  en 
luy  disant  adieu,  la  rendit  si  satisfaicte  qu'elle  eust  bien 
voulu  qu'il  y  fust  demouré  plus  longuement. 

Après  qu'il  fut  levé  et  qu'il  eut  reprins  ses  habille- 
mens,  saillit  hors  de  la  chambre,  et  laissa  la  porte  en- 
tr'ouverte  comme  il  l'avoit  trouvée.  Et,  pour  ce  qu'il 
estoit  près  de  deux  heures,  et  qu'il  avoit  paour  de 
trouver  le  gentil  homme  en  son  chemin,  se  retira  au 
hault  du  degré,  où  bientost  après  il  le  veid  passer  et  entrer 
en  ia  chambre  de  sa  dame.  Et,  luy,  s'en  alla  en  son 
logis,  pour  reposer  son  travail;  ce  qu'il  feit  de  sorte  que 
neuf  heures  du  matin  le  trouvèrent  au  lict:  où,  à  son 
lever,  arriva  le  gentil  homme,  qui  ne  faillit  à  luy  compter 

sa  fortune,  non  si  bonne  comme  il  l'avoit  espérée,  car  il 
dist  que,  quand  il  entra  en  la  chambre  de  sa  dame,  il  la 
trouva  levée  en  son  manteau  de  nuict,  avecques  une  bien 
grosse  fiebvre,  le  pouls  fort  esmeu,  le  visaige  en  feu  et 
la  sueur  qui  commençoit  à  luy  prendre,  de  sorte  qu'elle 
le  pria  s'en  retourner  incontinant;  car,  de  paour  d'in- 
convénient, n'avoit  osé  appeler  ses  femmes,  dont  elle 
estoit  si  mal,  qu'elle  avoit  plus  besoin  dépensera  la  mort 
qu'à  l'amour,  et  d'oyr  parler  de  Dieu  que  de  Cupido; 
estant  marrye  du  hazard  où  il  s'estoit  mis  pour  elle, 
veu  qu'elle  n'avoit  puissance  en  ce  monde  de  luy  rendre 
ce  qu'elle  esperoit  faire  en  l'autre  bientost.  Dont  il  fust 
si  estonné  et  marry,  que  son  feu  et  sa  joye  s'estoient 
convertis  en  glace  et  en  tristesse,  et  s'en  estoit  inconti- 
nent départ}'.  Et,  au  matin,  au  poinct  du  jour,  avoit 
envoyé  sçavoir  de  ses  nouvelles,  et  que  pour  vray  elle 
estoit  très  mal.  Et,  en  racomptant  ses  douleurs,  ploroit 
si  très  fort,  qu'il  sembloit  que  l'ame  s'en  deust  aller 
par  ses  larmes.  Bonnivet,  qui  avoit  tant  envie  de  rire 
que  l'autre  de  plorer,  le  consola  le  mieulx  qu'il  luy  fut 
possible,  luy  disant  que  les  amours  de  longue  durée 
ont  tousjours  un  commencement  difficile,  et  qu'amour 
luy  faisoit  ce  retardement  pour  luy  faire  trouver  la 
jouissance  meilleure;  et,  en  ces  propos,  se  départirent. 
La  dame  garda  quelques  jours  le  lict;  et,  en  recouvrant 
sa  santé,  donna  congié  à  son  premier  serviteur,  le  fon- 
dant sur  la  craincte  qu'elle  avoit  eu  de  la  mort  et  le 
remords  de  sa  conscience,  et  s'arresta  au  seigneur  Bon- 
nivet, dont  l'amitié  dura,  selon  la  coustume,  comme  la 
beauté  des  fleurs  des  champs. 

«  Il  me  semble,  mes  dames,  que  les  finesses  du  gen- 

til  homme  valent  bien  l'hypocrisie  de  cette  dame,  qui, 
après  avoir  tant  contrefaict  la  femme  de  bien,  se  de- 
claira  si  folle.  —  Vous  direz  ce  qu'il  vous  plaira  des 
femmes,  dist  Ennasuitte,  mais  ce  gentil  homme  feit  un 
tour  meschant.  Est-il  dict  que  si  une  dame  en  aymoit 
un,  l'aultre  la  doive  avoir  par  finesse  ?  —  Croyez,  ce 
dist  Geburon,  que  telles  marchandises  ne  se  peuvent 
mettre  en  vente,  qu'elles  ne  soient  emportées  par  les 
plus  offrans  et  derniers  enchérisseurs.  Ne  pensez  pas 
que  ceulx  qui  poursuivent  les  dames  prennent  tant  de 
peine  pour  l'amour  d'elles;  car  c'est  seulement  pour 
l'amour  d'eulx  et  de  leur  plaisir.  —  Par  ma  foy,  ce  dist 
Longarine,  je  vous  croy;  car,  pour  vous  en  dire  la  vé- 
rité, tous  les  serviteurs  que  j'ay  jamais  eu,  m'ont  tous- 
jours  commencé  leurs  propos  par  moy,  monstrans  dé- 
sirer ma  vie,  mon  bien,  mon  honneur;  mais  la  fin  en 
a  esté  pour  eulx.  desirans  leur  plaisir  et  leur  gloire. 
Parquoy,  le  meilleur  est  de  leur  donner  congié  dès  la 
première  partie  de  leur  sermon;  car,  quand  on  vient 
à  la  seconde,  on  n'a  pas  tant  d'honneur  à  les  refuser, 
veu  que  le  vice  de  soy,  quand  il  est  congneu,  est  refu- 
sable.  —  Il  fauldroit  doncques,  ce  dist  Ennasuitte,  que, 
dès  que  ung  homme  ouvre  la  bouche,  on  le  refusast 
sans  sçavoir  qu'il  veult  dire?  »  Parlamente  luy  respon- 
dit  :  «  Ma  compaigne  ne  l'entend  pas  ainsi;  car  on  sçait 
bien  que  au  commencement  une  femme  ne  doibt  ja- 
mais faire  semblant  d'entendre  où  l'homme  veult  venir, 
ny  encores,  quand  il  le  declaire,  de  le  pouvoir  croire; 
mais,  quand  il  vient  à  en  jurer  bien  fort,  il  me  semble 
qu'il  est  plus  honneste  aux  dames  de  le  laisser  en  ce 
beau  chemin,  que  d'aller  jusques  à  la  vallée.  —  Voire 
mais,  ce  dist  Nomerfide,  devons-nous   croire  par  là, 


174  DEUXIESME   JOURNÉE. 

qu'ils  nous  aiment  par  mal?  Est-ce  pas  péché  de  juger 
son  prochain  ?  —  Vous  en  croirez  ce  qu'il  vous  plaira, 
dist  Oisille  ;  mais  il  fault  tant  craindre  qu'il  soit  vray, 
que,  dès  que  vous  en  appercevez  quelque  estincelle, 
vous  devez  fuir  ce  feu,  qui  a  plus  tost  bruslé  un  cueur, 
qu'il  ne  s'en  est  apparceu.  —  Vrayement,  ce  dist  Hir- 
can,  voz  lois  sont  trop  dures.  Et  si  les  femmes  vou- 
loient,  selon  vostre  advis,  estre  si  rigoureuses,  aux- 
quelles la  doulceur  est  tant  séante,  nous  changerions 
aussy  nos  doulces.  supplications  en  finesses  et  forces.— 
Le  mieux  que  je  y  voye,  dist  Simontault,  c'est  que  cha- 
cun suive  son  naturel.  Qui  aime  ou  qui  n'aime  point  le 
monstre  sans  dissimulation!  —  Pleust  à  Dieu,  ce  disl 
Saffredent,  que  ceste  ioy  apportast  autant  d'honneui 
qu'elle  feroit  déplaisir  !  »  Mais  Dagoucin  nesesceuttenii 
de  dire  :  «  Ceulx  qui  aymeroient  mieulx  mourir,  que 
leur  volonté  fust  congneue,  ne  se  pourroient  accorder  à 
vostre  ordonnance?  —  Mourir!  ce  dist  Hircan;  encoi 
est-il  à  naistre  le  bon  chevalier  qui  pour  telle  chose  pu- 
blique vouldroit  mourir.  Mais  laissons  ces  propos  d'im- 
possibilité, et  regardons  à  qui  Simontault  donnera  sa 
voix.  —  Je  la  donne,  dist  Simontault,  à  Longarine,  car 
je  la  regardois  tantost,  qu'elle  parloit  toute  seule;  je 
pense  qu'elle  recordoit  quelque  bon  rôle,  et  si  n'a  point 
accoustumé  de  celer  la  vérité  soit  contre  homme  ou 
contre  femme.  —  Puis  que  vous  m'estimez  si  véritable, 
repondist  Longarine,  je  vous  racompteray  une  histoire, 
que,  nonobstant  qu'elle  ne  soit  tant  à  la  louange  des 
femmes  que  je  vouldrois,  si  verrez-vous  qu'il  y  en  a 
ayans  aussi  bon  cueur,  aussi  bon  esprit,  et  aussi  pleines 
de  finesse  que  les  hommes.  Si  mon  compte  est  un  peu 
long,  vous  aurez  patience.  » 

Par  la  faveur  du  Roy  Françoys,  un  simple  gentil  homme  de  sa 
court  espousa  une  femme  fort  riche,  de  laquelle  toutesfois, 
tar.t  pour  sa  grande  jeunesse  que  pour  ce  qu'il  avoit  son  cueur 
ailleurs,  il  teint  si  peu  de  conte,  que,  elle,  meue  de  dépit  et 
vaincue  de  desespoir,  après  avoir  serché  tous  moyens  de  luy 
complaire,  avisa  de  se  reconforter  autre  part  des  ennuys  qu'elle 
endurcit  avec  son  marv. 


En  la  court  du  Roy  François  premier,  y  avoit  ung 
gentil  homme,  duquel  je  congnois  si  bien  le  nom  que 
je  ne  le  veulx  point  nommer.  Il  estoit  pauvre,  n'ayant 
point  cinq  cens  livres  de  rente,  mais  il  estoit  tant  aymé 
du  Roy  pour  les  vertus  dont  il  estoit  plein,  qu'il  vint 
à  espouser  une  femme  si  riche,  qu'un  grand  seigneur 
s'en  fust  bien  contenté.  Et,  pour  ce  qu'elle  estoit  en- 
cores  bien  jeune,  pria  une  des  plus  grandes  dames  de 
la  court  de  la  vouloir  tenir  avecq  elle;  ce  qu'elle  feit 
très  voluntiers.  Or,  estoit  ce  gentil  homme  tant  hon- 
neste,  beau  et  plein  de  toute  grâce,  que  toutes  les  da- 
mes de  la  court  en  faisoient  bien  grand  cas.  Et,  entre 
aultres,  une  que  le  Roy  aymoit,  qui  n'estoit  si  jeune 
ne  si  belle  que  la  sienne.  Et,  pour  la  grande  amour 
qu'il  luy  portoit,  tenoit  si  peu  de  compte  de  sa  femme, 
que  à  peine  en  ung  an  couchoit-il  une  nuict  avec  elle. 
Et  ce  qui  plus  luy  estoit  importable,  c'est  que  jamais  il 
ne  parloit  à  elle,  ne  luy  faisoit  signe  d'amitié.  Et,  com- 
bien qu'il  jouist  de  son  bien,  il  luy  en  faisoit  si  petite 
part,  qu'elle  n'estoit  pas  habillée  comme  il  luy  apparte- 
noit,  ne  comme  elle  desiroit.  Dont  la  dame  avecq  qui 
elle  estoit,  reprenoit  souvent  le  gentil  homme,  en  luy 

disant  :  «  Vostre  femme  est  belle,  riche  et  de  bonne 
maison,  et  vous  ne  tenez  non  plus  compte  d'elle,  que 
si  elle  estoit  tout  le  contraire  ;  ce  que  son  enfance  et 
jeunesse  a  supporté  jusques  icy;  mais  j'ay  paour,  quand 
elle  se  verra  grande  et  belle,  que  son  mirouer  et  quel- 
cun  qui  ne  vous  aymera  pas,  lui  remonstre  sa  beaulté 
si  peu  de  vous  prisée,  et  que,  par  despit,  elle  face  ce 
que,  estant  de  vous  bien  traictée,  n'oseroit  jamais  pen- 
ser. »  Le  gentil  homme,  qui  avoit  son  cueur  ailleurs, 
se  mocqua  très  bien  d'elle  et  ne  laissa,  pour  ses  ensei- 
gnemens,  à  continuer  la  vie  qu'il  menoit.  Mais,  deux 
ou  trois  ans  passez,  sa  femme  commença  à  devenir  une 
des  plus  belles  femmes  qui  fust  point  en  France,  tant 
qu'elle  eut  le  bruict  de  n'avoir  à  la  court  sa  pareille.  Et 
plus  elle  se  sentoit  digne  d'estre  aymée,  plus  s'ennuya 
de  veoir  que  son  mary  n'en  tenoit  compte  :  tellement, 
qu'elle  en  print  ung  si  grand  desplaisir,  que,  sans  la 
consolation  de  sa  maistresse,  elle  estoit  quasi  au  deses- 
poir. Et,  après  avoir  cherché  tous  les  moyens  de  com- 
plaire à  son  mary  qu'elle  pouvoit,  pensa  en  elle-même 
qu'il  estoit  impossible  qu'il  l'aymast,  veu  la  grande 
amour  qu'elle  luy  portoit,  sinon  qu'il  eust  quelque  autre 
fantaisie  en  son  entendement;  ce  qu'elle  chercha  si  subti- 
lement, qu'elle  trouva  la  vérité,  et  qu'il  estoit  toutes  les 
nuicts  si  empesché  ailleurs,  qu'il  oublioit  sa  femme  et 
sa  conscience. 

Et,  après  qu'elle  fut  certaine  de  la  vie  qu'il  menoit, 
print  une  telle  melencolie,  qu'elle  ne  se  vouloit  plus 
habiller  que  de  noir,  ne  se  trouver  en  lieu  où  l'on  feist 
bonne  chère.  Dont  sa  maistresse,  qui  s'en  apperceut, 
feit  tout  ce  qui  luy  fust  possible  pour  la  retirer  de  ceste 
oppinion,  mais  elle  ne  peut.  Et,  combien  que  son  mary 

en  fust  assez  adverty,  il  fut  plus  prest  à  s'en  mocquer, 
que  de  y  donner  remède.  Vous  sçavez,  mes  dames,  que 
ainsi  que  extrême  joye  est  occupée  par  pleurs,  aussi 
extrême  ennuy  prend  fin  par  quelque  joye?  Parquoy, 
ung  jour,  advint  que  ung  grand  seigneur,  parent  proche 
de  la  maistresse  de  ceste  dame  et  qui  souvent  la  fré- 
quentait, entendant  l'estrange  façon  dont  le  mary  la 
traictoit,  en  eut  tant  de  pitié  qu'il  se  voulut  essayer  à 
la  consoler;  et,  en  parlant  avecq  elle,  la  trouva  si  belle, 
si  saige  et  si  vertueuse,  qu'il  désira  beaucoup  d'estre 
en  sa  bonne  grâce,  que  de  luy  parler  de  son  mary,  si- 
non pour  luy  monstrer  le  peu  d'occasion  qu'elle  avoit 
de  l'aymer. 

Ceste  dame,  se  voyant  délaissée  de  celuy  qui  la  deb- 
voit  aymer,  et  d'autre  costé  aymée  et  requise  d'un  si 
beau  prince,  se  tint  bien  heureuse  d'estre  en  sa  bonne 
grâce.  Et,  combien  qu'elle  eust  tousjours  désir  de  con- 
server son  honneur,  si  prenoit-elle  grand  plaisir  de 
parler  à  luy  et  de  se  veoir  aymée  et  estimée  ;  chose 
dont  quasi  elle  estait  affamée.  Ceste  amitié  dura  quel- 
que temps,  jusques  à  ce  que  le  Roy  s'en  apparceut,  qui 
portoit  tant  d'amour  au  gentil  homme,  qu'il  ne  vouloit 
souffrir  que  nul  luy  feist  honte  ou  desplaisir.  Parquoy, 
il  pria  bien  fort  ce  prince  d'en  vouloir  oster  sa  fantaisie, 
et  que,  s'il  continuoit,  il  seroit  très  mal  content  de  luy. 
Ce  prince,  qui  aymoit  trop  mieulx  la  bonne  grâce  du 
Roy  que  toutes  les  dames  du  monde,  luy  promist,  pour 
l'amour  de  luy,  d'abandonner  son  entreprinse,  et  que 
dès  le  soir  il  iroit  prendre  congé  d'elle.  Ce  qu'il  feit,  si 
tost  qu'il  sceut  qu'elle  estoit  retirée  en  son  logis,  où 
logeoit  le  gentil  homme  en  une  chambre  sur  la  sienne. 
Et,  estant  au  soir  à  la  fenestre,  veid  entrer  ce  prince  en 

qui  estoit  soubs  la  sienne; 
mais  le  prince,  qui  bien  l'advisa,  ne  laissa  d'y  entrer. 
Et,  en  disant  adieu  à  celle  dont  l'amour  ne  faisoit  que 
commencer,  luy  allégua  pour  toutes  raisons  le  comman- 
dement du  Roy. 

Après  plusieurs  larmes  et  regrets  qui  durèrent  jus- 
ques  à  une  heure  après  minuict,  la  dame  luy  dit  pour 
conclusion  :  «  Je  loue  Dieu,  Monseigneur,  dont  il  luy 
plaist  que  vous  perdiez  ceste  oppinion,  puisqu'elle  est 
si  petite  et  foible,  que  vous  la  pouvez  prendre  et  lais- 
ser par  le  commandement  des  hommes.  Car,  quant  à 
moy,  je  n'ay  point  demandé  congé  ny  à  maistresse,  ny 
à  mary,  ni  à  moy-mesmes,  pour  vous  aymer;  car  Amour, 
s'aidant  de  vostre  beaulté  et  de  vostre  honnesteté,  a  eu 
telle  puissance  sur  moy,  que  je  n'ay  congneu  aultre 
Dieu  ne  aultre  Roy  que  luy.  Mais,  puis  que  vostre  cueur 
n'est  pas  si  remply  de  vray  amour,  que  craincte  n'y 
trouve  encores  place,  vous  ne  pouvez  estre  amy  parfaict, 
et  d'un  imparfaict,  je  ne  veulx  poinct  faire  amy  aymé 
parfaictement,  comme  j'avois  délibéré  faire  de  vous.  Or 
adieu,  Monseigneur,  duquel  la  craincte  ne  mérite  la 
franchise  de  mon  amitié  !  »  Ainsi  s'en  alla  pleurant  ce 
seigneur,  et,  en  se  retournant,  advisa  encores  le  mary 
estant  à  la  fenestre,  qui  l'avoit  vu  entier  et  saillir.  Par- 
quoy,  le  lendemain,  luy  compta  l'occasion  pourquoy  il 
estoit  allé  veoir  sa  femme  et  le  commandement  que 
le  Roy  luy  avoit  faict  :  dont  le  gentil  homme  en  fut  fort 
content  et  en  remercia  le  Roy.  Mais,  voyant  que  sa 
femme  tous  les  jours  embellissoit,  et  luy  devenoit  viel 
et  ;  m  tindrissoit  sa  beaulté,  commença  à  changer  de 
roole,  prenant  celuy  que  long  temps  il  avoit  faict  jouer 
à  sa  femme;  car  il  la  cherchoit  plus  que  de  coustume, 

et  prenoit  garde  sur  elle.  Mais,  de  tant  plus  elle  le 
fuyoit,  qu'elle  se  voyoit  cherchée  de  luy,  désirant  luy 
rendre  partie  des  ennuiz  qu'elle  avoit  euz  pour  estre  de 
luy  peu  aymé.  Et,  pour  ne  perdre  si  tost  le  plaisir  que 
l'amour  luy  commençoit  à  donner,  se  va  adresser  à  un 
jeune  gentil  homme,  tant  si  très  beau,  bien  parlant,  et 
de  si  bonne  grâce,  qu'il  estoit  aymé  de  toutes  les  dames 
de  la  court.  Et,  en  luy  faisant  ses  complainctes  de  la 
façon  comme  elle  avoit  esté  traictée,  l'incita  d'avoir 
pitié  d'elle,  de  sorte  que  le  gentil  homme  n'oublia  rien 
pour  essayer  à  la  reconforter.  Et,  elle,  pour  se  recom- 
penser de  la  perte  d'un  prince  qui  l'avoit  laissée,  se 
meit  à  aymer  si  fort  ce  gentil  homme,  qu'elle  oublia  son 
ennuy  passé,  et  ne  pensa,  sinon  à  finement  conduire 
son  amitié.  Ce  qu'elle  sceut  si  bien  faire,  que  jamais  sa 
maistresse  ne  s'en  apparceut,  car,  en  sa  présence,  se 
gardoit  bien  de  parler  à  luy.  Mais,  quand  elle  luy  vou- 
loit  dire  quelque  chose,  s'en  alloitveoir  quelques  dames 
qui  demouroient  à  la  court,  entre  lesquelles  y  en  avoit 
une  dont  son  mary  faingnoit  d'estre  amoureux. 

Or,  ung  soir,  après  soupper,  qu'il  faisoit  obscur,  se 
desroba  la  dicte  dame,  sans  appeller  nulle  compaignie, 
et  entra  en  la  chambre  des  dames,  où  elle  trouva  celuy 
qu'elle  aimoit  mieulx  que  elle-mesmes;  et,  en  se  asseant 
auprès  de  luy,  appuyez  sur  une  table,  parloient  en- 
semble, feignans  de  lire  en  ung  livre.  Quelqu'un  que 
le  mary  avoit  mis  au  guet,  luy  vint  rapporter  là  où  sa 
femme  estoit  allée;  mais  luy,  qui  estoit  saige,  sans  en 
faire  semblant,  s'y  en  alla  le  plus  tost  qu'il  peut.  Et, 
entrant  en  la  chambre,  veid  sa  femme  lisant  le  livre, 
qu'il  faingnit  ne  veoir  point,  mais  alla  tout  droict  parler 
aux  dames  qui  estoient  de  l'autre  costé.   Ceste  pauvre 

dame,  voyant  que  son  mary  l'avoit  trouvée  avecq  celuy 
auquel  devant  luy  elle  n'avoit  jamais  parlé,  fust  si 
transportée,  qu'elle  perdit  sa  raison,  et,  ne  pouvant 
passer  par  le  banc,  saulta  sur  la  table,  et  s'enfuit, 
comme  si  son  mary,  avecq  l'espée  nue  l'eust  poursui- 
vie ;  et  alla  trouver  sa  maistresse,  qui  se  retiroit  en  son 
logis. 

Et,  quand  elle  fut  deshabillée,  se  retira  la  dicte 
dame,  à  laquelle  une  de  ses  femmes  vint  dire  que  son 
mary  la  demandoit.  Elle  luy  respondit  franchement, 
qu'elle  n'iroit  point,  et  qu'il  estoit  si  estrange  et  aus- 
tère, qu'elle  avoit  paour  qu'il  ne  luy  feist  ung  mauvais 
tour.  A  la  fin,  de  paour  de  pis,  s'y  en  alla.  Son  mary 
ne  luy  en  dist  un  seul  mot,  sinon  quand  ils  furent 
dedans  le  lict.  Elle,  qui  ne  sçavoit  pas  si  bien  dissi- 
muler que  luy,  se  print  à  pleurer.  Et,  quand  il  luy  eust 
demandé  pourquoy  c'estoit,  elle  luy  dist  qu'elle  avoit 
paour  qu'il  fust  courroucé  contre  elle,  pource  qu'il 
l'avoit  trouvée  lisant  avecq  ung  gentil  homme.  A  l'heure, 
il  luy  respondit  que  jamais  il  ne  luy  avoit  deffendu  de 
parler  à  homme,  et  qu'il  n'avoit  trouvé  mauvais  qu'elle 
y  parlast,  mais  ouy  bien  de  s'en  estre  fuie  devant  luy, 
comme  si  elle  eust  faict  chose  digne  d'estre  reprinse, 
et  que  ceste  fuitte  seulement  luy  faisoit  penser  qu'elle 
aymoit  le  gentil  homme.  Parquoy  il  luy  deffendit  que 
jamais  il  ne  luy  advint  de  luy  parler,  ny  en  public, 
ny  en  privé,  luy  asseurant  que,  la  première  fois  qu'elle 
y  parleroit,  il  la  tueroit  sans  pitié  ne  compassion.  Ce 
qu'elle  accepta  très  voluntiers,  faisant  bien  son  compte 
de  n'estre  pas  une  autre  fois  si  sotte.  Mais,  parce  que 
les  choses  où  l'on  a  volunté,  plus  elles  sont  défendues 
et  plus  elles  sont  désirées,  ceste  pauvre  femme  eust 

bientost  oublié  les  menaces  de  son   mary  et  les  pro- 
messes   d'elle;    car,   dès    le    soir    mesme,  elle,  estant 
retournée  coucher  en  une  autre  chambre,  avec  d'autres 
damoivelles  et  ses  gardes,  envoya  prier  le  gentil  homme 
de  la  venir  veoir  la  nuict.  Mais  le  mary,  qui  estoit  si 
tourmenté  de    jalousie    qu'il    ne    pouvoit    dormir,   va 
prendre  une  carpe  et  un  varlet  de  chambre  avecq  luy, 
ainsi  qu'il  avpit  ouy  dire  que  l'autre  alloit  la  nuict,  et 
s'en  va  frapper  à  la  porte  du  logis  de  sa  femme.  Elle, 
qui  n'attendoit  rien  moins  que  luy,  se  leva  toute  seule 
et  print  des  brodequins    fourrés   et  son   manteau   qui 
estoit  auprès   d'elle;    et,  voyant   que   trois    ou    quatre 
femmes  qu'elle  avoit  estoient  endormies,  saillit  de  sa 
chambre  et  s'en  va  droict  à  la  porte  où  elle  ouyt  frap- 
per. Et,  en  demandant  :    «  Qui  est-ce  ?  »   luy  fut  res- 
pondu  le  nom  de  celuy  qu'elle  aymoit  ;   mais,  pour  en 
estre  plus  asseurée,  ouvrit  un  petit  guichet,  en  disant  : 
«  Si  vous  estes  celluy  que  vous  dictes,  baillez-moy  la 
main,  et  je  la  congoistray  bien.  »  Et  quand  elle  tou- 
cha  la   main   de    son    mary,  elle  le  congneut,  et,  en 
fermant  vistement  le  guichet,  se  print  à  crier  :  «  Ha  ! 
monsieur,  c'est  vostre  main  !  »   Le  mary  luy  respondit 
par  grand  courroux  :  «   Ouy,   c'est  la  main  qui   vous 
tiendra  promesse;  parquoy,  ne  faillez  à  venir,  quand 
je  le  vous  manderay.   »   En  disant  ceste  parole,   s'en 
alla  en  son  logis,  et  elle  retourna  en  sa  chambre,  plus 
morte   que   vive,   et   dist    tout    hault  à  ses   femmes  : 
«  Levez-vous,  mes  amies;  vous  avez  trop  dormy  pour 
moy,  car,  en  vous  cuydant  tromper,  je  me  suis  trom- 
pée la  première.  »  En  ce  disant,  se  laissa  tumber  au 
milieu  de  la  chambre,  toute  esvanouye.   Ces  pauvres 
femmes  se  levèrent  à  ce  cry,  tant  estonnées  de  veoir 

leur  maistresse,  comme  morte,  couchée  par  terre,  et 
d'oyr  ses  propos,  qu'elles  ne  sceurent  que  faire,  sinon 
que  de  courir  aux  remèdes  pour  la  faire  revenir.  Et, 
quand  elle  peut  parler,  leur  dist  :  «  Aujourd'hui  voyez- 
vous,  mes  amies,  la  plus  malheureuse  créature  qui  soit 
sur  la  terre  !  »  et  leur  va  compter  toute  sa  fortune,  les 
prians  la  vouloir  secourir,  car  elle  tenoit  sa  vie  pour 
perdue. 

Et,  en  la  cuydant  reconforter,  arriva  un  varlet  de 
chambre  de  son  mary,  par  lequel  il  luy  mandoit  qu'elle 
allast  incontinant  à  luy.  Elle,  embrassant  deux  de  ses 
femmes,  commença  à  crier  et  à  pleurer,  les  prians  ne 
la  laisser  point  aller,  car  elle  estoit  seure  de  mourir. 
Mais  le  varlet  de  chambre  l'asseura  que  non  et  qu'il 
prenoit  sur  sa  vie,  qu'elle  n'auroit  nul  mal.  Elle,  voyant 
qu'il  n'y  avoit  point  de  resistence,  se  jecta  entre  les 
bras  de  ce  pauvre  serviteur,  luy  disant  :  «  Puis  qu'il 
le  fault,  porte  ce  malheureux  corps  à  la  mort!  »  Et  à 
l'heure,  demy  esvanouye  de  tristesse,  fut  emportée  du 
varlet  de  chambre  au  logis  de  son  maistre;  aux  pieds 
duquel  tumba  ceste  pauvre  dame,  en  luy  disant  : 
«  Monsieur,  je  vous  supplie  avoir  pitié  de  moy,  et  je 
vous  jure  la  foy  que  je  doibs  à  Dieu,  que  je  vous  diray 
la  vérité  du  tout.  »  A  l'heure,  il  luy  dist  comme  un 
homme  desespéré  :  «  Par  Dieu,  vous  me  la  direz  !  »  et 
chassa  dehors  tous  ses  gens.  Et,  pource  qu'il  avoit 
tousjours  congneu  sa  femme  dévote,  pensa  bien  qu'elle 
ne  se  oseroit  parjurer  sur  la  vraye  Croix  :  il  en  de- 
manda une  fort  belle,  qu'il  avoit;  et  quand  ils  furent 
tous  deux  seuls,  la  feit  jurer  dessus  qu'elle  luy  diroit 
la  vérité  de  ce  qu'il  luy  demanderoit.  Mais,  elle,  qui 
avoit  desja  passé  les   premières    appréhensions  de  la 

mort,  reprint  cueur,  se  délibérant,  avant  que  mourir, 
de  ne  luy  celer  la  vérité,  et  aussi  de  ne  dire  chose  dont 
le  gentil  homme  qu'elle  aymoit  peust  avoir  à  souffrir. 
Et  après  avoir  ouy  toutes  les  questions  qu'il  luy  fai- 
soit,  luy  respondit  ainsi  :  «  Je  ne  veulx  point,  mon- 
sieur, justifier,  ne  faire  moindre  envers  vous  l'amour 
que  j'ay  portée  au  gentil  homme  dont  vous  avez  soup- 
sons,  car  vous  ne  le  pourriez  ny  ne  devriez  croire,  veu 
l'expérience  que  aujourd'huy  vous  en  avez  eue  ;  mais 
je  désire  bien  vous  dire  l'occasion  de  ceste  amitié.  En- 
tendez, monsieur,  que  jamais  femme  n'ayma  autant 
mary  que  je  vous  ay  aimé;  et  depuis  que  je  vous  espou- 
say  jusques  en  cest  aage  icy,  il  ne  sceut  jamais  entrer 
en  mon  cueur  autre  amour  que  la  vostre.  Vous  sçavez 
que,  encores  estant  enfant,  mes  parens  me  vouloient 
marier  à  personnaige  plus  riche  et  de  plus  grande 
maison  que  vous,  mais  jamais  ne  m'y  sceurent  faire 
accorder,  dès  l'heure  que  j'eus  parlé  à  vous;  car,  contre 
toute  leur  oppinion,  je  tins  ferme  pour  vous  avoir,  sans 
regarder  ny  à  vostre  pauvreté,  ny  aux  remonstrances 
que  ilz  me  faisoient.  Et  vous  ne  pouvez  ignorer  quel 
traictement  j'ay  eu  de  vous  jusques  icy,  et  comme  vous 
m'avez  aymée  et  estimée;  dont  j'ay  porté  tant  d'ennui 
et  de  desplaisir  que,  sans  l'ayde  de  la  dame  avecq 
laquelle  vous  m'avez  mise,  je  fusse  désespérée.  Mais,  à 
la  fin,  me  voyant  grande  et  estimée  belle  d'un  chascun, 
fors  que  de  vous  seul,  j'ay  commencé  à  sentir  si  vive- 
ment le  tort  que  vous  me  tenez,  que  l'amour  que  je 
vous  portois  s'est  convertie  en  haine,  et  le  désir  de 
vous  obéir  en  celluy  de  vengeance.  Et  sur  ce  desespoir 
me  trouva  ung  prince,  lequel,  pour  obeyr  au  Roy  plus 
que  à  l'amour,  me  laissa  à  l'heure  que  je  commençois  à 

sentir  la  consolation  de  mes  tourmens  par  ung  amour 
honneste.  Et,  au  partir  de  luy,  trouvay  cestuy-cy,  qui 
n'eut  point  la  peine  de  me  prier  ;  car  sa  beaulté,  son 
honnesteté,  sa  grâce  et  ses  vertuz  méritent  bien  estre 
cherchées  et  requises  de  toutes  femmes  de  bon  enten- 
dement. A  ma  requeste  et  non  à  la  sienne,  il  m'a  aymée 
avecq  tant  d'honnesteté,  que  oncques  en  sa  vie  ne  me 
requist  chose  que  l'honneur  ne  luy  peust  accorder.  Et 
combien  que  le  peu  d'amour  que  j*ay  occasion  de  vous 
porter  me  donnast  excuse  de  ne  vous  tenir  foy  ne 
loyaulté,  l'amour  seul  que  j'ay  à  Dieu  et  à  mon  hon- 
neur m'ont  jusques  icy  gardée  d'avoir  faict  chose  dont 
j'aye  besoing  de  confession  ne  de  honte.  Je  ne  vous 
veulx  point  nyer  que,  le  plus  souvent  qu'il  m'estoit 
possible,  je  n'allasse  parler  à  luy  dans  une  garde-robe, 
faingnant  d'aller  dire  mes  oraisons  ;  car  jamais,  en 
femme,  ne  en  homme,  je  ne  me  flay  de  conduire  ceste 
affaire.  Je  ne  veulx  point  aussi  nyer  que,  estant  en  ung 
lieu  si  privé  et  hors  de  tout  soupson,  je  ne  l'ave  baisé 
de  meilleur  cueur  que  je  ne  fais  vous.  Mais  je  ne 
demande  jamais  mercy  à  Dieu,  si  entre  nous  deux  il  y 
a  jamais  eu  aultre  privaulté  plus  avant,  ne  si  jamais  il 
m'en  a  pressée,  ne  si  mon  cueur  en  a  eu  le  désir;  car 
j'estois  si  aise  de  le  veoir,  qu'il  ne  me  sembloit  point  qu'il 
y  eust  au  monde  ung  aultre  plaisir.  Et  vous,  monsieur, 
qui  estes  seul  la  cause  de  mon  malheur,  vouldriez-vous 
prendre  vengeance  d'un  oeuvre,  dont  si,  long  temps  a, 
vous  m'avez  donné  exemple,  sinon  que  la  vosîre  estoit 
sans  honneur  et  conscience  ?  Car,  vous  le  sçavez  et  je 
sçay  bien  que  celle  que  vous  aymez  ne  se  contente 
point  de  0x2  que  Dieu  et  la  raison  commandent.  Et 
combien    que    la   loy   des    hommes    donne    si    grand 

deshonneur  aux  femmes  qui  ayment  autres  que  leurs 
maris,  si  est-ce  que  la  loy  de  Dieu  n'exempte  point  les 
mariz  qui  ayment  autres  que  leurs  femmes.  Et,  s'il 
fault  mettre  à  la  balance  l'offense  de  vous  et  de  moy, 
vous  estes  homme  saige  et  expérimenté  et  d'aage, 
pour  congnoistre  et  éviter  le  mal;  moy,  jeune  et  sans 
expérience  nulle  de  la  force  et  puissance  d'amour.  Vous 
avez  une  femme  qui  vous  cherche,  estime  et  ayme  plus 
que  sa  vie  propre,  et  j'ay  un  mary  qui  me  fuit,  qui  me 
hait  et  me  desprise  plus  que  chamberiere.  Vous  aymez 
une  femme  desja  d'aage  et  en  mauvais  point  et  moins 
belle  que  moy  ;  et  j'ayme  ung  gentil  homme  plus  jeune 
que  vous,  plus  beau  que  vous,  et  plus  aymable  que 
vous.  Vous  aymez  la  femme  d'un  des  plus  grands  amis 
que  vous  ayez  en  ce  monde  et  l'amye  de  vostre 
maistre,  offensant  d'un  costé  l'amitié  et  de  l'autre  la 
révérence  que  vous  devez  à  tous  deux  ;  et  j'ayme  ung 
gentil  homme  qui  n'est  à  rien  lié,  sinon  à  l'amour 
qu'il  me  porte.  Or,  jugez  sans  faveur  lequel  de  nous 
deux  est  le  plus  punissable  ou  excusable,  ou  vous, 
estimé  homme  saige  et  expérimenté,  qui,  sans  occasion 
donnée  de  mon  costé,  avez,  non  seulement  à  moy, 
mais  au  Roy  auquel  vous  estes  tant  obligé,  faict  un  si 
meschant  tour:  ou  moy,  jeune  et  ignorante,  desprisée 
et  contemnée  de  vous,  aymée  du  plus  beau  et  hon- 
neste  gentil  homme  de  France,  lequel  j'ay  aymé,  par  le 
desespoir  de  ne  pouvoir  jamais  estre  aymée  de  vous  ?  » 
Le  mary,  oyant  ces  propos  pleins  de  vérité,  dicts 
d'un  si  beau  visaige,  avec  une  grâce  tant  asseurée  et 
audacieuse,  qu'elle  monstroit  ne  craindre  ne  mériter 
nulle  pugnition,  se  trouva  tant  surprins  d'estonnement, 
qu'il  ne  sceut  que  luy  respondre,  sinon  que  l'honneur 

d'un  homme  et  d'une  femme  n'estoient  pas  semblables. 
Mais,  toutesfois,  puis  qu'elle  luy  juroit  qu'il  n'y  avoit 
point  eu,  entre  celuy  qu'elle  aymoit  et  elle,  aultre 
chose,  il  n'estoit  point  délibéré  de  luy  en  faire  pire 
chère;  par  ainsi  qu'elle  n'y  retournast  plus,  et  que  l'un 
ne  l'aultre  n'eussent  plus  de  recordation  des  choses 
passées;  ce  qu'elle  luy  promist,  et  allèrent  coucher 
ensemble,  par  bon  accord. 

Le  matin,  une  vieille  damoiselle,  qui  avoit  grand 
paour  de  la  vie  de  sa  maistresse,  vint  à  son  lever  et  lui 
demanda  :  «  Et  puis,  ma  dame,  comment  vous  va  ?  » 
Elle  luy  respondit  en  riant  :  «  Croyez,  m'amie,  qu'il 
n'est  point  ung  meilleur  mary  que  le  mien,  car  il  m'a 
creue  à  mon  serment.  »  Et  ainsy  se  passèrent  cinq  ou 
six  jours.  Le  mary  prenoit  de  si  près  garde  à  sa  femme, 
que  nuict  et  jour  il  avoit  guet  après  elle.  Mais  il  ne  la 
sceut  si  bien  garder,  qu'elle  ne  parlast  encores  à  celuy 
qu'elle  aymoit,  en  un  lieu  obscur  et  suspect.  Toutesfois 
elle  conduisit  son  affaire  si  secrettement,  que  homme 
ne  femme  n'en  peut  sçavoir  la  vérité.  Et  ne  fut  que 
ung  bruict  que  quelque  varlet  feit  d'avoir  trouvé  un 
gentil  homme  et  une  damoiselle  en  une  estable  sous  la 
chambre  de  la  maistresse  de  ceste  dame.  Dont  le  mary 
eut  si  grand  soupson,  qu'il  se  délibéra  de  faire  mourir 
le  gentil  homme  ;  et  assembla  un  grand  nombre  de  ses 
parens  et  amis,  pour  le  faire  tuer,  s'ilz  le  pouvoient 
trouver  en  quelque  lieu  ;  mais  le  principal  de  ses  pa- 
rens estoit  si  grand  amy  du  gentil  homme  qu'il  faisoit 
chercher,  qu'en  lieu  de  le  surprendre,  Tadvertissoit  de 
tout  ce  qu'il  faisoit  contre  luy  ;  lequel,  d'aultre  costé, 
estoit  tant  aymé  en  toute  la  court,  et  si  bien  accompai- 
gné,  qu'il  ne  craingnoit  point  la  puissance  de  son  en- 

nemy  ;  parquoy,  il  ne  fut  point  trouvé.  Mais  il  s'en  vint 
en  une  église  trouver  la  maistresse  de  celle  qu'il  aymoit, 
laquelle  n'avoit  jamais  rien  entendu  de  tous  les  propos 
passez;  car,  devant  elle,  n'avoient  encores  parlé  ensem- 
ble. Le  gentil  homme  luy  compta  le  soupson  et  mau- 
vaise volunté  qu'avoit  contre  luy  le  mary,  et  que, 
nonobstant  qu'il  en  fust  innocent,  il  estoit  délibéré  de 
s'en  aller  en  quelque  voyage  loing,  pour  oster  le  bruict 
qui  commençoit  fort  à  croistre.  Geste  princesse,  mais- 
tresse  de  s'amie,  fut  fort  estonnée  d'ouyr  ces  propos  ; 
et  jura  bien  que  le  mary  avoit  grand  tort  d'avoir  soup- 
son d'une  si  femme  de  bien,  où  jamais  elle  n'avoit 
congneu  que  toute  vertu  et  honnesteté.Toutesfois,  pour 
l'auctorité  où  le  mary  estoit  et  pour  esteindre  ce 
fascheux  bruict,  luy  conseilla  la  princesse  de  s'esloin- 
gner  pour  quelque  temps,  l'asseurant  qu'elle  ne  croioit 
rien  de  toutes  ces  folies  et  soupsons.  Le  gentil  homme 
et  la  dame,  qui  estoient  ensemble  avecq  elle,  furent  fort 
contens  de  demeurer  en  la  bonne  grâce  et  bonne  oppi- 
nion  de  ceste  princesse.  Laquelle  conseilla  au  gentil 
homme,  qu'avant  son  partement,  il  debvoit  parler  au 
mary;  ce  qu'il  feit  selon  son  conseil.  Et  le  trouva  en 
une  gallerie  près  la  chambre  du  Roy,  où,  avec  un  très 
asseuré  visaige,  luy  faisant  l'honneur  qui  appartenoit  à 
son  estât,  luy  dist  :  «  Monsieur,  j'ay  toute  ma  vie  eu 
désir  de  vous  faire  service  ;  et  pour  toute  recompense, 
j'ay  entendu  que  hier  au  soir  me  feistes  chercher  pour 
me  tuer.  Je  vous  supplie,  Monsieur,  pensez  que  vous 
avez  plus  d'autorité  et  puissance  que  moy,  mais,  toutesfois, 
je  suis  gentil  homme  comme  vous.  Il  me  fascheroit  fort 
de  donner  ma  vie  pour  riens.  Je  vous  supplie  penser 
que  vous   avez  une  si  femme  de  bien,  que,  s'il  y  a 

homme  qui  vueille  dire  le  contraire,  je  luy  diray  qu'il  a 
meschamment  menty.  Et  quant  est  de  moy,  je  ne  pense 
avoir  faict  chose  dont  vous  ayez  occasion  de  me  vou- 
loir mal.  Et,  si  vous  voulez,  je  demoureray  vostre  ser- 
viteur, ou  sinon,  je  le  suis  du  Roy,  dont  j'ay  occasion 
de  me  contenter.  »  Le  gentil  homme  à  qui  le  propos 
s'adressoit,  luy  dist  que  véritablement  il  avoit  eu  quel- 
que soupson  de  luy,  mais  qu'il  le  tenoit  si  homme  de 
bien,  qu*il  desiroit  plus  son  amitié  que  son  inimitié  ; 
et,  en  luy  disant  adieu,  le  bonnet  au  poing,  l'embrassa 
comme  son  grand  amy.  Vous  pouvez  penser  ce  que 
disoient  ceulx  qui  avoient  eu  le  soir  de  devant  com- 
mission de  le  tuer,  de  veoir  tant  de  signes  d'honneur 
et  d'amitié  :  chacun  en  parioit  diversement.  Ainsy 
s'en  partit  le  gentil  homme  ;  mais,  pource  qu'il  n'estoit 
si  bien  garny  d'argent  que  de  beaulté,  sa  dame  luy 
bailla  une  bague  que  son  mary  luy  avoit  donnée  de  la 
valeur  de  trois  mil  escuz,  laquelle  il  engagea  pour 
quinze  cens. 

Et,  quelque  temps  après  qu'il  fut  party,  le  gentil 
homme  mary  vint  à  la  princesse  maistresse  de  sa 
femme,  et  luy  supplia  donner  congié  à  sa  dicte  femme 
pour  aller  demeurer  quelque  tems  avec  une  de  ses 
seurs.  Ce  que  la  dicte  dame  trouva  fort  estrange  ;  et 
le  pria  tant  de  luy  dire  les  occasions,  qu'il  luy  en  dist 
une  partie,  non  tout.  Après  que  la  jeune  dame  eut 
prins  congé  de  sa  maistresse  et  de  toute  la  court,  sans 
pleurer  ne  faire  signe  d'ennuy,  s'en  alla  où  son  mary 
vouloit  qu'elle  fust,  en  la  conduicte  d'un  gentil  homme, 
auquel  fut  donnée  charge  expresse  de  la  garder  soi- 
gneusement; et  surtout  que  elle  ne  parlast  point  sur 
les  chemins  à  celuy  dont  elle  estoit  soupçonnée.  Elle, 

qui  sçavoit  ce  commandement,  leur  bailloit  tous  les 
jours  des  alarmes,  en  se  moquant  d'eulx  et  de  leur 
mauvais  soin.  Fit,  ung  jour  entre  les  autres,  elle  trouva 
au  partir  du  logis  ung  cordelier  à  cheval,  et  elle,  estant 
sur  sa  haquenée,  l'entretint  par  le  chemin  depuis  la 
disnée  jusques  à  la  souppée.  Et,  quand  elle  fut  à  un 
quart  de  lieue  du  logis,  elle  luy  dist  :  «  Mon  père, 
pour  la  consolacion  que  vous  m'avez  donnée  ceste 
après  disnée,  vovlà  deux  escus  que  je  vous  donne,  les 
quels  sont  dans  ung  papier,  car  je  sçay  bien  que  vous 
n'y  oseriez  toucher  ;  vous  priant  que,  incontinant  que 
vous  serez  party  d'avecq  moy,  vous  en  alliez  à  travers 
le  chemin,  et  vous  gardez  que  ceulx  qui  sont  icy  ne 
vous  voient.  Je  le  dis  pour  vostre  bien  et  pour  l'obli- 
gation que  j'ay  à  vous.  »  Ce  cordelier,  bien  aise  de  ses 
deux  escuz,  s'en  va  à  travers  les  champs  le  grand  ga- 
lop. Et  quand  il  fut  assez  loing,  la  dame  commença  à 
dire  tout  hault  à  ses  gens  :  «  Pensez  que  vous  estes 
bons  serviteurs  et  bien  soingneux  de  me  garder,  veu 
que  celuy  qu'on  vous  a  tant  recommandé,  a  parlé  à 
moy  tout  ce  jourd'huy,  et  vous  l'avez  laissé  faire  !  Vous 
méritez  bien  que  vostre  bon  maistre,  qui  se  fie  tant  à 
vous,  vous  donne  des  coups  de  baston  au  lieu  de  vos 
gaiges.  »  Quand  le  gentil  homme  qui  avoit  la  charge 
d'elle  ouyt  telz  propos,  il  eut  si  despit  qu'il  ne  pouvoit 
respondre  ;  picqua  son  cheval,  appellant  deux  aultres 
avecq  luy,  et  feit  tant,  qu'il  attaingnit  le  cordelier, 
lequel,  les  voyant  venir,  fuyoit  au  mieulx  qu'il  pou- 
voit, mais,  pource  qu'ilz  estoient  mieulx  montez  que 
luy,  le  pauvre  homme  fut  prins.  Et  luy,  qui  ne  sça- 
voit pourquoy,  leur  cria  mercy;  et  descouvrant  son 
chapperon  pour  plus  humblement  les  prier  teste  nue, 

congneurent  bien  que  ce  n'estoit  pas  celuy  qu'ilz  cher- 
choient,  et  que  leur  maistresse  s'estoit  mocquée  d'eulx; 
ce  qu'elle  feit  encores  mieulx  à  leur  retour,  disant  : 
-.<  C'est  à  telles  gens  que  l'on  doit  bailler  dames  à  gar- 
der :  ils  les  laissent  parler  sans  sçavoir  à  qui,  et  puis, 
adjoustans  foy  à  leurs  paroles,  vont  faire  honte  aux  ser- 
viteurs de  Dieu.  » 

Après  toutes  ces  mocqueries,  s'en  alla  au  lieu  où  son 
mary  avoit  ordonné,  où  ses  deux  belles  seurs  et  le  mary 
de  l'une  la  tenoient  fort  subjecte.  Et,  durant  ce  temps, 
entendit  son  mary  comme  sa  bague  estoit  en  gaige 
pour  quinze  cens  escuz,  dont  il  fut  fort  marry;  et,  pour 
saulver  l'honneur  de  sa  femme  et  la  recouvrer,  luy  feist 
dire  par  ses  seurs,  qu'elle  la  retirast  et  qu'il  payeroit 
quinze  cens  escuz.  Elle,  qui  n'avoit  soulcy  de  la  bague, 
puis  que  l'argent  demouroit  à  son  amy,  luy  escrivit 
comme  son  mary  la  contraingnoit  de  retirer  sa  bague, 
et  que,  à  fin  qu'il  ne  pensast  qu'elle  le  feist  par  dimi- 
nution de  bonne  volunté,elle  luy  envoyoit  ung  diamant, 
que  sa  maistresse  luy  avoit  donné,  qu'elle  aymoit  plus 
que  bague  qu'elle  eust.  Le  gentil  homme  luy  envoya 
très  voluntiers  l'obligation  du  marchant,  et  se  tint  con- 
tent d'avoir  eu  les  quinze  cens  escuz  et  un  diamant,  et 
demeurer  asseuré  de  la  bonne  grâce  de  s'amie,  combien 
que  depuis,  tant  que  le  mary  vesquit,  il  n'eut  moyen  de 
parler  à  elle  que  par  escripture.  Et,  après  la  mort  du 
mary,  pource  qu'il  pensoit  la  trouver  telle  qu'elle  luy 
avoit  promis,  meist  toute  sa  diligence  de  la  pourchasser 
en  mariage;  mais  il  trouva  que  sa  longue  absence  luy 
avoit  acquis  ung  compaignon  mieulx  aymé  que  luy  : 
dont  il  eut  si  grand  regret,  que,  en  fuyant  les  compai- 
gnies  des  dames,  chercha  les  lieux  hazardeux,  où,  avecq 

autant  d'estime  que  jeune  homme  pourroit  avoir,  fina 
ses  jours. 

«  Voyla,  mes  dames,  que  sans  espargner  nostre  sexe, 
je  veux  monstrer  aux  mariz  que  souvent  les  femmes  de 
grand  cueur  sont  plustost  vaincues  de  l'ire  de  la  ven- 
geance, que  de  la  doulceur  de  l'amour;  à  quoy  ceste- 
cy  sceutlong  temps  résister,  mais  à  la  fin  fut  vaincue  du 
desespoir.  Ce  que  ne  doibt  estre  nulle  femme  de  bien; 
pource  que,  en  quelque  sorte  que  ce  soit,  ne  sçauroit 
trouver  excuse  à  mal  faire.  Car,  de  tant  plus  les  occa- 
sions en  sont  données  grandes,  de  tant  plus  se  doibvent 
monstrer  vertueuses  à  résister  et  vaincre  le  mal  en 
bien,  et  non  pas  rendre  mal  pour  mal  :  d'autant  que 
souvent  le  mal  que  l'on  cuyde  rendre  à  aultry,  retombe 
sur  soy.  Bienheureuses  celles  en  qui  la  vertu  de  Dieu 
se  monstre  en  chasteté,  douceur,  patience  et  longani- 
mité !  >>  Hircan  dist  :  «  Il  me  semble,  Longarine,  que 
ceste  dame  dont  vous  avez  parlé  a  esté  plus  meue  de 
despit  que  de  l'amour,  car,  si  elle  eust  autant  aymé  le 
gentil  homme  comme  elle  en  faisoit  semblant,  elle  ne 
l'eust  abandonné  pour  ung  aultre;  et,  par  ce  discours, 
on  la  peut  nommer  despite,  vindicative,  opiniastre  et 
muable.  —  Vous  en  parlez  bien  à  vostre  aise,  ce  dist 
Ennasuitte  à  Hircan;  mais  vous  ne  sçavez  quel  creve- 
cueur  c'est  quand  l'on  ayme  sans  estre  aymé  ?  —  Il  est 
vray,  ce  dit  Hircan,  que  je  ne  l'ay  guère  expérimenté; 
car  l'on  ne  me  sçauroit  faire  si  peu  de  mauvaise  chère, 
que  incontinant  je  ne  laisse  l'amour  et  la  dame  en- 
semble. —  Ouy  bien,  vous,  ce  dist  Parlamente,  qui 
n'aymez  riens  que  votre  plaisir;  mais  une  femme  de 
bien  ne  doibt  ainsy  laisser  son  mary.  —  Toute  i fois, 

respondit  Simontault,  celle  dont  le  compte  est  faict  a 
oublié,  pour  ung  temps,  qu'elle  estoit  femme;  car  ung 
homme  n'en  eust  sceu  faire  plus  belle  vengeance.  — 
Pour  une  qui  n'est  pas  saige,  ce  dist  Oisille,  il  ne  fault 
pas  que  les  aultres  soient  estimées  telles.  —  Toutesfois, 
dit  Saffredent,  si  estes-vous  toutes  femmes,  et  quelques 
beaux  et  honnestes  accoustremens  que  vous  portiez,  qui 
vous  chercheroit  bien  avant  soubz  la  robbe  vous  trou- 
veroit  femmes.  »  Nomerfide  lui  dit  :  «  Qui  vous  voul- 
droit  escouter,  la  Journée  se  passeroit  en  querelles. 
Mais  il  me  tarde  tant  d'oyr  encores  une  histoire,  que  je 
prie  Longarine  de  donner  sa  voix  à  quelcun.  »  Longa- 
rine  regarda  Geburon  et  luy  dist  :  «  Si  vous  sçavez  rien 
de  quelque  honneste  femme,  je  vous  prie  maintenant  le 
mettre  en  avant.  «  Geburon  luy  dist  :  «  Puis  que  j'en 
doibs  faire  ce  qu'il  me  semble,  je  vous  feray  un  compte 
advenu  en  la  ville  de  Milan.  » 


SEIZIESME    NOUVELLE.  i93 


SEIZIESME   NOUVELLE 

Une  dame  de  Milan,  veuve  d'un  conte  Italien,  délibérée  de  ne  se 
remarier  ny  aymer  jamais,  fut  troys  ans  durant  si  vivement 
pourchassée  d'un  gentil  homme  Françoys,  qu'après  plusieurs 
preuves  de  la  persévérance  de  son  amour,  luy  accorda  ce  qu'il 
avoit  tant  désiré,  et  se  jurèrent  l'un  à  l'autre  perpétuelle 
amitié. 

Du  temps  du  grand-maistre  de  Chaumont,  y  avoit 
une  dame  estimée  une  des  plus  honnestes  femmes  qui 
fust  de  ce  temps-là  en  la  ville  de  Milan.  Elle  avoit 
espousé  un  comte  italien  et  estoit  demeurée  vefve,  vi- 
vant en  la  maison  de  ses  beaux-freres,  sans  jamais  vou- 
loir oyr  parler  de  se  remarier;  et  se  conduisoit  si  sai- 
gement  et  sainctement,  qu'il  n'y  avoit  en  la  duché 
François  ny  Italien  qui  n'en  feist  grande  estime.  Ung 
jour  que  ses  beaux-frères  et  ses  belles  seurs  feirent  ung 
festin  au  grand-maistre  de  Ghaulmont,  fut  contraincte 
ceste  dame  vefve  de  s'y  trouver,  ce  qu'elle  n'avoit  ac- 
coustumé  en  aultre  lieu.  Et  quand  les  François  la 
veirent,  ilz  feirent  grande  estime  de  sa  beaulté  et  de  sa 
bonne  grâce,  et  sur  tous  ung  dont  je  ne  diray  le  nom, 
mais  il  vous  suffira  qu'il  n'y  avoit  François  en  Italie 
plus  digne  d'estre  aimé  que  cestuy-là,  car  il  estoit  ac- 
comply  de  toutes  les  beaultez  et  grâces  que  gentil 
homme  pourroit  avoir.  Et,  combien  qu'il  veist  ceste 
dame,  avecq  son  crespe  noir,  séparée  de  la  jeunesse  en 
ung  coing,  avecq  plusieurs  vielles,  comme  celuy  à  qui 
jamais  homme  ne  femme  ne  feit  paour,  se  meit  à  l'en- 
tretenir, ostant  son  masque  et  abandonnant  les  dances 
pour  demourer  en  sa  compaignie.  Et,  tout  le  soir,  ne 

HEPTAMÉRON   I.  l3 


194  DEUXIESME   JOURNÉE. 

bougea  de  parler  à  elle  et  aux  vielles  toutes  ensemble, 
où  il  trouva  plus  de  plaisir  que  avec  toutes  les  plus 
jeunes  et  braves  de  la  court;  en  sorte  que,  quand  il 
fallut  se  retirer,  il  ne  pensoit  pas  encore  avoir  eu  le 
loisir  de  s'asseoir.  Et,  combien  qu'il  ne  parlast  à  ceste 
dame  que  de  propos  communs  qui  se  peuvent  dire  en 
telle  compaignie,  si  est-ce  qu'elle  congneut  bien  qu'il 
avoit  envie  de  l'accointer,  dont  elle  délibéra  de  se 
garder  le  mieulx  qu'il  luy  seroit  possible;  en  sorte 
que  jamais  plus  en  festin  ny  en  grande  compaignie  ne 
la  peut  veoir.  Il  s'enquist  de  sa  façon  de  vivre  et  trouva 
qu'elle  alloit  souvent  aux  églises  et  religions,  où  il  meit 
si  bon  guet,  qu'elle  n'y  pouvoit  aller  si  secrettement, 
qu'il  n'y  fust  premier  qu'elle  et  qu'il  ne  demourast  au- 
tant à  l'église  qu'il  pouvoit  avoir  le  bien  de  la  veoir; 
et  tant  qu'elle  y  estoit,  la  contemploit  de  si  grande 
affection,  qu'elle  ne  pouvoit  ignorer  l'amour  qu'il  luy 
portoit.  Pour  laquelle  éviter,  se  délibéra  pour  un  temps 
de  feindre  de  se  trouver  mal  et  oyr  la  messe  en  sa 
maison  :  dont  le  gentil  homme  fut  tant  marry  qu'il 
n'estoit  possible  de  plus;  car  il  n'avoit  autre  moyen  de 
la  veoir  que  cestuy-là.  Elle,  pensant  avoir  rompu  ceste 
coustume,  retourna  aux  églises  comme  paravant:  ce 
que  Amour  declaira  incontinant  au  gentil  homme  fran- 
çois,  qui  reprint  ses  premières  dévotions;  et,  de  paour 
qu'elle  ne  lui  donnast  encores  empeschement,  et  qu'il 
n'eust  le  loisir  de  luy  faire  sçavoir  sa  voiunté,  ung 
matin  qu'elle  pensoit  estre  bien  cachée  en  une  chapelle, 
s'alla  mettre  au  bout  de  l'autel  où  elle  oyoit  la  messe, 
et,  voyant  qu'elle  estoit  peu  accompaignée,  ainsi  que  le 
prestre  monstroit  le  corpus  Domini,  se  tourna  devers 
elle,  et,  avecq  une  voix  doulce  et  pleine  d'affection,  luy 

dist  :  «  Ma  dame,  je  prends  Geluy  que  le  prebstre 
tient,  à  ma  damnation,  si  vous  n'estes  cause  de  ma 
mort;  car,  encores  que  vous  me  ostez  le  moyen  de  pa- 
role, si  ne  pouvez-vous  ignorer  ma  volunté,  veu  que 
la  vérité  la  vous  declaire  assez  par  mes  œilz  languis* 
sans,  et  par  ma  contenance  morte.  »  La  dame,  fain- 
gnant  n'y  entendre  rien,  luy  respondit  :  «  Dieu  ne 
doibt  point  ainsi  estre  prins  en  vain  ;  mais  les  poètes 
dient  que  les  dieux  se  rient  des  jurements  et  men- 
songes des  amantz  :  parquoy,  les  femmes  qui  ayment 
leurjionneur,  ne  doibvent  estre  crédules  ne  piteuses.  » 
En  disant  cela,  elle  se  lieve  et  s'en  retourne  en  son 
logis. 

Si  le  gentil  homme  fut  courroucé  de  ceste  parole, 
ceulx  qui  ont  expérimenté  choses  semblables  diront 
bien  que  ouy.  Mais,  luy,  qui  n'avait  faulte  de  cueur, 
ayma  mieulx  avoir  ceste  mauvaise  response,  que  d'avoir 
failly  à  déclarer  sa  volunté  :  laquelle  il  tint  ferme  trois 
ans  durant,  et  par  lettres  et  par  moyens  la  pourchassa, 
sans  perdre  heure  ne  temps.  Mais,  durant  trois  ans, 
n'en  put  avoir  autre  response,  sinon  qu'elle  le  fuyait 
comme  le  loup  fait  le  lévrier,  duquel  il  doibt  estre 
prins;  non  par  haine  qu'elle  luy  portast,  mais  pour  la 
craincte  de  son  honneur  et  réputation;  dont  il  s'aper- 
çeut  si  bien,  que  plus  vivement  qu'il  n'avoit  faict 
pourchassa  son  affaire.  Et,  après  plusieurs  refus, peines, 
tormentz  et  desespoirs,  voyant  la  grandeur  et  persévé- 
rance de  son  amour,  ceste  dame  eut  pitié  de  luy  et  luy 
accorda  ce  qu'il  avoit  tant  désiré  et  si  longuement  at- 
tendu. Et  quand  ils  furent  d'accord  des  moyens,  ne 
faillit  le  gentil  homme  françois  à  se  hazarder  d'aller  en 
sa  maison,  combien  que  sa  vie  y  pouvoit  estre  en  grand 

hazard,  veu  que  les  parens  d'elle  logeaient  tous  ensem- 
ble. Luy,  qui  n'avoit  moins  de  finesse  que  de  beaulté, 
se  conduisit  si  saigement  qu'il  entra  en  sa  chambre  à 
l'heure  qu'elle  luy  avoit  assigné,  où  il  la  trouva  toute 
seule  couchée  en  un  beau  lict;  et,  ainsi  qu'il  se  hastoit 
de  se  deshabiller  pour  coucher  avecq  elle,  entendit  à  la 
porte  un  grand  bruict  de  voix,  parlans  bas  et  d'espées 
que  l'on  frottoit  contre  les  murailles.  La  dame  vefve 
luy  dist,  avecq  ung  visaige  d'une  femme  à  demi-morte  : 
«  Or,  à  ceste  heure  est  vostre  vie  et  mon  honneur  au 
plus  grand  dangier  qu'ils  pourroient  estre,  car  j'entends 
bien  que  voylà  mes  frères  qui  vous  cherchent  pour  vous 
tuer!  Parquoy,  je  vous  prie,  cachez-vous  soubs  ce  lict; 
car,  quand  ilz  ne  vous  trouveront  point,  j'auray  occa- 
sion de  me  courroucer  à  eux  de  l'alarme  que,  sans 
cause,  ilz  m'auront  faicte.  »  Le  gentil  homme,  qui 
n'avoit  encores  regardé  la  paour,  luy  dist  :  «  Et  qui 
sont  voz  frères,  pour  faire  paour  à  ung  homme  de  bien? 
Quand  toute  leur  race  seroit  ensemble,  je  suis  seur 
qu'ils  n'attendront  point  le  quatriesme  coup  de  mon 
espée;  parquoy,  reposez-vous  en  vostre  lict  et  me 
laissez  garder  ceste  porte.  »  A  l'heure,  il  meit  sa  cape 
à  l'entour  de  son  bras  et  son  espée  nue  en  la  main,  et 
alla  ouvrir  la  porte,  pour  veoir  de  plus  près  les  espées 
dont  il  oyoit  le  bruict.  Et  quand  elle  fut  ouverte,  il  veit 
deux  chamberieres,  qui,  avec  deux  espées  en  chascune 
main,  lui  faisoient  ceste  alarme,  lesquelles  luy  dirent  : 
«  Monsieur,  pardonnez-nous,  car  nous  avons  comman- 
dement de  nostre  maistresse  de  faire  ainsi,  mais  vous 
n'aurez  plus  de  nous  d'autres  empeschemens.  »  Le 
gentil  homme,  voyant  que  c'estoient  femmes,  ne  leur 
sceut  pis  faire  que,  en  les  donnant  à  tous  les  diables, 

leur  fermer  la  porte  au  visaige  ;  et  s'en  alla  le  plus  tost 
qu'il  luy  fut  possible  coucher  avecq  sa  dame,  de  la- 
quelle la  paour  n'avoit  en  rien  diminué  l'amour;  et, 
obliant  lui  demander  la  raison  de  ces  escarmouches,  ne 
pensa  qu'à  satisfaire  à  son  désir.  Mais,  voyant  que  le 
jour  approchoit,  la  pria  de  luy  dire  pourquoy  elle  luy 
avoit  faict  de  si  mauvais  tours,  tant  de  la  longueur  du 
temps  qu'il  avoit  attendu,  que  de  ceste  dernière  entre- 
prinse.  Elle,  en  riant,  lui  respondit  :  «  Ma  délibération 
étoit  de  jamais  n'aymer;  ce  que  depuis  ma  viduité 
j'avois  bien  sceu  garder;  mais  vostre  honnesteté,  dès 
l'heure  que  vous  parlastes  à  moy  au  festin,  me  feit 
changer  propos  et  vous  aymer  autant  que  vous  faisiez 
moy.  Il  est  vray  que  l'honneur,  qui  tousjours  m'avoit 
conduicte,  ne  vouloit  permettre  que  amour  me  feist 
faire  chose  dont  ma  réputation  peust  empirer.  Mais, 
ainsi  comme  la  biche  navrée  à  mort  cuyde,  en  chan- 
geant de  lieu,  changer  le  mal  qu'elle  porte  avecq  soy, 
ainsi  m'en  allois-je  d'église  en  église,  cuidant  fuir  celuy 
que  je  portais  en  mon  cueur,  duquel  la  preuve  de  la 
parfaicte  amitié  a  faict  accorder  l'honneur  avecq  l'amour. 
Mais,  à  fin  d'estre  plus  asseurée  de  mettre  mon  cueur 
et  mon  amour  en  ung  pariaict  homme  de  bien,  je 
voulus  faire  ceste  dernière  preuve  de  mes  chamberières, 
vous  asseurant  que,  si,  par  paour  de  vostre  vie  ou  de 
nul  autre  regard,  je  vous  eusse  trouvé  crainctif  jusques 
à  vous  coucher  soubz  mon  lict,  j'avois  délibéré  de  me 
lever  et  aller  dans  une  aultre  chambre,  sans  jamais  de 
plus  près  vous  veoir.  Mais,  pource  que  j'ay  trouvé  en 
vous  plus  de  beaulté,  de  grâce,  de  vertu  et  de  hardiesse 
que  l'on  ne  m'en  avoit  dict,  et  que  la  paour  n'a  eu  puis- 
sance en  riens  de  toucher  à  vostre  cueur,  ny  à  refroidir 

tant  soit  peu  l'amour  que  vous  me  portez,  je  suis  déli- 
bérée de  m'arrester  à  vous  pour  la  fin  de  mes  jours;  me 
tenant  seure  que  je  ne  sçaurais  en  meilleure  main 
mettre  ma  vie,  et  mon  honneur,  que  en  celuy  que  je  ne 
pense  avoir  veu  son  pareil  en  toutes  vertuz.  »  Et, 
comme  si  la  volunté  de  l'homme  estoit  immuable,  se 
jurèrent  et  promeirent  ce  qui  n'estoit  en  leur  puissance  : 
c'est  une  amitié  perpétuelle,  qui  ne  peut  naistre  ne 
demorer  au  cueur  de  l'homme;  et  celles  seules  le  sça- 
vent,  qui  ont  expérimenté  combien  durent  telles  oppi- 


«  Et  pour  ce,  mes  dames,  si  vous  estes  saiges,  vous 
vous  garderez  de  nous,  comme  le  cerf,  s'il  avoit  enten- 
dement, feroit  de  son  chasseur.  Car  nostre  gloire, 
nostre  félicité  et  nostre  contentement,  c'est  de  vous 
veoir  prises  et  de  vous  oster  ce  qui  vous  est  plus  cher 
que  la  vie. —  Comment,  Geburon?  dist  Hircan  :  depuis 
quel  temps  estes-vous  devenu  prescheur  ?  J'ai  bien  veu 
que  vous  ne  teniez  pas  ces  propos.  —  Il  est  bien  vray, 
dist  Geburon,  que  j'ay  parlé  maintenant  contre  tout  ce 
que  j'ay  dict  toute  ma  vie,  mais  pour  ce  que  j'ay  les 
dents  si  foibles  que  je  ne  puis  plus  mascher  la  venai- 
son, je  advertiz  les  pauvres  bisches  de  se  garder  des 
veneurs,  pour  satisfaire  sur  ma  vieillesse  aux  maulx 
que  j'ay  désirés  en  ma  jeunesse.  —  Nous  vous  mer- 
cions,  Geburon,  dist  Nomerride,  de  quoy  vous  nous 
advertissez  de  nostre  profict;  mais  si  ne  nous  en  sen- 
tons pas  trop  tenues  à  vous,  car  vous  n'avez  point  tenu 
pareil  propos  à  celle  que  vous  avez  bien  aymée  :  c'est 
doncques  signe  que  vous  ne  nous  aymez  guères,  ni  ne 
voulez    encores  souffrir   que  nous   soyons  aymées.   Si 

pcn'  ns-nous  estre  aussi  saiges  et  vertueuses  que 
celles  que  vous  avez  si  longuement  chassées  en  vostre 
jeunesse;  mais  c'est  la  gloire  des  vieilles  gens  qui 
cuydent  tousjours  avoir  esté  plus  saiges  que  ceulx  qui 
viennent  après  eulx.  —  Et  bien,  Nomerfide,  dist  Ge- 
buron,  quand  la  tromperie  de  quelqu'un  de  vos  servi- 
teurs vous  aura  faict  congnoistre  la  malice  des  hommes, 
à  ceste  heure-là  croiriez-vous  que  je  vous  auray  dict 
vray  ?  »  Oisille  dist  à  Geburon  :  «  Il  me  semble  que  le 
gentil  homme,  que  vous  louez  tant  de  hardiesse,  deb- 
vroit  plus  estre  loué  de  fureur  d'amour,  qui  est  une 
puissance  si  forte,  qu'elle  faict  entreprendre  aux  plus 
couartz  du  monde  ce  à  quoi  les  plus  hardiz  penseroient 
deux  fois.  »  Saffredent  lui  dist  :  «  Ma  dame,  si  ce  n'es- 
toit  qu'il  estimast  les  Italiens  gens  de  meilleur  discours 
que  de  grand  effect,  il  me  semble  qu'il  avoit  occasion 
d'avoir  paour.  —  Ouy,  ce  dist  Oisille,  s'il  n'eust  point 
eu  en  son  cueur  le  feu  qui  brusle  craincte.  —  Il  me 
semble,  ce  dist  Hircan,  puis  que  vous  ne  trouvez  la 
hardiesse  de  cestuy-cy  assez  louable,  qu'il  faut  que 
vous  en  sçachiez  quelque  autre  qui  est  plus  digne  de 
louange  ?  —  Il  est  vrai,  dist  Oisille,  que  cestuy-cy  est 
louable;  mais  j'en  sçay  ung  qui  est  plus  admirable.  — 
Je  vous  supplie,  ma  dame,  dist  Gesburon,  s'il  est  ainsi, 
que  vous  prenez  ma  place  et  que  vous  le  dictes.  » 
Oisille  commença  :  «  Si  ung  homme,  qui  pour  sa  vie  et 
l'honneur  de  sa  dame  s'est  tant  montré  asseuré  contre 
les  Milannois,  est  estimé  tant  hardy,  que  doibt  estre  un 
qui,  sans  nécessité,  mais  par  vraye  et  naifve  hardiesse, 
a  faict  le  tour  que  je  vous  diray?  » 

DIX   SEPTIESME   NOUVELLE 

Le  Roy  Françoys,  requis  de  chasser  hors  son  royaume  le  comte 
Guillaume  que  l'on  disoit  avoir  prins  argent  pour  le  faire  mou- 
rir, sans  faire  semblant  qu'il  eut  soupson  de  son  entreprinse, 
luy  joua  ung  tour  si  subtil  que  luy-mesme  se  chassa,  prenant 
congé  du  Roy. 

En  la  ville  de  Dijon,  au  duché  de  Bourgoingne,  vint 
au  service  du  Roy  François  un  comte  d'Allemaigne, 
nommé  Guillaume,  de  la  maison  de  Saxonne,  dont 
celle  de  Savoye  est  tant  alliée,  que  anciennement  n'es- 
toient  qu'une.  Ce  comte,  autant  estimé  beau  et  hardy 
gentil  homme  qui  fust  point  en  Allemaigne,  eut  si  bon 
recueil  du  Roy,  que  non  seulement  il  le  print  à  son 
service,  mais  le  tint  près  de  luy  et  de  sa  chambre.  Ung 
jour,  le  gouverneur  de  Bourgoingne,  seigneur  de  la 
Trimoille,  ancien  chevalier  et  loyal  serviteur  du  Roy, 
comme  celuy  qui  estoit  soupçonneux  ou  crainctif  du 
mal  et  dommaige  de  son  maistre,  avoit  tousjours  espies 
à  l'entour  de  son  gouvernement,  pour  sçavoir  ce  que 
ses  ennemis  faisoient;  et  s'y  conduisoit  si  saigement 
que  peu  de  choses  lui  estoient  celées.  Entre  autres  ad- 
vertissemens,  luy  escripvit  l'un  de  ses  amis  que  le 
comte  Guillaume  avoit  prins  quelque  somme  d'argent, 
avecq  promesse  d'en  avoir  davantaige,  pour  faire  mourir 
le  Roy  en  quelque  sorte  que  ce  peust  estre.  Le  seigneur 
de  la  Trimoille  ne  faillit  point  incontinant  de  l'en  venir 
advertir  et  ne  le  cela  à  Madame  sa  Mère  Loise  de 
Savoye,  laquelle  oblia  l'alliance  qu'elle  avoit  à  cest 
Allemant,  et  supplia  le  Roy  de  le  chasser  bien  tost; 
lequel  la  requist  de  n'en  parler  point,  et  qu'il   estoit 

impossible  que  ung  si  honneste  gentil  homme  et  tant 
homme  de  bien  entreprinst  une  si  grande  meschanceté. 
Au  bout  de  quelque  temps,  vint  encores  ung  autre  ad- 
vertissement,  confirmant  le  premier.  Dont  le  gouver- 
neur, bruslant  de  l'amour  de  son  maistre,  lui  demanda 
congé  ou  de  le  chasser  ou  d'y  donner  ordre;  mais  le 
Roy  lui  commanda  expressément  de  n'en  faire  nul  sem- 
blant, et  pensa  bien  que  par  autre  moyen  il  en  sçauroit 
la  vérité. 

Ung  jour  qu'il  alloit  à  la  chasse,  print  la  meilleure 
espée  qu'il  estoit  possible  de  veoir  pour  toutes  armes, 
et  mena  avecq  luy  le  comte  Guillaume,  auquel  il  com- 
manda le  suivre  de  près;  mais,  après  avoir  quelque 
temps  couru  le  cerf,  voyant  le  Roy  que  ses  gens  estoient 
loing  de  luy,  hors  le  comte  seulement,  se  destourna 
hors  de  tous  chemins.  Et,  quand  il  se  veid  seul  avec 
le  comte  au  plus  profond  de  la  forest,  en  tirant  son 
espée,  dist  au  comte  :  «  Vous  semble-t-il  que  ceste 
espée  soit  belle  .et  bonne?  »  Le  comte,  en  la  maniant 
par  le  bout,  luy  dist  qu'il  n'en  avoit  veu  nulle  qu'il 
pensast  meilleure.  «  Vous  avez  raison,  dist  le  Roy, 
et  me  semble  que  si  un  gentil  homme  avoit  délibéré 
de  me  tuer  et  qu'il  eust  congneu  la  force  de  mon  bras 
et  la  bonté  de  mon  cueur,  accompaignée  de  ceste  es- 
pée, il  penseroit  deux  fois  à  m'assailiir;  toutesfois,  je 
le  tiendrois  pour  bien  meschant,  si  nous  estions  seul 
à  seul  sans  tesmoings,  s'il  n'osoit  exécuter  ce  qu'il 
avoit  osé  entreprendre.  »  Le  comte  Guillaume  luy 
respondit  avecq  ung  visaige  estonné  :  «  Sire,  la  mes- 
chanceté de  l'entreprinse  seroit  bien  grande,  mais  la 
follie  de  la  vouloir  exécuter  ne  serait  pas  moindre.  » 
Le  Roy,  en  se  prenant  à  rire,  remist  l'espée  au  four- 

reau,  et,  escoutant  que  la  chasse  estoit  près  de  luy, 
picqua  après  le  plus  tost  qu'il  peut.  Quand  il  fut  ar- 
rivé, il  ne  parla  à  nul  de  cest  affaire,  et  s'asseura  que 
le  comte  Guillaume,  combien  qu'il  fust  ung  aussi  fort 
et  disposé  gentil  homme  qu'il  en  soit  point,  n'estoit 
homme  pour  faire  une  si  haulte  entreprinse.  Mais 
le  comte  Guillaume,  cuydant  estre  décelé  ou  soupsonné 
du  faict,  vint  le  lendemain  au  matin  dire  à  Robertet, 
secrétaire  des  finances  du  Roy,  qu'il  avoit  regardé  aux 
bienfaicts  et  gaiges  que  le  Roy  lui  vouloit  donner  pour 
demourer  avecq  luy  ;  toutefois  que  ilz  n'estoient  pas 
sufflsans  pour  l'entretenir  la  moictié  de  l'année,  et  que, 
s'il  ne  plaisoit  au  Roy  luy  en  bailler  au  double,  il  seroit 
contrainct  de  se  retirer;  priant  le  dict  Robertet  d'en 
sçavoir  le  plus  tost  qu'il  pourroit  la  volunté  du  Roy, 
qui  luy  dist  qu'il  ne  sçauroit  plus  s'advaneer  que  d'y 
aller  incontinant  sur  l'heure.  Et  print  ceste  commission 
voiuntiers,  car  il  avoit  veu  les  advertissemens  du  gou- 
verneur. Et,  ainsi  que  le  roy  fust  esveillé,  ne  faillit  à 
lui  faire  sa  harangue,  présent  Monsieur  de  La  Tri- 
moille  et  l'admirai  de  Bonnivet,  lesquelz  ignoroient  le 
tour  que  le  Roy  lui  avoit  faict  le  jour  avant.  Le  dict 
seigneur,  en  riant,  leur  dist  :  «  Vous  aviez  envie  de 
chasser  le  comte  Guillaume,  et  vous  voyez  qu'il  se 
chasse  luy-mêmes.  Parquoy,  lui  direz  que,  s'il  ne  se 
contente  de  Testât  qu'il  a  accepté  en  entrant  à  mon  ser- 
vice, dont  plusieurs  gens  de  bonnes  maisons  se  sont 
tenuz  bien  heureux,  c'est  raison  qu'il  cherche  ailleurs 
meilleure  fortune;  et  quant  à  moy,  je  ne  l'empescheray 
point,  mais  je  seray  très  content  qu'il  trouve  party  tel 
qu'il  y  puisse  vivre  selon  qu'il  mérite.  »  Robertet  fut 
aussi  diligent  de  porter  ceste  response  au  comie,  qu'il 

avoit  esté  de  présenter  sa  requeste  au  Roy.  Le  comte 
dist  que,  avecq  son  bon  congié,  il  deliberoit  doncques 
de  s'en  aller.  Et,  comme  celuy  que  la  paour  contrain- 
gnoit  de  partir,  ne  la  sceut  porter  vingt  quatre  heures, 
mais,  ainsy  que  le  Roy  se  mettoit  à  table,  print  congié 
de  luy,  faingnant  d'avoir  grand  regret,  dont  sa  néces- 
sité lui  faisoit  perdre  sa  présence.  Il  alla  aussi  prendre 
congié  de  la  mère  du  Roy,  laquelle  luy  donna  aussi 
joyeusement  qu'elle  l'avoit  reçeu  comme  parent  et 
amy;  ainsi  retourna  en  son  pais.  Et  le  Roy,  voyant  sa 
mère  et  ses  serviteurs  estonnés  de  ce  soubdain  paie- 
ment, leur  compta  l'alarme  qu'il  luy  avoit  donnée,  di- 
sant que,  encores  qu'il  fust  innocent  de  ce  qu'on  luy 
mettoit  sus,  si  avoit  esté  sa  paour  assez  grande  pour 
s'esloingner  d'un  maistre  dont  il  ne  congnoissoit  pas 
encores  les  complexions. 

«  Quant  à  moy,  mes  dames,  je  ne  voy  point  que 
aultre  chose  peust  émouvoir  le  cueur  du  roy  à  se  ha- 
zarder  ainsi  seul  contre  ung  homme  tant  estimé,  sinon 
que,  en  laissant  la  compaignie  et  les  lieux  où  les  Roys 
ne  trouvent  nul  inférieur  qui  leur  demande  le  combat, 
se  voulut  faire  pareil  à  celuy  qu'il  doubtoit  estre  son 
ennemy,  pour  se  contenter  luy-mesme  d'expérimenter 
la  bonté  et  la  hardiesse  de  son  cueur.  —  Sans  point  de 
faulte,  dist  Parlamente,  il  avoit  raison;  car  la  louange 
de  tous  les  hommes  ne  peut  tant  satisfaire  ung  bon 
cueur,  que  le  sçavoir  et  l'expérience  qu'il  a  seul  des 
vertuz  que  Dieu  a  mises  en  luy.  —  Il  y  a  long  temps, 
dist  Geburon,  que  les  anciens  nous  ont  painct  que, 
pour  venir  au  temple  de  Renommée,  il  falloit  passer 
par  celui  de  Vertu.  Et,  moi,  qui  congnois  les  deux  per- 

sonnaiges  dont  vous  avez  fait  le  compte,  sçay  bien  que 
véritablement  le  Roy  est  ung  des  plus  hardiz  hommes 
qui  soit  en  son  royaulme.  —  Par  ma  foy,  dict  Hircan, 
à  l'heure  que  le  comte  Guillaume  vint  en  France, 
j'eusse  plus  crainct  son  espée,  que  celle  des  quatre  plus 
gentils  compaignons  italiens  qui  fussent  en  la  court! 
—  Nous  sçavons  bien,  dict  Ennasuitte,  qu'il  est  tant 
estimé  que  noz  louanges  ne  sçauroient  atteindre  à  son 
mérite,  et  que  nostre  Journée  seroit  plus  tost  passée 
que  chacun  en  eust  dict  ce  qu'il  luy  en  semble.  Par- 
quov,  je  vous  prie,  ma  dame,  donnez  vostre  voix  à  quel- 
qu'un qui  die  encores  quelque  bien  des  hommes,  s'il  y 
en  a.  »  Oisile  dict  à  Hircan  :  «  Il  me  semble  que  vous  avez 
tant  accoustumé  de  dire  mal  des  femmes,  qu'il  vous 
sera  aisé  de  nous  faire  quelque  bon  compte  à  la  louange 
d'un  homme  :  parquoy  je  vous  donne  ma  voix.  —  Ce 
me  sera  chose  aysée  à  faire,  dist  Hircan,  car  il  y  a  si 
peu  que  l'on  m'a  faict  ung  conte  à  la  louange  d'un 
gentil  homme,  dont  l'amour,  la  fermeté  et  la  patience 
est  si  louable,  que  je  n'en  doibs  laisser  perdre  la  mé- 
moire. » 

Ung  jeune  gentil  homme  escolier,  espris  de  l'amour  d'une  bien 
belle  dame,  pour  parvenir  à  ses  attaintes,  vainquit  l'amour  et 
soy-mcsme,  combien  que  maintes  tentations  se  présentassent 
suffisantes  pour  luy  faire  rompre  sa  promesse.  Et  furent  toutes 
ses  peines  tournées  en  contentement  et  recompense  telle  que 
meritoit  sa  ferme,  patiente,  loyale  et  parfaicte  amitié. 

En  une  des  bonnes  villes  du  royaulme  de  France,  y 
avoit  ung  seigneur  de  bonne  maison,  qui  estoit  aux 
escoles,  désirant  parvenir  au  sçavoir  par  quoy  la  vertu 
et  l'honneur  se  doibvent  acquérir  entre  les  vertueux 
hommes.  Et,  combien  qu'il  fust  si  scavant,  estant  en 
l'aage  de  dix-sept  à  dix-huict  ans,  il  sembloit  estre  la 
doctrine  et  l'exemple  des  autres,  amour  toutesfois, 
après  toutes  les  leçons,  ne  laissa  pas  de  lui  chanter  la 
sienne.  Et,  pour  estre  mieulx  ouy  et  receu,  se  cacha 
dessoubz  le  visaige  et  les  oeilz  de  la  plus  belle  dame 
qui  fust  en  tout  le  pais,  laquelle  pour  quelque  procès 
estoit  venue  en  la  ville.  Mais,  avant  que  Amour  se 
essayast  à  vaincre  ce  gentil  homme  par  la  beaulté  de 
ceste  dame,  il  avoit  gaigné  le  cueur  d'elle,  en  voyant 
les  perfections  qui  estoient  en  ce  seigneur;  car,  en 
beaulté,  grâce,  bon  sens  et  beau  parler,  n'y  avoit  nul, 
de  quelque  estât  qu'il  fust,  qui  le  passast.  Vous,  qui 
sçavez  le  prompt  chemin  que  faict  ce  feu  quand  il  se 
prent  à  ung  des  boutc  du  cueur  et  de  la  fantaisie,  vous 
jugerez  bien  que  entre  deux  si  parfaicts  subjects  n'ar- 
resta  guères  Amour,  qu'il  ne  les  eut  à  son  commande- 
ment, et  qu'il  ne  les  rendist  tous  deux  si  remplis  de  sa 
claire  lumière,  que  leur  penser,  vouloir  et  parler  n'es- 

toient  que  flamme  de  cest  Amour.  La  jeunesse,  qui  en 
luy  engendroit  crainte,  luyfaisoit  pourchasser  son  affaire 
le  plus  doucement  qu'il  luy  estoit  possible.  Mais  elle, 
qui  estoit  vaincue  d'amour,  n'avoit  point  besoing  de 
force.  Toutesfois,  la  honte  qui  accompaigne  les  dames  le 
plus  qu'elle  peult,  la  garda  quelque  temps  de  monstrer 
sa  volunté.  Si  est-ce  que  à  la  fin  la  forteresse  du  cueur, 
où  l'honneur  demeure,  fut  ruinée  de  telle  sorte  que  la 
pauvre  dame  s'accorda  en  ce  dont  elle  n'avoit  point  esté 
discordante.  Mais,  pour  expérimenter  la  patience,  fer- 
meté et  amour  de  son  serviteur,  luy  octroya  ce  qu'il 
demandoit  avecq  une  trop  difficile  condition,  Tasseu- 
rant  que,  s'il  la  gardoit  à  jamais,  elle  l'aymeroit  parfai- 
tement, et  que,  s'il  y  failloit,  il  estoit  seur  de  ne  l'avoir 
de  sa  vie  :  c'est  qu'elle  estoit  contante  de  parler  à  lui, 
dans  ung  lict,  tous  deux  couchez  en  leurs  chemises, 
par  ainsy  qu'il  ne  lui  demandast  rien  davantaige,  sinon 
la  parole  et  le  baiser.  Luy.  qui  ne  pensoit  point  qu'il  y 
eust  joye  digne  d'estre  accomparée  à  celle  qu'elle  luy 
promettait,  luy  accorda.  Et,  le  soir  venu,  la  promesse  fut 
accomplie  ;  de  sorte  que,  pour  quelque  bonne  chère  qu'elle 
luy  feist,  ne  pour  quelque  tentation  qu'il  eust,  ne  vou- 
lust  faulser  son  serment.  Et,  combien  qu'il  n'estima  sa 
peine  moindre  que  celle  du  purgatoire,  si  fut  son  amour 
si  grand  et  son  espérance  si  forte,  estant  seur  de  la  conti- 
nuation perpétuelle  de  l'amitié  que  avecq  si  grande  peine 
il  avoit  acquise,  qu'il  garda  sa  patience,  et  se  leva  d'auprès 
d'elle  sans  jamais  luy  faire  aucun  desplaisir.  La  dame, 
comme  je  croy,  plus  esmerveillée  que  contente  de  ce 
bien,  soupçonna  incontinant,  ou  que  son  amour  ne  fust 
si  grande  qu'elle  pensoit,  ou  qu'il  eust  trouvé  en  elle  moins 
de  bien  qu'il  n'en  estimoit,  et  ne  regarda  pas  à  sa  grande 

honnesteté,  patience  et  fidélité  à  garder  son  serment. 
Elle  se  délibéra  de  faire  encore  une  autre  preuve 
de  l'amour  qu'il  luy  portoit,  avant  que  tenir  sa  pro- 
messe. Et,  pour  y  parvenir,  le  pria  de  parler  à  une  fille 
qui  estoit  en  sa  compaignie,  plus  jeune  qu'elle  et  bien 
fort  belle,  et  qu'il  luy  tint  propos  d'amitié,  a  fin  que 
ceux  qui  le  voyoient  venir  en  sa  maison  si  souvent, 
pensassent  que  ce  fust  pour  sa  damoiselle  et  non  pour 
elle.  Ce  jeune  seigneur,  qui  se  tenoit  seur  d'estre  au- 
tant aymé  comme  il  aymoit,  obéit  entièrement  à  tout 
ce  qu'elle  luy  commanda,  et  se  contraignit,  pour  l'amour 
d'elle,  de  faire  l'amour  à  ceste  fille,  qui,  le  voyant  tant 
beau  et  bien  parlant,  creut  sa  mensonge  plus  que  une 
autre  vérité,  et  l'ayma  autant  comme  si  elle  eust  esté 
bien  fort  aymée  de  luy.  Et,  quand  la  maistresse  veid 
que  les  choses  en  estoient  si  avant  et  que  toutesfois  ce 
seigneur  ne  cessoit  de  la  sommer  de  sa  promesse,  luy 
accorda  qu'il  la  vint  veoir  à  une  heure  après  minuict, 
et  qu'elle  avoit  tant  expérimenté  l'amour  et  l'obéissance 
qu'il  luy  portoit,  que  c'estoit  raison  qu'il  fust  recom- 
pensé de  sa  longue  patience.  Il  ne  fault  point  doubter 
de  la  joye  qu'en  receut  cest  affectionné  serviteur,  qui 
ne  faillit  de  venir  à  l'heure  assignée.  Mais  la  dame, 
pour  tenter  la  force  de  son  amour,  dist  à  sa  belle  da- 
moiselle :  «  Je  sçay  bien  l'amour  que  ung  tel  seigneur 
vous  porte,  dont  je  croy  que  vous  n'avez  moindre  pas- 
sion que  luy;  et  j'ay  telle  compassion  de  vous  deux, 
que  je  suis  délibérée  de  vous  donner  lieu  et  loisir  de 
parler  ensemble  longuement  à  vos  aizes.  »  La  damoi- 
selle fut  si  transportée,  qu'elle  ne  lui  sceut  faindre  son 
affection;  mais  luy  dist  qu'elle  n'y  vouloit  faillir. 
Obéissant  donc  à  son  conseil,  et  par  son  commande- 


203  DEUXIESME   JOURNÉE. 

ment,  se  despouiila,  et  se  mcit  en  ung  beau  lict  toute 
seule  en  une  chambre,  dont  la  dame  laissa  la  porte 
entre  ouverte,  et  alluma  de  la  clairté  dedans,  parquoy 
}la  beauté  de  ceste  fille  pouvoit  estre  veue  clairement. 
'Et,  en  faingnant  de  s'en  aller,  se  cacha  si  bien  auprès 
du  lict,  qu'on  ne  la  pouvait  veoir.  Son  pauvre  serviteur, 
la  cuydant  trouver  comme  elle  luy  avoit  promis,  ne 
faillit  à  l'heure  ordonnée  d'entrer  en  la  chambre  le  plus 
doulcement  qu'il  luy  fut  possible.  Et,  après  qu'il  eut 
fermé  l'huys  et  osté  sa  robbe  et  ses  brodequins  fourrez, 
s'en  alla  mettre  au  lict  où  il  pensoit  trouver  ce  qu'il 
desiroit.  Et  ne  sceut  si  tost  advancer  ses  bras  pour  em- 
brasser celle  qu'il  cuydoit  estre  sa  dame,  que  la  pauvre 
fille,  qui  le  cuydait  tout  à  elle,  n'eust  les  siens  à  l'en- 
tour  de  son  col,  en  luy  disant  tant  de  parolles  affec- 
tionnées et  d'un  si  beau  visaige,  qu'il  n'est  si  sainct 
hermite  qui  n'y  eust  perdu  ses  patenostres.  Mais,  quand 
il  la  recongneut,  tant  à  la  veue  qu'à  l'ouye,  l'amour, 
qui  avecq  si  grande  haste  Tavoit  faict  coucher,  le  feit 
encore  plus  tost  lever,  quand  il  congneut  que  ce  n'estoit 
celle  pour  qui  il  avoit  tant  souffert.  Et,  avecq  un  despit 
tant  contre  la  maîtresse  que  contre  la  damoiselle,  lui 
dist  :  «  Votre  folie  et  la  malice  de  celle  qui  vous  a  mise 
là,  ne  me  sçauroient  faire  aultre  que  je  suis;  mais 
mettez  peine  d'estre  femme  de  bien;  car,  par  mon  oc- 
casion, ne  perdrez  point  ce  bon  nom.  »  Et,  en  ce  disant, 
tant  courroucé  qu'il  n'estoit  possible  de  plus,  saillit 
hors  de  la  chambre,  et  fut  longtemps  sans  retourner  où 
estoit  sa  dame.  Toutesfois,  Amour,  qui  jamais  n'est 
sans  espérance,  l'asseura  que  plus  la  fermeté  de  son 
amour  estoit  grande  et  congneue  par  tant  d'expérience, 
plus  la  joissance    en    seroit   longue   et   heureuse.   La 

dame  qui  avoit  veu  et  entendu  tous  ces  propos,  fut  tant 
contente  et  esbahye  de  veoir  la  grandeur  et  fermeté  de 
son  amour,  qu'il  luy  tarda  bien  qu'elle  ne  le  pouvoit 
reveoir,  pour  luy  demander  pardon  des  maulx  qu'elle 
lui  avoit  faict  à  l'esprouver.  Et,  si  tost  qu'elle  le  peut 
trouver,  ne  faillit  à  luy  dire  tant  d'honnestes  et  bons 
propos,  que  non  seulement  il  oblia  toutes  ses  peines, 
mais  les  estima  très  heureuses,  veu  qu'elles  estoient 
tournées  à  la  gloire  de  sa  fermeté  et  à  l'asseurance  par- 
faicte  de  son  amitié.  De  laquelle,  depuis  ceste  heure-là 
en  avant,  sans  empeschement  ne  fascherie,  il  eut  la 
fruition  telle  qu'il  la  pouvoit  désirer. 

«  Je  vous  prie,  mes  dames,  trouvez-moy  une  femme 
qui  ait  esté  si  ferme,  si  patiente  et  si  loyale  en  amour, 
que  cest  homme  cy  a  esté  !  Ceulx  qui  ont  expérimenté 
telles  tentations,  trouvent  celles  que  l'on  painct  en 
sainct  Anthoine  bien  petites  au  pris  ;  car  qui  peut  estre 
chaste  et  patient  avec  la  beaulté,  l'amour,  le  temps  et 
le  loisir  des  femmes,  sera  assez  vertueux  pour  vaincre 
tous  les  diables.  —  C'est  dommaige,  dist  Oisille,  qu'il 
ne  s'adressa  à  une  femme  aussi  vertueuse  que  luy  ;  car 
ce  eust  esté  la  plus  parfaicte,  la  plus  honneste  amour, 
dont  l'on  oyt  jamais  parler.  —  Mais  je  vous  prie,  drst 
Geburon,  dictes  lequel  tour  vous  trouvez  le  plus  diffi- 
cile des  deux  ?  —  Il  me  semble,  dist  Parlamente,  que 
c'est  le  dernier  ;  car  le  despit  est  la  plus  forte  tentation 
de  toutes  les  autres.  »  Longarine  dist  qu'elle  pensoit 
que  le  premier  fust  le  plus  mauvais  à  faire;  car  il  fal- 
loit  qu'il  vainquist  l'amour  et  soy-mesmes  pour  tenir 
sa  promesse.  —  Vous  en  parlez  bien  à  voz  aises,  dist 
Simontault;  mais  nous,  qui  sçavons  que  la  chose  vâult, 

en  debvons  dire  nostre  opinion.  Quant  est  de  moy,  je 
l'estime  à  la  première  fois  sot  et  à  la  dernière  fol;  car  je 
croy  que,  en  tenant  promesse  à  sa  dame,  elle  avoit  au- 
tant ou  plus  de  peine  que  luy.  Elle  ne  lui  faisoit  faire 
ce  serment,  sinon  pour  se  faindre  plus  femme  de  bien 
qu'elle  n'estoit,  se  tenant  seure  que  une  forte  amour  ne 
se  peut  lier,  ne  par  commandement,  ne  par  serment,  ne 
par  chose  qui  soit  au  monde.  Mais  elle  voulait  faindre 
son  vice  si  vertueux,  qu'il  ne  pouvoit  estre  gaingné  que 
par  vertuz  heroïcques.  Et  la  seconde  fois,  il  se  monstra 
fol  de  laisser  celle  qui  l'aymoit  et  valoit  mieux  que  celle 
où  il  avoit  serment  au  contraire,  et  si  avoit  bonne 
excuse  sur  le  despit  de  quoy  il  cstoit  plein.  »  Dagoucin 
le  reprint,  disant  qu'il  estoit  de  contraire  opinion  ;  et 
que,  à  la  première  fois,  il  se  montra  ferme,  patient  et 
véritable,  et,  à  la  seconde,  loyal  et  parfaict  en  amitié. 
—  Et  que  sçavons-nous,  dist  Saffredent,  s'il  estoit  de 
ceulx  qu'un  chapitre  nomme  de  frigidis  et  malefi- 
ciatis?  Mais  si  Hircan  eust  voulu  parfaire  sa  louange, 
il  nous  debvoit  compter  comme  il  fut  gentil  compai- 
gnon,  quand  il  eut  ce  qu'il  demandoit;  et  à  l'heure 
pourrions  juger  si  sa  vertu  ou  impuissance  le  feit  estre 
si  saige. —  Vous  pouvez  bien  penser,  dist  Hircan,  que, 
s'il  le  m'eust  dict,  je  ne  l'eusse  non  plus  celé  que  le 
demourant.  Mais,  à  veoir  sa  personne  et  congnoistre 
sa  complexion,  je  l'estimeray  tousjours  avoir  esté  con- 
duict  plustost  de  la  force  d'amour  que  de  nulle  impuis- 
sance ou  froideur.  —  Or,  s'il  estoit  tel  que  vous  dictes, 
dist  Simontault,  il  debvoit  rompre  son  serment.  Car, 
si  elle  se  fust  courroucée  pour  si  peu,  elle  eust  esté  le- 
gièrement  apaisée.  —  Mais,  dist  Ennasuitte,  peut  estre 
qu'à  l'heure  elle  ne  l'eust  pas  voulu  ?  —  Et  puis,  dist 

Saffredent,  n'estoit-il  pas  assez  fort  pour  la  forcer, 
puisqu'elle  luy  avoit  baillé  camp?  —  Saincte  Marie! 
dist  Nomerfide,  comme  vous  y  allez!  Est-ce  la  façon 
d'acquérir  la  grâce  d'une  qu'on  estime  honneste  et 
saige? —  Il  me  semble,  dist  Saffredent,  que  Ton  ne 
sçaurait  faire  plus  d'honneur  à  une  femme  de  qui  l'on 
désire  telles  choses,  que  de  la  prendre  par  force,  car  il 
n'y  a  si  petite  damoiselle  qui  ne  veuille  estre  bien  long 
temps  priée.  Et  d'autres  encores  à  qui  il  fault  donner 
beaucoup  de  presens,  avant  que  de  les  gaigner;  d'autres 
qui  sont  si  sottes,  que  par  moyens  et  finesses  on  ne  les 
peut  avoir  et  gaigner;  et,  envers  celles-là,  ne  fault  pen- 
ser que  à  chercher  les  moyens.  Mais,  quand  on  a  af- 
faire à  une  si  saige,  qu'on  ne  la  peut  tromper,  et  si 
bonne  qu'on  ne  la  peut  gaigner  par  paroles  ny  pre- 
sens, n'est-ce  pas  raison  de  chercher  tous  les  moyens 
que  l'on  peut  pour  en  avoir  la  victoire  ?  Et  quand  vous 
#oyez  dire  que  ung  homme  a  prins  une  femme  par  force, 
croyez  que  ceste  femme-là  luy  a  osté  l'espérance  de 
tous  autres  moyens;  et  n'estimez  moins  l'homme  qui  a 
mis  en  dangier  sa  vie,  pour  donner  lieu  à  son  amour.  » 
Geburon,  se  prenant  à  rire,  dist  :  «  J'ay  autres  fois  veu 
assiéger  des  places  et  prendre  par  force,  pource  qu'il 
n'estoit  possible  de  faire  parler  par  argent  ne  par  me- 
naces ceux  qui  les  gardoient;  car  on  dict  que  place 
qui  parlamente  est  demy  gaignée.  —  Il  vous  semble, 
dist  Ennasuitte,  que  toutes  les  amours  du  monde 
soient  fondées  sur  ces  follies  ;  mais  il  y  en  a  qui  ont 
aymé  et  longuement  persévéré,  de  qui  l'intention  n'a 
point  esté  telle.  —  Si  vous  en  sçavez  une  histoire, 
dist  Hircan,  je  vous  donne  ma  place  pour  la  dire.  —  Je 
la  sçay,  dist  Ennasuitte,  et  je  la  diray  très  voluntiers.  » 

Pauline,  voyant  qu'un  gentil  homme  qu'elle  n'aimoit  moins  que 
luy  elie,  pour  les  deffenses  à  luy  faictes  de  ne  parler  jamais  à 
elle,  s'estoit  allé  rendre  religieux  en  l'Observance,  entra  en  la 
religion  de  Saincte  Claire  où  elle  xut  receue  et  voilée,  mettant  à 
exécution  le  désir  qu'elle  avoit  eu  de  rendre  la  fin  de  l'amitié  du 
gentil  homme  et  d'elle,  semblable  en  habit,  estât  et  forme  de 
vivre. 


Au  temps  du  marquis  de  Mantoue,  qui  avoit  espousé 
la  seur  du  duc  de  Ferrare,  y  avoit,  en  la  maison  de  la 
duchesse,  une  damoiselle  nommée  Pauline,  laquelle 
estoit  tant  aymée  d'un  gentil  homme  serviteur  du  mar- 
quis, que  la  grandeur  de  son  amour  faisoit  esmerveiller 
tout  le  monde,  veu  qu'il  estoit  pauvre  et  tant  gentil 
compaignon,  qu'il  debvoit  chercher,  pour  l'amour  que 
lui  portoit  son  maistre,  quelque  femme  riche;  mais  il 
luy  sembloit  que  tout  le  trésor  du  monde  estoit  en  Pau- 
line, lequel,  en  l'espousant,  il  cuydoit  posséder.  La 
marquise,  désirant  que,  par  sa  faveur,  Pauline  fust 
mariée  plus  richement,  l'en  degoustoit  le  plus  qu'il  luy 
estoit  possible  et  les  empeschoit  souvent  de  parler  en- 
semble, leur  remonstrant  que,  si  le  mariaige  se  faisoit, 
ilz  seroient  les  plus  pauvres  et  misérables  de  toute 
l'Italie.  Mais  ceste  raison  ne  pouvoit  entrer  en  l'enten- 
dement du  gentil  homme.  Pauline,  de  son  costé,  dissi- 
muloit  le  mieulx  qu'elle  pouvoit  son  amitié  ;  toutesfois, 
elle  n'en  pensoit  pas  moins.  Ceste  amitié  dura  longue- 
ment avecq  ceste  espérance  que  le  temps  leur  apporte- 
roit  quelque  meilleure  fortune  :  durant  lequel  vint  une 
guerre,  où   ce  gentil  homme  fut  prins  prisonnier  avec 

ung  François  qui  n'estoit  moins  amoureux  en  France 
que  luy  en  Italie.  Et  quand  ils  se  trouvèrent  compai- 
gnons  de  leurs  fortunes,  ilz  commencèrent  à  descouvrir 
leurs  secretz  l'un  à  Paultre.  Et  confessa  le  François, 
que  son  cueur  estoit  ainsi  que  le  sien  prisonnier,  sans 
luy  nommer  le  lieu.  Mais,  pour  estre  tous  deux  au  ser- 
vice du  marquis  de  Mantoue,  sçavoit  bien  ce  gentil 
homme  françois,  que  son  compaignon  aymoit  Pauline, 
et,  pour  l'amitié  qu'il  avoit  en  son  bien  et  profit,  lui 
conseilloit  d'en  oster  sa  fantaisie.  Ce  que  le  gentil 
homme  italien  juroit  n'estre  en  sa  puissance;  et  que, 
si  le  marquis  de  Mantoue,  pour  recompense  de  sa  pri- 
son et  des  bons  services  qu'il  lui  avoit  faicts,  ne  luy 
donnoit  s'amie,  il  s'en  iroit  rendre  cordelier  et  ne  servi- 
roit  jamais  maistre  que  Dieu.  Ce  que  son  compaignon 
ne  pouvoit  croire,  ne  voyant  en  luy  ung  seul  signe  de 
la  religion,  que  la  dévotion  qu'il  avoit  en  Pauline.  Au 
bout  de  neuf  moys,  fut  délivré  le  gentil  homme  fran- 
çois, et  par  sa  bonne  diligence  feit  tant,  qu'il  meist  son 
compaignon  en  liberté,  et  pourchassa  le  plus  qu'il  luy 
fut  possible,  envers  le  marquis  et  la  marquise,  le  ma- 
riaige  de  Pauline.  Mais  il  n'y  put  advenir  ny  rien  gai- 
gner,  luy  mettant  devant  les  ceilz  la  pauvreté  où  il  leur 
faudroit  tous  deux  vivre,  et  aussi  que  de  tous  costez 
les  parens  n'en  estoient  d'oppinion  ;  et  lui  défendirent 
qu'il  n'eust  plus  à  parler  à  elle,  à  fin  que  cette  fantaisie 
s'en  peust  aller  par  l'absence  et  impossibilité. 

Et,  quand  il  veid  qu'il  estoit  contrainct  d'obéir,  de- 
manda congié  à  la  marquise  de  dire  adieu  à  Pauline,  et 
puis,  que  jamais  il  ne  parleroit  à  elle;  ce  qui  luy  fut 
accordé,  et  à  l'heure  il  commença  à  luy  dire  :  «  Puis 
qu'ainsi  est,  Pauline,  que  le  ciel  et  la  terre  sont  contre 

nous,  non  seulement  pour  nous  empescher  de  nous 
marier  ensemble,  mais,  qui  plus  est,  pour  nous  oster 
la  veue  et  la  parole,  dont  nostre  maistre  et  maistresse 
nous  ont  fait  si  rigoureux  commandement,  qu'ilz  se 
peuvent  bien  vanter  que  en  une  parole  ilz  ont  blessé 
deuxcueurs,  dont  les  corps  ne  sçauroient  plus  faire  que 
languir;  monstrans  bien,  par  cest  effect,  que  oncques 
amour  ne  pitié  n'entrèrent  en  leur  estomac.  Je  sçay  bien 
que  leur  fin  est  de  nous  marier  chascun  bien  et  riche- 
ment; car  ilz  ignorent  que  la  vraye  richesse  gist  au 
contentement;  mais  si  m'ont-ilz  faict  tant  de  mal  et  de 
desplaisir,  qu'il  est  impossible  que  jamais  de  bon  cueur 
je  leur  puisse  faire  service.  Je  croy  bien  que,  si  jamais 
je  n'eusse  parlé  de  mariage,  ilz  ne  sont  pas  si  scrupu- 
leux, qu'ilz  ne  m'eussent  assez  laissé  parler  à  vous,  vous 
asseurant  que  j'aymerois  mieulx  mourir,  que  changer 
mon  oppinion  en  pire,  après  vous  avoir  aymée  d'une 
amour  si  honneste  et  vertueuse,  et  pourchassé  envers 
vous  ce  que  je  voudrois  défendre  envers  tous.  Et,  pour 
ce  qu'en  vous  voyant  je  ne  sçaurois  porter  ceste  dure 
pénitence,  et  que,  en  ne  vous  voyant,  mon  cueur,  qui  ne 
peut  demeurer  vuide,  se  rempliroit  de  quelque  deses- 
poir dont  la  fin  seroit  malheureuse,  je  me  suis  délibéré 
et  dès  long  temps  de  me  mettre  en  religion  :  non  que 
je  sçaiche  très  bien  qu'en  tous  estats  l'homme  se  peuli 
saulver,  mais  pour  avoir  plus  de  loisir  de  contempler  1; 
Bonté  divine,  laquelle,  j'espère,  aura  pitié  des  faute; 
de  ma  jeunesse,  et  changera  mon  cœur,  pour  autan 
aymer  les  choses  spirituelles  qu'il  faict  les  temporelles. 
Et  si  Dieu  me  faict  la  grâce  de  pouvoir  gaingner  la 
sienne,  mon  labeur  sera  incessamment  employé  à  prier 
Dieu  pour  vous.  Vous  suppliant,  par  ceste  amour  tant 

ferme  et  loyale  qui  a  esté  entre  nous  deux,  avoir  mé- 
moire de  moy  en  voz  oraisons  et  prier  Nostre  Seigneur, 
qu'il  me  donne  autant  de  constance  en  ne  vous  voyant 
point,  qu'il  m'a  donné  de  contentement  en  vous  regar- 
dant. Et,  pour  ce  que  j'av  toute  ma  vie  espéré  avoir  de 
vous  par  mariaige  ce  que  l'honneur  et  la  conscience 
permettent,  je  me  suis  contenté  d'espérance  ;  mais, 
maintenant  que  je  la  perds,  et  que  je  ne  puis  jamais 
avoir  de  vous  le  traictement  qui  appartient  à  un  mary, 
au  moins  pour  dire  adieu,  je  vous  supplie  me  traicter 
en  frère,  et  que  je  vous  puisse  baiser.  »  La  pauvre 
Pauline,  qui  tousjours  luy  avoit  esté  assez  rigoureuse, 
congnoissant  l'extrémité  de  sa  douleur  et  Thonnesteté 
de  sa  requeste  que  en  tel  desespoir  se  contentoit  d'une 
chose  si  raisonnable,  sans  luy  respondre  aultre  chose, 
luy  va  jecter  les  bras  au  col,  pleurant  avecq  une  si 
grande  véhémence,  que  la  parole,  la  voix  et  la  force  luy 
défaillirent,  et  se  laissa  tumber  entre  ses  bras  esva- 
nouye  :  dont  la  pitié  qu'il  en  eut,  avecq  l'amour  et  la 
tristesse,  luy  en  feirent  faire  autant,  tant  que  l'une  de 
ses  compaignes,  les  voyant  tumber  l'un  d'un  costé  et 
l'autre  de  l'autre,  appela  du  secours,  qui  à  force  de  re- 
mèdes les  feit  revenir. 

Alors  Pauline,  qui  avoit  désiré  de  dissimuler  son 
affection,  fut  honteuse,  quand  elle  s'apparceut  qu'elle 
l'avoit  monstrée  si  véhémente.  Toutefois,  la  pitié  du 
pauvre  gentil  homme  servit  à  elle  de  juste  excuse,  et, 
ne  pouvant  plus  porter  ceste  parole  de  dire  adieu 
pour  jamais,  s'en  alla  vistement,  le  cueur  et  les  dents 
si  serrez,  qu'en  entrant  dans  son  logis,  comme  un 
corps  sans  esprit,  se  laissa  tumber  sur  son  lict,  et 
passa  la  nuict  en    si   piteuses   lamentations,  que  ses 

serviteurs  pensoient  qu'il  eust  perdu  tous  ses  parens 
et  amis  et  tout  ce  qu'il  pouvoit  avoir  de  biens  sur  la 
terre.  Le  matin  se  recommanda  à  Nostre-Seigneur,  et, 
après  qu'il  eut  departy  à  ses  serviteurs  le  peu  de  bien 
qu'il  avoit  et  prins  avec  luy  quelque  somme  d'ar- 
gent, défendit  à  ses  gens  de  le  suyvre,  et  s'en  alla 
tout  seul  à  la  religion  de  l'Observance  demander  l'ha- 
bit, délibéré  de  jamais  n'en  partir.  Le  gardien,  qui 
autresfois  l'avoit  veu,  pensa,  au  commencement,  que 
ce  fust  mocquerie  ou  songe;  car  il  n'y  avoit  en  tout 
le  pays  gentil  homme  qui  moins  que  luy  eust  grâce  ou 
condition  de  cordelier,  pource  qu'il  avoit  en  luy  toutes 
les  bonnes  et  honnestes  vertus  que  l'on  eust  sceu  dési- 
rer en  ung  gentil  homme.  Mais,  après  avoir  entendu 
ses  paroles  et  veu  ses  larmes  coulans  sur  sa  face 
comme  ruisseaulx,  ignorant  dont  en  venoit  la  source, 
le  receut  humainement.  Et  bien  tost  après,  voyant  sa 
persévérance,  luy  bailla  l'habit,  qu'il  receut  dévote- 
ment :  dont  furent  advertiz  le  marquis  et  la  marquise, 
qui  le  trouvèrent  si  estrange,  que  à  peine  le  pouvoient- 
ilz  croire.  Pauline,  pour  ne  se  montrer  subjecte  à  nulle 
amour,  dissimula  le  mieulx  qu'il  luy  fut  possible  le 
regret  qu'elle  avoit  de  luy  ;  en  sorte  que  chascun  disoit 
qu'elle  avoit  bien  tost  oblié  la  grande  affection  de  son 
loyal  serviteur.  Et  ainsi  passa  cinq  ou  six  mois,  sans 
en  faire  autre  demonstrance.  Durant  lequel  temps 
luy  fut,  par  quelque  religieux,  monstre  une  chanson 
que  son  serviteur  avoit  composée  ung  peu  après  qu'il 
eut  prins  l'habit.  De  laquelle  le  chant  est  italien  et 
assez  commun  ;  mais  j'en  ay  voulu  traduire  les  mots 
en  françois  le  plus  près  qu'il  m'a  esté  possible,  et  sont 
tels  : 


^ 

Que  dira-elle, 

Que  lera-elle, 
Quand  me  verra  de  ses  yeulx 

Religieux? 

Las  !  la  pauvrette, 

Toute  seullette, 
Sans  rarler  longtemps,  sera 

Eschevelée, 

Deconsolée; 
L'estrange  cas  pensera  : 
Son  penser,  par  aventure, 
En  monastère  et  closture 
A  la  fin  la  conduira. 

Que  dira-elle,  etc. 

Que  diront  ceulx 

Qui  de  nous  deux 
Ont  l'air,  our  et  bien  privé, 

Voyant  qu'amour, 

Par  un  tel  tour, 
Plus  panaict  ont  approuvé? 
Regardans  ma  conscience, 
Hz  en  auront  repentance, 
Et  chacun  d'eulx  en  pleurera, 

Que  dira-elle,  etc. 

Et  s'ils  venoient, 

Et  nous  tenoient 
Propos  pour  nous  divertir, 

Nous  leur  dirons 

Que  nous  mourrons 
Icy,  sans  jamais  partir  : 
Puis  que  leur  rigueur  rebelle 
Nous  feit  prendre  robbe  telle, 
Nul  de  nous  ne  la  lairra. 

Que  dira-elle,  etc. 

Et  si  prier 
De  marier 
Nous  viennent,  pour  nous  tenter. 
En  nous  disant 
L'estat  plaisant 

Qui  nous  pourroit  contenter, 
Nous  respondrons  que  nostre  ame 
Est  de  Dieu  amie  et  iemme, 
Qui  point  ne  la  changera. 
Que  dira-elle,  etc. 

A  amour  forte, 

Qui  ceste  porte 
Par  regret  m'as  taict  passer, 

Fais  qu'en  ce  lieu, 

De  prier  Dieu 
Je  ne  me  puisse  lasser; 
Car  nostre  amour  mutuelle 
Sera  tant  spirituelle, 
Que  Dieu  s'en  contentera. 

Que  dira-elle,  etc. 

Laissons  les  biens 

Qui  sont  lyens 
Plus  durs  à  rompre  que  fer; 

Quittons  la  gloire 

Qui  l'ame  noire 
Par  orgueil  meine  en  enfer; 
Fuyons  la  concupiscence, 
Prenons  la  chaste  innocence 
Que  Jésus  nous  donnera. 

Que  dira-elle,  etc. 

Viens  donq,  amie, 

Ne  tarde  mie 
Après  ton  parfaict  amy; 

Ne  crains  à  prendre 

L'habit  de  cendre, 
Fuyant  ce  monde  ennemy  : 
Car,  d'amitié  vive  et  forte, 
De  sa  cendre  fault  que  sorte 
Le  phoenix  qui  durera. 

Que  dira-elle,  etc. 

Ainsi  qu'au  monde 

Fut  pure  et  munde 
Nostre  parfaicte  amitié  ; 

Dedans  le  cloistre 

Pourra  paroistre 
Plus  grande  de  la  moictié  ; 

Car  amour  loyal  et  ferai  , 
Oui  n'a  jamais  fin  ne  terme, 
Droict  au  ciel  nous  conduira. 
Que  dira-elle,  etc. 

Quand  elle  eut  bien  au  long  leu  ceste  chanson,  es- 
tant à  part  en  une  chappelle,  se  meist  si  fort  à  pleurer, 
qu'elle  arrousa  tout  le  papier  de  larmes.  Et  n'eust  esté 
la  craincte  qu'elle  avoit  de  se  monstrer  plus  affection- 
née qu'il  n'appartient,  n'eust  failly  de  s'en  aller  incon- 
tinent mettre  en  quelque  hermitaige,  sans  jamais  veoir 
créature  du  monde.  Mais  la  prudence  qui  estoit  en 
elle  la  contraingnit  encores  pour  quelque  temps  dissi- 
muler. Et,  combien  qu'elle  eust  prins  resolution  de 
laisser  entièrement  le  monde,  si  faingnit-elle  tout  le 
contraire,  et  changeoit  si  fort  son  visaige,  qu'estant  en 
compaignie,  ne  ressembloit  de  rien  à  elle-mesme.  Elle 
porta  en  son  cueur  ceste  délibération  couverte  cinq  ou 
six  mois,  se  monstrant  plus  joyeuse  qu'elle  n'avoit  de 
coustume.  Mais,  ung  jour,  alla  avecq  sa  maistresse  à 
l'Observance,  oyr  la  grand  messe;  et,  ainsi  que  le 
prestre,  diacre  et  soubz-diacre  sailloient  du  revestiaire 
pour  venir  au  grand  autel,  son  pauvre  serviteur,  qui 
encores  n'avoit  parfaict  l'an  de  sa  probation,  servoit 
d'acolite,  portoit  les  deux  canettes,  en  ses  deux  mains 
couvertes  d'une  toile  de  soye,  et  venoit  le  premier, 
ayant  les  ceils  contre  terre.  Quand  Pauline  le  veid  en 
tel  habillement  où  sa  beauté  et  grâce  estoient  plustost 
augmentées  que  diminuées,  fut  si  esmue  et  troublée, 
que,  pour  couvrir  la  cause  de  la  couleur  qui  lui  venoit 
au  visaige,  se  print  à  tousser.  Et  son  pauvre  serviteur, 
qui  entendoit  mieulx  ce  son-là  que  celuy  des  cloches 
de    son    monastère,   n'osa    tourner  sa  teste,  mais,   en 

passant  devant  elle,   ne  peust  garder  ses  oeiiz,  qu'ilz 
ne  prinssent  le   chemin  que  si  longtemps  ilz  avoient 
tenu.  Et,  en  regardant  piteusement  Pauline,  fut  si  saisy 
du  feu  qu'il  pensoit  quasy  esteint,  qu'en  le  voulant  plus 
couvrir  qu'il  ne  pouvoit,  tomba   tout  de  son  hault  à 
terre  devant  elle.  Et  la  craincte  qu'il  eut  que  la  cause 
en  fust  congneue  luy  feist  dire  que  c'estoit  le  pavé  de 
l'église  qui  estoit  rompu  en  cest  endroict.  Quand  Pau- 
line congneut  que  le  changement  d'habit  ne  luy  avoit 
pas  changé  le  cueur,  et  qu'il  y  avoit  si  longtemps  qu'il 
s'estoit  rendu,  que  chacun  pensoit  qu'elle  l'eust  oblié, 
se  délibéra  de  mettre  à  exécution  le  désir  qu'elle  avoit 
eu  de  rendre  la  fin  de  leur  amitié  semblable  en  habit, 
estât  et  forme  de  vivre,  comme  elle  avoit  esté  vivant  en 
une  maison,  soubz  pareil    maistre    et  maistresse.  Et, 
pource  que  elle  avoit  plus  de  quatre  mois  auparavant 
donné  ordre  à  tout  ce  qui  luy  estoit  nécessaire  pour 
entrer  en  religion,  ung  matin,  demanda  congé  à  la  mar- 
quise d'aller  oyr  la  messe  à  Saincte  Claire,  ce  qu'elle 
luy  donna,  ignorant  pourquoy  elle  le  demandoit.  Et,  en 
passant  devant  les  Cordeliers,  pria  le  gardien  de  luy 
faire  venir  son  serviteur,  qu'elle  appeloit  son  parent. 
Et,  quand  elle  le  veid  en  une  chapelle  à  part,  luy  dist  : 
«  Si  mon  honneur  eust  permis  qu'aussi  tost  que  vous 
je  me  fusse  osé  mettre  en  religion,  je  n'eusse  tant  at- 
tendu; mais,  ayant  rompu   par  ma  patience  les  oppi- 
nions  de  ceux  qui  plus  tost  jugent  mal  que  bien,  je  suis 
délibérée  de  prendre  Testât,  la  robbe  et  la  vie  telle  que 
je  voy  la  vostre,  sans  m'enquerir  quel  il  y  faict.  Car,  si 
vous  y  avez  du  bien,  j'en  auray  ma  part;  et,  si  vous  y 
recepvez  du  mal,  je  n'en  veulx  estre  exempte;  car,  par 
tel  chemin   que  vous   irez  en  paradis,  je  vous  veulx 

suivre  :  estant  asseurée  que  Celuy  qui  est  le  vray,  par- 
faict  et  digne  d'estre  nommé  Amour,  nous  a  tirez  à  son 
service,  par  une  amitié  honneste  et  raisonnable,  laquelle 
il  convertira,  par  son  sainct  Esperit,  du  tout  en  luy; 
vous  priant  que  vous  et  moy  oblyons  le  corps  qui  périt 
et  tient  du  vieil  Adam,  pour  recepvoir  et  revestir  celuy 
de  nostre  espoux  Jesus-Christ.  »  Ce  serviteur  religieux 
fut  tapt  aise  et  tant  content  d'oyr  sa  saincte  volunté, 
qu'en  plorant  de  joye  luy  fortifia  son  oppinion  le  plus 
qu'il  luy  fut  possible,  luy  disant  que,  puis  qu'il  ne  pou- 
voit  plus  avoir  d'elle  au  monde  autre  chose  que  la  pa- 
role, il  se  tenoit  bien  heureux  d'estre  en  lieu  où  il  au- 
roit  tousjours  moyen  de  la  recepvoir,  et  qu'elle  seroit 
telle,  que  l'un  et  l'aultre  n'en  pourroit  que  mieulx  va- 
loir, vivans  en  un  estât  d'un  amour,  d'un  cueur  et  d'un 
esprit  tirez  de  la  bonté  de  Dieu,  lequel  il  supplioit  les 
tenir  en  sa  main,  en  laquelle  nul  ne  peut  périr.  Et,  en 
ce  disant  et  plorant  d'amour  et  de  joye,  luy  baisa  les 
mains;  mais  elle  abbaissa  son  visaige  jusques  à  la  main, 
et  se  donnèrent  par  vraye  charité  le  sainct  baiser  de 
dilection.  Et,  en  ce  contentement,  se  partit  Pauline,  et 
entra  en  la  religion  de  Saincte  Claire,  où  elle  fut  receue 
et  voilée. 

Ce  que  après  elle  feit  entendre  à  madame  la  mar- 
quise, qui  en  fut  tant  esbahie  qu'elle  ne  le  pouvoit 
croire,  mais  s'en  alla  le  lendemain  au  monastère,  pour 
la  veoir  et  s'efforcer  de  la  divertir  de  son  propos.  A 
quoy  Pauline  lui  feit  response,  que,  si  elle  avoit  eu 
puissance  de  luy  oster  ung  mary  de  chair,  l'homme  du 
monde  qu'elle  avoit  le  plus  aymé,  elle  s'en  debvoit  con- 
tenter, sans  chercher  de  la  vouloir  séparer  de  Celuy 
qui  estoit  immortel  et  invisible,  car  il  n'estoit  pas  en  sa 

puissance  ni  de  toutes  les  créatures  du  monde.  La 
marquise,  voyant  son  bon  vouloir,  la  baisa,  la  laissant, 
non  sans  grand  regret.  Et  depuis  vesquirent  Pauline  et 
son  serviteur  si  sainctement  et  dévotement  en  leur 
Observance,  que  l'on  ne  doibt  doubter  que  Celuy  du- 
quel la  fin  de  la  loy  est  charité,  ne  leur  dist,  à  la  fin  de 
leur  vie,  comme  à  la  Magdelaine,  que  leurs  péchez 
leur  estoient  pardonnez,  veu  qu'ilz  avoient  beaucoup 
aymé,  et  qu'il  ne  les  retirast  en  paix  au  lieu  où  la  re- 
compense passe  tous  les  mérites  des  hommes. 

«  Vous  ne  pouvez  icy  nier,  mes  dames,  que  l'amour 
de  l'homme  ne  se  soit  montrée  la  plus  grande;  mais 
elle  luy  fut  si  bien  rendue,  que  je  voudrais  que  tous 
ceulx  qui  s'en  meslent  fussent  autant  recompensez.  — 
Il  y  auroit  doncques,  dist  Hircan,  plus  de  fols  et  de 
folles  declairez,  qu'il  n'y  en  eut  oncques?  —  Appelez- 
vous  folie,  dist  Oisille,  d'aymer  honnestement  en  la 
jeunesse,  et  puis  de  convertir  cest  amour  du  tout  à 
Dieu  ?  »  Hircan,  en  riant,  lui  respondit  :  «  Si  mélan- 
colie et  desespoir  sont  louables,  je  diray  que  Pauline 
et  son  serviteur  sont  bien  dignes  d'être  louez.  —  Si 
est-ce,  dist  Geburon,  que  Dieu  a  plusieurs  moyens  de 
nous  tirer  à  luy,  dont  les  commencemens  semblent 
estre  maulvais,  mais  la  fin  en  est  bonne.  —  Encores 
ay-je  une  oppinion,  dist  Parlamente,que  jamais  homme 
n'avmera  parfaictement  Dieu,  qu'il  n'ait  parfaictement 
aymé  quelque  créature  en  ce  monde.  —  Qu'appelez-vous 
parfaictement  aymer  ?  dist  Saffredent  :  estimez-vous 
parfaicts  amans  ceulx  qui  sont  transiz  et  qui  adorent 
les  dames  de  loing,  sans  oser  monstrer  leur  volunté  ? 
—  J'appelle  parfaicts  amans,  luy  respondit  Parlamente, 

ceulx  qui  cherchent,  en  ce  qu'ilz  aiment,  quelque  per- 
fection, soit  beaulté,  bonté  ou  bonne  grâce;  tousjours 
tendans  à  la  vertu,  et  qui  ont  le  cueur  si  hault  et  si 
honneste,  qu'ilz  ne  veulent,  pour  mourir,  mettre  leur 
fin  aux  choses  basses  que  l'honneur  et  la  conscience 
reprouvent;  car  l'ame,  qui  n'est  créée  que  pour  retour- 
ner à  son  souverain  bien,  ne  faict,  tant  qu'elle  est  de- 
dans ce  corps,  que  désirer  d'y  parvenir.  Mais,  à  cause 
que  les  sens,  par  lesquels  elle  peut  avoir  nouvelles, 
sont  obscurs  et  charnels  par  le  péché  du  premier  père, 
ne  luy  peuvent  monstrer  que  les  choses  visibles  plus 
approchantes  de  la  perfection,  après  quoy  l'ame  court, 
cuydans  trouver,  en  une  beaulté  extérieure,  en  une 
grâce  visible  et  aux  vertuz  morales,  la  souveraine  beaulté, 
grâce  et  vertu.  Mais,  quand  elle  les  a  cherchez  et  expé- 
rimentez, et  elle  n'y  trouve  point  Celuy  qu'elle  ayme, 
elle  passe  oultre,  ainsi  que  l'enfant,  selon  sa  petitesse, 
ayme  les  poupines  et  aultres  petites  choses,  les  plus 
belles  que  son  œil  peut  veoir,  et  estime  richesses  d'as- 
sembler des  petites  pierres;  mais,  en  croissant,  ayme 
les  poupines  vives  et  amasse  les  biens  nécessaires  pour 
la  vie  humaine.  Mais,  quand  il  congnoist,  par  plus 
grande  expérience,  que  es  choses  territoires  n'y  a  per- 
fection ne  félicité,  désire  chercher  le  facteur  et  la  source 
d'icelle.  Toutesfois,  si  Dieu  ne  luy  ouvre  l'œil  de  foy, 
seroit  en  danger  de  devenir,  d'un  ignorant,  ung  infidèle 
philosophe:  car  foy  seulement  peut  monstrer  et  faire 
recepvoir  le  bien  que  l'homme  charnel  et  animal  ne 
peut  entendre.  —  Ne  voyez-vous  pas  bien,  dist  Longa- 
rine,  que  la  terre  non  cultivée,  portant  beaucoup 
d'herbes  et  d'arbres,  combien  qu'ilz  soient  inutiles,  est 
désirée  pour  l'espérance  qu'elle  apportera  bon  fruict, 

quand  il  y  sera  semé?  Aussi,  le  cueur  de  l'homme,  qui 
n'a  nul  sentiment  d'amour  aux  choses  visibles,  ne 
viendra  jamais  à  l'amour  de  Dieu  par  la  semence  de  sa 
parole,  car  la  terre  de  son  cueur  est  stérile,  froide  et 
damnée.  —  Voyla  pourquoy,  dist  Saffredent,  la  plus 
part  des  docteurs  ne  sont  spirituels;  car  ilz  n'aymeront 
jamais  que  le  bon  vin  et  chamberieres  laides  et  ordes, 
sans  expérimenter  que  c'est  d'aymer  dames  honnestes. 
—  Si  je  sçavois  bien  parler  latin,  dist  Simontault,  je 
vous  allegueroye  que  sainct  Jehan  dict:  «  Que  celuy  qui 
n'ayme  son  frère  qu'il  veoit,  comment  aymera-il  Dieu 
qu'il  ne  veoit  point  ?  »  Car,  par  les  choses  visibles,  on 
est  tiré  à  l'amour  des  invisibles.  —  Mais,  dist  Enna- 
suitte,  quis  est  illc,  et  laudabimus  eum,  ainsi  parfaict 
que  vous  le  dictes?  —  Il  y  en  a,  respondit  Dagoucin, 
qui  ayment  si  fort  et  si  parfaictement,  qu'ilz  aimeroient 
autant  mourir  que  de  sentir  ung  désir  contre  l'honneur 
et  la  conscience  de  leur  maistresse,  et  si  ne  veullent 
qu'elle  ne  autres  ne  s'en  apperçoivent.  —  Ceux-là,  dit 
Saffredent,  sont  de  la  nature  de  la  camalercite,  qui  vit 
de  l'aer.  Car  il  n'y  a  homme  au  monde,  qui  ne  désire 
declairer  son  amour  et  de  sçavoir  estre  aymé,  et  si  croy 
qu'il  n'est  si  forte  fiebvre  d'amitié,  qui  soubdain  ne 
passe,  quand  on  congnoist  le  contraire.  Quant  à  moy, 
j'en  ay  veu  des  miracles  evidentz.  —  Je  vous  prie,  dist 
Ennasuitte,  prenez  ma  place  et  nous  racomptez  de 
quelqu'un  qui  soit  ressuscité  de  mort  à  vie,  pour  con- 
gnoistre  en  sa  dame  le  contraire  de  ce  qu'il  desiroit.  — 
Je  crains  tant,  dist  Saffredent,  de  desplaire  aux  dames,  de 
qui  j'ay  esté  et  seray  toute  ma  vie  serviteur,  que,  sans 
exprès  commandement,  je  n'eusse  osé  racompter  leurs 
imperfections  ;  mais,  pour  obéir,  je  n'en  celeray  la  vérité.  » 

Le  sieur  de  Ryant,  fort  amoureux  d'une  dame  vefve,  ayant  con- 
gneu  en  elle  le  contraire  de  ce  qu'il  desiroit  et  qu'elle  luy  avoit 
souvent  persuadé,  se  saisit  si  fort,  qu'en  un  instant  le  despit 
eut  puissance  d'esteindre  le  feu  que  la  longueur  du  temps  ny 
l'occasion  n'avovent  sceu  amortir. 


Au  pays  de  Daulphiné,  y  avoit  un  gentil  homme, 
nommé  le  seigneur  de  Riant,  de  la  maison  du  Roy 
François  premier,  autant  beau  et  honneste  gentil 
homme  qu'il  estoit  possible  de  veoir.  Il  fut  longuement 
serviteur  d'une  femme  vefve,  laquelle  il  aymoit  et  reve- 
roit,  tant  de  paour  qu'il  avoit  de  perdre  sa  bonne  grâce, 
que  ne  l'osoit  importuner  de  ce  qu'il  desiroit  le  plus. 
Et  lui,  qui  se  sentoit  beau  et  digne  d'estre  aymé, 
croyoit  fermement  ce  qu'elle  luy  juroit  souvent  :  c'est 
qu'elle  l'aymoit  plus  que  tous  les  hommes  du  monde, 
et  que,  si  elle  estoit  contraincte  de  faire  quelque  chose 
pour  un  gentil  homme,  ce  seroit  pour  luy  seullement, 
comme  le  plus  parfaict  qu'elle  avoit  jamais  congneu,  le 
priant  de  se  contenter,  sans  oultrepasser,  de  ceste  hon- 
neste amitié.  Et,  d'aultre  part,  l'asseuroit  si  fort  que,  si 
elle  congnoissoit  qu'ii  pretendist  davantaige,  sans  se 
contenter  de  la  raison,  que  du  tout  il  la  perdroit.  Le 
pauvre  gentil  homme  non  seullement  se  contentoit, 
mais  se  tenoit  très  heureux  d'avoir  gaingné  le  cueur  de 
celle  où  il  pensoit  tant  d'honnesteté.  Il  seroit  long  de 
vous  racompter  le  discours  de  son  amitié,  la  longue 
fréquentation  qu'il  eut  avecq  elle,  les  voyages  qu'il  fai- 
soit  pour  la  venir  veoir.  Mais  pour  venir  à  la  conclu- 
sion, ce  pauvre  martyr,  d'un  feu  si  plaisant,  que  plus 

on  brusle,  plus  on  en  veult  brusler,  cherchoit  tousjours 
le  moyen  d'augmenter  son  martire.  Ung  jour,  lui  print 
fantaisie  d'aller  veoir  en  poste  celle  qu'il  aymoit  plu? 
que  luy-mesmes  et  qu'il  estimoit  par  dessus  toutes  les 
femmes  du  monde.  Luy,  arrivé  en  sa  maison,  demanda 
où  elle  estoit  :  on  luy  dist  qu'elle  ne  faisoit  que  venir  de 
vespres  et  estoit  entrée  en  sa  garenne  pour  parachever 
son  service.  Il  descendit  de  cheval  et  s'en  alla  tout 
droit  en  ceste  garenne  où  elle  estoit,  et  trouva  ses 
femmes  qui  luy  dirent  qu'elle  s'en  alloit  toute  seule 
promener  en  une  grande  allée.  Il  commença  à  plus  que 
jamais  espérer  quelque  bonne  fortune  pour  luy.  Et  le 
plus  doulcement  qu'il  peut,  sans  faire  un  seul  bruict,  la 
chercha  le  mieulx  qu'il  luy  fut  possible,  désirant  sur 
toutes  choses  de  la  pouvoir  trouver  seule.  Mais,  quand 
il  fut  près  d'un  pavillon  faict  d'arbres  pliez,  lieu  tant 
beau  et  plaisant  qu'il  n'estoit  possible  de  plus,  entra 
soubdainement  là,  comme  celuy  à  qui  tardoit  de  veoir 
ce  qu'il  aymoit.  Mais  il  trouva,  à  son  entrée,  la  damoi- 
selle  couchée  dessus  l'herbe  entre  les  bras  d'un  palefre- 
nier de  sa  maison,  aussi  laid,  ord  et  infâme,  que  de 
Riant  estoit  beau,  honneste  et  aimable.  Je  n'entre- 
prendz  pas  de  vous  paindre  le  despit  qu'il  eut;  mais  il 
fut  si  grand,  qu'il  eut  puissance  en  ung  moment  d'es- 
teindre  le  feu  que  la  longueur  du  temps  ni  l'occasion 
n'avoient  sceu  faire.  Et,  autant  rempli  de  despit  qu'il 
avoit  eu  d'amour,  luy  dist  :  Madame,  prou  vous  face  ! 
Aujourd'huy,  par  vostre  meschanceté  congneue,  suis 
guery  et  délivré  de  la  continuelle  douleur,  dont  honnes- 
teté  que  j'estimois  en  vous  estoit  l'occasion.  »  Et,  sans 
autre  adieu,  s'en  retourna  plus  viste  qu'il  n'estoit  venu. 
La  pauvre  femme- ne  luy  feit  autre  rer  v>nse,  sinor    '  , 

mettre  la  main  devant  son  visaige;  car,  puisqu'elle  ne 
pouvoit  couvrir  sa  honte,  couvrit-elle  ses  œilz,  pour  ne 
veoir  celuy  qui  la  voyoit  trop  clairement,  nonobstant  sa 
dissimulation. 

«  Parquoy,  mes  dames,  je  vous  supplie,  si  vous 
n'avez  la  volunté  d'aymer  parfaictement,  ne  vous  pensez 
point  dissimulera  ung  homme  de  bien,  et  luy  faire  des- 
plaisir pour  votre  gloire;  car  les  hypocrites  sont  payez 
de  leur  loyer,  et  Dieu  favorise  ceulx  qui  ayment  naïf- 
vement.  —  Vrayement,  dist  Oisille,  vous  nous  l'avez 
gardé  bonne  pour  la  fin  de  la  Journée!  Et  si  ce  n'estoit 
que  nous  avons  tous  juré  de  dire  vérité,  je  ne  sçauroys 
croire  que  une  femme  de  Testât  dont  elle  estoit,  sceut 
estre  si  meschante  de  l'ame,  quant  à  Dieu,  et  du  corps, 
laissant  ung  si  honneste  gentil  homme  pour  ung  si  vil- 
lain  muletier.  —  Helas!  Madame,  dist  Hircan,  si  vous 
sçaviez  la  différence  qu'il  y  a  d'un  gentil  homme,  qui 
toute  sa  vie  a  porté  le  harnois  et  suivy  la  guerre,  auprès 
d'un  varlet  bien  nourry  sans  bouger  d'un  lieu,  vous 
excuseriez  ceste  pauvre  vefve.  —  Je  ne  croy  pas,  Hircan, 
*;st  Oisille,  quelque  chose  que  vous  en  dictes,  que  vous 
puissiez  recepvoir  nulle  excuse  d'elle.  —  J'ai  bien  oy 
dire,  dist  Simontault,  qu'il  y  a  des  femmes  qui  veulent 
avoir  des  evangelistes  pour  prescher  leur  vertu  et  leur 
chasteté,  et  leur  font  la  meilleure  chère  qu'il  leur  est 
possible  et  la  plus  privée,  les  asseurant  que,  si  la  con- 
science et  l'honneur  ne  les  retenoient,  elles  leur  accor- 
deroient  leurs  désirs.  Et  les  pauvres  sots,  quand  en 
quelque  compaignie  parlent  d'elles,  jurent  qu'ilz  met- 
traient leur  doigt  au  feu  sans  brusler,  pour  soustenir 
qu'elles  sont  femmes  de  bien;  car  ilz  ont  expérimenté 

leur  amour  jusques  au  bout.  Ainsi  se  font  louer  par  les 
honnestes  hommes,  celles  qui  à  leurs  semblables  se 
montrent  telles  qu'elles  sont,  et  choisissent  ceulx  qui 
ne  sçauroient  avoir  hardiesse  de  parler:  et,  s'ilz  en 
parlent,  pour  leur  orde  et  vile  condition,  ne  seroient 
pas  creuz.  —  Voylà,  dist  Longarine,  une  oppinion  que 
j'ay  autresfois  oy  dire  aux  plus  jaloux  et  soupsonneux 
hommes,  mais  c'est  peindre  une  chimère;  car,  com- 
bien qu'il  soit  advenu  à  quelque  pauvre  malheureuse, 
si  est-ce  chose  qui  ne  se  doibt  soupsonner  en  aultre. 
—  Or,  leur  dist  Parlamente,  tant  plus  avant  nous 
entrons  en  ce  propos,  et  plus  ces  bons  seigneurs  icy 
drapperont  sur  la  tissure  de  Simontault  et  tout  à  noz 
despens.  Parquoy,  il  vault  mieulx  aller  oyr  vespres,  à  fin 
que  nous  soyons  tant  attendues  que  nous  fusmes  hier.  » 
La  compagnie  fut  de  son  opinion,  et,  en  allant, 
Oisille  leur  dist  :  «  Si  quelqu'un  de  vous  rend  grâces  à 
Dieu  d'avoir,  en  ceste  Journée,  dict  la  vérité  des  his- 
toires que  nous  avons  racomptées,  Saffredent  luy  doibt 
requérir  pardon  d'avoir  remémoré  une  si  grande  vil- 
lenie  contre  les  dames.  —  Par  ma  foy,  respondit  Saf- 
fredent, combien  que  mon  compte  soit  véritable,  si 
est-ce  que  je  l'ay  oy  dire.  Mais,  quand  je  vouldroye 
faire  le  rapport  du  cerf  à  veue  d'oeil,  je  vous  ferois  faire 
plus  de  signes  de  croix,  de  ce  que  je  sçay  des  femmes, 
que  l'on  en  faict  à  sacrer  une  église.  —  C'est  bien  loing 
de  se  repentir,  dist  Geburon,  quand  la  confession  ag- 
grave le  péché.  —  Puisque  vous  avez  telle  opinion  des 
femmes,  dist  Parlamente.  elles  vous  debvroient  priver 
de  leur  honneste  entretenement  et  privaultez.  »  Mais  il 
luy  respondit  :  «  Aucunes  ont  tant  usé,  en  mon  en- 
droict,  du  conseil  o^ue   vous   leur  donnez,  en  m'esloi- 

gnant  et  séparant  des  choses  justes  et  honnestes,  que  si 
je  pouvois  dire  pis  et  pis  faire  à  toutes,  je  ne  m'y  es- 
pargneroie,  pour  les  inciter  à  me  venger  de  celle  qui 
me  tient  si  grand  tort.  »  En  disant  ces  paroles,  Parla- 
mente  meit  son  touret  de  nez,  et,  avecq  les  autres, 
entra  dedans  l'église,  où  ils  trouvèrent  vespres  très  bien 
sonnées,  mais  ilz  n'y  trouvèrent  pas  ung  religieux  pour 
les  dire,  pource  qu'ilz  avoient  entendu  que  dedans  le 
pré  s'assembloit  ceste  compaignie  pour  y  dire  les  plus 
plaisantes  choses  qu'il  estoit  possible;  et,  comme  ceulx 
qui  aymoient  mieulx  leurs  plaisirs  que  les  oraisons,  s'es- 
toient  allés  cacher  dedans  une  fosse,  le  ventre  contre 
terre,  derrière  une  haye  fort  espesse.  Et  là  avoient  si 
bien  escoulté  les  beaulx  comptes,  qu'ils  n'avaient  point 
oy  sonner  la  cloche  de  leur  monastère.  Ce  qui  parut 
bien,  quant  ilz  arrivèrent  en  telle  haste,  que  quasi 
l'alaine  leur  failloit  à  commencer  vespres.  Et  quand 
elles  furent  dictes,  confessèrent  à  ceulx  qui  leur  deman- 
doient  l'occasion  de  leur  chant  tardif  et  mal  entonné, 
que  ce  avoit  esté  pour  les  escouter.  Parquoy,  voyans 
leur  bonne  volunté,  leur  fut  permis  que  tous  les  jours 
assisteroient  derrière  la  haye,  assis  à  leur  aise.  Le 
soupper  se  passa  joyeusement,  en  relevant  les  propos 
qu'ilz  n' avoient  pas  mis  à  fin  dans  le  pré,  qui  durèrent 
tout  le  long  du  soir,  jusques  à  ce  que  la  dame  Oisille 
les  pria  de  se  retirer,  à  fin  que  leur  esprit  fust  plus 
prompt  le  lendemain,  après  un  bon  et  long  repos,  dont 
elle  disoit  que  une  heure  avant  mynuict  valoit  mieux  que 
trois  après.  Ainsi,  s'en  allant  chascun  en  sa  chambre, 
se  partit  ceste  compaignie,  mettant  fin  à  ceste  seconde 
Journée. 

FIN  DE  LA  DEUXIESME  JOURNÉE. 


LA  TROISIESME  JOURNÉE 

EN  LA  TROISIESME  JOURNÉE,  ON  DEVISE  DES  DAMES  QUI 
EN  LEUR  AMITIÉ  N'ONT  CHERCHÉ  NULLE  FIN  QUE 
l'hONNESTETÉ,  ET  DE  L'HYPOCRISYE  ET  MÉCHANCETÉ 
DES   RELIGIEUX. 


PROLOGUE 

Le  matin,  la  compaignye  ne  sceut  si  tost  venir  en  la 
salle,  qu'elle  n'y  trouvast  madame  Oisille,  qui  avoit, 
plus  de  demie  heure  avant,  estudié  la  leçon  qu'elle 
debvoit  lire;  et,  si  le  premier  et  second  jour  elle  les 
avoit  rendus  contens,  elle  n'en  feyt  moins  le  troisiesme. 
Et  n'eust  été  que  ung  des  religieux  les  vint  quérir  pour 
aller  à  la  grand  messe,  ils  ne  l'eussent  oye,  leur  con- 
templation les  empeschant  d'oyr  la  cloche.  La  messe 
oye  bien  dévotement,  et  le  disner  passé  bien  sobrement, 
pour  n'empescher,  par  les  viandes,  leur  mémoire  à 
s'acquitter  chascun  en  son  rang  le  mieux  qu'il  seroit 
possible,  se  retirèrent  en  leurs  chambres  à  visiter  leurs 
registres,  attendant  l'heure  accoustumée  d'aller  au  pré; 
laquelle  venue,  ne  faillirent  à  ce  beau  voyage.  Et  ceulx 
qui  avoient  délibéré  de  dire  quelque  folie  avoient  desja 
les  visaiges  si  joyeux,  que  l'on  esperoit  d'eulx  occasion 

de  bien  rire.  Quand  ilz  furent  assis,  demandèrent  à 
Saffredent  à  qui  il  donnoit  sa  voix  pour  la  troisiesme 
Journée  :  «  Il  me  semble,  dit-il,  que,  puisque  la  faulte 
que  je  feis  hier  est  si  grande  que  vous  dictes,  ne  sça- 
chant  histoire  digne  de  la  reparer,  que  je  dois  donner 
ma  voix  à  Parlamente,  laquelle,  pour  son  bon  sens, 
sçaura  si  bien  louer  les  dames,  qu'elle  fera  mettre  en 
obly  la  vérité  que  je  vous  ay  dicte.  —  Je  n'entreprens 
pas,  dist  Parlamente,  de  reparer  vos  faultes,  mais  ouy 
bien  de  me  garder  de  les  ensuivre.  Parquoy,  je  me  déli- 
bère, usant  de  la  vérité  promise  et  jurée,  de  vous 
monstrer  qu'il  y  a  des  dames  qui  en  leurs  amitiez  n'ont 
cherché  nulle  fin  que  l'honnesteté.  Et,  pour  ce  que  celle 
dont  je  vous  veulx  parler  estoit  de  bonne  maison,  je  ne 
changeray  rien  en  l'histoire  que  le  nom;  vous  priant, 
mes  dames,  de  penser  qu'amour  n'a  point  de  puissance 
de  changer  un  cueur  chaste  et  honneste,  comme  vous 
verrez  par  l'histoire  que  je  vous  voys  compter.  » 

Rolandine,  ayant  attendu  jusqu'à  l'âge  de  xxx  ans  à  estre  maryée, 
et  cognoissant  la  négligence  de  son  père  et  le  peu  de  faveur 
que  luy  portoit  sa  maistresse,  print  telle  amitié  à  un  gentil 
homme  bastard,  qu'elle  luy  promeit  maryage,  dont  son  père 
averty  luy  usa  de  toutes  les  rigueurs  qui  luy  furent  possibles, 
pour  la  faire  consentir  à  la  dissolution  de  ce  mariage  ;  mais 
elle  persista  en  son  amitié  jusques  à  la  mort  du  bastard,  de 
laquelle  certifiée,  fut  mariée  à  un  gentil  homme,  du  nom  et  des 
armes  de  sa  maison. 

Il  y  avoit  en  France  une  Royne  qui,  en  sa  compai- 
gnie,  nourrissoit  plusieurs  filles  de  bonnes  et  grandes 
maisons.  Entre  autres,  y  en  avoit  une  nommée  Rolan- 
dine, qui  estoit  bien  proche  sa  parente.  Mais  la  Royne, 
pour  quelque  inimitié  qu'elle  portoit  à  son  père,  ne  luy 
faisoit  pas  fort  bonne  chère.  Ceste  fille,  combien  qu'elle 
ne  fust  des  plus  belles  ny  des  laides  aussy,  estoit  tant 
saige  et  vertueuse,  que  plusieurs  grands  personnaiges 
la  demandoient  en  mariage,  dont  ilz  avoient  froide  res- 
ponse  ;  car  le  père  aymoit  tant  son  argent,  qu'il  oblyoit 
l'advancement  de  sa  fille,  et  sa  maistresse,  comme  j'ay 
dict,  luy  portait  si  peu  de  faveur,  qu'elle  n'estoit  point 
demandée  de  ceulx  qui  se  vouloient  advancer  en  la 
bonne  grâce  de  la  Royne.  Ainsi,  par  la  négligence  du 
père  et  par  le  desdaing  de  sa  maistresse,  ceste  pauvre 
fille  demeura  longtemps  sans  estre  mariée.  Et,  comme 
celle  qui  se  fascha  à  la  longue,  non  tant  pour  envie 
qu'elle  eust  d'être  mariée,  que  par  la  honte  qu'elle  avoit 
de  ne  l'estre  point,  se  retira  du  tout  à  Dieu,  laissant 
les  mondanitez  et  gorgiasetez  de  la  court;  son  passe- 
temps  fut  à  prier  Dieu   ou  à  faire  quelques  ouvraiges. 

Et,  en  ceste  vie  ainsy  retirée,  passa  ses  jeunes  ans, 
vivant  tant  honnestement  et  sainctement  qu"il  n'estoit 
possible  de  plus.  Quand  elle  fut  approchée  des  trente 
ans,  il  y  avoit  ung  gentil  homme,  bastard  d'une  bonne 
et  grande  maison,  autant  gentil  compaignon  et  homme 
de  bien  qu'il  en  fut  de  son  temps;  mais  la  richesse 
l'avoit  du  tout  délaissé,  et  avoit  si  peu  de  beaulté,  que 
une  dame,  qu'elle  qu'elle  fust,  ne  l'eust  pour  son  plaisir 
choisy.  Ce  pauvre  gentil  homme  estoit  demeuré  sans 
party;  et,  comme  souvent  ung  malheureux  cherche 
l'autre,  vint  aborder  ceste  damoiselle  Rolandine,  car 
leurs  fortunes,  complexions  et  conditions  estoient  fort 
pareilles.  Et,  se  complaignans  l'un  à  l'autre  de  leurs 
infortunes,  prindrent  une  très- grande  amitié;  et,  se 
trouvant  tous  deux  compaignons  de  malheur,  se  cher- 
choient  en  tous  lieux  pour  se  consoler  l'un  l'aultre; 
et,  en  ceste  fréquentation,  s'engendra  une  très  grande 
et  longue  amitié.  Ceulx  qui  avoient  veu  la  damoiselle 
Rolandine  si  retirée  qu'elle  ne  parloit  à  personne,  la 
voyans  ineessamment  avec  le  bastard  de  bonne  maison, 
en  furent  incontinent  scandalisez,  et  dirent  à  sa  gouver- 
nante qu'elle  ne  debvoit  endurer  ces  longs  propos;  ce 
qu'elle  remontra  à  Rolandine,  lui  disant  que  chacun 
estoit  scandalisé  de  ce  qu'elle  parloit  tant  à  ung  homme 
qui  n'estoit  assez  riche  pour  l'espouser,  ny  assez  beau 
pour  estre  amy.  Rolandine,  qui  avoit  tousjours  esté  plus 
reprise  de  son  austérité  que  de  ses  mondanitez,  dist  à 
sa  gouvernante  :  «  Helas,  ma  mère!  vous  voyez  que  je 
ne  puis  avoir  ung  mary  selon  la  maison  d'où  je  suis,  et 
que  j'ay  tousjours  fuy  ceulx  qui  sont  beaulx  et  jeunes, 
de  paour  de  tumber  aux  inconveniens  où  j'en  ay  vu, 
d'aultres;  et  je  trouve  ce  gentil  homme  ici  saige  et  ver- 

tueux  comme  vous   sçavez,  lequel  ne  me  presche  que 

toutes  choses  bonnes  et  vertueuses  :  quel  tort  puis-je 

:-iir  à  vous  et  à  ceulx  qui  en  parlent,  de  me  consoler 

avec  luy  de  mes  eiinuys?  »  La  pauvre  vielle,  qui  aimoit 

sa  maistresse  plus  qifelle-mesmes,  luy  dist  :  «  Ma  da- 

moiselle,  je  voy  bien  que  vous  dictes  la  vérité,  et  que 

vous  estes  traictée  de  père  et  de  maistresse  autrement 

que  vous  ne  le  méritez.  Si  est-ce  que,  puis  que  l'on 

parle  de  vostre  honneur  en  ceste  sorte,  fust-il  vostre 

propre  frère,  vous  vous  devez  retirer  de  parler  à  luy.  » 

Rolandine  luy  dist,  en  plorantTT~Ma  mère,  puisque 

vous  le   me   conseillez,  je  le    feray;  mais  c'est  chose 

estrange  de  n'avoir  en  ce  monde  aucune  consolation  !  » 

Le  bastard,  comme  il  avoit  accoustumé,  la  voulut  venir 

entretenir,  mais  elle  luy  déclara  tout  au  long  ce  que  sa 

gouvernante  luy  avoit  dict;  et  le  pria,  en  plorant,  qu'il 

se  contentast  pour  ung  temps  de  ne  luy  parler  point 

jusques  ad  ce  que  ce  bruict  fust  ung  peu  passé;  ce  qu'il 

feit  à  sa  requeste. 

Mais,  durant  cest  esloignement,  ayant  perdu  l'un  et 
l'autre  leur  consolation,  commencèrent  à  sentir  ung  for- 
ment qui  jamais  ni  d'un  costé  ni  d'autre  n'avoit  esté 
expérimenté.  Elle  ne  cessoit  de  prier  Dieu,  aller  en 
voyage,  jeusner  et  faire  abstinences.  Car  cest  amour, 
encores.à  elle  incogneu,  lui  donnoit  une  inquiétude  si 
grande,  qu'elle  ne  la  laissoit  une  seule  heure  reposer. 
Au  bastard  de  bonne  maison  ne  faisoit  amour  moindre 
effort:  mais  luy,  qui  avoit  desja  conclud  en  son  cueur 
de  l'aymer  et  de  tascher  de  l'espouser,  regardant  avecq 
l'amour  l'honneur  que  ce  luy  seroit  s'il  la  povoit  avoir, 
pensa  qu'il  falloit  sercher  moyen  pour  luy  déclarer  sa 
volunté  et  surtout  gaingner  sa  gouvernante.   Ce  qu'il 

feit,  en  luy  remonstrant  la  misère  où  estoit  tenue   sa 
pauvre  maistresse,  à  laquelle  on  vouloir  oster  toute  con- 
solation. Dont  la  bonne  vieille,  en  plorant,  le  remercia 
de  Thonneste  affection  qu'il  portoit  à  sa  maistresse.  Et 
adviserent  ensemble  le  moyen  comme  il  pourroit  parler 
à  elle  :  c'estoit  que  Rolandine  fairoit  souvent  semblant 
d'estre  malade  d'une  migraine    où  l'on  craint  fort   le 
bruit;  et,  quand  ses  compaignes  iroient  en  la  chambre 
de  la  Royne,  ilz  demeureroient  tous  deux  seuls,  et  là  il 
la  pourroit  entretenir.  Le  bastard  en  fut  fort  joyeulx  et 
se  gouverna  entièrement  par  le  conseil  de  ceste  gouver- 
nante, en  sorte  que,  quand  il  vouloir  il  parloit  à  s'amie. 
Mais  ce  contentement  ne  lui  dura  gueres,car  la  Royne, 
qui    ne  l'aymoit   pas    fort,   s'enquist    que    faisoit   tant 
Rolandine  en  la  chambre.  Et,  combien  que  quelqu'un 
dist  que  c'estoit  pour  sa  maladie,  toutesfois  ung  autre, 
qui  avoit  trop  de  mémoire  des  absens,  lui  dist  que  l'aise 
qu'elle  avoit  d'entretenir  le  bastard  de  bonne  maison 
luy  debvoit  faire  passer  sa  migraine.  La  Royne,  qui 
trouvoit  les  péchez  véniels  des  autres  mortels  en  elle, 
l'envoya  quérir  et  luy  défendit  de  parler  jamais  au  bas- 
tard,  si  ce  n'estoit  en  sa  chambre  ou   en  sa  salle.  La 
damoiselle  n'en  feit  nul  semblant,  mais  luy  dist  :  «  Si 
j'eusse  pensé,  ma    dame,  que  luy  ou  autre   vous  eust 
despieu,  je    n'eusse  jamais  parlé  à  luy.    »  Toutesfois, 
pensa  en  elle-mesme  qu'elle  chercheroit  quelque  autre 
moyen  dont  la  Royne  ne  sçauroit  rien;  ce  qu'elle  feit. 
Et  les  mercredy,  vendredy  et  sabmedy  qu'elle  jeusnoit, 
demeuroit  en  sa   chambre  avec  sa  gouvernante,  où  elle 
avoit  loisir  de  parler,  tandis  que  les  autres  souppoient, 
à  celuy  qu'elle  commençoit  à  aymer  très  fort.  Et  tant 
plus  le  temps  de  leur  propos  estoit  abbregé  par  con- 

traincte,  et  plus  leurs  paroles  estoient  dictes  par  grande 
affection;  car  ilz  desroboient  le  temps,  comme  faict  ung 
larron  une  chose  précieuse.  L'affaire  ne  sceut  estre 
menée  si  secrettement,  que  quelque  varlet  ne  le  vist 
entrer  là-dedans  au  jour  de  jeusnes,  et  le  redist  en  lieu 
où  il  ne  fut  celé  à  la  Royne,  qui  s'en  courrouça  si  fort, 
qu'oncques  puys  n'osa  le  bastard  aller  en  la  chambre 
des  damoiselles.  Et,  pour  ne  perdre  le  bien  de  parler  à 
celle  que  tant  il  aymoit,  faisoit  souvent  semblant  d'aller 
en  quelque  voyaige,  et  revenoit  au  soir  en  l'église  ou 
chappelle  du  chasteau,  habillé  en  cordelier  ou  jacobin, 
ou  si  bien  dissimulé,  que  nul  ne  le  congnoissoit;  et  là 
s'en  alloit  ladamoiselle  Rolandine  avecq  sa  gouvernante 
l'entretenir.  Luy,  voyant  la  grande  amour  qu'elle  luy 
portoit,  n'eut  craincte  de  luy  dire  :  «  Madamoiselle, 
vous  voyez  le  hazard  où  je  me  metz  pour  vostre  service, 
et  les  deffenses  que  la  Royne  vous  a  faictes  de  parler  à 
moy  ?  Vous  voyez,  d'autre  part,  quel  père  vous  avez, 
qui  ne  pense,  en  quelque  façon  que  ce  soit,  de  vous 
marier.  Il  a  tant  refusé  de  bons  partiz,  que  je  n'en 
sçaiche  plus,  ny  près  ny  loing  de  luy,  qui  soit  pour  vous 
avoir.  Je  sçay  bien  que  je  suis  pauvre,  et  que  vous  ne 
sçauriez  espouser  gentil  homme  qui  ne  soit  plus  riche 
que  moy.  Mais  si  amour  et  bonne  volunté  estoient  es- 
timez ung  trésor,  je  penser  ois  estre  le  plus  riche  homme 
du  monde.  Dieu  vous  a  donné  de  grands  biens,  et  estes 
en  danger  d'en  avoir  encore  plus  :  si  j'estoys  si  heu- 
reux que  vous  me  voulsissiez  eslire  pour  mary,  je  vous 
serois  mary,  amy  et  serviteur  toute  ma  vie;  et  si  vous 
en  prenez  ung  esgal  à  vous,  chose  difficile  à  trouver, 
il  vouldra  estre  maistre  et  regardera  plus  à  vos  biens 
qu'à  vostre  personne,  et  à  la  beaulté  <^ue  à  la  vertu  ;  et, 


228  TROISIESME   JOURNEE. 

en  jouyssant  de  l'ususfruict  de  vostre  bien,  traictera 
votre  corps  autrement  qu'il  ne  le  mérite.  Le  désir  que 
j'ay  d'avoir  ce  contentement,  et  la  paour  que  j'ay  que 
vous  n'en  ayez  point  avecq  ung  autre,  me  font  vous 
supplier  que,  par  un  mesme  moyen,  vous  me  rendiez 
heureux  et  vous  la  plus  satisfaicte  et  la  mieux  traictée 
femme  qui  oneques  fut.  »  Rolandine,  escoutant  le 
mesme  propos  qu'elle  avoit  délibéré  de  luy  tenir,  luy 
respondit  d'un  visaige  content  :  «  Je  suis  très-aise  dont 
vous  avez  commencé  le  propos,  dont,  long  temps  a, 
j'avois  délibéré  vous  parler,  et  auquel,  depuis  deux  ans 
que  je  vous  congnoys,  je  n'ay  cessé  de  penser  et  repen- 
ser en  moy-mesmes  toutes  les  raisons  pour  vous  et 
contre  vous  que  j'ay  peu  inventer.  Mais,  à  la  fin,  sça- 
chant  que  je  veux  prendre  Testât  de  mariage,  il  est 
temps  que  je  commence  et  que  je  choisisse  celuy  avec 
lequel  je  penseray  mieux  vivre  au  repos  de  ma  con- 
science. Je  n'en  ai  sceu  trouver  un,  tant  soit-il  beau, 
riche  ou  grand  seigneur,  avec  lequel  mon  cueur  et  mon 
esprit  se  peust  accorder,  sinon  à  vous  seul.  Je  sçay 
qu'en  vous  espousant,  je  n'offense  point  Dieu,  mais  fais 
ce  qu'il  commande.  Et  quant  à  Monseigneur  mon  père, 
il  a  si  peu  pourchassé  mon  bien  et  tant  refusé,  que  la 
loy  veult  que  je  me  marie,  sans  ce  qu'il  me  puisse  dés- 
hériter. Quand  je  n'amray  que  ce  qui  m'appartient,  en 
espousant  ung  mary  tel  envers  moy  que  vous  estes,  je 
me  tiendray  la  plus  riche  du  monde.  Quant  à  la  Royne 
ma  maistresse,  je  ne  doibs  point  faire  conscience  de 
luy  desplaire  pour  obéir  à  Dieu;  car  elle  n'en  a  point 
faict  de  m'empescher  le  bien  que  en  ma  jeunesse  j'eusse 
peu  avoir.  Mais,  à  fin  que  vous  congnoissiez  que  l'amitié 
que  je  vous  porté  est  fondée  sur  la  vertu  et  sur  Thon- 

neur,  vous  me  promecterez  que,  si  j'accorde  ce  ma- 
riage, de  n'en  pourchasser  jamais  la  consommation,  que 
mon  père  ne  soit  mort  ou  que  je  n'ave  trouvé  moyen 
de  l'y  faire  consentir.  »  Ce  que  luy  promist  voluntiers 
le  bastard;  et,  sur  ces  promesses,  se  donnèrent  chacun 
ung  anneau  en  nom  de  mariaige,  et  se  baisèrent  en 
l'église  devant  Dieu,  qu'ilz  prindrent  en  tesmoing  de 
leur  promesse  ;  et  jamais  depuis  n'y  eut  entre  euîx  plus 
grande  privaulté  que  de  baiser. 

Ce  peu  de  contentement  donna  grande  satisfaction 
au  cueur  de  ces  deux  parfaicts  amans,  et  furent  ung 
temps  sans  se  veoir,  vivans  de  ceste  seureté.  Il  n'y 
.avoit  gueres  lieu  où  l'honneur  se  peust  acquérir,  que  le 
bastard  de  bonne  maison  n'y  allast  avecq  un  grand 
contente  ment,  qu'il  ne  pouvoit  demeurer  pauvre,  veu 
la  riche  femme  que  Dieu  luy  avoit  donnée;  laquelle 
en  son  absence  conserva  si  longtemps  ceste  parfaicte 
amitié,  qu'elle  ne  tint  compte  d'homme  du  monde.  Et, 
combien  que  quelques  ungs  la  demandassent  en  ma- 
riage, ilz  n'avoient  neantmoins  autre  response  d'elle, 
sinon  que,  depuis  qu'elle  avoit  tant  demeuré  sans  estre 
mariée,  elle  ne  vouloit  jamais  l'estre.  Ceste  response  fut 
entendue  de  tant  de  gens,  que  la  Royne  en  oyt  parler, 
et  luy  demanda  pour  quelle  occasion  elle  tenoit  ce  lan- 
gaige.  Rolandine  luy  dist  que  c'estoit  pour  luy  obéir, 
car  elle  sçavoit  bien  qu'elle  n'avoit  jamais  eu  envie  de 
la  marier  au  temps  et  au  lieu  où  elle  eust  esté  honno- 
rablement  pourveue  et  à  son  aise  ;  et  que  l'aage  et  la 
patience  luy  avoient  apprins  de  se  contanter  de  Testât 
où  elle  estoit.  Et,  toutes  les  fois  que  l'on  luy  parloit  de 
mariage,  elle  faisoit  pareille  response.  Quand  les 
guerres   estoyent  passées  et  que  le  bastard  estoit  re- 

tourné  à  la  court,  elle  ne  parloit  point  à  luy  devant  les 
gens,  mais  alloit  tousjours  en  quelque  église  l'entre- 
tenir soubz  couleur  de  se  confesser;  car  la  Royne  avoit 
défendu  à  luy  et  à  elle,  qu'ilz  n'eussent  à  parler  tous 
deux,  sans  estre  en  grande  compaignie,  sur  peine  de 
leurs  vies.  Mais  l'amour  honneste,  qui  ne  congnoit  nulles 
défenses,  estoit  plus  prest  à  trouver  les  moyens  pour 
les  faire  parler  ensemble,  que  leurs  ennemis  n'estoient 
prompts  à  les  guecter  ;  et,  soubz  l'habit  de  toutes  les 
religions  qu'ilz  se  peurent  penser,  continuèrent  leur  hon- 
neste amitié  jusques  à  ce  que  le  Roy  s'en  alla  en  une 
maison  de  plaisance  près  de  Tours,  non  tant  près  que 
les  dames  eussent  peu  aller  à  pied  à  aultre  église  que  à 
celle  du  chasteau,qui  estoit  si  mal  bastie  à  propos,  qu'il 
n'y  avoit  lieu  à  se  cacher,  où  le  confesseur  n'eust  été 
clairement  congneu.  Toutesfois,  si  d'un  costé  l'occasion 
leur  failloit,  amour  leur  en  trouvoit  une  autre  plus 
aisée.  Car  il  arriva  à  la  cour  une  dame  de  laquelle  le 
bastard  estoit  proche  parent.  Ceste  dame  avecq  son 
filz  furent  logez  en  la  maison  du  Roy;  et  estoit  la 
chambre  de  ce  jeune  prince  avancée  toute  entière  outre 
le  corps  de  la  maison  où  le  Roy  estoit,  tellement  que 
de  sa  fenestre  povoit  veoir  et  parler  à  Rolandine,  cai 
les  deux  fenestres  estoyent  proprement  à  l'angle  des 
deux  corps  de  maison.  En  ceste  chambre,  qui  estoit 
sur  la  salle  du  Roy,  estoient  logées  toutes  les  damoi- 
selles  de  bonne  maison  compagnes  de  Rolandine.  La- 
quelle, advisant  par  plusieurs  fois  ce  jeune  prince  à  sa 
fenestre,  en  feit  advertir  le  bastard  par  sa  gouvernante; 
lequel,  après  avoir  bien  regardé  le  lieu,  feit  semblant 
de  prendre  fort  grand  plaisir  de  lire  ung  livre  des  Che- 
valiers de  la  Table  ronde,  qui  estoit  en  la  chambre  du 

prince.  Et,  quand  chacun  s'en  alloit  disner,  pryoit  ung 
varlet  de  chambre  le  vouloir  laisser  achever  de  lire,  et 
l'enfermer  dedans  la  chambre,  et  qu'il  la  garderoit  bien. 
L'autre,  qui  le  congnoissoit  parent  de  son  maistre,  et 
homme  seur,  le  laissoit  lire  tant  qu'il  luy  plaisoit. 
D'autre  costé,  venoit  à  sa  fenestre  Rolandine,  qui,  pour 
avoir  occasion  d*y  demeurer  plus  longuement,  feingnit 
d'avoir  mal  à  une  jambe  et  disnoit  et  souppoit  de  si 
bonne  heure,  qu'elle  n'alloit  plus  à  l'ordinaire  des 
dames.  Elle  se  meit  à  faire  ung  lict  de  reseul  de  soye 
cramoisie,  et  l'attachoit  à  la  fenestre  où  elle  vouloit  de- 
morer  seule;  et,  quand  elle  voyoit  qu'il  n'y  avoit  per- 
sonne, elle  entretenoit  son  mary,  qui  pouvoit  parler  si 
haut  que  nul  ne  les  eust  sceu  oyr;  et  quand  il  s'appro- 
choit  quelqu'un  d'elle,  elle  toussoit  et  faisoit  signe,  par 
lequel  le  bastard  se  pouvoit  bien  tost  retirer.  Ceux  qui 
faisoient  le  guet  sur  eux  tenoient  tout  certain  que 
l'amitié  estoit  passée;  car  elle  ne  bougeoit  d'une  cham- 
bre où  seurement  il  ne  la  pouvoit  veoir,  pource  que 
l'entrée  luy  en  estoit  défendue.  Ung  jour,  la  mère  de 
ce  jeune  prince,  estant  en  la  chambre  de  son  fils,  se 
meit  à  la  fenestre  où  estoit  ce  gros  livre  ;  et  n'y  de- 
meura gueres  qu'une  des  compaignes  de  Rolandine,  qui 
estoit  à  celle  de  leur  chambre,  salua  ceste  dame  et  parla 
à  elle.  La  dame  luy  demanda  comment  se  portoit  Rolan- 
dine ;  elle  luy  dist  qu'elle  la  verroit  bien,  s'il  luy  plai- 
soit, et  la  feit  venir  à  la  fenestre  en  son  couvrechef  de 
nuict;  et,  après  avoir  parlé  de  sa  maladie,  se  retirèrent 
chacune  de  son  costé.  La  dame,  regardant  ce  gros  livre 
de  la  Table  ronde,  dist  au  varlet  de  chambre  qui  en 
avoit  la  garde  :  «  Je  m'esbahis  comme  les  jeunes  gens 
perdent  le  temps  à  lire  tant  de  follyes  !  »  Le  varlet  de 

chambre  luy  respondit  qu'il  s'esmerveilloit  encores  plus 
de  ce  que  les  gens  estimez  bien  saiges  et  aagez  y  es- 
taient plus  affectionnez  que  les  jeunes;  et,  pour  une 
merveille,  luy  compta  comme  le  bastard  son  cousin  y 
demeuroit  quatre  ou  cinq  heures  tous  les  jours  à  lire  ce 
beau  livre.  Incontinant  frappa  au  cueur  de  ceste  dame 
l'occasion  pourquoy  c'estoit,  et  donna  charge  au  varlet 
de  chambre  de  se  cacher  en  quelque  lieu,  et  de  regarder 
ce  qu'il  feroit  ;  ce  qu'il  feit,  et  trouva  que  le  livre  où  il 
lisoit  estoit  la  fenestre  où  Rolandine  venoit  parlera  luy; 
et  entendit  plusieurs  propos  de  l'amitié  qu'ilz  cuydoient 
tenir  bien  secrette.  Le  lendemain,  le  racompta  à  sa 
maistresse,  qui  envoya  quérir  le  bastard,  et,  après  plu- 
sieurs remonstrances,  luy  défendit  de  ne  se  y  trouver 
plus;  et  le  soir,  elle  parla  à  Rolandine,  la  menassant, 
si  elle  continuoit  cette  folle  amitié,  de  dire  à  la  Royne 
toutes  ces  menées.  Rolandine,  qui  de  rien  ne  s'eston- 
noit,  jura  que,  depuis  la  défense  de  sa  maistresse,  elle 
n^y  avoit  point  parlé,  quelque  chose  que  l'on  dist,  et 
qu'elle  en  sceut  la  vérité  tant  de  ses  compaignes  que 
des  varletz  et  serviteurs.  Et  quant  à  la  fenestre  dont  elle 
parloit,  elle  nia  d'y  avoir  parlé  au  bastard  ;  lequel, 
craingnant  que  son  affaire  fust  révélée,  s'eslongna  du 
danger,  et  fut  long  temps  sans  revenir  à  la  court,  mais 
non  sans  escripre  à  Rolandine  par  si  subtils  moyens, 
que,  quelque  guet  que  la  Royne  y  meit,  il  n'estoit  se- 
maine qu'elle  n'eust  deux  fois  de  ses  nouvelles. 

Et  quand  le  moyen  des  religieux  dont  il  s'aidoit  fut 
failly,  il  luy  envoyoit  ung  petit  paige  habillé  de  cou- 
leurs, puis  de  l'un,  puis  de  l'autre,  qui  s'arrestoit  aux 
portes  où  toutes  les  dames  passoient,  et  là  bailloit  ses 
lettres  secrètement   parmy  la  presse.  Ung  jour,  ainsy 

que  la  Royne  alloit  aux  champs,  quelqu'un  qui  recon- 
gneut  le  paige,  et  qui  avoit  la  charge  de  prendre  garde 
à  ceste  affaire,  courut  après;  mais  le  paige,  qui  estoit 
fin,  se  doubtant  que  l'on  le  serchoit,  entra  en  la  maison 
d'une  pauvre  femme  qui  faisoit  sa  potée  auprès  du  feu, 
où  il  brusla  incontinant  ses  lettres.  Le  gentilhomme, 
qui  le  suivoit,  le  despouilla  tout  nud,  et  chercha  par 
tout  son  habillement,  mais  il  n'y  trouva  rien;  parquoy 
le  laissa  aller.  Et,  quand  il  fut  party,  la  vielle  luy  de- 
manda pourquoy  il  avoit  ainsi  serché  ce  jeune  enfant. 
Il  luy  dist  :  «  Pour  trouver  quelques  lettres  que  je  pen- 
sois  qu'il  portast.  —  Vous  n'aviez  garde  de  les  trouver, 
dist  la  vieille,  car  il  les  avoit  bien  cachées.  —  Je  vous 
prie,  dist  le  gentil  homme,  dictes-moy  en  quel  endroit 
c'est  ?  »  espérant  bientost  les  recouvrer.  Mais,  quand  il 
entendit  que  c'estoit  dedans  le  feu,  congneut  bien  que 
le  paige  avoit  esté  plus  fin  que  luy  ;  ce  que  incontinant 
alla  compter  à  la  Royne.  Toutesfois,  depuis  ceste 
heure-là,  ne  s'ayda  plus  le  bastard,  de  paige  ne  d'en- 
fant: et  y  envoya  ung  vieil  serviteur  qu'il  avoit,  lequel, 
obliant  la  craincte  de  la  mort  dont  il  sçavoit  bien  que 
l'on  faisoit  menasser,  de  par  la  Royne,  ceux  qui  se 
mesloient  de  ceste  affaire,  entreprint  de  porter  lettres  à 
Rolandine.  Et,  quand  il  fut  entré  au  chasteau  où  elle 
estoit,  s'en  alla  guetter  à  une  porte  au  pied  d'un  grand 
degré  où  toutes  les  dames  passoient;  mais  ung  varlet, 
qui  autrefois  l'avoit  veu,  le  recongneut  incontinant,  et 
l'alla  dire  au  maistre  d'hostel  de  la  Royne,  qui  soub- 
dainement  le  vint  chercher  pour  le  prendre.  Le  varlet, 
saige  et  advisé,  voyant  que  l'on  le  regardoit  de  loing, 
se  retourna  vers  la  muraille,  comme  pour  faire  de 
l'eaue,etlà  rompit  ses  lettres  le  plus  menu  qu'il  luy  fut 


244  TROISIESME   JOURNÉE. 

possible,  et  les  jecta  derrière  une  porte.  Sur  l'heure,  il 
fut  prins  et  serché  de  tous  costez;  et,  quand  on  ne  luy 
trouva  rien,  on  l'interrogea  par  serment  s'il  avoit  ap- 
porté nulles  lettres,  luy  gardant  toutes  les  rigueurs  et 
persuasions  qu'il  fut  possible,  pour  luy  faire  confesser 
la  vérité;  mais,  pour  promesses  ne  pour  menasses 
qu'on  luy  feit,  jamais  n'en  sceurent  tirer  autre  chose.  Le 
rapport  en  futfaict  à  la  Royne,  et  quelqu'un  de  la  com- 
paignie  s'advisa  qu'il  estoit  bon  de  regarder  derrière  la 
porte  auprès  de  laquelle  on  1* avoit  prins;  ce  qui  fut  faict 
et  l'on  trouva  ce  que  l'on  cherchoit  :  c'estoient  les 
pièces  de  la  lettre.  On  envoya  quérir  le  confesseur  du 
Roy,  lequel,  après  les  avoir  assemblées  sur  une  table, 
leut  la  lettre  tout  du  long,  où  la  vérité  du  mariage  tant 
dissimulé  se  trouva  clairement;  car  le  bastard  ne  l'ap- 
peloit  que  sa  femme.  La  Royne,  qui  n'avoit  délibéré 
de  couvrir  la  faulte  de  son  prochain,  comme  elle  devoit, 
en  feit  ung  très  grand  bruyct,  et  commanda  que,  par 
tous  moyens,  on  feist  confesser  au  pauvre  homme  la 
vérité  de  ceste  lettre,  et  que,  en  la  luy  monstrant,  il  ne 
la  pourroit  regnier;  mais,  quelque  chose  qu'on  luy  dist 
ou  qu'on  luy  monstrast,  il  ne  changea  son  premier 
propos.  Ceulx  qui  en  avoient  la  garde  le  menèrent  au 
bord  de  la  rivière,  et  le  meirent  dedans  un  sac,  disant 
qu'il  mentoit  à  Dieu  et  à  la  Royne  contre  la  vérité 
prouvée.  Luy,  qui  aimoit  mieulx  perdre  sa  vie  que 
d'accuser  son  maistre,  leur  demanda  ung  confesseur, 
et,  après  avoir  faict  de  sa  conscience  le  mieulx  qu'il  luy 
estoit  possible,  leur  dist  :  «  Messieurs,  dictes  à  Mon- 
seigneur le  bastard,  mon  maistre,  que  je  lui  recom- 
mande la  vie  de  ma  femme  et  de  mes  enfants,  car  de 
bon  cueur  je    mets    la    mienne  pour   son  service:  et 

faictes  de  moy  ce  qu'il  vous  plaira,  car  vous  n'en  tirerez 
jamais  parole  qui  soit  contre  mon  maistre.  »  A  l'heure, 
pour  luy  faire  plus  grand  paour,  le  jecterent  dedans  le 
sac  en  l'eaue,  luy  crians  :  »  Si  tu  veulx  dire  vérité,  tu 
seras  saulvé  ?  »  Mais,  voyans  qu'il  ne  leur  respondoit 
riens,  le  retirèrent  de  là  et  feirent  le  rapport  de  sa  con- 
stance à  la  Royne,  qui  dist  à  l'heure  que  le  Roy  son 
mary  ny  elle  n'estoient  point  si  heureux  en  serviteurs, 
que  ung  qui  n 'avoit  de  quoy  les  recompenser;  et  feit  ce 
qu'elle  peut  pour  le  retirer  à  son  service,  mais  jamais 
ne  voulut  abandonner  son  maistre.  Toutesfois,  par  le 
congé  de  sondict  maistre,  fut  mis  au  service  de  la 
Royne,  où  il  vescut  heureux  et  content. 

La  Royne,  après  avoir  connu  la  vérité  du  mariage, 
par  la  lettre  du  bastard,  envoya  quérir  Rolandine,  et, 
avecq  un  visaige  tout  courroucé,  l'appela  plusieurs  fois 
malheureuse,  en  lieu  de  cousine,  lui  remonstrant  la 
honte  qu'elle  avoit  faicte  à  la  maison  de  son  père  et  à 
tous  ses  parents  de  s'estre  mariée,  et  à  elle  qui  estoit 
sa  maistresse,  sans  son  commandement  ne  congé. 
Rolandine,  qui  de  long  temps  cognoissoit  le  peu  d'affec- 
tion que  luy  portoit  sa  maistresse,  luy  rendit  la  pareille, 
et  pource  que  l'amour  lui  défailloyt,  la  craincte  n'y 
avoit  plus  de  lieu;  pensant  aussi  que  ceste  correction 
devant  plusieurs  personnes  ne  procedoit  pas  d'amour 
qu'elle  lui  portast,  mais  pour  lui  faire  une  honte, 
comme  celle  qu'elle  estimoit  prendre  plus  de  plaisir  à  la 
chastier,  que  de  desplaisir  de  la  veoir  faillir,  luy  res- 
pondit,  d'un  visaige  aussi  joyeulx  et  asseuré,  que  la 
Royne  monstroit  le  sien  troublé  et  courroucé  :  «  Ma- 
dame, si  vous  ne  cognoissiez  votre  cueur  tel  qu'il  est, 
je  vous  mectrois  au  devant  de  la  mauvaise  volunté  que 

de  long  temps  vous  avez  portée  à  Monsieur  mon  père 
et  à  moy;  mais  vous  le  sçavez,  que  vous  ne  trouverez 
point  estrange,  si  tout  le  monde  s'en  doubte;  et  quant 
est  de  moy,  Madame,  je  m'en  suis  bien  apparceue  à 
mon  plus  grand  dommaige.  Car,  quand  il  vous  eust 
pieu  me  favoriser,  comme  celles  qui  ne  vous  sont  si 
proches  que  moy,  je  feusse  maintenant  maryée  autant 
à  vostre  honneur  qu'au  mien  ;  mais  vous  m'avez  laissée 
comme  une  personne  du  tout  obliée  en  vostre  bonne 
grâce,  en  sorte  que  tous  les  bons  partis  que  j'eusse 
sceu  avoir  me  sont  passés  devant  les  oeilz,  par  la  négli- 
gence de  Monsieur  mon  père  et  par  le  peu  d'estime 
que  vous  avez  faict  de  moy  :  dont  j'estois  tumbée  en 
tel  desespoir,  que,  si  ma  santé  eust  pu  porter  Testât  de 
religion,  je  l'eusse  voluntiers  prins  pour  ne  veoir  les 
ennuiz  continuelz  que  vostre  rigueur  me  donnoit.  En 
ce  desespoir,  m'est  venu  trouver  celluy  qui  serait 
d'aussi  bonne  maison  que  moy,  si  l'amour  de  deux 
personnes  estoit  autant  estimé  que  l'anneau;  car  vous 
sçavez  que  son  père  passerait  devant  le  mien.  Il  m'a 
longuement  entretenue  et  aymée;  mais  vous,  Madame, 
qui  jamais  ne  me  pardonnastes  nulle  petite  faulte,  ne 
me  louastes  de  nul  bon  euvre,  combien  que  vous  con- 
gnoissez  par  expérience  que  je  n'ai  point  accoustumé 
de  parler  de  propos  d'amour  ne  de  mondanité,  et  que 
du  tout  j'estois  retirée  à  mener  une  vie  plus  religieuse 
que  autre,  avez  incontinant  trouvé  estrange  que  je  par- 
lasse à  ung  gentil  homme  aussi  malheureux  en  ceste 
vie  que  moy,  en  l'amitié  duquel  je  ne  pensois  ny  ne 
cherchois  autre  chose  que  la  consolation  de  mon  espe- 
rit.  Et,  quand  du  tout  je  m'en  veidz  frustrée,  j'entray  en 
tel  desespoir,  que  je  deliberay  de  chercher  autant  mon 

repos  que  vous  aviez  envie  de  me  l'oster.  Et  à  l'heure 
eusmes  parolles  de  mariage,  lesquelles  ont  été  consom- 
mées par  promesse  et  anneau.  Parquoy,  il  me  semble, 
Madame,  que  vous  me  tenez  ung  grand  tort  de  me 
nommer  meschante,  veu  que,  en  une  si  grande  et  par- 
faicte  amitié  où  je  pouvois  trouver  les  occasions  si  je 
voulois,  il  n'y  a  jamais  eu  entre  lui  et  moi  plus  grande 
privaulté  que  de  baiser,  espérant  que  Dieu  me  feroit  la 
grâce  que  avant  la  consommation  du  mariage  je  gain- 
gneroys  le  cueur  de  Monsieur  mon  père  à  se  y  consen- 
tir. Je  n'ay  point  offensé  Dieu,  ni  ma  conscience,  car 
j'ai  attendu  jusques  à  l'aage  de  trente  ans,  pour  veoir 
ce  que  vous  et  Monsieur  mon  père  feriez  pour  moy, 
ayant  gardé  ma  jeunesse  en  telle  chasteté  et  honnesteté, 
que  homme  vivant  ne  m'en  saurait  rien  reprocher.  Et, 
par  le  conseil  de  raison  que  Dieu  m'a  donnée,  me 
voyant  vieille  et  hors  d'espoir  de  trouver  party  selon 
ma  maison,  me  suis  délibérée  d'en  espouser  ung  à  ma 
volunté,  non  point  pour  satisfaire  à  la  concupiscence 
des  oeilz,  car  vous  savez  qu'il  n'est  pas  beau,  ny  à  celle 
de  la  chair,  car  il  n'y  a  point  eu  de  consommation 
charnelle,  ny  à  l'orgueil,  ni  à  l'ambition  de  ceste  vie, 
car  il  est  pauvre  et  peu  advancé;  mais  j'ay  regardé  pu- 
rement et  simplement  à  la  vertu  qui  est  en  luy,  dont 
tout  le  monde  est  contraint  de  luy  donner  louange  ;  à 
la  grande  amour  aussi  qu'il  me  porte,  qui  faict  espérer 
de  trouver  avecques  lui  repos  et  bon  traictement.  Et, 
après  avoir  bien  pesé  tout  le  bien  et  le  mal  qui  m'en 
peut  advenir,  je  me  suis  arrestée  à  la  partie  qui  m'a 
semblé  la  meilleure,  et  que  j'ay  débattue  en  mon  cueur 
deux  ans  durant  :  c'est  d'user  le  demourant  de  mes 
jours  en  sa  compaignye.  Et  suis  délibérée  de  tenir  ce 

propos  si  ferme,  que  tous  les  tourmens  que  j'en  sçau- 
rois  endurer,  fust  la  mort,  ne  me  feront  départir  de 
ceste  forte  oppinion.  Parquoy,  Madame,  il  vous  plaira 
excuser  en  moy  ce  qui  est  très  excusable,  comme  vous-, 
même  l'entendez  très  bien,  et  me  laissez  vivre  en  paix,' 
que  j'espère  trouver  avecq  luy.  » 

La  Royne,  voyant  son  visaige  si  constant  et  sa  parole 
tant  véritable,  ne  luy  peut  respondre  par  raison  :  et,  en 
continuant  de  la  reprendre  et  injurier  par  collère,  se 
print  à  pleurer  en  disant  :  «  Malheureuse  que  vous 
estes,  en  lieu  de  vous  humilier  devant  moy,  et  de  vous 
repentir  d'une  faulte  si  grande,  vous  parlez  audatieuse- 
ment,  sans  en  avoir  la  larme  à  l'oeil  ;  par  cela  monstrez 
bien  l'obstination  et  la  dureté  de  vostre  cueur.  Mais  si 
le  Roy  et  vostre  père  me  veulent  croire,  ils  vous  mec- 
tront  en  lieu  où  vous  serez  contraincte  de  parler  autre 
langage  !  —  Madame,  respondit  Rolandine,  pource  que 
vous  m'accusez  de  parler  trop  audatieusement,  je  suis 
délibérée  de  me  taire,  s'il  ne  vous  plaît  de  me  donner 
congé  de  vous  respondre.  »  Et,  quand  elle  eut  com- 
mandement de  parler,  luy  dist  :  «  Ce  n'est  point  à 
moy,  Madame,  à  parler  à  vous,  qui  estes  ma  maistresse 
et  la  plus  grande  princesse  de  la  chrestienté,  audatieu- 
sement et  sans  la  révérence  que  je  vous  doibs  :  ce  que 
je  n'ay  voulu  ne  pensé  faire;  mais,  puis  que  je  n'ay 
advocat  qui  parle  pour  moy,  sinon  la  vérité,  laquelle 
moy  seule  je  sçay,  je  suis  tenue  de  la  déclairer  sans 
craincte,  espérant  que,  si  elle  est  bien  congneue  de 
vous,  vous  ne  m'estimerez  telle  qu'il  vous  a  pieu  me 
nommer.  Je  ne  crains  que  créature  mortelle  entende 
comme  je  me  suis  conduicte  en  l'affaire  dont  l'on  me 
charge,  puisque  je  sais  que  Dieu  et  mon  honneur  n'y 

sont  en  rien  offensez.  Et  voilà  qui  me  faict  parler  sans 
craincte,  estant  seure  que  cellui  qui  voit  mon  cueur 
est  avecq  moy;  et  si  ung  tel  juge  estoyt  pour  moy, 
j'aurois  tort  de  craindre  ceux  qui  sont  subjects  à  son 
jugement.  Et  pourquoy  doncques  dois-je  pleurer,  veu 
que  ma  conscience  et  mon  cueur  ne  me  reprennent 
point  en  ceste  affaire,  et  que  je  suis  si  loing  de  m'en 
repentir,  que,  si  c'estoit  à  recommencer,  je  ferais  ce 
que  j'ay  faict?  Mais  vous,  Madame,  avez  grande  occa- 
sion de  pleurer,  tant  pour  le  grand  tort  que,  en  toute 
ma  jeunesse,  vous  m'avez  tenu,  que  pour  celuy  que 
maintenant  vous  me  faictes  de  me  reprendre  devant 
tout  le  monde  d'une  faulte  qui  doibt  estre  imputée  plus 
à  vous  que  à  moy.  Quand  je  aurois  offensé  Dieu,  le 
Roy,  vous,  mes  parents  et  ma  conscience,  je  serais 
bien  obstinée  si,  de  grande  repentance,  je  ne  pleurois. 
Mais,  d'une  chose  bonne,  juste  et  saincte,  dont  jamais 
n'eust  été  bruict  que  bien  honnorable,  sinon  que  vous 
l'avez  trop  tost  esventé,  monstrant  que  l'envie  que  vous 
aviez  de  mon  deshonneur  estoit  plus  grande  que  de 
conserver  l'honneur  de  vostre  maison  et  de  vos  parents, 
je  ne  dois  plorer.  Mais,  puisque  ainsy  il  vous  plaist, 
Madame,  je  ne  suis  pour  vous  contredire.  Car,  quand 
vous  m'ordonnerez  telle  peine  qu'il  vous  plaira,  je  ne 
prendray  moins  de  plaisir  à  la  souffrir  sans  raison,  que 
vous  ferez  à  me  la  donner.  Parquoy,  Madame,  com- 
mandez à  Monsieur  mon  père  quel  torment  il  vous 
plaist  que  je  porte,  car  je  sçay  qu'il  n'y  fauldra  pas  : 
au  moins  seray-je  bien  aise  que  seullement  pour  mon 
malheur  il  suyve  entièrement  vostre  volunté,  et  que, 
ainsi  qu'il  a  esté  négligent  à  mon  bien,  suivant  vostre 
vouloir,  il  sera  prompt  à  mon  mal  pour  vous  obeyr. 

Mais  j'ay  ung  père  au  ciel,  lequel,  je  suis  asseurée,  me 
donnera  autant  de  patience  que  je  me  voy  de  grands 
maulx  par  vous  préparez,  et  en  lui  seul  j'ai  ma  par- 
faicte  confiance.  » 

La  Royne,  si  courroucée  qu'elle  n'en  pouvoit  plus, 
commanda  qu'elle  fust  emmenée  de  devant  ses  oeils  et 
mise  en  une  chambre  à  part  où  elle  ne  peust  parler  à 
personne;  mais  on  ne  lui  osta  point  sa  gouvernante, 
par  le  moyen  de  laquelle  elle  feit  savoir  au  bastard 
toute  sa  fortune  et  ce  qu'il  luy  sembloit  qu'elle  devoit 
faire.  Lequel,  estimant  que  les  services  qu'il  avoit  faicts 
au  Roy  lui  pourraient  servir  de  quelque  chose,  s'en 
vint  en  diligence  à  la  court;  et  trouva  le  Roy  aux 
champs,  auquel  il  compta  la  vérité  du  faict,  le  sup- 
pliant que  à  luy  qui  estoit  pauvre  gentil  homme,  vou- 
lust  faire  tant  de  bien  d'appaiser  la  Royne,  en  sorte 
que  le  mariage  peust  estre  consommé.  Le  Roy  ne  lui 
respondit  riens,  sinon  :  «  M'asseurez-vous  que  vous 
l'avez  espousée?  —  Ouy,  sire,  dist  le  bastard,  par  pa- 
roles, de  présent  seulement;  et  s'il  vous  plaist,  la  fin 
y  sera  mise.  »  Le  Roy,  baissant  la  teste  et  sans  luy 
dire  aultre  chose,  s'en  retourna  droict  au  chasteau;  et, 
quand  il  fut  auprès  de  là,  il  appela  le  capitaine  de  ses 
gardes  et  lui  donna  charge  de  prendre  le  bastard  pri- 
sonnier. Toutesfois  un  sien  amy,  qui  congnoissoit  le 
visaige  du  Roy,  l'advertit  de  s'absenter  et  se  retirer  en 
une  sienne  maison  près  de  là;  et  si  le  Roy  le  faisoit 
chercher,  comme  il  soupsonnoit,  il  lui  feroit  incontinent 
sçavoir  pour  s'en  fuyr  hors  du  royaulme  ;  si  aussi  les 
choses  estoient  adoucies,  il  le  manderoit,  pour  retour- 
ner. Le  bastard  le  creust  et  feit  si  bonne  diligence,  que 
le  capitaine  des  gardes  ne  le  trouva  point. 

Le  Roy  et  la  Royne  regardèrent  ensemble  qu'ilz  fe- 
royent  de  cette  pauvre  damoiselle  qui  avoit  l'honneur 
d'estre  leur  parente  ;  et,  par  le  conseil  de  la  Royne,  fut 
conclu  qu'elle  seroit  renvoyée  à  son  père,  auquel  l'on 
manda  toute  la  vérité  du  faict.  Mais,  avant  que  l'en- 
voyer, feirent  parler  à  elle  plusieurs  gens  d'église  et  de 
conseil,  lui  remontrans,  puisqu'il  n'y  avoit  en  son  ma- 
riage que  la  parolle,  qu'il  se  povait  facilement  deffaire, 
mais  que  l'un  et  l'autre  se  quittassent,  ce  que  le  Roy 
vouloit  qu'elle  feist  pour  garder  l'honneur  de  la  maison 
dont  elle  estoit.  Elle  leur  feit  responce  que  en  toutes 
choses  elle  estoit  preste  d'obéir  au  Roy,  sinon  à  con- 
trevenir à  sa  conscience;  mais  ce  que  Dieu  avoit  as- 
semblé, les  hommes  ne  le  povoient  séparer  :  les  priant 
de  ne  la  tenter  de  chose  si  desraisonnable,  car  si  amour 
et  bonne  volunté  fondée  sur  la  craincte  de  Dieu  sont 
les  vrais  et  seurs  liens  de  mariaige,  elle  estoit  si  bien 
lyée,  que  fer,  ne  feu,  ne  eaue,  ne  povoient  rompre  son 
lien,  sinon  la  mort,  à  laquelle  seule  et  non  à  aultre 
rendroit  son  anneau  et  son  serment,  les  priant  de  ne 
luy  parler  du  contraire.  Car  elle  estoit  si  ferme  en  son 
propos  qu'elle  aymoit  mieulx  morir,  en  gardant  sa  foy, 
que  vivre  après  l'avoir  nyée.  Les  députez  de  par  le  Roy 
emportèrent  cette  constante  responce;  et,  quand  ilz 
veirent  qu'il  n'y  avoit  remède  de  luy  faire  renoncer  son 
mary,  l'envoyèrent  devers  son  père  en  si  piteuse  façon, 
que  par  où  elle  passoit  chacun  ploroit.  Et  combien 
qu'elle  n'eust  failly,  la  pugnition  fut  si  grande  et  sa 
constance  telle,  qu'elle  feit  estimer  sa  faulte  estre  vertu. 
Le  père,  sçachant  cette  piteuse  nouvelle,  ne  la  voulut 
point  veoir,  mais  l'envoya  à  ung  chasteau  dedans  une 
forest,  lequel  il  avoit  autresfoys  édifié  pour  une  occa- 

sion  bien  digne  d'être  racomptée;  et  la  tint  là  longue- 
ment en  prison,  la  faisant  persuader  que,  si  elle  vouloit 
quîcter  son  mari,  il  la  tiendroit  pour  sa  fille  et  la  met- 
troit  en  liberté.  Toutesfois,  elle  tint  ferme  et  ayma 
mieulx  le  lyen  de  sa  prison,  en  conservant  celluy  de 
son  mariage,  que  toute  la  liberté  du  monde  sans  son 
mary;  et  sembloit  à  vecir  son  visaige,  que  toutes  ses 
peines  luy  estoient  passetemps  très  plaisans,  puisqu'elle 
les  souffroit  pour  celluy  qu'elle  aymoit. 

Que  dirai-je  ici  des  hommes  ?  Ce  bastard,tant  obligé 
à  elle,  comme  vous  avez  veu,  s'enfuyt  en  Allemaigne, 
où  il  avait  beaucoup  d'amis;  et  monstra  bien,  par  sa 
legiereté,  que  vraye  et  parfaicte  amour  ne  lui  avoit  pas 
tant  fait  pourchasser  Rolandine  que  l'avarice  et  l'ambi- 
tion: en  sorte  qu'il  devint  tant  amoureux  d'une  dame 
d'Allemaigne,  qu'il  oblia  à  visiter  par  lettres  celle  qui 
pour  luy  soustenoit  tant  de  tribulation.  Car  jamais  la 
fortune,  quelque  rigueur  qu'elle  leur  tint,  ne  leur  peut 
oster  le  moyen  de  s'écripre  l'un  à  l'autre,  sinon  la  folle 
et  meschante  amour  où  il  se  laissa  tumber,  dont  le 
cueur  de  Rolandine  eut  premier  un  sentiment  tel, 
qu'elle  ne  povoit  plus  reposer.  Et,  après,  voyant  les 
escriptures  tant  changées  et  refroidies  du  langage  ac- 
coustumé,  qu'elles  ne  ressembloient  plus  aux  passées, 
soupsonna  que  nouvelle  amytié  la  separoit  de  son  mary, 
ce  que  tous  les  tormens  et  peines  qu'on  luy  avoit  peu 
donner  n'avoient  sceu  faire.  Et,  parce  que  sa  parfaicte 
amour  ne  vouloit  qu'elle  asseist  jugement  sur  un 
soupson,  trouva  moyen  d'envoyer  secrètement  ung  ser- 
viteur en  qui  elle  se  fyoit,  non  pour  luy  escripre  et 
parler  à  luy,  mais  pour  l'espier  et  veoir  la  vérité.  Le- 
quel, retourné  du  voyage,  luy  dist  que,  pour  le  seur,  il 

avoit  trouvé  le  bastard  bien  fort  amoureux  d'une  dame 
d'Allemaigne,  et  que  le  bruict  estoit  qu'il  pourchassoit 
de  l'espouser,  car  elle  estoit  fort  riche.  Ceste  nouvelle 
apporta  une  si  extrême  douleur  au  cueur  de  ceste 
pauvre  Rolandine,  que,  ne  la  pouvant  porter,  tumba 
bien  griefvement  malade.  Ceux  qui  entendoient  l'occa- 
sion luy  dirent,  de  la  part  de  son  père,  que,  puisqu'elle 
voyoit  la  grande  meschanceté  du  bastard,  justement 
elle  le  pouvoit  abandonner,  et  la  persuadèrent  de  tout 
leur  possible.  Mais,  nonobstant  qu'eile  fust  tormentée 
jusques  au  bout,  si  n'y  eut-il  jamais  remède  de  luy 
faire  changer  son  propos;  et  monstra  en  ceste  dernière 
tentation  l'amour  qu'elle  avoit  et  sa  très  grande  vertu. 
Car,  ainsi  que  l'amour  se  diminuoit  du  costé  de  luy, 
ainsi  augmentoit  du  sien;  et  demoura,  malgré  qu'il  en 
eust,  l'amour  en  entier  et  parfaict,  car  l'amitié,  qui  de- 
failloit  du  costé  de  luy,  tourna  en  elle.  Et,  quand  elle 
cogneut  que  en  son  cueur  seul  estoit  l'amour  entier  qui 
autresfois  avoit  esté  departy  en  deux,  elle  délibéra  de 
le  soutenir  jusques  à  la  mort  de  l'un  ou  de  l'autre. 
Parquoy,  la  Bonté  divine,  qui  est  parfaicte  charité  et 
vraye  amour,  eut  pitié  de  sa  douleur  et  regarda  sa  pa- 
tience, en  sorte  que,  après  peu  de  jours,  le  bastard 
mourut  à  la  poursuicte  d'une  autre  femme.  Dont  elle, 
bien  advertie  de  ceulx  qui  l'avaient  vu  mectre  en  terre, 
envoya  suplier  son  père,  qu'il  luy  pleust  qu'elle  parlast 
à  luy.  Le  père  s'y  en  alla  incontinent,  qui  jamais  depuis 
sa  prison  n'avait  parlé  à  elle  ;  et  après  avoir  bien  au 
long  entendu  ses  justes  raisons,  en  lieu  de  la  reprendre 
et  tuer,  comme  souvent  il  la  menassoit  par  paroles,  la 
print  entre  ses  bras,  et,  en  plorant  très  fort,  luy  dist 
«<  Ma  fille,  vous  estes  plus  juste  que  moi,  car  s'il 

eu  faulte  en  vostre  affaire,  j'en  suis  la  principale  cause; 
mais,  puis  que  Dieu  l'a  ainsy  ordonné,  je  veulx  satis- 
faire au  passé.  »  Et,  après  l'avoir  admenée  en  sa 
maison,  il  la  traictoit  comme  sa  fille  aisnée.  Elle  fut 
demandée  en  mariage  par  ung  gentil  homme,  du  nom 
et  armes  de  leur  maison,  qui  estoit  fort  saige  et  ver- 
tueux; et  estimoit  tant  Rolandine,  laquelle  il  frequentoit 
souvent,  qu'il  luy  donnoit  louange  de  ce  dont  les  autres 
la  blasmoient,  congnoissant  que  sa  fin  n'avoit  esté  que 
pour  la  vertu.  Le  mariaige  fut  agréable  au  père  et  à 
Rolandine  et  fut  incontinent  conclud.  Il  est  vrai  que  un 
frère  qu'elle  avoit,  seul  héritier  de  la  maison,  ne  vouloit 
s'accorder  qu'elle  eust  nul  partage,  lui  mectant  au  de- 
vant qu'elle  avoit  desobey  à  son  père.  Et,  après  la  mort 
du  bon  homme,  luy  tint  de  si  grandes  rigueurs,  que 
son  mary,  qui  estoit  ung  puisné,  et  elle,  avoient  bien 
affaire  de  vivre.  En  quoy  Dieu  pourveut;  car  le  frère, 
qui  vouloit  tout  tenir,  laissa  en  ung  jour,  par  une  mort 
subite,  le  bien  qu'il  tenoit  de  sa  seur  et  le  sien,  quant 
et  quant.  Ainsi,  elle  fut  héritière  d'une  bonne  et  grosse 
maison,  où  elle  vesquit  sainctement  et  honorablement 
en  l'amour  de  son  mary.  Et,  après  avoir  eslevé  deux 
filz  que  Dieu  leur  donna,  rendit  joyeusement  son  ame  à 
Celluy  où  de  tout  temps  elle  avoit  sa  parfaicte  con- 
fiance. 

«  Or,  mes  dames,  je  vous  prie  que  les  hommes, 
qui  nous  veulent  peindre  tant  inconstantes,  viennent 
maintenant  icy  et  me  monstrent  l'exemple  d'un  aussi 
bon  mari,  que  ceste-cy  fut  bonne  femme,  et  d'une 
telle  foy  et  persévérance;  je  suis  seur  qu'il  leur  seroit  si 
difficile  que  j'aime  mieux  les  en  quicter,  que  de  me 

mettre  en  ceste  peine;  mais,  non,  vous,  mesdames,  de 
vous  prier,  pour  continuer  votre  gloire,  ou  du  tout 
n'aymer  point,  ou  que  ce  soit  aussi  parfaictement.  Et 
gardez-vous  bien  que  nulle  ne  die  que  ceste  damoiselle 
ait  offensé  son  honneur,  veu  que  par  sa  fermeté  elle  est 
occasion  d'augmenter  le  nostre.  —  En  bonne  foy,  Par- 
lamente,  dit  Oisille,  vous  nous  avez  racompté  l'histoire 
d'une  femme  d'un  très  grand  et  honneste  cueur;  mais 
ce  qui  donne  autant  de  lustre  à  sa  fermeté,  c'est  la  des- 
loyaulté  de  son  mari  qui  la  vouloit  laisser  pour  un  autre. 

—  Je  croy,  dist  Longarine,  que  cest  ennuy-là  luy  fut  le 
plus  importable  ;  car  il  n'y  a  faiz  si  pesant,  que  l'amour 
de  deux  personnes  bien  unies  ne  puisse  doulcement 
supporter;  mais, quand  l'un  fault  à  son  debvoir  et  laisse 
toute  la  charge  sur  l'autre,  la  pesanteur  est  importable. 

—  Vous  devriez  doncques,  dit  Geburon,  avoir  pitié  de 
nous,  qui  portons  l'amour  entière,  sans  que  vous  y  dai- 
gniez mectre  le  bout  du  doigt  pour  la  soulager.  —  Ha, 
Geburon  !  dit  Parlamente,  souvent  sont  differens  les 
fardeaux  de  l'homme  et  de  la  femme.  Car  l'amour  de 
la  femme,  bien  fondée  sur  Dieu  et  sur  honneur,  est  si 
juste  et  raisonnable,  que  celuy  qui  se  départ  de  telle 
amitié  doibt  estre  estimé  lasche  et  meschant  envers 
Dieu  et  les  hommes.  Mais  l'amour  de  la  pluspart  des 
hommes  est  tant  fondée  sur  le  plaisir,  que  les  femmes, 
ignorant  leur  mauvaise  volunté,  se  y  mectent  aucunes 
fois  bien  avant  ;  et  quand  Dieu  leur  faict  congnoistre  la 
malice  du  cueur  de  celluy  qu'elles  estimoient  bon,  s'en 
peuvent  départir  avecq  leur  honneur  et  bonne  réputa- 
tion, car  les  plus  courtes  follies  sont  tousjours  les  meil- 
leures. —  Voyla  doncques  une  raison,  dist  Hircan, 
forgée  sur  vostre  fantaisie,  de  vouloir  soustenir  que  les 

femmes  honnestes  peuvent  laisser  honnestement  l'amour 
des  hommes,  et  non  les  hommes,  celle  des  femmes, 
comme  si  le  cueur  estoit  différent;  mais  combien  que 
les  visaiges  et  habitz  le  soyent,  si  croy-je  que  les  vo- 
luntez  sont  toutes  pareilles,  sinon  d'autant  que  la  malice 
plus  couverte  est  la  pire.  »  Parlamente,  avecq  ung  peu 
de  collere,  luy  dist  :  «  J'entends  bien  que  vous  estimez 
celles  les  moins  mauvaises,  de  qui  la  malice  est  des- 
couverte? —  Or  laissons  ce  propos-là,  dist  Simontault, 
car,  pour  faire  conclusion  du  cueur  de  l'homme  et  de 
la  femme,  le  meilleur  des  deux  n'en  vault  riens.  Mais 
venons  à  sçavoir  à  qui  Parlamente  donnera  sa  voix, 
pour  oyr  quelque  beau  compte?  —  Je  la  donne,  dist- 
elle, à  Geburon.  —  Or,  puis  que  j'ay  commencé,  dist-il, 
à  parler  des  cordeliers,  je  ne  veux  oublier  ceux  de 
Sainct  Benoist,  et  ce  qui  est  advenu  d'eux  de  mon 
temps  :  combien  que  je  n;entends,  en  racomptant  une 
histoire  d'un  meschant  religieux,  empescher  la  bonne 
opinion  que  vous  avez  des  gens  de  bien.  Mais,  veu  que 
le  Psalmiste  dist  que  :  «  Tout  homme  est  menteur;  » 
et,  en  ung  autre  endroict  :  «  Il  n'en  est  point  qui  face 
bien,  jusques  à  ung;  »  il  me  semble  qu'on  ne  peut 
faillir  d'estimer  l'homme  tel  qu'il  est;  car  s'il  y  a  du 
bien,  on  le  doit  attribuer  à  Celluy  qui  en  est  la  source, 
et  non  à  la  créature,  à  laquelle,  par  trop  donner  de 
gloire  et  de  louange,  ou  estimer  de  soy  quelque  chose 
de  bon,  la  plus  part  des  personnes  sont  trompées. 
Et,  afin  que  vous  ne  trouviez  impossible  que  soubz 
extrême  austérité  ne  se  treuve  extrême  concupiscence, 
entendez  ce  qui  advint  du  temps  du  Roy  François  pre- 
mier. 

Seur  Marie  Heroet,  sollicitée  de  son  honneur  par  un  prieur  de 
Sainct  Martin  des  Champs,  avec  la  grâce  de  Dieu,  emporta  la 
victoire  contre  ses  fortes  tentations,  à  la  grand'confusion  du 
prieur  et  à  l'exaltation  d'elle. 

En  la  ville  de  Paris,  il  y  avoit  ung  prieur  de  Sainct 
Martin  des  Champs,  duquel  je  tairay  le  nom  pour 
l'amitié  que  je  luy  ai  portée.  Sa  vie,  jusques  en  l'aage 
de  cinquante  ans,  fut  si  austère,  que  le  bruit  de  sa 
saincteté  courut  par  tout  le  royaume,  tant  qu'il  n'y 
avoit  prince  ne  princesse  qui  ne  luy  feist  grand  hon- 
neur, quand  il  les  venoit  veoir.  Et  ne  se  faisoit  refor- 
mation de  religion,  qui  ne  fust  faicte  par  sa  main,  car 
on  le  nommoit  le  père  de  vraye  religion.  Il  fust  esleu 
visiteur  de  la  grande  religion  des  dames  de  Fontevrault, 
desquelles  il  estoit  tant  crainct,  que,  quand  il  venoit  en 
quelqu'un  de  leurs  monastères,  toutes  les  religieuses 
trembloient  de  la  craincte  qu'elles  avoient  de  luy.  Et, 
pour  Tappaiser  des  grandes  rigueurs  qu'il  leur  tenait,  le 
traictoient  comme  elles  eussent  faict  la  personne  du 
Roy;  ce  que  au  commencement  il  refusoit,  mais,  à  la 
fin,  venant  sur  les  cinquante  cinq  ans,  commença  à 
trouver  fort  bon  le  traictement  qu'il  avoit  au  commen- 
cement desprisé,  et  s'estimant  luy-mesme  le  bien  public 
de  toute  religion,  désira  de  conserver  sa  santé  mieux 
qu'il  n'avoit  accoustumé.  Et,  combien  que  sa  reigle 
portast  de  jamais  ne  manger  chair,  il  s'en  dispensa  luy- 
mesme,  ce  qu'il  ne  faisoit  à  nul  autre,  disant  que  sur 
luy  estoit  tout  le  faiz  de  la  religion.  Parquoy,  si  bien 
se  festoya,  que,  d'un  moyne  bien  meigre,  il  en  feit  ung 

bien  gras.  Et,  à  ceste  mutation  de  vivre,  se  feyt  une 
mutation  de  cueur  telle,  qu'il  commença  à  regarder  les 
visaiges,  dont  paravant  avoit  fait  conscience;  et  en  re- 
gardant les  beaultez  que  les  voiles  rendent  plus  dési- 
rables, commença  à  les  convoicter.  Doncques,  pour  sa- 
tisfaire à  ceste  convoitise,  chercha  tant  de  moyens 
subtils,  qu'à  la  parfin,  de  pasteur  il  devint  loup;  telle- 
ment que,  en  plusieurs  bonnes  religions,  s'il  s'en  trou- 
voit  quelqu'une  ung  peu  sotte,  il  ne  failloit  à  la  decep- 
voir.  .Mais,  après  avoir  longuement  continué  ceste 
meschante  vie,  la  Bonté  divine,  qui  print  pitié  des 
pauvres  brebis  esgarées,  ne  voulut  plus  endurer  la 
gloire  de  ce  malheureux  régner,  ainsi  que  vous  verrez. 
Ung  jour,  allant  visiter  un  couvent  près  de  Paris  qui 
se  nomme  Gif,  advint  que,  en  confessant  toutes  les 
religieuses,  en  trouva  une  nommée  Marie  Heroet,  dont 
la  parole  estait  si  doulce  et  agréable,  qu'elle  promectoit 
le  visaige  et  le  cueur  estre  de  mesme.  Parquoy,  seule- 
ment pour  l'ouyr,  fut  esmeu  en  une  passion  d'amour 
qui  passoit  toutes  celles  qu'il  avoit  eues  aux  autres  re- 
ligieuses; et,  en  parlant  à  elle,  se  baissa  fort  pour  la 
regarder,  et  apparceut  la  bouche  si  rouge  et  si  plai- 
sante, qu'il  ne  se  peut  tenir  de  lui  haulser  le'  voile 
pour  veoir  si  les  oeilz  accompagnoient  le  demeurant,  ce 
qu'il  trouva  :  dont  son  cueur  fut  rempli  d'une  ardeur 
si  véhémente,  qu'il  perdit  le  boire  et  le  manger  et  toute 
contenance,  combien  qu'il  la  dissimuloit.  Et,  quand  il 
fut  retourné  en  son  prieuré,  il  ne  povoit  trouver  repos  : 
parquoy  en  grande  inquiétude  passoit  les  jours  et  les 
nuictz  en  cherchant  les  moyens  comme  il  pourroit  par- 
venir à  son  désir,  et  faire  d'elle  comme  il  avoit  fait  de 
plusieurs    autres.    Ce    qu'il    craingnoit    estre    difficile 

pource  qu'il  la  trouvoit  saige  en  paroles,  et  d'un  esprit 
si  subtil,  qu'il  ne  povoit  avoir  grande  espérance,  et, 
d'autre  part,  se  voyait  si  laid  et  si  vieulx,  qu'il  délibéra 
de  ne  luy  en  parler  point,  mais  de  chercher  à  la  ^rain- 
gnerparcraincte.  Parquoy,  bien  tost  après,  s'enre  tourna 
au  dict  monastère  de  Gif;  auquel  lieu  se  monstra  plus 
austère  qu'il  n'avoit  jamais  faict,  se  courrouçant  à 
toutes  les  religieuses,  reprenant  l'une  que  son  voile 
n'étoit  pas  assez  bas,  l'autre  qu'elle  haulsoit  trop  la 
teste,  et  l'autre  qu'elle  ne  faisoit  pas  bien  la  révérence 
en  religieuse.  En  tous  ces  petits  cas  se  monstroit  si 
austère,  que  l'on  le  craingnoit  comme  un  Dieu  painct 
en  jugement.  Et,  luy,  qui  avoit  les  gouttes,  se  travailla 
tant  de  visiter  les  lieux  réguliers,  que,  environ  l'heure 
de  vespres,  heure  par  luy  apostée,  se  trouva  au  dor- 
touer.  L'abbesse  luy  dist  :  «  Père  révérend, il  est  temps 
de  dire  vespres  ?  »  A  quoy  il  respondit  :  «  Allez,  mère, 
allez,  faictes  les  dire;  car  je  suys  si  las,  que  je  demeu- 
reray  ici,  non  pour  reposer,  mais  pour  parler  à  seur 
Marie,  de  laquelle  j'ay  oy  très  mauvais  rapport;  car 
l'on  m'a  dict  qu'elle  caquette,  comme  si  c'estoit  une 
mondaine.  »  L'abbesse,  qui  estoit  tante  de  sa  mère,  le 
pria  de  la  bien  chapitrer,  et  la  luy  laissa  toute  seule, 
sinon  ung  jeune  religieux  qui  estoit  avecq  luy.  Quand 
il  se  trouva  seul  avecq  seur  Marie,  commencea  à  luy 
lever  le  voile,  et  luy  commander  qu'elle  le  regardast.' 
Elle  luy  respondit  que  sa  reigle  luy  deffendoit  de  re- 
garder les  hommes.  «  C'est  bien  dict,  ma  fille,  luy  dist- 
il,  mais  il  ne  fault  pas  que  vous  estimiez  qu'entre  nous 
religieux  soyons  hommes.  »  Parquoy,  seur  Marie, crain- 
gnant  faillir  par  désobéissance,  le  regarda  au  visage; 
elle  le  trouva  si   laid,  qu'elle  pensa  faire  plus  de  peni- 

tence  que  de  péché  à  le  regarder.  Le  beau  père,  après 
luy  avoir  dict  plusieurs  propos  de  la  grande  amitié  qu'il 
luy  portoit,  luy  voulut  mettre  la  main  au  tetin  :  qui  fut 
par  elle  repoulsé  comme  elle  debvoit;  et  fut  si  cour- 
roucé qu'il  lui  dist  :  «  Faut-il  qu'une  religieuse  sçaiche 
qu'elle  ait  des  tetins  ?  »  Elle  luy  dist  :  «  Je  sçay  que 
j'en  ay,  et  certainement,  que  vous  ny  autre  n'y  touche- 
rez point;  car  je  ne  suis  pas  si  jeune  et  ignorante  que 
je  n'entende  bien  ce  qui  est  péché  de  ce  qui  ne  l'est 
pas.  »  Et,  quand  il  veid  que  ses  propos  ne  la  povoient 
gaingner,  luy  en  va  bailler  d'un  autre,  disant  :  «  Helas, 
ma  fille,  il  faut  que  je  vous  declaire  mon  extrême  né- 
cessité :  c'est  que  j'ay  une  maladie  que  tous  les  méde- 
cins trouvent  incurable,  sinon  que  je  me  resjouisse  et 
me  joue  avecq  quelque  femme  que  j'ayme  bien  fort.  De 
moy,  je  ne  vouldrois,  pour  mourir,  faire  ung  péché 
mortel;  mais,  quand  l'on  viendroit  jusques  là,  je  sçay 
que  simple  fornication  n'est  nullement  à  comparer  à 
pécher  d'homicide.  Parquoy,  si  vous  aymez  ma  vie,  en 
saulvant  vostre  conscience  de  crudelité,  vous  me  la 
saulverez.  »  Elle  luy  demanda  quelle  façon  de  jeu  il 
entendoit  faire.  Il  luy  dist  qu'elle  povoit  bien  reposer 
sa  conscience  sur  la  sienne,  et  qu'il  ne  feroit  chose  dont 
l'une  ne  l'austre  fust  chargé.  Et,  pour  luy  monstrer  le 
commencement  du  passe-temps  qu'il  demandoit,  la  vint 
embrasser  et  essayer  de  la  jetter  sur  ung  lict.  Elle, 
congnoissant  sa  meschante  intention,  se  deffendit  si 
bien  de  paroles  et  de  bras,  qu'il  n'eut  povoir  de  toucher 
qu'à  ses  habillemens.  A  l'heure,  quand  il  veid  toutes 
ses  inventions  et  efforts  estre  tournés  en  riens,  comme 
ung  homme  furieux  et  non  seullement  hors  de  cons- 
cience, mais  de  raison  naturelle,  lui  meit  la  main  soubz 

la  robbe,  et  tout  ce  qu'il  peut  toucher  des  ongles  es- 
gratigna  de  telle  fureur,  que  la  pauvre  fille,  en  criant 
bien  fort,  de  tout  son  hault  tumba  à  terre,  toute  esva- 
nouye.  Et,  à  ce  cry,  entra  l'abbesse  dans  le  dortouer  où 
elle  estoit  :  laquelle,  estant  à  vespres,  se  souvint  avoir 
laissé  ceste  religieuse  avec  le  beau  père,  qui  estoit  fille 
de  sa  niepce;  dont  elle  eut  ung  scrupule  en  sa  con- 
science, qui  luy  feit  laisser  vespres  et  aller  à  la  porte  du 
dortouer  escouter  que  l'on  faisoit ;  mais,  oyant  la  voix 
de  sa  niepce,  poussa  la  porte,  que  le  jeune  moyne  te- 
noit.  Et,  quand  le  prieur  veid  venir  l'abbesse,  en  luy 
monstrant  sa  niepce  esvanouye,  lui  dist  :  «  Sans  faulte, 
notre  mère,  vous,  avez  grand  tort  que  vous  ne  m'avez 
dict  les  conditions  de  seur  Marie;  car,  ignorant  sa  dé- 
bilité, je  l'ay  faict  tenir  debout  devant  moy,  et,  en  la 
chapitrant,  s'est  esvanouye  comme  vous  voyez.  »  Hz  la 
feirent  revenir  avec  vin  aigre  et  autres  choses  propices; 
et  trouvèrent  que  de  sa  cheute  elle  estoit  blessée  à  la 
teste.  Et,  quand  elle  fut  revenue,  le  prieur,  craingnant 
qu'elle  comptast  à  sa  tante  l'occasion  de  son  mal,  luy 
dist  à  part  :  «  Ma  fille,  je  vous  commande,  soubz  peine 
d'inobedience  et  d'estre  dampnée,  que  vous  n'aiez  ja- 
mais à  parler  de  ce  que  je  vous  ay  faict  icy,  car  en- 
tendez que  l'extrémité  d'amour  m'y  a  contrainct.  Et, 
puisque  je  voy  que  vous  ne  voulez  aymer,  je  ne  vous 
en  parleray  jamais  que  ceste  fois,  vous  asseurant  que, 
si  vous  me  voulez  aymer,  je  vous  feray  eslire  abbesse 
de  l'une  des  trois  meilleures  abbayes  de  ce  royaulme.  » 
Mais  elle  lui  respondit  qu'elle  aymoit  mieulx  mourir  en 
chartre  perpétuelle,  que  d'avoir  jamais  autre  amy  que 
Celluy  qui  estoit  mort  pour  elle  en  la  croix,  avecq  le- 
quel elle  aymoit  mieulx  souffrir  tous  les  maulx  que  le 

monde  pourroit  donner,  que  contre  luy  avoir  tous  les 
biens  ;  et  qu'il  n'eut  plus  à  luy  parler  de  ces  propos,  ou 
elle  le  diroit  à  la  mère  abbesse,  mais  qu'en  se  taisanl 
elle  s'en  tairoit.  Ainsy  s'en  alla  ce  mauvais  pasteur, 
lequel,  pour  se  monstrer  tout  autre  qu'il  nestoit,  et 
pour  encores  avoir  le  plaisir  de  regarder  celle  qu'il 
aymoit,  se  retourna  vers  l'abbesse,  luy  disant  :  «  Ma 
mère,  je  vous  prie,  faictes  chanter  à  toutes  voz  filles  ung 
Salve  Regina,  en  l'honneur  de  ceste  vierge  où  j'ay 
mon  espérance.  »  Ce  qui  fut  faict  :  durant  lequel  ce 
regnard  ne  feit  que  pleurer,  non  d'autre  dévotion  que 
de  regret  qu'il  avoit  de  n'estre  venu  au  dessus  de  la 
sienne.  Et  toutes  les  religieuses,  pensans  que  ce  fust 
d'amour  à  la  vierge  Marie,  l'estimoient  ung  sainct 
homme.  Seur  Marie,  qui  congnoissait  sa  malice,  prioit 
en  sor  cueur  de  confondre  celluy  qui  desprisoit  tant  la 
virginité. 

Ainsi  s'en  alla  cest  hyppocrite  à  Sainct-Martin;  au- 
quel lieu  ce  meschant  feu,  qu'il  avoit  en  son  cueur,  ne 
cessa  de  brusler  jour  et  nuict  et  de  chercher  toutes  les 
inventions  possibles  pour  venir  à  ses  fins.  Et,  pour  ce 
que  sur  toutes  choses  il  craingnoit  l'abbesse,  qui  estoit 
femme  vertueuse,  il  pensa  le  moyen  de  l'oster  de  ce 
monastère.  S'en  alla  vers  Madame  de  Vendosme,  pour 
l'heure  demeurant  à  La  Fère,  où  elle  avoit  édifié  et 
fondé  ung  couvent  de  Saint  Benoist,  nommé  le  Muni 
d'Oiivet.  Et,  comme  celluy  qui  estoit  le  souverain  re- 
formateur, luy  donna  à  entendre  que  l'abbesse  du  die' 
Mont  Olivet  n'estoit  pas  assez  suffisante  pour  gouverne: 
une  telle  communauté,  la  bonne  dame  le  pria  de  luy  en 
donner  une  autre,  qui  fust  digne  de  cest  office.  Et  luy, 
qui  ne  demandoit  autre  chose,  luy  conseilla  de  prendre 

l'abbcsse  de  Gif  pour  la  plus  suffisante  qui  fust  en 
France.  Madame  de  Vendosme  incontinant  l'envoya 
quérir,  et  lui  donna  la  charge  de  son  monastère  du 
Mont  d'Olivet.  Le  prieur  de  Sainct  Martin,  qui  avoit 
en  sa  main  les  voix  de  toute  la  religion,  feit  eslire  à  Gif 
une  abbesse  à  sa  dévotion.  Et,  après  ceste  eslection,  il 
s'en  alla  au  dict  lieu  de  Gif  essayer  encores  ane  autre 
fois  si,  par  prière  ou  par  doulceur,  il  pourrait  gaingner 
seur  Marie  Heroet.  Et,  voyant  qu'il  n'y  avoit  nul  ordre, 
retourna,  désespéré,  à  son  prieuré  de  Sainct  Martin  : 
auquel  lieu,  pour  venir  à  sa  fin  et  pour  se  venger  de 
celle  qui  lui  estoit  trop  cruelle,  de  paour  que  son  affaire 
lust  esventée,  feit  dcsrober  secrètement  les  relicques  du 
dict  prieuré  de  Gif,  de  nuit;  et  meit  à  sus  au  confes- 
seur de  leans,  fort  viel  et  homme  de  bien,  que  c'estoit 
luy  qui  les  avoit  desrobées;  et,  pour  ceste  cause,  le 
meit  en  prison  à  Sainct  Martin.  Et,  durant  qu'il  le  te- 
noit  prisonnier  suscita  deux  tesmoings,  lesquels  igno- 
rammant  signèrent  ce  que  monsieur  de  Sainct  Martin 
leur  commanda  :  c'estoit  qu'ilz  avoient  veu  dedans  ung 
jardin  le  dict  confesseur  avecq  seur  Marie  en  acte  vil- 
lain  et  deshonneste;  ce  qu'il  voulut  faire  advouer  au 
viel  religieux.  Mais,  luy,  qui  sçavoit  toutes  les  faultes 
de  son  prieur,  le  supplia  l'envoier  en  chapitre,  et  que 
ià  devant  tous  les  religieux  il  diroit  la  vérité  de  tout 
ce  qu'il  en  sçavoit.  Le  prieur,  craingnant  que  la  justifi- 
cation du  confesseur  fust  sa  condamnation,  ne  voulut 
point  entériner  cette  requeste.  Mais,  le  trouvant  ferme 
en  son  propos,  ie  traicta  si  mal  en  prison,  que  les  ungs 
dirent  qu'il  y  mourut,  et  les  autres,  qu'il  le  contraingnit 
de  laisser  son  habit,  et  de  s'en  aller  hors  du  royaume  de 
France  ;  quoy  qu'il  en  soit,  jamais  depuis  on  ne  le  veit. 

Quand  le  prieur  estima  avoir  une  telle  prise  sur  seur 
Marie,  s'en  alla  en  la  religion  où  l'abbesse,  faicte  à  sa 
poste,  ne  le  contredisoit  en  rien  ;  et  là  commencea  de 
vouloir  user  de  son  auctorité  de  visiteur,  et  feit  venir 
toutes  les  religieuses,  l'une  après  l'autre,  en  une  cham- 
bre pour  les  oyr  en  forme  de  Visitation.  Et,  quand  ce 
fut  au  rang  de  seur  Marie  qui  avoit  perdu  sa  bonne 
tante,  il  commencea  à  luy  dire  :  «  Seur  Marie,  vous 
sçavez  de  quel  crime  vous  estes  accusée,  et  que  la  dis- 
simulation, que  vous  faictes  d'estre  tant  chaste,  ne  vous 
a  de  rien  servy,  car  on  congnoist  bien  que  vous  estes 
tout  le  contraire.  >  Seur  Marie  luy  respondit,  d'un  vi- 
saige  asseuré  :  «  Faictes-moy  venir  celluy  qui  m'ac- 
cuse, et  vous  verrez  si  devant  moy  il  demeurera  en  sa 
mauvaise  oppinion.  a  II  luy  dist  :  «  Il  ne  nous  fault 
aultre  preuve,  puis  que  le  confesseur  a  esté  convaincu.  » 
Seur  Marie  luy  dit  :  «  Je  le  pense  si  homme  de  bien, 
qu'il  n'aura  point  confessé  une  telle  mensonge;  mais, 
quand  ainsi  seroit,  faictes-le  venir  devant  moi  et  je 
prouveray  le  contraire  de  son  dire.  »  Le  prieur,  voyant 
que  en  nulle  sorte  ne  la  povoit  estonner,  luy  dist  :  «  Je 
suis  vostre  père,  qui  désire  saulver  vostre  honneur  : 
pour  ceste  cause,  je  remectz  ceste  vérité  à  vostre  con- 
science, à  laquelle  je  adjousteray  foy.  Je  vous  demande 
et  vous  conjure,  sur  peine  de  péché  mortel,  de  me  dire 
vérité,  assavoir-mon  si  vous  estiez  vierge,  quand  vous 
fustes  mise  céans.  »  Elle  luy  respondit  :  «  Mon  père, 
l'aage  de  cinq  ans  que  j'avois  doibt  estre  seule  tesmoing 
de  ma  virginité.  —  Or  bien  doncques,  ma  fille,  dist  le 
prieur,  depuis  cest  temps-là  avez-vous  point  perdu 
ceste  fleur?  »  Elle  lui  jura  que  non,  et  que  jamais  n'y 
avoit  trové  empeschement  que  de  luy.  A  quoy  il  dist 

qu'il  ne  le  pouvoit  croire,  et  que  la  chose  gisoit  en 
preuve  :  «  Quelle  preuve,  dist-elle,  vous  en  plaist-il 
faire?  —  Comme  je  fais  aux  auitres,  dit  le  prieur;  car, 
ainsi  que  je  suis  visiteur  des  âmes,  aussi  suis-je  visi- 
teur des  corps.  Vos  abbesses  et  prieures  ont  passé  par 
mes  mains  ;  vous  ne  devez  craindre  que  je  visite  vostre 
virginité;  parquoy,  jectez-vous  sur  le  lict,  et  mettez  le 
devant  de  vostre  habillement  sur  vostre  visaige.  »  Seur 
Marie  lui  respondit,  par  collere  :  «  Vous  m'avez  tant 
tenu  de  propos  de  la  folle  amour  que  vous  me  portez, 
que  j'estime  plustost  que  vous  me  voulez  oster  ma  virgi- 
nité, que  de  la  visiter  :  parquoy  entendez  que  jamais  je  ne 
m'y  consentiray.  »  Alors,  il  luy  dist  qu'elle  estoit  excom- 
muniée de  refuser  l'obédience  de  saincte  religion,  et, 
si  elle  ne  consentoit,  qu'il  la  deshonoreroit  en  plain 
chapitre,  et  diroit  le  mal  qu'il  sçavoit  entre  elle  et  le 
confesseur.  Mais,  elle,  d'un  visaige  sans  paour,  lui  res- 
pondit :  «  Celluy  qui  congnoist  le  cœur  de  ses  servi- 
teurs me  rendra  autant  d'honneur  devant  luy,  que  vous 
me  sçauriez  faire  de  honte  devant  les  hommes.  Par- 
quoy, puisque  vostre  malice  en  est  jusques  là,  j'ayme 
mieux  qu'elle  parachevé  sa  cruaulté  envers  moy,  que  le 
désir  de  son  mauvais  voulloir,  car  je  sçay  que  Dieu  est 
juste  juge.  »  A  l'heure,  il  s'en  alla  assembler  tout  le 
chapitre  et  feit  venir  devant  luy  à  genoulx  seur  Marie, 
à  laquelle  il  dist  par  un  merveilleux  despit  :  «  Seur 
Marie,  il  me  desplaist  que  les  bonnes  admonitions  que 
je  vous  ay  données  ont  esté  inutiles  en  vostre  endroict, 
et  que  vous  estes  tumbée  en  tel  inconvénient,  que  je 
suis  contrainct  de  vous  imposer  pénitence  contre  ma 
coustume  :  c'est  que,  ayant  examiné  vostre  confesseur 
sur  aucuns  crimes  à  luy  imposez,  m'a  confessé  avoir 

abusé  de  rostre  personne  au  lieu  où  les  tesmoings 
disent  l'avoir  veu.  Parquoy,  ainsi  que  je  vous  avois 
eslevée  en  estât  honorable  et  maistresse  des  novices,  je 
ordonne  que  vous  soyez  mise  non  seullement  la  der- 
nière de  toutes,  mais  mengeant  à  terre,  devant  toutes 
les  seurs,  pain  et  eaue,  jusques  ad  ce  que  l'on  con- 
gnoisse  votre  contrition  suffisante  d'avoir  grâce.  »  Seur 
Marie,  estant  advertye  par  une  de  ses  compaignes  qui 
entendoit  toute  son  affaire,  que,  si  elle  respondoit  chose 
qui  despleust  au  prieur,  il  la  mectroit  in  pace,  c'est-à- 
dire  en  chartre  perpétuelle,  endura  ceste  sentence,  levant 
les  œilz  au  ciel,  priant  Celluy  qui  a  esté  sa  résistance 
contre  le  péché,  vouloir  estre  sa  patience  contre  la  tri- 
bulation.  Encores  deffendit  le  prieur  de  Sainct  Martin, 
que  quand  sa  mère  ou  ses  parens  viendroient,  que  l'on 
ne  la  souffrist  de  trois  ans  parlera  eulx,ni  escrire, sinon 
lettres  faictes  en  la  communauté. 

Ainsi  s'en  alla  ce  malheureux  homme,  sans  plus  y 
revenir;  et  fut  ceste  pauvre  tille  long  temps  en  la  tri- 
bulation  que  vous  avez  ouye.  Mais  sa  mère,  qui  sur 
tous  ses  enfans  l'aymoit,  voyant  qu'elle  n'avoit  plus  de 
nouvelles  d'elle,  s'en  esmerveilla  fort,  et  dist  à  ung 
sien  fils,  saige  et  honneste  gentil  homme,  qu'elle  pen- 
soit  que  sa  fille  estoit  morte,  mais  que  les  religieuses, 
pour  avoir  la  pension  annuelle,  luy  dissimuloient;  le 
priant  en  quelque  façon  que  ce  fust,  de  trouver  moien 
de  voir  sa  dicte  seur.  Incontinant  il  s'en  alla  à  la  reli- 
gion, en  laquelle  on  lui  feit  les  excuses  accoustumées  : 
c'est  qu'il  y  avoit  trois  ans  que  sa  seur  ne  bougeoit  du 
lict.  Dont  il  ne  se  tint  pas  contant;  et  leur  jura  que, 
s'il  ne  la  voyoit,  il  passeroit  par-dessus  les  murailles  et 
forceroit  le  monastère.  De  quoy  elles  eurent  si  grande 

paour,  qu'elles  lui  admenerent  sa  seur  à  la  grille,  la- 
quelle Tabbesse  tenoit  de  si  près,  qu'elle  ne  povoit  dire 
à  son  frère  chose  qu'elle  n'entendist.  Mais,  elle,  qui 
estoit  saige,  avoit  mis  par  escript  tout  ce  qui  est  icy 
dessus,  avecq  mille  autres  inventions  que  le  dict  prieur 
avoit  trouvées  pour  la  decepvoir,  que  je  laisse  à  compter 
pour  la  longueur.  Si  ne  veulx-je  oblier  à  dire  que,  du- 
rant que  sa  tante  estoit  abbesse,  pensant  qu'il  fust  re- 
fusé par  sa  laideur,  feit  tenter  seur  Marie  par  ung  beau 
et  jeune  religieux,  espérant  que,  si  par  amour  elle  obeis- 
soit  à  ce  religieux,  après  il  la  pourroit  avoir  par  craincte. 
Mais,  dans  ung  jardin,  où  le  dict  jeune  religieux  luy 
tint  propos  avecq  gestes  si  deshonnestes  que  j'aurois 
honte  de  les  remémorer,  la  pauvre  fille  courut  à  l'ab- 
besse  qui  parloit  au  prieur,  criant  :  «  Ma  mère,  ce  sont 
diables  en  lieu  de  religieux  ceux  qui  nous  viennent  vi- 
siter !  »  Et,  à  l'heure,  le  prieur,  qui  eut  grande  paour 
d'estre  descouvert,  commencea  à  dire  en  riant  :  «  Sans 
faulte,  ma  mère,  seur  Marie  a  raison  !  »  Et,  en  prenant 
seur  Marie  par  la  main,  luy  dist  devant  l'abbesse  : 
«  J'avois  entendu  que  seur  Marie  parloit  fort  bien  et 
avoit  le  langaige  si  à  main,  que  on  l'estimoit  mondaine; 
et,  pour  ceste  occasion,  je  me  suis  contrainct  contre 
mon  naturel  luy  tenir  tous  les  propos  que  les  hommes 
mondains  tiennent  aux  femmes,  ainsi  que  je  trouve  par 
escript,  car  d'expérience  j'en  suis  ignorant,  comme  le 
jour  que  je  fus  né;  et,  en  pensant  que  ma  vieillesse  et 
laideur  luy  faisoient  tenir  propos  si  vertueux,  j'ay  com- 
mandé à  mon  jeune  religieux  de  luy  en  tenir  de  sem- 
blables, à  quoy  vous  voyez  qu'elle  a  vertueusement 
résisté.  Dont  je  l'estime  si  saige  et  vertueuse,  que  je 
veulx  que  doresnavant  elle  soit  la  première  après  vous 

et   maistresse    des  novices,  afin  que  son    bon  vouloir 
croisse  tousjours  de  plus  en  plus  en  vertu.  » 

Cest  acte  icy  et  plusieurs  autres  feit  ce  bon  reli- 
gieux, durant  trois  ans  qu'il  fut  amoureux  de  la  re- 
ligieuse. Laquelle,  comme  j'ay  dict,  bailla  par  la  grille 
à  son  frère  tout  le  discours  de  sa  piteuse  histoire.  Ce 
que  le  frère  porta  à  sa  mère  ;  laquelle,  toute  déses- 
pérée, vint  à  Paris,  où  elle  trova  la  Royne  de  Navarre, 
seur  unique  du  Roy,  à  qui  elle  monstra  ce  piteux 
discours,  en  luy  disant  :  «  Madame,  fiez-vous  une 
autre  fois  en  voz  ypocrites  !  Je  pensoys  avoir  mis  ma 
fille  aux  faulxbourgs  et  chemin  de  paradis,  et  je  l'ay 
mise  en  celluy  d'enfer,  entre  les  mains  des  pires  dia- 
bles qui  puissent  estre;  car  les  diables  ne  nous  ten- 
tent, s'il  ne  nous  plaist,  et  ceulx-cy  nous  veulent  avoir 
par  force,  où  l'amour  deffault.  »  La  Royne  de  Navarre 
fut  en  grande  peine;  car  entièrement  elle  se  confioit 
en  ce  prieur  de  Sainct  Martin,  à  qui  elle  avoit  baillé  la 
charge  des  abbesses  de  Montivilliers  et  de  Caen,  ses 
belles  sœurs.  D'autre  costé,  le  crime  si  grand  luy 
donna  telle  horreur  et  envie  de  venger  l'innocence  de 
ceste  pauvre  fille,  qu'elle  communiqua,  au  chancelier 
du  Roy,  pour  lors  légat  en  France,  de  l'affaire.  Et  feit 
envoyer  quérir  le  prieur,  lequel  ne  trova  nulle  excuse, 
sinon  qu'il  avoit  soixante-dix  ans  ;  et,  parlant  à  la  Royne 
de  Navarre,  la  pria,  sur  tous  les  plaisirs  qu'elle  luy 
vouldroit  jamais  faire,  et  pour  recompense  de  tous  ses 
services  et  de  tous  ceux  qu'il  avoit  désir  de  luy  faire, 
qu'il  luy  pleust  de  faire  cesser  ce  procès,  et  qu'il  con- 
fesseroit  que  seur  Marie  Heroet  estoit  une  perle  d'hon- 
neur et  de  virginité.  La  Royne  de  Navarre,  oyant  cela, 
fut  tant  esmerveillée,  qu'elle  ne  sceut  que  luy  respon- 


VINGT    DEUXIESME    NOUVELLE.  26) 

dre,  mais  1e  laissa  là,  et  le  pauvre  homme,  tout  confus, 
se  retira  en  son  monastère,  où  il  ne  voulut  plus  estre 
veu  de  personne,  et  ne  vesquit  que  ung  an  après.  Et 
seur  Marie  Heroet,  estimée  comme  elle  debvoit  par  les 
vertuz  que  Dieu  avoit  mises  en  elle,  fut  ostée  de  l'ab- 
baye de  Gif,  où  elle  avait  eu  tant  de  mal,  et  faicte  ab- 
besse  par  le  don  du  Roy,  de  l'abbaye  de  Giy,  près  de 
Montargis,  laquelle  elle  reforma  et  vesquit  comme  celle 
qui  estoit  pleine  de  l'esperit  de  Dieu,  le  louant  toute  sa 
vie  de  ce  qu'il  luy  avoit  pieu  luy  redonner  son  honneur 
et  son  repos. 

«  Voyla,  mes  dames,  une  histoire  qui  est  bien  pour 
monstrer  ce  que  dict  l'Evangile  :  Que  Dieu  par  les 
choses  foybles  confond  les  fortes,  et,  par  les  inutiles 
aux  oeilz  des  hommes,  la  gloire  de  ceux  qui  cuydent 
estre  quelque  chose  et  ne  sont  rien.  Et  pensez,  mes 
dames,  que,  sans  la  grâce  de  Dieu,  il  n'y  a  homme  où 
l'on  doibve  croire  nul  bien,  ne  si  forte  tentation  dont 
avecques  luy  l'on  n'emporte  victoire,  comme  vous  povez 
veoir  par  la  confusion  de  celluy  qu'on  estimoit  juste  et 
par  l'exaltation  de  celle  qu'on  vouloit  faire  trouver  pé- 
cheresse et  meschante.  En  cela  est  verisfié  le  dire  de 
Nostre  Seigneur  :  Qui  se  exaltera  sera  humilié,  et 
qui  se  humiliera  sera  exalté.  —  Helas  !  ce  dist 
Oisille,  que  ce  prieur-là  a  trompé  de  gens  de  bien  ! 
Car  j'ay  veu  qu'on  se  fyoit  plus  en  luy  que  en  Dieu.  — 
Ce  ne  seroit  pas  moy,  dist  Nomerfide;  car  j'ay  une 
si  grande  horreur  quand  je  voy  un  religieux,  que  seule- 
ment je  ne  m'y  sçaurois  confesser,  estimant  qu'ils  sont 
pires  que  tous  les  aultres  hommes,  et  ne  hantent  ja- 
mais   maison    qu'ils    n'y    laissent    quelque    honte    ou 

quelque  zizanie.  —  Il  y  en  a  de  bons,  dist  Oisille,  et  ne 
faultpas  que  pour  les  mauvais  ilz  soient  jugez:  mais  les 
meilleurs  sont  ceulx  qui  moins  hantent  les  maisons 
séculières  et  les  femmes.  —  Vous  dictes  vray,  dist 
Ennasuitte,  car  moins  on  les  voyst,  moins  on  les  con- 
gnoist,  et  plus  on  les  estime,  pource  que  la  fréquenta- 
tion les  monstre  telz  qu'ilz  sont.  —  Or,  laissons  le 
moustier  là  où  il  est,  dist  Nomerfîde,  et  voyons  à  qui 
Geburon  donnera  sa  voix.  »  Geburon,  pour  reparer  sa 
faute,  si  faute  estoit  d'avoir  dechifré  la  malheureuse  et 
abominable  vie  d'un  méchant  religieux,  afin  de  se  gar- 
der de  l'ypocrisie  de  ses  semblables,  ayant  telle  estime 
de  madame  Oisille,  qu'on  doit  avoir  d'une  dame  sage 
et  non  moins  sobre  à  dire  le  mal,  que  prompte  à  exalter 
et  publier  le  bien  qu'elle  congnoissoit  en  autruy,  luy 
donna  sa  voix  :  «  Ce  sera,  dist-il,  à  madame  Oisille, 
afin  qu'elle  die  quelque  chose  en  faveur  de  saincte  reli- 
gion. —  Nous  avons  tant  juré,  dist  Oisille,  de  dire  la 
vérité,  que  je  ne  sçaurois  soustenir  ceste  partie.  Et, 
aussi,  en  faisant  vostre  compte,  vous  m'avez  remys  en 
mémoire  une  si  piteuse  histoire,  que  je  suis  contraincte 
de  la  dire,  pource  que  je  suys  voisyne  du  païs  où  de 
mon  temps  elle  est  advenue:  et  afin,  mes  dames,  que 
l'ypocrisie  de  ceulx  qui  s'estiment  plus  religieux  que  les 
autres,  ne  vous  enchante  l'entendement,  de  sorte  que 
vostre  foy,  divertie  de  son  droit  chemin,  estime  trouver 
salut  en  quelque  autre  créature  que  en  Celluy  seul  qui 
n'a  voulu  avoir  compaignon  à  nostre  création  et  rédemp- 
tion, lequel  est  tout  puissant  pour  nous  saulver  en  la 
vie  éternelle,  et,  en  ceste  temporelle,  nous  consoler  et 
délivrer  de  toutes  nos  tribulations.  Congnoissant  que 
souvent    l'ange   Sathan  se  transforme   en  ange   de  lu- 

miere,  afin  que  l'œil  extérieur,  aveuglé  par  l'apparence 
de  saincteté  et  dévotion,  ne  s'arreste  à  ce  qu'il  doibt 
tuir,  il  m'a  semblé  bon  la  vous  racompter,  pource  qu'elle 
est  advenue  de  nostre  temps.  » 

La  trop  grande  révérence  qu'un  gentil  homme  de  Perigord  por- 
tait a  l'ordre  de  sainct  Françoys,  rut  cause  que  luy,  sa  femme 
et  son  petit  entant  moururent  misérablement. 

Au  pays  de  Perigord.  il  y  avoit  ung  gentil  homme 
qui  avoit  telle  dévotion  à  sainct  François,  qu'il  luy  sem- 
bloit  que  tous  ceulx  qui  portoient  son  habit  dévoient 
estre  semblables  au  bon  sainct  :  pour  l'honneur  duquel 
il  avoit  faict  faire  en  sa  maison  chambre  et  garderobe 
pour  loger  les  dicts  frères,  par  le  conseil  desquelz  il 
conduisoit  toutes  ses  affaires,  voire  jusques  aux  moin- 
dres de  son  mesnage,  s'estimant  chemyner  seurement 
en  suyvant  leur  bon  conseil.  Or,  advint,  ung  jour,  que 
la  femme  dudict  gentil  homme,  qui  estoit  belle  et  non 
moins  saige  que  vertueuse,  avoit  faict  ung  beau  fils, 
dont  l'amitié  que  le  mary  luy  portoit  augmenta  double- 
ment. Et,  pour  festoyer  la  commère,  envoya  quérir  ung 
sien  beau-frere.  Or,  ainsi  que  l'heure  du  soupper  ap- 
prochoit,  arriva  un  cordelier,  duquel  je  celeray  le  nom 
pour  l'honneur  de  la  religion.  Le  gentil  homme  fut 
fort  aise,  quand  il  veit  son  père  spirituel,  devant  lequel 
il  ne  cachoit  nul  secret.  Et,  après  plusieurs  propos 
tenuz  entre  sa  femme,  son  beau-frere  et  luy,  se  meirent 
à  table  pour  soupper.  Durant  lequel,  ce  gentil  homme, 
regardant  sa  femme,  qui  avoit  assez  de  beaulté  et  de 
bonne  grâce  pour  estre  désirée  d'un  mary,  commencea 
à  demander  tout  hault  une  question  au  beau  père  : 
«  Mon  père,  est-il  vray  que  ung  homme  pèche  mortelle- 
ment de  coucher  avecq  sa  femme  pendant   qu'elle  est 

en  couche  ?  »  Le  beau  père,  qui  avoit  la  contenance  et 
la  parole  toute  contraire  à  son  cueur,  luy  respondit 
avecq  ung  visaige  collere  :  «  Sans  faulte,  monsieur,  je 
pense  que  ce  soit  ung  des  grands  péchez  qui  se  facent 
en  mariaige,  et  ne  fusse  que  l'exemple  de  la  benoiste 
vierge  Marie,  qui  ne  voulut  entrer  au  temple  jusques 
après  les  jours  de  sa  purification,  combien  qu'elle  n'en 
eust  nul  besoing,  si  ne  debvriez-vous  jamais  faillir  à 
vous  abstenir  d'un  petit  plaisir,  veu  que  la  bonne  vierge 
Marie  se  abstenoit,  pour  obéir  à  la  loy,  d'aller  au 
temple  où  estoit  toute  sa  consolation.  Et,  oultre  cela, 
messieurs  les  docteurs  en  médecine  dient  qu'il  y  a 
grand  dangierpour  la  lignée  qui  enpeult  venir.  »  Quand 
le  gentil  homme  entendit  ces  paroles  il  en  fut  bien 
marry,  car  il  esperoit  bien  que  son  beau  père  luy  baille- 
roit  congé,  mais  il  n'en  parla  plus  avant.  Le  beau  père, 
durant  ces  propos,  après  avoir  plus  beu  qu'il  n'estoit 
besoing,  regardant  la  damoiselle,  pensa  bien  en  luy- 
mesmes,  que  s'il  en  estoit  le  mary,  il  ne  demanderoit 
point  conseil  au  beau  père  de  coucher  avecq  sa  femme. 
Et,  ainsy  que  le  feu  peu  à  peu  s'allume  tellement  qu'il' 
vient  à  embraser  toute  la  maison,  or,  pour  ce,  le  frater 
commencea  de  brusler  par  telle  concupiscence,  que 
soubdainement  délibéra  de  venir  à  fin  du  désir,  que, 
plus  de  trois  ans  durant,  avoit  porté  couvert  en  son' 
cueur. 

Et,  après  que  les  tables  furent  levées,  print  le  gentir 
homme  par  la  main,  et,  le  menant  auprès  du  Iict  de  sa 
femme,  luy  dist  devant  elle  :  «  Monsieur,  pour  ce  que 
je  congnois  bonne  amour  qui  est  entre  vous  et  ma  da- 
moiselle que  voicy,  laquelle,  avecq  la  grande  jeunesse 
qui  est  en  vous,  vous  tourmente  si  fort,  que  sans' faulte 

j'en  ay  grande  compassion,  j'ay  pensé  de  vous  dire  ung 
secret  de  nostre  saincte  théologie  :  c'est  que  ia  loy,  qui 
pour  les  abuz  des  mariz  indiscrets  est  si  rigoureuse,  ne 
veult  permettre  que  ceulx  qui  sont  de  bonne  conscience, 
comme  vous,  soient  frustrez  de  l'intelligence.  Parquoy, 
Monsieur,  si  je  vous  ai  dict  devant  les  gens  l'ordon- 
nance de  la  sévérité  de  la  loy,  à  vous  qui  estes  homme 
saige,  n'en  doibz  celer  la  doulceur.  Sachez,  mon  fils, 
qu'il  y  a  femmes  et  femmes,  comme  aussy  hommes  et 
hommes.  Premièrement,  nous  fault  sçavoir  de  Madame 
que  voicy,  veu  qu'il  y  a  trois  sepmaines  qu'elle  est  ac- 
couchée, si  elle  est  hors  du  flux  de  sang?  »  A  quoy 
respondit  la  damoiselle,  qu'elle  estoit  toute  necte. 
«  Adoncques,  dist  le  cordelier,  mon  filz,  je  vous  donne 
congé  d'y  coucher,  sans  en  avoir  scrupule,  mais  que 
vous  me  promettez  deux  choses.  »  Ce  que  le  gentil 
homme  feit  voluntiers.  «  La  première,  dist  le  beau 
père,  c'est  que  vous  n'en  parlerez  à  nulluy,  mais  y  vien- 
drez secrètement;  l'autre,  que  vous  n'y  viendrez  qu'il  ne 
soit  deux  heures  après  minuict,  à  fin  que  la  digestion 
de  la  bonne  dame  ne  soit  empeschée  par  voz  follies.  » 
Ce  que  le  gentil  homme  luy  promist  et  jura  par  telz 
sermens,  que  celluy,  qui  le  congnoissoit  plus  sot  que 
menteur,  en  fut  tout  asseuré.  Et,  après  plusieurs  propos, 
se  retira  le  beau  père  en  sa  chambre,  leur  donnant  la 
bonne  nuict  avecq  une  grande  bénédiction.  Mais,  en 
se  retirant,  print  le  gentil  homme  par  la  main,  luy 
disant  :  «  Sans  faulte,  Monsieur,  vous  viendrez  et  ne 
ferez  plus  veiller  la  pauvre  c  .minière.  »  Le  gentil 
homme,  en  la  baisant,  luy  dist  :  «  M'amie,  laissez-moy 
la  porte  de  vostre  chambre  ouverte.  »  Ce  que  entendit 
très  bien  le  beau  père.  Ainsi  se   retira  chacun  en  sa 

chambre.  Mais,  si  tost  que  le  père  fut  retiré,  ne  pensa 
pas  à  dormir  ne  reposer;  car,  incontinant  qu'il  n'ouyt 
plus  nul  bruict  en  la  maison,  environ  l'heure  qu'il  avoit 
accoustumé  d'aller  à  matines,  s'en  va  le  plus  doulce- 
ment  qu'il  peut  droict  en  la  chambre,  et,  là,  trouvant  la 
porte  ouverte  de  la  chambre  où  le  maistre  estoit  ac- 
tendu,  va  finement  esleindre  la  chandelle,  et,  le  plus 
tost  qu'il  peut,  se  coucha  auprès  d'elle,  sans  jamais  luy 
dire  ung  seul  mot.  La  damoiselle,  cuydant  que  ce  fust 
son  marv.  luy  dit  :  «  Comment,  mon  amy!  Vous  avez 
très  mal  retenu  la  promesse  que  feistes  hier  au  soir  à 
nostre  confesseur,  de  ne  venir  icy  jusques  à  deux 
heures  !  »  Le  cordelier,  plus  attentif  à  la  vie  active  que 
à  la  vie  contemplative,  avecq  la  craincte  qu'il  avoit 
d'être  congneu,  pensa  plus  à  satisfaire  au  meschant 
désir  dont  dès  long  temps  avoit  le  cueur  empoisonné, 
que  à  luy  faire  nulle  response,  dont  la  dame  fut  fort 
estonnée.  Et,  quand  le  cordelier  veid  approcher  l'heure 
que  le  mari  devoit  venir,  se  leva  d'auprès  de  la  damoiselle, 
et,  le  plus  tost  qu'il  peust,  retourna  en  sa  chambre. 

Et,  tout  ainsy  que  la  fureur  de  la  concupiscence  luy 
avoit  osté  le  dormir,  la  craincte,  qui  tousjours  suit  la 
meschanceté,  ne  luy  permist  de  trouver  aucun  repos, 
mais  s'en  alla  au  portier  de  la  maison  et  luy  dict  : 
«  Mon  amy,  Monsieur  m'a  commandé  de  m'en  aller  in- 
continant en  nostre  couvent  faire  quelques  prières  où 
il  a  dévotion;  parquoy,  je  vous  prie,  baillez  moy  ma 
monture,  et  m'ouvrez  la  porte,  sans  que  personne  en 
entende  rien,  car  l'affaire  est  nécessaire  et  secrète.  »  Le 
portier,  qui  sçavoit  bien  que  obéir  au  ;ordelier  estoit 
service  agréable  à  son  seigneur,  luy  ouvrit  secrètement 
la  porte  et  le  meit  dehors.  En  cest  instant  s'esveilia  le 

gentil  homme,  lequel,  voyant  approcher  l'heure  qui  lu} 
estoit  donnée  du  beau  père,  pour  aller  veoir  sa  femme, 
se  leva  en  sa  robbe  de  nuict,  et  s'en  alla  coucher  viste- 
ment,  où,  par  l'ordonnance  de  Dieu,  sans  congé 
d'homme,  il  pouvoit  aller.  Et  quant  sa  femme  l'ouyt 
parler  auprès  d'elle,  s'en  esmerveilla  si  fort,  qu'elle  luy 
dist,  ignorant  ce  qui  estoit  passé  :  «  Comment,  Mon- 
sieur! Est-ce  la  promesse  que  vous  avez  faicte  au  beau 
père  de  garder  si  bien  vostre  santé  et  la  mienne,  de  ce 
que  non  seulement  vous  estes  venu  icy  avant  l'heure, 
mais  encores  y  retournez  ?  Je  vous  supplie,  Monsieur, 
pensez-y.  »  Le  gentil  homme  fut  si  troublé  d'ouyr  ceste 
nouvelle,  qu'il  ne  peut  dissimulei  son  ennuy,  et  iuy 
dist  :  «  Quels  propos  me  tenez-vous?  Je  sçay,  poui 
vérité,  qu'il  y  a  trois  sepmaines  que  je  n'ay  couché 
avecq  vous,  et  vous  me  reprenez  d'y  venir  trop  souvent. 
Si  ces  propos  continuent,  vous  me  ferez  penser  que  ma 
compaignie  vous  fasche  et  me  contraindrez,  contre  ma 
coustume  et  vouloir,  de  chercher  ailleurs  le  plaisir  que 
selon  Dieu  je  doibz  prendre  avecq  vous.  »  La  damoi- 
selle,  qui  pensoit  qu'il  se  mocquast,  luy  respondit  :  «  Je 
vous  suplie,  Monsieur,  en  cuydant  me  tromper,  ne 
vous  trompez  point,  car,  nonobstant  que  vous  n'ayez 
parlé  à  moy,  quand  vous  y  estes  venu,  si  ay-je  bien 
congneu  que  vous  y  estiez.  »  A  l'heure  le  gentil  homme 
congneut  que  eulx  deux  estoient  trompés,  et  luy  teyt 
grand  jurement  qu'il  n'y  estoit  point  venu.  Dont  la 
dame  print  telle  tristesse,  que  avecq  pleurs  et  larmes 
elle  luy  dist  qu'il  feist  diligence  de  sçavoir  qui  ce  povoit 
estre,  car  en  leur  maison  ne  couchoit  que  le  frère  et  le 
cordelier.  Incontinent  le  gentil  homme,  poulsé  de 
soupson  au  cordelier,  s'en  alla  hastivement  en  la  cham- 

bre  où  il  avait  logé,  laquelle  il  trouva  vuide.  Et,  pour 
estre  mieulx  asseuré  s'il  s'en  estoit  fuy,  envoya  quérir 
l'homme  qui  gardoit  sa  porte  et  luy  demanda  s'il  sçavoit 
qu'estoit  devenu  le  cordelier:  lequel  luy  compta  toute  la 
vérité.  Le  gentil  homme,  certain  de  ceste  meschanceté, 
retourna  en  la  chambre  de  sa  femme,  et  luy  dist  : 
«  Pour  certain,  m'amie,  celui  qui  a  couché  avecq  vous 
et  a  faict  de  tant  belles  oeuvres  est  notre  père  confes- 
seur! »  La  damoiselle,  qui  toute  sa  vie  avoit  aymé  son 
honneur,  entra  en  ung  tel  desespoir,  que,  obliant  toute 
humanité  et  nature  de  femme,  le  suplia  à  genoux  la 
venger  de  ceste  grande  injure.  Parquoy,  soubdain,  sans 
autre  delay,  le  gentil  homme  monta  à  cheval  et  pour- 
suivit le  cordelier. 

La  damoyselle  demeura  seule  en  son  lict,  n'ayant  au- 
près d'elle  conseil  ne  consolation,  que  son  petit  enfant 
nouveau-né.  Considérant  le  cas  horrible  et  merveilleux 
qui  luy  estoit  advenu,  sans  excuser  son  ignorance,  se 
reputa  comme  coulpable  et  la  plus  malheureuse  du 
monde.  Et  alors,  elle,  qui  n'avoit  jamais  aprins  des 
cordeliers,  sinon  la  confiance  des  bonnes  oeuvres,  la 
satisfaction  des  peschez  par  austérité  de  vie,  jeusnes  et 
disciplines,  qui  du  tout  ignoroit  la  grâce  donnée  par 
nostre  bon  Dieu  par  le  mérite  de  son  Filz,  la  remission 
des  péchez  par  son  sang,  la  reconsiliation  du  père 
avecq  nous  par  sa  mort,  la  vie  donnée  aux  pescheurs 
par  sa  seule  bonté  et  miséricorde,  se  trouva  si  troublée, 
en  l'assault  de  ce  desespoir  fondé  sur  l'énormité  et  gra- 
vité du  péché,  sur  l'amour  du  mary  et  l'honneur  du 
lignaige,  qu'elle  estima  la  mort  trop  plus  heureuse  que 
sa  vie.  Et,  vaincue  de  sa  tristesse,  tumba  en  tel  déses- 
poir, qu'elle  fut  non  seulement  divertie  de  l'espoir  que 

tout  chrestien  doibt  avoir  en  Dieu,  mais  fut  du  tout 
aliénée  du  sens  commun,  obliant  sa  propre  nature. 
Alors,  vaincue  de  la  douleur,  poulsée  du  desespoir, 
hors  de  la  congnoissance  de  Dieu  et  de  soy-mesmes, 
comme  femme  enragée  et  furieuse,  print  une  corde  de 
son  lict  et  de  ses  propres  mains  s'estrangla.  Et,  qui  pis 
est,  estant  en  l'agonie  de  cette  cruelle  mort,  le  corps 
qui  combatoit  contre  icelle  se  remua  de  telle  sorte, 
qu'elle  donna  du  pied  sur  le  visaige  de  son  petit  enfant, 
duquel  l'innocence  ne  le  peut  garentir,  qu'il  ne  suyvist 
par  mort  sa  doloreuse  et  dolente  mère.  Mais,  en  mou- 
rant, feit  ung  tel  cry,  que  une  femme,  qui  couchoit  en 
la  chambre,  se  leva  à  grande  haste  pour  allumer  la 
chandelle.  Et,  à  l'heure,  voyant  sa  maistresse  pendue 
et  estranglée  à  la  corde  du  lict,  l'enfant  estouffé  et  mort 
dessoubz  ses  pieds,  s'en  courut  toute  effrayée  en  la 
chambre  du  frère  de  sa  maistresse,  lequel  elle  amena 
pour  veoir  ce  piteux  spectacle. 

Le  frère,  ayant  mené  tel  deuil  que  peut  et  doit  me- 
ner ung  qui  ayme  sa  seur  de  tout  son  cueur,  demanda 
à  la  chamberiere  qui  avoit  commis  ung  tel  crime.  La 
chamberiere  luy  dist  qu'elle  ne  sçavoit,  et  que  autre  que 
son  maistre  n'estoit  entré  en  la  chambre,  lequel,  n'y 
avoit  gueres,  en  estoit  party.  Le  frère,  allant  en  la 
chambre  du  gentil  homme  et  ne  le  trouvant  point,  creut 
asseurement  qu'il  avoit  commis  le  cas,  et,  prenant  son 
cheval  sans  autrement  s'enquérir,  courut  après  luy,  et 
l'attaingnit  en  ung  chemin  où  il  retournoit  de  pour- 
suyvre  son  cordelier,  bien  dolent  de  ne  l'avoir  attrappé. 
Incontinant  que  le  frère  de  la  damoiselle  veit  son  beau 
frère,  commencea  à  luy  crier  :  «  Meschant  et  lasche, 
defendez-vous,  car  aujourd'huy  j'espère  que  Dieu  me 


VINGT    TKOISIESME    NOUVELLE.  279 

vengera  de  vous  par  ceste  espée  !  »  Le  gentil  homme, 
qui  se  vouloit  excuser,  veit  l'espée  de  son  beau  frère  si 
près  de  luy,  qu'il  avoit  plus  de  besoing  de  se  défendre 
que  de  s'enquérir  de  la  cause  de  leur  débat.  Et  lors  se 
donnèrent  tant  de  coups  et  à  l'un  et  à  l'autre,  que  le 
sang  perdu  et  la  lasseté  les  contraignit  de  s'asseoir  à 
terre,  l'un  d'un  costé  et  l'autre  de  l'autre.  Et,  en  repre- 
nant leur  halayne,  le  gentil  homme  luy  demanda  : 
«  Quelle  occasion,  mon  frère,  a  converty  la  grande 
amitié  que  nous  nous  sommes  tousjours  portée,  en  si 
cruelle  bataille?  »  Le  beau-frere  lui  respondit  :  «  Mais 
quelle  occasion  vous  a  meu  de  faire  mourir  ma  seur,  la 
plus  femme  de  bien  qui  oncques  fut  ?  Et  encores  si 
meschamment,  que,  soubz  couleur  de  voir  coucher 
avecq  elle,  l'avez  pendue  et  estranglée  à  la  corde  de 
vostre  lict  ?  »  Le  gentil  homme,  entendant  ceste  parole, 
plus  mort  que  vif,  vint  à  son  frère,  et,  l'embrassant, 
luy  dist  :  «  Est-il  bien  possible  que  vous  ayez  trouvé 
vostre  seUr  en  Testât  que  vous  dictes  ?  »  Et  quand  le 
frère  l'en  asseura  :  «  Je  vous  prie,  mon  frère,  dist  le 
gentil  homme,  que  vous  oyez  la  cause  pour  laquelle  je 
me  suis  party  de  la  maison.  »  Et,  à  l'heure,  il  lui  feit 
le  compte  du  meschant  cordelier.  Dont  le  frère  fut  fort 
estonné,  et  encores  plus  marry  de  ce  que  contre  raison 
il  l'avoit  assailly.  Et,  en  luy  demandant  pardon,  luy  dist: 
«  Je  vous  ay  faict  tort,  pardonnez-moy!  »  Le  gentil 
homme  luy  respond  :  «  Si  je  vous  ay  faict  tort,  j'en  ay 
ma  pugnicion,  car  je  suis  si  blessé,  que  je  n'espère 
jamais  en  eschaper.  »  Le  -gentil  homme  essaya  de  le 
remonter  à  cheval  le  mieulx  qu'il  put  et  le  ramena  en 
sa  maison,  où  le  lendemain  il  trespassa,  et  dist  et  con- 
fessa, devant  tous  les  parens  du  dict  gentil  homme, 

que  luy-mesmes  estoit  cause  de  sa  mort.  Mais  icelluy 
gentil  homme,  pour  satisfaire  à  la  justice,  fut  conseillé 
d'aller  demander  sa  grâce  au  Roy  Françoys,  premier  de 
ce  nom.  Parquoy,  après  avoir  faict  enterrer  honorable- 
ment mary,  femme  et  enfant,  s'en  alla  le  sainct  ven- 
dredy  pourchasser  sa  remission  à  la  court.  Et  la  rap- 
porta maistre  François  Olivier,  lequel  l'obtint  pour  le 
pauvre  beau  frère,  estant  iceluy  Olivier  chancelier 
d'Alençon,  et  depuis,  par  ses  vertuz,  esleu  du  Roy 
pour  chancellier  de  France. 

«  .Mes  dames,  je  crois  que,  après  avoir  entendu  ceste 
histoire  très  véritable,  il  n'y  a  aucune  de  vous  qui  ne 
pense  deux  fois  à  loger  tels  pellerins  en  sa  maison  ;  et 
sçaurez  qu'il  n'y  a  plus  dangereux  venin  que  celluy  qui 
est  dissimulé.  —  Pensez,  dist  Hircan,  que  ce  mary 
estoit  ung  bon  sot,  d'amener  ung  tel  gailand  soupper 
auprès  d'une  si  belle  et  honneste  femme.  —  J'ay  veu 
le  temps,  dist  Geburon,  que  en  nostre  pays  il  n'y  avoit 
maison  où  il  n'y  eust  chambre  dédiée  pour  les  beaux 
pères;  mais  maintenant  iiz  sont  tant  congneuz,  qu'on 
les  craint  plus  que  advanturiers.  —  Il  me  semble,  dist 
Parlamente,  que  une  femme  estant  dans  le  lict,  si  ce 
n'est  pour  luy  administrer  les  sacremens  de  l'Eglise,  ne 
doibt  jamais  faire  entrer  prebstre  en  sa  chambre;  et 
quant  je  les  y  appelleray,  on  me  pourra  bien  juger  en 
danger  de  mort.  —  Si  tout  le  monde  estoit  ainsy  aus- 
tère que  vous,  dist  Ennasuitte,  les  pauvres  prebstres 
seroient  pis  qu'excommuniez,  d'estre  séparez  de  la 
veue  des  femmes.  —  N'en  ayez  point  de  paour,  dit 
Saffredent,  car  ilz  n'en  auront  jamais  faulte.  —  Com- 
ment !  dist  Simontault;  ce  sont  ceulx  qui  par  mariage 


VINGT    T  ROI  SI  ES. ME    NOUVELLE.  28» 

nous  lient  aux  femmes,  qui  essayent  par  leur  meschan- 
ceté  à  nous  en  deslier  et  faire  rompre  le  serment  qu'ilz 
nous  ont  faict  faire  !  —  C'est  grande  pitié,  dist  Oisille, 
que  ceulx  qui  ont  l'administration  des  sacrements  en 
jouent  ainsy  à  la  pelotte  :  on  les  debvroit  brusler  tout 
en  vie.  —  Vous  feriez  bien  mieulx  de  les  honorer  que 
de  les  blasmer,  dist  Saffredent,  et  de  les  flatter  que  de 
les  injurier;  car  ce  sont  ceulx  qui  ont  puissance  de 
Drusler  et  deshonorer  les  autres  :  parquoy,  sinite  eos; 
et  sçachons  qui  aura  la  voix  d'Oisille.  »  La  compaignie 
trouva  l'oppinion  de  Saffredent  très  bonne,  et,  laissant 
là  les  prebstres,  pour  changer  de  propos,  pria  madame 
Oisille  de  donner  sa  voix  à  quelqu'un.  «  Je  la  donne, 
dist-elle,  à  Dagoucin,  car  je  le  voys  entrer  en  contem- 
plation telle,  qu'il  me  semble  préparé  à  dire  quelque 
bonne  chose.—  Puis  que  je  ne  puis  ne  n'ose  respondre, 
dist  Dagoucin,  à  tout  le  moins  parleray-je  d'ung  à  qui 
telle  cruauté  porta  nuysance  et  puis  profit.  Combien 
que  Amour  s'estime  tant  fort  et  puissant,  qu'il  veult 
aller  tout  nud,  et  luy  est  chose  très  ennuyeuse  et  à  la 
fin  importable  d'estre  couvert,  si  est-ce,  mes  dames, 
que  bien  souvent  ceux  qui,  pour  obéir  à  son  conseil, 
s'advencent  trop  de  le  descouvrir,  s'en  trouvent  mau- 
vais marchans  :  comme  il  advint  à  ung  gentil  homme 
de  Castille;  duquel  vous  orrez  l'histoire.  » 


TROISIES-ME   JOU: 


VINGT   QUATRIESME   NOUVELLE 

Elisor,  pour  s'estre  trop  advancé  de  découvrir  son  amour  a  la 
Royne  de  Castille,  fut  si  cruellement  traité  d'elle,  en  l'esprou- 
vant,  qu'elle  luy  apporta  nuysance,  puis  profit. 

En  la  maison  du  Roy  et  Royne  de  Castille,  desquels 
les  noms  ne  seront  dicts,  y  avoit  ung  gentil  homme  si 
parfaict  en  toutes  beaultez  et  bonnes  conditions,  qu'il 
ne  trouvoit  point  son  pareil  en  toutes  les  Espaignes. 
Chacun  avoit  ses  vertuz  en  admiration,  mais  encores 
plus  son  estrangeté,  car  l'on  ne  congneut  jamais  qu'il 
aimast  ne  print  aucune  dame.  Et  si  y  en  avoit  en  la 
court  en  très  grand  nombre  qui  estoient  dignes  de  faire 
brusler  la  glace,  mais  il  n'y  en  eut  point  qui  eust  puis- 
sance de  prendre  ce  gentil  homme,  lequel  avoit  nom 
Elisor. 

La  Royne,  qui  estoit  femme  de  grande  vertu,  mais 
non  du  tout  exempte  de  la  flamme  qui  moins  est 
congneue  et  plus  brusîe,  regardant  ce  gentil  homme 
qui  ne  servoit  nulle  de  ses  femmes,  s'en  esmerveilla  ; 
et,  ung  jour,  luy  demanda  s'il  estoit  possible  qu'il 
aymast  aussi  peu  qu'il  en  faisoit  le  semblant.  Il  luy  res- 
pondit  que,  si  elle  voyoit  son  cueur  comme  sa  con- 
tenance, elle  ne  luy  feroit  point  ceste  question.  Elle, 
désirant  sçavoir  ce  qu'il  voulait  dire,  le  pressa  si 
fort,  qu'il  confessa  qu'il  aimoit  une  dame  qu'il  pen- 
soit  estre  la  plus  vertueuse  de  toute  la  chrestienté. 
Elle  feit  tous  ses  efforts,  par  prières  et  commande- 
mens,  de  vouloir  sçavoir  qui  elle  estoit,  mais  il  ne  fut 
point  possible   :  dont    elle  feit   semblant  d'estre   fort 

courroucée,  et  jura  qu'elle  ne  parleroit  jamais  à  luy, 
s'il  ne  luy  nommoit  celle  qu'il  aymoit  tant;  dont  il  fut 
si  fort  ennuyé,  qu'il  fut  contrainct  de  luy  dire  qu'il 
aymoit  autant  mourir,  s'il  falloit  qu'il  lui  confessast. 
Mais,  voyant  qu'il  perdoit  sa  veue  et  bonne  grâce,  par 
faulte  de  dire  une  vérité,  tant  honneste,  qu'elle  ne 
debvoit  estre  mal  prise  de  personne,  luy  dist  avec 
grande  craincte  :  «  Ma  dame,  je  n'ay  la  force  ni  la 
hardiesse  de  le  vous  dire,  mais  la  première  fois  que 
vous  irez  à  la  chasse,  je  vous  la  feray  veoir;  et  suis 
seur  que  vous  jugerez  que  c'est  la  plus  belle  et  par- 
faicte  dame  du  monde.  »  Ceste  response  fut  cause 
que  la  Royne  alla  plus  tost  à  la  chasse  qu'elle  n'eust 
faict.  Elisor,  qui  en  fut  adverty,  s'appresta  pour  l'aller 
servir,  comme  il  avoit  accoustumé;  et  feit  faire  un 
grand  mirouer  d'acier  en  façon  de  hallecret,  et,  l'ayant 
mis  devant  son  estomac,  le  couvrit  très  bien  d'ung 
manteau  de  frise  noire  qui  estoit  tout  bordé  de  cane- 
tille  et  d'or  frisé  bien  richement.  Il  estoit  monté  sur 
un  cheval  maureau,  fort  bien  enharnaché  de  tout  ce 
qui  estoit  nécessaire  à  cheval  ;  et,  quelque  métal  qu'il 
y  eust,  estoit  tout  d'or,  esmaillé  de  noir,  à  ouvraige 
de  Moresque.  Son  chapeau  estoit  de  soye  noire,  sur 
lequel  estoit  attachée  une  riche  enseigne,  où  y  avoit 
pour  devise  ung  Amour,  couvert  par  force,  tout  en- 
richi de  pierreries;  l'espée  et  le  poignard  n'estoient1 
moins  beaulx  et  bien  faicts,  ne  de  moins  bonnes  de- 
vises. Bref,  il  estoit  fort  bien  en  ordre  et  encore  plus 
adroict  à  cheval;  et  le  sçavoit  si  bien  mener,  que  tous 
ceux  qui  le  voyoient  laissoient  le  passetemps  de  la 
chasse,  pour  regarder  les  courses  et  les  sauts  que 
faisoit  faire  Elisor  à  son  cheval.  Après  avoir  conduict 

la  Royne  jusques  au  lieu  où  estoient  les  toilles,  en 
telles  courses  et  grands  saults  comme  je  vous  ay  dict, 
commencea  à  descendre  de  son  gentil  cheval,  et  vint 
prendre  la  Royne  et  la  descendre  de  dessus  sa  hac- 
quenée.  Et,  ainsi  qu'elle  luy  tendoit  les  bras,  il  ouvrit 
son  manteau  de  devant  son  estomac,  et  la  prenant 
entre  les  siens,  luy  monstrant  son  hallecret  de  mirouer, 
luy  dist  :  «  Ma  dame,  je  vous  supplie  de  regarder  icy!  » 
Et,  sans  attendre  response,  la  meist  doulcement  à 
terre.  La  chasse  finée.  la  Royne  retourna  au  chasteau, 
sans  parler  à  Elisor:  mais,  après  soupper.  elle  l'appela, 
luy  disant  qu'il  estoit  le  plus  grand  menteur  qu'elle 
avoit  jamais  veu,  car  il  luy  avoit  promis  de  luy  mons- 
trer  à  la  chasse  celle  qu'il  aymoit  le  plus,  ce  qu'il 
n'avoit  faict  :  parquoy,  elle  avoit  délibéré  de  ne  faire 
jamais  estime  ne  cas  de  luy.  Elisor,  ayant  paour  que  la 
Royne  n" eust  pas  entendu  ce  qu'il  luy  avoit  dict,  lui 
respondit  qu'il  n'avoit  failly  à  son  commandement,  car 
il  luy  avoit  monstre  non  la  femme  seulement,  mais  la 
chose  du  monde  qu'il  aymoit  le  plus.  Elle,  faisant  la 
mescongneue,lui  dict  qu'elle  n'avoit  point  entendu  qu'il 
luy  eust  monstre  une  seule  de  ses  femmes.  «  Il  est  vray, 
ma  dame,  dist  Elisor;  mais  qui  vous  ay-je  monstre,  en 
vous  descendant  de  cheval  ?  —  Rien,  dist  la  Royne, 
sinon  ung  mirouer  devant  vostre  estomach.  —  En  ce 
mirouer,  qu'est-ce  que  vous  avez  veu?  dist  Elisor.  — 
Je  n'y  ay  veu  que  moy  seule!  »  respondit  la  Royne. 
Elisor  luy  dist  :  «  Doncques,  ma  dame,  pour  obéir  à 
vostre  commandement,  vous  ay-je  tenu  promesse,  car  il 
n'y  a  ne  aura  jamais  aultre  ymaige  en  mon  cueur,  que 
celle  que  vous  avez  veue  au  dehors  de  mon  estomach: 
et  ceste-là  seule  veulx-je  aymer,  révérer  et  adorer,  non 

comme  femme,  mais  comme  mon  Dieu  en  terre,  entre 
les  mains  de  laquelle  je  mects  ma  mort  et  ma  vie;  vous 
suppliant  que  ma  parfaicte  et  grande  affection,  qui  a 
esté  ma  vie  tant  que  je  l'ay  portée  couverte,  ne  soit  ma 
mort  en  la  descouvrant.  Et  si  ne  suis  digne  d'estre  de 
vous  regardé  ny  accepté  pour  serviteur,  au  moins  souf- 
frez que  je  vive,  comme  j'ay  accoustumé,  du  contente- 
ment que  j'ay,  dont  mon  cueur  a  osé  choisir  pour  le 
fondement  de  son  amoui  ung  si  parfaict  et  digne  lieu, 
duquel  je  ne  puis  avoir  autre  satisfaction  que  de  sçavoir 
que  mon  amour  est  si  grande  et  parfaicte,  que  je  me 
doibve  contenter  d'aymer  seulement,  combien  que  ja- 
mais je  ne  puisse  estre  aymé.  Et,  s'il  ne  vous  plaist,  par 
la  congnoissance  de  ceste  grande  amour,  m'avoir  plus 
aggreable  que  vous  n'avez  accoustumé,  au  moins  ne 
m'ostez  pas  la  vie,  qui  consiste  au  bien  que  j*av  de 
vous  veoir  comme  j'ay  accoustumé.  Car  je  n'ay  de  vous 
nul  bien  que  autant  qu'il  en  fault  pour  mon  extrême 
nécessité,  et,  si  j'en  ay  moins,  vous  en  aurez  moins  de 
serviteurs,  en  perdant  le  meilleur  et  le  plus  affectionné 
que  vous  eustes  oncques  ny  pourriez  jamais  avoir.  » 
La  Royne,  ou  pour  se  monstrer  autre  qu'elle  n'estoit, 
ou  pour  expérimenter  à  la  longue  l'amour  qu'il  luy  por- 
toit,  ou  pour  en  aymer  quelque  autre  qu'elle  ne  vouloit 
laisser  pour  luy,  ou  bien  le  reservant,  quand  celluv 
qu'elle  aymoit  feroit  quelque  faulte,  pour  luy  bailler  sa 
place,  dist,  d'un  visage  ne  courroucé  ne  content  : 
«  Elisor,  je  ne  vous  diray  point,  comme  ignorant  l'auc- 
torité  d'amour,  quelle  follie  vous  a  esmeu  de  prendre 
une  si  haulte  et  difficile  oppinion  que  de  m'aymer,  car . 
je  sçay  que  le  cueur  de  l'homme  est  si  peu  à  son  com- 
mandement, qu'il  ne  le  faict  pas  aymer  et  haïr  où  il 

veult;  mais,  pource  que  vous  avez  si  bien  couvert 
vostre  oppinion,  je  désire  sçavoir  combien  il  y  a  que 
vous  l'avez  prinse  ?  »  Elisor,  regardant  son  visage  tant 
beau,  et  voyant  qu'elle  s'enqueroit  de  sa  maladie,  es- 
péra qu'elle  luy  vouloit  donner  quelque  remède.  Mais, 
voyant  sa  contenance  si  grave  et  si  saige  qui  l'interro- 
geoit,  d'autrepart  tumboit  en  une  craincte,  pensant  estre 
devant  le  juge  dont  il  doubtoit  sentence  estre  contre  luy 
donnée.  Si  est-ce  qu'il  luy  jura  que  cest  amour  avoit 
prins  racine  en  son  cueur  dès  le  temps  de  sa  grande 
jeunesse,  mais  qu'il  n'en  avoit  senty  nulle  peine,  sinon 
depuis  sept  ans;  non  peine,  à  dire  vray,  mais  une  mal- 
ladie,  donnant  tel  contantement  que  la  guarison  estoit 
la  mort.  «  Puis  qu'ainsy  est,  dist  la  Royne,  que  vous 
avez  desja  expérimenté  une  si  longue  fermeté,  je  ne 
doibz  estre  moins  legiere  à  vous  croire,  que  vous  avez 
esté  à  me  dire  vostre  affection.  Parquoy,  s'il  est  ainsi 
que  vous  dictes,  je  veulx  faire  telle  preuve  de  la  vérité 
que  je  n'en  puisse  jamais  doubter  :  et,  après  la  preuve 
de  la  peine  faicte,  je  vous  estimeray  tel  envers  moy,  que 
vous  mesmes  jurez  estre;  et,  vous  congnoissant  tel  que 
vous  dictes,  vous  me  trouverez  telle  que  vous  desirez.  » 
Elisor  la  supplia  de  faire  de  luy  telle  preuve  qu'il  lui 
plairoit,  car  il  n'y  avoit  chose  si  difficile,  qui  ne  luy 
fust  très  aysée  pour  avoir  cest  honneur  qu'elle  peust 
congnoistre  l'affection  qu'il  luy  portoit,  la  suppliant  de 
rechef  de  luy  commander  ce  qu'il  luy  plairoit  qu'il  feist. 
Elle  luy  dist  :  «  Elisor,  si  vous  m'aymez  autant  comme 
vous  dictes,  je  suis  seure  que,  pour  avoir  ma  bonne 
grâce,  rien  ne  vous  sera  fort  à  faire.  Parquoy,  je  vous 
commande,  sur  tout  le  désir  que  vous  avez  de  l'avoir  et 
craincte  de  la  perdre,  que,  dès  demain  au  matin,  sans 

plus  me  veoir,  vous  partiez  de  ceste  compagnie,  et  vous 
alliez  en  lieu  où  vous  n'aurez  de  moy,  ne  moy  de  vous, 
une  seule  nouvelle  jusque  d'huy  en  sept  ans.  Vous,  qui 
avez  passé  sept  ans  en  cest  amour,  sçavez  bien  que 
vous  m'aymez;  mais,  quand  j'auray  faict  pareille  expé- 
rience sept  ans  durans,je  sçauray  à  l'heure  et  je  croiray 
ce  que  vostre  parole  ne  me  peut  faire  croire  ne  enten- 
dre. »  Elisor,  oyant  ce  cruel  commandement,  d'un 
costé  doubta  qu'elle  le  vouloit  esloinger  de  sa  présence, 
et,  de  l'autre  costé,  espérant  que  la  preuve  parleroit 
mieulx  pour  luy  que  sa  parole,  accepta  son  commande- 
ment et  luy  dist  :  «  Si  j'ay  vescu  sept  ans  sans  nulle 
espérance,  portant  ce  feu  couvert,  à  ceste  heure  qu'il 
est  congneu  de  vous,  passeray-je  ces  sept  ans  en  meil- 
leure patience  et  espérance  que  je  n'ay  faict  les  autres. 
Mais,  Madame,  obéissant  à  vostre  commandement,  par 
lequel  je  suis  privé  de  tout  le  bien  que  j'avois  en  ce 
monde,  quelle  espérance  me  donnez-vous,  au  bout  des 
sept  ans,  de  me  recongnoistre  pour  fidèle  et  loyal  servi- 
teur? »  La  Royne  luy  dist,  tirant  ung  anneau  de  son 
doigt  :  «  Voylà  ung  anneau  que  je  vous  donne  ;  coup- 
pons-le  tous  deux  par  la  moictié;  j'en  garderay  l'une, 
et  vous,  l'autre,  à  fin  que,  si  le  long  temps  avoit  puis- 
sance de  m'oster  la  mémoire  de  vostre  visaige,  je  vous 
puisse  congnoistre  par  ceste  moictié  d'anneau  semblable 
à  la  mienne.  >  Elisor  print  l'anneau  et  le  rompit  en 
deux,  et  en  bailla  une  moictié  à  la  Royne  et  retint 
l'autre.  Et,  en  prenant  congé  d'elle,  plus  mort  que 
ceulx  qui  ont  rendu  l'âme,  s'en  alla  à  son  logis  donner 
ordre  à  son  partement.  Ce  qu'il  feit  en  telle  sorte,  qu'il 
envoya  tout  son  train  en  sa  maison,  et  luy  seul  s'en 
alla  avecq  ung  varlet  en  ung  lieu  si  solitaire,  que  nul 

de  ses  parens  et  amis  durant  les  sept  ans  n'en  peut 
avoir  nouvelles.  De  la  vie  qu'il  mena  durant  ce  temps, 
et  de  l'ennuy  qu'il  porta  pour  ceste  absence,  ne  s'en 
peut  rien  sçavoir,  mais  ceux  qui  ayment  ne  le  peuvent 
ignorer.  Au  bout  des  sept  ans,  justement  ainsi  que  la 
Royne  alloit  à  la  messe,  vint  à  elle  ung  hermite  portant 
une  grande  barbe,  qui,  en  luy  baisant  la  main,  luy  pré- 
senta une  requeste  qu'elle  ne  regarda  soubdainement, 
combien  qu'elle  avoit  accoustumé  de  prendre  de  sa 
main  toutes  les  requestes  qu'on  luy  presentoit,  quelque 
pauvres  que  ce  feussent.  Ainsi  qu'elle  estoit  à  moictié 
de  la  messe,  ouvrit  sa  requeste,  dans  laquelle  trouva  la 
moictié  de  l'anneau  qu'elle  avoit  baillé  à  Elisor  :  dont 
elle  fut  fort  esbahye  et  non  moins  joyeuse.  Et,  avant 
lire  ce  qui  estoit  dedans,  commanda  soubdain  à  son 
aumosnier  qu'il  luy  feist  venir  ce  grand  hermite  qui  luy 
avoit  présenté  la  requeste.  L'aumosnier  le  chercha  par 
tous  costez,  mais  il  ne  fut  possible  d'en  sçavoir  nou- 
velles, sinon  que  quelqu'un  luy  dist  l'avoir  veu  montera 
cheval;  mais  il  ne  sçavoit  quel  chemin  il  prenoit.  En 
attendant  la  response  de  l'aumosnier,  la  Royne  leut  la 
requeste  qu'elle  trouva  estre  une  epistre  aussi  bien 
faicte  qu'il  estoit  possible.  Et,  si  n'estoit  le  désir  que 
j'ay  de  la  vous  faire  entendre,  je  ne  l'eusse  jamais  osé 
traduire,  vous  priant  de  penser,  mes  dames,  que  le 
langage  castillan  est  sans  comparaison  mieulx  déclarant 
ceste  passion  que  ung  autre.  Si  est-ce  que  la  substance 
en  est  telle  : 


Le  temps  m'a  faict,  par  sa  force  et  puissance, 
Avoir  d'amour  parfakte  cognoissance. 
Le  temps  après  m'a  esté  ordonné, 
Et  tel  travail  durant  ce  temps  donné, 

Que  l'incrédule  a,  par  le  temps,  peu  veoir 

Ce  que  l'amour  ne  luy  a  faict  sçavoir. 

Le  temps,  lequel  avoit  taict  l'amour  maistre 

Dedans  mon  cueur,  l'a  monstrée  enfin  estre 

Tout  tel  qu'il  est  :  parquoy,  en  le  voyant, 

Ne  l'ay  congneu  tel  comme  en  le  croyant. 

Le  temps  m'a  faict  veoir  sur  quel  fondement 

Mon  cueur  vouloit  aymer  si  fermement. 

Ce  fondement  estoit  voslre  beaulté, 

Soubz  qui  estoit  couverte  cruaulté. 

Le  temps  m'a  faict  veoir  beaulté  estre  rien, 

Et  cruaulté  cause  de  tout  mon  bien, 

Par  qui  je  fus  de  la  beaulté  chassé, 

Dont  le  regard  j'avais  tant  pourchassé. 

Ne  voyant  plus  vostre  beaulté  tant  belle, 

J'ay  mieulx  senty  vostre  rigueur  rebelle. 

Je  n'ay  laissé  vous  obéir  pourtant, 

Dont  je  me  tiens  très  heureux  et  contant  : 

Veu  que  le  temps,  cause  de  l'amitié, 

A  eu  de  moy  par  sa  longueur  pitié, 

En  me  faisant  ung  si  honneste  tour, 

Que  je  n'ay  eu  désir  de  ce  retour, 

Fors  seulement  pour  vous  dire  en  ce  lieu 

Non  ung  bonjour,  mais  ung  parfaict  adieu. 

Le  temps  m'a  faict  veoir  amour  pauvre  et  nu 

Tout  tel  qu'il  est  et  dont  il  est  venu; 

Et,  par  le  temps  j'ay  le  temps  regretté 

Autant  ou  plus  que  l'avois  soubhaicté, 

Conduict  d'amour  qui  aveugloit  mes  sens, 

Dont  rien  de  luy  fors  regret  je  ne  sens. 

Mais,  en  voyant  cet  amour  decepvable, 

Le  temps  m'a  faict  veoir  l'amour  véritable, 

Que  j'ai  congneu  en  ce  lieu  solitaire, 

Où  par  sept  ans  m'a  fallu  plaindre  et  taire, 

J'ay,  par  le  temps,  cogneu  l'amour  d'en  hault 

Lequel  estant  congneu,  l'autre  deffault. 

Par  le  temps  suis  du  tout  à  luy  rendu, 

Et  par  le  temps  de  l'autre  deffendu. 

Mon  cueur  et  corps  luy  donne  en  sacrifice, 

Pour  faire  à  luy,  et  non  a  vous,  service. 

En  vous  servant  rien  m'avez  estimé, 

Et  j'ay  le  rien,  en  olTensant,  aymé. 

HEPTAMÉRON    I.  IQ 


igo  TROISIESME    JOURNÉE. 

Mort  me  donnez  pour  vous  avoir  servie  : 

En  le  fuyant,  il  me  donne  la  vie. 

Or,  par  ce  temps,  amour,  plein  de  bonté, 

A  l'autre  amour  si  vaincu  et  dompté, 

Que  mis  à  rien  e^t  retourné  à  vent, 

Qui  fut  pour  moy  trop  doulx  et  decepvant. 

Je  le  vous  quicte  et  rends  du  tout  entier, 

N'ayant  de  vous  ne  de  luy  nul  mestier; 

Car  l'autre  amour  parfaicte  et  pardurable 

Me  joinct  à  luy  d'un  lien  immuable. 

A  luy  m'en  voys,  là  me  veulx  asservir. 

Sans  plusse  vous  ne  vostre  Dieu  servir. 

Je  prends  congé  de  cruaulté,  de  peine, 

Et  du  torment,  du  desdaing,  de  la  haine, 

Du  feu  bruslant  dont  vous  estes  remplye 

Comme  en  beaulté  très  parfaicte  accomplye. 

Je  ne  puis  mieulx  dire  adieu  à  tous  maux, 

A  tous  malheurs  et  douloureux  travaux, 

Et  à  l'enfer  de  l'amoureuse  flamme. 

Qu'en  ung  seul  mot  vous  dire  :  Adieu,  madame! 

Sans  nul  espoir,  ou  que  soye  ou  soyez, 

Que  je  vous  voye  ne  que  vous  me  voyez. 


Ceste  epistre  ne  fut  pas  lue  sans  grandes  larmes  et 
estonnements,  accompaignez  de  regrets  incroïables.  Car 
la  perte  qu'elle  avoit  faicte  d'un  serviteur  remply  d'une 
amour  si  parfaicte,  debvoit  estre  estimée  si  grande,  que 
nui  trésor,  ny  mesme  son  royaulme  ne  luy  pou  voient 
oster  le  tiltre  d'estre  la  plus  pauvre  et  misérable  dame 
du  monde,  pour  ce  qu'elle  avoit  perdu  ce  que  tous  les 
biens  du  monde  ne  pouvoient  recouvrer.  Et,  après  avoir 
achevé  d'oyr  la  messe  et  retourné  en  sa  chambre,  feit 
ung  tel  dueil  que  sa  cruaulté  meritoit.  Et  n'y  eut  mon- 
taigne,  roche,  ne  forest,  où  elle  n'envoyast  chercher 
cest  hermite  ;  mais  Celluy  qui  l'avoit  retiré  de  ses 
mains  le  garda  d'y  retumber,  et  le  mena  plustost  en 
paradis,  qu'elle  n'en  sceut  avoir  nouvelle  en  ce  monde. 


VINGT    QUATRIESME   NOUVELLE.         201 

«   Par  ceste  exemple,  ne  doibt  le  serviteur  confesser 
ce  qui    luy  peult  nuire  et  en    rien  ayder.  Et    encores 
moins,  mes    dames,  par  incrédulité,  debvez-vous    de- 
mander preuve  si    difficile,  que,  en  ayant   la  preuve, 
vous   perdiez   le   serviteur.  —    Vrayement,    Dagoucin, 
dist  Gcburon,  j'avois  toute  ma  vie  oye  estimer  la  dame 
à  qui  le   cas  est  advenu,  la  plus  vertueuse  du  monde; 
mais  maintenant  je  la  tiens  la  plus  cruelle  que  oncques 
fust.  —    Toutesfois,    dist    Parlamente,    il    me    semble 
qu'elle  ne  luy  faisoit  point  de  tort  de  vouloir  esprouver 
sept    ans    s'il    aymoit  autant  qu'il  luy   disoit;  car  les 
hommes  ont  tant  accoustumé  de  mentir  en  pareil  cas, 
que,  avant  que  s'y  fier  (si  fier  il  s'y  fault),  on  n'en  peult 
faire  trop  longue  preuve.  —  Les  dames,  dist  Hircan, 
sont  bien  plus  saiges  qu'elles  ne  souloient;  car,  en  sept 
jours  de  preuve,  elles  ont  autant  de  seureté  d'un  servi- 
teur, que    les  autres    avoient  par  sept    ans.  —    Si   en 
a-t-il,  dist  Longarine,  en  ceste  compaignie,  que  l'on  a 
aymée  plus  de  sept  ans  à  toutes  preuves  de  harquebuse, 
encores  n'a  l'on  sceu  gaingner  leur  amitié.  —  Par  Dieu, 
dist  Simontault,  vous  dictes  vray;  mais  aussi  les  doibt- 
on  mettre  au  ranc  du  vieil  temps,  car,  au  nouveau,  ne 
seroient-elles  point  receues. —  Encores,  dist  Oisilie,  fut 
bien  tenu  ce  gentil  homme  à  la  dame,  par  le  moven  de 

laquelle  il  retourna  entièrement  son  cueur  à  Dieu. 

Ce  luy  fut  grand  heur,  dist  Saffredent,  de  trouver  Dieu 
par  les  chemins,  car,  veu  l'ennuy  où  il  estoit,  je  m'es- 
bahis  qu'il  ne  se  donna  au  diable.  »  Ennasuitte  luy 
dist  :  c  Et  quand  vous  avez  esté  mal  traicté  de  vostre 
dame,  vous  estes  vous  donné  à  ung  tel  maistre  ? —  Mil 
et  mil  fois  m'y  suis  donné,  dist  Saffredent;  mais  le 
diable,  voyant  que  tous  les  tormens  d'enfer  ne  m'eus- 

sent  sceu  faire  pis  que  ceulx  qu'elle  me  donnoit,  ne  me 
daigna  jamais  prendre,  sçachant  qu'il  n'est  point  diable 
plus  importable  que  une  dame  bien  aymée  et  qui  ne 
veult  point  aymer.  —  Si  j'estois  comme  vous,  dist  Par- 
lamente  à  Saffredent,  avecq  telle  oppinion  que  vous 
avez,  je  ne  servirais  femme.  —  Mon  affection  est  tous- 
jours  telle,  dist  Saffredent,  et  mon  erreur  si  grande, 
que  là  où  je  ne  puis  commander,  encores  me  tiens-je 
très  heureux  de  servir;  car  la  malice  des  dames  ne  peut 
vaincre  l'amour  que  je  leur  porte.  Mais,  je  vous  prie, 
dictes-moy,  en  vostre  conscience,  louez-vous  ceste 
dame  d'une  si  grande  rigueur  ?  —  Ouy,  dist  Oysille, 
car  je  croy  qu'elle  ne  vouloit  estre  aymée  ny  aymer.  — 
Si  elle  avoit  ceste  volunté,  dist  Simontault,  pourquoy 
luy  donnoit-elle  quelque  espérance  après  les  sept  ans 
passez?  —  Je  suis  de  vostre  oppinion,  dist  Longarine; 
car  celles  qui  ne  veulent  point  aymer  ne  donnent  nulle 
occasion  de  continuer  l'amour  qu'on  leur  porte.  — 
Peut  estre,  dist  Nomerfide,  qu'elle  en  aymoit  quelque 
autre  qui  ne  valoit  pas  cest  honneste  homme-là,  et  que 
pour  ung  pire  elle  laissa  le  meilleur.  —  Par  ma  foy, 
dist  Saffredent,  je  pense  qu'elle  faisoit  provision  de  luy, 
pour  le  prendre  à  l'heure  qu'elle  laisseroit  celluy  que 
pour  lors  elle  aymoit  le  mieulx.  »  Madame  Oisille, 
voyant  que  soubz  couleur  de  blasmer  et  reprendre  en 
la  Royne  de  Castille  ce  qu'à  la  vérité  n'est  à  louer  ni  en 
elle  ni  en  autre,  les  hommes  debordoient  si  fort  à  mé- 
dire des  femmes  et  que  les  plus  saiges  et  honnestes 
estoient  aussi  peu  espargnées  que  les  plus  folles  et  im- 
pudiques, ne  peut  durer  que  l'on  passa  plus  outre;  mais 
print  la  parole  et  dist  :  «  Je  voy  bien,  dist  Oisiile,  que 
tant  plus  nous  mettrons  ces  propos  en  avant,  et  plus 

ceux  qui  ne  veulent  estre  mal  traictez  diront  de  nous  le 
pis  qu'il  leur  sera  possible.  —  Parquoy,  je  vous  prie, 
Dagoucin,  donnez  vostre  voix  à  quelqu'une  ?  —  Je  la 
donne,  dist-il,  à  Longarine,  estant  asseuré  qu'elle  nous 
en  dira  quelqu'une  qui  ne  sera  point  melencolique,  et 
si  n'espargnera  homme  ne  femme  pour  dire  vérité.  — 
Puis  que  vous  m'estimez  si  véritable,  dist  Longarine, 
je  prendray  la  hardiesse  de  racompter  ung  cas  advenu 
à  un  bien  grand  prince,  lequel  passe  en  vertu  tous  les 
autres  de  son  temps.  Et  vous  direz  que  la  chose  dont 
on  doibt  moins  user  sans  extrême  nécessité,  c'est  de 
mensonge  ou  dissimulation  :  qui  est  ung  vice  laid  et 
infâme,  principallement  aux  princes  et  grands  seigneurs, 
en  la  bouche  et  contenance  desquels  la  vérité  est  mieux 
séante  que  en  nul  autre.  Mais  il  n'y  a  si  grand  prince 
en  ce  monde,  combien  qu'il  eust  tous  les  honneurs  et 
richesses  qu'on  sçauroit  désirer,  qui  ne  soit  subject  à 
l'empire  et  tyrannie  d'Amour.  Et  semble  que  plus  le 
prince  est  noble  et  de  grand  cueur,  plus  amour  faict 
son  effort  pour  l'asservir  soubz  sa  forte  main;  car  ce 
glorieux  dieu  ne  tient  compte  des  choses  communes, 
et  ne  prend  plaisir  Sa  Majesté  que  à  faire  tous  les 
jours  miracles,  comme  d'affoiblir  les  forts,  fortisfier  les 
foibles,  donner  intelligence  aux  ignorans,  oster  le  sens 
aux  plus  sçavans,  favoriser  aux  passions,  destruire  la 
raison;  et  l'amoureuse  divinité  prend  plaisir  en  telles 
mutations.  Et,  pource  que  les  princes  n'en  sont 
exemptz,  aussi,  ne  sont-ilz  de  nécessité.  Or,  s'ilz  ne 
sont  quictes  de  la  nécessité  en  laquelle  les  met  le  désir 
de  la  servitude  d'amour,  par  force  leur  est  non  seule- 
ment permis  d'user  de  mensonge,  ypocrisie  et  fiction, 
qui  sont  les  moyens  de  vaincre  leurs  ennemis,  selon  la 

doctrine  de  maistre  Jehan  de  Mehun.  Or,  puis  que,  en 
tel  acte,  est  louable  à  ung  prince  la  condition  qui  en 
tous  antres  est  à  desestimer,  je  vous  racompteray  les 
inventions  d'un  jeune  prince,  par  lesquelles  il  trompa 
ceulx  qui  ont  accoustumé  de  tromper  tout  le  monde.  » 

Cn  jeune  prince,  soubz  couleur  de  visiter  son  advocat,  et  com- 
muniquer de  ses  affaires  avec  luy,  entretint  si  paisiblement  sa 
femme,  qu'il  eut  d'elle  ce  qu'il  en  demandoit. 

En  la  ville  de  Paris  y  avoit  ung  advocat,  plus  estimé 
que  nul  autre  de  son  estât  ;  et,  pour  estre  serché  d'un 
chascun  à  cause  de  sa  suffisance,  estoit  devenu  le  plus 
riche  de  tous  ceux  de  sa  robbe.  Mais,  voyant  qu'il 
n'avoit  eu  nulz  enfants  de  sa  première  femme,  espéra 
d'en  avoir  d'une  seconde.  Et,  combien  que  son  corps 
fust  vicieux,  son  cueur  ne  son  espérance  n'estoient 
point  morts  :  parquoy  il  alla  choisir  une  des  plus  belles 
filles  qui  fut  dedans  la  ville,  de  l'aage  de  dix  huit  à  dix 
neuf  ans,  fort  belle  de  visaige  et  de  teinct,  et  encores 
plus  de  taille  et  d'embonpoint.  Laquelle  il  ayma  et 
traicta  le  mieulx  qu'il  luy  fut  possible;  mais  si  n'eut- 
alle  de  luy  non  plus  d'enfans  que  la  première,  dont  à  la 
longue  elle  se  fascha.  Parquoy,  la  jeunesse,  qui  ne 
peut  souffrir  ung  ennuy,  lui  feit  chercher  récréation 
ailleurs  qu'en  sa  maison:  et  alla  aux  dances  et  banc- 
quetz,  toutesfois  si  honnestement  que  son  mary  n'en 
pouvoit  prendre  mauvaise  oppinion;  car  elle  estoit  tous- 
jours  en  la  compaignie  de  celles  à  qui  il  avoit  fiance. 

Ung  jour  qu'elle  estoit  à  une  nopee,  s'y  trouva  ung 
bien  grand  prince,  qui,  en  me  faisant  le  compte,  m'a 
deffendu  de  le  nommer.  Si  vous  puis-je  bien  dire  que 
c'estoit  le  plus  beau  et  de  la  meilleure  grâce  qui  ait 
esté  devant,  ne  qui,  je  croy,  sera  après  lui  en  ce 
royaulme.  Ce  prince,  voyant  ceste  jeune  et  belle  dame, 

de  laquelle  les  oeilz  et  contenance  le  convièrent  à 
l'aymer,  vint  parler  à  elle  d'un  tel  langaige  et  de  telle 
grâce,  qu'elle  eust  voluntiers  commencé  ceste  harangue. 
Ne  luy  dissimula  point  que  de  long  temps  elle  avoit  en 
son  cueur  l'amour  dont  il  la  prioit,  et  qu'il  ne  se  don- 
nast  point  de  peine  pour  la  persuader  à  une  chose  où 
par  la  seule  veue  Amour  l'avoit  faict  consentir.  Ayant 
ce  jeune  prince  par  la  naïfveté  d'amour  ce  qui  meritoit 
bien  estre  acquis  par  le  temps,  mercia  Dieu  qui  luy  fa- 
vorisoit.  Et,  depuis  ceste  heure-là,  pourchassa  si  bien 
son  affaire,  qu'ilz  accordèrent  ensemble  le  moyen 
comme  ilz  se  pourroient  veoir  hors  de  la  veue  des 
autres.  Le  lieu  et  le  temps  accordez,  le  jeune  prince  ne 
faillit  à  s'y  trouver;  et,  pour  garder  l'honneur  de  sa 
dame,  y  alla  en  habit  dissimulé.  Mais,  à  cause  des 
Mauvais  Garsons  qui  couroient  la  nuict  par  la  ville, 
auxquels  il  ne  se  vouloit  faire  congnoistre,  print  en  sa 
compaignie  quelques  gentils  hommes  auxquels  il  se 
fioit.  Et,  au  commencement  de  la  rue  où  elle  demeuroit, 
les  laissa,  disant  :  «  Si  vous  n'oyez  point  de  bruict  de- 
dans ung  quart  d'heure,  retirez-vous  en  voz  logis  ;  et, 
sur  les  trois  ou  quatre  heures,  revenez  ici  me  quérir.  » 
Ce  qu'ilz  feirent,  et,  n'oyans  nul  bruict,  se  retirèrent. 
Le  jeune  prince  s'en  alla  tout  droict  chez  son  advocat, 
et  trouva  la  porte  ouverte,  comme  on  luy  avoit  promis. 
Mais,  en  montant  le  degré,  rencontra  le  mary  qui  avoit 
en  sa  main  une  bougie,  duquel  il  fut  plus  tost  veu  qu'il 
ne  le  peut  adviser.  Toutesfois,  amour  qui  donne  enten- 
dement et  hardiesse  où  il  baille  les  nécessitez,  feit  que 
le  jeune  prince  s'en  vint  tout  droict  à  luy,  et  luy  dist  : 
«  Monsieur  l'advocat,  vous  sçavez  la  fiance  que  moy  et 
tous  ceulx  de  ma  maison  avons  eue  en  vous,  et  que  je 

vous  tiens  de  mes  meilleurs  et  ridelles  serviteurs.  J'ay 
bien  voulu  venir  icy  vous  visiter  privement,  tant  pour 
vous  recommander  mes  affaires,  que  pour  vous  prier  de 
me  donner  à  boire,  car  j'en  ay  grand  besoing;  et  de  ne 
dire  à  personne  du  monde,  que  je  soye  icy  venu,  car, 
de  ce  lieu,  m'en  fault  aller  en  ung  aultre  où  je  ne  veulx 
estre  congneu.  »  Le  bon  homme  advocat  fut  tant  ayse 
de  l'honneur  que  ce  prince  luy  faisoit  de  venir  ainsi  pri- 
vement en  sa  maison,  qu'il  le  mena  en  sa  chambre,  et 
dist  à  sa  femme  qu'elle  apprestat  la  collation  des  meil- 
leurs fruicts  et  confitures  qu'elle  eust;  ce  qu'elle  feit 
très  voluntiers  et  apporta  la  plus  honneste  qu'il  luy  fut 
possible.  Et,  nonobstant  que  l'habillement  qu'elle  por- 
toit  d'un  couvrechef  et  manteau  la  montrast  plus  belle 
qu'elle  n'avoit  accoustumé,  si  ne  feit  pas  le  jeune  prince 
semblant  de  la  regarder  ne  congnoistre;  mais  parloit 
tousjours  à  son  mari  de  ses  affaires,  comme  à  celluy 
qui  les  avoit  manyées  de  longue  main.  Et,  ainsi  que  la 
dame  tenoit  à  genoux  les  confitures  devant  le  prince,  et 
que  le  mary  alla  au  buffet  pour  luy  donner  à  boire,  elle 
luy  dist  que,  au  partir  de  la  chambre,  il  ne  faillist  d'en- 
trer en  une  garderobbe,  à  main  droicte,  où  bien  tost 
après  elle  le  iroit  veoir.  Incontinant  après  qu'il  eust 
beu,  remercia  l'advocat,  lequel  le  vouîoit  à  toutes  forces 
accompaigner  ;  mais  il  l'asseura  que,  là  où  il  alloit, 
n'avoit  que  faire  de  compaignie.  Et,  en  se  retournant 
devers  sa  femme,  luy  dist  :  «  Aussi,  je  ne  vous  veulx 
faire  tort  de  vous  oster  ce  bon  mary,  lequel  est  de  mes 
antiens  serviteurs.  Vous  estes  si  heureuse  de  l'avoir, 
que  vous  avez  bien  occasion  d'en  louer  Dieu  et  de  le 
bien  servir  et  obéir;  et,  en  faisant  du  contraire,  seriez 
bien  malheureuse.  »  En  disant  ces  honnestes  propos, 

s'en  alla  le  jeune  prince,  et  fermant  la  porte  après  soy, 
pour  n'estre  suivyau  degré,  entra  dedans  la  garderobbe 
où,  après  que  le  mary  fut  endormy,  se  trouva  la  belle 
dame,  qui  le  mena  dedans  ung  cabinet  le  mieulx  en 
ordre  qu'il  estoit  possible,  combien  que  les  deux  plus 
belles  ymaiges  qui  y  feussent  estoient  luy  et  elle,  en 
quelques  habillements  qu'ils  se  voulsissent  mettre.  Et 
là  je  ne  fais  doubte  qu'elle  ne  luy  tint  toutes  ses  pro- 
messes. 

De  là  se  retira,  à  l'heure  qu'il  avoit  dict  à  ses  gentilz 
hommes,  lesquelz  il  trouva  au  lieu  où  il  leur  avoit 
commandé  de  l'attendre.  Et,  pource  que  ceste  vie  dura 
assez  longuement,  choisit  le  jeune  prince  ung  plus 
court  chemin  pour  y  aller,  c'est  qu'il  passoit  par  ung 
monastère  de  religieux.  Et,  avoit  si  bien  faict  envers  le 
prieur,  que  tousjours  environ  minuict  le  portier  luy  ou- 
vroit  la  porte,  et  pareillement,  quand  il  s'en  retournoit. 
Et,  pource  que  la  maison  où  il  alloit  estoit  près  de  là, 
ne  menoit  personne  avecq  luy.  Et,  combien  qu'il  me- 
nast  la  vie  que  je  vous  dy,  si  estoit-il  prince  craignant 
et  aymant  Dieu.  Et  ne  failloit  jamais,  combien  que  à 
l'aller  il  ne  s'arrestast  point,  de  demeurer,  au  retour, 
long  temps  en  oraison  en  l'église;  qui  donna  grande 
occasion  aux  religieux,  qui  entrans  et  saillans  de  ma- 
tines le  voyoient  à  genoux,  d'estimer  que  ce  fut  le  plus 
sainct  homme  du  monde. 

Ce  prince  avoit  une  seur,  qui  frequentoit  fort  cest< 
religion;  et  comme  celle  qui  aymoit  son  frère  plus  qui 
toutes  les  créatures  du  monde,  le  recommandoit  au: 
prières  d'ung  chascun  qu'elle  pouvoit  congnoistre  bon 
Et,  ung  jour  qu'elle  le  recommandoit  affectueusement. 
au  prieur  de  ce  monastère,  il  luy  dist  :  «  Helas,  Ma- 

dame!  qui  est-ce  que  vous  me  recommandez?  Vous 
me  parlez  de  l'homme  du  monde,  aux  prières  duquel 
j'ay  plus  grande  envie  d'estre  recommandé:  car,  si 
cestuy-là  n'est  sainct  et  juste  (aliénant  le  passaige  que  : 
«  Bien  heureux  est  qui  peut  mal  faire  et  ne  le  faict 
pas  .  je  n'espère  pas  d'estre  trouvé  tel.  »  La  seur,  qui 
eut  envie  de  sçavoir  quelle  congnoissance  ce  beau  père 
avoit  de  la  bonté  de  son  frère,  l'interrogea  si  fort,  que, 
en  luy  baillant  ce  secret,  soubz  le  voile  de  confession, 
luy  dist  :  «  N'est-ce  pas  une  chose  admirable,  que  de 
veoir  ung  prince  jeune  et  beau  laisser  les  plaisirs  et  son 
repos,  pour  venir  bien  souvent  oyr  nos  matines,  non 
comme  prince,  serchant  l'honneur  du  monde,  mais 
comme  ung  simple  religieux,  vient  tout  seul  se  cacher 
en  une  de  noz  chapelles  ?  Sans  faulte,  ceste  bonté  rend 
les  religieux  et  moy  si  confuz,  que  auprès  de  luy  ne 
sommes  dignes  d'estre  appeliez  religieux.  »  La  seur,  qui 
entendit  ces  paroles,  ne  sceut  que  croire  ;  car,  nonobs- 
tant que  son  frère  fust  bien  mondain,  sy  sçavoit  elle 
qu'il  avoit  la  conscience  très  bonne,  la  foy  et  l'amour 
en  Dieu  bien  grande,  mais  de  sercher  superstitions  ne 
cérémonies  aultres  que  ung  bon  chrestien  doibt  faire, 
ne  l'en  eust  jamais  soupsonné.  Parquoy,  elle  s'en  vint 
à  luy,  et  luy  compta  la  bonne  opinion  que  les  religieux 
avoient  de  luy  :  dont  il  ne  se  peut  garder  de  rire  avecq 
ung  visage  tel,  qu'elle,  qui  le  congnoissoit  comme  son 
propre  cueur,  congneut  qu'il  y  avoit  quelque  chose 
cachée  soubz  sa  dévotion;  et  ne  cessa  jamais,  qu'il  ne 
luy  eust  dict  la  vérité  :  ce  que,  elle  m'a  faict  mettre  icy 
en  escript,  à  fin  que  vous  congnoissiez,  mes  dames, 
qu'il  n'y  a  malice  d'advocat  ne  finesse  de  religieux  (qui 
sont  coutumiers  de  tromper  tous  autres),  que  Amour, 

en  cas  de  nécessité,  ne  face  tromper  par  ceulx  qui  n'ont 
aultre  expérience  que  de  bien  aymer. 

«  Et,  puis  qu'Amour  sçait  tromper  les  trompeurs, 
nous  aultres  simples  et  ignorans  le  devons  bien  crain- 
dre. —  Encores,  dist  Geburon,  que  je  me  doubte  bien 
qui  c'est,  sy  faut-il  que  je  dye  qu'il  est  louable  en 
ceste  chose;  car  l'on  veoit  peu  de  grans  seigneurs  qui 
se  soulcient  de  l'honneur  des  femmes,  ny  du  scan- 
dale public,  mais  qu'ilz  ayent  leur  plaisir;  et  souvent 
sont  contens  que  l'on  pense  pis  qu'il  n'y  a.  —  Vraye- 
ment,  dist  Oisille,  je  voudrais  que  tous  les  jeunes 
seigneurs  y  prinssent  exemple,  car  le  scandale  est 
souvent  pire  que  le  péché.  —  Pensez,  dist  Nomerfide, 
que  les  prières  qu'il  faisoit  au  monastère  où  il  passoit, 
estoient  bien  fondées  !  —  Si  n'en  debvez-vous  point 
juger,  dist  Parlamente,  car  peult  estre,  au  retour,  que 
la  repentance  en  estoit  telle,  que  le  péché  luy  estoit 
pardonné.  —  Il  est  bien  difficile,  dist  Hircan,  de  se 
repentir  d'une  chose  si  plaisante.  Quant  est  de  moy, 
je  m'en  suis  souventesfois  confessé,  mais  non  pas 
gueres  repenty.  —  Il  vauldroit  mieux,  dist  Oisille,  ne 
se  confesser  point,  si  l'on  n'a  bonne  repentance.  — 
Or,  Madame,  dist  Hircan,  le  péché  me  desplaist  bien, 
et  suis  marry  d'offenser  Dieu,  mais  le  péché  me  plaist 
tousjours.  —  Vous  et  vos  semblables,  dist  Parlamente, 
vouldriez  bien  qu'il  n'y  eust  ne  Dieu  ne  loy,  sinon 
celle  que  vostre  affection  ordonnerait  ?  —  Je  vous 
confesse,  dist  Hircan,  que  je  vouldrois  que  Dieu  print 
aussi  grand  plaisir  à  mes  plaisirs,  comme  je  fais,  car 
je  luy  donnerais  souvent  matière  de  se  resjouir.  —  Si 
ne  ferez- vous  pas  ung   Dieu  nouveau,  dist    Geburon; 

parquoy  fault  obéir  à  celluy  que  nous  avons.  Laissons 
ces  disputes  aux  théologiens,  à  fin  que  Longarine 
donne  sa  voix  à  quelqu'un.  —  Je  la  donne,  dist-elle,  à 
Saffredent.  Mais  je  le  prie  qu'il  nous  fasse  le  plus  beau 
compte  qu'il  se  pourra  adviser,  et  qu'il  ne  regarde 
point  tant  à  dire  mal  des  femmes,  que,  là  où  il  y  aura 
du  bien,  il  en  veulle  monstrer  la  vérité.  —  Vrayement, 
dist  Saiïredent,  je  l'accorde,  car  j'ay  en  main  l'histoire 
d'une  folle  et  d'un  saige  :  vous  prendrez  l'exemple  qu'il 
vous  plaira  mieulx.  Et  congnoistrez  que,  tout  ainsi  que 
amour  faict  faire  aux  meschans  des  meschancetez,  en 
ung  cueur  honneste  faict  faire  choses  dignes  de 
louange  ;  car,  amour,  de  soy,  est  bon,  mais  la  malice 
du  subject  luy  faict  souvent  prendre  ung  nouveau  sur- 
nom de  fol,  legier,  cruel,  ou  villain.  Toutesfois,  par 
l'histoire  que  je  vous  veulx  à  présent  racompter, 
pourrez  veoir  qu'amour  ne  change  point  le  cueur, 
mais  le  monstre  tel  qu'il  est,  fol  aux  fols,  et  saige  aux 
saiges.  » 

Par  le  conseil  et  affection  fraternelle  d'une  saige  dame,  le  sei- 
gneur d'Avannes  se  retira  de  la  folle  amour  qu'il  portoit  à  une 
gentille  femme  demeurant  à  Pampelune. 

Il  y  avoit,  au  temps  du  Roy  Loys  douziesme,  ung 
jeune  seigneur,  nommé  monsieur  d'Avannes,  fils  du 
sire  d'Albret,  frere  du  Roy  Jehan  de  Navarre,  avec  le- 
quel le  dict  seigneur  d'Avannes  demoroit  ordinaire- 
ment. Or,  estoit  le  jeune  seigneur,  de  l'aage  de  quinze 
ans,  tant  beau  et  tant  plain  de  toutes  bonnes  grâces, 
qu'il  sembloit  n'estre  faict  que  pour  estre  aymé  et  re- 
gardé ;  ce  qu'il  estoit  de  tous  ceulx  qui  le  voyoient,  et, 
plus  que  de  nul  autre,  d'une  dame  demorant  en  la  ville 
de  Pampelune  en  Navarre,  laquelle  estoit  mariée  à  ung 
fort  riche  homme,  avecq  lequel  vivoit  si  honnestement, 
que,  combien  qu'elle  ne  fust  aagée  que  de  vingt  trois  ans, 
pour  ce  que  son  mari  approchoit  le  cinquantiesme, 
s'habilloit  si  honnestement  qu'elle  sembloit  plus  vefve 
que  mariée.  Et  jamais  à  nopces  ny  à  festes  homme  ne 
la  veit  aller  sans  son  mary;  duquel  elle  estimoit  tant  la 
bonté  et  la  vertu,  qu'elle  le  preferoit  à  la  beaulté  de 
tous  les  aultres.  Et  le  mary  l'ayant  expérimentée  si 
saige,  y  print  telle  seureté,  qu'il  luy  commettoit  toutes 
les  affaires  de  sa  maison.  Ung  jour,  fut  convié  ce  riche 
homme  avecq  sa  femme  à  une  nopce  de  leurs  parentes. 
Auquel  lieu,  pour  honorer  les  nopces,  se  trouva  le 
jeune  seigneur  d'Avannes,  qui  naturellement  aymoyt 
les  dances,  comme  celluy  qui  en  son  temps  ne  trouvoit 
son  pareil.  Et,  après  le  disner  que  les  dances  commen- 

cerent,  fut  prié  le  dict  seigneur  d'Avannes,  par  le  riche 
homme,  de  vouloir  danser.  Le  dict  seigneur  lui  demanda 
qu'il  vouloit  qu'il  menast.  Il  luy  respondit  :  «  Monsei- 
gneur, s'il  y  en  avoit  une  plus  belle  et  plus  à  mon  com- 
mandement que  ma  femme,  je  vous  la  presenterois, 
vous  suppliant  me  faire  cest  honneur  de  la  mener 
dancer.  »  Ce  que  feit  le  jeune  prince,  duquel  la  jeu- 
nesse estoit  si  grande,  qu'il  prenoit  plus  de  plaisir  à 
saulter  et  dancer,  que  à  regarder  la  beaulté  des  dames. 
Et  celle  qu'il  menoit,  au  contraire,  regardoit  plus  là 
grâce  et  beaulté  du  dict  seigneur  d'Avannes,  que  la 
dance  où  elle  estoit,  combien  que,  par  sa  grande  pru- 
dence, elle  n'en  fist  ung  seul  semblant.  L'heure  du 
souppé  venue,  monseigneur  d'Avannes,  disant  adieu  à 
la  compaignie,  se  retira  au  chasteau  où  le  riche  homme 
sur  sa  mule  l'accompaigna.  et,  en  allant,  lui  dist  : 
«  Monseigneur,  vous  avez  ce  jourd'huy  tant  faict  d'hon- 
neur à  mes  parens  et  à  moy,  que  ce  me  seroit  grande 
ingratitude  si  je  ne  m'offrois  avec  toutes  mes  faculîez  à 
vous  faire  service.  Je  sçay,  Monseigneur,  que  tel  sei- 
gneur que  vous,  qui  avez  pères  rudes  et  avaritieux, 
avez  souvent  plus  faulte  d'argent  que  nous,  qui  par  petit 
train  et  bon  mesnaige  ne  pensons  que  d'en  amasser.  Or 
est-il  ainsi,  que  Dieu,  m'ayant  donné  une  femme  selon 
mon  désir,  ne  m'a  voullu  donner  en  ce  monde  totale- 
ment mon  paradis,  m'ostant  la  joie  que  les  pères  ont 
des  enfans.  Je  sçay,  Monseigneur,  qu'il  ne  m'appartient 
pas  de  vous  adopter  pour  tel,  mais,  s'il  vous  plaist  de 
me  recepvoir  pour  serviteur  et  me  déclarer  voz  petites 
affaires,  tant  que  cent  mil  escuz  de  mon  bien  se  pour- 
ront estandre,  je  ne  fauldray  vous  secourir  en  vos  né- 
cessitez. »  Monseigneur  d'Avannes  fut  fort  joieulx  de 

cest  offre,  car  il  avoit  ung  père  tel  que  l'autre  luy  avoit 
déchiffré,  et  après  l'avoir  mercié,  le  nomma,  par  al- 
liance, son  père. 

De  ceste  heure-là,  le  dict  riche  homme  print  tel 
amour  au  seigneur  d'Avannes,  que  matin  et  soir  ne 
cessoit  de  s'enquérir  s'il  luy  falloit  quelque  chose  ;  et 
ne  cela  à  sa  femme  la  dévotion  qu'il  avoit  au  dict  sei- 
gneur et  à  son  service,  dont  elle  l'ayma  doublement  ;  et, 
depuis  ceste  heure,  le  dict  seigneur  d'Avannes  n  avoit 
faulte  de  chose  qu'il  desirast.  Il  alloit  souvent  veoir  ce 
riche  homme,  boire  et  manger  avec  luy,  et,  quand  il  ne 
le  trouvoit  point,  sa  femme  bailloit  tout  ce  qu'il  deman- 
doit;  et  davantage  parloit  à  luy  si  saigement,  l'admo- 
nestant d'estre  saige  et  vertueux,  qu'il  la  craingnoit  et 
aymoit  plus  que  toutes  les  femmes  de  ce  monde.  Elle, 
qui  avoit  Dieu  et  honneur  devant  les  oeilz,  se  conten- 
toit  de  sa  veue  et  parolle  où  gist  la  satisfaction  d'hon- 
neste  et  bon  amour.  En  sorte  que  jamais  ne  luy  feit 
signe  pourquoy  il  peust  juger  qu'elle  eut  autre  affection 
à  luv  que  fraternelle  et  chrestienne.  Durant  ceste  amitié 
couverte,  monseigneur  d'Avannes,  par  l'aide  des  dessus 
dictz,  estoit  fort  gorgias  et  bien  en  ordre.  Commencea 
à  venir  en  l'aage  de  dix  sept  ans  et  de  chercher  les 
dames  plus  qu'il  n'avoit  de  coustume.  Et,  combien  qu'il 
eust  plus  voluntiers  aymé  la  saige  dame  que  nulle,  si 
est-ce  que  la  paour  qu'il  avoit  de  perdre  son  amitié,  si 
elle  entendoit  telz  propos,  le  feit  taire  et  se  amuser  ail- 
leurs. Et  s'alla  addresser  à  une  gentil  femme,  près  de 
Pampelune,  qui  avoit  maison  en  la  ville,  laquelle  avoit 
espousé  ung  jeune  homme  qui  surtout  aymoit  les  che- 
vaulx,  chiens  et  oiseaulx.  Et  commencea,  pour  l'amour 
d'elle,   à    lever    mille    passetemps,    comme    tournoys, 

courses,  luyttes,  masques,  festins  et  autres  jeuz,  en  tous 
lesquels  se  trouvoit  ceste  jeune  femme;  mais,  à  cause 
que  son  mary  estoit  fort  fantasticque,  ses  père  et  mère, 
qui  la  congnoissoient  fort  legiere  et  belle,  jaloux  de  son 
honneur,  la  tenoient  de  si  près,  que  le  dict  seigneur 
d'Avannes  ne  povoit  avoir  d'elle  autre  chose  que  la  pa- 
rolle  bien  courte  en  quelque  bal,  combien  que  en  peu 
de  propos  le  dict  seigneur  d'Avannes  aparceut  bien  que 
autre  chose  ne  défailloit  à  leur  amitié,  que  le  temps  et 
le  lieu.  Parquoy  il  vint  à  son  bon  père  le  riche  homme, 
et  luy  dist  qu'il  avoit  grand  dévotion  d'aller  visiter 
Nostre  Dame  de  Monserrat,  le  priant  de  retenir  en  sa 
maison  tout  son  train,  parce  qu'il  vouloit  aller  seul  ;  ce 
qu'il  luy  accorda.  Mais  sa  femme,  qui  avoit  en  son 
cueur  ce  grand  prophète  amour,  soupsonna  incontinant 
la  vérité  du  dict  voiage  ;  et  ne  se  peut  tenir  de  dire  à 
monseigneur  d'Avannes  :  «  Monsieur,  monsieur,  la 
Nostre  Dame  que  vous  adorez  n'est  pas  hors  des  mu- 
railles de  ceste  ville;  parquoy,  je  vous  supplie,  sur 
toutes  choses,  regarder  à  vostre  santé.  »  Luy,  qui  la 
craignoit  et  aymoit,  rougit  si  fort  à  ceste  parolle,  que, 
sans  parler,  il  luy  confessa  la  vérité;  et,  sur  cela,  s'en 
alla. 

Et  quand  il  eut  achepté  une  couple  de  beaux  che- 
vaulx  d'Espaigne,  s'habilla  en  pallefrenier  et  desguisa 
tellement  son  visaige,  que  nul  ne  le  congnoissoit.  Le 
gentil  homme,  mary  de  la  folle  dame,  qui  sur  toutes 
choses  aymoit  les  chevaulx,  veit  les  deux  que  menoit 
monseigneur  d'Avannes  :  incontinant  les  vint  achepter; 
et,  après  les  avoir  acheptez,  regarda  le  pallefrenier  qu 
les  menoit  fort  bien,  et  luy  demanda  s'il  le  voulloit 
servir.  Le  seigneur  d'Avannes  lui  dist  que  ouy  et  qu'il 

estoit  ung  pauvre  pallefrenïer  qui  ne  sçavoit  autre  mes- 
tier  que  panser  les  chevaulx;  en  quoy  il  s'acquicteroit 
si  bien  qu'il  en  seroit  contant.  Le  gentil  homme  en  fut 
fort  aise,  et  luy  donna  la  charge  de  tous  ses  chevaulx; 
et,  en  entrant  en  sa  maison,  dist  à  sa  femme,  qu'i^ 
luy  recommandoit  ses  chevaulx  et  son  pallefrenier,  et 
qu'il  s'en  alloit  au  chasteau.  La  dame,  tant  pour  com- 
plaire à  son  mary  que  pour  avoir  meilleur  passetemps, 
alla  visiter  les  chevaulx  ;  et  regarda  le  pellefrenier  nou- 
veau, qui  luy  sembla  de  bonne  grâce;  toutesfois,  elle 
ne  le  congnoissoit  point.  Luy,  qui  veit  qu'il  n'estoit 
point  congneu,  luy  vint  faire  la  révérence  en  la  façon 
d'Espaigne  et  luy  baisa  la  main,  et,  en  la  baisant,  la 
serra  si  fort,  qu'elle  le  recongneut,  car,  en  la  dance, 
luy  avoit-il  maincte  fois  faict  tel  tour;  et,  dès  l'heure, 
ne  cessa  la  dame  de  chercher  lieu  où  elle  peust  parler  à 
luy  à  part.  Ce  que  elle  feit  dès  le  soir  mesmes,  car  elle, 
estant  conviée  en  ung  festin  où  son  mary  la  voulloit 
mener,  faingnit  estre  mallade  et  n'y  povoir  aller.  Le 
mary,  qui  ne  voulloit  faillir  à  ses  amys,  luy  dist  : 
«  M'amye,  puisqu'il  ne  vous  plaist  y  venir,  je  vous  prie 
avoir  regard  sur  mes  chiens  et  chevaulx,  affin  qu'il  n'y 
faille  rien.  »  La  dame  trouva  ceste  commission  très 
agréable,  mais,  sans  en  faire  autre  semblant,  luy  res- 
pondit,  puis  que  en  meilleure  chose  ne  la  voulloit  em- 
ploier,  elle  luy  donneroit  à  congnoistre  parles  moindres 
combien  elle  desiroit  luy  complaire.  Et  n'estoit  pas  en- 
cores  à  peine  le  mary  hors  la  porte,  qu'elle  descendit 
en  l'estable,  où  elle  trouva  que  quelque  chose  défail- 
loit  ;  et,  pour  y  donner  ordre,  donna  tant  de  commis- 
sions aux  varletz  de  cousté  et  d'autre,  qu'elle  demora 
toute  seulle  avecq  le  maistre  pallefrenier;  et,  de  paour 

que  quelqu'un  survint,  luv  dist  :  «  Allez- vous-en  dedans 
nostre  jardin,  et  m'attendez  en  ung  cabinet  qui  est  au 
bout  de  l'allée.  »  Ce  qu'il  feit  si  dilligemment,  qu'il 
n'eust  loisir  de  la  mercier.  Et,  après  qu'elle  eut  donné 
ordre  à  toute  l'escurie,  s'en  alla  veoir  ses  chiens,  où 
elle  feit  pareille  diligence  de  les  faire  bien  traicter,  tant 
qu'il  sembloit  que  de  maistresse  elle  fust  devenue 
chamberiere;  et,  après,  retourna  en  sa  chambre  où  elle 
se  trouva  si  lasse,  qu'elle  se  meit  dedans  le  lict,  disant 
qu'elle  vouloit  reposer.  Toutes  ses  femmes  la  laissèrent 
seulle,  fors  une  à  qui  elle  se  fyoit,  à  laquelle  elle  dist  : 
«  Allez-vous-en  au  jardin,  et  me  faictes  venir  celluy 
que  vous  trouverez  au  bout  de  l'allée.  »  La  chambe- 
riere y  alla  et  trouva  le  pallefrenier  qu'elle  amena  in- 
continant  à  sa  dame,  laquelle  feit  sortir  dehors  ladicte 
chamberiere  pour  guetter  quand  son  mary  viendroit. 
Monseigneur  d'Avannes,  se  voyant  seul  avecq  la  dame, 
se  despouilla  des  habillemens  de  pallefrenier,  osta  son 
faulx  nez  et  sa  faulse  barbe,  et,  non  comme  crainctif 
pallefrenier,  mais  comme  bel  seigneur  qu'il  estoit,  sans 
demander  congé  à  la  dame,  audatieusement  se  coucha 
auprès  d'elle  où  il  fut  receu,  ainsi  que  le  plus  beau  filz 
qui  fust  de  son  temps  debvoit  estre  de  la  plus  belle  et 
folle  dame  du  pays;  et  demora  là  jusques  ad  ce  que  le 
seigneur  retournast  :  à  la  venue  duquel,  reprenant  son 
masque,  laissa  la  place  que  par  finesse  et  malice  il 
usurpoit.  Le  gentil  homme,  entrant  en  sa  court,  en- 
tendit la  diligence  qu'avoit  faict  sa  femme  de  bien  luy 
obeir,  dont  la  mercia  très  fort.  «  .Mon  amy,dit  la  dame, 
je  ne  fais  que  mon  debvoir.  Il  est  vray,  qui  ne  prandroit 
garde  sur  ces  meschans  garsons,  vous  n'auriez  chien 
qui  ne  fust  galleux,  ne  cheval  qui  ne  fust  bien  maigre  ; 

mais,  puis  que  je  congnois  leur  paresse  et  vostre  bon 
vouloir,  vous  serez  mieulx  servy  que  ne  fustes  oncques.  » 
Le  gentil  homme,  qui  pensoit  bien  avoir  choisy  le  meil- 
leur pallefrenier  de  tout  le  monde,  luy  demanda  que 
luy  en  sembloit  :  «  Je  vous  confesse,  Monsieur,  dist- 
elle, qu'il  faict  aussy  bien  son  mestier  que  serviteur 
qu'eussiez  peu  choisir;  mais  si  a-il  besoing  d'estre  sol- 
licité, car  c'est  le  plus  endormy  varlet  que  je  veiz  ja- 
mais. » 

Ainsi  longuement  demeurèrent  le  seigneur  et  la  dame 
en  meilleure  amitié  que  auparavant;  et  perdit  tout  le 
soupson  et  la  jalouzie  qu'il  avoit  d'elle,  pour  ce  que 
aultant  qu'elle  avoit  aymé  les  festins,  dances  et  cora- 
paignies,  telle  estoit  ententive  à  son  mesnaige;  et  se 
contentoit  bien  souvent  de  ne  porter  sur  sa  chemise 
que  une  chamarre,  en  lieu  qu'elle  avoit  accoustumé 
d'estre  quatre  heures  à  s'accoustrer  :  dont  elle  estoit 
louée  de  son  mary  et  d'un  chascun,  qui  n'entendoient 
pas  que  le  pire  diable  chassoit  le  moindre.  Ainsi  ves- 
quit  ceste  jeune  dame,  soubz  l'ypocrisie  et  habit  de 
femme  de  bien,  en  telle  volupté,  que  raison,  conscience, 
ordre  ne  mesure  n'avoient  plus  de  lieu  en  elle.  Ce  que 
ne  peut  porter  longuement  la  jeunesse  et  délicate  com- 
plexion  du  seigneur  d'Avannes,  mais  commencea  à  de- 
venir tant  pasle  et  meigre,  que,  sans  porter  masque,  on 
le  povoyt  bien  descongnoistre;  mais  le  fol  amour  qu'il 
avoit  à  ceste  femme  luy  rendit  tellement  les  sens  hebetez, 
qu'il  presumoit  de  sa  force  ce  qui  eust  defailly  en  celle 
d'Hercules;  dont,  à  la  fin,  contrainct  de  maladie,  et 
conseillé  par  la  dame,  qui  ne  l'aymoit  tant  malade  que 
sain,  demanda  congé  à  son  maistre  de  se  retirer  chez 
ses  parens  :  qui  le  luy  donna  à  grand  regret,  luy  faisant 

promettre  que,  quand  il  seroit  sain,  il  retourneroit  en 
son  service.  Ainsi  s'en  alla  le  seigneur  d'Avannes  à 
beau  pied,  car  il  n'avoit  à  traverser  que  la  longueur 
d'une  rue;  et,  arrivé  en  la  maison  du  riche  homme  son 
bon  père,  n'y  trouva  que  sa  femme,  de  laquelle  l'amour 
vertueuse  qu'elle  luy  portoit  n'estoit  point  diminuée 
pour  son  voyage.  Mais,  quand  elle  le  veit  si  maigre  et 
descoloré,  ne  se  peut  tenir  de  luy  dire  :  «  Je  ne  sçay, 
Monseigneur,  comme  il  va  de  vostre  conscience,  mais 
vostre  corps  n'a  point  amendé  de  ce  pellerinaige  ;  et  me 
double  fort  que  le  chemin  que  vous  avez  faict  la  nuict 
vous  ayt  plus  faict  de  mal  que  celluy  du  jour,  car,  si 
vous  fussiez  allé  en  Jherusalem  à  pied,  vous  en  fussiez 
venu  plus  haslé,  mais  non  pas  si  meigre  et  foyble.  Or, 
comptez  ceste-cy  pour  une,  et  ne  servez  plus  telles 
ymaiges,  qui,  en  lieu  de  resusciter  les  mortz,  font 
mourir  les  vivans.  Je  vous  en  dirois  davantage;  mais, 
si  vostre  corps  a  péché,  il  en  a  telle  pugnition,  que  j'ay 
pitié  d'y  adjouster  quelque  fascherie  nouvelle.  »  Quand 
le  seigneur  d'Avannes  eut  entendu  tous  ces  propos,  il 
ne  fut  pas  moins  marry  que  honteux,  et  luy  dist  : 
«  Madame,  j'ay  aultresfois  ouy  dire  que  la  repentence 
suyt  le  péché  ;  et,  maintenant  je  l'esprouve  à  mes  des- 
pens,  vous  priant  excuser  ma  jeunesse,  qui  ne  se  peut 
chastier  que  par  expérimenter  le  mal  qu'elle  ne  veult 
croire.  » 

La  dame,  changeant  ses  propos,  le  feit  coucher  en 
ung  beau  lict,  où  il  fut  quinze  jours,  ne  vivant  que  de 
restaurantz;  et  luy  tindrent  le  mary  et  la  dame  si  bonne 
compagnie,  qu'il  en  avoit  tousjours  l'un  ou  Paultre  au- 
près de  luy.  Et,  combien  qu'il  eust  faict  les  follies  que 
vous  avez  oyes,  contre  la  volunté  et  conseil  de  la  saige 

dame,   si    ne    diminua-elle    jamais    l'amour   vertueuse 
qu'elle    luy   portoit,  car    elle   esperoit    tousjours   que, 
après  avoir  passé  ses  premiers  jours  en  follies,  il  se  re- 
tireroit  et  contraindroit  d'aymer  honnestement,  et,  par 
ce  moien,  seroit  en  tout  à  elle.  Et,  durant  ces  quinze 
jours  qu'il  fut  en  sa  maison,  elle  luy  tint  tant  de  bons 
propos    tendant  à    amour  de    vertu,  qu'il  commencea 
avoir  horreur  de  la  follye  qu'il  avoit  faicte;  et,  regar- 
dant la  dame,  qui  en  beaulté  passoit  la  folle,  congnois- 
sant  de  plus  en  plus  les  grâces  et  vertuz  qui  estoient 
en  elle,  il  ne  se  peut  garder,  ung  jour  qu'il  faisoit  assez 
obscur,  chassant  toute  craincte  dehors,  de    luy  dire  : 
«  Madame,  je  ne  voy  meilleur  moyen  pour  estre  tel  et 
vertueulx  que  vous   me    preschez    et  desirez,  que    de 
mectre  mon  cueur  et  estre  entièrement  amoureux  de  la 
vertu  ;   je  vous  suplie,  Madame,  me  dire  s'il  ne  vous 
plaist  pas  m'y  donner  toute  aide  et  faveur  à  vous  pos- 
sible ?  »   La  dame,  fort  joyeuse  de  luy  veoir  tenir  ce 
langaige,  luy  dist   :    «   Et  je   vous  promects,  Monsei- 
gneur, que,  si  vous  estes  amoureux  de  la  vertu  comme 
il   appartient  à  tel  seigneur  que  vous,  je  vous  serviray 
pour  y  parvenir  de  toutes  les  puissances  que  Dieu  a 
mises    en    moy.    —    Or,  Madame,    dist    monseigneur 
d'Avannes,  souvienne-vous  de  vostre  promesse,  et  en- 
tendez que  Dieu,   incogneu  de  l'homme,  sinon  par  la 
foy,  a    daigné  prendre  la    chair  semblable  à  celle  de 
péché,  afin  que,  en  attirant  nostre  chair  à  l'amour  de 
son  humanité,  tirast  aussi  notre  esprit   à  l'amour    ce 
sa  divinité;  et  s'est  voulu  servir  des  moyens  visibles, 
pour  nous  faire  aymer  par  foy   les  choses  invisibles. 
Aussy,  ceste  vertu  que  je  désire  aymer  toute  ma  vie, 
est  chose  invisible,  sinon  par  les  effectz  du  dehors;  par- 

quoy,  est  besoing  qu'elle  prenne  quelque  corps  pour  se 
faire  congnoistre  entre  les  hommes,  ce  qu'elle  a  faict,  se 
revestant  du  vostre  pour  le  plus  parfaict  qu'elle  a  pu 
trouver;  parquoy,  je  vous  recongnois  et  confesse  non 
seullement  vertueuse,  mais  la  seule  vertu  ;  et,  moy,  qui 
la  voys  reluire  soubz  le  vêle  du  plus  parfaict  corps  qui 
oncques  fut,  la  veulx  servir  et  honnorer  toute  ma  vie, 
laissant  pour  elle  toute  autre  amour  vaine  et  vicieuse.  » 
La  dame,  non  moins  contante  que  esmerveillée  d'oyr 
ces  propos,  dissimula  si  bien  son  contentement,  qu'elle 
luy  dist  :  «  Monseigneur,  je  n'entreprendz  pas  de  res- 
pondre  à  vostre  théologie;  mais,  comme  celle  qui  est 
plus  craignant  le  mal  que  croyant  le  bien,  vous  voul- 
drois  bien  supplier  de  cesser  en  mon  endroictles  propos 
dont  vous  estimez  si  peu  celles  qui  les  ont  creuz.  Je 
sçay  très  bien  que  je  suis  femme,  non  seullement  comme 
une  aultre,  mais  imparfaicte;  et  que  la  vertu  feroit  plus 
grand  acte  de  me  transformer  en  elle,  que  de  prandre 
ma  forme,  sinon  quand  elle  vouldroit  estre  incongneue 
en  ce  monde,  car,  soubz  tel  habit  que  le  mien,  ne  pour- 
roit  la  vertu  estre  congneue  telle  qu'elle  est.  Si  est-ce, 
Monseigneur,  que  pour  mon  imperfection,  je  ne  laisse 
à  vous  porter  telle  affection  que  doibt  et  peut  faire 
femme  craingnant  Dieu  et  son  honneur.  Mais  ceste  af- 
fection ne  sera  déclarée  jusques  ad  ce  que  vostre  cueur 
soit  susceptible  de  la  patience  que  l'amour  vertueux 
commande.  Et  à  l'heure,  Monseigneur,  je  sçay  quel 
langaige  il  fault  tenir,  mais  pensez  que  vous  n'aymez 
pas  tant  vostre  propre  bien,  personne  et  honneur,  que 
je  l'ayme.  »  Le  seigneur  d'Avannes,  crainctif,  ayant  la 
larme  à  l'œil,  la  suplia  très  fort,  que,  pour  seureté  de 
ses  parolles,  elle  le  voulsist  baiser;  ce  qu'elle  refusa, 

luy  disant  que  pour  luy  elle  ne  romproit  point  la  cous- 
tume  du  pays.  Et,  en  ce  débat,  survint  le  mary,  auquel 
dist  monseigneur  d'Avannes  :  «  Mon  père,  je  me  sens 
tant  tenu  à  vous  et  à  vostre  femme,  que  je  vous  supplie 
pour  jamais  me  reputer  votre  fllz.  »  Ce  que  le  bon 
homme  feit  très  voluntiers.  «  Et,  pour  seureté  de  ceste 
amitié,  je  vous  prie,  dist  monseigneur  d'Avannes,  que 
je  vous  baise.  »  Ce  qu'il  feit.  Après,  luy  dist  :  «  Si  ce 
n'estoit  de  paour  d'offencer  la  loy.  j'en  ferois  autant  à 
ma  mère  vostre  femme.  »  Le  mary,  voyant  cela,  com- 
manda à  sa  femme  de  le  baiser;  ce  qu'elle  feit,  sans 
faire  semblant  de  voulloir  ne  non  voulloir  ce  que  son 
mary  luy  commandoit.  A  l'heure,  le  feu  que  la  parolle 
avoyt  commencé  d'allumer  au  cueur  du  pauvre  seigneur, 
commencea  à  se  augmenter  par  le  baiser,  tant  par  estre 
si  fort  requis  que  cruellement  refusé. 

Ce  faict,  s'en  alla  ledit  seigneur  d'Avannes  au  chas- 
teau,  pour  veoir  le  Roy  son  frère,  où  il  feit  fort  beaulx 
comptes  de  son  voiage  de  Monserrat.  Et  là  entendit  que 
le  Roy  son  frère  s'en  vouloit  aller  à  Oly  et  Taffares;  et, 
peDsant  que  le  voiage  seroit  long,  entra  en  une  grande 
tristesse,  qui  le  meit  jusques  à  délibérer  d'essayer,  avant 
partir,  si  la  saige  dame  luy  portoit  point  meilleure  vo- 
lunté  qu'elle  n'en  faisoit  le  semblant.  Et  s'en  alla  loger 
en  une  maison  de  la  ville,  en  la  rue  où  elle  estoit,  et 
print  un  logis  viel,  mauvais  et  faict  de  boys,  auquel, 
environ  minuict,  mict  le  feu  :  dont  le  bruict  fut  si  grand 
par  toute  la  ville,  qu'il  vint  à  la  maison  du  riche  homme, 
lequel,  demandant  par  la  fenestre  où  c'estoit  qu'estoit 
le  feu,  entendit  que  c'estoit  chez  monseigneur  d'Avannes, 
où  il  alla  incontinant  avecq  tous  les  gens  de  sa  maison; 
et  trouva  le  jeune  seigneur  tout  en  chemise  en  la  rue, 

dont  il  eut  si  grand  pitié,  qu'il  le  prnt  entre  ses  bras, 
et,  le  couvrant  de  sa  robbe,le  mena  en  sa  maison  le  plus 
tost  qu'il  luy  fut  possible  ;  et  dist  à  sa  femme  qui  estoit 
dedans  le  lict  :  «  M'amye,  je  vous  donne  en  garde  ce 
prisonnier,  traictez-le  comme  moy-mesmes.  »  Et,  si  tost 
qu'il  fut  party,  ledict  seigneur  d'Avannes,  qui  eust  bien 
voulu  estre  traicté  en  mary,  saulta  legierement  dedans  le 
lict,  espérant  que  l'occasion  et  le  lieu  aussi  feroient 
changer  propos  à  ceste  saige  dame;  mais  il  trouva  le 
contraire,  car,  ainsi  qu'il  saillit  d'un  costé  dedans  le  lict, 
elle  sortit  de  l'autre;  et  print  son  chamarre,  duquel 
estant  vestue,  vint  à  luy  au  chevet  du  lict,  et  luy  dist  : 
«  Monseigneur,  avez-vous  pensé  que  les  occasions  puis- 
sent muer  un  chaste  cueur?  Croiez  que  ainsy  que  l'or 
s'esprouve  en  la  fournaise,  aussy  ung  cueur  chaste  au 
milieu  des  tentations  s'y  trouve  plus  fort  et  vertueux,  et 
se  refroidit,  tant  plus  il  est  assailly  de  son  contraire. 
Parquoy,  soïez  seur  que,  si  j'avois  aultre  volunté  que 
celle  que  je  vous  ay  dicte,  je  n'eusse  failly  à  trouver  des 
moyens,  desquelz, n'en  voulant  user,  je  ne  tiens  compte, 
vous  priant  que,  si  vous  voulez  que  je  continue  l'affec- 
tion que  je  vous  porte,  ostiez  non  seullement  la  volunté, 
mais  la  pensée  de  jamais,  pour  chose  que  sçussiez  faire, 
me  treuver  aultre  que  je  suis.  »  Durant  ces  parolles, 
arrivèrent  ses  femmes,  et  elle  commanda  qu'on  appor- 
tast  la  collation  de  toutes  sortes  de  confitures  ;  mais  il 
n'avoit  pour  l'heure  ne  faim  ne  soif,  tant  estoit  déses- 
péré d'avoir  failly  à  son  entreprinse,  craingnant  que  la 
démonstration  qu'il  avoit  faicte  de  son  désir  luy  feit 
perdre  la  privaulté  qu'il  avoit  envers  elle. 

Le  mary,  ayant  donné  ordre  au  feu,  retourna  et  pria 
tant  monseigneur  d'Avannes,  qu'il  demorast  pour  ceste 

nuyct  en  sa  maison.  Et  fut  la  dicte  nuyct  passée  en 
telle  sorte,  que  ses  oeilz  furent  plus  exercez  à  pleurer 
que  à  dormir;  et,  bien  matin,  leur  alla  dire  adieu  de- 
dans le  liçt,  où,  en  baisant  la  dame,  congneut  bien 
qu'elle  avoit  plus  de  pitié  de  son  ofïence,  que  de  mau- 
vaise volunté  contre  luy  :  qui  fust  ung  charbon  adjousté 
davantaige  à  son  amour.  Après  disner,  s'en  alla  avecq 
le  Roy  à  Taffares,  mais,  avant  partir,  s'en  alla  encores 
redire  adieu  à  son  bon  père  et  à  sa  dame,  qui,  depuis 
le  premier  commandement  de  son  mary,  ne  feit  plus  de 
difficulté  de  le  baiser  comme  son  filz.  Mais  soyez  seur 
que  plus  la  vertu  empeschoit  son  oeil  et  contenance  de 
monstrer  la  flamme  cachée,  plus  elle  se  augmentoit  et 
devenoit  importable,  en  sorte  que,  ne  povant  porter  la 
guerre  que  l'amour  et  l'honneur  faisoient  en  son  cueur, 
laquelle  toutesfois  avoit  délibéré  de  jamais  ne  mons- 
trer. ayant  perdu  la  consolation  de  la  veue  et  parolle  de 
celluy  pour  qui  elle  vivoit.  tumba  en  une  fièvre  con- 
tinue, causée  d'un  humeur  melencolique,  tellement  que 
les  extremitez  du  corps  luy  vindrent  toutes  froides,  et 
au  dedans  brusloit  incessamment.  Les  médecins,  en  la 
main  desquelz  ne  pend  pas  la  santé  des  hommes,  com- 
mencèrent à  doubter  si  fort  de  sa  maladie,  à  cause 
d'une  opilation  qui  la  rendoit  melencolicque  en  extré- 
mité, qu*ilz  dirent  au  mary  et  conseillèrent  d'advertir  sa 
dicte  femme  de  penser  à  sa  conscience  et  qu'elle  estoit 
en  la  main  de  Dieu,  comme  si  ceulx  qui  sont  en  santé 
n'y  estoient  point.  Le  mary,  qui  aymoit  sa  femme  par- 
faitement, fut  si  triste  de  leurs  parolles,  que  pour  sa 
consolation  escripvit  à  monseigneur  d'Avannes,  le  sup- 
pliant de  prendre  la  peyne  de  les  venir  visiter,  espérant 
que  sa  veue  proffiteroit  à  la  mallade.  A  quoy  ne  tarda 

le  dict  seigneur  d'Avannes,  incontinant  les  lettres  re- 
ceues,  mais  s'en  vint  en  poste  en  la  maison  de  son  bon 
père;  et  à  l'entrée,  trouva  les  femmes  et  serviteurs  de 
céans  menans  tel  deuil  que  meritoit  leur  maistresse; 
dont  le  dict  seigneur  fut  si  estonné,  qu'il  demeura  à  la 
porte,  comme  une  personne  transy  et  jusques  ad  ce 
qu'il  veid  son  bon  père,  lequel,  en  l'embrassant,  se 
print  à  plorer  si  fort,  qu'il  ne  peut  mot  dire.  Et  mena 
le  seigneur  d'Avannes,  où  estoit  la  pauvre  mallade  ; 
laquelle,  tournant  ses  oeilz  languissans  vers  luy,  le 
regarda  et  luy  bailla  la  main  en  le  tirant  de  toute  sa 
puissance  à  elle  ;  et,  en  le  baisant  et  embrassant,  feit 
ung  merveilleux  plainct  et  luy  dist  :  «  O  Monseigneur, 
l'heure  est  venue  qu'il  fault  que  toute  dissimulation 
cesse,  et  que  je  confesse  la  vérité  que  j'ay  tant  mis  de 
peyne  à  vous  celer  :  c'est  que,  si  m'avez  porté  grande 
affection,  croyez  que  la  myenne  n'a  esté  moindre;  mais 
ma  peyne  a  passé  la  vostre,  d'aultant  que  j'ay  eu  la 
douleur  de  la  celer  contre  mon  cueur  et  volunté;  car 
entendez,  Monseigneur,  que  Dieu  et  mon  honneur  ne 
m'ont  jamais  permis  de  vous  la  declairer,  craignant 
d'adjouster  en  vous  ce  que  je  desiroys  de  diminuer; 
mais  sçachez  que  le  non  que  si  souvent  je  vous  ay  dict 
m'a  faict  tant  de  mal  au  prononcer,  qu'il  est  cause  de 
ma  mort,  de  laquelle  je  me  contente,  puis  que  Dieu 
m'a  faict  la  grâce  de  morir,  premier  que  la  violence 
de  mon  amour  ayt  mis  tache  à  ma  conscience  et  re- 
nommée ;  car  de  moindres  feux  que  le  mien  ont  ruyné 
plus  grandz  et  plus  fortz  édifices.  Or,  m'en  voys-je 
contante,  puis  que,  devant  morir,  je  vous  ay  pu  décla- 
rer mon  affection  esgalle  à  la  vostre,  hors  mis  que 
l'honneur  des  hommes  et  des  femmes  n'est  pas  sem- 

blable;  vous  sùpliant,  Monseigneur,  que  doresnavant 
vous  ne  craingnez  vous  adresser  aux  plus  grandes  et 
vertueuses  dames  que  vous  pourrez,  car  en  telz  cueurs 
habitent  les  plus  grandes  passions  et  plus  saigement 
conduictes  ;  et  la  grâce,  beaulté  et  honnesteté  qui  sont 
en  vous  ne  permectent  que  vostre  amour  sans  fruict 
travaille.  Je  ne  vous  prieray  point  de  prier  Dieu  pour 
moy,  car  je  sçay  que  la  porte  de  paradis  n'est  point  re- 
fusée aux  vraiz  amans,  et  que  amour  est  ung  feu  qui 
punvt  si  bien  les  amoureux  en  ceste  vie,  qu'ilz  sont 
exemptz  de  l'aspre  torment  de  purgatoire.  Or,  adieu, 
Monseigneur;  je  vous  recommande  vostre  bon  père 
mon  mary,  auquel  je  vous  prie  compter  à  la  vérité  ce 
que  vous  sçavez  de  moy,  affin  qu'il  congnoisse  com- 
bien j'ay  aymé  Dieu  et  luy  :  et  gardez-vous  de  vous 
trouver  devant  mes  oeilz,  car  doresnavant  ne  veulx 
penser  que  à  aller  recepvoir  les  promesses  qui  me  sont 
promises  de  Dieu  avant  la  constitution  du  monde.  » 
Et,  en  ce  disant,  le  baisa  et  l'embrassa  de  toutes  les 
forces  de  ses  foibles  bras.  Le  dict  seigneur,  qui  avoit  le 
cueur  aussi  mort  par  compassion  qu'elle  par  douleur, 
sans  avoir  puissance  de  luy  dire  ung  seul  mot,  se  retira 
hors  de  sa  veue,  sur  ung  lict,  qui  estoit  dedans  la 
chambre,  où  il  s'esvanouyt  plusieurs  foys. 

A  l'heure,  la  dame  appella  son  mary,  et,  après  luy 
avoir  faict  plusieurs  remonstrations  honnestes,  luy  re- 
commanda monseigneur  d'Avannes,  l'asseurant  que, 
après  luy,  c'estoit  la  personne  du  monde  qu'elle  avoit 
le  plus  aymée.  Et,  en  baisant  son  mary,  lui  dist  adieu. 
Et  à  l'heure,  luy  fut  apporté  le  sainct  Sacrement  de 
l'autel,  après  l'extrême  unction,  lesquelz  elle  receut  avec 
telle  joye  comme  celle  qui  est  seure  de  son  salut;  et, 

voiant  que  la  veue  luy  diminuoit  et  les  forces  luy  dé- 
failloient;  comniencea  à  dire  bien  haut  son  In  manus. 
A  ce  cry,  se  leva  le  seigneur  d'Avannes  de  dessus  le 
lict,  et,  en  la  regardant  piteusement,  luy  veit  rendre 
avecq  ung  doulx  soupir  sa  glorieuse  ame  à  Celluy  dont 
elle  estoyt  venue.  Et,  quant  il  s'apparceut  qu'elle  estoit 
morte,  il  courut  au  corps  mort,  duquel  vivant  en 
craincte  il  approchoit,  et  le  vint  embrasser  et  baiser  de 
telle  sorte,  que  à  grand  peyne  le  iuy  peult-on  oster 
d'entre  les  bras;  dont  le  mary  en  fut  fort  estonné,  car 
jamais  n'avoit  estimé  qu'il  lui  portast  telle  affection.  Et 
en  luy  disant  :  «  Monseigneur,  c'est  trop  !  »  se  retirè- 
rent tous  deux.  Et,  après  avoir  ploré  longuement,  mon- 
seigneur d'Avannes  compta  tous  les  discours  de  son 
amitié,  et  comme  jusques  à  sa  mort  elle  ne  luy  avoyt 
jamais  faict  ung  seul  signe  où  il  trouvast  autre  chose 
que  rigueur,  dont  le  mary,  plus  contant  que  jamais, 
augmenta  le  regret  et  la  douleur  qu'il  avoit  de  l'avoir 
perdue;  et  toute  sa  vie  feit  service  à  monseigneur 
d'A vannes.  Mais,  depuis  ceste  heure,  le  dict  seigneur 
d'Avannes,  qui  n'avoit  que  dix  huict  ans,  s'en  alla  à  la 
Court,  où  il  demeura  beaucoup  d'années,  sans  vouloir 
ne  veoir  ne  parler  à  femme  du  monde,  pour  le  regret 
qu'il  avoit  de  sa  dame  ;  et  porta  plus  de  dix  ans  le  noir. 

«  Voyla,  mes  dames,  la  différence  d'une  folle  et  saige 
dame,  auxquelles  se  montrent  differens  les  effeetz 
d'amour,  dont  l'une  en  receut  mort  glorieuse  et  louable, 
et  l'autre,  renommée  honteuse  et  infâme,  qui  feit  sa  vie 
trop  longue,  car  autant  que  la  mort  du  sainct  est  pré- 
cieuse devant  Dieu,  la  mort  du  pécheur  est  très  mau- 
vaise.   -  Vrayement,  Saffredent,  ce  dist  Oisille,  vous 

nous  avez  racompté  une  histoire  autant  belle  qu'il  en 
soit  point;  et  qui  auroit  congneu  le  personnage  comme 
moy,  la  trouveroit  encores  meilleure  ;  car  je  n'ay  point 
veu  ung  plus  beau  gentil  homme  ne  de  meilleure  grâce, 
que  le  dict  seigneur  d'Avannes.  —  Pensez,  ce  dist 
Saffredent,  que  voyla  une  saige  femme,  qui,  pour  se 
monstrer  plus  vertueuse  par  dehors  qu'elle  n'estoit  au 
cueur,  et  pour  dissimuler  ung  amour  que  la  raison  de 
nature  voulloit  qu'elle  portast  à  ung  si  honneste  sei- 
gneur, s'alla  laisser  morir,  par  faulte  de  se  donner  le 
plaisir  qu'elle  desiroit  couvertement  !  —  Si  elle  eust  eu 
ce  désir,  dist  Parlamente,  elle  avoit  assez  de  lieu  et 
occasion  pour  luy  monstrer;  mais  sa  vertu  fut  si 
grande,  que  jamais  son  désir  ne  passa  sa  raison.  — 
Vous  me  le  paindrez,  dist  Hircan,  comme  il  vous  plaira; 
mais  je  sçay  bien  que  tousjours  ung  pire  diable  mect 
l'autre  dehors,  et  que  l'orgueil  cherche  plus  la  volupté 
entre  les  dames,  que  ne  faict  la  craincte,  ne  l'amour  de 
Dieu.  Aussi,  que  leurs  robbes  sont  si  longues  et  si 
bien  tissues  de  dissimulation,  que  l'on  ne  peult  cong- 
noistre  ce  qui  est  dessoubz,  car,  si  leur  honneur  n'en 
estoyt  non  plus  taché  que  le  nostre,  vous  trouveriez 
que  Nature  n'a  rien  oblyé  en  elles  non  plus  que  en 
nous  ;  et,  pour  la  contraincte  que  elles  se  font  de  n'oser 
prendre  le  plaisir  qu'elles  désirent,  ont  changé  ce  vice 
en  ung  plus  grand  qu'elles  tiennent  plus  honneste.  C'est 
une  gloire  et  cruaulté,  par  qui  elles  espèrent  acquérir 
nom  d'immortalité,  et  ainsy  se  gloriffians  de  résister  au 
vice  de  la  loy  de  Nature  (si  Nature  est  vicieuse),  se 
font  non  seullement  semblables  aux  bestes  inhumaines 
et  cruelles,  mais  aux  diables,  desquelz  elles  prenent 
l'orgueil  et  la  malice.  —  C'est  dommaige,  dist  Nomer- 


VINGT    SIXIESME    NOUVELLE.  3ig 

fide,  dont  vous  avez  une  femme  de  bien,  veu  que  non 
non  seullement  vous  desestimez  la  vertu  des  choses, 
mais  la  voulez  monstrer  estre  vice.  — Je  suis  bien  ayse, 
dist  Hircan,  d'avoir  une  femme  qui  n'est  point  scandal- 
leuse,  comme  aussi  je  ne  veulx  point  être  scandaleux; 
mais,  quant  à  la  chasteté  de  cueur,  je  croy  qu'elle  et 
moy  sommes  enfans  d'Adam  et  d'Eve;  parquoy,  en 
bien  nous  mirant,  n'aurons  besoing  de  couvrir  nostre 
nudité  de  feuilles,  mais  plustost  confesser  nostre  fragi- 
lité. —  Je  sçay  bien,  ce  dist  Parlamente,  que  nous 
avons  tous  besoing  de  la  grâce  de  Dieu,  pour  ce  que 
nous  sommes  tous  encloz  en  péché  ;  si  est-ce  que  noz 
tentations  ne  sont  pareilles  aux  vostres,  et  si  nous  pé- 
chons par  orgueil,  nul  tiers  n'en  a  dommage,  ny  nostre 
corps  et  noz  mains  n'en  demeurent  souillées.  Mais  vostre 
plaisir  gist  à  deshonorer  les  femmes,  et  vostre  honneur 
à  tuer  les  hommes  en  guerre  :  qui  sont  deux  poinctz 
formellement  contraires  à  la  loy  de  Dieu.  —  Je  vous 
confesse,  ce  dist  Geburon,  ce  que  vous  dictes,  mais 
Dieu  qui  a  dict  :  «  Quiconques  regarde  par  concupis- 
cence est  déjà  adultère  en  son  cueur,  et  quiconques 
hayt  son  prochain  est  homicide.  »  A  vostre  advis,  les 
femmes  en  sont-elles  exemptes  non  plus  que  nous?  — 
Dieu,  qui  juge  le  cueur,  dist  Longarine,  en  donnera  sa 
sentence;  mais  c'est  beaucoup  que  les  hommes  ne  nous 
puissent  accuser,  car  la  bonté  de  Dieu  est  si  grande, 
que,  sans  accusateur,  il  ne  nous  jugera  point;  et  con- 
gnoist  si  bien  la  fragilité  de  nos  cueurs,  que  encores 
nous  aymera-il  de  ne  l'avoir  point  mise  à  exécution.  — 
Or,  je  vous  prie,  dist  Safîredent,  laissons  ceste  dispute, 
car  elle  sent  plus  sa  prédication  que  son  compte  ;  et  je 
donne  ma  voix  à  Ennasuitte,  la  priant  qu'elle  n'oblye 

point  à  nous  faire  rire.  —  Vrayement,  dist-elle,  je  n'ay 
garde  d'y  faillir  ;  et  vous  diray  que,  en  venant  ici  déli- 
bérée pour  vous  compter  une  belle  histoire  pour  ceste 
Journée,  l'on  m'a  faict  ung  compte  de  deux  serviteurs 
d'une  princesse,  si  plaisant,  que,  de  force  de  rire,  il 
m'a  faict  oblyer  la  melencolye  de  la  piteuse  histoire  que 
je  remettray  à  demain,  car  mon  visaige  seroyt  trop 
joyeulx  pour  la  vous  faire  trouver  bonne.  » 

jcretaire,  pourchassant,  par  amour  deshonnete  et  illicite, 
la  femme  d'un  sien  hoste  et  compaignon,  pour  ce  qu'elle  faisoit 
semblant  de  luy  prester  voluntiers  l'aureille,  se  persuada 
l'avoir  gaingnée;  mais  elle  fut  si  vertueuse,  que  souz  cette 
dissimulation  le  trompa  de  son  espérance  et  déclara  son  vice  a 
son  mary. 

En  la  ville  d'Amboize,  où  demeuroit  l'un  des  servi- 
teurs de  ceste  princesse,  qui  la  servoit  de  varlet  de 
chambre,  homme  honneste  et  qui  voluntiers  festoyoit 
les  gens  qui  venoient  en  sa  maison  et  principalement 
ses  compaignons,  il  n'y  a  pas  long  temps  que  l'un  des 
serviteurs  de  sa  maistresse  vint  loger  chez  luy  et  y  de- 
moura  dix  ou  douze  jours.  Le  dict  serviteur  estoyt  si 
laid,  qu'il  sembloit  mieuix  ung  roy  de  cannibales  que 
chrestien;et  combien  que  son  hoste  le  traictast  en  frère 
et  amy  et  le  plus  honnestement  qui  luy  estoit  possible, 
si  lui  feit-il  ung  tour  d'un  homme  qui  non  seullement 
oblye  toute  honnesteté,mais  qui  ne  l'eust  jamais  en  son 
cueur,  c'est  de  pourchasser  par  amour  deshonneste  et 
illicite  la  femme  de  son  compaignon  qui  n'avoyt  en  elle 
chose  aimable  que  le  contraire  de  la  volupté  :  c'est 
qu'elle  estoit  autant  femme  de  bien,  qu'il  y  en  eust 
point  en  la  ville  où  elle  demouroit.  Et,  elle,  congnois- 
sant  la  meschante  volunté  du  serviteur,  aymant  mieuix 
par  une  dissimulation  declairer  son  vice  que  par  ung 
soubdain  retuz  le  couvrir,  feit  semblant  de  trouver  bons 
ses  propos  :  parquoy,  luy,  qui  cuydoit  l'avoir  gaingnée, 
sans  regarder  à  l'aage  qu'elle  avoit  de  cinquante  ans,  et 
qu'elle  n'estoyt  des  belles,  sans  considérer  lo  bon  brujct 

qu'elle   avoit  d'estre    femme    de   bien  et  d'aymer  son 
mary,  la  pressoit  incessamment. 

Ung  jour,  entre  aultres,  son  mary  estant  en  la  maison, 
et  eulx  en  une  salle,  elle  faingnyt  qu'il  ne  tenoit  que  à 
trouver  lieu  seur  pour  parler  à  luy  seulle,  ainsy  qu'il 
desiroit,  mais  incontinant  luy  dist  qu'il  ne  falloit  que 
monter  au  galletas.  Soubdain,  elle  se  leva  et  le  pria 
d'aller  devant  et  qu'elle  iroit  après.  Luy,  en  riant  avec 
une  doulceur  de  visaige  semblable  à  ung  grand  magot, 
quand  il  festoyé  quelqu'un,  s'en  monta  légèrement  par 
les  degrez;  et,  sur  le  poinct  qu'il  attendoit  ce  qu'il  avoit 
tant  désiré,  bruslant  d'un  feu  non  cler  comme  celuy  de 
genevre,  mais  comme  ung  gros  charbon  de  forge,  es- 
coutoyt  si  elle  viendroit  après  luy;  mais  en  lieu  d'oyr 
ses  piedz,  il  ouyt  sa  voix  disant  :  «  Monsieur  le  secré- 
taire, actendez  ung  peu,  je  m'en  voys  sçavoir  à  mon 
mary  s'il  luy  plaist  bien  que  je  voise  après  vous.  » 
Pensez,  mes  dames,  quelle  myne  peult  faire  en  pleurant 
celluy  qui  en  riant  estoit  si  layd  !  lequel  incontinant 
descendit  les  larmes  aux  oeilz,  la  priant,  pour  l'amour 
de  Dieu,  qu'elle  ne  voulsist  rompre  par  sa  parolle 
l'amitié  de  luy  et  de  son  compaignon.  Elle  luy  respond  : 
«  Je  suis  seure  que  vous  l'aymez  tant,  que  vous  ne  me 
vouldriez  dire  chose  qu'il  ne  peust  entendre.  Parquoy, 
je  luy  voys  dire.  »  Ce  qu'elle  feit,  quelque  prière  ou 
contraincte  qu'il  voulsist  mettre  au  devant.  Dont  il  fut 
aussi  honteux  en  s'enfuyant,  que  le  mary  fut  contant 
d'entendre  l'honneste  tromperie  dont  sa  femme  avoyt 
usé;  et  luy  pleut  tant  la  vertu  de  sa  femme,  qu'il  ne 
tint  compte  du  vice  de  son  compaignon,  lequel  estoit 
assez  pugny  d'avoir  emporté  sur  luy  la  honte  qu'il  vou- 
loit  faire  en  sa  maison. 


VINGT    SEPT1ESME   NOUVELLE.  3ri 

«  Il  me  semble  que,  par  ce  compte,  les  gens  de  bien 
doibvent  apprendre  à  ne  retenir  chez  eulx  ceulx  des- 
quelz  la  conscience,  le  cueur  et  l'entendement  ignorent 
Dieu,  l'honneur  et  le  vray  amour.  —  Encores  que 
vostre  compte  soit  court,  dist  Oisille,  si  est-il  aussi 
plaisant  que  j'en  ay  point  oy  et  en  l'honneur  d'une 
honneste  femme.  —  Par  Dieu,  dist  Simontault,  ce  n'est 
pas  grand  honneur  à  une  honneste  femme  de  refuser 
ung  si  laid  homme  que  vous  paingnez  ce  secrétaire; 
mais  s'il  eust  été  beau  et  honneste,  en  cela  se  fut 
monstrée  la  vertu;  et,  pour  ce  que  je  me  doubte  qui  il 
est,  si  j'estois  en  mon  rang,  je  vous  en  ferois  ung 
compte  qui  est  aussi  plaisant  que  cestuy-cy.  —  A  cela 
ne  tienne,  dist  Ennasuitte,  car  je  vous  donne  ma  voix.  » 
Et  à  l'heure  Simontault  commencea  ainsy  :  «  Ceulx 
qui  ont  accoustumé  de  demeurer  en  la  Court  ou  en 
quelques  bonnes  villes  estiment  tant  le  sçavoir,  qu'il 
leur  semble  que  tous  autres  hommes  ne  sont  rien  au 
prix  d'eulx  ;  mais  si  ne  reste -il  pourtant,  que  en  tout 
pays  et  de  toutes  conditions  de  gens  n'y  en  ayt  tousjours 
assez  de  fins  et  malicieux.  Toutesfois,  à  cause  de  l'or- 
gueil de  ceulx  qui  pensent  estre  les  plus  fins,  la  moc- 
querie,  quand  ilz  font  quelque  faulte,  en  est  beaucoup 
plus  agréable,  comme  je  désire  vous  monstrer  par  un 
compte  nagueres  advenu.» 

r.ernarci  du  Ha  trompa  subtilement  un  secrétaire  qui  le  cuydoit 
tromper. 

Estant  le  Roy  Françoys,  premier  de  ce  nom,  en  la 
ville  de  Paris,  et  sa  seur  la  Royne  de  Navarre  en  sa 
compaignye,  laquelle  avoit  ung  secrétaire  nommé  Jehan, 
qui  nestoit  pas  de  ceulx  qui  laissent  tumber  le  bien  en 
terre  sans  le  recueillir,  en  sorte  qu'il  n'y  avoit  président 
ne  conseiller  qu'il  ne  congneust,  marchant  ne  riche 
homme  qu'il  ne  frequentast  et  auquel  il  n'eust  intelli- 
gence. En  ce  temps  aussy,  vint  en  ladicte  ville  de  Paris 
ung  marchant  de  Bayonne,  nommé  Bernard  du  Ha, 
lequel,  tant  pour  ses  affaires  que  à  cause  que  le  lieute- 
nant-criminel estoit  de  son  païs,s'addressoit  à  luy  pour 
avoir  conseil  et  secours  à  ses  affaires.  Ce  secrétaire  de 
la  Royne  de  Navarre  alloit  aussi  souvent  visiter  ce  lieu- 
tenant, comme  bon  serviteur  de  son  maistre  et  mais- 
tresse.  Ung  jour  de  teste,  allant  le  dit  secrétaire  chez 
le  lieutenant,  ne  trouva  ne  luy  ne  sa  femme,  mais  ouy 
bien  Bernard  du  Ha,  qui,  avecq  une  vielle  ou  aultre 
instrument,  apprenoit  à  danser  aux  chamberieres  de 
céans  les  bransles  de  Gascogne.  Quant  le  secrétaire  le 
veit,  luy  voulut  faire  accroyre  qu'il  faisoit  le  plus  mal 
du  monde  et  que,  si  la  lieutenande  et  son  mary  le  sça- 
voient,  ilz  seroient  très  mal  contens  de  luy.  Et,  après 
luy  avoir  bien  painct  la  craincte  devant  les  oeilz  jusques 
à  se  faire  prier  de  n'en  parler  point,  luy  demanda  : 
«  Que  me  donnerez-vous  et  je  n'en  parleray  point  ?  » 
Bernard  du  Ha,  qui  n'avoit  pas  si  grand  paour  qu'il  en 

faisoit  semblant,  voyant  que    Je    secrétaire    le  cuvdoit 
tromper,  luy  promist  de  luy  bailler  ung  pasté  du  meil- 
leur jambon  de  Pasques  qu'il  mangea  jamais.  Le  secré- 
taire, qui  en  fut  très  contant,  le  pria  qu'il  peust  avoir 
son  pasté  le  dimanche  ensuivant  après  disner,  ce  qu'il 
luy   promist.  Et  asseuré  de  ceste  promesse,  s'en  alla 
veoir    une    dame    de    Paris    qu'il    desiroit    sur   toutes 
choses  espouser,  et  luy  dist  :   «  Mademoiselle,  je  vien- 
dray  dimanche  soupper    avecq    vous,  s'il    vous  plaist, 
mais  il  ne  vous  fault  soulcier  que  d'avoir  bon  pain  et 
bon  vin,  car  j'ay  si  bien  trompé  ung  sot  Bayonnois,  que 
le  demeurant  sera  à  ses  despens;  et  par  ma  tromperie, 
vous  feray  manger  le  meilleur  jambon  de  Pasques  qui 
fut  jamais  mangé  dans  Paris.  »  La  damoiselle,  qui  le 
creut,  assembla  deux  ou  trois  des  plus  honnestes  de  ses 
voysines,  et  les  asseura  de  leur  donner  une  viande  nou- 
velle et  dont  jamais  elles  n'avoient  tasté. 

Quand  le  dimanche  fut  venu,  le  secrétaire,  serchant 
son  marchant,  le  trouva  sur  le  pont  au  Change;  et,  en 
le  saluant  gracieusement,  luy  dist  :  «  A  tous  les  diables 
soyez-vous  donné,  veu  la  peyne  que  vous  m'avez  faict 
prendre  à  vous  chercher!  »   Bernard  du  Ha  luy  res- 
pondit  que  assez  de  gens  avoient  prins  plus  de  peyne 
que  luy,  qui  n'avoient  pas  à  la  fin  esté  recompensez  de 
telz  morceaulx.  Et,  en  disant  cela,  luy  monstra  le  pasté 
qu'il  avoit  soubz  son  manteau,  assez  grand  pour  nourrir 
ung  camp.  Dont  le  secrétaire  fut  si  joieulx,que,  encores 
qu'il  eust  la  bouche  parfaictement  laide  et  grande,  en 
faisant  le  doulx,  la  rendit  si  petite,  que  l'on  n'eust  pas 
cuydé  qu'il  eust  sceu  mordre  dedans  le  jambon.  Lequel 
il  print    hastivement,   et,  sans  convoyer  le    marchant, 
s'en  alla  le  porter  à  la  damoiselle,  qui  avoit  grande  envye 

de  sçavoir  si  les  vivres  de  Guyenne  estoient  aussi  bons 
que  ceulx  de  Paris.  Et  quand  le  souppé  fut  venu,  ainsy 
qu'ilz  mangeoient  leur  potaige,  le  secrétaire  leur  dist  : 
«  Laissez  là  ces  viandes  fades,  et  tastons  de  cest  es- 
guillon  d'amour  de  vin.  »  En  disant  cela,  ouvre  ce 
grand  pasté,  et  cuydant  trouver  le  jambon,  le  trouva  si 
dur  qu'il  n'y  povoit  mectre  le  cousteau  ;  et,  après  s'y 
estre  esforcé  plusieurs  foys,  s'advisa  qu'il  estoit  trompé 
et  trouva  que  c'estoit  ung  sabot  de  bois,  qui  sont  des 
souliers  de  Gascoigne.  Il  estoit  emmanché  d'un  bout  de 
tizon,  et  pouldré  pardessus  de  pouldre  de  fer  avecq  de 
l'espice  qui  sentoit  fort  bon.  Qui  fut  bien  pesneux,  ce 
fut  le  secrétaire,  tant  pour  avoir  esté  trompé  de  celluy 
qu'il  cuydoit  tromper,  que  pour  avoir  trompé  celle  à 
qui  il  voulloit  et  pensoit  dire  vérité  ;  et  d'autre  part,  luy 
faschoit  fort  de  se  contanter  d'un  potaige  pour  son 
soupper.  Les  dames,  qui  en  estoient  aussi  marries  que 
luy,  l'eussent  accusé  d'avoir  faict  la  tromperie,  sinon 
qu'elles  congneurent  bien  à  son  visaige  qu'il  en  estoit 
plus  marry  qu'elles.  Et,  après  ce  léger  soupper,  s'en 
alla  ce  secrétaire  bien  collere  ;  et  voyant  que  Bernard 
du  Ha  luy  avoit  failly  de  promesse,  luy  voulut  aussi 
rompre  la  sienne.  Et  s'en  alla  chez  le  lieutenant-cri- 
minel, délibéré  de  luy  dire  le  pis  qu'il  pourroit  du  dict 
Bernard.  Mais  il  ne  peut  venir  si  tost  que  le  dict  Ber- 
nard n'eut  desja  compté  tout  le  mistere  au  lieutenant, 
qui  donna  sa  sentence  au  secrétaire,  disant  qu'il  avoit 
aprins  à  ses  despens  à  tromper  les  Gascons;  et  n'en 
rapporta  autre  consolacion  que  sa  honte. 

«  Cecy  advient  à  plusieurs,  lesquelz,  cuydans  estre 
trop  fins,  se  oblient  en  leurs  finesses  ;  parquoy  il  n'est 

tel  que  de  ne  faire  à  aultruy  chose  qu'on  ne  voulsist 
estre  faicte  à  soy-mesme.  —  Je  vous  asseure,  dist  Ge- 
buron,que  j'ay  veu  souvent  advenir  de  pareilles  choses, 
et  de  ceulx  que  l'on  estimoyt  sotz  de  villaiges  tromper 
bien  de  fines  gens,  car  il  n'est  rien  plus  sot  que  celluy 
qui  pense  estre  fin,  ne  rien  plus  saige  que  celluy  qui 
congnoist  son  rien.  —  Encores,  ce  dist  Parlamente, 
sçayt-il  quelque  chose,  qui  congnoist  ne  se  congnoistre 
pas.  —  Or,  dist  Simontault,  de  paour  que  l'heure  ne 
satisfasse  à  vostre  propoz,  je  donne  ma  voix  à  Nomer- 
fide,  car  je  suis  seur  que,  par  sa  rethoricque,  elle  ne 
nous  tiendra  pas  longuement.  —  Or  bien,  dist-elle,  je 
vous  en  voys  bailler  ung  tour  tel  que  vous  l'espérez  de 
moy.  Je  ne  m'esbahys  point,  mes  dames,  si  amour 
baille  à  ung  prince  ung  moien  de  se  saulver  du  dan- 
gier,  car  ilz  sont  nourriz  avecq  tant  de  gens  sçavans, 
que  je  m'esmerveiileroys  beaucoup  plus  s'ilz  estoient 
ignorans  de  quelques  choses;  mais  l'invention  d'amour 
se  monstre  plus  clairement  que  moins  il  y  a  d'esperit 
aux  subjectz.  Et  pour  cela,  vous  veulx-je  racompter  ung 
tour  que  feit  ung  prestre,  espris  seullement  d'amour, 
car  de  toutes  aultres  choses  estoyt-il  si  ignorant,  que  à 
peyne  sçavoit-il  lire  sa  messe.  » 

Un  curé,  surprins  par  le  trop  soudain  retour  d'un  laboureur  avec 
la  femme  duquel  il  faisoit  bonne  chère,  trouva  promptement 
moïen  de  se  saulver  aux  despens  du  bon  homme,  qui  jamais 
ne  s'en  apparceut. 

En  la  conté  du  Maine,  en  ung  villaige  nommé  Car- 
relles, y  avoit  ung  riche  laboureur,  qui  en  sa  vieillesse 
espousa  une  belle  jeune  femme,  et  n'eut  de  luy  nulz 
enfans;  mais  de  ceste  perte  se  reconforta  à  avoir  plu- 
sieurs amys.  Et,  quand  les  gentilz  hommes  et  gens 
d'apparance  luy  faillirent,  elle  retourna  à  son  dernier 
recours,  qui  estoit  l'église,  et  print  pour  compaignon 
de  son  péché  celluy  qui  l'en  povoit  absouldre  :  ce  fut 
son  curé,  qui  souvent  venoit  visiter  sa  brebis.  Le  mary, 
vieulx  et  pesant,  n'en  avoit  nulle  doubte  ;  mais  à  cause 
qu'il  estoit  rude  et  robuste,  sa  femme  jouoit  son  mis- 
tere  le  plus  secrètement  qu'il  luy  estoit  possible,  crain- 
gnant  que  si  son  mary  l'apercevoit,  qu'il  ne  la  tuast. 
Ung  jour,  ainsy  qu'il  estoit  dehors,  sa  femme,  pensant 
qu'il  ne  revinst  si  tost,  envoya  quérir  monsieur  le  curé, 
qui  la  vint  confesser.  Et,  ainsy  qu'ilz  faisoient  bonne 
chère  ensemble,  son  mary  arriva  si  soubdainement, 
qu'il  n'eut  loisir  de  se  retirer  de  la  maison;  mais,  re- 
gardant le  moïen  de  se  cacher,  monta  par  le  conseil  de 
sa  femme  dedans  ung  grenier  et  couvrit  la  trappe,  par 
où  il  monta,  d'un  van  à  vanner.  Le  mary  entra  en  la 
maison,  et  elle,  de  paour  qu'il  eust  quelque  soupson,  le 
festoya  si  bien  à  son  disner,  qu'elle  n'espargna  point  le 
boyre,  dont  il  print  si  bonne  quantité,  avecq  la  lassette, 

qu'il  avoit  du  labour  des  champs,  qu'il  luy  print  envye 
de  dormir,  estant  assis  en  une  chaise  devant  son  feu. 
Le  curé,  qui  s'ennuyoit  d'estre  si  longuement  en  ce 
grenier,  n'oyant  point  de  bruict  en  la  chambre,  s'ad- 
vancea  sur  la  trappe,  et,  en  eslongeant  le  col  le  plus 
qu'il  luy  fut  possible,  advisa  que  le  bon  homme  dor- 
moit;  et,  en  le  regardant,  s'appuya,  par  mesgarde,  sur 
le  van  si  lourdement,  que  van  et  homme  tresbucherent 
à  bas  auprès  du  bon  homme  qui  dormoit,  lequel  se  res- 
veilla  à  ce  bruict;  et  le  curé,  qui  fut  plus  tost  levé  que 
l'autre  ne  l'eust  apperceu,  luy  dist  :  «  Mon  compère, 
voyla  vostre  van,  et  grand  mercis.  »  Et,  ce  disant,  s'en- 
fuyt.  Et  le  pauvre  laboureur,  tout  estonné,  demanda  à 
sa  femme  :  «  Qu'est  cela?»  Elle, luy  respondit  :  «  Mon 
amy,  c'est  vostre  van,  que  le  curé  avoyt  empruncté,  le- 
quel il  vous  est  venu  rendre.  »  Et  luy,  tout  en  gron- 
dant, luy  dist  :  «  C'est  bien  rudement  rendre  ce  qu'on 
a  empruncté,  car  je  pensois  que  la  maison  tumbast  par 
terre.  »  Par  ce  moïen,  se  saulva  le  curé  aux  despens  du 
bon  homme,  qui  n'en  trouva  rien  mauvays  que  la  ru- 
desse dont  il  avoyt  usé  en  rendant  son  van. 

«  Mes  dames,  le  maistre  qu'il  servoit  le  saulva  pour 
ceste  heure-là,  afin  de  plus  longuement  le  posséder  et 
tormenter.  —  N'estimez  pas,  dist  Geburon,  que  les 
gens  simples  et  de  bas  estât  soient  exemps  de  malice 
non  plus  que  nous  ;  mais  en  ont  bien  davantaige,  car 
regardez-moy  larrons,  meurdriers,  sorciers,  faux  mo- 
noyers,  et  toutes  ces  manières  de  gens,  desquelz  l'es- 
perit  n'a  jamais  repos;  ce  sont  tous  pauvres  gens  et 
mecanicques.  —  Je  ne  trouve  point  estrange,  dist  Par- 
lamente,  que  la  malice  y  soit  plus  que  aux  autres,  mais 

ouy  bien  que  l'amour  les  tormente  parmy  le  travail 
qu'ilz  ont  d'autres  choses,  ny  que  en  ung  cueur  villain 
une  passion  si  gentille  se  puisse  mectre.  —  Madame, 
dist  Saffredent,  vous  sçavez  que  maistre  Jehan  de 
Mehun  a  dict  que 

Aussy  bien  sont  amourettes 
Soubz  bureau  que  soubz  brunettes. 

Et  aussi  l'amour  de  qui  le  compte  parle,  n'est  pas  de 
celle  qui  faict  porter  les  harnoys;  car,  tout  ainsy  que 
les  pauvres  gens  n'ont  les  biens  et  les  honneurs,  aussy 
ont-ilz  leurs  commoditez  de  nature  plus  à  leur  ayse 
que  nous  n'avons.  Leurs  viandes  ne  sont  si  friandes, 
mais  ilz  ont  meilleur  appétit,  et  se  nourrissent  mieulx 
de  gros  pain  que  nous  de  restaurans.  Ils  n'ont  pas  les 
lictz  si  beaulx  ne  si  bien  faictz  que  les  nostres,  mais 
ilz  ont  le  sommeil  meilleur  que  nous  et  le  repos  plus 
grand.  Hz  n'ont  point  les  dames  painctes  et  parées 
dont  nous  ydolastrons,  mais  ilz  ont  la  joissance  de 
leurs  plaisirs  plus  souvent  que  nous  et  sans  craincte 
de  parolles,  sinon  des  bestes  et  des  oiseaulx  qui  les 
veoyent.  En  ce  que  nous  avons,  ilz  défaillent,  et,  en  ce 
que  nous  n'avons,  ilz  abondent.  —  Je  vous  prie,  dist 
Nomerfide,  laissons  là  ce  païsant  avecq  sa  païsante, 
et,  avant  vespres,  achevons  nostre  Journée,  à  laquelle 
Hircan  mectra  fin.  —  Vrayement,  dist-il,  je  vous  en 
garde  une  aussy  piteuse  et  estrange  que  vous  en  avez 
point  ouy.  Et  combien  qu'il  me  fasche  fort  de  racomp- 
ter  chose  qui  soit  à  la  honte  d'une  d'entre  vous,  sça- 
chant  que  les  hommes,  tant  plains  de  malice  font 
tousjours  conséquence  de  la  faulte  d'une  seulle,  pour 
blasmer  toutes  les  aultres,  si  est-ce  que  l'estrange  cas 

me  fera  oblyer  ma  craincte;  et  aussy,  peut  estre,  que 
1  ignorance  d'une  descouverte  fera  les  autres  plus 
saigesj    et   je    diray    doneques    ceste    nouvelle    sans 


craincte.  » 

TRENTIESME   NOUVELLE 

Un  jeune  gentil  homme,  aagé  de  quatorze  à  quinze  ans,  pensant 
coucher  avec  l'une  des  damoiselles  de  sa  mère,  coucha  avec 
elle-mesme,  qui  au  bout  de  neuf  moys  accoucha,  du  faict  de 
son  filz,  d'une  fille,  que  douze  ou  treize  ans  après  il  espouza, 
ne  sachant  qu'elle  fust  sa  fille  et  sa  seur,  ny  elle,  qu'il  fust  son 
père  et  son  frère. 

Au  temps  du  Roy  Loys  douziesme,  estant  lors  légat 
d'Avignon  ung  de  la  maison  d'Amboise,  nepveu  du 
légat  de  France  nommé  Georges,  y  avoit  au  païs  de 
Languedoc  une  dame  de  laquelle  je  tairay  le  nom  pour 
l'amour  de  sa  race,  qui  avoit  mieulx  de  quatre  mille 
ducatz  de  rente.  Elle  demeura  vefve  fort  jeune,  mère 
d'un  seul  filz;  et,  tant  pour  le  regret  qu'elle  avoit  de 
son  mary  que  pour  l'amour  de  son  enfant,  délibéra 
de  ne  se  jamais  remarier.  Et,  pour  en  fuyr  l'occasion, 
ne  voulut  point  fréquenter  sinon  toutes  gens  de  dévo- 
tion, car  elle  pensoit  que  l'occasion  faisoit  le  péché,  et 
ne  sçavoit  pas  que  le  péché  forge  l'occasion.  La  jeune 
dame  vefve  se  donna  du  tout  au  service  divin,  fuyant 
entièrement  toutes  compaignies  de  mondanité,  telle- 
ment qu'elle  faisoit  conscience  d'assister  à  nopces  ou 
d'ouyr  sonner  les  orgues  en  une  église.  Quand  son  filz 
vint  à  l'aage  de  sept  ans,  elle  print  ung  homme  de 
saincte  vie  pour  son  maistre  d'escolle,  par  lequel  il 
peust  estre  endoctriné  en  toute  saincteté  et  dévotion. 
Quand  le  filz  commencea  à  venir  en  l'aage  de  quatorze 
à  quinze  ans,  Nature,  qui  est  maistre  d'escolle  bien 
secret,  le  trouvant  bien  nourry  et  plain  d'oisiveté,  luy 
apprint  aultre  leçon  que  son  maistre  d'escolle  ne  fai- 

soit.  Commencea  à  regarder  et  désirer  les  choses  qu'il 
trouvoit  belles;  entre  autres,  une  damoiselle  qui  cou- 
choit  en  la  chambre  de  sa  mère,  dont  ne  se  doubtoit, 
car  on  ne  se  gardoit  non  plus  de  luy  que  d'ung  enfant; 
et  aussy  que  en  toute  la  maison  on  n'oyoit  parler  que 
de  Dieu.  Ce  jeune  gallant  commencea  à  pourchasser 
secrettement  ceste  fille,  laquelle  le  vint  dire  à  sa  mais- 
tresse,  qui  aymoit  et  estimoit  tant  de  son  filz,  qu'elle 
pensoit  que  ceste  fille  luy  dist  pour  le  faire  hayr;  mais 
elle  en  pressa  tant  sa  dicte  maistresse,  qu'elle  luy  dist  : 
«  Je  sçauray  s'il  est  vray  et  le  chastieray,  si  je  le  con- 
gnois  tel  que  vous  dictes;  mais  aussy,  si  vous  luy 
mectez  assus  ung  tel  cas  et  il  ne  soit  vray,  vous  en 
porterez  la  peyne.  »  Et,  pour  en  sçavoir  l'expérience, 
luy  commanda  de  bailler  assignation  à  son  filz  de 
venir  à  minuict  coucher  avecq  elle  en  la  chambre  de 
la  dame,  en  ung  lict  auprès  de  la  porte,  où  ceste  fille 
couchoit  toute  seulle.  La  damoiselle  obeyt  à  sa  mais- 
tresse;  et  quand  ce  vint  au  soir,  la  dame  se  meit  en  la 
place  de  sa  damoiselle,  délibérée,  s'il  estoit  vray  ce 
qu'elle  disoit,  de  chastier  si  bien  son  filz,  qu'il  ne 
coucheroit  jamais  avecq  femme  qu'il  ne  luy  en  sou- 
vynt. 

En  ceste  pensée  et  collere,  son  filz  s'en  vint  coucher 
avecq  elle;  et  elle,  qui  encores  pour  le  veoir  coucher, 
ne  povoit  croyre  qu'il  voulsist  faire  chose  deshon- 
neste,  attendit  à  parler  à  luy  jusques  ad  ce  qu'elle 
congneust  quelque  signe  de  sa  mauvaise  volunté,  ne 
povant  croyre,  par  choses  petites,  que  son  désir  peust 
aller  jusques  au  criminel;  mais  sa  patience  fut  si 
longue  et  sa  nature  si  fragille,  qu'elle  convertyt  sa 
collere  en  ung  plaisir  trop  abominable,  obliant  le  nom 

de  mère.  Et,  tout  ainsy  que  l'eaue  par  force  retenue 
court  avecq  plus  d'impétuosité  quand  on  la  laisse 
aller,  que  celle  qui  ordinairement  court,  ainsy  ceste 
pauvre  dame  tourna  sa  gloire  à  la  contraincte  qu'elle 
donnoit  à  son  corps.  Quand  elle  vint  à  descendre  le 
premier  degré  de  son  honnesteté,  se  trouva  soubdai- 
nement  portée  jusques  au  dernier.  Et,  en  ceste  nuict 
là,  engrossa  de  celluy,  lequel  elle  vouloit  garder  d'en- 
grossir  les  autres.  Le  péché  ne  fut  pas  si  tost  faict, 
que  le  remors  de  conscience  l'esmeut  à  ung  si  grand 
torment,  que  la  repentance  ne  la  laissa  toute  sa  vie, 
qui  fut  si  aspre  à  ce  commencement,  qu'elle  se  leva 
d'auprès  de  son  filz,  lequel  avoit  tousjours  pensé  que 
ce  fust  sa  damoiselle;  et  entra  en  ung  cabinet,  où,  re- 
mémorant sa  bonne  délibération  et  sa  meschante  exé- 
cution, passa  toute  la  nuict  à  pleurer  et  crier  toute 
seule.  Mais,  en  lieu  de  se  humilier  et  recongnoistre 
l'impossibilité  de  nostre  chair,  qui  sans  l'ayde  de  Dieu 
ne  peult  faire  que  péché,  voulant  par  elle-mesmes  et 
par  ses  larmes  satisfaire  au  passé  et  par  sa  prudence 
éviter  le  mal  de  l'advenir,  donnant  tousjours  l'excuse 
de  son  péché  à  l'occasion  et  non  à  la  malice,  à  laquelle 
n'y  a  remède  que  la  grâce  de  Dieu,  pensa  de  faire 
chose  parquoy  à  l'advenir  ne  sçauroit  plus  tumber 
en  tel  inconvénient.  Et,  comme  s'il  n'y  avoit  que  une 
espèce  de  péché  à  damner  la  personne,  mist  toutes 
ses  forces  à  éviter  cestuy-là  seul.  Mais  la  racine  de 
l'orgueil  que  le  péché  extérieur  doibt  guérir,  croissoit 
tousjours,  en  sorte  que,  en  évitant  ung  mal,  elle  en 
feit  plusieurs  aultres  ;  car,  le  lendemain  au  matin, 
sitost  qu'il  fut  jour,  elle  envoya  quérir  le  gouverneur 
de  son  filz  et  luy  dist  :  «  Mon  filz  commence  à  çroistre, 

il  est  temps  de  le  mectre  hors  de  la  maison.  J'ay  ung 
mien  parent  qui  est  delà  les  montz  avecq  monseigneur 
le  grand-maistre  de  Chaulmont,  lequel  se  nomme  le 
cappitaine  de  Monteson,  qui  sera  très  ayse  de  le  prendre 
en  sa  compaignye.  Et  pour  ce,  dès  ceste  heure  icy, 
emmenez-le,  et,  afin  que  je  n'aye  nul  regret  à  luy, 
gardez  qu'il  ne  me  vienne  dire  adieu.  »  En  ce  disant, 
luy  bailla  argent  nécessaire  pour  faire  son  voiage.  Et, 
dès  le  matin,  feit  partir  le  jeune  homme,  qui  en  fut 
fort  ayse,  car  il  ne  desiroit  autre  chose  que,  après  la 
joyssance  de  s'amye,  s'en  aller  à  la  guerre. 

La  dame  demoura  longuement  en  grande  tristesse 
et  melencolye  ;  et  n'eust  esté  la  craincte  de  Dieu,  eust 
maintesfois  désiré  la  fin  du  malheureux  fruict  dont 
elle  estoyt  pleine.  Elle  faingnyt  d'estre  mallade,  afin 
qu'elle  vestit  son  manteau,  pour  couvrir  son  imper- 
fection, et  quand  elle  fust  preste  d'accoucher,  regarda 
qu'il  n'y  avoit  homme  au  monde  en  qui  elle  eust  tant 
de  fiance  que  en  ung  sien  frère  bastard,  auquel  elle 
avoit  fait  beaucoup  de  biens;  et  luy  compta  sa  for- 
tune, mais  elle  ne  dist  pas  que  ce  fust  de  son  filz,  le 
priant  de  vouloir  donner  services  à  son  honneur,  ce 
qu'il  feit;  et,  quelques  jours  avant  qu'elle  deust  ac- 
coucher, la  pria  de  vouloir  changer  l'air  de  sa  maison 
et  qu'elle  recouvreroyt  plus  tost  sa  santé  en  la  sienne. 
Alla  en  bien  petite  compaignye,  et  trouva  là  une  saige 
femme,  venue  pour  la  femme  de  son  frère,  qui,  une 
nuict,  sans  la  congnoistre,  receut  son  enfant,  et  se 
trouva  une  belle  fille.  Le  gentil  homme  la  bailla  à 
une  nourrisse  et  la  feit  nourrir  soubz  le  nom  d'estre 
sienne.  La  dame,  ayant  là  demeuré  ung  mois,  s'en 
alla  toute  saine  en  sa  maison  où  elle  vesquit  plus  aus- 

terement  que  jamais,  en  jeunes  et  disciplines.  Mais, 
quand  son  filz  vint  à  estre  grand,  voyant  que  pour 
l'heure  n'y  avoit  guerre  en  Italye,  envoya  supplier  sa 
mère  luy  permectre  de  retourner  en  sa  maison.  Elle, 
craingnant  de  retomber  en  tel  mal  dont  elle  venait, 
ne  le  voulut  permectre,  sinon  qu'en  la  fin  il  la  pressa 
si  fort,  qu'elle  n'avoit  aucune  raison  de  luy  refuser 
son  congé;  mais  elle  luy  manda  qu'il  n'eust  jamais 
à  se  trouver  devant  elle,  s'il  n'estoit  marié  à  quelque 
femme  qu'il  aymast  bien  fort,  et  qu'il  ne  regardast 
point  aux  biens,  mais  qu'elle  fut  gentille  femme,  c'estoit 
assez.  Durant  ce  temps,  son  frère  bastard,  voiant  la 
fille  qu'il  avoyt  en  charge  devenue  grande  et  belle  en 
parfection,  pensa  de  la  mectre  en  quelque  maison  bien 
loing,  où  elle  seroit  incongneue,  et,  par  le  conseil  de 
la  mère,  la  donna  à  la  Roy  ne  de  Navarre,  nommée 
Catherine.  Geste  fille  vint  à  croistre  jusques  à  Taage 
de  douze  à  treize  ans;  et  fut  si  belle  et  honneste,  que 
la  Royne  de  Navarre  luy  portoit  grande  amitvé,  et 
desiroit  fort  de  la  marier  bien  et  haultement.  Mais,  à 
cause  qu'elle  estoit  pauvre,  se  trouvoit  trop  de  servi- 
teurs, mais  point  de  mary.  Ung  jour,  advint  que  le 
gentil  homme  qui  estoit  son  père  incongneu,  retour- 
nant delà  les  montz,  vint  en  la  maison  de  la  Royne  de 
Navarre,  où,  sitost  qu'il  eust  advisé  sa  fille,  il  en  fut 
amoureux.  Et,  pour  ce  qu'il  avoit  congé  de  sa  mère 
d'espouser  telle  femme  qu'il  luy  plairoit,  ne  s'enquist, 
sinon  si  elle  estoit  gentille  femme  ;  et  sçachant  que 
ouy,  la  demande  pour  femme  à  la  dicte  Royne,  qui, 
très  voluntiers  la  luy  bailla,  car  elle  sçavoyt  bien  que 
le  gentil  homme  estoit  riche  et,  avecq  la  richesse,  beau 
et  honneste. 

Le  mariage  consommé,  le  gentil  homme  rescripvit 
à  sa  mère,  disant  que  doresnavant  ne  luy  povoyt  nyer 
la  porte  de  sa  maison,  veu  qu'il  luy  menoit  une  belle 
fille  aussi  parfaicte  que  l'on  sçauroit  désirer.  La  dame, 
qui  s'enquist  quelle  alliance  il  avoit  prinse,  trouva 
que  c'estoit  la  propre  fille  d'eulx  deux,  dont  elle  eut 
ung  deuil  si  désespéré,  qu'elle  cuyda  mourir  soub- 
dainement,  voyant  que  tant  plus  donnoit  d'empesche- 
ment  à  son  malheur,  et  plus  elle  estoit  le  moïen  dont 
augmentoit.  Elle,  qui  ne  sceut  autre  chose  faire,  s'en 
alla  au  légat  d'Avignon,  auquel  elle  confessa  l'enor- 
mité  de  son  péché,  demandant  conseil  comme  elle  se 
debvoit  conduire.  Le  légat,  satisfaisant  à  sa  conscience, 
envoia  quérir  plusieurs  docteurs  en  théologie,  aux- 
quels il  communicqua  l'affaire,  sans  nommer  les  per- 
sonnaiges  ;  et  trouva,  par  leur  conseil,  que  la  dame 
ne  debvoyt  jamais  rien  dire  de  ceste  affaire  à  ses 
enffans,  car,  quant  à  eulx,  veue  l'ignorance,  ilz  n'avoient 
point  péché,  mais  qu'elle  en  debvoit  toute  sa  vie  faire 
pénitence,  sans  leur  en  faire  ung  seul  semblant.  Ainsy 
s'en  retourna  la  pauvre  dame  en  sa  maison  ;  où  bien- 
tost  après  arrivèrent  son  filz  et  sa  belle  fille,  lesquelz 
s'entre-aymoient  si  fort  que  jamais  mary  ny  femme 
n'eurent  plus  d'amitié  et  semblance,  car  elle  estoit  sa 
fille,  sa  seur  et  sa  femme,  et  luy  à  elle,  son  père,  frère 
et  mary.  Hz  continuèrent  tousjours  en  ceste  grande 
amitié,  et  la  pauvre  dame,  en  son  extresme  pénitence, 
ne  les  voyoit  jamais  faire  bonne  chère,  qu'elle  ne  se 
retirast  pour  pleurer. 

«  Voyla,  mes  dames,  comme  il  en  prend  à  celles  qui 
cuydent  par  leurs  forces    et   vertu    vaincre    amour  et 

nature  avecq  toutes  les  puissances  que  Dieu  y  a  mises. 
Mais  le  meilleur  seroyt,  congnoissant  sa  foiblesse,  ne 
jouster  point  contre  tel  ennemy,  et  se  retirer  au  vray 
Amy  et  luy  dire  avecq  le  Psalmiste  :  «  Seigneur,  je 
souffre  force,  respondez  pour  moy!  »  —  Il  n'est  pas 
possible,  dist  Oisille,  d'oyr  racompter  ung  plus  estrange 
cas  que  cestuy-ci.  Et  me  semble  que  tout  homme  et 
femme  doibt  icy  baisser  la  teste  soubz  la  craincte  de 
Dieu,  voyant  que,  pour  cuyder  bien  faire,  tant  de  mal 
est  advenu.  —  Sçachez,  dist  Parlamente,  que  le  pre- 
mier pas  que  l'homme  marche  en  la  confiance  de  soy- 
mesmes,  s'éloigne  d'autant  de  la  confiance  de  Dieu.  — 
Celluy  est  saige,  dist  Geburon,qui  ne  congnoist  ennemy 
que  soy-mesmes  et  qui  tient  sa  volunté  et  son  propre 
conseil  pour  suspect.  —  Quelque  apparence  de  bonté 
et  de  saincteté  qu'il  y  ayt,  dist  Longarine,  il  n'y  a  ap- 
parence de  bien  si  grand  qui  doibve  faire  hazarder 
une  femme  de  coucher  avecq  ung  homme,  quelque 
parent  qu'il  luy  soit,  car  le  feu  auprès  des  estoupes 
n'est  point  seur.  —  Sans  point  de  faulte,  dist  Enna- 
suitte,  ce  debvoit  estre  quelque  glorieuse  folle,  qui, 
par  sa  resverie  des  Gordeliers,  pensoyt  estre  si  saincte 
qu'elle  estoit  impecable,  comme  plusieurs  d'entre  eulx 
veullent  persuader  à  croire  que  par  nous-mesmes  le 
povons  estre,  qui  est  ung  erreur  trop  grand.  —  Est-il 
possible,  Longarine,  dist  Oisille,  qu'il  y  en  ayt  d'as- 
sez folz  pour  croyre  ceste  opinion  ?  —  Hz  font  bien 
mieulx,  dist  Longarine,  car  ilz  disent  qu'il  se  fault 
habituer  à  la  vertu  de  chasteté,  et,  pour  esprouver 
leurs  forces,  parlent  avecq  les  plus  belles  qui  se  peu- 
vent trouver  et  qu'ilz  ayment  le  mieuix;  et,  avecq 
baisers  et    attouchemens    de   mains,  expérimentent  si 

leur  chair  est  en  tout  morte.  Et  quand  par  tel  plaisir 
ilz  se  sentent  esmouvoir,  ilz  se  séparent,  jeusnent  et 
prennent   de    grandes    disciplines.   Et    quand    ilz    ont 
matté  leur  chair  jusques  là,  et  que  pour  parler  ne  bai- 
ser, ilz  n'ont  point  dévotion,  ilz  viennent  à  essayer  la 
forte  tentation  qui  est  de  coucher  ensemble  et  s'em- 
brasser sans  nulle  concupiscence.  Mais,  pour  ung  qui 
en  est  eschappé,  en  sont  venuz   tant  d'inconveniens, 
que  l'archevesque  de  Millan,  où  ceste  religion  s'exer- 
ceoit,  fut  contrainct  de  les  séparer  et  mettre  les  fem- 
mes au  couvent  des  femmes  et  les  hommes  au  couvent 
des  hommes.  —  Vrayement,  dist  Geburon,  c'est  bien 
l'extrémité  de  la  folye  de  se  voulloir  rendre  de  soy- 
mesmes  impecable  et  sercher  si  fort  les  occasions  de 
pécher  !»  Ce  dist  SafFredent  :  «  Il  y  en  a  qui  font  au 
contraire,  car  ilz  fuyent  tant  qu'ilz  peuvent  les  occa- 
sions :   encores  la  concupiscence  les  suict.  Et  le  bon 
sainct  Jherosme,  après  s'estre  bien  fouetté  et  s'estre 
caché  dedans  les  desers,  confessa  ne  povoir  éviter  le 
feu  qui  brusloit  dedans  ses  moelles.  Parquoy  se  fault 
recommander  à  Dieu,  car,  s'il  ne  nous  tient  à  force, 
nous  prenons  grand  plaisir  à  tresbucher.  —  Mais  vous 
ne  regardez  pas  ce  que  je  voy,  dist  Hircan  :  c'est  que 
tant  que  nous  avons  racompté  nos  histoires,  les  moynes, 
derrière  ceste  haye,  n'ont  point  ouy  la  cloche  de  leurs 
vespres,  et  maintenant,  quand  nous  avons  commencé 
à  parler  de  Dieu,  ilz  s'en  sont  allez  et  sonnent  à  ceste 
heure  le  second  coup.   —  Nous   ferons    bien    de    les 
suivre,  dist   Oisille,  et  d'aller  louer  Dieu,  dont  nous 
avons  passé  ceste  Journée  aussi  joyeusement  qu'il  est 
possible.  »  Et,  en  ce  disant,  se  levèrent  et  s'en  allèrent 
à  l'église,  où  ilz  oyrent  dévotement  vespres.  Et  après, 

s'en  allèrent  soupper,  debattans  des  propos  passez,  et 
rememorans  plusieurs  cas  advenuz  de  leur  temps,  pour 
veoir  lesquelz  seroient  dignes  d'estre  retenuz.  Et  après 
avoir  passé  joyeusement  tout  le  soir,  allèrent  prendre 
leur  doulx  repoz,  esperans  le  lendemain  ne  faillir  à 
continuer  l'entreprinse  qui  leur  estoyt  si  agréable. 
Ainsy  fut  mis  fin  à  la  tierce  Journée. 

